(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΞΖ΄

Δευτέρα 11 Δεκεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Γ. Μουλκιώτη, σελ.
3. Ανακοινώνεται ότι τη συνεδρίαση παρακολουθούν μαθητές από το Αμερικανικό Κολέγιο Pierce, το 3ο Δημοτικό Σχολείο Χαλανδρίου, το 3ο Γυμνάσιο Σαλαμίνας και από το Γενικό Λύκειο Ξυλοκάστρου, σελ.
4. Αναφορά στην οπαδική βία και ευχές μας για ταχεία ανάρρωση στο νεαρό αστυνομικό, που τραυματίστηκε σοβαρά κατά τη διάρκεια του αγώνα Ολυμπιακού-Παναθηναϊκού στο Ρέντη, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς την Υπουργό Κοινωνικής Συνοχής και Οικογένειας, με θέμα: « Άμεση ανάγκη επέκτασης του Προγράμματος «Σχολικά Γεύματα» στα νηπιαγωγεία και στη δευτεροβάθμια εκπαίδευση και καθολικά στα σχολεία όλης της χώρας», σελ.
 β) Προς την Υπουργό Εσωτερικών:
 i. με θέμα: «Πλήρης απαξίωση και εγκατάλειψη στο Μουσείο Βάσως Κατράκη στο Αιτωλικό Μεσολογγίου», σελ.
 ii. με θέμα: «Για τα σοβαρά προβλήματα της ύδρευσης στην πόλη του Ηρακλείου Κρήτης», σελ.
 iii. με θέμα: «Για το ζήτημα της σχολικής στέγης στο Αιγάλεω και της μεταστέγασης του 19ου Δημοτικού στο 13ο Δημοτικό σχολείο», σελ.
 γ) Προς τον Υπουργό Παιδείας, Θρησκευμάτων και Αθλητισμού:
 i. με θέμα: «Μετεγγραφές φοιτητών - τέκνων τριτέκνων και πολυτέκνων οικογενειών», σελ.
 ii. με θέμα: «Να γίνουν όλες οι απαραίτητες μόνιμες προσλήψεις προσωπικού στο Πανεπιστήμιο Ιωαννίνων», σελ.
 δ) Προς την Υπουργό Πολιτισμού, με θέμα: «Για την παράταση Μισθώσεων Κινηματογράφων και τη διατηρητέα χρήση του κινηματογράφου ΙΝΤΕΑΛ αποκλειστικά ως κινηματογραφική αίθουσα», σελ.
 ε) Προς τον Υπουργό Εθνικής Οικονομίας και Οικονομικών:
 i. με θέμα: «Μη καταβολή αποζημιώσεων στους ιδιοκτήτες των απαλλοτριωμένων ακινήτων για την κατασκευή-αναβάθμιση του οδικού άξονα Καλλονής - Σιγρίου Λέσβου», σελ.
 ii. με θέμα: «Μη καταβολή αποζημιώσεων στους ιδιοκτήτες των απαλλοτριωμένων ακινήτων για την κατασκευή-αναβάθμιση του οδικού άξονα Καλλονής - Σιγρίου Λέσβου», σελ.
 στ) Προς τον Υπουργό Υποδομών και Μεταφορών:
 i. με θέμα: «Επιτακτική η ανάγκη να προχωρήσει ο οδικός άξονας Αγρίνιο-Καρπενήσι μετά τις εξαγγελίες της κυβέρνησης για την έναρξη της κατασκευής του Τμήματος Μπράλος - Άμφισσα, του οδικού άξονα Λαμία - Ιτέα - Αντίρριο», σελ.
 ii. με θέμα: «Ανεπαρκής εξυπηρέτηση επιβατικού κοινού από το ΚΤΕΛ Νομού Κιλκίς», σελ.
 ζ) Προς τον Υπουργό Εθνικής Οικονομίας και Οικονομικών:
 i. με θέμα: «Κίνδυνος για τα συμφέροντα του Δημοσίου η περαιτέρω πώληση μετοχών των Ελληνικών Πετρελαίων (ΕΛΠΕ)» , σελ.
 ii. με θέμα: «Ζημία του Ελληνικού Δημοσίου από την αποεπένδυση της Alpha Bank από το Ταμείο Χρηματοπιστωτικής Σταθερότητας (ΤΧΣ) και ενδεχόμενοι κίνδυνοι στο τραπεζικό σύστημα», σελ.
 η) Προς τον Υπουργό Υγείας:
 i. με θέμα: « Έλλειψη νομοθετικού πλαισίου για την επιβολή ποινών σε παραβάσεις των συμβεβλημένων παρόχων του ΕΟΠΥΥ και ατιμωρησία επί 18 μήνες», σελ.
 ii. με θέμα: «Επιτακτική η ανάγκη δημιουργίας Παιδιατρικού Νοσοκομείου στην Δυτική Αθήνα»., σελ.
 θ) Προς τον Υπουργό Παιδείας, Θρησκευμάτων και Αθλητισμού:
 i. με θέμα: «Σοβαρές καθυστερήσεις, δυσλειτουργίες και ερωτηματικά ως προς την εγκυρότητα και την αντικειμενικότητα της διαδικασίας αξιολόγησης για τους νεοδιόριστους εκπαιδευτικούς», σελ.
 ii. με θέμα: «Συγχωνεύσεις σχολικών μονάδων στη Διεύθυνση Δευτεροβάθμιας Εκπαίδευσης Ανατολικής Θεσσαλονίκης». , σελ.
 iii. με θέμα: «Να μην προχωρήσουν οι προτεινόμενες συγχωνεύσεις σε σχολεία του Δήμου Θεσσαλονίκης (4ο -17ο ΓΕΛ, 4ο -13ο Γυμνάσιο, 30ο-12 Γυμνάσιο)», σελ.
 iv. με θέμα: «Να δικαιούνται οι συμβασιούχοι εκπαιδευτικοί αναρρωτική άδεια όπως οι μόνιμοι συνάδελφοί τους», σελ.
 ι) Προς τον Υπουργό Εργασίας και Κοινωνικής Ασφάλισης, με θέμα: «Να μη γίνει καμία απόλυση στις δομές του Κέντρου Κοινωνικής Πρόνοιας Περιφέρειας Κρήτης (ΚΚΠ ΠΚ)»., σελ.
 ια) Προς τον Υπουργό Προστασίας του Πολίτη:
 i. με θέμα: «Εκτός πλαισίου κοινωνικής πρόνοιας άστεγοι συνάνθρωποί μας λόγω της γραφειοκρατίας στη διαδικασία έκδοσης ταυτοτήτων και βεβαιώσεων αστεγίας», σελ.
 ii. με θέμα: « Άμεση ανάγκη ίδρυσης Ψυχιατρικού Τμήματος γυναικών κρατουμένων στο Σωφρονιστικό Κατάστημα Γυναικών Ελαιώνα Θηβών», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας και Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Πολιτισμού, Μετανάστευσης και Ασύλου, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Εθνικής Οικονομίας και Οικονομικών, Εσωτερικών, Παιδείας, Θρησκευμάτων και Αθλητισμού, Υγείας, καθώς και οι Υφυπουργοί στον Πρωθυπουργό και Πολιτισμού κατέθεσαν στις 9/12/2023 σχέδιο νόμου «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις», σελ.
2. Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Ψηφιακής Διακυβέρνησης: «Επιτάχυνση των διαδικασιών ολοκλήρωσης του Ελληνικού Κτηματολογίου: Διεκπεραίωση εκκρεμοτήτων στις μεταγραφές ακινήτων και ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο» - Απλοποίηση και επιτάχυνση των διαδικασιών μεταβίβασης ακινήτων - Ρυθμίσεις αρμοδιότητας Υπουργείου Ψηφιακής Διακυβέρνησης», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.
ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Αναφορά στην οπαδική βία και ευχές μας για ταχεία ανάρρωση στο νεαρό αστυνομικό, που τραυματίστηκε σοβαρά κατά τη διάρκεια του αγώνα Ολυμπιακού-Παναθηναϊκού στο Ρέντη:
 ΑΝΤΩΝΙΟΥ Μ. , σελ.
 ΑΠΟΣΤΟΛΑΚΗΣ Ε. , σελ.
 ΒΡΕΤΤΑΚΟΣ Γ. , σελ.
 ΗΛΙΟΠΟΥΛΟΣ Α. , σελ.
 ΚΑΒΒΑΔΑΣ Α. , σελ.
 ΚΟΥΒΕΛΑΣ Δ. , σελ.
 ΚΥΡΙΑΖΙΔΗΣ Δ. , σελ.
 ΚΩΤΣΟΣ Γ. , σελ.
 ΜΑΝΤΖΟΣ Δ. , σελ.
 ΜΙΧΑΗΛΙΔΗΣ Σ. , σελ.
 ΜΠΑΡΑΛΙΑΚΟΣ Ξ. , σελ.
 ΜΠΟΥΚΩΡΟΣ Χ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΡΑΠΤΗ Ζ. , σελ.
 ΣΑΡΑΚΗΣ Π. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΥΝΤΥΧΑΚΗΣ Ε. , σελ.
 ΧΗΤΑΣ Κ. , σελ.

Β. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΗΛΙΟΠΟΥΛΟΣ Α. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΜΕΡΟΣ Γ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΝΙΚΗΤΙΑΔΗΣ Γ. , σελ.
 ΞΑΝΘΟΠΟΥΛΟΣ Θ. , σελ.
 ΠΛΑΚΙΩΤΑΚΗΣ Ι. , σελ.
 ΠΟΥΛΟΥ Π. , σελ.
 ΡΑΠΤΗ Ζ. , σελ.

Γ. Επί των επικαίρων ερωτήσεων:
 ΑΛΕΞΟΠΟΥΛΟΥ Χ. , σελ.
 ΒΑΡΤΖΟΠΟΥΛΟΣ Δ. , σελ.
 ΒΡΕΤΤΟΣ Ν. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΔΑΓΚΑ Π. , σελ.
 ΔΕΛΗΣ Ι. , σελ.
 ΔΗΜΑΣ Χ. , σελ.
 ΈΞΑΡΧΟΣ Ν. , σελ.
 ΖΑΜΠΑΡΑΣ Μ. , σελ.
 ΘΕΟΧΑΡΗΣ Θ. , σελ.
 ΚΑΤΣΑΦΑΔΟΣ Κ. , σελ.
 ΚΕΦΑΛΑ Μ. , σελ.
 ΚΟΜΝΗΝΑΚΑ Μ. , σελ.
 ΛΙΒΑΝΙΟΣ Θ. , σελ.
 ΛΙΝΟΥ Α. , σελ.
 ΜΑΚΡΗ Ζ. , σελ.
 ΜΙΧΑΗΛΙΔΟΥ Δ. , σελ.
 ΜΠΑΡΚΑΣ Κ. , σελ.
 ΝΟΤΟΠΟΥΛΟΥ Α. , σελ.
 ΠΑΠΠΑΣ Π. , σελ.
 ΠΑΡΑΣΤΑΤΙΔΗΣ Σ. , σελ.
 ΠΕΤΡΑΛΙΑΣ Α. , σελ.
 ΣΑΛΜΑΣ Μ. , σελ.
 ΣΤΑΡΑΚΑ Χ. , σελ.
 ΣΥΝΤΥΧΑΚΗΣ Ε. , σελ.
 ΤΑΧΙΑΟΣ Ν. , σελ.
 ΤΣΙΡΩΝΗΣ Σ. , σελ.
 ΧΡΗΣΤΙΔΗΣ Π. , σελ.

Δ. Επί του σχεδίου νόμο του Υπουργείου Ψηφιακής Διακυβέρνησης:
 ΑΘΑΝΑΣΙΟΥ Χ. , σελ.
 ΑΝΤΩΝΙΟΥ Μ. , σελ.
 ΑΠΟΣΤΟΛΑΚΗΣ Γ. , σελ.
 ΑΠΟΣΤΟΛΑΚΗΣ Ε. , σελ.
 ΒΡΕΤΤΑΚΟΣ Γ. , σελ.
 ΓΕΩΡΓΑΝΤΑΣ Γ. , σελ.
 ΔΗΜΗΤΡΙΑΔΗΣ Π. , σελ.
 ΗΛΙΟΠΟΥΛΟΣ Α. , σελ.
 ΚΑΒΒΑΔΑΣ Α. , σελ.
 ΚΑΖΑΜΙΑΣ Α. , σελ.
 ΚΑΠΠΑΤΟΣ Π. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΜΕΡΟΣ Γ. , σελ.
 ΚΟΤΡΩΝΙΑΣ Γ. , σελ.
 ΚΟΥΒΕΛΑΣ Δ. , σελ.
 ΚΥΡΑΝΑΚΗΣ Κ. , σελ.
 ΚΥΡΙΑΖΙΔΗΣ Δ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΤΣΟΣ Γ. , σελ.
 ΛΑΖΑΡΙΔΗΣ Μ. , σελ.
 ΜΑΝΤΖΟΣ Δ. , σελ.
 ΜΑΡΚΟΓΙΑΝΝΑΚΗΣ Α. , σελ.
 ΜΙΧΑΗΛΙΔΗΣ Σ. , σελ.
 ΜΠΑΡΑΛΙΑΚΟΣ Ξ. , σελ.
 ΜΠΑΡΤΖΩΚΑΣ Α. , σελ.
 ΜΠΟΥΚΩΡΟΣ Χ. , σελ.
 ΝΙΚΗΤΙΑΔΗΣ Γ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΗΛΙΟΥ Γ. , σελ.
 ΠΑΠΑΣΤΕΡΓΙΟΥ Δ. , σελ.
 ΠΕΡΚΑ Θ. , σελ.
 ΣΑΡΑΚΗΣ Π. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΑΡΑΚΑ Χ. , σελ.
 ΣΥΝΤΥΧΑΚΗΣ Ε. , σελ.
 ΥΨΗΛΑΝΤΗΣ Β. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΖ΄

Δευτέρα 11 Δεκεμβρίου 2023

Αθήνα, σήμερα στις 11 Δεκεμβρίου 2023, ημέρα Δευτέρα και ώρα 9.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-12-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΞΣΤ΄ συνεδριάσεώς του, της Παρασκευής 8ης Δεκεμβρίου, 12 Δεκεμβρίου 2023σε ό,τι αφορά την ψήφιση στο σύνολο των σχεδίων νόμου: 1) «Κύρωση της Συμφωνίας μεταξύ του Υπουργείου Παιδείας και Θρησκευμάτων εκ μέρους της Κυβέρνησης της Ελληνικής Δημοκρατίας και του Υπουργείου Παιδείας, Αθλητισμού και Νεολαίας εκ μέρους της Κυβέρνησης της Κυπριακής Δημοκρατίας σχετικά με την αμοιβαία ακαδημαϊκή αναγνώριση πανεπιστημιακών τίτλων σπουδών Ανωτάτων και Ανωτέρων Εκπαιδευτικών Ιδρυμάτων και άλλων Εγκεκριμένων Ιδρυμάτων καθώς και της Τροποποίησης του Παραρτήματος Ι της Συμφωνίας» και 2) «Αναδιάρθρωση Πολιτικής Προστασίας - Εθνικός Μηχανισμός Εναέριας Διάσωσης και Αεροδιακομιδών και άλλες επείγουσες διατάξεις για την κρατική αρωγή»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τη συζήτηση είκοσι δύο επικαίρων ερωτήσεων.

Ξεκινούμε με τη δέκατη τέταρτη με αριθμό 475/4-12-2023 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθηνάς Λινού προς την Υπουργό Κοινωνικής Συνοχής και Οικογένειας, με θέμα: «Άμεση ανάγκη επέκτασης του προγράμματος «Σχολικά Γεύματα» στα νηπιαγωγεία και στη δευτεροβάθμια εκπαίδευση και καθολικά στα σχολεία όλης της χώρας».

Στην ερώτηση θα απαντήσει η Υφυπουργός Κοινωνικής Συνοχής και Οικογένειας κ. Μαρία - Αλεξάνδρα Κεφάλα.

**ΑΘΗΝΑ ΛΙΝΟΥ:** Ευχαριστώ, κύριε Πρόεδρε.

Καλή εβδομάδα, κυρία Υφυπουργέ.

Το θέμα της σίτισης στα σχολεία είναι ένα θέμα, το οποίο προσωπικά με απασχολεί πολλά χρόνια. Αυτή τη στιγμή όλοι ξέρουμε ότι η πρόσβαση σε υγιεινό και ασφαλές φαγητό από όλα τα παιδιά είναι βασικό ανθρώπινο δικαίωμα. Είναι ευχάριστο το ότι έχουμε ξεκινήσει τα σχολικά γεύματα. Σύμφωνα με την απόφαση που έχω δει και που νομίζω ότι δημοσιεύτηκε τον Σεπτέμβριο φέτος σιτίζουμε χίλια εξακόσια σχολεία από τις δεκατέσσερις χιλιάδες περίπου δημόσια σχολεία που υπάρχουν στην Ελλάδα και αυτό αντιστοιχεί περίπου στο 12% όλων των παιδιών που φοιτούν από το προνήπιο μέχρι το τέλος του λυκείου.

Αντίστοιχα, η τελευταία μελέτη της EUROSTAT δείχνει ότι στη χώρα μας το 28% των παιδιών είναι στα όρια της φτώχειας ή του κοινωνικού αποκλεισμού και αυτό το 28% επεκτείνεται και σε εκατόν πενήντα χιλιάδες νήπια και βεβαίως στα γυμνάσια και στα ειδικά σχολεία. Με αυτόν τον τρόπο αποκλείοντας τα παιδιά πλην του 70% των μαθητών των δημοτικών σε πρόσβαση σε φαγητό, καταδικάζουμε ορισμένα παιδιά να περνάνε τη μέρα τους -ακόμα και αυτά που δικαιούνται το σχολικό γεύμα- στο σχολείο πεινώντας και μην μπορώντας να αποδώσουν.

Και αυτό, δυστυχώς, αποδεικνύεται και από την αποτυχία που έχουμε βιώσει στο PISA. Η χώρα μας είναι από τις ελάχιστες, δύο ή το πολύ μερικές φορές τρεις χώρες, που είναι κάτω από το όριο του PISA. Υπολείπεται από χώρες, οι οποίες έχουν την καθολική σίτιση κατά δυόμισι μέχρι πέντε χρόνια εκπαίδευσης και αυτό είναι σαφές για την Εσθονία, για τη Φινλανδία και τη Σουηδία, που είναι χώρες που έχουν υιοθετήσει την καθολική σίτιση. Υπάρχουν πολλές διεθνείς μελέτες. Μάλιστα, για εμάς τους γιατρούς το πιο σημαντικό περιοδικό είναι το «LANCET», το οποίο λέει ότι μόνο από οφέλη στην υγεία των παιδιών που δεν σιτίζονται, που δεν παίρνουν, δηλαδή, ένα καθολικό γεύμα όλα τα παιδιά στην τάξη, ξοδεύουμε μακροχρόνια τριπλάσιο από το κόστος της σίτισης.

Επιφυλάσσομαι να συνεχίσω στη δευτερολογία μου. Η ερώτηση είναι αν θα δώσετε φαγητό στα νήπια, αν θα δώσετε φαγητό στα γυμνάσια και στα ειδικά σχολεία και αν θα φροντίσετε ίσως και τη Θεσσαλία.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Λινού.

Κυρία Υφυπουργέ, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε.

Κύρια συνάδελφε, ευχαριστούμε θερμά για την ερώτηση, γιατί μας δίνετε την ευκαιρία να ενημερώσουμε τους πολίτες που μας παρακολουθούν για την πρόοδο της υλοποίησης του προγράμματος των «Σχολικών Γευμάτων».

Δεν υπάρχει αμφιβολία ότι η βασική μας στόχευση είναι η όσο το δυνατόν μεγαλύτερη κάλυψη του μαθητικού πληθυσμού της πρωτοβάθμιας εκπαίδευσης και για τον λόγο αυτόν η επέκταση του προγράμματος αποτελεί μια δυναμική διαδικασία για την οποία χρονιά με τη χρονιά όλο και αυξάνονται οι σχολικές μονάδες που εντάσσονται στο πρόγραμμα. Επιζητούμε, σίγουρα, τη γόνιμη αντιπαράθεση με όλα τα κόμματα της Αντιπολίτευσης, γιατί μας τροφοδοτεί με νέες ιδέες ή και με επιπλέον παραμέτρους, αν θέλετε, και μας βοηθά να βελτιωνόμαστε.

Σίγουρα, όμως, σε μια ερώτηση σαν αυτή που κάνετε, η οποία απαντήθηκε πριν από λίγες μέρες και από την ίδια την Υπουργό Κοινωνικής Συνοχής και Οικογένειας, την κ. Ζαχαράκη, γιατί δεν μπαίνουν όλα τα σχολεία, γιατί δεν παίρνουν όλοι οι μαθητές σχολικά γεύματα, θα μπορούσα κάλλιστα να αντιστρέψω το ερώτημα και να πω ότι είναι ένα πρόγραμμα, το οποίο ξεκίνησε επί δική σας κυβέρνησης, πιλοτικά μεν τότε, στη συνέχεια μπήκε στον κρατικό προϋπολογισμό, επεκτάθηκε, γιατί δεν τα βάλατε; Γιατί δεν τα κάνατε;

Όμως, νομίζω ότι αυτά έχουν απαντηθεί από τον ελληνικό λαό πολλές φορές, οπότε επιτρέψτε μου να αναφέρω ενδεικτικά κάποια στοιχεία για το τι ισχύει και πώς εξελίχθηκε όλα αυτά τα χρόνια το θέμα των σχολικών γευμάτων.

Το 2018-2019, που ήταν η καλύτερη χρονιά της δικής σας διακυβέρνησης με βάση τους αριθμούς, συμμετείχαν στο πρόγραμμα για χίλια πενήντα οκτώ σχολεία και διανέμονταν εκατόν πενήντα τρεις χιλιάδες διακόσια σαράντα τέσσερα σχολικά γεύματα. Την περσινή χρονιά συμμετείχαν χίλια εξακόσια είκοσι εννιά δημοτικά σχολεία της χώρας και φέτος καταφέραμε να τα κάνουμε χίλια εξακόσια πενήντα οκτώ. Διανέμονται, δηλαδή, καθημερινά διακόσιες δεκαεπτά χιλιάδες διακόσια εξήντα επτά γεύματα και είναι περίπου για το 40% των μαθητών των δημοτικών σχολείων, σύμφωνα με τα επίσημα στοιχεία του Υπουργείου Παιδείας. Άρα αυτά τα χρόνια αυξήσαμε περίπου κατά εξακόσιες σχολικές μονάδες και εντάξαμε εξακόσιες νέες σχολικές μονάδες στο πρόγραμμα.

Σε σχέση με τον προϋπολογισμό του προγράμματος, το 2018 ήταν 54 εκατομμύρια, σύμφωνα με τα στοιχεία του ΟΠΕΚΑ, το 2019 ήταν 89 εκατομμύρια, το 2022 ήταν 92 εκατομμύρια και το 2023 είναι 102 εκατομμύρια. Διπλασιάσαμε, δηλαδή, τον προϋπολογισμό σε σχέση με όταν αναλάβαμε τη διακυβέρνηση της χώρας. Βρισκόμαστε στον μεγαλύτερο προϋπολογισμό που έχει δοθεί ποτέ χωρίς μεγάλες εξαγγελίες, χωρίς μεγάλα λόγια, αλλά πρακτικά. Βέβαια, στόχος εξακολουθεί και παραμένει η κάλυψη όλου του μαθητικού πληθυσμού, όμως αυτό δεν μπορεί να γίνει από τη μια μέρα στην άλλη.

Περισσότερα σε λίγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Λινού, έχετε τον λόγο για τη δευτερολογία σας.

**ΑΘΗΝΑ ΛΙΝΟΥ:** Ευχαριστώ.

Κυρία Κεφάλα, παρακολουθώ το θέμα της σίτισης από το 2011 που μέσω μη κερδοσκοπικού ιδιωτικού οργανισμού παρέχουμε γεύματα και υπήρξε περίοδος που παρείχαμε δεκάδες χιλιάδες γευμάτων.

Αυτό που ήθελα να σας πω είναι ότι δεν σας ρωτάω για το πότε. Το ξέρω ότι υπάρχουν πολύ περισσότερα γεύματα τώρα και έχω τους υπολογισμούς, 12% των σχολείων, 30% των δημοτικών. Αυτό που σας ρώτησα είναι γιατί εξαιρείτε τα νηπιαγωγεία που τα παιδιά έχουν τη μεγαλύτερη ανάγκη. Έρχονται από έναν παιδικό σταθμό, πιθανόν δημόσιο, που τρώνε και πάνε σε ένα σχολείο που δεν υπάρχει φαγητό. Και γιατί εξαιρείτε τα γυμνάσια και τα λύκεια που τα παιδιά έχουν τη μεγαλύτερη ανάγκη λόγω της ανάπτυξης τους.

Και, δεύτερον, αυτό που θέλω να επισημάνω είναι ότι αυτή η περίοδος, με την αύξηση των τιμών των τροφίμων, επιβαρύνει φρικτά τις οικογένειες για να μπορούν να ετοιμάσουν κάτι για το παιδί.

Επίσης, όλες οι μελέτες, όπως και μελέτη της Παγκόσμιας Τράπεζας, αναδεικνύουν ότι η βία στα σχολεία σχετίζεται με την πείνα στα νηπιαγωγεία και στην εφηβεία. Υπάρχουν μελέτες και θα τις καταθέσω μετά.

Η μελέτη του ΟΟΣΑ, σχετικά με την απόδοση στο σχολείο, λέει: «Μήπως τα παιδιά πεινάνε πολύ -στη σελίδα 43 θα το δείτε στην έκθεση- και γι’ αυτό δεν μπορούν να αποδώσουν;». Η χώρα μας είναι προτελευταία -το είπα και πριν- στην απόδοση στο PISA. Όλες οι χώρες που είναι στις πρώτες θέσεις -η Φινλανδία, η Εσθονία, η Σουηδία, για να μην πούμε και για τις πλούσιες χώρες εκτός Ευρώπης- έχουν σχεδόν καθολική σίτιση.

Για την καθολική σίτιση στη χώρα μας, ακόμα και αν ξοδέψουμε το μέγιστο κεφάλαιο που φαίνεται ότι ξοδεύει κάποια χώρα στον κόσμο που είναι -από τις πλούσιες χώρες- 400 δολάρια ανά έτος ανά παιδί, αν κάνουμε τις αναλογίες, θα χρειαστεί λίγο λιγότερο από το μισό τοις εκατό του προϋπολογισμού και θα καταπολεμήσουμε την έλλειψη κεφαλαίου, τα δύο με τρία χρόνια που χάνουν τα παιδιά στο σχολείο, θα βοηθήσουμε τις οικογένειες και θα εξασφαλίσουμε χρόνο για τις μητέρες που μπορούν και να αποφασίσουν να κάνουν ένα ακόμη παιδί και να μην έχουμε το δημογραφικό πρόβλημα ή να εργαστούν περισσότερο και να φέρουν χρήματα στην οικογένεια ή να αναζητήσουν δουλειά.

Θα έχουμε, επίσης, την καταπολέμηση της βίας, που είναι φρικτό πράγμα. Θα έχουμε, επίσης, την καταπολέμηση της παχυσαρκίας, που είναι αλληλένδετη με το κακής ποιότητας φαγητό και τα παιδιά που βιώνουν πείνα και στα φτωχά σχολεία σε περιοχές που έχω κάνει μελέτες εγώ, το 30% των παιδιών βιώνει πείνα- είναι συνδεδεμένο με παχυσαρκία.

Η παχυσαρκία συνοδεύεται με πληθώρα νοσημάτων. Στην Αμερική υπάρχει η μελέτη αυτή που είναι στο «LANCET», η οποία λέει ότι κερδίζεις τριπλάσια από ό,τι ξοδεύεις αν δώσεις σίτιση στα σχολεία. Επιπλέον, πρέπει να υπολογίσεις και άλλους παράγοντες. Υπάρχει μελέτη παγκόσμια η οποία έγινε σε δώδεκα χώρες και αφορά εκατόν ογδόντα εκατομμύρια παιδιά και δείχνει ότι σε αυτές τις χώρες το πηλίκο κόστους οφέλους της καθολικής σίτισης στα σχολεία κυμαίνεται από 1 προς 7 μέχρι 1 ποσό προς 35.

Δεν μιλάμε τώρα για το συναίσθημα που έχουμε όλοι ότι έρχονται Χριστούγεννα και πηγαίνουν παιδιά στο σχολείο και πεινάνε, πηγαίνουν νήπια στο σχολείο και λένε ότι δεν έχουν φαγητό. Μιλάμε για την οικονομική ωφέλεια στη χώρα και για την ανάπτυξη της χώρας. Δεν μπορούμε να θυσιάζουμε τη μόρφωση των παιδιών μας, στο γεγονός ότι δεν έχουν ένα σάντουιτς κι ένα ποτήρι γάλα.

Ευχαριστώ.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εγώ ευχαριστώ.

Παρακαλώ, κυρία Υφυπουργέ, έχετε τον λόγο για τη δευτερολογία σας.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Κυρία συνάδελφε, δεν υπάρχει αμφιβολία ότι όλοι εδώ θα θέλαμε να μοιράζονται δωρεάν γεύματα σε όλους τους μαθητές της χώρας. Η διαφορά είναι ότι αυτό δεν μπορεί να γίνει από τη μια μέρα στην άλλη και ότι εμείς ως Κυβέρνηση είμαστε συνεπείς σε αυτό που λέμε. Και τι λέμε; Ότι βελτιώνουμε το πρόγραμμα και αυξάνουμε σταδιακά, στο πλαίσιο που μπορεί αυτό να αυξηθεί, προϋπολογισμούς. Ανέφερα και νωρίτερα κι επαναλαμβάνω ότι διπλασιάσαμε τον προϋπολογισμό σε σχέση με αυτόν που παραλάβαμε το 2019 και βάλαμε εξακόσιες νέες σχολικές μονάδες μέσα στο πρόγραμμα.

Σίγουρα η διασφάλιση της καθολικής σίτισης για όλα τα σχολεία δεν μπορεί να γίνει από τη μια μέρα στην άλλη. Και βέβαια στόχος μας είναι αυτός. Θα πρέπει, όμως, να πηγαίνουμε με βάση τα δημοσιονομικά δεδομένα και να μιλάμε με τα αληθινά, με τα ρεαλιστικά στοιχεία. Όλα αυτά τα ιατρικά που είπατε και που πολύ σωστά αναφέρατε και συμφωνούμε -συνάδελφοι είμαστε- είναι πάρα πολύ σωστά. Από εκεί και πέρα θα πρέπει, όμως, να δούμε η κάθε χώρα και η κάθε οικονομία τι αντέχει και τι αντέχει τη δεδομένη χρονική στιγμή.

Η δική μας Κυβέρνηση έχει αυξήσει το πρόγραμμα και θα συνεχίσουμε να το βελτιώνουμε. Και τα γεύματα δίνονται νωρίτερα σε σχέση με το τι παραλάβαμε. Ξεκίναγαν περίπου τον Δεκέμβριο. Φέτος δόθηκαν στις 11 Οκτώβρη, για παράδειγμα. Είναι γνωστή η διαδικασία. Ξεκινούν τα παιδιά, δηλώνουν οι γονείς αν θέλουν να συμμετέχουν στο πρόγραμμα, μετριέται ακριβώς ο αριθμός των γευμάτων και μετά μπαίνουν στη διαδικασία. Και πάλι έγινε πάρα πολύ νωρίς και ξεκίνησαν να δίνονται στις 11 Οκτωβρίου.

Άκουσα με προσοχή αυτά που είπατε και τα στοιχεία που δώσατε. Σίγουρα έχουν ένα ενδιαφέρον. Νομίζω, όμως, ότι μαγική λύση δεν υπάρχει, μαγικό ραβδί σίγουρα εμείς δεν έχουμε. Δεν το επικαλούμαστε. Οπότε σιγά-σιγά, χρόνο με τον χρόνο και με τη βελτίωση των οικονομικών και της ανάπτυξης της χώρας, η οποία είναι ορατή και βλέπουμε τα οικονομικά μεγέθη να δίνουν αισιοδοξία, νομίζω ότι όλο αυτό θα αυξάνεται.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Συνεχίζουμε τώρα με τις επόμενες τρεις επίκαιρες ερωτήσεις αρμοδιότητας του Υπουργείου Εσωτερικών. Θα απαντήσει ο αρμόδιος Υπουργός κ. Θεόδωρος Λιβάνιος.

Ξεκινούμε με την έβδομη με αριθμό 469/4-12-2023 επίκαιρη ερώτηση δευτέρου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς την Υπουργό Εσωτερικών, με θέμα: «Πλήρης απαξίωση και εγκατάλειψη στο Μουσείο Βάσως Κατράκη στο Αιτωλικό Μεσολογγίου».

Παρακαλώ, κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, το Μουσείο Βάσως Κατράκη - Εικαστικό Κέντρο Χαρακτικής στο Αιτωλικό είναι το μοναδικό μουσείο με έργα αμιγώς χαρακτικά στην Ελλάδα.

Η συλλογή περιλαμβάνει τετρακόσια περίπου έργα της Βάσως Κατράκη και ακόμα μέσα στον χώρο του μουσείου φιλοξενούνται το εργαστήριο, η βιβλιοθήκη, τα αρχεία της και πολλές φωτογραφίες. Το μουσείο στο Αιτωλικό εγκαινιάστηκε το 2006 και λειτουργούσε μέχρι πρόσφατα ως νομικό πρόσωπο δημοσίου δικαίου, που με δική σας απόφαση, κύριε Υπουργέ, από 1-1-2024 καταργείται και γίνεται τμήμα του Δήμου Ιεράς Πόλης Μεσολογγίου.

Από την αρχή της λειτουργίας του μουσείου υπήρχαν πάρα πολλά προβλήματα. Δεν λειτούργησαν ποτέ τα κλιματιστικά, τα οποία είναι εξαιρετικά σημαντικά για τη διατήρηση των έργων. Δεν λειτούργησε ποτέ ταμειακή μηχανή για να μπορούν να υπάρχουν έσοδα στο μουσείο. Ο χώρος που θα λειτουργούσε ως εργαστήριο για φοιτητές, κυρίως φοιτητές καλών τεχνών, παρατήθηκε και δεν χρησιμοποιήθηκε ποτέ. Η αποθήκη, όπου υπήρχαν σημαντικά λευκώματα και υλικό αναπαραγωγής, καταστράφηκε ολοσχερώς και δεν υπήρξε καμμία μέριμνα συντήρησης.

Έγινε μία προσπάθεια μέσω του ΕΣΠΑ 2014-2020 για ψηφιοποίηση των έργων του μουσείου, αλλά το έργο τελικά δεν απεντάχθηκε, με αποτέλεσμα να χαθούν 500.000 ευρώ. Μέχρι σήμερα η στελέχωση του μουσείου γίνεται με συμβασιούχους κατά κανόνα, με αποτέλεσμα πολλές φορές το μουσείο να παραμένει κλειστό.

Συνολικά το μουσείο, κύριε Υπουργέ, είναι ανυπολόγιστης αξίας γιατί υπάρχουν πάρα πολύ σημαντικά έργα και ξαναλέω ότι είναι ένα μουσείο, μοναδικό όχι μόνο στον ελλαδικό χώρο αλλά και σε όλη την Ευρώπη. Θα μπορούσε, λοιπόν, αυτό το μουσείο να αποτελεί πόλο παγκοσμίου ενδιαφέροντος, γιατί είναι ακριβώς μοναδικό στο είδος του και όπως είπα, θα μπορούσε να φιλοξενήσει εκθέσεις, εργαστήρια από σχολές καλών τεχνών, εκπαιδευτικά προγράμματα για σχολεία και να βοηθήσει στη γενικότερη ανάπτυξη της περιοχής, μιας περιοχής που τα τελευταία χρόνια βρίσκεται σε υστέρηση, βρίσκεται σε απαξίωση. Αναφέρομαι στην περιοχή του Μεσολογγίου, όπου και το ζήτημα του πανεπιστημίου έχει πάει πολύ πίσω με σχολές να κλείνουν, αλλά και το ζήτημα του νοσοκομείου και της δημόσιας περίθαλψης πνέει τα λοίσθια.

Τέλος, κύριε Υπουργέ, με δικιά σας νομοθετική ρύθμιση έπαψε το καθεστώς του νομικού προσώπου δημοσίου δικαίου και έγινε, όπως είπα και στην αρχή φορέας του Δήμου Μεσολογγίου. Με αυτόν τον τρόπο χάνεται οποιαδήποτε αυτοτέλεια, που είναι εξαιρετικά σημαντική για τη λειτουργία του μουσείου. Υπήρχε ένα διοικητικό συμβούλιο το οποίο είχε και θα μπορούσε να έχει και ανθρώπους από το πολιτισμό, από την τέχνη, για να μπορούν να έχουν μια συγκεκριμένη στοχοθεσία για το μουσείο, για να μπορούν με αυτόν τον τρόπο να διασφαλίζουν την καλύτερη, την ορθή λειτουργία του μουσείου.

Είναι αδιανόητο κατά την άποψή μας αυτό που συμβαίνει με το εξαιρετικά σημαντικό αυτό μουσείο, ξαναλέω όχι μόνο για την περιοχή. Δεν είναι ένα λαογραφικό μουσείο μιας πόλης, χωρίς να θέλω να υποτιμήσω τα λαογραφικά μουσεία. Είναι το μουσείο χαρακτικής τέχνης της Βάσως Κατράκη, μιας σπουδαίας σε παγκόσμιο επίπεδο χαράκτριας.

Άρα οι ερωτήσεις που θέτω προς εσάς, κύριε Υπουργέ, είναι εάν θα προχωρήσετε άμεσα στη χρηματοδότηση και τις αναγκαίες εργασίες στο Μουσείο Βάσως Κατράκη - Εικαστικό Κέντρο Χαρακτικής στο Αιτωλικό και την πρόσληψη μόνιμου εξειδικευμένου προσωπικού και κυρίως εάν θα τροποποιήσετε την απόφασή σας, ώστε να επιστρέψει η λειτουργία του μουσείου στο καθεστώς του νομικού προσώπου δημοσίου δικαίου για να μπορεί να συνεχίσει ομαλά τη λειτουργία του.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Αν θα εξαιρεθεί το μουσείο προκειμένου να συνεχίσει ομαλά τη λειτουργία του…

Από αυτά που περιγράψατε τι ήταν ομαλό; Ειλικρινά ρωτάω. Είπατε δεν έχει προσωπικό, είπατε ότι το κτήριο είναι σε άθλια, σε κακή κατάσταση. Είπατε ότι δεν γίνονται οι εκθέσεις, δεν γίνονται τα προγράμματα τα εκπαιδευτικά. Ο ΑΦΜ είναι το θέμα; Να το ξεκαθαρίσουμε. Αν είναι ο ΑΦΜ το θέμα το ξεχωριστό, να το ξεκαθαρίσουμε.

Πάμε, λοιπόν, να τα βάλουμε σε μια σειρά. Πρώτον, είναι σημαντικό το μουσείο και τα εκθέματά του; Προφανώς είναι και τετρακόσια έργα σε ένα υπέροχο μουσείο χαρακτικής, το οποίο έχει άπειρες δυνατότητες να αξιοποιηθεί.

Εάν ποτέ είχα αμφιβολία για τη νομοθέτηση, την κατάργηση των νομικών προσώπων, θα διάβαζα αυτή την περίπτωση. Είναι απολύτως σωστό να γίνει διεύθυνση μέσα στον Δήμο Μεσολογγίου, να φτιαχτούν τα τμήματα, το εκπαιδευτικό τμήμα, το τμήμα συντήρησης του μουσείου. Γιατί; Για δύο λόγους.

Πρώτον, προσωπικό. Ξέρετε ποια είναι τα αιτήματα του νομικού προσώπου για προσλήψεις από το 2020 μέχρι το 2024; Τι ζήτησε από το Υπουργείο Εσωτερικών το νομικό πρόσωπο και ο Δήμος Μεσολογγίου προκειμένου να προσληφθούν; Μηδέν, δεν ζήτησαν την πρόσληψη κανενός υπαλλήλου. Άρα πώς θα στελεχώσουμε ως Υπουργείο Εσωτερικών έναν φορέα ο οποίος δεν ζητάει προσωπικό;

Δεύτερον, δεν έχει προσωπικό. Έχει έναν υπάλληλο. Ποιος κάνει την οικονομική διαχείριση; Ποιος έχει τους φακέλους προσωπικού; Ποιος τρέχει την καθημερινότητα; Ποιος παραλαμβάνει έργα, ποιος βγάζει τις προκηρύξεις, ποιος κάνει μια μικρή προμήθεια, ένα χαρτί, μια λάμπα; Κανένας επί της ουσίας. Άρα, λοιπόν, για να το έχουμε ξεκάθαρο. Άλλο το ξεχωριστό νομικό πρόσωπο και άλλο το πώς θα αναπτυχθεί το μουσείο.

Γι’ αυτό η ενσωμάτωση στον δήμο δίνει δύο λύσεις. Πρώτον, εξασφαλίζει την άρτια και χρηστή οικονομική διαχείριση και, δεύτερον, θα δώσει όλες τις δυνατότητες να αναβαθμιστεί το μουσείο και να επιτελέσει το έργο που πρέπει να επιτελέσει και λόγω του χαρακτήρα του και λόγω της σπουδαιότητας που έχει.

Γράφτηκε και στην ερώτηση και το είπατε και τώρα, ότι δεν έχει ανθρώπους του πολιτισμού στο διοικητικό συμβούλιο. Ο δήμος ορίζει το διοικητικό συμβούλιο. Ούτε το Υπουργείο Εσωτερικών ούτε το Υπουργείο Πολιτισμού ορίζουν. Ο δήμος, ως νομικό πρόσωπο δημοσίου δικαίου, επιλέγει αυτούς που θεωρεί κατάλληλους. Αν, λοιπόν, η εκάστοτε δημοτική αρχή θεωρεί ότι πρέπει να συμμετέχουν οι μη άνθρωποι του πολιτισμού, είναι δικό της θέμα και αυτή λογοδοτεί.

Και κλείνω με το εξής: ΕΣΠΑ. Έγινε πράγματι μια προσπάθεια να ενταχθεί το έργο της ψηφιοποίησης στο ΕΣΠΑ. Στην απάντηση, όταν γίνεται μια ερώτηση κοινοβουλευτικού ελέγχου, ζητάμε στοιχεία από τον εκάστοτε δήμο που αφορά το νομικό πρόσωπο. Επί πέντε χρόνια δεν έχω ξαναδεί τέτοια απάντηση δημοτικής αρχής. Ξέρετε τι έκαναν; Την έστειλαν στην Εθνική Αρχή Διαφάνειας. Δεν μπορώ να την καταθέσω στα Πρακτικά, γιατί έχει προσωπικά στοιχεία μέσα, αλλά μιλάει για πράγματα τα οποία είναι ο ορισμός της δικαίωσης επιλογής να πέσουν μέσα στον δήμο. Προγραμματική σύμβαση η οποία περνούσε διά περιφοράς, υπόνοιες για μη χρηστή διαχείριση κ.λπ.. Όλο αυτό το κομμάτι ειλικρινά σας λέω δεν το έχω ξαναδεί. Να κατηγορεί δήμαρχος, όχι δήμαρχο, αλλά υπάλληλο ή υπαλλήλους, δεν το έχω ξαναδεί.

Άρα, λοιπόν, αυτό θα πάρει τον δρόμο του. Το μουσείο θα βρει τον δρόμο του. Υπάρχει καινούργια δημοτική αρχή στον Δήμο της Ιεράς Πόλης του Μεσολογγίου. Έχει όλα τα εχέγγυα για να βοηθήσει το μουσείο να αναπτυχθεί.

Παρεμπιπτόντως, επειδή είπατε για το κτηριακό, έχουν γίνει απ’ ό,τι μας είπε και η δημοτική αρχή κάποιες ενέργειες για το συναγερμό και βελτιωτικά στην κατάσταση του κτιρίου. Όταν βγήκε το πρόγραμμα «ΤΡΙΤΣΗΣ» αιτήθηκε στην πρόσκληση που υπάρχει για τα δημοτικά κτήρια να μπει το Μουσείο Κατράκη μέσα και να χρηματοδοτηθεί η ανακατασκευή του.

Από εκεί και πέρα, τι πιθανότητες υπάρχουν για ολοκλήρωση; Το ΕΣΠΑ 2021-2027 το οποίο συνεχίζεται, το Περιφερειακό Επιχειρησιακό Πρόγραμμα της Δυτικής Ελλάδας και στο οποίο μπορεί να αναζητήσει χρηματοδότηση και θα δούμε και τι άλλα χρηματοδοτικά εργαλεία θα αρχίσουν στη νέα αυτοδιοικητική θητεία.

Από εκεί και πέρα όπως παγίως λέμε, όποιος θέλει στο πλαίσιο της πρωτοβουλίας της αυτοδιοίκησης της ιεράρχησης των αναγκών και στις πολιτικές ιεραρχήσεις των θεμάτων που κάνουμε, εμείς είμαστε έτοιμοι και διατεθειμένοι να βοηθήσουμε, αλλά «συν Αθηνά και χείρα κίνει» ή όπως το λένε στα χωριά, «Αη-Γιάννη, σώσε με, κούνα και εσύ το χέρι σου».

Άρα, λοιπόν, όταν υπάρχουν αιτήματα και διάθεση να προχωρήσει κάτι, εμείς ως πολιτική ηγεσία κάνουμε ό,τι είναι δυνατό για να μπορέσουμε να βοηθήσουμε τέτοιες καταστάσεις.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Ζαμπάρα, έχετε τον λόγο για τη δευτερολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κύριε Υπουργέ, με την απάντηση που μου δίνετε, νομίζω ότι ενισχύετε περαιτέρω τη λογική «πονάει κεφάλι, κόβει κεφάλι». Δηλαδή, ναι συμφωνώ, το μουσείο δεν λειτουργούσε όπως έπρεπε να λειτουργεί ως νομικό πρόσωπο δημοσίου δικαίου. Είχε προβλήματα, τα ανέφερα κι εγώ στην ερώτησή μου για τον κλιματισμό, για τα κτηριακά ζητήματα. Αυτό σημαίνει πρακτικά ότι πρέπει να το καταργήσουμε από νομικό πρόσωπο δημοσίου δικαίου και να πάει στον δήμο;

Δηλαδή την αυτοτέλεια του μουσείου να μπορεί να λειτουργεί με έναν συγκεκριμένο τρόπο και να βάζει στοχοθεσίες σε σχέση με τη λειτουργία του, με ένα διοικητικό συμβούλιο που θα αποτελείται από ανθρώπους του πνεύματος, που θα τρέχει και τα προγράμματα, που θα τρέχει και διάφορα πρότζεκτ, που θα καταλαβαίνει και το θέμα της κοινωνίας της ευρύτερης περιοχής, που θα φέρνει φοιτητές από άλλες σχολές, που θα ζωντανέψει ξανά το μουσείο, αυτό δεν το κοιτάτε.

Κοιτάτε, δηλαδή, μόνο το πώς θα καταργηθεί ένα νομικό πρόσωπο δημοσίου δικαίου. Και να κάτσουμε να κουβεντιάσουμε για το παρελθόν, κύριε Υπουργέ, συμφωνώ, για το τι δεν έγινε και για το αν υπάρχουν ευθύνες στη δημοτική αρχή. Δεν είναι το ζήτημα αυτό. Δεν είναι το ζήτημα αν κάτι δεν λειτουργεί με ένα σωστό τρόπο να το καταργήσουμε. Θα πρέπει στον αντίποδα αυτής της λογικής να το ενισχύουμε, να βρούμε τρόπους, να βρούμε εργαλεία, να βρούμε μεθόδους για να ενισχύσουμε.

Θέλω να σας πω μόνο το εξής, γιατί νομίζω, κύριε Υπουργέ, ότι δεν το γνωρίζετε. Έχετε καλές προθέσεις, αλλά νομίζω ότι πραγματικά δεν το γνωρίζετε. Ξέρετε, κύριε Υπουργέ, ότι το καταστατικό του μουσείου ορίζει ότι σε περίπτωση κατάργησης του νομικού προσώπου δημοσίου δικαίου το σύνολο των έργων της Βάσως Κατράκη επιστρέφεται στους δωρητές, δηλαδή στην οικογένειά της; Το γνωρίζετε αυτό; Γνωρίζετε, δηλαδή, ότι υπάρχει ένας τεράστιος κίνδυνος να φύγουν τα έργα, να τα πάρουν πίσω οι δωρητές, να τα πάνε σε κάποιο άλλο ενδεχομένως μουσείο και το Μουσείο της Βάσως Κατράκη, που ήταν επιθυμία της, επιθυμία της χαράκτριας, να γίνει στο Αιτωλικό, να κλείσει; Αυτό είναι ένα πολύ σημαντικό ζήτημα.

Εμείς θέλουμε να το ξαναδείτε πολύ σοβαρά, να επιστρέψει σε καθεστώς νομικού προσώπου δημοσίου δικαίου, να λάβει μια χρηματοδότηση και να έχει και ένα διοικητικό συμβούλιο με ανθρώπους της τέχνης, του πολιτισμού, που θα νοιάζονται για το μουσείο, για να μπορούν να λειτουργήσουν. Αυτό το μουσείο, κύριε Υπουργέ, και επιμένω με την ερώτησή μου, είναι ένα μουσείο παγκόσμιας εμβέλειας. Είναι ένα μουσείο που μπορεί, εάν αναπτυχθεί, να αναπτύξει και την ευρύτερη περιοχή.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Δύο κουβέντες.

Πρώτον, από όλες τις δράσεις που είπατε, πείτε μου ποια δράση δεν θα μπορεί να γίνει αν είναι ενσωματωμένο μέσα στον δήμο. Δεν θα μπορεί να κάνει στοχοθεσία; Δεν θα μπορεί να κάνει εκπαιδευτικά προγράμματα; Μια χαρά θα μπορεί.

Δεύτερον. Δεν κλείνει κανένα μουσείο. Το μουσείο θα συνεχίσει να υπάρχει και την πρωτοχρονιά. Δεν κατεβαίνουν ρολά. Το μουσείο συνεχίζει να υπάρχει. Το Μουσείο Κατράκη θα συνεχίσει να υπάρχει, όπως θα συνεχίσει και θα λειτουργήσει και ακόμα καλύτερα. Αν θέλουμε ένα μουσείο το οποίο είναι κλειστό τις μισές μέρες του χρόνου επειδή δεν έχει προσωπικό, αν θέλουμε ένα μουσείο το οποίο δεν μπορεί να συντηρήσει βασικές ανάγκες του και να υπηρετεί τις βασικές ανάγκες, να το αφήσουμε.

Το δημοτικό συμβούλιο μπορεί να φτιάξει -και πρέπει να φτιάξει, κατά τη γνώμη μου- επιτροπή η οποία θα τρέχει τα θέματα του μουσείου. Μία ωραιότατη επιτροπή η οποία θα ασχοληθεί με τα θέματα του μουσείου. Δεν υπάρχει κανένας κίνδυνος παύσης λειτουργίας του μουσείου. Ίσα-ίσα θεωρούμε ότι είναι από τις περιπτώσεις το οποίο θα ωφεληθεί, όπως το έχουν κάνει και πάρα πολλοί δήμοι βάζοντας μέσα στον κορμό των υπηρεσιών ωδεία, αθλητικούς χώρους, πολιτιστικούς χώρους, μουσεία κ.λπ..

Θα λειτουργήσει πολύ πιο αποτελεσματικά και είναι στο χέρι της νέας δημοτικής αρχής την οποία επέλεξαν οι πολίτες του Μεσολογγίου να αξιοποιήσει τα στρατηγικά πλεονεκτήματα που έχει το Μουσείο Κατράκη προκειμένου να αναβαθμίσει τον ρόλο του και την εμβέλειά του όχι μόνο στη χώρα και σε διεθνές περιβάλλον. Είναι πολύ σημαντικό μουσείο, το οποίο πραγματικά χρειάζεται σοβαρό σχέδιο και σοβαρή προσπάθεια να γίνει.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Συνεχίζουμε με τη δέκατη τρίτη με αριθμό 465/4-12-2023 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς την Υπουργό Εσωτερικών, με θέμα: «Για τα σοβαρά προβλήματα της ύδρευσης στην πόλη του Ηρακλείου Κρήτης».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, συζητάμε το σοβαρό πρόβλημα της ύδρευσης στην πόλη του Ηρακλείου Κρήτης. Έχει προηγηθεί ερώτηση του ΚΚΕ και απάντηση από την Κυβέρνηση και τον Δήμο Ηρακλείου. Οι απαντήσεις, δυστυχώς, κινούνται στην κατεύθυνση του κόστους-οφέλους, των δημοσιονομικών αντοχών της οικονομίας, της παραπέρα ιδιωτικοποίησης των υπηρεσιών σε βάρος της επάρκειας, αλλά και της ποιότητας νερού στην πόλη του Ηρακλείου.

Αρνείστε στην αύξηση των κεντρικών αυτοτελών πόρων, την κατάργηση του ΦΠΑ στην τιμή του νερού λόγω υποχρεωτικότητας της κοινοτικής οδηγίας 2006 που εμπορευματοποιεί το νερό. Η δε απάντηση του προέδρου της ΔΕΥΑΗ, εκ μέρους του Δήμου Ηρακλείου, όχι μόνο δεν ικανοποιεί αλλά συγκαλύπτει τις διαχρονικές κυβερνητικές ευθύνες.

Δεν απαντά κανείς στο ένα και κρίσιμο ερώτημα, το πώς θα λυθούν τα ζητήματα επάρκειας και ποιότητας νερού χωρίς λαϊκή επιβάρυνση. Καμμία αναφορά συγκεκριμένη και τεκμηριωμένη, πρώτον, για τη συνολική άσχημη οικονομική κατάσταση της ΔΕΥΑΗ. Γνωρίζετε τα δάνεια μαμούθ με ευθύνη των προηγούμενων δημοτικών αρχών. Το υψηλό κόστος λειτουργίας και το κόστος ενέργειας και πολλά άλλα. Για τη δραματική κατάσταση από την έλλειψη προσωπικού και τους μισθούς πείνας. Μηχανικός με 800 ευρώ μισθό και την ίδια στιγμή να απειλείται με ποινικές ευθύνες αν κάτι δεν πάει καλά. Για την έλλειψη απαιτούμενων πόρων και άρνηση του κράτους να σχεδιάσει, να προσανατολίσει, να χρηματοδοτήσει έργα και επενδύσεις για την επίλυσή τους.

Ο πρώην καποδιστριακός Δήμος Ηρακλείου έχει ενσωματώσει τέσσερις επιπλέον δήμους χωρίς πόρους, μέσα και προσωπικό. Η ΚΑΠ είναι δραματικά μειωμένη. Τα προβλήματα ύδρευσης διογκώθηκαν με δίκτυα απαρχαιωμένα.

Για την πλήρη αντικατάσταση των παλιών δικτύων οι ανάγκες ξεπερνούν τα εξακόσια χιλιόμετρα. Μέχρι στιγμής έχει χρηματοδοτηθεί και συμβασιοποιηθεί η αλλαγή δικτύων μόνο διακόσια εξήντα χιλιόμετρα. Τα εκατόν πενήντα χιλιόμετρα εκτελέστηκαν. Τα εκατόν δέκα ακόμη είναι ανεκτέλεστα. Τι θα γίνει με τα άλλα τριακόσια σαράντα χιλιόμετρα;

Το ελάχιστο προσωπικό της ΔΕΥΑΗ που έχει απομείνει για έναν υπερδήμο λόγω συνταξιοδοτήσεων και απαγόρευσης νέων προσλήψεων και παρά την υπερπροσπάθεια και εξειδικευμένη έμπειρη δουλειά του, δεν μπορεί αντικειμενικά να λύσει από μόνο του ένα σύνολο προβλημάτων και ιδίως της επάρκειας και ποιότητας του νερού. Αυτό είναι καθαρά πολιτικό ζήτημα. Ναι, αλλά ο λαός λέει το νερό νεράκι, κύριε Υπουργέ. Πληρώνει για να πιει εμφιαλωμένο νερό, ενώ οι πολυήμερες διακοπές νερού τον ταλαιπωρούν.

Το φράγμα Αποσελέμη που το 2020-2022 κάλυπτε το 50% των ετήσιων αναγκών, το 2023 έπεσε μόλις στο 30%-35% και αναγκάζεται η ΔΕΥΑΗ να καταφεύγει στις υφιστάμενες υπερεξαντλημένες γεωτρήσεις δημιουργώντας σοβαρά προβλήματα στην υδροδότηση της πόλης. Οι δε δύο αγωγοί Μαλίων και Κέρης - Κρουσώνα - Τυλίσου είναι παλιοί, με συνεχείς θραύσεις. Είναι από αμίαντο και αποτελεί κίνδυνο για την υγεία των κατοίκων, ενώ λόγω παλαιότητας είναι συχνές και οι πολυήμερες οι διακοπές του νερού.

Οι τραγικές ελλείψεις νερού και η κακή ποιότητα δεν οφείλονται στη λειψυδρία που λένε ή στις κακές καιρικές συνθήκες. Είναι το αποτέλεσμα της διαχρονικής αντιλαϊκής πολιτικής όλων των κυβερνήσεων που εφάρμοσαν απαρέγκλιτα οι δημοτικές αρχές για τη διαχείριση του νερού ώστε να στρωθεί πιο εύκολα ο δρόμος της ιδιωτικοποίησης.

Όποιος, λοιπόν, σιωπά για το χάλι στην ύδρευση του Ηρακλείου δυστυχώς υπηρετεί την εφαρμοζόμενη πολιτική και συντάσσεται με τα σχέδια της κυβέρνησης για τη βαθύτερη ιδιωτικοποίηση των υπηρεσιών.

Το κόμμα μας πιστεύει ότι οι εργαζόμενοι στη ΔΕΥΑΗ συντάσσονται με τη σωστή πλευρά της ιστορίας, αγωνιζόμενοι για νερό κοινωνικό αγαθό φθηνό εκλεγμένο και ποιοτικό.

Σας ρωτάμε, λοιπόν, κύριε Υπουργέ: Με βάση όλα τα παραπάνω τι προτίθεστε να κάνετε για να λυθεί το σοβαρό πρόβλημα ύδρευσης στην πόλη του Ηρακλείου για να έχει επάρκεια, φθηνό, καθαρό, ελεγμένο νερό.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Συντυχάκη.

Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Αγαπητέ, κύριε Συντυχάκη, και κάνετε μία ερώτηση η οποία αφορά κατ’ εξοχήν ένα θέμα της αυτοδιοίκησης και είναι ένα θέμα το οποίο αφορά τον πρώτο βαθμό της αυτοδιοίκησης ο όποιος έχει την αρμοδιότητα για τη διαχείριση των υδάτινων πόρων και ειδικά της ύδρευσης και της αποχέτευσης, την οποία ο Δήμος Ηρακλείου την εκτελεί μέσω της ΔΕΥΑ.

Πράγματι, είναι γνωστό το πρόβλημα της υδροδότησης της Κρήτης και ιδίως οι μεταβολές που υπάρχουν κυρίως στο φράγμα Αποσελέμη, 50% είπατε, 35% φέτος, του χρόνου πιθανόν να είναι και λιγότερο. Άρα αυτό που ξεκίνησε και κάνει η ΔΕΥΑ Ηρακλείου, όπως μας ενημέρωσε, είναι να συντηρήσει και να ετοιμάσει όλες τις γεωτρήσεις που υπάρχουν εν όψει του καλοκαιριού και τις μόνιμες και τις εφεδρικές, να αξιοποιήσει νέες γεωτρήσεις όπως αυτή στον Άγιο Μύρωνα και να προχωρήσει στην ανανέωση αδειών για δύο επιπλέον γεωτρήσεις.

Τώρα όσον αφορά το δίκτυο μέσα στην πόλη Ηρακλείου, η ΔΕΥΑ Ηρακλείου έχει κάνει μια πολύ σοβαρή προσπάθεια. Από τα εξακόσια χιλιόμετρα δικτύου που υπάρχει βρίσκεται σε αντικατάσταση σχεδόν το σύνολο του δικτύου ύδρευσης σε εντός σχεδίου περιοχές και το οποίο θα ολοκληρωθεί μέσα στο 2024. Αντιλαμβάνεστε ότι δεν είναι έργα τα οποία γίνονται από τη μία μέρα στην άλλη.

Ήδη έχουν επενδυθεί από τη ΔΕΥΑ για την ανακατασκευή τετρακοσίων περίπου χιλιομέτρων από το σύνολο των εξακοσίων χιλιομέτρων, περίπου 60 εκατομμύρια ευρώ. Υπάρχει σχέδιο από τον Δήμο Ηρακλείου για την αξιοποίηση και την αντικατάσταση. Και από εκεί και πέρα στο πλαίσιο των χρηματοδοτικών προγραμμάτων του Υπουργείου Εσωτερικών και ιδίως αυτά που θα ξεκινήσουν -γιατί όπως γνωρίζετε και το πρόγραμμα «ΤΡΙΤΣΗΣ» έχει πλέον φτάσει στην οροφή της χρηματοδότησης- θα δούμε και τι άλλο μπορούμε να κάνουμε για τη χρηματοδότηση.

Το σίγουρο είναι ότι οι βασικές υποδομές σε όλη την Ελλάδα που είναι ύδρευση και αποχέτευση είναι εκ των ων ουκ άνευ και πρέπει να προχωρήσουν άμεσα.

Και επειδή το ρωτάτε, υπάρχει η δυνατότητα κοινωνικού τιμολογίου. Φέτος εντάχθηκαν και οι τρίτεκνοι. Υπάρχει η δυνατότητα ρύθμισης ληξιπρόθεσμων οφειλών των καταναλωτών. Νομίζω ότι έχει γίνει μια σοβαρή προσπάθεια από τη ΔΕΥΑ Ηρακλείου, η οποία θα προχωρήσει και θα ολοκληρωθεί μέσα στη νέα χρονιά που ξεκινά σε λίγες ημέρες.

Ένα σχόλιο μόνο ότι, πρώτον, οι ΚΑΠ δεν αφορούν την ύδρευση και την αποχέτευση και, δεύτερον, καμμία ιδιωτικοποίηση του νερού δεν υπάρχει. Υπενθυμίζω ότι αυτή είναι η Κυβέρνηση η οποία πήρε πίσω τις μετοχές της ΕΥΔΑΠ και της ΕΥΑΘ από το Υπερταμείο και τις επέστρεψε στην κεντρική κυβέρνηση, προκειμένου να λειτουργήσουν ομαλά οι δύο αυτές κομβικές υπηρεσίες. Δεν υπάρχει θέμα ιδιωτικοποίησης. Ίσα-ίσα υπάρχει θέμα ενίσχυσης όλων των ΔΕΥΑ της χώρας και κατάρτιση ενός στρατηγικού σχεδίου για τη βελτίωση των υπηρεσιών που παρέχουν στους πολίτες, τη μείωση των απωλειών νερού και την καλύτερη αξιοποίηση των υδάτινων πόρων, οι οποίοι δεν είναι σε αφθονία πλέον.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο κ. Συντυχάκης για τη δευτερολογία του.

**ΕΜΜΑΝΟΥΗΛ ΣΥΝΤΥΧΑΚΗΣ:** Δυστυχώς, κύριε Υπουργέ δεν απαντήσατε. Και είναι αδυναμία να απαντήσετε, γιατί ακριβώς δεν υπάρχει σχέδιο, δεν υπάρχει χρηματοδότηση. Ποιο είναι το σχέδιο; Ποια είναι χρηματοδότηση; Ποια είναι τα έργα; Ποιο είναι το χρονοδιάγραμμα για την εκτέλεση αυτών των έργων; Να γίνει σαφές ότι οι Ηρακλειώτες, κύριε Υπουργέ, πίνουν εμφιαλωμένο νερό. Προσέξτε, η τέταρτη πόλη στην Ελλάδα πίνει εμφιαλωμένο νερό και την ίδια στιγμή καλείται να πληρώνει επιπλέον για το νερό μέσω της ΔΕΥΑΗ. Και δεν έχει να κάνει με την υπερπροσπάθεια των εργαζομένων της ΔΕΥΑΗ που πραγματικά δίνουν και τον ίδιο τους τον εαυτό.

Και όλα αυτά συμβαίνουν -προσέξτε- τη στιγμή που οι μεγάλες ξενοδοχειακές μονάδες γεμίζουν τις πισίνες τους και είναι οι μεγαλύτεροι οφειλέτες στη ΔΕΥΑΗ. Και η δημοτική αρχή αφαιρεί υδρόμετρα σε όσους δεν ρυθμίζουν τις οφειλές, επειδή μιλήσατε για κοινωνικά τιμολόγια, ενώ η ακρίβεια θερίζει. Ακόμα και η διαγραφή προσαυξήσεων και τόκων ως 95% σε ληξιπρόθεσμες οφειλές καταναλωτών, που κοκορεύεται η δημοτική αρχή, ισχύει εάν εξοπλίζουν όλες τις οφειλές εφάπαξ. Είναι καθαρά εισπρακτικό μέτρο.

Έρχεται αύξηση στα τιμολόγια. Αυτό το λαμβάνετε υπ’ όψιν σας; Ο Οργανισμός Ανάπτυξης Κρήτης που διαχειρίζεται το φράγμα Αποσελέμη σε συνεννόηση με τη ΔΕΥΑΗ που έχουν την αρμοδιότητα τιμολόγησης χρέωσης των υπηρεσιών ύδατος ανακοίνωσαν την αύξηση στα τιμολόγια νοικοκυριών λόγω ενεργειακού κόστους από 20 λεπτά το κυβικό στα 35 λεπτά από 1-1-2024, επικαλούμενος ο ΟΑΚ τον νέο κατάπτυστο νόμο με τη νέα υπεραρχή, τη Ρυθμιστική Αρχή Αποβλήτων Ενέργειας και Υδάτων, που επιβάλλει ανάκτηση κόστους με βάση την κοινοτική οδηγία πλαίσιο του 2000. Αυτό είναι το κριτήριο που πάντα αποβαίνει σε βάρος των λαϊκών αναγκών.

Τώρα σε σχέση με τους κεντρικούς αυτοτελείς πόρους. Κατ’ αρχάς δώσατε απάντηση εσείς για τους κεντρικούς αυτοτελείς πόρους. Τα ποσά των ΚΑΠ έτους 2023 μας λέτε ότι είναι ύψους 1.800.000 ευρώ για κάλυψη δαπανών εκτέλεσης έργων και επενδυτικών δραστηριοτήτων. Λέμε, λοιπόν, εμείς ότι είναι σταγόνα στον ωκεανό για να καλύψει τις μεγάλες ανάγκες που έχει ο Δήμος Ηρακλείου για μελέτες και αφ’ ετέρου έχετε απαγορεύσει την απόδοση των θεσμοθετημένων πόρων παρακρατώντας αυτά τα ποσά, που έχουν πληρώσει οι δημότες μέσω της φορολογίας.

Τα χρηματοδοτούμενα έργα από το ΕΣΠΑ και το Ταμείο Ανάκαμψης αφορά κυρίως ό,τι συμφέρει τους επιχειρηματικούς ομίλους και αν περισσέψουν μπορούν να εγγράφουν πιστώσεις για άλλες δαπάνες, κάτι πάρα πολύ δύσκολο να συμβεί. Κι όταν γίνεται, είναι σε σύγκρουση με την κυρίαρχη πολιτική της ανταποδοτικότητας. Δηλαδή, θες έργο, θες καθαρό νερό, ποιοτικό, πλήρωσε! Αυτή είναι η ουσία. Τα 60 εκατομμύρια σε έργα που επικαλείται ο Δήμος Ηρακλείου δεν αφορούν στο σύνολό τους την ύδρευση -γιατί αυτό λέει ο Δήμος Ηρακλείου- μόνο τα 26 εκατομμύρια αφορούν την ύδρευση και τα υπόλοιπα αφορούν εγκαταστάσεις επεξεργασίας λυμάτων ή και το πρόγραμμα «ΑΝΤΩΝΗΣ ΤΡΙΤΣΗΣ».

Απαντήσατε για το πρόγραμμα «ΑΝΤΩΝΗΣ ΤΡΙΤΣΗΣ». Ακόμη εξετάζει η Κυβέρνηση -αυτή είναι η απάντησή σας- την ένταξη στο εν λόγω πρόγραμμα την πρόταση της ΔΕΥΑΗ προϋπολογισμού 9.600.000. ευρώ. Ακόμα δηλαδή, ψάχνετε χρηματοδοτικό εργαλείο. Μέχρι πότε; Εδώ η κατάσταση δυσκολεύει ακόμα περισσότερο.

Τι θέλω να πω με όλα αυτά; Πάγια θέση του ΚΚΕ είναι ότι το νερό είναι κοινωνικό αγαθό και όχι εμπόρευμα. Έγκαιρα είχε αποκαλύψει ότι όπως απελευθερώθηκαν σταδιακά από την κρατική προστασία οι τηλεπικοινωνίες, ενέργεια, μεταφορές, έτσι έρχεται και η σειρά του νερού. Από αυτή την άποψη είμαστε αντίθετοι στην ιδιωτικοποίηση των νερών, την οποία υπηρετήσατε όλοι διαχρονικά.

Είμαστε αντίθετοι στην πρόθεση της Κυβέρνησης να καταργήσει και να συγχωνεύσει τις εκατόν είκοσι έξι ΔΕΥΑ της χώρας, που θα διαμορφώσει το πλαίσιο και θα επιταχύνει τον τρόπο από την παραχώρηση της κερδοφόρας διαχείρισης του νερού σε επιχειρηματικούς ομίλους. Αυτά είπαμε και στη συνάντηση που είχαμε ως Κοινοβουλευτική Ομάδα με την ομοσπονδία εργαζομένων στις δημοτικές επιχειρήσεις ύδρευσης και αποχέτευσης. Και φυσικά όλα αυτά πατάνε διαχρονικά στις πολιτικές τις δικές σας.

Και κλείνω με αυτό, κύριε Πρόεδρε.

Πραγματικά θέλω να δω τη δεύτερη τοποθέτησή σας, είναι μια ευκαιρία. Τι μέτρα θα πάρει η Κυβέρνηση για να εξασφαλίσει επαρκείς και συστηματικούς ελέγχους για την ποιότητα του νερού, που φτάνει στις βρύσες των σπιτιών, των σχολείων, των νοσοκομείων, των στρατοπέδων, των κοινωνικών δομών. Πρέπει να μας πείτε ποιο είναι το σχέδιο των μελετών, έργων, χρηματοδότησης αύξηση της ποσότητας και την αναβάθμιση της ποιότητας των υδάτινων πόρων. Τι μέτρα θα πάρετε για να καταργήσετε τον ΦΠΑ στην τιμή του νερού, να μειωθούν τα τιμολόγια κατά 30%. Να σταματήσει η διακοπή του νερού που μπορεί να κρατήσει δέκα, δεκαπέντε, είκοσι μέρες. Και φυσικά να καταργηθούν όλοι αυτοί οι νόμοι.

Γιατί το αποτέλεσμα αυτής της κατάστασης που βιώνουν όχι μόνο οι Ηρακλειώτες, αλλά όλοι οι πολίτες, είναι το αποτέλεσμα των νόμων και των νομοθετικών πλαισίων και η εφαρμογή της κοινοτικής οδηγίας για το νερό, που οδηγεί στην παραπέρα ιδιωτικοποίηση των υπηρεσιών και της επέκτασης της επιχειρηματικής δραστηριότητας.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Είναι μεγάλος ο πειρασμός να κάνουμε μια γενικότερη κουβέντα για τη διαχείριση του νερού στην Ελλάδα. Νομίζω ότι όταν το Υπουργείο Περιβάλλοντος ολοκληρώσει την επεξεργασία της νομοθετικής πρωτοβουλίας, νομίζω και στη Βουλή θα υπάρχει άφθονος χρόνος προκειμένου να συζητηθούν όλα αυτά τα θέματα. Το σίγουρο είναι ότι η διαχείριση του νερού και ως κοινωνικό αγαθό είναι πάρα πολύ σημαντική και πάρα πολύ σοβαρή, ιδίως λόγω της κλιματικής κρίσης και ιδίως λόγω ειδικών και δύσκολων περιπτώσεων όπως είναι τα νησιά του Αιγαίου όπως είναι η Κρήτη, που χρειάζεται την καλύτερη δυνατή διαχείριση του νερού.

Πρώτον, για τα τιμολόγια, ο κάθε δήμος, η κάθε ΔΕΥΑ ορίζει το τιμολόγιο το οποίο κρίνει. Αυτό είναι η αυτοδιοίκηση και γι’ αυτό κρίνονται. Δεν μπορεί το κράτος να έρθει και να πει ότι τόσο θα βάλεις τόσο στον άλφα δήμο, τόσο στον βήτα δήμο, τόσο στον γάμμα δήμο. Η αυτοδιοίκηση αποφασίζει και κάνει αυτό που θεωρεί σωστό με βάση τους πόρους που έχει, με βάση το σχέδιο που έχει, με βάση την πραγματικότητα που έχει.

Δεύτερον, η αρμοδιότητα, ο έλεγχος του νερού είναι της αρμόδιας ΔΕΥΑ. Εμείς ως Υπουργείο Εσωτερικών δεν είμαστε το καθ’ ύλην αρμόδιο Υπουργείο για τη διαχείριση του νερού. Στη Θεσσαλία, για παράδειγμα, έγιναν δεκάδες έλεγχοι και από το Υπουργείο Υγείας αλλά και από το Υπουργείο Περιβάλλοντος για την ποιότητα του νερού μετά τις πρόσφατες μεγάλες πλημμύρες.

Τρίτον, τα έργα εκτελούνται. Το 2024 θα έχει αντικατασταθεί όλο το δίκτυο ύδρευσης μέσα στον αστικό ιστό του Ηρακλείου, μέσα στο σχέδιο πόλης του Ηρακλείου. Αυτό λέει η ΔΕΥΑΗ. Δεν έχουμε κανέναν λόγο να αμφιβάλλουμε ότι θα προχωρήσει.

**ΕΜΜΑΝΟΥΗΛ ΣΥΝΤΥΧΑΚΗΣ:** Το μεγαλύτερο μέρος του Ηρακλείου είναι εκτός σχεδίου πόλης.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Αυτό είναι ένα από τα προβλήματα που έχει η χώρα γενικά διαχρονικά. Είναι άλλη κουβέντα αυτή πολύ πιο μεγάλη.

**ΕΜΜΑΝΟΥΗΛ ΣΥΝΤΥΧΑΚΗΣ:** Πρέπει να γίνει κάτι και με αυτό.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Από εκεί και πέρα είναι τα κομμάτια που αναφέρατε και στον Τύλισο και ένα κομμάτι που χρειάζεται αντικατάσταση. Εμείς δουλεύουμε με το Υπουργείο Οικονομικών να ετοιμαστεί ένας διάδοχος ουσιαστικά του προγράμματος «ΤΡΙΤΣΗΣ», προκειμένου να μπορέσουν να χρηματοδοτηθούν έργα. Το πρόγραμμα «ΤΡΙΤΣΗΣ» είναι ένα πρόγραμμα το οποίο έδωσε ανάσα. Είχε πάρα πολύ μεγάλο κομμάτι στην ύδρευση. Είτε αφορά αντικατάσταση αγωγών οι οποίοι ήταν πεπαλαιωμένοι, είτε την προμήθεια υδρομέτρων, είτε ήταν οι βελτιώσεις για τη διαχείριση του νερού πάρα πολλοί δήμοι εντάχθηκαν σε αυτό και αξιοποιούν τους πόρους που ολοκληρώνουν τα έργα.

Υπάρχουν και κάποιες προτάσεις οι οποίες δεν μπήκανε και δεν εντάχθηκαν εγκαίρως και τις κοιτάζουμε. Είμαστε ήδη σε συνεργασία και με τη νέα δημοτική αρχή η οποία θα αναλάβει την Πρωτοχρονιά, προκειμένου να δώσουμε τις λύσεις εκεί που χρειάζεται και εκεί που είναι ανάγκη. Το σίγουρο είναι πάντως ότι δεν πρέπει να συζητάμε το 2024 για θέματα νερού και για θέματα ποιότητας νερού ή ακόμα και περιορισμένης χρονικής διάρκειας κατανάλωσης νερού.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Προχωρούμε τώρα στη δέκατη έκτη με αριθμό 466/4-12-2023 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Παρασκευής Δάγκα προς την Υπουργό Εσωτερικών, με θέμα: «Για το ζήτημα της σχολικής στέγης στο Αιγάλεω και της μεταστέγασης του 19ου Δημοτικού στο 13ο Δημοτικό Σχολείο».

Τον λόγο έχει η κ. Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Στο 19ο Δημοτικό Σχολείο Αιγάλεω πριν έναν μήνα έπεσε ο σοβάς από το ταβάνι σε σχολική αίθουσα. Αντίστοιχο γεγονός υπήρχε στην αίθουσα μουσικής, που παρέμενε κλειδωμένη χωρίς να γίνουν περαιτέρω έλεγχοι για την καταλληλότητα του σχολείου. Κυριολεκτικά ήταν υπόθεση δέκα λεπτών για να μην υπάρξει ατύχημα μαθητή ή εκπαιδευτικού ή ακόμα και της σχολικής καθαρίστριας.

Ο Δήμος και η Διεύθυνση Πρωτοβάθμιας Εκπαίδευσης αντί να λύσουν άμεσα το πρόβλημα, πήγαν να δημιουργήσουν μεγαλύτερο με τη συστέγαση του 19ου Δημοτικού με το 13ο Δημοτικό Σχολείο Αιγάλεω, μιλάμε για διακόσιους είκοσι μαθητές. Θα δίνανε τη λύση της λειτουργίας των δύο σχολικών μονάδων πρωί-απόγευμα με ό,τι βλαπτικές συνέπειες θα είχε αυτό για την καθημερινότητα μαθητών, γονιών και εκπαιδευτικών. Δεν προχώρησε κάτω από την αποφασιστική στάση των ίδιων των γονιών.

Την προηγούμενη εβδομάδα, τη Δευτέρα συγκεκριμένα, οι μαθητές επέστρεψαν στο σχολείο τους μετά από πολλή προσωπική δουλειά των ίδιων των γονιών για να εξασφαλίσουν την καθαριότητα του σχολείου από το καθάρισμα των μπάζων και ηλεκτρολογικών εργασιών. Η μόνη παρέμβαση που έγινε ήταν ουσιαστικά η καθαίρεση του οροφοκονιάματος. Κανένας έλεγχος για τη συνολική καταλληλότητα και ασφάλεια της σχολικής μονάδας δεν έχει γίνει.

Και ρωτάμε τι προτίθεται να κάνει το αρμόδιο Υπουργείο για να γίνει ο απαραίτητος έλεγχος όλης της σχολικής μονάδας, παίρνοντας υπ’ όψιν ότι η κατάσταση με τη σχολική στέγη στον Δήμο του Αιγάλεω είναι εκρηκτική, παίρνει επικίνδυνες διαστάσεις. Δεν γίνεται η ασφάλεια των μαθητών, αλλά και των εκπαιδευτικών να λογαριάζεται με το κριτήριο του κόστους για το κράτος με ευθύνη διαχρονικά των κυβερνήσεων αλλά και των περιφερειακών και δημοτικών αρχών.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** θα είμαι σύντομος, κύριε Πρόεδρε.

Στις 14 του μηνός έγινε το περιστατικό και 15 του μηνός ξεκίνησαν εργασίες αποκατάστασης, μας λέει ο Δήμος Αιγάλεω, με τα ίδια μέσα. Στις 28 Νοεμβρίου υπογράφηκε η σύμβαση με τον ανάδοχο, προκειμένου να προχωρήσουν οι εργασίες αποξήλωσης και απομάκρυνσης κονιαμάτων, οι οποίες ολοκληρώθηκαν στις 2 του μηνός και από 4 του μηνός οι μαθητές επέστρεψαν στα σχολεία. Αυτό είναι το ιστορικό της συγκεκριμένης υπόθεσης. Πράγματι, το Αιγάλεω είναι από τις δύσκολες περιπτώσεις για τη σχολική στέγη και από τον σεισμό του 2019 που είχαν δημιουργηθεί σοβαρά προβλήματα.

Από κει και πέρα, πρώτον, οι αρμοδιότητες συντήρησης σχολικών κτηρίων είναι των δήμων, χρηματοδοτούνται για τη διενέργεια αυτών των δράσεων. Δεύτερον, στην πρόσκληση του προγράμματος «ΤΡΙΤΣΗΣ» υπήρχε και ένα πρόγραμμα και μια πρόσκληση εξειδικευμένη για προσεισμικό έλεγχο των δημόσιων κτηρίων συμπεριλαμβανομένων των σχολείων και το οποίο θα επεκταθεί και έχει ξεκινήσει να επεκταθεί, προκειμένου να γίνει έλεγχος στατικότητας και έλεγχος γενικά πρωτοβάθμιος και, αν χρειαστεί, δευτεροβάθμιος όλων των σχολικών κτηρίων από μηχανικούς του ΤΕΕ. Αυτό εντάσσεται στο πρόγραμμα πρόληψης περιστατικών σαν αυτό που συνέβη στο Αιγάλεω ή ακόμα χειρότερα σεισμικών φαινομένων τα οποία μπορεί να θέσουν σε κίνδυνο τη ζωή των παιδιών ή να προκαλέσουν σωματικές βλάβες.

Υπενθυμίζω το Δαμάσι στον Τύρναβο τον Μάρτιο του 2021, στο Αρκαλοχώρι, επίσης, πώς ένα σχολείο το οποίο είχε μαθητές και έγινε ο σεισμός εν ώρα μαθήματος, πώς χάρη στην αυτοθυσία και την προετοιμασία που είχε κάνει ο διευθυντής του σχολείου και οι εκπαιδευτικοί του σχολείου μπόρεσαν και βγήκανε όλα τα παιδιά ασφαλή.

Αυτό είναι ένα μεγάλο πρόβλημα που υπάρχει γενικά. Θα ξεκινήσουν πολλοί έλεγχοι από τους δήμους που έχουν ενταχθεί στο πρόγραμμα «ΤΡΙΤΣΗΣ» και θα ολοκληρωθεί και θα γίνουν γενικευμένοι αντισεισμικοί έλεγχοι και έλεγχοι στατικότητας σε πάρα πολλά κτήρια. Από κει και πέρα όμως περιπτώσεις όπως αυτές που αναφέρατε για σοβάδες -κατά καιρούς συμβαίνουν δυστυχώς και άλλα περιστατικά- είναι θέμα και αρμοδιότητα να το επιλύσουν και να μεριμνούν γενικά οι Οργανισμοί Τοπικής Αυτοδιοίκησης που έχουν το συνταγματικό δικαίωμα στην αυτοτέλεια.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρία Δάγκα, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Το 9ο Δημοτικό Σχολείο Αιγάλεω συστεγάζεται με το 14ο Δημοτικό, διότι δεν υλοποιείται η δίκαιη απαίτηση γονιών, εκπαιδευτικών, μαθητών για την αναγκαστική μίσθωση της σχολικής μονάδας. Σχολεία παραμένουν σεισμόπληκτα από τον Ιούλιο του 2019 στο Αιγάλεω. Σε ειδικά σχολεία δεν πληρούνται στοιχειωδώς προδιαγραφές για την ασφάλεια των μαθητών ΑΜΕΑ και βέβαια έρχεται τώρα «ως κερασάκι…» η περίπτωση αυτή του 19ου Δημοτικού Σχολείου Αιγάλεω.

Τα λέμε αυτά γιατί και οι γονείς αντιμετωπίζουν τις ευθύνες που γίνονται μπαλάκι ανάμεσα στα Υπουργεία και αντίστοιχα τον Δήμο του Αιγάλεω χωρίς να αντιμετωπίζονται κρίσιμα ζητήματα που αφορούν την ασφάλεια των ίδιων των μαθητών και των εκπαιδευτικών. Διότι σε αυτή την περίπτωση, που υπάρχουν τόσο εκρηκτικά προβλήματα με την σχολική στέγη, χρειάζεται και έκτακτη κρατική χρηματοδότηση για να αντιμετωπιστούν. Δηλαδή, δεν μπορεί να περιμένει το επόμενο πρόγραμμα προσεισμικού ελέγχου, που και πάλι δεν θα είναι ολοκληρωμένος, οπτικός θα είναι όπως στις υπόλοιπες περιπτώσεις, αντί να δίνεται η αναγκαία χρηματοδότηση για να προχωρούν με ταχύτατους ρυθμούς οι αναγκαίες εργασίες αποκατάστασης και καταλληλότητας των σχολικών κτηρίων στον Δήμο του Αιγάλεω. Γιατί αυτό ήταν ένα περιστατικό και σας το ξαναλέμε ήταν κυριολεκτικά δέκα λεπτά. Μάλιστα η σχολική καθαρίστρια εκείνη την ώρα έβαζε το κλειδί στην πόρτα για να μπει στη σχολική αίθουσα που έπεσε το ταβάνι.

Δεν μπορούν, δηλαδή, αυτά τα στοιχειώδη μέτρα ασφάλειας για τα παιδιά μας, για τους μαθητές μας, που είναι και σε βάρος των μορφωτικών τους δικαιωμάτων, να λογαριάζονται με το κριτήριο τού πόσο αντέχουν τα δημοσιονομικά του κράτους, αλλά χρειάζεται να βρεθεί στο επίκεντρο η σύγχρονη ανάγκη τους για σύγχρονη, ασφαλή σχολική στέγη.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κυρία Δάγκα, η σύγχρονη και ασφαλής σχολική στέγη είναι απαραίτητη προϋπόθεση για ποιοτική δημόσια παιδεία, το οποίο είναι το ζητούμενο νομίζω. Είναι κάτι που συμφωνούμε όλοι. Άρα εκ των πραγμάτων συμφωνούμε σε αυτό το κομμάτι.

Αυτό που θέλω να πω είναι ότι για παράδειγμα με τον σεισμό του Ιουλίου του 2019 ένα εσπερινό λύκειο, νομίζω το 1ο Γυμνάσιο του Αιγάλεω, το εσπερινό γυμνάσιο, το οποίο είχε υποστεί ζημιές, εντάχθηκε στο πρόγραμμα «ΑΝΤΩΝΗΣ ΤΡΙΤΣΗΣ». Η ανακατασκευή του σχολικού συγκροτήματος 6,5 εκατομμύρια ευρώ βρίσκεται σε φάση υλοποίησης. Άρα εκεί θα είναι ένα σχολικό συγκρότημα το οποίο θα αποκατασταθεί και θα αποκατασταθεί πλήρως. Από εκεί και πέρα είναι πράγματα τα οποία υπάρχουν διαχρονικά, όπως οι καθυστερήσεις αν θέλετε. Ζητούμενο είναι να υπάρχει η ασφαλής σχολική στέγη.

Κλείνοντας, θα σας έλεγα ότι με συνεργασία των Οργανισμών Τοπικής Αυτοδιοίκησης, της κεντρικής κυβέρνησης και προφανώς και του Υπουργείου Εσωτερικών από πλευράς κεντρικής κυβέρνησης, αλλά και του Υπουργείου Παιδείας θα κάνουμε ό,τι χρειάζεται και για την προσχολική αγωγή και για την πρωτοβάθμια και τη δευτεροβάθμια εκπαίδευση, έτσι ώστε να εργαστούμε πάνω στην αποκατάσταση, στη βελτίωση και στην ανέγερση και νέων σχολικών μονάδων όπου υπάρχει ανάγκη.

Υπάρχουν και αλλαγές στις πληθυσμιακές συνθήκες. Υπάρχουν δήμοι οι οποίοι έχουν περισσότερο φόρτο στις μικρότερες ηλικιακές κατηγορίες σαν πυραμίδα άρα αυτές έχουν περισσότερη ανάγκη για σχολική στέγη, για αναβάθμιση των υποδομών. Αυτό είναι κάτι το οποίο θα το δουλέψουμε σε συνεργασία με το Υπουργείο Παιδείας και με τη σχολική κοινότητα και ασφαλώς και με τους οικείους δήμους.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Θα συνεχίσουμε με τρεις επίκαιρες ερωτήσεις αρμοδιότητας του Υπουργείου Παιδείας και Θρησκευμάτων. Θα απαντήσει η Υφυπουργός Παιδείας, Θρησκευμάτων και Αθλητισμού κ. Ζέττα Μακρή.

Ξεκινάμε με την έκτη με αριθμό 452/28-11-2023 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Παιδείας, Θρησκευμάτων και Αθλητισμού, με θέμα: «Μετεγγραφές φοιτητών - τέκνων τριτέκνων και πολυτέκνων οικογενειών».

Έχετε τον λόγο, κύριε Τσιρώνη.

**ΣΠΥΡΙΔΩΝ ΤΣΙΡΩΝΗΣ:** Σας ευχαριστώ, κύριε Πρόεδρε.

Κυρία Υφυπουργέ, στην εγκύκλιό σας με θέμα «Μεταγραφές - μετακινήσεις ακαδημαϊκού έτους 2023-2024» δεν προβλέπεται για μια ακόμη φορά η δυνατότητα σε φοιτητές τέκνα τρίτεκνων και πολύτεκνων οικογενειών να σπουδάζουν στα πλησιέστερα πανεπιστημιακά ιδρύματα από τον τόπο της μόνιμης διαμονής των γονέων τους, χωρίς να λαμβάνονται υπ’ όψιν εισοδηματικά ή αλλά κοινωνικά κριτήρια.

Συγκεκριμένα στην ανωτέρω εγκύκλιο, πρώτον, δεν εξαιρεί τα τέκνα των τρίτεκνων και πολύτεκνων οικογενειών από το 15% των μετεγγραφόμενων βάσει οικονομικών και κοινωνικών κριτηρίων, αλλά ούτε και από τη συγκέντρωση των μορίων της βάσης μετεγγραφής στο τμήμα στο οποίο θέλουν να μετεγγραφούν. Δεύτερον, δεν παρέχει τη δυνατότητα μετεγγραφής σε φοιτητές τρίτεκνων και πολύτεκνων οικογενειών, οι οποίοι έχουν ένα ή περισσότερα αδέλφια προπτυχιακούς φοιτητές σε αντίστοιχα τμήματα που εδρεύουν στην περιφερειακή ενότητα φοίτησης του αδελφού ή στην ενότητα μόνιμης κατοικίας των γονέων.

Αποτέλεσμα είναι εκατοντάδες από αυτά τα παιδιά των τρίτεκνων και πολύτεκνων οικογενειών να αναγκάζονται για μια ακόμη ακαδημαϊκή χρονιά είτε να μη φοιτήσουν στη σχολή που μπήκαν είτε να σπουδάσουν σε άλλες σχολές πολλές φορές και κατώτερου εκπαιδευτικού επιπέδου απλά για να σπουδάσουν εκεί που σπουδάζουν και τα αδέρφια τους.

Ερωτάστε, κυρία Υφυπουργέ, ποιοι οι λόγοι μη συμπερίληψης των προβλέψεων στην υπ’ αριθμό 115724 εγκύκλιο που σας ανέφερα πριν από τη στιγμή μάλιστα που ο κρατικός προϋπολογισμός δεν επιβαρύνεται με κανένα δημοσιονομικό κόστος και η παροχή δυνατότητας σε οικογένειες που ήδη έχουν τρία, τέσσερα ή και περισσότερα παιδιά αυτά να μπορούν να σπουδάζουν στο πλησιέστερο πανεπιστημιακό ίδρυμα.

Προτίθεται το Υπουργείο άμεσα να φέρει προς ψήφιση τις ανωτέρω ή άλλες αντίστοιχες διατάξεις με αναδρομική ισχύ, προκειμένου να επιλύσει ένα μόνιμο και χρονίζον πρόβλημα; Ξέρω ότι και Βουλευτές της Κυβέρνησης έκαναν αντίστοιχη και δεν έγινε δεκτή. Κάποια στιγμή πρέπει να γίνει κάτι, να υπάρχει μια πρόβλεψη, για αυτές τις οικογένειες.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε. Καλημέρα και καλή εβδομάδα.

Στην ερώτησή σας, κύριε συνάδελφε, ουσιαστικά ζητείται τα παιδιά των τρίτεκνων και πολύτεκνων οικογενειών να μπορούν να κάνουν μετεγγραφές χωρίς να υπάρχει κανένα κριτήριο. Θα σας πω ότι υπάρχουν και πολύτεκνες οικογένειες οι οποίες έχουν εισοδήματα αρκετά και μπορούν να υποστηρίξουν τη φοίτηση παιδιών σε διαφορετικές σχολές.

Θα σας πω, λοιπόν, εν περιλήψει τον συνδυασμό των οικονομικών, κοινωνικών και ακαδημαϊκών κριτηρίων, κάτι το οποίο δεν το περιλαμβάνετε στην ερώτησή σας. Δεν είναι μόνο το δημοσιονομικό κόστος, που είναι σημαντικό. Είναι επιπλέον και τα ακαδημαϊκά κριτήρια που λαμβάνουμε εμείς υπ’ όψιν στο Υπουργείο. Το σύστημα, λοιπόν, αυτό επιτρέπει τις μετεγγραφές με τρόπο δίκαιο. Στη δευτερολογία θα σας αναφέρω και τους αριθμούς που αποδεικνύουν ότι δεν είναι εκατοντάδες τα παιδιά που στερούνται αυτού του δίκαιου αιτήματος.

Λοιπόν, ήδη από τη δική μας διακυβέρνηση υπάρχει σχετικό νομικό πλαίσιο από το 2020 είναι ο ν.4692. Ίσχυσε από το ακαδημαϊκό έτος 2020-2021 και λαμβάνει υπ’ όψιν όλες τις επιμέρους κατηγορίες, φυσικά και τα παιδιά των τρίτεκνων και πολύτεκνων οικογενειών. Υπάρχει δυνατότητα μετεγγραφής με οικονομικά και κοινωνικά κριτήρια. Υπάρχουν όμως και άλλες διατάξεις για συγκεκριμένες κατηγορίες, δηλαδή για αδέλφια προπτυχιακούς φοιτητές, ειδικές κατηγορίες μετεγγραφών για κοινωνικούς λόγους, δυνατότητα κατ’ εξαίρεση μετεγγραφών για σοβαρές και τεκμηριωμένες εξαιρετικές περιπτώσεις ή ακόμη και για επιγενόμενες περιπτώσεις έκτακτης ανάγκης των φοιτητών.

Ο αριθμός των μεταγραφόμενων φοιτητών με κοινωνικά και οικονομικά κριτήρια δεν μπορεί να υπερβαίνει το 15% του συνολικού αριθμού των εισακτέων ανά τμήμα -ανά ακαδημαϊκό έτος ορίζεται αυτός ο αριθμός. Το ποσοστό 15%, κύριε συνάδελφε, επειδή το αναφέρατε στην ερώτησή σας, είναι αναγκαίος γιατί πρέπει να διασφαλιστεί και η ποιότητα του εκπαιδευτικού έργου. Οι φοιτητές κατανέμονται ομοιόμορφα. Διαφορετικά θα υπήρχε το φαινόμενο της υπερβολικής επιβάρυνσης πέραν των δυνατοτήτων των ακαδημαϊκών των κεντρικών ΑΕΙ και αποψίλωση των περιφερειακών τμημάτων. Σε περίπτωση που υπάρχουν αιτήσεις που ξεπερνούν το 15% υπάρχει μια ειδική ρύθμιση κατά φθίνουσα σειρά να ικανοποιούνται οι ανάγκες. Να μην επιμείνω σε αυτό και καταναλώσω περισσότερο χρόνο.

Το ακαδημαϊκό κριτήριο της βάσης μετεγγραφής, που είναι 2.750 μόρια απόκλιση από τη βάση της εισαγωγής, αποτρέπει επίσης ένα στρεβλό φαινόμενο, δηλαδή φοιτητές που έχουν χαμηλή βαθμολογία να εισάγονται σε ένα τμήμα, να μετεγγράφονται σε αντίστοιχα τμήματα κεντρικών ΑΕΙ με υψηλότερη βάση εισαγωγής και δημιουργεί φοιτητές δύο ταχυτήτων στο ίδιο τμήμα πλέον της αδικίας παιδιά που είχαν πετύχει περισσότερη βαθμολογία να έχουν αποκλειστεί από τα ΑΕΙ αυτά και να φοιτούν σε διαφορετικές σχολές.

Θέλω να σας πω επίσης για τα οικονομικά και κοινωνικά κριτήρια ότι με τον ν.4692/2020, που σας ανέφερα πριν, εκκινεί από μηδενικό εισόδημα μέχρι και 12.000 κλιμακωτά ανά 3000 ευρώ. Το μέγιστο ποσό που δίνει τη δυνατότητα να υποβληθούν αιτήσεις είναι 12.000 έναντι 9.000 ευρώ που υπήρχε πριν από το 2020. Κάθε φοιτητής που κάνει αίτηση για μετεγγραφή μοριοδοτείται με 2, 3, 4 ή 6 μόρια, ανάλογα με την κατηγορία του εισοδήματος που βρίσκεται. Επίσης θέλω να σας πω ότι και για λόγους δικαιοσύνης λαμβάνεται πλέον υπ’ όψιν ο μέσος όρος των εισοδημάτων της τριετίας και όχι μόνον της τελευταίας χρονιάς. Έτσι αποτυπώνεται καλύτερα η οικονομική κατάσταση των αιτούντων.

Σε ό,τι αφορά τώρα τη μοριοδότηση των μελών της τρίτεκνης και πολύτεκνης οικογένειας, εκείνος ο οποίος αιτείται και είναι μέλος τρίτεκνης οικογένειας παίρνει 1,5 μόριο παραπάνω. Αν είναι πολύτεκνης οικογένειας, παίρνει 2 μόρια. Αυτή η μοριοδότηση προσαυξάνεται κατά 0,5 για κάθε μέλος τρίτεκνης ή πολύτεκνης οικογένειας πλην του αιτούντος, εφόσον είναι κάτω των είκοσι πέντε ετών κάτι που δεν ίσχυε παλαιότερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κύριε Τσιρώνη, παρακαλώ, έχετε τον λόγο για τη δευτερολογία σας.

**ΣΠΥΡΙΔΩΝ ΤΣΙΡΩΝΗΣ:** Ίσως δεν με καταλάβατε. Σας είπα ότι δεν λαμβάνετε μόνο τα κοινωνικά και τα οικονομικά κριτήρια. Όπως γνωρίζετε από το Σύνταγμα, σύμφωνα με το άρθρο 21 παράγραφοι 2 και 5 του Συντάγματος, δεν μπορεί να αποτελεί υποπερίπτωση κοινωνικής πολιτικής η βοήθεια προς τις πολύτεκνες οικογένειες. Οι πολύτεκνες οικογένειες έχουν δικαίωμα ειδικής φροντίδας από το κράτος, ενώ ο σχεδιασμός και η εφαρμογή δημογραφικής πολιτικής καθώς και η λήψη όλων των αναγκαίων μέτρων αποτελεί υποχρέωσή του. Άρα δεν αρκεί αυτό που λέτε για τα κοινωνικά. Δεν σας ζητάμε κοινωνικά κριτήρια και οικονομικά. Ζητάμε συνταγματικά θεσπισμένα δικαιώματα για αυτές τις οικογένειες να υπερβαίνουν αυτή την κατηγορία. Αυτό ζητάμε.

Σας θυμίζω ότι ο κύριος Πρωθυπουργός στο συνέδριο για το δημογραφικό του 2023 «Ώρα για δράσεις» στις 17 Οκτωβρίου δήλωσε ότι «η πληθυσμιακή υποχώρηση δεν εκδηλώνεται ισομερώς στην επικράτεια, έχει εξάρσεις σε συγκεκριμένες περιοχές. Αυτό σημαίνει ότι δεν αρκούν μόνο εθνικές στρατηγικές, αλλά απαιτούνται και συγκεκριμένες τοπικές πρόνοιες με τη συνολική πάντως δημογραφική κατάρρευση να καθίσταται κυριολεκτικά ένα υπαρξιακό στοίχημα για το μέλλον μας. Σας βεβαιώνω ότι η Κυβέρνηση θα υπηρετήσει αυτό το εθνικό σχέδιο έτοιμη να εμπλουτίσει τις θέσεις της με κάθε θετική πρόταση και με χρήσιμες ιδέες».

Σας παραθέτουμε, σας παρέθεσαν και οι δικοί σας Βουλευτές, αυτές τις χρήσιμες θέσεις για αυτές τις οικογένειες, γνωρίζοντας ότι για το 2022 η χώρα κατέγραψε μία γέννηση, σύμφωνα με την ΕΛΣΤΑΤ, για κάθε δύο θανάτους.

Επιτρέψτε μου να σας διαβάσω ένα μικρό απόσπασμα από την επιστολή ενός πολύτεκνου πατέρα που περιμένει με αγωνία τις απαντήσεις του Υπουργείου σας. Να σας πω επίσης ότι το ανάλγητο και το απρόσωπο μιας πλατφόρμας με μόρια δεν μπορεί να υπολογίσει τις περιπτώσεις. Έχουμε μια περίπτωση εδώ, που οι τέσσερις πρώτοι που ζήτησαν μετεγγραφή από το Πανεπιστήμιο Κορίνθου προς το Πανεπιστήμιο Μακεδονίας είναι οικογένειες τριτέκνων και πολυτέκνων. Δεν καλύφθηκαν.

Δηλαδή, η πλατφόρμα αυτή βλέπει το όριο των μορίων που έβαλε η κ. Κεραμέως και σταματά εκεί. Δεν καλύπτονται αυτές οι θέσεις και φεύγουν αυτοί οι τέσσερις. Δεν θα πάνε να σπουδάσουν, δεν θα καλύψουν κάποιες θέσεις. Δεν επιβαρύνουν τον προϋπολογισμό. Μιλάμε για οικογένειες και θέλουμε να στηρίξουμε την οικογένεια και την πολύτεκνη οικογένεια και το δημογραφικό. Δεν ζητάμε παράλογα πράγματα.

Θα σας διαβάσω τι ζητούν αυτοί οι άνθρωποι, για να καταλάβετε την αγωνία τους. Λέει ο πατέρας: «Για όλους εμάς είναι ζήτημα ζωής. Έχετε νιώσει ποτέ το πόσο δύσκολο είναι να σου λέει το παιδί σου πως επιθυμεί να σπουδάσει και να αδυνατείς να του ικανοποιήσεις αυτή του την επιθυμία; Να έχεις στερηθεί τα πάντα, προκειμένου να του προσφέρεις βοήθεια, για να περάσει, και αφού επιτευχθεί το προωθούμενο, να μην μπορείς να αντεπεξέλθεις λόγω απόστασης και άλλων εξόδων, ενώ θα μπορούσαν όλα αυτά να μειωθούν σημαντικά, εάν σπούδαζαν τα αδέλφια στην ίδια πόλη; Καλούμαι, λοιπόν, κυρία Υφυπουργέ, εν μέσω δημοσιονομικής κρίσης να βρω τρόπο να συντηρήσω τρία σπίτια, προκειμένου να δώσω στα παιδιά μου την ευκαιρία να πραγματοποιήσουν τα όνειρά τους. Είμαστε άνθρωποι του μόχθου, με μικρή οικονομική δυνατότητα, αλλά αγαπάμε τον τόπο μας. Φέραμε στον κόσμο τέσσερα παιδιά, γιατί πιστεύουμε στο θεσμό της οικογένειας. Μας είναι, όμως, αδύνατο να συντηρήσουμε τρία σπίτια σε διαφορετικές πόλεις, στα τέσσερα σημεία του ορίζοντα.».

Σας παρακαλούμε, σας καλούμε να δώσετε τη δυνατότητα να σπουδάσουν τα παιδιά τους -αυτό που ονειρεύονται- χωρίς εκπτώσεις.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Παρακαλώ, κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Μάλλον δεν ακούσατε την απάντηση μου. Γιατί στην απάντησή μου σας είπα τις προϋποθέσεις υπό τις οποίες μπορούν τα παιδιά των πολυτέκνων και τριτέκνων οικογενειών να έχουν μετεγγραφή πέραν των κοινωνικών και οικονομικών κριτηρίων. Θα σας αναφέρω και τους αριθμούς.

Σημείωσα, όμως, ότι είπατε πως η πλατφόρμα είναι ανάλγητη και απρόσωπη. Θα σας πω, κύριε συνάδελφε, ότι είναι αντικειμενική και δίκαιη. Άλλος τρόπος αντικειμενικός και δίκαιος, χωρίς περιθώριο παρέμβασης οιουδήποτε εξ ημών ή υμών δεν υπάρχει. Υπάρχουν συγκεκριμένα κριτήρια, που, όταν πληρούνται, υπάρχουν οι μετεγγραφές.

Με πολλή προσοχή άκουσα τα όσα διαβάσατε στην επιστολή. Φαντάζομαι ότι καταλαβαίνετε -επικαλεστήκατε και συναδέλφους μας από το κυβερνών κόμμα- πως κανείς δεν μονοπωλεί εδώ την ευαισθησία και όλοι θέλουμε οι άνθρωποι αυτοί να μπορούν να σπουδάσουν τα παιδιά τους χωρίς ιδιαίτερη επιβάρυνση. Και θα σας πω, λοιπόν, επειδή είπατε ότι είναι εκατοντάδες τα παιδιά που δεν φοιτούν, ότι από 85,2% μέχρι 90,4% είναι η ικανοποίηση από το 2021 μέχρι φέτος των αιτημάτων των τρίτεκνων και πολύτεκνων οικογενειών. Όσοι, λοιπόν, έχουν τις ακαδημαϊκές και τις οικονομικές προδιαγραφές την παίρνουν τη μετεγγραφή. Το 90,4%, που ήταν το 2023-24 είναι σχεδόν πλήρης ικανοποίηση των αιτημάτων. Για τις τρίτεκνες οικογένειες είναι 77,6% μέχρι 83,2%. Καταλαβαίνετε, όμως, ότι όλα αυτά δεν μπορούν να υποχωρήσουν, όταν οι οικογένειες αυτές, που έχουν βεβαίως πολλά παιδιά, έχουν και την οικονομική δυνατότητα να σπουδάσουν τα παιδιά.

Τα παιδιά των τρίτεκνων και πολύτεκνων οικογενειών μπορούν να ζητήσουν μετεγγραφή στην κατηγορία αδελφών προπτυχιακών φοιτητών, μια ξεχωριστή κατηγορία. Οι μετεγγραφές αυτές γίνονται καθ’ υπέρβαση του 15% που σας ανέφερα στην πρωτολογία και αυτό ορίζεται κάθε ακαδημαϊκό έτος. Έτσι, ένας φοιτητής που έχει ένα ή περισσότερα αδέλφια προπτυχιακούς φοιτητές κάνει αίτηση αποκλειστικά στο πρώτο έτος, υπό τις εξής προϋποθέσεις: Πρέπει τα παιδιά να σπουδάζουν σε τμήματα που είναι σε διαφορετικές περιφερειακές ενότητες μεταξύ τους ή με τους γονείς τους, να μην έχουν τελειώσει τις πρώτες σπουδές και να μην έχουν υπερβεί τον ανώτατο χρόνο των σπουδών και το κατά κεφαλήν εισόδημα να μην υπερβαίνει τις 12.500 ευρώ για την οικογένεια. Έτσι, λοιπόν, προβλέπεται από τον νομοθέτη να μην υπάρχει υποχρέωση να συντηρούνται πάνω από δύο σπίτια.

Η διαδικασία που εφαρμόζεται είναι: Μετεγγράφεται στο αντίστοιχο τμήμα ο φοιτητής εκεί όπου φοιτά ο αδελφός του. Αν δεν υπάρχει αντίστοιχο τμήμα εκεί όπου φοιτά ο αδελφός, μπορεί να μετεγγραφεί σε αντίστοιχο τμήμα στην περιφερειακή ενότητα της μόνιμης κατοικίας των γονέων του. Αν δεν πληρούνται αυτές οι προδιαγραφές, μπορούν τα παιδιά από κοινού να μετεγγραφούν σε αντίστοιχα τμήματα σε άλλη περιφερειακή ενότητα, να μετακινηθούν και τα δύο αδέλφια σε άλλη ενότητα, εκτός βέβαια από την Αττική και τη Θεσσαλονίκη, για λόγους που καταλαβαίνετε. Εάν υπάρχει απόλυτη οικονομική δυσχέρεια, όταν δηλαδή το εισόδημα δεν υπερβαίνει τις 5.000 ευρώ, μπορεί να μετεγγραφούν από κοινού σε αντίστοιχο τμήμα της περιφερειακής ενότητας όπου μένουν οι γονείς τους.

Μια άλλη καινοτομία -και τελειώνω, κύριε Πρόεδρε- είναι η μετακίνηση σε άλλο τμήμα του ίδιου πανεπιστημιακού πεδίου, δηλαδή μια δεύτερη ευκαιρία που δίνουμε στα παιδιά που δεν πληρούν τη βάση της μετεγγραφής ή όταν έχει συμπληρωθεί το ποσοστό του 15%. Μπορεί, επίσης, δύο φοιτητές να κάνουν αμοιβαία μεταφορά θέσης εισαγωγής για αντίστοιχες σχολές ή τμήματα, κάτι το οποίο δεν προβλεπόταν και τώρα μπορεί να γίνει.

Πιστεύουμε ότι είναι ένα δίκαιο, αντικειμενικό σύστημα, με ισχυρό κοινωνικό πρόσημο και όχι, όπως θελήσατε, κύριε συνάδελφε, αναληθώς και ανακριβώς -θα μου επιτρέψετε να πω- να το παρουσιάσετε ως κάτι που δεν λαμβάνει υπ’ όψιν προϋποθέσεις τις οποίες θα έπρεπε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Προχωράμε τώρα στην ένατη με αριθμό 462/1η-12-2023 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς τον Υπουργό Παιδείας, Θρησκευμάτων και Αθλητισμού, με θέμα: «Να γίνουν όλες οι απαραίτητες μόνιμες προσλήψεις προσωπικού στο Πανεπιστήμιο Ιωαννίνων».

Παρακαλώ, κύριε συνάδελφε, έχετε τον λόγο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Κυρία Υπουργέ, στο Πανεπιστήμιο Ιωαννίνων είναι περίπου τριάντα επτά χιλιάδες προπτυχιακοί και μεταπτυχιακοί φοιτητές και υποψήφιοι διδάκτορες, καθώς επίσης και κάθε χρόνο αποφοιτούν περίπου τρεισήμισι χιλιάδες φοιτητές, οι οποίοι εξυπηρετούνται από διακόσιους ογδόντα επτά υπαλλήλους. Να πούμε εδώ ότι, πριν προχωρήσει η συγχώνευση με το ΤΕΙ Ηπείρου και πριν τις πρώτες διαθεσιμότητες, οι διοικητικοί υπάλληλοι ήταν τριακόσιοι πενήντα τέσσερις, δηλαδή εξήντα επτά περισσότεροι, ενώ οι φοιτητές ήταν περίπου είκοσι πέντε χιλιάδες, δηλαδή περίπου δέκα με δώδεκα χιλιάδες λιγότεροι. Μιλάμε για ένα πανεπιστήμιο που συνεχώς αναπτύσσεται, με νέες μονάδες, νέα τμήματα, κοσμητείες κ.λπ..

Οι διακόσιοι ογδόντα επτά υπάλληλοί του εξυπηρετούν έντεκα σχολές, είκοσι τρία τμήματα, περίπου πεντακόσια μέλη ΔΕΠ και όλες, φυσικά, τις υπόλοιπες κατηγορίες. Αποτέλεσμα είναι οι ίδιοι οι υπάλληλοι να ασκούν, κατά παράβαση της ισχύουσας νομοθεσίας, παράλληλα καθήκοντα επί σειρά ετών, εξαιτίας των σοβαρών ελλείψεων σε προσωπικό στο πανεπιστήμιο. Η εντατικοποίηση αυξάνεται. Η διοίκηση του πανεπιστημίου πιέζει συνεχώς τους εργαζόμενους για ακόμη περισσότερα καθήκοντα, χωρίς φυσικά να έχουν πληρωθεί ποτέ για τις υπερωρίες που εκτελούν Σαββατοκύριακα, απογεύματα, αργίες κ.τ.λ..

Ενδεικτικά να πούμε εδώ ότι το Τμήμα Συντήρησης της Τεχνικής Υπηρεσίας στα Γιάννενα, που εξυπηρετεί όλη την Πανεπιστημιούπολη -για σαράντα δύο κτήρια μιλάμε και περίπου διακόσιες τριάντα χιλιάδες τετραγωνικά μέτρα κτηριακής κάλυψης- πριν από τέσσερα χρόνια είχε τέσσερις υπαλλήλους, ενώ σήμερα μόνο έναν. Το τυπογραφείο με το νέο έτος δεν θα έχει ούτε τυπογράφο. Ενώ παλιότερα, με τις τελευταίες προσλήψεις προσωπικού με το προεδρικό διάταγμα, ήταν περίπου δεκατρείς υπάλληλοι, σήμερα απασχολούνται μόνο τρεις.

Το Πανεπιστήμιο Ιωαννίνων να πούμε ότι δεν έχει γιατρό εργασίας και τεχνικό ασφάλειας και οι δέκα από τις δεκαεννιά γραμματείες με έδρα τα Γιάννενα εργάζονται μόνον με τον προϊστάμενο και έναν υπάλληλο, συνεπεία φυσικά της συνεχόμενης μείωσης του προσωπικού λόγω των δύο διαθεσιμοτήτων που πέρασε το Πανεπιστήμιο Ιωαννίνων όπως επίσης και των συνταξιοδοτήσεων του προσωπικού.

Παράλληλα, φέτος όπως και πέρυσι, εξαιτίας της συνεχώς μειούμενης χρηματοδότησης από τον κρατικό προϋπολογισμό, δεν καλύπτονται στοιχειώδεις λειτουργικές ανάγκες. Παραδείγματος χάριν, δεν υπάρχει θέρμανση ούτε για τους υπαλλήλους ούτε για τους φοιτητές, οι οποίοι εργάζονται και σπουδάζουν σε πολικό ψύχος, δεν υπάρχει έγκαιρη προμήθεια των απαραίτητων υλικών για την ασφαλή και ποιοτική λειτουργία των εγκαταστάσεων.

Ρωτάμε, λοιπόν: Τι μέτρα θα παρθούν προκειμένου να δοθεί η αναγκαία αύξηση στην κρατική χρηματοδότηση, για να καλυφθεί το σύνολο των αμοιβών του Πανεπιστημίου Ιωαννίνων; Και, φυσικά, τι μέτρα θα παρθούν προκειμένου να γίνουν όλες οι απαραίτητες μόνιμες προσλήψεις προσωπικού, για να διασφαλιστούν τόσο η ομαλή λειτουργία του ιδρύματος όσο και οι όροι εργασίας του προσωπικού;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Παρακαλώ, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, θα απαντήσω στην πρώτη ερώτηση του συναδέλφου για την επιχορήγηση, για τις ανάγκες του χρόνου, και στη δεύτερη για το προσωπικό.

Πώς καλύπτουν τις λειτουργικές τους ανάγκες και πώς κατανέμεται η επιχορήγηση στα πανεπιστημιακά ιδρύματα; Όχι όπως στο παρελθόν, σύμφωνα με τη βούληση του Υπουργού, αλλά με συγκεκριμένα κριτήρια και δείκτες. Το 80% της τακτικής επιχορήγησης κατανέμεται και λαμβάνουμε υπ’ όψιν τα ακόλουθα κριτήρια: τον συνολικό αριθμό των εγγεγραμμένων φοιτητών ανά πρόγραμμα σπουδών, το εκτιμώμενο ετήσιο κόστος σπουδών ανά φοιτητή για κάθε πρόγραμμα σπουδών, τη διάρκεια των προγραμμάτων σπουδών, το μέγεθος και τη γεωγραφική διασπορά του ιδρύματος και το 20% της τακτικής επιχορήγησης στα ανώτατα εκπαιδευτικά ιδρύματα με βάση ενδεικτικούς δείκτες ποιότητας και επιτευγμάτων. Με βάση αυτούς αξιολογείται κάθε ΑΕΙ.

Ενδεικτικά, την ποιότητα και την αποτελεσματικότητα της εκπαιδευτικής διαδικασίας, την ερευνητική δραστηριότητα, τη διεθνοποίηση, πόσους αλλοδαπούς φοιτητές έχουν σε αναλογία με τον αριθμό των εγγεγραμμένων φοιτητών, τις συνεργασίες και τις συμφωνίες που κάνουν με ανώτατα εκπαιδευτικά ιδρύματα στην Ελλάδα ή στο εξωτερικό.

Αυτά, λοιπόν, τα κριτήρια, οι δείκτες ποιότητας και επιτευγμάτων, ο τρόπος με τον οποίο σταθμίζονται και συνδυάζονται, οι τυχόν εισηγήσεις και άλλων κτηρίων ή δεικτών, ανάλογα με τις ιδιαιτερότητες κάθε ιδρύματος, και η σχετική διαδικασία για λόγους διαφάνειας, αντικειμενικότητας και δικαιοσύνης καθορίζονται με απόφαση του Υπουργού Παιδείας, Θρησκευμάτων και Αθλητισμού, μετά από εισήγηση που έκανε η Εθνική Αρχή Ανώτατης Εκπαίδευσης. Με πρόταση της ΕΘΑΑΕ και απόφαση του Υπουργού Παιδείας κατανέμεται η τακτική επιχορήγηση, που περιλαμβάνει λειτουργικές δαπάνες του τακτικού προϋπολογισμού -εξαιρείται το ΠΔΕ- και εγκρίνεται μέχρι τον Ιανουάριο κάθε έτους.

Εκτός από τις προϋποθέσεις αυτές, λαμβάνουμε υπ’ όψιν και τον ετήσιο οργανωτικό στρατηγικό σχεδιασμό, τον προγραμματισμό κάθε εκπαιδευτικού ιδρύματος σε ό,τι αφορά τις λειτουργικές του δαπάνες, τις επενδύσεις και το προσωπικό.

Συγκεκριμένα για το Πανεπιστήμιο Ιωαννίνων, η επιχορήγησή του για το οικονομικό έτος 2023 ανήλθε σε 5.975.535 ευρώ. Η επιχορήγηση του οικονομικού έτους 2023 ήταν αυξημένη κατά 680.502 ευρώ σε σχέση με το 2022 και αυτή ήταν και η βούληση της πολιτικής ηγεσίας του ΥΠΑΙΘ. Για το έτος 2024 δεν έχει ακόμη εκδοθεί απόφαση. Σας είπα ότι εκδίδεται μέχρι τον Ιανουάριο. Εκτιμάται ότι θα κινηθεί περίπου στα ίδια επίπεδα με πέρυσι, γιατί οι ανελαστικές δαπάνες του διαμορφώνονται περίπου στα 4.400.000 ευρώ, οι αντίστοιχες λειτουργικές στο 1.500.000 ευρώ και αυτά αναφέρονται στην επιστολή που έχει γίνει στο ίδρυμα.

Στη δευτερολογία θα σας πω και για το προσωπικό, κύριε συνάδελφε, και ειδικότερα και για το τυπογραφείο που αναφέρετε στην επίκαιρη ερώτησή σας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Κύριε Έξαρχε, έχετε τον λόγο για τη δευτερολογία σας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Νομίζω ότι θα πρέπει να επαναλάβω κάποια στοιχεία. Τα τελευταία δώδεκα χρόνια το Πανεπιστήμιο Ιωαννίνων έχασε τα 2/3 του προσωπικού του όσον αφορά το Τμήμα Συντήρησης. Την ίδια στιγμή που το αντικείμενο έχει αυξηθεί με τους νέους κανονισμούς, λόγω αναβάθμισης κτηρίων, πυρασφάλειας κ.λπ., είμαστε κάτω από το όριο, όπως οι ίδιοι οι υπάλληλοι λένε, για να υποστηριχθούν και η ασφάλεια των κτηρίων και η λειτουργικότητα και φυσικά η ανάπτυξη του πανεπιστημίου, γιατί μιλάμε για σαράντα δύο κτήρια -επαναλαμβάνω- και διακόσιες τριάντα χιλιάδες τετραγωνικά μέτρα κτηριακών εγκαταστάσεων. Φυσικά, αυτοί οι ελάχιστοι υπάλληλοι, ο ένας δηλαδή, είναι για όλα: για ανταλλακτικά, αποθήκες, παραγγελίες, πετρέλαιο κ.λπ.. Να πούμε ότι μόνο στην Πανεπιστημιούπολη οι φοιτητικές εστίες έχουν οκτακόσια πενήντα δωμάτια. Να μην πούμε για τη Δόμπολη, η οποία είναι και ακατάλληλη και επικίνδυνη. Μιλάμε ότι είμαστε ακόμα σε εποχή που οι τουαλέτες είναι κοινές και σε κάθε περίπτωση αυτά τα προβλήματα ισχύουν.

Στο τυπογραφείο -που έχει να κάνει με σημειώσεις, με παπύρους, με συνέδρια, ημερίδες, εργασίες φοιτητών, διδακτορικά, συνολικά για όλες τις εκδηλώσεις- ενδεχομένως από το νέο έτος δεν θα υπάρχει ούτε ένας υπάλληλος, με αποτέλεσμα να μπαίνει το χέρι στην τσέπη των φοιτητών. Οι γραμματείες λειτουργούν με δύο άτομα, δηλαδή με προϊστάμενο και έναν υπάλληλο, με αποτέλεσμα ο καθένας από αυτούς να έχει στην ευθύνη του πέντε χιλιάδες περίπου φοιτητές, με αποτέλεσμα να ανεβοκατεβαίνουν ορόφους, γιατί μπορεί να είναι το ένα γραφείο στον δεύτερο όροφο, το άλλο στο ισόγειο και όλη μέρα να γίνεται αυτή η δουλειά. Εδώ να πούμε ότι υπάρχουν κενές οργανικές θέσεις ακόμα και μετά τις περικοπές των υπαλλήλων.

Όσον αφορά στη χρηματοδότηση που είπατε, κυρία Υπουργέ, για τις λειτουργικές δαπάνες, να πούμε ότι το 2010 ήταν περίπου 10.000.000. Τώρα είναι σε αυτά τα ποσά που είπατε εσείς, περίπου στα 5.800.000. Όμως, να πούμε ότι εδώ υπάρχει ένα χρέος στη ΔΕΗ 3.000.000 ευρώ, ότι το Πανεπιστήμιο Ιωαννίνων χρωστάει 500.000 για το νερό, ότι χρειάζονται για υλικά περίπου 200.000 τον χρόνο, από τα οποία έρχονται τα μισά και αυτά ποτέ στην ώρα τους.

Για το πετρέλαιο οι ελάχιστες ανάγκες -τουλάχιστον αυτό προκύπτει από τα στοιχεία των προηγούμενων χρόνων- είναι περίπου χίλιοι τετρακόσιοι τόνοι τον χρόνο. Τώρα έρχονται πεντακόσιοι με εξακόσιοι τόνοι και αυτοί ποτέ στην ώρα τους. Για παράδειγμα, στο μεταβατικό κτήριο -δηλαδή στο Κτήριο Διοίκησης, που είναι εξήντα υπάλληλοι- εκτός όλων των άλλων δεν υπάρχει καθόλου θέρμανση. Για τη σίτιση δίνονται περίπου 3.000.000 ετησίως, ενώ θα έπρεπε να δίνονται 5.000.000. Αποτέλεσμα, λοιπόν, αυτής της εξέλιξης είναι ότι η ποιότητα του φαγητού έχει πέσει αρκετά, πράγμα που σημαίνει ότι οδηγούμε τους φοιτητές να βάζουν το χέρι στην τσέπη.

Όσον αφορά στα παράλληλα καθήκοντα, τα είπαμε και βεβαίως νομίζω ότι πρέπει να παρθούν μέτρα. Είναι απαραίτητο, γιατί μιλάμε για ένα πανεπιστήμιο που συνεχώς αναπτύσσεται και φυσικά αυτό πρέπει να ληφθεί υπ’ όψιν.

Δεν είναι λόγια του αέρα αυτά που λέω εδώ πέρα. Είναι ζητήματα που θέτει ο σύλλογος των εργαζομένων. Επειδή τα άκουσα και στην πρόσφατη Σύγκλητο, μπορώ να σας βεβαιώσω και προσωπικά ότι είναι έτσι. Αυτά είναι τα στοιχεία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε συνάδελφε, να πω ότι προσυπογράφω απολύτως τη διαπίστωσή σας για τη δυναμική και την πολύ καλή δουλειά την οποία κάνει το Πανεπιστήμιο των Ιωαννίνων. Άλλωστε αυτό φαίνεται. Το ότι αυξάνεται ο προϋπολογισμός του δείχνει ότι πληροί όλα τα αντικειμενικά κριτήρια που υπάρχουν, που είναι και επιστημονικά και ακαδημαϊκά. Θέλω να σας πω ότι οτιδήποτε κάνουμε στα πανεπιστήμια που έχουν αυτονομία γίνεται με βάση τα δικά τους αιτήματα και τον πολυετή και τον ετήσιο στρατηγικό προγραμματισμό που έχουν κάνει.

Ο διορισμός μόνιμου διοικητικού προσωπικού πραγματοποιείται μετά από αίτημα που θα κάνει το ίδιο το πανεπιστήμιο στο πλαίσιο του ετήσιου προγραμματισμού προσλήψεων, όπως το επιτελικό κράτος επιβάλλει.

Τον Ιούλιο του 2010 στο Πανεπιστήμιο των Ιωαννίνων εργάζονταν εκατόν σαράντα έξι μόνιμοι υπάλληλοι και διακόσιοι οκτώ ΙΔΑΧ. Σήμερα, τον Δεκέμβριο του 2023, εργάζονται ενενήντα δύο μόνιμοι υπάλληλοι και εκατόν ενενήντα πέντε ΙΔΑΧ, ιδιωτικού δικαίου αορίστου χρόνου. Αυτό έγινε μετά τη συνένωση του Πανεπιστημίου των Ιωαννίνων με τα πρώην ΤΕΙ, που αναφέρατε κι εσείς.

Σε τι οφείλεται η μείωση του προσωπικού; Οφείλεται στις συνταξιοδοτήσεις, στις μετακινήσεις των υπαλλήλων, αλλά και στην ένταξή τους στο μέτρο της διαθεσιμότητας τα έτη 2011 και 2013.

Επίσης, επειδή το είπατε στην πρωτολογία σας και το έχει και η ερώτησή σας, από το ακαδημαϊκό έτος 2010-2011 που τέθηκε σε λειτουργία η Υπηρεσία Διαχείρισης Διδακτικών Συγγραμμάτων «Εύδοξος», η οποία είναι για τη διάθεση των συγγραμμάτων στους φοιτητές από εκδοτικούς οίκους, η λειτουργία του τυπογραφείου του πανεπιστημίου άλλαξε ριζικά. Το νέο περιβάλλον δημιούργησε την ανάγκη να γίνονται ψηφιακές εκτυπώσεις με εξοπλισμό για ψηφιακές εκτυπώσεις. Γι’ αυτό σήμερα απασχολούνται τέσσερα άτομα και αυτό ανταποκρίνεται πλήρως στις ανάγκες της ψηφιακής κοινότητας και η ομαλή και απρόσκοπτη λειτουργία του συνεχίζεται.

Από το 2016 και μετά για την ενίσχυση του προσωπικού του πανεπιστημίου έχουν εκδοθεί δύο προκλήσεις εκδήλωσης ενδιαφέροντος, δηλαδή προκηρύξεις, για μετατάξεις διοικητικού προσωπικού στο πανεπιστήμιο. Μετατάχθηκαν δεκατρείς υπάλληλοι, ανέλαβαν καθήκοντα τον Νοέμβριο του 2018, και δύο υπάλληλοι τον Ιανουάριο του 2019.

Το Πανεπιστήμιο των Ιωαννίνων ξεκίνησε επίσης να συμμετέχει στο Εθνικό Σύστημα Κινητικότητας από το 2019 και έχουν μεταταχθεί και αποσπαστεί στο συγκεκριμένο ίδρυμα τριάντα τέσσερις υπάλληλοι, αλλά ταυτόχρονα αποχώρησαν και είκοσι ένας υπάλληλοι του πανεπιστημίου σε άλλους φορείς.

Με την 3Κ προκήρυξη του ΑΣΕΠ προκηρύχθηκαν τρεις θέσεις μονίμων υπαλλήλων που βρίσκονται στο τελικό στάδιο. Έχει εγκριθεί μία θέση μονίμου υπαλλήλου αρχιτεκτόνων-μηχανικών, δύο θέσεις υπαλλήλων ΙΔΑΧ και αυτός θα επιλεγεί από τους επιτυχόντες του γραπτού διαγωνισμού του ΑΣΕΠ της προκήρυξης 2Γ του 2022. Για τις προσλήψεις ΔΕΠ έχουν κατανεμηθεί είκοσι οκτώ θέσεις στα Γιάννενα στο Πανεπιστήμιο και έχουν καλυφθεί είκοσι επτά. Για τα έτη 2020, 2021, 2022 και 2023 είχαμε συνολικά ενενήντα πέντε θέσεις. Έχουν καλυφθεί οι εξήντα τέσσερις. Για το 2024 έχουν κατανεμηθεί δεκαπέντε θέσεις ΔΕΠ για την Ιατρική Σχολή. Για την πρόσληψη στα πανεπιστήμια εκτάκτου εκπαιδευτικού προσωπικού υπάρχουν αντίστοιχα από το 2020 μέχρι τώρα δεκαπέντε και δώδεκα θέσεις αντίστοιχα, δεκατέσσερις θέσεις εντεταλμένων διδασκόντων.

Όλα αυτά, κύριε συνάδελφε, γίνονται με βάση τις αποφάσεις που λαμβάνει η Σύγκλητος και τις εισηγείται εν συνεχεία στο Υπουργείο μας. Αυτή είναι η αυτονομία των ΑΕΙ, την οποία σεβόμαστε, ενισχύουμε και επιθυμούμε.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Θα συζητηθεί η ενδέκατη με αριθμό 472/4-12-2023 επίκαιρη ερώτηση δεύτερου κύκλου του Βουλευτή Πρέβεζας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κωνσταντίνου Μπάρκα προς τον Υπουργό Παιδείας, Θρησκευμάτων και Αθλητισμού, με θέμα: «Ποια είναι η γνωμοδότηση της Εθνικής Αρχής Ανώτατης Εκπαίδευσης (ΕΘΑΑΕ) σχετικά με τη μεταφορά του Τμήματος Λογιστικής και Χρηματοοικονομικής του Πανεπιστημίου Ιωαννίνων από την Πρέβεζα;».

Κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κυρία Υπουργέ, το 2018 το ΤΕΙ Χρηματοοικονομικής και Λογιστικής της Πρέβεζας εντάχθηκε στο Πανεπιστήμιο Ιωαννίνων και αυτό όχι για λόγους άσχετους, αλλά για ακαδημαϊκούς λόγους, γιατί υπήρχαν όλες οι προϋποθέσεις ώστε το τμήμα να ενταχθεί στο Πανεπιστήμιο Ιωαννίνων και έτσι δημιουργήθηκε το Τμήμα Λογιστικής και Χρηματοοικονομικής του Πανεπιστημίου Ιωαννίνων, με έδρα την Πρέβεζα.

Υπήρχαν φοιτητές, υπήρχε πρόγραμμα σπουδών, υπάρχει μεταπτυχιακό, το οποίο είναι πάρα πολύ διευρυμένο και δυνατό, υπάρχει η ανάγκη κάλυψης παραπάνω θέσεων. Από το 2015 λειτουργεί διδακτορικό πρόγραμμα. Άρα μιλάμε για ένα τμήμα το οποίο είναι πάρα πολύ ισχυρό.

Δυστυχώς, κυρία Υπουργέ, το 2021 η συνέλευση των καθηγητών του τμήματος αποφάσισε, για λόγους άγνωστους, τη μετακίνηση του τμήματος από την Πρέβεζα στα Γιάννενα. Τότε ξεσηκώθηκε ο λαός της Πρέβεζας, η τοπική αυτοδιοίκηση, οι Βουλευτές, όλοι οι αρμόδιοι φορείς και είπαν ότι το τμήμα αυτό δεν πρέπει να μετακινηθεί, γιατί πραγματικά αποτελεί στολίδι στην Πρέβεζα και δεν υπάρχει κανένας ακαδημαϊκός λόγος να φύγει από την Πρέβεζα.

Ζήτησα επίμονα από το Υπουργείο Παιδείας, με έλεγχο τον οποίο άσκησα στην προηγούμενη διοίκηση, στην προηγούμενη Υπουργό δηλαδή, να μου δημοσιεύσει τη γνωμοδότηση της ΕΘΑΑΕ. Το Υπουργείο Παιδείας ζήτησε τη γνώμη της ΕΘΑΑΕ, τη γνώμη της ανώτατης αρχής. Αποτελεί όντως γνωμοδοτικό όργανο. Μέχρι τώρα δεν μας έχει κατατεθεί η γνωμοδότηση της ΕΘΑΑΕ. Τι λέει, δηλαδή η ΕΘΑΑΕ, όσον αφορά στην πρόταση και την ομόφωνη απόφαση της Συγκλήτου για τη μετακίνηση του τμήματος αυτού;

Μπορώ να σας πω ότι όλοι οι ακαδημαϊκοί λόγοι, όλοι οι λόγοι ελέγχου και αξιολόγησης του τμήματος της Πρέβεζας είναι πάρα πολύ αυξημένοι. Αναφέρω ενδεικτικά ότι τον Απρίλιο του 2023, η Εθνική Αρχή Ανώτατης Εκπαίδευσης, η ΕΘΑΑΕ δηλαδή, θα αξιολογεί το τμήμα της Πρέβεζας -θα τα καταθέσω όλα στα Πρακτικά, για να υπάρχουν- στον μέγιστο βαθμό με βάση τους ακαδημαϊκούς λόγους. Δηλαδή, με την ύπαρξη αιθουσών. Δέκα οι αίθουσες, τα αμφιθέατρα τρία. Μιλάμε για ένα κτήριο το οποίο είναι καινούργιο. Οι φορολογούμενοι πολίτες της χώρας έδωσαν χρήματα για να φτιάξουν το τμήμα αυτό και σωστά έγινε. Έξι εργαστήρια ηλεκτρονικών υπολογιστών. Καθηγητές μέλη ΔΕΠ υπάρχουν εκεί. Άρα οι ακαδημαϊκοί λόγοι υπάρχουν.

Θέλω, λοιπόν, κυρία Υπουργέ, επειδή καταλαβαίνετε ότι υπάρχει μεγάλη αγωνία στους πολίτες της Πρέβεζας, να μου πείτε και να καταθέσετε, σας παρακαλώ, τη γνωμοδότηση της ΕΘΑΑΕ. Ξέρω ότι υπάρχει. Γνωρίζω ότι σας έχει κατατεθεί. Θέλω, λοιπόν, να την καταθέσετε και στα Πρακτικά, να την έχουμε και εμείς. Να δούμε τι λέει η ΕΘΑΑΕ, τι γνωμοδοτεί η ΕΘΑΑΕ για τη μεταφορά του τμήματος.

Επίσης, θα ήθελα, κυρία Υπουργέ, όχι με βάση την απόφαση της Συγκλήτου -συνταγματικά υπάρχει η ανεξάρτητη λογική της Συγκλήτου- αλλά τι λέει το Υπουργείο, η ηγεσία του Υπουργείου για τη λογική αυτή. Λέτε ναι στις μετακινήσεις των τμημάτων; Λέτε όχι; Το ξαναλέω. Για ακαδημαϊκούς λόγους θέλουμε να μας απαντήσετε. Με βάση τους ακαδημαϊκούς λόγους με τους οποίους λειτουργούν τα τμήματα θα θέλαμε να μας απαντήσετε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα πέντε μαθήτριες και μαθητές και δύο συνοδοί εκπαιδευτικοί από το Αμερικανικό Κολλέγιο «PIERCE».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ.

Το κολλέγιο γιόρτασε και τα εκατό του χρόνια, πριν από πολύ λίγες μέρες, αν δεν κάνω λάθος. Χρόνια πολλά, λοιπόν. Καλωσορίζω και εγώ τα παιδιά.

Σας ευχαριστώ πολύ, κύριε συνάδελφε, που κάνετε και στη γραπτή σας ερώτηση και στην τοποθέτησή σας τη διευκρίνιση -θα την έκανα εγώ, αλλά την κάνετε και εσείς πολύ σωστά- για την αυτονομία και την ανεξαρτησία των ακαδημαϊκών. Δεν έχω να σας δώσω τη γνωμοδότηση της ΕΘΑΑΕ. Δεν ζητήσατε στην ερώτηση να προσκομίσω το έγγραφο. Θα σας αναπτύξω τι λέει. Αν οτιδήποτε θέλετε να διευκρινιστεί περαιτέρω, μπορούμε να συνεχίσουμε την επικοινωνία μας και να σας δώσω στοιχεία που βεβαίως και θα δημοσιοποιήσετε.

Εξαρχής την αναγκαιότητα της μεταφοράς οι πανεπιστημιακοί δάσκαλοι την αξιολόγησαν με γνώμονα την ακαδημαϊκή ποιότητα. Στις 22-9-2021, όπως αναφέρατε και εσείς στην τοποθέτησή σας, στο πλαίσιο του στρατηγικού σχεδιασμού του Πανεπιστημίου Ιωαννίνων η συνέλευση του Τμήματος Λογιστικής και Χρηματοοικονομικής εξέδωσε την απόφαση 143, απαντώντας στη Σύγκλητο, και παρέθεσε τρεις προτάσεις για το τμήμα για το οποίο μιλάμε. Μεταξύ άλλων, προέκρινε και την πρόταση της μεταφοράς από την Πρέβεζα στα Γιάννενα, γιατί έκρινε πλήρως αιτιολογημένο ότι η μεταφορά του τμήματος στο campus της Πανεπιστημιούπολης, όπου εδρεύει και το Τμήμα Οικονομικών Επιστημών, θα ικανοποιούσε με τον βέλτιστο τρόπο τις ανάγκες και τον τρόπο λειτουργίας των τμημάτων της λογιστικής και θα διασφάλιζε τον αριθμό των εισακτέων. Οι υλικοτεχνικές υποδομές τους είναι πληρέστερες. Η μεταστέγαση θα ευνοήσει και θα ενδυναμώσει περισσότερο τις ερευνητικές εκπαιδευτικές συνεργασίες, θα ενισχύσει τη φοιτητική μέριμνα, γιατί υπάρχουν φοιτητικές εστίες αλλά και άλλες κτηριακές υποδομές στην Πανεπιστημιούπολη.

Παράλληλα εκτός από το τμήμα που αναφέραμε πριν, στις 7-12-2021 και το Τμήμα Οικονομικών του Πανεπιστήμιου των Ιωαννίνων αποφάσισε ομόφωνα και συντεταγμένα ότι ενδεχόμενη μεταφορά στην Πανεπιστημιούπολη των Ιωαννίνων θα ενισχύσει τις συνέργειες, θα επιτρέψει την από κοινού ανάπτυξη εκπαιδευτικών επιστημονικών και ερευνητικών δράσεων και θα ισχυροποιήσει και τον ρόλο της Σχολής Οικονομικών Επιστημών του Πανεπιστημίου των Ιωαννίνων. Η έκδοση ομόφωνης απόφασης για τη μεταφορά ενισχύθηκε και από την άποψη ότι οι υποδομές, το ανθρώπινο δυναμικό και το διοικητικό προσωπικό τώρα, με τον κατακερματισμό, επαρκούν οριακά για την κάλυψη των αναγκών του Τμήματος Οικονομικών Επιστημών, γιατί υπάρχει μεγάλος αριθμός εισακτέων και αυτό οφείλεται στο ότι το Πανεπιστήμιο Ιωαννίνων -το είπα και στον άλλο συνάδελφο- έχει πραγματικά καλή φήμη και κάνει πολύ καλή δουλειά. Όταν είναι κατακερματισμένη σε δύο διαφορετικά μέρη η σχολή, αντιλαμβάνεστε ότι δυσκολεύει και το διοικητικό έργο.

Στις 19-1-2022 συγκροτήθηκε επιτροπή από την πρυτανεία του Πανεπιστημίου Ιωαννίνων που συνέταξε, εκπόνησε, μελέτη βιωσιμότητας για το Τμήμα Λογιστικής και Χρηματοοικονομικής. Έκρινε αυτή η μελέτη ότι θα υπήρχαν περισσότερα πλεονεκτήματα σε σχέση με την παραμονή στην Πρέβεζα. Η μετακίνηση, δηλαδή, και η μεταφορά θα είχε περισσότερα πλεονεκτήματα. Η Σύγκλητος του Πανεπιστημίου των Ιωαννίνων έλαβε υπ’ όψιν τα πορίσματα αυτά. Προχώρησε στην έγκριση της σταδιακής μεταφοράς του Τμήματος της Χρηματοοικονομικής και Λογιστικής. Εξέδωσε την απόφαση το 2022. Η αρχή θα γινόταν από το 2022-2023 με τους πρωτοετείς φοιτητές. Αυτή την απόφαση τη γνωστοποίησε στο Υπουργείο μας, με την απαραίτητη επισήμανση ότι με τον υπάρχοντα ακαδημαϊκό χάρτη αυτή θα είναι και η σωστή απόφαση. Ζήτησε και επιπρόσθετα μέτρα για τη θωράκιση του μεταφερόμενου τμήματος.

Εμείς εν συνεχεία, ως ο νόμος ορίζει, ζητήσαμε από την ΕΘΑΑΕ τη διατύπωση της γνώμης και πράγματι στις 14-6-2022 ο Πρόεδρος του Ανωτάτου Συμβουλίου της ΕΘΑΑΕ εισηγήθηκε θετικά τη σταδιακή μεταφορά του τμήματος, με ορίζοντα ολοκλήρωσης την τετραετία. Αυτά εμπεριέχονται τεκμηριωμένα στην έκθεση εισήγησης του ανώτατου συμβουλίου της αρχής. Κοινοποιήθηκε η σύμφωνη γνώμη της ΕΘΑΑΕ στο Υπουργείο μας και με βάση αυτά, ως ο νόμος ορίζει, εμείς εφαρμόζουμε την απόφαση και της Συγκλήτου με τη σύμφωνη γνώμη και της ΕΘΑΑΕ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Παρακαλώ, κύριε Μπάρκα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κυρία Υπουργέ, επιτρέψτε μου να σας πω ότι σας περιπαίζει και η ΕΘΑΑΕ και η διοίκηση του Τμήματος Οικονομικών και Κοινωνικών Επιστημών του Πανεπιστημίου Ιωαννίνων. Γιατί; Διότι από τον Μάιο του 2018 η Αρχή Διασφάλισης και Πιστοποίησης της Ποιότητας στην Ανώτατη Εκπαίδευση λέει σε μια εσωτερική έκθεση αξιολόγησης ότι το Τμήμα Οικονομικών Επιστημών δεν έχει δικό του κτήριο, αλλά φιλοξενείται στο κτήριο της κεντρικής βιβλιοθήκης. Λέει ότι, ενώ η χωρητικότητα της βιβλιοθήκης είναι διακόσια πενήντα άτομα, δεν υπάρχει η δυνατότητα όλοι οι εισακτέοι του Τμήματος Οικονομικών και Κοινωνικών Επιστημών να παρακολουθούν το μάθημα, γιατί δεν υπάρχει αίθουσα. Κι εσείς λέτε ότι θα φέρετε και παραπάνω κόσμο, με την ενσωμάτωση του Τμήματος Λογιστικής και Χρηματοοικονομικής. Θα ήθελα αυτά να τα λάβετε υπ’ όψιν σας.

Η απόφαση πιστοποίησης του Συμβουλίου Αξιολόγησης και Πιστοποίησης της Εθνικής Αρχής Ανώτατης Εκπαίδευσης, της ΕΘΑΑΕ, στις 22-8-2023, κυρία Υπουργέ, λέει ότι το πρόγραμμα προπτυχιακών σπουδών Λογιστικής και Χρηματοοικονομικής του Πανεπιστημίου Ιωαννίνων με έδρα την Πρέβεζα συμμορφώνεται ικανοποιητικά με τις αρχές του προτύπου ποιότητας για την πιστοποίηση των νέων προγραμμάτων προπτυχιακών σπουδών.

Και ενώ λέει ότι είναι καλό το τμήμα και πρέπει να το φτιάξουμε, σας λέει μέσα για τη μεταφορά. Δεν μιλάω για την απόφαση της Συγκλήτου. Αυτή θα αξιολογηθεί διαφορετικά. Άρα, λέει, το Τμήμα Οικονομικών του Πανεπιστημίου Ιωαννίνων δεν έχει αίθουσες για τα παιδιά. Θα τα καταθέσω όλα, να τα έχετε στη διάθεσή σας. Λέει «δεν υπάρχουν υποδομές», δεν έχει τίποτα.

Επίσης, κυρία Υπουργέ, λέει ότι η Εθνική Αρχή Ανώτατης Εκπαίδευσης στα κριτήρια αξιολόγησης πρότασης για τη μεταφορά τμημάτων, αναφέρει συγκεκριμένα 1, 2, 3, τι πρέπει να κάνουμε και λέει: «Θα πρέπει να εξηγηθεί πώς θα διαμορφώνονται ή επηρεάζονται η επάρκεια ή η ανεπάρκεια και η διαθεσιμότητα των πόρων, όσον αφορά τις υποδομές». Ενώ υπάρχει μελέτη που λέει ότι δεν υπάρχουν υποδομές, η ΕΘΑΑΕ αξιολογεί ότι πρέπει να γίνει η μετακίνηση. Για κάποιους λόγους, ακόμα δεν μας έχει πει.

Βεβαίως, η Σύγκλητος είναι ανεξάρτητο όργανο συνταγματικά και -επειδή είμαστε και Βουλευτές, αυτά θα πρέπει να τα λέμε από την αρχή- η ΕΘΑΑΕ έχει γνωμοδοτική λογική. Το Υπουργείο Παιδείας, όμως, κυρία Υπουργέ, είναι ουσιαστικό, ασκεί πολιτική για το αν μια σχολή μπορεί να υπάρχει ή να μην υπάρχει ή εκεί όπου υπάρχουν προβλήματα να τα φτιάχνουμε. Όντως υπάρχει πρόβλημα με τη στέγαση. Να το φτιάξουμε. Όντως το Υπουργείο Παιδείας μπορεί να ενσωματώσει, κυρία Υπουργέ, στο τμήμα αυτό και μια δεύτερη κατεύθυνση. Παραδείγματος χάριν, έχει γίνει πρόταση για τη δημιουργία Τμήματος Οικονομικής Τουριστικής Ανάπτυξης, λόγω του τουριστικού ενδιαφέροντος της Πρέβεζας. Έχουν γίνει προτάσεις. Όντως υπάρχει πρόβλημα με τη μετακίνηση των φοιτητών. Να το δούμε και αυτό. Όχι «πονάει κεφάλι, κόβει κεφάλι». «Α, δεν μας αρέσει στην Πρέβεζα, να το μεταφέρουμε στα Γιάννενα». «Α, επειδή το λέει η Σύγκλητος και ο Σύλλογος Διδασκόντων, το μεταφέρουμε στα Γιάννενα».

Να σας πω, κυρία Υπουργέ, ότι η πρόταση ήταν με βάση τη συνέλευση των καθηγητών, όχι του συνόλου των εργαζομένων. Διότι, παραδείγματος χάριν, οι διοικητικοί υπάλληλοι του Πανεπιστημίου της Πρέβεζας, του Τμήματος Χρηματοοικονομικής και Λογιστικής, μπορεί να μη θέλουν να μετακινηθούν και να πηγαίνουν κάθε μέρα στα Γιάννενα. Τι θα γίνει με αυτούς; Ή να έχουν πρόβλημα άλλοι υπάλληλοι του τμήματος. Τι θα γίνει με αυτούς ανθρώπους; Έλαβαν οι καθηγητές υπ’ όψιν τους τους εργαζόμενους αυτούς; Προφανώς και όχι.

Άρα, κυρία Υπουργέ, σας λέω το εξής: Υπάρχουν όλα τα απαραίτητα στοιχεία, υπάρχουν οι αξιολογήσεις, η πιστοποίηση της ΕΘΑΑΕ, οι εσωτερικές αξιολογήσεις που έχουν γίνει και έχουν πληρωθεί, που λένε ότι είναι ακατάλληλο το Τμήμα Οικονομικών και Κοινωνικών Επιστημόνων να πάρει κι άλλους φοιτητές. Δεν υπάρχουν αίθουσες, τα είπε και ο συνάδελφος πριν. Το Πανεπιστήμιο Ιωαννίνων είναι μεγάλο και δεν έχει υπαλλήλους ούτε χώρους.

Σας λέω να το επανεξετάσετε και να λάβετε υπ’ όψιν σας ότι σύσσωμη η αυτοδιοίκηση και οι φορείς της Πρέβεζας -στους οποίους υπάρχει ένα ενιαίο μέτωπο σε αυτό, παρά τις πολιτικές διαφορές- είναι αντίθετοι στην άποψη αυτή. Θεωρώ ότι θα πρέπει η ηγεσία του Υπουργείου να το επανεξετάσει.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η Υφυπουργός για τη δευτερολογία της.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Τώρα τα χαλάσαμε λίγο, κύριε Μπάρκα. Παρ’ ότι εγώ ερωτώμαι, θα σας κάνω ένα ρητορικό ερώτημα: Εάν αγνοούσαμε την απόφαση της Συγκλήτου και της ΕΘΑΑΕ -επειδή είπατε ότι με εμπαίζουν- και οι αποφάσεις αυτές είναι μεταγενέστερες από τα έγγραφα τα οποία μνημονεύετε εσείς, δεν θα ερχόσασταν πρώτος εσείς να κατηγορήσετε το Υπουργείο γιατί αγνόησε αποφάσεις της Συγκλήτου και της ΕΘΑΑΕ; Αυτή είναι η συνταγματική τάξη -το είπατε και μόνος σας- και αυτή είναι και η νομική τάξη.

Άρα, λοιπόν, οφείλουμε και να ακολουθήσουμε και να σεβαστούμε. Το να επανεξετάσουμε κάτι από μόνοι μας, με δική μας πρωτοβουλία, θα ενέχει και στοιχεία παρεμβατισμού, που είμαι σίγουρη ότι κι εσείς δεν τα θέλετε και κανένας συνάδελφος δεν τα θέλει εδώ πέρα.

Αναφέρετε πολλά κριτήρια. Δεν είπατε τίποτα, όμως, για τα ακαδημαϊκά κριτήρια. Πράγματι, υπάρχει το τμήμα αυτό, θα μπορούσαμε να κάνουμε μεγάλη συζήτηση για τη βάση εισαγωγής που έχει το τμήμα αυτό, αν και κατά πόσον θα ενισχυθεί εντασσόμενο σε ένα μεγαλύτερο τμήμα και με όλο τον σεβασμό που έχουμε όλοι και οφείλουμε να έχουμε στους εργαζόμενους, σε ό,τι αφορά την εκπαίδευση βασικό κριτήριο επιλογής, συμμόρφωσης σ’ εμάς -γιατί πρέπει να συμμορφωθούμε- είναι οι εκπαιδευόμενοι, είναι οι ακαδημαϊκοί πολίτες, όχι μόνον οι εργαζόμενοι και, πάντως, όχι κυρίως οι εργαζόμενοι.

Τώρα νομίζω ότι δεν υπάρχει λόγος να αναπτύξω όλα τα κριτήρια που κατά την ΕΘΑΑΕ πρέπει να υπάρχουν, που εξετάστηκαν εδώ, δηλαδή η ακαδημαϊκή σκοπιμότητα της μεταφοράς, οι επιπτώσεις στους φοιτητές και στο διδακτικό και στο διοικητικό προσωπικό, για το οποίο γίνεται ειδική μνεία ότι σταδιακά θα μετακινηθεί και δεν θα υπάρχει μεγάλη αναστάτωση στη ζωή του, για την επάρκεια και τη διαθεσιμότητα των πόρων -που είναι οι υποδομές, οι υπηρεσίες, το ανθρώπινο δυναμικό, η χρηματοδότηση- υπάρχει η σύμφωνη γνώμη των ακαδημαϊκών οργάνων, χρονοδιάγραμμα, μετακίνηση, προϋπολογισμός, αξιοποίηση των εγκαταστάσεων.

Όλα αυτά ελήφθησαν υπ’ όψιν από την ΕΘΑΑΕ. Ο φάκελος ήταν τεκμηριωμένος, οι αποφάσεις της Συγκλήτου βάρυναν. Βεβαίως έχει σημασία η τοπική κοινωνία -και εγώ στην περιφέρεια πολιτεύομαι και καταλαβαίνω-, αλλά αντιλαμβάνεστε ότι δεν θα λάβουμε υπ’ όψιν τη διάθεση της τοπικής κοινωνίας αλλά τα ακαδημαϊκά κριτήρια και, σε κάθε περίπτωση, δεν μπορούμε να αποκλίνουμε από αυτά τα οποία η Σύγκλητος και η ΕΘΑΑΕ εισηγούνται, με βάση τα δεδομένα τα οποία εκείνοι έλαβαν υπ’ όψιν τους.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Θα συνεχίσουμε τώρα με την εικοστή πρώτη με αριθμό 473/4-12-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς την Υπουργό Πολιτισμού, με θέμα: «Για την παράταση μισθώσεων κινηματογράφων και τη διατηρητέα χρήση του κινηματογράφου ʺΙΝΤΕΑΛʺ αποκλειστικά ως κινηματογραφική αίθουσα».

Παρακαλώ, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Όπως είπε κατά την ανάγνωση πριν από λίγο και ο κύριος Πρόεδρος, η ερώτησή μας έχει δύο σκέλη. Το πρώτο αφορά γενικά στους κινηματογράφους, στους ιστορικούς κινηματογράφους, οι οποίοι απειλούνται με αφανισμό είτε λόγω των υψηλών ενεργειακών απαιτήσεων, λόγω της φύσης του χώρου τους, είτε εξαιτίας των πολύ υψηλών δημοτικών τελών που καλούνται να καταβάλλουν, παρά τη μικρή συνολικά απορριμματική επιβάρυνση την οποία επιφέρουν. Και πολύ περισσότερο βέβαια απειλούνται με αφανισμό από τους ανταγωνιστές της μίσθωσής τους, που είναι μεγάλοι πολυεθνικοί όμιλοι που προσφέρουν δελεαστικά ποσά στους ιδιοκτήτες αυτών των αιθουσών, ώστε να μετατρέψουν σε σουπερμάρκετ τις αίθουσες πολιτισμού, γιατί τέτοιες αίθουσες -αίθουσες πολιτισμού- είναι οι αίθουσες των κινηματογράφων. Αυτό γίνεται. Δεκάδες, για να μην πω εκατοντάδες, κινηματογράφοι σε όλη τη χώρα μετατράπηκαν σε σουπερμάρκετ.

Γι’ αυτό και από το 1992 η πολιτεία -και σωστά- με διαδοχικούς νόμους υποστηρίζει τη συνέχιση της ύπαρξης αυτών των αιθουσών είτε με την παράταση της διάρκειας μίσθωσης αυτών των ιστορικών κινηματογράφων είτε μην επιτρέποντας την αύξηση των σχετικών μισθωμάτων, κάτι που εξασφαλίστηκε το 2011.

Τώρα, έρχονται οι εκπρόσωποι των ιστορικών κινηματογράφων των μονών αιθουσών του λεκανοπεδίου της Αττικής -μαζί βέβαια με όλους τους ανθρώπους που παρακολουθούν τους κινηματογράφους, τους σινεφίλ- και καλούν την Κυβέρνηση, ζητούν, την ανανέωση του νόμου που ισχύει, του ν.4876/2021, με την εκ νέου ψήφιση του νομικού καθεστώτος, γιατί οι προθεσμίες που όρισε αυτός ο νόμος λήγουν σε λίγες μέρες στις 31 Δεκεμβρίου.

Παράλληλα -και εδώ είναι το δεύτερο σκέλος, κύριε Πρόεδρε, και κλείνω- λήγει και η μίσθωση ενός ιστορικού κινηματογράφου, του «ΙΝΤΕΑΛ», εδώ, στην Πανεπιστημίου, ένα εμβληματικό κτήριο, διατηρητέο, που επί έναν αιώνα λειτουργεί ως κινηματογραφική αίθουσα και ως αίθουσα παραστάσεων, όπου το Κεντρικό Συμβούλιο Αρχιτεκτονικής του Υπουργείου Περιβάλλοντος σε μια συνεδρίασή του τον περασμένο Απρίλη, με μία απόφαση μεσοβέζικη -ας μου επιτραπεί- αποφάσισε τον χαρακτηρισμό της χρήσης αυτού του κινηματογράφου διατηρητέας μεν, αλλά ταυτόχρονα επιτρέπει τη λειτουργία και άλλων πολιτιστικών χρήσεων, καθώς και τη χρήση αυτού του χώρου ως συνεδριακού κέντρου.

Αυτό καταλαβαίνετε δεν βοηθάει και πάρα πολύ στη διατήρηση του ως κινηματογράφου, γιατί το «ΙΝΤΕΑΛ» μάλλον οδηγείται στο κλείσιμο.

Σας ρωτάμε, λοιπόν, κύριε Υπουργέ, να μας πείτε τι θα κάνετε για να παραταθεί αυτή η διάρκεια μίσθωσης αυτών των ιστορικών κινηματογράφων, να μην αυξηθούν -εννοείται- τα μισθώματα και να υπάρξει μια εγγύηση ότι θα συνεχιστεί η λειτουργία αυτών των κινηματογραφικών αιθουσών και να αλλάξει επιτέλους το καθεστώς χρήσης αυτών των κινηματογραφικών αιθουσών, να κριθούν και να κριθούν διατηρητέες.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Θα απαντήσει ο Υφυπουργός Πολιτισμού κ. Χρίστος Δήμας.

Παρακαλώ, κύριε Υφυπουργέ.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Ευχαριστώ πολύ, κύριε Πρόεδρε.

Κύριε συνάδελφε, σήμερα στις 16.00΄, στην Επιτροπή Οικονομικών Υποθέσεων συζητείται το νομοσχέδιο του Υπουργείου Εθνικής Οικονομίας και Οικονομικών με τίτλο: «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις».

Στο Κεφάλαιο Β΄, μέρος δ΄ του άρθρου 58, «Παράταση μισθώσεων κινηματογράφων και θεάτρων», προβλέπεται το εξής: «Οι μισθώσεις των χειμερινών και θερινών κινηματογράφων και θεάτρων, διατηρητέων και μη, που λήγουν σύμφωνα με το άρθρο 134 του ν.4876/2021 την 31η Δεκεμβρίου 2023, καθώς και οι μισθώσεις κινηματογράφων και θεάτρων, διατηρητέων και μη, που λήγουν για οποιονδήποτε λόγο μετά την 31η Δεκεμβρίου 2023 παρατείνονται αυτοδικαίως μέχρι την 31η Δεκεμβρίου 2024. Στις παραπάνω περιπτώσεις δεν επιτρέπεται έως την 31η Δεκεμβρίου 2024 αύξηση του καταβαλλόμενου μισθώματος κατά τον χρόνο έναρξης ισχύος του παρόντος νόμου».

Επομένως η ζητούμενη παράταση των ως άνω μισθώσεων, και μάλιστα με την εξασφάλιση της μηδενικής αύξησης του καταβαλλόμενου μισθώματος, φέρεται ήδη προς ψήφιση.

Επειδή θα έρθει σήμερα στην Επιτροπή Οικονομικών Υποθέσεων της Βουλής η συγκεκριμένη διάταξη, θα ήθελα να δω ποια θα είναι και η στάση του Κομμουνιστικού Κόμματος Ελλάδας, ειδικότερα σε αυτό το άρθρο.

Κάνετε σήμερα την επίκαιρη ερώτηση, συζητείται σήμερα στη Βουλή, επομένως θα ήθελα, με πολύ μεγάλο ενδιαφέρον, να δω το Κομμουνιστικό Κόμμα Ελλάδας να στηρίζει τη συγκεκριμένη διάταξη, να την υπερψηφίζει, ακριβώς επειδή είναι ένα πολύ σημαντικό ζήτημα, το οποίο περιγράψατε πάρα πολύ σωστά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θέλουμε να προστατέψουμε τον πολιτισμό μας, θέλουμε να προστατέψουμε τις αίθουσες κινηματογράφου και γι’ αυτόν τον λόγο, φέρνουμε αυτή τη ρύθμιση. Μένει, λοιπόν, να δούμε ποια θα είναι και η δική σας στάση στην επιτροπή και στην Ολομέλεια.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Για να απαντήσω ευθέως στην ερώτησή σας, κύριε Υπουργέ, το ΚΚΕ ποτέ δεν το χαρακτήρισε η πολιτική μικροψυχία. Και εφόσον αυτή η διάταξη -θα τη δούμε στην επιτροπή- είναι αυτή που πρέπει να είναι, εμείς δεν έχουμε το παραμικρό πρόβλημα να ψηφίσουμε μια θετική διάταξη. Το έχουμε κάνει, άλλωστε, ουκ ολίγες φορές.

Έχει σημασία, βέβαια, ότι δίνεται παράταση και προφανώς δεν επιλύεται οριστικά το ζήτημα. Εγώ αυτό αντιλαμβάνομαι. Θα ακούσουμε και τη δευτερολογία σας. Είναι ένα ζήτημα -εάν κριθούν διατηρητέες οι αίθουσες αυτές- να μην μπαίνουν σε μία τέτοια διαδικασία, σε ένα καθεστώς «ομηρίας», κάθε δύο ή τρία χρόνια και οι άνθρωποι οι οποίοι τις λειτουργούν με την αγωνία να σταματήσει η λειτουργία αυτών των αιθουσών.

Καλούμε την Κυβέρνηση να δώσει μία οριστική λύση σε αυτό το ζήτημα, όπως έδωσε για τον κινηματογράφο «ΑΣΤΟΡ» -και πολύ σωστά- και για το «ΙΝΤΕΑΛ», αλλά και για άλλους πιθανόν κινηματογράφους που υπάρχουν εδώ, στο κέντρο της Αθήνας, και που έχουν μια τεράστια ιστορική, πολιτιστική προσφορά.

Θέλω να σταθώ λιγάκι στο «ΙΝΤΕΑΛ» και σε αυτή την απόφαση που σας είπα πριν από λίγο, του Κεντρικού Συμβουλίου της Αρχιτεκτονικής του Υπουργείου Περιβάλλοντος, που τη χαρακτήρισα ως «μεσοβέζικη», διότι ο ανάδοχος, ο οποίος είναι ένας μεγάλος ξενοδοχειακός όμιλος, νομίζουμε ότι μετά την απόφαση αυτή, έχει «λυμένα» τα χέρια του, εφαρμόζοντας αυτή την απόφαση και προβάλλοντας -κάποιες λίγες φορές τον χρόνο- ορισμένες ταινίες, στην ουσία, αξιοποιεί αυτή την αίθουσα για αλλότριους σκοπούς, για σκοπούς συνεδριακού κέντρου και όποιους άλλους εμπορικούς σκοπούς αυτός θέλει.

Θα καλούσαμε την Κυβέρνηση και για τον κινηματογράφο «ΙΝΤΕΑΛ» -που είναι ένας πραγματικά εμβληματικός χώρος για όσους γνωρίζουν από κινηματογράφους, ιδιαίτερα της Αθήνας- να λειτουργήσει το παράδειγμα του κινηματογράφου «ΑΣΤΟΡ», όπου πρόσφατα ο Υφυπουργός Περιβάλλοντος, ο κ. Ταγαράς, εξέδωσε μία απόφαση, βάσει της οποίας ο κινηματογράφος «ΑΣΤΟΡ» κηρύχθηκε διατηρητέος, με αποκλειστική κινηματογραφική χρήση. Κάτι τέτοιο θα θέλαμε να επαναληφθεί και να συμβεί και με το «ΙΝΤΕΑΛ».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γιατί, εν τέλει, κύριε Υπουργέ, ξέρετε μέσα σε αυτόν τον καταιγισμό και την ισοπέδωση με την οποία βομβαρδίζεται το «γούστο» -ας μου επιτραπεί- του λαού μας, μέσω των περιβόητων διαδικτυακών πλατφορμών ή από τα κινηματογραφικά μεγαθήρια της διανομής, νομίζουμε ότι αυτοί οι κινηματογράφοι επιτελούν έναν ξεχωριστό καλλιτεχνικό ρόλο, πολύ κρίσιμο και πολύ σημαντικό.

Τον υποστηρίζουν οι άνθρωποι της τέχνης. Θυμάμαι παλαιότερα για κινηματογράφους που κινδύνευαν να κλείσουν, όπως ο «ΑΣΤΟΡ», έστειλαν επιστολές συμπαράστασης ο Κώστας Γαβράς, ο Κεν Λόουτς, ο Κουστουρίτσα, μεγάλοι σκηνοθέτες, οι οποίοι βεβαίως «πονάνε» για την υπόθεση αυτή.

Σας καλούμε, λοιπόν, να κηρύξετε το «ΙΝΤΕΑΛ» ως διατηρητέο κτήριο. Άλλωστε είναι μέσα σε ένα σύμπλεγμα διατηρητέων κτηρίων, για όσους γνωρίζουν. Και, βεβαίως, να εξασφαλιστεί η αποκλειστική κινηματογραφική του χρήση.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς σας ευχαριστούμε.

Παρακαλώ, κύριε Υπουργέ, έχετε τον λόγο για τη δευτερολογία σας.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Αρχικά θέλω να πω ότι η Κυβέρνηση στηρίζει αποδεδειγμένα τον κινηματογράφο. Να επαναλάβω και τον υπερμειωμένο φορολογικό συντελεστή τού 6% για τα εισιτήρια στον κινηματογράφο.

Ως προς τον κινηματογράφο «ΙΝΤΕΑΛ» βρίσκεται, όπως ξέρετε, στο άμεσο περιβάλλον μνημείου, καθώς στο ισόγειο του κτηρίου, που βρίσκεται επί της οδού Πανεπιστημίου 46, έχουν χαρακτηριστεί τόσο το εστιατόριο «ΙΝΤΕΑΛ» όσο και όλοι οι χώροι ως ιστορικά, διατηρητέα μνημεία. Διότι επί ογδόντα έτη αποτελεί χώρο συνάθροισης και σημείο αναφοράς για τους Αθηναίους, άμεσα συνδεδεμένο με την κοινωνική ζωή της πόλης.

Ως εκ τούτου, ο κινηματογράφος αποτελεί περιβάλλον του προστατευόμενου χώρου και ελέγχεται με τις αντίστοιχες διατάξεις του άρθρου 10 του ν.4858/2021. Σύμφωνα με τα αρχεία που τηρούνται στη Διεύθυνση Προστασίας και Αναστήλωσης Νεότερων και Σύγχρονων Μνημείων και στο Τμήμα Προστασίας Νεότερων Μνημείων και Κινητών Πολιτιστικών Αγαθών, δεν έχει υποβληθεί ούτε εκκρεμεί προς έγκριση αίτημα από τους φερόμενους ιδιοκτήτες για την εκτέλεση εργασιών ή αλλαγής χρήσης στο εν λόγω ακίνητο, συμπεριλαμβανομένου και του κινηματογράφου.

Εκτός αυτού, για κάθε επέμβαση ή αλλαγή χρήσης επί ή πλησίον μνημείου απαιτείται έγκριση από το Υπουργείο Πολιτισμού, μετά την υποβολή σχετικού φακέλου στις αρμόδιες υπηρεσίες, σύμφωνα με το άρθρο 10 του ν.4858/2021.

Επιπλέον, ο κινηματογράφος «ΙΝΤΕΑΛ» συνορεύει -στην πίσω πλευρά του- με το κτήριο επί της οδού Φειδίου 3, το οποίο είναι και αυτό χαρακτηρισμένο ως διατηρητέο μνημείο από το Υπουργείο Πολιτισμού και αποτελεί ιδιοκτησία του Ηλεκτρονικού Εθνικού Φορέα Κοινωνικής Ασφάλισης, του e-ΕΦΚΑ.

Για το κτήριο επί της οδού Φειδίου υπεγράφη στις 31 Μαρτίου 2022, μεταξύ του ΕΦΚΑ και του Υπουργείου Πολιτισμού, σύμβαση μακροχρόνιας παραχώρησης χρήσης, με στόχο «την αποκατάσταση του ακινήτου, προκειμένου να στεγάσει πολιτικές δομές του Υπουργείου Πολιτισμού».

Επομένως όχι μόνο δεν απειλείται το καθεστώς χρήσης του κινηματογράφου «ΙΝΤΕΑΛ», καθώς είναι χαρακτηρισμένος ως ιστορικό διατηρητέο μνημείο εδώ και πάνω από είκοσι χρόνια, αλλά ταυτόχρονα το Υπουργείο Πολιτισμού πάντοτε μεριμνά για την προστασία της πολιτιστικής κληρονομιάς και είναι πρόθυμο να εξετάσει κάθε αίτημα χαρακτηρισμού αξιόλογων θερινών και χειμερινών κινηματογράφων, όπως έχουμε κάνει στο παρελθόν -αναφερθήκατε στον κινηματογράφο «ΑΣΤΟΡ»-, εφόσον πληρούνται οι προϋποθέσεις σύμφωνα με τον νόμο.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Θα ήθελα να ενημερώσω το Σώμα ότι δεν θα ζητηθούν, κατόπιν συνεννόησης, οι εξής ερωτήσεις:

Η έβδομη με αριθμό 477/4-12-2023 επίκαιρη ερώτηση πρώτου κύκλου του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας «Πλεύση Ελευθερίας» κ. Σπυρίδωνα Μπιμπίλα προς τον Υπουργό Υγείας, με θέμα: «Για την καθυστέρηση διάθεσης φαρμάκων πρόληψης (PREP) κατά της εξάπλωσης του HIV».

Η έκτη με αριθμό 481/4-12-2023 επίκαιρη ερώτηση δεύτερου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Περιβάλλοντος και Ενέργειας, με θέμα: «Η διαχρονική ρύπανση του Ασωπού ποταμού και η άμεση ανάγκη επίλυσης του προβλήματος».

Η πέμπτη με αριθμό 471/4-12-2023 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς την Υπουργό Εσωτερικών, με θέμα: «Απόφαση για κατάργηση μετρητών στον Δήμο Θέρμης».

Η πρώτη, με αριθμό 453/28-11-2023 επίκαιρη ερώτηση πρώτου κύκλου της Βουλευτού Χανίων της Κοινοβουλευτικής Ομάδας «Νέα Δημοκρατία» κ. Σεβαστής Βολουδάκη προς τον Υπουργό Υποδομών και Μεταφορών, με θέμα: «Τοποθέτηση σύγχρονου συστήματος ελέγχου εναέριας κυκλοφορίας (ραντάρ) για την ασφάλεια των πτήσεων στο Διεθνές αεροδρόμιο Χανίων “Ι. ΔΑΣΚΑΛΟΓΙΑΝΝΗΣ”».

Επίσης, δεν θα συζητηθεί, λόγω αναρμοδιότητας, η πέμπτη με αριθμό 478/4-12-2023 επίκαιρη ερώτηση πρώτου κύκλου του Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Σπαρτιάτες» κ. Χαράλαμπου Κατσιβαρδά προς τον Υπουργό Εθνικής Οικονομίας και Οικονομικών, με θέμα: «Η σύννομη δυνατότητα παράλληλης απασχολήσεως, των αστυνομικών υπαλλήλων (στελεχών της ΕΛ.ΑΣ.) και εν γένει των υπαλλήλων (στελεχών) των Σωμάτων Ασφαλείας».

Δεν θα συζητηθεί επίσης, λόγω κωλύματος του Βουλευτή, η δέκατη πέμπτη με αριθμό 470/4-12-2023 επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Υποδομών και Μεταφορών, με θέμα: «Απαράδεκτες συνθήκες στην αίθουσα αναμονής του Κρατικού Αερολιμένα Αλεξανδρούπολης ʺΔΗΜΟΚΡΙΤΟΣʺ».

Θα κάνουμε μια ολιγόλεπτη διακοπή μέχρι να περάσουμε στην επόμενη επίκαιρη ερώτηση.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, συνεχίζεται η συνεδρίαση.

Συνεχίζουμε με την εικοστή με αριθμό 468/4-12-2023 επίκαιρη ερώτηση δεύτερου κύκλου της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα προς τον Υπουργό Εθνικής Οικονομίας και Οικονομικών, με θέμα: «Μη καταβολή αποζημιώσεων στους ιδιοκτήτες των απαλλοτριωμένων ακινήτων για την κατασκευή - αναβάθμιση του οδικού άξονα Καλλονής - Σιγρίου Λέσβου».

Κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, δεν είναι η πρώτη φορά που απασχολεί το πολύπαθο έργο της αναβάθμισης του οδικού άξονα Καλλονής - Σιγρίου. Μετά από πολλές παλινωδίες και προβλήματα -που ήταν γνωστά και στην τοπική κοινωνία- με την κατασκευάστρια εταιρεία, με απαράδεκτες καθυστερήσεις χρόνων στις πληρωμές των εργαζομένων, φτάνει να παραδοθεί στους κατοίκους της Λέσβου μετά από έντεκα χρόνια αναμονής.

Ακόμα και αυτή τη στιγμή, όμως, την ώρα που η Κυβέρνηση διέρρεε προεκλογικά ότι ετοιμάζει την παράδοση και τις διάφορες φιέστες των εγκαινίων -αν και η εικόνα είναι διαφορετική που έχουμε και υπάρχουν και άλλα προβλήματα, που δεν είναι βέβαια της παρούσης-, οι εκατοντάδες ιδιοκτήτες των ακινήτων που απαλλοτριώθηκαν για τη χάραξη της οδού αντιμετωπίζουν μέχρι και σήμερα τον εμπαιγμό από τη μεριά του κράτους και της Κυβέρνησης σήμερα, στερούμενοι της νόμιμης αποζημίωσής τους, για την αναγνώριση των οποίων μάλιστα έχουν υποβληθεί σε πολυετείς και πολυδάπανες δικαστικές δαπάνες.

Η σχετική απαλλοτρίωση των παρόδιων ιδιοκτησιών κηρύχθηκε το έτος 2012. Το ελληνικό δημόσιο έχει κάνει την αίτηση του άρθρου 7Α του ν.2882/2001, με την οποία έχει εκδοθεί από το 2016 απόφαση για την προκαταβολή χρημάτων στο Ταμείο Παρακαταθηκών και Δανείων, τα οποία έχουν προκαταβληθεί στο όνομα των δικαιούχων, αλλά δεν έχουν εκταμιευθεί -δεν έχουν δοθεί- στους δικαιούχους, δηλαδή έχει δημιουργηθεί ο σχετικός πίνακας παρακατάθεσης, αποζημιώσεων κ.λπ.. Στη συνέχεια, το 2018, εκδόθηκε απόφαση του Μονομελούς Εφετείου Βορείου Αιγαίου για τον καθορισμό της προσωρινής τιμής μονάδας. Το 2022 με την απόφαση 24 του Τριμελούς Εφετείου Βορείου Αιγαίου καθορίστηκε η οριστική τιμή μονάδας για τα απαλλοτριούμενα και τα επικείμενα.

Παρ’ ότι έχουν εκδοθεί ταυτόχρονα και οι αποφάσεις για την αναγνώριση των δικαιούχων της οφειλόμενης αποζημίωσης, μέχρι και σήμερα το Ταμείο Παρακαταθηκών και Δανείων αρνείται να καταβάλει τις αποζημιώσεις στους δικαιούχους και μάλιστα, με τελευταία ενημέρωση των ενδιαφερομένων, τους είπαν ότι, επειδή κατατέθηκε από το ελληνικό δημόσιο αναίρεση στον Άρειο Πάγο, έχουν λάβει εντολή να μην εξοφληθεί καμμία ιδιοκτησία, κάτι που είναι παντελώς παράνομο, διότι οι αποφάσεις που έχουν εκδοθεί είναι άμεσα εκτελεστές. Για παράδειγμα, σε περίπτωση που θα ήθελε το ελληνικό δημόσιο να μην πληρωθούν οι αποζημιώσεις, θα έπρεπε να κάνει αίτηση αναστολής εκτέλεσης.

Σε κάθε περίπτωση, όμως, είναι πραγματικά άδικο και προκλητικό την ώρα που ετοιμάζεται να παραδοθεί το έργο, που έχουν μεσολαβήσει έντεκα χρόνια για την ολοκλήρωσή του, οι ιδιοκτήτες να μην έχουν πάρει ούτε τα ελάχιστα της προκαταβολής για να γίνει η αποζημίωση.

Σας ρωτάμε, λοιπόν: Σε ποιες άμεσες ενέργειες θα προβείτε για την άμεση και ολοσχερή καταβολή των νόμιμων αποζημιώσεων στους δικαιούχους ιδιοκτήτες; Γιατί η μη καταβολή τους με το πρόσχημα της άσκησης της αναίρεσης στον Άρειο Πάγο είναι παντελώς παράνομη και αδικαιολόγητη.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο Υφυπουργός Εθνικής Οικονομίας και Οικονομικών κ. Αθανάσιος Πετραλιάς.

Παρακαλώ, κύριε Υφυπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Αξιότιμη κυρία Κομνηνάκα, για την ερώτηση αυτή και καθόσον αφορά στα θέματα αρμοδιότητας του Υπουργείου Εθνικής Οικονομίας και Οικονομικών και του εποπτευόμενου Ταμείου Παρακαταθηκών και Δανείων σάς απαντώ τα εξής:

Με την υπ’ αριθμόν Δ12/Φ7Λ/11-12-2012 απόφαση των Υπουργών Ανάπτυξης, Ανταγωνιστικότητας, Υποδομών, Μεταφορών και Δικτύων κηρύχθηκε αναγκαστική απαλλοτρίωση σε τμήματα εδαφικών εκτάσεων των περιοχών Σιγρίου, Βατούσας, Σκαλοχωρίου και Καλλονής για τις ανάγκες του έργου «Κατασκευή του οδικού άξονα Καλλονής - Ερεσού - Σιγρίου Λέσβου».

Το εν λόγω έργο στις 22 Φεβρουαρίου του 2016 με την υπ’ αριθμόν 5 του 2016 πράξη του Υπουργικού Συμβουλίου χαρακτηρίστηκε ως έργο γενικότερης σημασίας για την οικονομία της χώρας και εντάχθηκε στις προβλεπόμενες διαδικασίες του άρθρου 7Α του ν.2882/2001, σύμφωνα με τις οποίες επιτρέπεται με ειδική δικαστική απόφαση η άμεση παράδοση των ακινήτων για την πραγματοποίηση των εργασιών και πριν από τον προσδιορισμό και την καταβολή της αποζημίωσης.

Στο πλαίσιο αυτό, με την υπ’ αριθμόν 17 του 2016 απόφαση του Μονομελούς Εφετείου Βορείου Αιγαίου παρασχέθηκε στο ελληνικό δημόσιο η άδεια να πραγματοποιήσει εργασίες στα απαλλοτριούμενα ακίνητα πριν από τον προσδιορισμό και την καταβολή της αποζημίωσης και υποχρεώθηκε το ελληνικό δημόσιο, πριν από την κατάληψη των ακινήτων, να καταθέσει στο Ταμείο Παρακαταθηκών και Δανείων το 75% της αποζημίωσης των απαλλοτριούμενων ακινήτων και των επικείμενών τους, σύμφωνα με τις αξίες που καθορίζονται με την ίδια δικαστική απόφαση. Σε εκτέλεση της ανωτέρω απόφασης 17 του 2016 του Μονομελούς Εφετείου Βορείου Αιγαίου, με ενέργειες του αρμοδίου Υπουργείου Υποδομών και Μεταφορών έγινε παρακατάθεση στο Ταμείο Παρακαταθηκών και Δανείων ποσού 1.696.163 ευρώ.

Εν συνεχεία, ωστόσο, έγιναν νέες προσφυγές στο δικαστήριο της απαλλοτρίωσης και από ιδιώτες που πρόβαλλαν ιδιοκτησιακά δικαιώματα στα απαλλοτριωθέντα, με συνέπεια να εκδοθούν για την υπόθεση αρχικά η υπ’ αριθμόν 88 του 2018 Μονομελούς Εφετείου Βορείου Αιγαίου περί καθορισμού προσωρινής τιμής μονάδας και τελικά, όπως αναφέρεται, η υπ’ αριθμόν 24 του 2022 απόφαση του Τριμελούς Εφετείου Βορείου Αιγαίου περί οριστικής τιμής μονάδος.

Κατόπιν το ελληνικό δημόσιο, με ενέργειες του αρμόδιου Γραφείου του Νομικού Συμβουλίου του Κράτους, προσέφυγε για την υπόθεση στον Άρειο Πάγο με αίτηση αναίρεσης, υπ’ αριθμόν κατάθεσης Εφετείου Βορείου Αιγαίου 1 του 2023. Η αναίρεση -σύμφωνα με τα αναφερόμενα στο δικόγραφο- ασκήθηκε διότι η σχετική τιμή μονάδος καθορίστηκε από το Εφετείο Βορείου Αιγαίου χωρίς να αιτιολογείται επαρκώς η ουσιώδης απόκλιση από τις αξίες των οικείων εκθέσεων της εκτιμητικής επιτροπής του άρθρου 15 του ν.2882/2001.

Μέχρι να αποφανθεί ο Άρειος Πάγος για την παραπάνω αναίρεση του ελληνικού δημοσίου, η καταβολή της αποζημίωσης δεν είναι δυνατή, σύμφωνα με το άρθρο 19 του ν.1715/1951 αλλά και τη σχετική νομολογία του ανώτατου αυτού δικαστηρίου, βλ. Άρειος Πάγος Ιούνιος του 2021 απόφαση. Είναι δεδομένο ότι μετά την οριστικοποίηση της τιμής μονάδος με βάση την απόφαση του Αρείου Πάγου η οφειλόμενη αποζημίωση θα καταβληθεί κανονικά στους δικαιούχους.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Κυρία Κομνηνάκα, έχετε τον λόγο για τη δευτερολογία σας.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, αν είχαν μια φορά λόγο να ανησυχούν οι ιδιοκτήτες, σήμερα αυτοί πολλαπλασιάστηκαν, διότι έρχεστε και εδώ να επαναλάβετε μια παράνομη και καταχρηστική στην πραγματικότητα λογική. Ουσιαστικά το δημόσιο επιλέγει παρελκυστικά να εξαντλεί όλα τα ένδικα μέσα, φτάνοντας μέχρι τον Άρειο Πάγο, την ώρα που πραγματικά το έργο είναι λίγο πριν κόψει τις κορδέλες -για να το πούμε κοινώς- και όταν γνωρίζετε ότι η αναίρεση δεν αλλάζει. Εξετάζει νομικούς λόγους και βέβαια δεν θα αλλάξει ποτέ το ύψος των αποζημιώσεων που έχουν οριστεί από το εφετείο.

Δεν είναι η πρώτη φορά που γίνεται απαλλοτρίωση, ούτε πανελλαδικά, πολύ περισσότερο και στη Λέσβο. Αντίστοιχη περίπτωση -στην απαλλοτρίωση της περιοχής της Άγρας- είχε πάλι το δημόσιο επιλέξει να ασκήσει αναίρεση στον Άρειο Πάγο, ωστόσο οι δικαιούχοι εξοφλήθηκαν κανονικά με την απόφαση της οριστικής τιμής μονάδας και η απόφαση του Αρείου Πάγου βγήκε μετά από δέκα χρόνια.

Δηλαδή, τι λέτε στους δικαιούχους, στις σημερινές συνθήκες που πραγματικά τα εισοδήματά τους είναι εξανεμισμένα, που μιλάμε για πολλούς βιοπαλαιστές αγρότες, που έδωσαν μέρος των ιδιοκτησιών τους και υπήρχε αν θέλετε και μια ανοχή μέχρι τώρα, γιατί όντως πρόκειται για ένα πολύ σοβαρό έργο, που το περιμένει ο λεσβιακός λαός εδώ και μια δεκαετία και βάλε; Σήμερα, ενώ ήδη το πληρώνουν και έμμεσα και άμεσα οι φορολογούμενοι, έρχεστε να τους πείτε ότι στην πραγματικότητα το έργο γίνεται, να μου επιτραπεί η έκφραση, με ξένα κόλλυβα. Διότι δεν υπήρξε η ίδια καθυστέρηση, άρνηση πληρωμής του εργολάβου. Το κέρδος του έχει εξασφαλιστεί. Όμως η καθυστέρηση και η άρνηση πληρωμής γίνεται σε εκατοντάδες ιδιοκτήτες ακινήτων, οι οποίοι είναι βιοπαλαιστές, άνθρωποι που έχουν ανάγκη αυτά τα χρήματα.

Και έρχεστε σήμερα να επαναλάβετε τη διαδικασία με την οποία έγινε η απαλλοτρίωση. Είναι γνωστή. Δεν σας ρωτήσαμε αυτό. Σας ρωτήσαμε με ποιο σκεπτικό και από πού προκύπτει, ενώ υπάρχει διαφορετική τακτική σε όλες τις προηγούμενες απαλλοτριώσεις που έχουν γίνει και στη Λέσβο και ενώ είχαν ασκηθεί κάποιες, κατά τη γνώμη μας παρελκυστικά. Δεν υπάρχει κανένας λόγος να εξαντλούνται τα ένδικα μέσα και να φτάνει μέχρι τον Άρειο Πάγο. Και τελικά, ενώ δεν έχουν καταβληθεί ούτε αυτά που έχουν κατατεθεί στο Παρακαταθηκών, οι προσωρινές προκαταβολές, που από το 2016 όφειλε το Παρακαταθηκών και Δανείων να τα δώσει στους δικαιούχους, έχουν βγει όλες οι αποφάσεις, έχουν αναγνωριστεί οι δικαιούχοι και δεν υπάρχει κανένας λόγος αυτή τη στιγμή να παρακρατούνται εντελώς παράνομα τα χρήματα αυτά και να μην αποδίδονται στους δικαιούχους. Και όχι μόνο δεν αποδίδονται αυτά ούτε καν τα ελάχιστα χρήματα της προκαταβολής που είναι προϋπόθεση για να γίνει το έργο, αλλά τους αναγκάζετε σε επιπλέον δικαστικά έξοδα, εξαντλώντας όλα τα ένδικα μέσα που έχει το ελληνικό δημόσιο στα χέρια του.

Πραγματικά είναι μια απαράδεκτη τακτική αυτή που ασκείτε. Σας καλούμε έστω και τώρα να δώσετε εντολή να εκταμιευθούν τα χρήματα, τουλάχιστον αυτά που είναι κατατεθειμένα ήδη στο Παρακαταθηκών, που είναι οι προκαταβολές. Όμως άμεσα θα πρέπει να εξοφληθούν στο σύνολό τους οι δικαιούχοι, διότι οι αποφάσεις που έχουν εκδοθεί των δικαστηρίων είναι άμεσα εκτελεστές, δεν έχετε ασκήσει αίτηση για αναστολή της εκτέλεσής τους και πραγματικά αυτή τη στιγμή το δημόσιο παρανομεί με έναν τέτοιο προκλητικό τρόπο. Σε κάθε περίπτωση, ακόμη κι αν υπάρχουν αντίστοιχες νομολογιακές αποφάσεις τις οποίες επικαλεστήκατε, είναι μια παντελώς καταχρηστική και άδικη συμπεριφορά προς τους ιδιοκτήτες, που εδώ και τόσα χρόνια περιμένουν με υπομονή να πάρουν αυτά που πραγματικά δικαιούνται.

Δεν είναι δυνατόν σήμερα να χρησιμοποιεί η Κυβέρνηση αυτό το έργο -έχουν αλλάξει τρεις, τέσσερις κυβερνήσεις από το 2013 που έγινε η πρώτη έναρξη του έργου- για να κάνει τις προεκλογικές της φιέστες ή για να παρουσιάζει ότι κάνουν έργο και αυτό όχι μόνο να μην έχει ολοκληρωθεί μέχρι σήμερα, αλλά να υπάρχουν και προβλήματα στην ασφάλεια, τα οποία έχουμε καταθέσει στο αρμόδιο Υπουργείο. Και, βέβαια, οι ιδιοκτήτες των ακινήτων που απαλλοτριώθηκαν να μένουν μέχρι σήμερα ανικανοποίητοι.

Κύριε Υπουργέ, σας καλούμε να αλλάξετε αυτή την τακτική και να δώσετε εντολή να αποζημιωθούν όλοι οι ιδιοκτήτες. Μιλάμε για εκατοντάδες ανθρώπους, που έχουν πραγματικά ανάγκη αυτά τα χρήματα.

**ΠΡΟΕΔΡΕΥΩΝ (Ιωάννης Πλακιωτάκης):** Πριν δώσω τον λόγο στον κ. Πετραλιά, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι οκτώ μαθήτριες και μαθητές και πέντε εκπαιδευτικοί συνοδοί από το 3ο Δημοτικό Σχολείο Χαλανδρίου

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Συμφωνούμε απολύτως ότι είναι απαραίτητη ανάγκη να καταβληθεί άμεσα, όσο γίνεται γρηγορότερα, η αποζημίωση.

Αυτή τη στιγμή προσπαθεί να γίνει επίσπευση της υπόθεσης. Να πούμε ότι όντως με βάση τον ν.1715 προβλέπεται ότι δεν μπορεί να καταβληθεί αν δεν οριστικοποιηθεί η απόφαση του Αρείου Πάγου. Να σημειώσω εδώ ότι υπήρχε μεγάλη απόκλιση μεταξύ της τιμής εκτίμησης της επιτροπής και της οριστικής απόφασης. Σε κάποιες περιπτώσεις τριπλάσια, εξαπλάσια. Ωστόσο, πρέπει να γίνει το γρηγορότερο και να καταβληθούν οι αποζημιώσεις. Το γνωρίζουμε όλοι. Θα συνεννοηθούμε με το Υπουργείο Υποδομών και Μεταφορών, να δούμε πώς μπορεί να επισπευσθεί η καταβολή.

Ευχαριστώ θερμά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Θα συζητηθεί η όγδοη με αριθμό 457/30-11-2023 επίκαιρη ερώτηση δεύτερου κύκλου της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά προς τον Υπουργό Υποδομών και Μεταφορών, με θέμα: «Επιτακτική η ανάγκη να προχωρήσει ο οδικός άξονας Αγρίνιο - Καρπενήσι μετά τις εξαγγελίες της Κυβέρνησης για την έναρξη της κατασκευής του τμήματος Μπράλος - Άμφισσα, του οδικού άξονα Λαμία - Ιτέα - Αντίρριο».

Κυρία Σταρακά, έχετε τον λόγο.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κύριε Υπουργέ, πριν από είκοσι μέρες, στις 23 Νοεμβρίου, ο Υπουργός Υποδομών και Μεταφορών, παρουσία του Πρωθυπουργού, στον Μπράλο της Φθιώτιδας ανακοίνωσε την έναρξη της κατασκευής του τμήματος Μπράλος - Άμφισσα, που ανήκει στο διεθνές οδικό δίκτυο Ε65 και αποτελεί μέρος του οδικού άξονα Λαμία - Ιτέα - Αντίρριο. Σύμφωνα με τις εξαγγελίες σας ο οδικός αυτός άξονας πρόκειται να συνδέσει το Ιόνιο με το Αιγαίο, εξυπηρετώντας τις μετακινήσεις από την κεντρική και βόρεια Ελλάδα προς τη δυτική και νότια Ελλάδα. Συμφωνούμε. Καλό είναι να γίνονται έργα βελτίωσης του οδικού δικτύου της χώρας μας.

Υπάρχει, όμως, ένα έργο στην ιδιαίτερη πατρίδα μου, στην Αιτωλοακαρνανία, που κυριολεκτικά έχει παραπεμφθεί στις καλένδες. Αναφέρομαι στον οδικό άξονα Πλατυγιάλι - Ιονία Οδός - Αγρίνιο - Καρπενήσι - Λαμία, που από το 1995 αποτελεί ένα μέρος του Διευρωπαϊκού Δικτύου Μεταφορών, κάτι που επιβεβαιώθηκε εκ νέου το 2008, με την ένταξη στην κωδικοποίηση του ελληνικού - διευρωπαϊκού οδικού δικτύου.

Επιπλέον, το 2020 αναφέρεται και στο Περιφερειακό Χωροταξικό Πλαίσιο της Περιφέρειας Δυτικής Ελλάδος ως κόμβος συνδυασμένων μεταφορών όσο και για την προοπτική τουριστικής ανάπτυξης της ορεινής περιοχής της Ακαρνανίας αλλά και της Ευρυτανίας. Υπενθυμίζω ότι για το τμήμα από το 7ο ως το 28ο χιλιόμετρο, το υφιστάμενο δίκτυο χαρακτηρίζεται από υψηλή επικινδυνότητα και δημιουργεί προβλήματα στις μετακινήσεις των πολιτών από το Αγρίνιο προς το Καρπενήσι και το αντίστροφο. Μάλιστα, από το 2012 έχει πραγματοποιηθεί προμελέτη από το 7ο ως το 28ο χιλιόμετρο του έργου, που αντί να ωριμάσει η μελέτη αυτή και να δημοπρατηθεί το τμήμα αυτό πάγωσε και το έργο έχει μείνει από τότε απραγματοποίητο.

Να σας θυμίσω ότι από την προεκλογική περίοδο του 2019 ο Πρωθυπουργός διεμήνυε σταθερά ότι η Κυβέρνηση της Νέας Δημοκρατίας θα ολοκληρώσει το έργο της κατασκευής του αυτοκινητόδρομου Λαμία - Καρπενήσι και ότι σε δεύτερη φάση θα προχωρήσει και το έργο του οδικού άξονα Καρπενήσι - Αγρίνιο. Από τότε μέχρι σήμερα στην ουσία έχουμε την επαναπροκήρυξη του έργου «Οδικός Άξονας Λαμία - Καρπενήσι, τμήμα Σύνδεση πέρατος παράκαμψης Μακρακώμης με ανατολικό μέτωπο της Σήραγγας Τυμφρηστού» με έναν προϋπολογισμό 200 εκατομμυρίων ευρώ.

Οι κάτοικοι της Αιτωλοακαρνανίας, κύριε Υπουργέ, βλέποντας την Κυβέρνηση να επιδεικνύει πρωτοφανή οκνηρία τόσα χρόνια βρίσκονται σε απόγνωση. Ο τόπος έχει μείνει πίσω σε ανάπτυξη. Κανένα σύγχρονο οδικό δίκτυο δεν συνδέει την Αιτωλοακαρνανία και την Ευρυτανία με την υπόλοιπη Ελλάδα.

Σας ρωτώ, λοιπόν, ευθέως γιατί δεν ωριμάζει η προμελέτη και δεν δημοπρατείται το έργο από το 7ο στο 28ο χιλιόμετρο της Εθνικής Οδού Αγρινίου - Καρπενησίου, από τη στιγμή που, όπως σας προανέφερα, υπάρχει δημοσιευμένη σε ΦΕΚ από το 2012 η προμελέτη του συγκεκριμένου τμήματος.

Και, δεύτερον, πείτε μας παρακαλώ εάν σκέφτεστε επιτέλους να εντάξετε όλα τα τμήματα του οδικού άξονα Πλατυγιάλι - Ιονία Οδός - Αγρίνιο - Καρπενήσι - Λαμία τμήμα το οποίο αποτελεί και το Αγρίνιο - Καρπενήσι στο νέο ΕΣΠΑ, έτσι ώστε να προχωρήσει το έργο με τη μέθοδο της μελέτης κατασκευής και με συγκεκριμένο προϋπολογισμό. Και αν μπορείτε να μας δώσετε και ένα συγκεκριμένο χρονοδιάγραμμα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Πρόεδρε, ευχαριστώ.

Η αλήθεια είναι ότι με τα τοπωνύμια της περιοχής δεν είμαι εξοικειωμένος, οπότε δούλεψα λίγο στο Google maps και πραγματικά μπόρεσα να δω ότι η υφιστάμενη κατάσταση του δρόμου, τον οποίο μόνο από τη μεριά του Καρπενησίου έχω προσπαθήσει να προσεγγίσω προς την Αιτωλοακαρνανία, δεν είναι η κατάλληλη δυνατή και δεν υπάρχει καμμία αμφιβολία ότι η αναγκαιότητα ενός έργου είναι προφανής.

Αυτό, όμως, δεν σημαίνει ότι όλα τα έργα μπορούν να εξελίσσονται στον ίδιο χρόνο. Είναι προφανές ότι πρέπει να υπάρξει ένας συγχρονισμός ο οποίος έχει να κάνει και με το οικονομικό αντικείμενο του κάθε έργου. Μόνη σας είπατε ότι σε σχέση με τις προεκλογικές εξαγγελίες του 2019, η Κυβέρνηση του Κυριάκου Μητσοτάκη σήμερα έχει προχωρήσει στη δημοπράτηση του έργου Λαμία - Καρπενήσι. Και, όπως ξέρετε, στις 20 Δεκεμβρίου, με την τελευταία παράταση την οποία δώσαμε στην προθεσμία υποβολής προσφορών, θα έχουμε την εκδήλωση ενδιαφέροντος για το έργο, το οποίο αφορά μία προεπιλογή η οποία θα εξελιχθεί σε ένα έργο μελέτης, κατασκευής. Καταλαβαίνετε, λοιπόν, ότι ένα έργο οδικό δεν είναι ένα έργο το οποίο γίνεται μονοσήμαντα. Είναι ένα έργο το οποίο έχει μία αρθρωτή δομή και αυτό συμβαίνει και στην περίπτωση της οδού για την οποία πολύ σωστά ενδιαφέρεστε, εκπροσωπώντας και τους κατοίκους της εκλογικής σας περιφέρειας.

Επιτρέψτε μου να πω ότι ήδη το Υπουργείο μας σε τμήμα αυτού του δρόμου εκτελεί έργο. Εκτελεί στο τμήμα -αν δεν κάνω λάθος- από το Αγρίνιο μέχρι τον Άγιο Βλάση, από τον κόμβο Ρουπακιάς, αυτό είναι περίπου της τάξεως των επτάμισι χιλιομέτρων, έχει έναν προϋπολογισμό δεκατεσσάρων εκατομμυρίων και εκτελείται ένα έργο κατασκευής μιας οδού με διατομή έντεκα μέτρων, δηλαδή ουσιαστικά δύο λωρίδες κυκλοφορίας και μία μικρή ΛΕΑ εκατέρωθεν. Επίσης, εκπονείται μελέτη και προωθείται για τα υπόλοιπα είκοσι ένα χιλιόμετρα. Είναι αυτή τη στιγμή στο στάδιο της ολοκλήρωσης, θα έχει ολοκληρωθεί έως το 2024, ώστε να ενταχθεί σε πρόγραμμα χρηματοδότησης.

Επίσης, ξέρετε ότι εκπονούνται μελέτες υπολειπόμενες στο τμήμα Αστακός - Πλατυγιάλι και στο τμήμα Νέα Γέφυρα στον ποταμό Αχελώο μετά των προσβάσεων. Επίσης, εκπονείται και μελέτη σύνδεσης Ιόνιας Οδού με τον Αστακό, το τμήμα Γέφυρας Γουριάς - Πλατυγιάλι. Αυτές είναι οι μελέτες των οποίων το τεχνικό αντικείμενο δεν είναι το απλούστερο δυνατόν. Είναι μελέτες οι οποίες ωριμάζουν, θέλουν τον χρόνο τους. Όπως έχετε πει σε προηγούμενο χρόνο, έχουν εκπονηθεί κάποιες από αυτές, αλλά θέλουν επικαιροποίηση με τους νέους κανονισμούς. Θέλουν επικαιροποίηση και κάποιες μελέτες περιβαλλοντικών επιπτώσεων, οι οποίες έχουν γίνει. Όλα αυτά είναι ενέργειες οι οποίες γίνονται και οι οποίες συνεκτιμώνται για μελλοντική χρηματοδότηση του συνόλου του έργου, όπως εσείς και οι κάτοικοι της Αιτωλοακαρνανίας το διεκδικείτε και το διεκδικούν.

Επιτρέψτε μου, όμως, να πω ότι η περιγραφή που κάνετε ενός απομονωμένου νομού δεν είναι ακριβής. Μιλάμε για έναν νομό, στον οποίο πραγματικά είναι δυσχερής η κυκλοφορία προς την ανατολική Ελλάδα, αλλά στον άξονα βορρά - νότου προφανώς ξέρουμε όλοι πολύ καλά ότι έχουν γίνει πολύ σοβαρές επενδύσεις με πιο σημαντική την Ιόνια Οδό, η οποία πραγματικά νομούς που στο παρελθόν είχαν δυσχέρεια στις μετακινήσεις, τους έχει βγάλει από την αφάνεια και έχει διευκολύνει και τη ζωή των κατοίκων τους.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις συνοδοί εκπαιδευτικοί από το Αμερικάνικο Κολλέγιο Ελλάδος, το «PIERCE», (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η κ. Χριστίνα Σταρακά για τη δευτερολογία της.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Υπουργέγια τις πληροφορίες που μας δώσατε.

Θέλω, όμως, να σας πω ότι αρκετά από αυτά που μας είπατε, ήδη, οι πολίτες τόσο της Αιτωλοακαρνανίας, αλλά και της Ευρυτανίας τα έχουμε ακούσει και άλλες φορές στο παρελθόν. Και η ουσία είναι ότι μέχρι τώρα τα δύο οδικά έργα, για τα οποία σας ρωτάω, έχουν μείνει στις καλένδες, γιατί δεν υπήρχαν, ίσως, διαθέσιμοι πόροι και δεν υπήρχε και σοβαρή πολιτική βούληση.

Επιτρέψτε μου, όμως, να σας πω ότι η δικαιολογία των πόρων σήμερα δεν μπορεί πλέον να σταθεί. Αν διαβάσατε την εισηγητική του προϋπολογισμού του 2024, που κατέθεσε η Κυβέρνησή σας στη Βουλή και ψηφίζουμε μεθαύριο, θα διαπιστώσετε ότι από το 2020 και μετά η Κυβέρνησή σας διαχειρίζεται πρωτοφανείς ευρωπαϊκούς πόρους από το Ταμείο Ανάκαμψης και από το ΕΣΠΑ. Διαχειριστήκατε πάνω από 10 δισεκατομμύρια ευρώ τον χρόνο ευρωπαϊκούς πόρους ανά έτος και για το 2024 οι πόροι αυτοί απογειώνονται σε 12 δισεκατομμύρια. Άρα αυτοί οι πόροι είναι διπλάσιοι από τους διαθέσιμους πόρους ανά έτος που είχαμε πριν το 2020. Αυτά όσον αφορά τους διαθέσιμους πόρους και για το κόστος του έργου.

Εύλογο, όμως, είναι και το αίτημα των διακοσίων χιλιάδων κατοίκων της Αιτωλοακαρνανίας και των είκοσι σχεδόν χιλιάδων κατοίκων της Ευρυτανίας που σας λένε ότι δεν μπορούν να παραμένουν οι πιο απομονωμένοι πολίτες της Ηπειρωτικής Ελλάδας όταν ρέουν τόσοι πόροι σε αυτήν εδώ τη χώρα. Το πού καταλήγουν, βέβαια, αυτοί οι πόροι και ποια η προστιθέμενη αξία τους αυτό είναι μια άλλη ιστορία.

Δεν μπορεί την στιγμή που ο κ. Μητσοτάκης είχε εξαγγείλει το τμήμα Πλατυγιάλι - Ιονία και το τμήμα Αγρίνιο - Καρπενήσι πριν τις εκλογές του 2019 να το εξαγγέλλει ξανά και πριν τις εκλογές του 2023 χωρίς να δημιουργεί το αίσθημα της κοροϊδίας των πολιτών της Αιτωλοακαρνανίας και της Ευρυτανίας. Μάλιστα επιμένω πως η προμελέτη είναι σε ΦΕΚ από το 2012 και από το 2019 γνωρίζαμε από κοινοβουλευτικό έλεγχο της παράταξής μας ότι είχε σχεδόν ολοκληρωθεί και απομένει μόνο ο συγκριτικός πίνακας για πρόσθετα τεχνικά έργα. Επίσης, ο κ. Καραμανλής ως Υπουργός Υποδομών και Μεταφορών, απαντώντας πάλι σε ερώτηση της παράταξής μας το 2021, ανακοίνωσε την απόφασή του ο οδικός άξονας Πλατυγιάλι - Ιονία Οδός και Αγρίνιο - Καρπενήσι - Λαμία - Ε65, να χαρακτηριστεί έργο εθνικού επιπέδου, καθώς είναι εξαιρετικά δύσκολο είχε πει να υλοποιηθεί από την περιφέρεια.

Εδώ θα παραφράσουμε λίγο τη λαϊκή ρήση ότι όποιος δεν θέλει να κάνει έργο, δέκα χρόνια μελετάει, γιατί είμαστε σήμερα στο τέλος του 2023 και συζητάμε ένα σημαντικό οδικό άξονα τόσο για την ανάπτυξη του Πλατυγιαλίου ως κόμβο συνδυασμένων μεταφορών όσο και για την προοπτική ανάπτυξης της ορεινής περιοχής της Ακαρνανίας αλλά και της Ευρυτανίας.

Αυτά δεν τα λέω εγώ, κύριε Υπουργέ, τα προβλέπουν οι αποφάσεις της Κυβέρνησής σας, αλλά υπομονή και ελαφρυντικά πλέον από τους πολίτες της Αιτωλοακαρνανίας δεν θα έχετε. Ξεκάθαρα δεν υπήρχε πολιτική βούληση όλα αυτά τα τελευταία χρόνια. Και αν υπάρχει σήμερα μία πολιτική βούληση πρέπει να την αποδείξετε έμπρακτα και με συγκεκριμένο χρονοδιάγραμμα.

Περιμένω να σας ακούσω, κύριε Υπουργέ. Και λέω από αυτό το Βήμα, πως θα παρακολουθώ για το επόμενο διάστημα όσα πείτε ως ελάχιστη υποχρέωση απέναντι στους συμπολίτες μου τους Αιτωλοακαρνάνες.

**ΠΡΟΕΔΡΕΥΩΝ (Ιωάννης Πλακιωτάκης):** Έχετε τον λόγο, κύριε Υπουργέ, για την δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κυρία Βουλευτά, θα μείνω στη λέξη που χρησιμοποιήσατε, στη λέξη βούληση. Υπάρχει διάχυτη εντύπωση και δεν αφορά αυτό μόνο τον πολιτικό κόσμο, αφορά και το σύνολο της κοινωνίας ότι η εκτέλεση των έργων αποτελεί προϊόν της πολιτικής βουλησιαρχίας, δηλαδή, αρκεί ο υπουργικόςβολονταρισμός για να μπορέσει να κάνει ένα έργο πραγματικότητα. Φυσικά, δεν είναι έτσι.

Και νομίζω ότι ειδικά εσείς, η οποία έχετε θητεύσει επί πολλά χρόνια στην περιφερειακή αυτοδιοίκηση και μάλιστα από θέση διοίκησης όχι ως περιφερειακός σύμβουλος μόνο, ξέρετε πολύ καλά ότι οι πόροι ενός κράτους δεν είναι ανεξάντλητοι. Αναφερθήκατε στους πόρους που διαχειρίστηκε η προηγούμενη κυβέρνηση και διαχειρίζεται και η τωρινή με αναφορά επιπροσθέτως και στο Ταμείο Ανάκαμψης. Πρέπει να ξέρετε ότι το Ταμείο Ανάκαμψης πρακτικά υποστηρίζει μόνο «soft» έργα και το έχω ξαναπεί αυτό στη Βουλή, δηλαδή έργα τα οποία είναι σίγουρο ότι θα μπορέσουν να έχουν εκτελεστεί μέχρι τις 31-12-2025.

Καταλαβαίνετε ότι έργα, όπως ένας μεγάλος σε μήκος οδικός άξονας ή με ανώριμες εν πολλοίς μελέτες χρειάζεται πολύ χρόνο για να ωριμάσει, χρειάζεται πολύ χρόνο για να δημοπρατηθεί με αμφίβολο αποτέλεσμα και σίγουρα δεν μπορεί να οριοθετηθεί μέσα στα χρονικά περιθώρια που δίνει το Ταμείο Ανάκαμψης.

Κατά συνέπεια, εξαρχής πρέπει να πούμε ότι οι πόροι του Ταμείου Ανάκαμψης δεν μπορούν να υποστηρίξουν τέτοια έργα και νομίζω ότι αυτό έχει γίνει σαφές στη Βουλή. Το έχουμε εξηγήσει και το έχουμε εξηγήσει, αφαιρώντας από το Ταμείο Ανάκαμψης έργα τα οποία ήδη είχαν δρομολογηθεί.

Υπάρχει, όμως, και το άλλο χρηματοδοτικό εργαλείο, το οποίο λέγεται ΕΣΠΑ. Και εκεί πέρα τα έργα δεν έρχονται από μόνα τους. Δεν έρχονται επειδή αποφασίζει ένας Υπουργός ή αποφασίζουν οι πολίτες μιας πόλης ή ενός νομού ότι αυτά τα έργα θέλουμε. Χρειάζονται βασικά πράγματα. Χρειάζονται μελέτες, χρειάζεται μελέτη κόστους-οφέλους που είναι πάρα πολύ βασική και κυρίως, χρειάζεται μια προτεραιοποίηση.

Σας λέω, λοιπόν, ότι πάνω σε αυτόν τον άξονα βαδίζει σήμερα η Κυβέρνηση, αυτό κάνει. Αλλά εκείνο το οποίο έχει ξεκαθαρίσει και δεν αρέσει -αλλά αυτή η πραγματικότητα και πρέπει κάποια στιγμή να το πούμε- είναι το εξής:

Πρώτον, έχει πάρα πολύ μεγάλη σημασία να δώσουμε βάρος στις συντηρήσεις. Στις συντηρήσεις των εθνικών οδών, στην οδική ασφάλεια σε υφιστάμενους δρόμους -εάν θέλετε, αυτό με πολύ τραυματικό τρόπο μας έδωσαν να το αντιληφθούμε ως πολιτικό σύστημα ο σιδηρόδρομος και η περιπέτεια του σιδηροδρόμου. Στους οδικούς άξονες χρειάζεται συντήρηση, χρειάζεται να εξοικονομηθούν πόροι για συντήρηση και να διασφαλιστούν πόροι για συντήρηση.

Το δεύτερο, το οποίο όμως είναι πολύ σημαντικό, είναι ότι και πάλι χρειάζεται μια προτεραιοποίηση. Καταλαβαίνω ότι οι πόροι του ΕΣΠΑ πρέπει να διαμοιραστούν σε όλη την ελληνική επικράτεια. Προφανώς, σε πάρα πολλά μέρη της Ελλάδος υπάρχουν πολίτες οι οποίοι αισθάνονται ότι αυτό το οποίο έχουν μπροστά τους είναι κάτι το οποίο αποτελεί την πρώτη προτεραιότητα και γι’ αυτούς όντως αποτελεί την πρώτη προτεραιότητα. Αυτό, όμως, δεν σημαίνει ότι μπορεί εξίσου εύκολα να προτεραιοποιηθεί στο ΕΣΠΑ χωρίς να υπάρχουν μελέτες οι οποίες σας είπα και χωρίς να προκύπτει από αντικειμενικά, αδιαμφισβήτητα στοιχεία ότι τελικά αυτό είναι ένα έργο το οποίο και βιώσιμο είναι, κυρίως, όμως είναι απαραίτητο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Συνεχίζουμε τώρα με τη δέκατη ένατη επίκαιρη ερώτηση με αριθμό 480/4-12-2023 δεύτερου κύκλου του Βουλευτή Κιλκίς της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Πέτρου Παππά προς τον Υπουργό Υποδομών και Μεταφορών, με θέμα: «Ανεπαρκής εξυπηρέτηση επιβατικού κοινού από το ΚΤΕΛ Νομού Κιλκίς».

Παρακαλώ, κύριε Παππά.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κυρία Υπουργέ, βρίσκομαι εδώ σήμερα για να μιλήσω για τη δυσβάσταχτη ταλαιπωρία που υφίστανται εδώ και τρία χρόνια οι κάτοικοι του Νομού Κιλκίς από την πολύ κακή λειτουργία του ΚΤΕΛ Νομού Κιλκίς. Οι διαμαρτυρίες των κατοίκων για λεωφορεία, τα οποία έρχονται στη χάση και στη φέξη, για χωριά τα οποία είναι πλήρως αποκομμένα από τα αστικά κέντρα του Νομού Κιλκίς, για λεωφορεία τα οποία είναι υπερφορτωμένα από κόσμο, με επιβάτες οι οποίοι αναγκάζονται να στέκονται όρθιοι στην παλιά εθνική οδό Θεσσαλονίκης - Κιλκίς με κινδύνους τόσο για τη σωματική ακεραιότητα, όσο και για την ίδια τη ζωή τους.

Χωριά όπως η Τούμπα, το Καμποχώρι, το Βαλτοτόπι, τα Ρύζια, ο Ευρωπός, η Μεσιά και ο Άγιος Πέτρος εξυπηρετούνται από ένα μόνο δρομολόγιο μετ’ επιστροφής την ημέρα και μάλιστα, σε ωράρια τα οποία δεν εξυπηρετούν την εργασία των κατοίκων, καθώς δεν λαμβάνεται υπ’ όψιν αυτή η στοιχειώδης ανάγκη. Αυτό συμβαίνει από Δευτέρα έως Παρασκευή. Τα ίδια χωριά το Σαββατοκύριακο δεν έχουν κανένα δρομολόγιο. Άλλα χωριά του Νομού Κιλκίς, όπως οι Εύζωνοι, η Κορώνα και Ποντοηράκλεια δεν έχουν απολύτως κανένα δρομολόγιο. Σε όλη την εβδομάδα είναι πλήρως αποκομμένα.

Ακόμη αυτό το οποίο συμβαίνει είναι ότι στο site του ΚΤΕΛ δεν υπάρχει καμμία ενημέρωση για τα δρομολόγια. Αυτό το οποίο γράφουν είναι ότι, λόγω έκτακτων συνθηκών εξαιτίας πανδημίας, τα δρομολόγια αυτά δεν υπάρχουν αναρτημένα. Άρα το κοινό παραπέμπεται είτε στο site του Facebook είτε σε ένα τηλεφωνικό κέντρο, στο οποίο δεν υπάρχει ούτε helpdesk ούτε ηχογραφημένο μήνυμα για το πότε τελικά αυτά τα δρομολόγια υπάρχουν.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Αντιλαμβάνεστε το μεγάλο πρόβλημα το οποίο έχουν οι κάτοικοι του Νομού Κιλκίς, να έχουν πρόσβαση αυτά τα χωριά σε γιατρό, σε κεντρικά φαρμακεία, στο νοσοκομείο, στην εργασία τους, στις λαϊκές αγορές, σε οτιδήποτε υπάρχει στα αστικά κέντρα του νομού.

Γνωρίζουμε ότι η αρμόδια Διεύθυνση του Υπουργείου έχει στείλει δύο επιστολές ήδη προς τις αρμόδιες περιφέρειες, σε σχέση με τις υπηρεσίες των μεταφορών το 2020 και το 2021. Στο τρέχον έτος το ΚΤΕΛ του Νομού Κιλκίς επιδοτηθεί και με έκτακτη επιδότηση 176.070 ευρώ. Και σας ρωτάω: Επειδή η κατάσταση αυτή επιδεινώνεται διαρκώς και επειδή το Υπουργείο είναι ο φορέας της κεντρικής πολιτικής, της δημόσιας πολιτικής, πώς σκοπεύετε να δώσετε το μήνυμα ούτως ώστε να λειτουργήσει εύρυθμα επιτέλους το ΚΤΕΛ του Νομού Κιλκίς;

Θα επανέλθω και στη δευτερολογία μου με άλλο ερώτημα.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Υφυπουργός κ. Χριστίνα Αλεξοπούλου για την απάντηση.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κυρία Πρόεδρε.

Κύριε συνάδελφε, πολύ σωστά το λέτε. Για το Υπουργείο μας η εύρυθμη λειτουργία των συγκοινωνιών, εκτός από αρμοδιότητά μας, αποτελεί και πρώτη μας προτεραιότητα. Σε όλο, λοιπόν, το φάσμα των επιβατικών μεταφορών εργαζόμαστε τόσο για την ποσοτική, όσο και την ποιοτική αναβάθμιση των παρεχόμενων υπηρεσιών. Στο πλαίσιο αυτό, λοιπόν, και όσον αφορά στα ΚΤΕΛ, πρόσφατα με κοινή απόφαση των Υπουργών Οικονομικών και Υποδομών και Μεταφορών χορηγήθηκε έκτακτη ενίσχυση τον Ιούλιο του 2023 στα εξήντα δύο υπεραστικά και τριάντα τέσσερα αστικά ΚΤΕΛ της χώρας, συνολικού ύψους 18.330.000 ευρώ, κατόπιν έγκρισης της Ευρωπαϊκής Επιτροπής. Το ποσό αυτό κατεβλήθη λόγω της αύξησης του καυσίμου στο πλαίσιο του προσωρινού πλαισίου της Ευρωπαϊκής Ένωσης για την ενεργειακή κρίση.

Στο ΚΤΕΛ Κιλκίς συγκεκριμένα χορηγήθηκε ποσό ύψους 250.121 ευρώ. Επίσης, μόλις προ ολίγων ημερών, την 1η Δεκεμβρίου 2023, ολοκληρώθηκε η διαδικασία χορήγησης της δεύτερης δόσης για την κάλυψη των μετακινήσεων ατόμων με αναπηρίες, καθώς και πολύτεκνων οικογενειών στα ΚΤΕΛ με μειωμένο κόμιστρο.

Πέραν, όμως, αυτών και αναφορικά με την ερώτησή σας, οφείλω να διευκρινίσω ότι η εύρυθμη λειτουργία των επιβατικών συγκοινωνιών των ΚΤΕΛ σύμφωνα με τα άρθρα 7 και 8 του ν.2963/2001: «Οργάνωση και λειτουργία των δημόσιων επιβατικών μεταφορών με λεωφορεία», αποτελεί αρμοδιότητα των περιφερειών και των περιφερειακών ενοτήτων της χώρας. Η λειτουργία περιλαμβάνει, επί παραδείγματι, τον καθορισμό της αφετηρίας, της διαδρομής, των στάσεων και του τέρματος αυτών, αλλά και του αριθμού των δρομολογίων που εκτελούνται από τα ΚΤΕΛ. Αυτό συμβαίνει γιατί πράγματι η τοπική αυτοδιοίκηση μπορεί να αφουγκραστεί καλύτερα τις ανάγκες που και εσείς αναφέρατε και τις απαιτήσεις της κοινωνίας.

Επί της ερωτήσεως. Για τον καθορισμό του ελάχιστου αριθμού υποχρεωτικών δρομολογίων στις ενδονομαρχιακές -νυν περιφερειακές- ενότητες, επιβατικές γραμμές λαμβάνονται υποχρεωτικά υπ’ όψιν από τους οικείους περιφερειάρχες πριν την έκδοση της σχετικής απόφασης, τα παρακάτω: Πρώτον, η περιοδικότητα, ο προγραμματισμός, δηλαδή, κάθε υπεραστική επιβατική γραμμή που βρίσκεται μέσα στα όρια του νομού πρέπει να γίνεται περιοδικά, ώστε να εκτελείται ανά μία, δύο ή περισσότερες μέρες ένα τουλάχιστον δρομολόγιο.

Δεύτερον, σε περίπτωση που από την επιβατική γραμμή εξυπηρετούνται και μαθητές για τη μετάβασή τους στο σχολείο και αντίστροφα, η χρονική απόσταση των δρομολογίων καθ’ όλη τη διάρκεια του σχολικού έτους δεν μπορεί να είναι μεγαλύτερη της μίας μέρας με εξαίρεση τις ημέρες μη λειτουργίας των σχολείων.

Τρίτον, περισσότερα από ένα δρομολόγια ημερησίως στην ίδια επιβατική γραμμή εκτελούνται εφόσον ο μέσος αριθμός των ανά δρομολόγιο μεταφερόμενων επιβατών ξεπερνά κατά 60% τον αριθμό των θέσεων του λεωφορείου.

Για όλα, λοιπόν, τα ανωτέρω, επαναλαμβάνω ότι η αρμοδιότητα ανήκει εξ ολοκλήρου στις περιφέρειες. Σας ενημερώνω δε, ότι για το σύνολο του έργου το ΚΤΕΛ Κιλκίς δεν έχει κοινοποιηθεί στις αρμόδιες υπηρεσίες του Υπουργείου μας οποιαδήποτε αρρυθμία η μη εκτέλεση του συγκοινωνιακού έργου που έχει αναλάβει.

Το Υπουργείο Υποδομών και Μεταφορών, στο πλαίσιο του εποπτικού ρόλου σύμφωνα με τον πρόσφατο νόμο της δικής μας Κυβέρνησης, ν.4974/2022, συμμορφούμενοι με τις προβλέψεις του κανονισμού 1370/2007, αναμόρφωσε το θεσμικό πλαίσιο των δημοσίων τακτικών αστικών και υπεραστικών μεταφορών επιβατών.

Σύμφωνα με τον ανωτέρω νόμο, ο σχεδιασμός του δικτύου δημοσίων τακτικών υπεραστικών οδικών μεταφορών επιβατών πρέπει να καλύπτει τις οδικές συγκοινωνιακές συνδέσεις, όπως αυτές που αναφέρετε στην ερώτησή σας. Και ο σχεδιασμός πρέπει να λαμβάνει υπ’ όψιν γραμμές που συνδέουν οικισμούς με τα κέντρα των δημοτικών ενοτήτων, τις ειδικές ανάγκες μετακινήσεων των μαθητών ή των εκπαιδευομένων προς τα κέντρα εκπαίδευσης, των ατόμων με αναπηρία και των εμποδιζόμενων ατόμων και των στρατευσίμων που υπηρετούν τη θητεία τους και γενικά την απρόσκοπτη εξυπηρέτηση του επιβατικού κοινού.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Παππά, έχετε τρία λεπτά για τη δευτερολογία σας.

**ΠΕΤΡΟΣ ΠΑΠΠΑΣ:** Ευχαριστώ, κυρία Πρόεδρε.

Κυρία Υπουργέ, γνωρίζουμε ότι η αρμοδιότητα για την εφαρμογή των όρων καθορισμού των δρομολογίων, οι προϋποθέσεις και η διαδικασία ανήκουν στις περιφέρειες. Είναι γνωστή η νομοθεσία και δεν χρειάζεται νομίζω να μας την επαναλαμβάνετε.

Ωστόσο η νομοθεσία για την οργάνωση και τη λειτουργία των δημόσιων επιβατικών μεταφορών με λεωφορεία, καθώς και τα κανονιστικά κείμενα, εκδίδονται βάσει εξουσιοδότησης που εκπορεύονται από το δικό σας Υπουργείο. Θεωρείτε ότι ο ρόλος σας εξαντλείται στην πρωτογενή και δευτερογενή νομοθέτηση, τη στιγμή που πυκνώνουν οι καταγγελίες, τη στιγμή που πυκνώνει και ο κοινοβουλευτικός έλεγχος, τη στιγμή που υπάρχουν αποδεδειγμένες αρρυθμίες, οι οποίες εκτίθενται καθημερινά, τη στιγμή που υπάρχουν απομονωμένα χωριά στο Νομό Κιλκίς, τα οποία δεν εξυπηρετούνται καθόλου από δρομολόγια; Και δεν μιλάμε για πολύ μικρά χωριά.

Μιλάμε για χωριά τα οποία κατοικούνται από κατοίκους όλων των ηλικιών, τα οποία δεν έχουν καμμία διασύνδεση με τον υπόλοιπο νομό, ειδικά στο κομμάτι της Παιονίας του Νομού Κιλκίς. Γιατί αλήθεια το Υπουργείο δεν σκύβει πάνω στο πρόβλημα και δεν επιδιώκει να βρει μια λύση;

Σας υπενθυμίζω, κυρία Υπουργέ, ότι η ανάπτυξη των συγκοινωνιακών υπηρεσιών υψηλής ποιότητας, η υποβοήθηση των δράσεων της τοπικής αυτοδιοίκησης και ο συντονισμός των εποπτευόμενων φορέων είναι κομμάτι της αποστολής σας, όπως αναγράφεται στον οργανισμό του Υπουργείου σας.

Ξαναρωτώ λοιπόν, κυρία Υπουργέ. Πείτε μας ρητά τι σκοπεύετε να κάνετε, ώστε να αποκατασταθεί η ορθή, τακτική και απρόσκοπτη εκτέλεση των δρομολογίων για τη μεταφορά των πολιτών προς τα αστικά κέντρα του Νομού Κιλκίς; Και εδώ -γιατί αναφερθήκατε και στη νομοθεσία για τα σχολεία- να υπενθυμίσω ότι υπάρχει μεγάλη αρρυθμία αυτή τη στιγμή με συμβάσεις των ΚΤΕΛ, οι οποίες έχουν λήξει και μαθητές οι οποίοι αυτή τη στιγμή σε όλη την κεντρική Μακεδονία και στο Νομό Κιλκίς μεταφέρονται με ιδιωτικά μέσα από και προς τα σχολεία τους, καθώς έχει λήξει η σύμβαση της περιοχής των περιφερειών με τα ΚΤΕΛ.

Είναι μια δύσκολη κατάσταση αυτή. Σας την εκθέτουμε και ζητάμε τις ενέργειές σας, προκειμένου να εξυπηρετούνται οι κάτοικοι του ακριτικού Νομού Κιλκίς, ενός νομού ο οποίος βρίσκεται στα σύνορα, γιατί το γεγονός ότι έχει χάσει δέκα χιλιάδες πληθυσμού από το 2011 ως το 2021, ένας ακριτικός νομός της Ελλάδας, είναι κάτι το οποίο πρέπει να μας προβληματίσει όλους.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Υφυπουργός Υποδομών και Μεταφορών κυρία Αλεξοπούλου για την ολοκλήρωση της απάντησης.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κυρία Πρόεδρε.

Κύριε συνάδελφε, πράγματι για ακόμη μια φορά και εγώ θα σας απαντήσω ξεκάθαρα ότι οι αρμόδιες τοπικές αρχές και εν προκειμένω οι περιφέρειες εισηγούνται τον σχεδιασμό του δικτύου των τακτικών υπεραστικών οδικών επιβατικών μεταφορών κάθε περιφερειακής ενότητας εντός των γεωγραφικών τους ορίων.

Οι περιφερειακές αρχές οφείλουν να συνοδεύουν τις προτάσεις τους με αναλυτικά στοιχεία για την επιβατική κίνηση ανά γραμμή, σε μηνιαία και ετήσια βάση, ώστε να προκύπτει η μέση διακύμανση της επιβατικής κίνησης εντός του ημερολογιακού έτους. Με βάση τα στοιχεία για την επιβατική κίνηση των υφισταμένων τακτικών γραμμών, που λαμβάνονται υπ’ όψιν για τον σχεδιασμό του δικτύου τακτικών επιβατικών μεταφορών, οι αρμόδιες τοπικές αρχές με εισήγησή τους προτείνουν τον καθορισμό ή τον επανακαθορισμό των διαπεριφερειακών γραμμών.

Άρα ο σχεδιασμός του δικτύου δημοσίων τακτικών υπεραστικών οδικών μεταφορών του Κιλκίς, που ανήκει αποκλειστικά στις περιφέρειες, καλύπτει τις οδικές συγκοινωνιακές συνδέσεις, όπως απαιτείται και φυσικά όπου και εφόσον παρατηρήσουμε αρρυθμία, επίσημα στο πλαίσιο των αρμοδιοτήτων μας, θα παρέμβουμε με στόχο τη βέλτιστη παροχή υπηρεσιών στους πολίτες.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα κάνουμε μια ολιγόλεπτη διακοπή, γιατί καθυστέρησε λίγο ο Υπουργός. Θα περιμένουμε ένα, δύο λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, συνεχίζεται η συνεδρίαση.

Θα συζητηθεί η δεύτερη με αριθμό 460/1-12-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα, προς τον Υπουργό Εθνικής Οικονομίας και Οικονομικών, με θέμα: «Κίνδυνος για τα συμφέροντα του δημοσίου η περαιτέρω πώληση μετοχών των Ελληνικών Πετρελαίων (ΕΛΠΕ)».

Θα απαντήσει στην ερώτηση ο Υφυπουργός Εθνικής οικονομίας και Οικονομικών, ο κ. Χάρης Θεοχάρης.

Κύριε Ζαμπάρα, έχετε τον λόγο για δύο λεπτά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κυρία Πρόεδρε.

Κύριε Υπουργέ, δυστυχώς, στο μικρό διάστημα που μεσολάβησε μεταξύ της κατάθεσης της επίκαιρης ερώτησης και της συζήτησης σήμερα στην Ολομέλεια, έγιναν αυτά που φοβόμασταν. Εν μία νυκτί και εν κρυπτώ, η Κυβέρνηση, μέσω του ΤΑΙΠΕΔ, προχώρησε στην πώληση μετοχών της «HELLENIC ENERGY»και επομένως το ποσοστό των ΕΛΠΕ που ανήκει στο ελληνικό δημόσιο και βρίσκεται στο ΤΑΙΠΕΔ θα πέσει κάτω από το 35,5% που κατέχει μέχρι σήμερα και έτσι θα χάσει τον έλεγχο σε μία από τις σημαντικότερες και εθνικής σημασίας επιχειρήσεις.

Με μία ενέργεια απόλυτης ασυδοσίας η Κυβέρνηση επιλέγει να ξεπουλήσει άρον άρον μια στρατηγικής σημασίας επιχείρηση όπως είναι τα ΕΛΠΕ, χωρίς κανέναν λόγο, αφού είναι μια επιχείρηση με τεράστια κερδοφορία κι ενώ η χώρα είναι εκτός μνημονιακών δεσμεύσεων και συνεπώς, δεν υπάρχει κάποιος ουσιαστικός λόγος τα ΕΛΠΕ να μην βρίσκονται στο χαρτοφυλάκιο του δημοσίου.

Επιπλέον, κύριε Υπουργέ, με έκτακτη γενική συνέλευση των μετόχων που θα πραγματοποιηθεί στις 28 Δεκεμβρίου, θα αλλάξει το άρθρο του καταστατικού που καθορίζει τη σύνθεση του διοικητικού συμβουλίου και το δημόσιο από τέσσερα μέλη θα βρεθεί με τρία. Άρα θα μειωθεί η εκπροσώπηση του δημοσίου στον όμιλο, με ό,τι αυτό συνεπάγεται στο επίπεδο του ελέγχου του δημοσίου μέσα στα ΕΛΠΕ.

Το πακέτο των μετοχών διατέθηκε στα 7 ευρώ ανά μετοχή πριν λίγες μέρες, προχθές, ενώ η χρηματιστηριακή τιμή ήταν 7,70 ευρώ, δηλαδή 10% υψηλότερη. Μέσα σε μία μέρα, κύριε Υπουργέ, καταφέρατε να εξαϋλώσετε το 10% για τις μετοχές που εκχωρήθηκαν, δηλαδή μία απώλεια 25 εκατομμυρίων ευρώ σε μία μόλις μέρα.

Τα τελευταία χρόνια τα ΕΛΠΕ κάνουν τζίρο, κύριε Υπουργέ, 10 δισεκατομμυρίων ευρώ και τα τελευταία δύο χρόνια και λόγω της ενεργειακής κρίσης εμφανίζουν ρεκόρ υπερκερδών. Αναρωτιόμαστε, λοιπόν, για ποιον λόγο επιλέγει η Κυβέρνηση να απωλέσει ένα τόσο κερδοφόρο ποσοστό και να το χαρίσει επί της ουσίας σε ιδιώτες. Από τον Αύγουστο του 2018 να θυμίσω ότι τα ΕΛΠΕ είναι μια κερδοφόρα επιχείρηση. Από ζημιογόνα έγινε κερδοφόρα κι εσείς επιλέγετε αυτή τη στιγμή να την πουλήσετε. Κι όλα αυτά, είναι σημαντικό να αναφερθεί, σε συνέχεια της απόφασής σας το 2021 που παραδώσατε το μάνατζμεντ της εταιρείας χωρίς να λάβετε ούτε ένα ευρώ, αφού από επτά εκπροσώπους, να θυμίσω στο διοικητικό συμβούλιο, τους κάνατε τέσσερις.

Είναι προφανές ότι τα ΕΛΠΕ, κύριε Υπουργέ, είναι μια επιχείρηση τεράστιας στρατηγικής και εθνικής σημασίας. Είναι μια επιχείρηση πατριωτικής θα έλεγα σημασίας. Σήμερα η «Εφημερίδα των Συντακτών» μιλάει για «ριφιφί στα Ελληνικά Πετρέλαια». Μιλάει για εθνικό δίκαιο στο δίκαιο στα δικαιώματα της έρευνας και εκμετάλλευσης υδρογονανθράκων. Την καταθέτω για τα Πρακτικά.

(Στο σημείο αυτό ο Βουλευτής κ. Μιλτιάδης (Μίλτος) Ζαμπάρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναφέρεται σε πολύ σημαντικά στοιχεία που θα πρέπει να λάβουν γνώση και οι πολίτες αυτής της χώρας.

Κύριε Υπουργέ, με την απουσία του δημοσίου ελέγχου επί της ουσίας δεν θα έχουμε κανέναν έλεγχο στα καύσιμα και δεν θα μπορούμε να παρεμβαίνουμε για λόγους δημοσίου, εθνικού και κοινωνικού συμφέροντος.

Επιπλέον, γνωρίζετε πολύ καλά ότι με αυτό τον τρόπο δημιουργούνται κίνδυνοι και για το προσωπικό των ΕΛΠΕ, σε σχέση με τις σχέσεις εργασίας. Μιλάμε για τέσσερις χιλιάδες εργαζόμενους που είναι αμφίβολο πώς θα συνεχίσουν να λειτουργούν. Το ΤΑΙΠΕΔ διαβεβαίωσε ότι δεν θα αλλάξει το ποσοστό καταστατικής μειοψηφίας, διατηρώντας τα σχετικά δικαιώματα. Ποια είναι, όμως, θα μας πείτε τα νομικά πρόσωπα, φορείς του δημοσίου που θα πρέπει, δηλαδή, να αθροιστούν ως ποσοστά του δημοσίου για να μη γίνει κάτι τέτοιο; Νομίζετε ότι μπορείτε να παίζετε με τη νοημοσύνη μας και με τη νοημοσύνη του ελληνικού λαού;

Είναι ένα εξαιρετικά σημαντικό ζήτημα. Εμείς το βάζουμε πολύ ψηλά στην ατζέντα, γιατί, κύριε Υπουργέ, είναι ένα ζήτημα εθνικής, στρατηγικής σημασίας. Θα προχωρήσετε, λοιπόν, άμεσα στη διακοπή πώλησης μετοχών των ΕΛΠΕ που ανήκουν στο ελληνικό δημόσιο;

Ρωτάμε: Θα επαναφέρετε τη διαχείριση των μετοχών του δημοσίου στα ΕΛΠΕ, αφού δεν υπάρχει πια δημοσιονομικός έλεγχος; Δεν υπάρχει. Ποιος ο λόγος, δηλαδή, αυτή τη στιγμή βρίσκεται στο ΤΑΙΠΕΔ το ποσοστό των ΕΛΠΕ; Θα υπάρχει αντίδραση εκ μέρους του δημοσίου, ούτως ώστε να μη μειωθούν περαιτέρω τα μέλη στο διοικητικό συμβούλιο της εταιρείας; Στις 28 Δεκέμβρη, το ξαναλέω, θα γίνει έκτακτη γενική συνέλευση. Και σας ρωτάω, κύριε Υπουργέ: Τι θα κάνετε για να μη μειωθούν τα μέλη, για να μη γίνουν τρία από τέσσερα, πράγμα εξαιρετικά σημαντικό που θα δείξει μια περαιτέρω αδυναμία απώλεσης ελέγχου των ΕΛΠΕ.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υφυπουργός Εθνικής Οικονομίας και Οικονομικών, ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Ζαμπάρα, πραγματικά υπάρχει κάτι στο οποίο συμφωνούμε, ότι πρόκειται για μια κίνηση στρατηγικής σημασίας. Για εμάς είναι αδιαπραγμάτευτη η ανάπτυξη αυτού του τόπου και είναι αδιαπραγμάτευτο ότι θα πρέπει όλοι οι τομείς της οικονομίας να πάρουν τα πάνω τους. Γι’ αυτό και επιλέγουμε μέσω του χρηματιστηρίου να γίνουν αυτές οι τοποθετήσεις, ώστε να υπάρχει η μέγιστη δυνατή διασπορά, ώστε να μπορούν να μοιραστούν τις δυνατότητες εκείνες που υπάρχουν τις αναπτυξιακές όλοι κατά το δυνατόν οι πολίτες.

Δεν πρόκειται να συμφωνήσουμε προφανώς ότι ο μόνος τρόπος αυτές οι επιχειρήσεις να πάνε μπρος είναι μέσω και της συνεργασίας και του ιδιωτικού τομέα. Και μιλάτε και λέτε ότι από το 2018 και μετά είναι κερδοφόρα αυτή η επιχείρηση. Γιατί είναι κερδοφόρα; Γιατί το δημόσιο κράτησε τον έλεγχο και γι’ αυτό έγινε κερδοφόρα; Το ανάποδο.

Ποιο είναι το δημόσιο συμφέρον; Το δημόσιο συμφέρον είναι -για να δώσω ένα άλλο παράδειγμα απτό που το καταλαβαίνει και ο τελευταίος πολίτης- να κρατάει τον ΟΤΕ και να έχει το 100% των μετοχών και να χρειάζεσαι Βουλευτή για να βάλεις τηλέφωνο στο σπίτι σου, όπως συνέβαινε πριν από μερικές δεκαετίες; Ή το δημόσιο συμφέρον είναι να κάνεις την αίτηση και μέσα σε λίγες μέρες να έρχεται το τηλέφωνο στο σπίτι σου; Αυτό είναι το δημόσιο συμφέρον, να έχουμε τις τηλεπικοινωνίες, να έχουμε τα καύσιμα που πρέπει να έχει η χώρα και να έχει επάρκεια, να μπορούμε να πετύχουμε τους στόχους μας τους οικονομικούς και τους κοινωνικούς και από εκεί και πέρα να έχουμε επιχειρήσεις που υποστηρίζουν αυτούς τους στόχους.

Τώρα ξέρετε πολύ καλά -γιατί μιλήσατε και για κρυφή ατζέντα- ότι δεν υπάρχει καμμία κρυφή ατζέντα. Η ατζέντα του ΤΑΙΠΕΔ τέθηκε από εσάς, από την κυβέρνηση του ΣΥΡΙΖΑ που έφτιαξε το ΤΑΙΠΕΔ. Και το ΤΑΙΠΕΔ είναι εδώ για να αξιοποιεί τα πάγια τα οποία εσείς του περάσατε υπό την κατοχή του και το Υπερταμείο. Φτιάχτηκε, λοιπόν, αυτό το Υπερταμείο με σκοπό την αξιοποίηση όλων αυτών των επιχειρήσεων και είναι γνωστό από πέρυσι, από τον περασμένο Ιούνιο πως η αξιοποίηση των μετοχών των ΕΛΠΕ είναι μέρος της επενδυτικής στρατηγικής, του πλάνου αξιοποίησης το οποίο υλοποιείται. Άρα δεν υπάρχει κανένας αιφνιδιασμός κανένα ζήτημα.

Η κρυφή ατζέντα ενδεχομένως που έχετε εσείς, είναι πώς θα έχουμε τους εργαζόμενους σε μια δημόσια επιχείρηση, σε μια επιχείρηση που είναι υπό δημόσιο έλεγχο να μπορούν με πολιτικούς όρους να κάνουν τις διαπραγματεύσεις τους ή όχι. Οι εργαζόμενοι των ΕΛΠΕ δεν χρειάζονται κανέναν πολιτικό προστάτη. Είναι οργανωμένοι, έχουν τη συνδικαλιστική τους εκπροσώπηση, έχουν απέναντί τους μία διοίκηση που τους ακούει και είμαι σίγουρος πως όποιες είναι οι διαφορές που υπάρχουν και θα υπάρχουν στο μέλλον μεταξύ εργαζομένων και διοίκησης, θα λύνονται σε ένα πνεύμα συνεργασίας και υπό την εκπροσώπηση των εργαζομένων αυτή η οποία είναι απαραίτητη.

Άρα, ας μην ανησυχεί κανένας. Τα ΕΛΠΕ είναι εδώ, θα είναι δυνατά. Το δημόσιο έχει και τις δυνατότητες της καταστατικής μειοψηφίας. Προφανώς το 25% έως 35%, η αναλογία του δημοσίου είναι οι τρεις εκπρόσωποι στο διοικητικό συμβούλιο. Από εκεί και πέρα υπάρχουν νόμοι που καθορίζουν στρατηγικά τις υποχρεώσεις των ΕΛΠΕ σε σχέση με τα στρατηγικά αποθέματα και πόσο θα πρέπει να κρατούν. Όλοι οι στόχοι της δημόσιας πολιτικής να είστε σίγουροι πως θα είναι εξασφαλισμένοι από αυτή την Κυβέρνηση.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής του ΣΥΡΙΖΑ - Προοδευτική Συμμαχία ο κ. Ζαμπάρας για τρία λεπτά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κύριε Πρόεδρε, κύριε Υπουργέ, κρατάω την απάντηση. Αυτό νομίζω ότι δείχνει με τον καλύτερο τρόπο τη στρατηγική σας, τις προθέσεις σας, αυτή τη μεγάλη λαγνεία που έχετε να εκχωρήσετε μέρος του δημοσίου στον ιδιωτικό τομέα και την απεμπόληση κυρίως του δημοσίου από τον έλεγχο μιας στρατηγικής εταιρείας όπως είναι τα ΕΛΠΕ.

Τα παραδείγματα που αναφέρατε δεν είναι αμιγώς τα ίδια, δεν είναι γραμμικά. Εδώ μιλάμε για μια περίοδο που δεν υπάρχουν μνημονιακές δεσμεύσεις. Μιλάμε για μία περίοδο, κύριε Υπουργέ, που εν μέσω ενεργειακής φτώχειας, εν μέσω ενεργειακής κρίσης, θα μπορούσαμε με αυτό το συγκεκριμένο εργαλείο στα χέρια του δημοσίου να κάνουμε και πολιτική υπέρ των πολλών. Αλλά εσείς δεν το θέλετε αυτό και νομίζω ότι η απάντησή σας το δείχνει.

Κάνετε το ίδιο με τη ΔΕΗ. Το κάνετε,, λοιπόν και με τα ΕΛΠΕ. Ούτε μνημονιακές δεσμεύσεις υπάρχουν, ούτε ζημιές στην εταιρεία. Μιλάμε για μια κερδοφόρα επιχείρηση, για μία κερδοφόρα εταιρεία. Και ένα παιδί, κύριε Υπουργέ, δημοτικού μπορεί να καταλάβει ότι όταν μια επιχείρηση πηγαίνει καλά, δεν την πουλάς δεν την εκχωρείς και ειδικά με αυτόν τον τρόπο, όπως εσείς επιλέξατε.

Μέσα σε ένα πλαίσιο ενεργειακής φτώχειας αντί να προχωρήσετε σε στήριξη του ελέγχου του δημοσίου, ούτως ώστε να μπορέσει και η χώρα να έχει κέρδος και να υπάρχει στήριξη της κοινωνίας και έλεγχος στην αγορά καυσίμων και έλεγχος στην αγορά ενέργειας, οδηγείτε τους πολίτες σε οικονομική ασφυξία αφού δεν αντέχουν να αντεπεξέλθουν στους λογαριασμούς ενέργειας με αποτέλεσμα να μην μπορούν ούτε καν να θερμανθούν εν όψει του χειμώνα.

Κύριε Υπουργέ, ο έλεγχος των καυσίμων είναι στρατηγικής σημασίας για τη χώρα και θα έπρεπε να το είχατε διαφυλάξει ως κόρη οφθαλμού. Τα ΕΛΠΕ -να θυμίσω και σε αυτούς που μας ακούνε- είναι μία από τις κορυφαίες εταιρείες της χώρας και από τις μεγαλύτερες στα βαλκάνια αλλά και η μεγαλύτερη και με τις ισχυρότερες προοπτικές για τις επόμενες δεκαετίες από εκείνες στις οποίες το ελληνικό δημόσιο διατηρεί μία ιδιαίτερα μεγάλη συμμετοχή. Με την απώλεια της καταστατικής μειοψηφίας το κράτος απεμπολεί κάθε ρόλο του στις στρατηγικές αποφάσεις της εθνικής κυριαρχίας και της πορείας προς την ενεργειακή μετάβαση ενός βασικού πυλώνα της νέας οικονομίας μηδενικού άνθρακα, αν μας ενδιαφέρει αυτό, αν μας ενδιαφέρει το ζήτημα της πράσινης μετάβασης με σοβαρούς όρους.

Να θυμίσω ότι το μέρισμα του δημοσίου -γιατί είναι μια κερδοφόρα επιχείρηση- την περίοδο 2016 - 2018 ήταν 140 εκατομμύρια ευρώ. Μπορούμε να φανταστούμε τα τελευταία δύο χρόνια που έχουμε ρεκόρ κερδοφορίας, πόσο κύριε Υπουργέ είναι το μέρισμα για το δημόσιο; Πολλαπλάσια εκατομμύρια που πηγαίνουν στα κρατικά ταμεία. Αλλά θέλετε αυτά να τα κόψετε από τις κοινωνικές ανάγκες.

Επίσης τα ΕΛΠΕ -να δείτε πόσο στρατηγικής σημασίας είναι- έχουν δικαιώματα σε επτά θαλάσσια οικόπεδα, τα οποία συνιστούν σημαντικό περιουσιακό στοιχείο. Ποιανού περιουσιακό στοιχείο κύριε Υπουργέ; Ποιανού; Της χώρας μας. Και αυτό θα το εκχωρήσουμε έτσι με μία, αν θέλετε, ευκολία; Γνωρίζετε, ήδη, ότι υπάρχει αντίδραση από τα σωματεία στα ΕΛΠΕ και θα συνεχίσουν δυναμικές κινητοποιήσεις.

Τελικά δεν μας έχετε πει, η συμμετοχή αυτή τη στιγμή του δημοσίου ποια είναι; Και θα μετασχηματιστούν οι έδρες στο διοικητικό συμβούλιο; Θα γίνουν από τέσσερις, τρεις; Απεμπολείτε, λοιπόν, το δημόσιο συμφέρον και η παροχή ασυλίας στο ΤΑΙΠΕΔ θα συγκαλύψει και αυτό το έγκλημά σας.

Να θυμίσω πολύ σύντομα, κυρία Πρόεδρε, και τελειώνω ότι το ελληνικό δημόσιο πριν από είκοσι χρόνια έσωσε την «ΠΕΤΡΟΛΑ», ζημιώνοντάς το οικονομικά βέβαια και δημιουργήθηκε ο όμιλος των ΕΛΠΕ. Και αυτή τη στιγμή υπάρχει ένας όμιλος, που το δημόσιο έχει ρίξει πολλά δισεκατομμύρια που προκύπτουν από τον Έλληνα φορολογούμενο και αντί να μπει σε μια διαδικασία πώς θα παίρνει μερίσματα, πόσο θα το ενισχύσει και πώς θα έχει ένα στρατηγικό εργαλείο σε συνθήκες ενεργειακής φτώχειας και σε συνθήκες δυνητικής πράσινης μετάβασης, το ξεπουλάει για άλλη μια φορά.

Από αύριο, λοιπόν, οι άδειες έρευνας και εκμετάλλευσης αργού πετρελαίου και φυσικού αερίου, η ενεργειακή μετάβαση, η εφαρμογή του εθνικού σχεδίου για την ενέργεια, η αλλαγή έδρας, η οποιαδήποτε απόφαση ακόμα κι αν ζημιώνει το ελληνικό δημόσιο, θα γίνεται εξ ολοκλήρου από τους ιδιώτες χωρίς καμμία οποιαδήποτε παρέμβαση του κράτους.

Είστε λοιπόν, κύριε Υπουργέ, υπόλογοι στον ελληνικό λαό γι’ αυτή σας την πράξη.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα μαθητές και μαθήτριες και τρεις εκπαιδευτικοί από το Αμερικανικό Κολλέγιο «PIERCE» από τη δεξιά πλευρά στα θεωρεία και από την αριστερή πλευρά στα θεωρεία παρακολουθούν επίσης σαράντα επτά μαθήτριες και μαθητές και δύο συνοδοί εκπαιδευτικοί από το 3ο Γυμνάσιο Σαλαμίνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Θεοχάρης για να ολοκληρώσει την απάντησή του.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ελπίζω ότι δεν θα χρειαστούν, γιατί νομίζω τα θέματα είναι πολύ ξεκάθαρα και παρ’ όλο που ο κ. Ζαμπάρας πήρε και παραπάνω χρόνο δεν νομίζω ότι προσέθεσε και τίποτα σε σχέση με την πρωτολογία του.

Οι απαντήσεις που μένουν ή αν θέλετε θα πρέπει να απαντηθούν πιο εμφατικά είναι πολύ συγκεκριμένες. Πρώτον, δεν χάνεται καμμία δυνατότητα του δημοσίου και σε σχέση με την καταστατική μειοψηφία, αλλά κυρίως σε σχέση με τα εργαλεία πολιτικής τα οποία έχει η χώρα μας. Τα ΕΛΠΕ με τη «MOTOR OIL» πλήρωσαν φέτος σε έκτακτη φορολόγηση, αυτή που αμφισβητείτε ακόμα και σήμερα με τα fake news εσείς, 630 εκατομμύρια. Το ξαναλέω, 630 εκατομμύρια! Η πράσινη μετάβαση, ΕΛΠΕ και «MOTOR OIL», τα δύο διυλιστήρια, περίπου μοιρασμένα σκεφτείτε, περίπου 200 και πλέον και 300 και πλέον, περίπου μοιρασμένα αυτά τα χρήματα.

Άρα και φορολόγηση όταν χρειάζεται υπάρχει, και δυνατότητες για στρατηγικά αποθέματα, και οι επενδύσεις που γίνονται σε άλλες τεχνολογίες υδρογόνου, ηλεκτρικής ενέργειας, μπαταρίες ή οτιδήποτε άλλο προχωρούν, γιατί υπάρχει το πλέγμα πολιτικής το οποίο τις ενθαρρύνει και τις δημιουργεί. Δεν είναι τυχαίο ότι η χώρα μας είναι από τις πρώτες χώρες στον κόσμο και σε διαρκώς καλύτερη θέση, πήγαμε από την έβδομη στην πέμπτη, στην παραγωγή ηλιακής ενέργειας. Δεν είναι τυχαίο ότι γίνονται οι επενδύσεις και επιταχύνονται στο δίκτυο και σε ό,τι άλλο χρειάζεται, στην αποθήκευση, ώστε να μπορέσει να λειτουργήσει αυτό ακόμα καλύτερα.

Και φυσικά υπάρχουν και τα φορολογικά κίνητρα εκεί που χρειάζεται, όπως στα ηλεκτρικά οχήματα και άλλων ειδών επενδύσεις, ώστε να επιταχυνθεί αυτού του είδους η πράσινη μετάβαση. Αλλά μην έχετε καμμία ανησυχία για το αν η Κυβέρνηση μπορεί να υλοποιήσει την πολιτική της. Η πολιτική του είναι ζήτημα πολιτικής αντιπαράθεσης. Ο ελληνικός λαός θα επιλέξει.

Χρησιμοποιήσατε τη λέξη ΔΕΗ. Πραγματικά, είναι δυνατόν ο ΣΥΡΙΖΑ να μιλάει για τη ΔΕΗ; Τη ΔΕΗ που καταστρέψατε, τη ΔΕΗ την οποία είπατε ότι θα την εξαγοράσετε;

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Εμείς την καταστρέψαμε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Βεβαίως την καταστρέψατε εσείς στον ΣΥΡΙΖΑ. Ο ΣΥΡΙΖΑ την έφτασε να μην υπογράφουν οι ορκωτοί λογιστές τον ισολογισμό της, ότι σε μερικούς μήνες από το 2019 θα σταματούσε τη λειτουργία της.

Ήρθε η Κυβέρνηση της Νέας Δημοκρατίας, ήρθε ο τότε Υπουργός Ενέργειας Κωστής Χατζηδάκης και την έστησε ξανά στα πόδια της χάριν του ελληνικού λαού και η ΔΕΗ κατάφερε μέσα σε αυτή την κρίση όχι μόνο να υλοποιηθούν τα προγράμματα στήριξης τα οποία υλοποίησε η Κυβέρνηση, αλλά να πλαισιώσει αυτά τα προγράμματα στήριξης με δικά της, ώστε να δώσει τον τόνο και στην υπόλοιπη αγορά να στηριχθούν οι καταναλωτές τότε που το πρόβλημα του ενεργειακού κόστους ήταν το μέγιστο.

Συνεπώς η Κυβέρνηση στηρίζει αυτές τις επιχειρήσεις, αλλά η Κυβέρνηση θα παίρνει τα μερίσματά της και ό,τι χρειάζεται και θα τα παίρνει σε μεγαλύτερο βαθμό όταν η εταιρεία πηγαίνει πολύ καλύτερα. Γιατί τι να το κάνεις το 100% του μηδενικού μερίσματος; Ας έχεις καλύτερα το 50%, το 30%, το 40%, το 25% ενός πολύ μεγαλύτερου μερίσματος. Για τα κρατικά ταμεία θα είναι πολύ καλύτερα.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα συνεχίσουμε με τη δέκατη με αριθμό 474/4-12-2023 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Νίκη» κ. Νικολάου Βρεττού προς τον Υπουργό Εθνικής Οικονομίας και Οικονομικών, με θέμα: «Ζημία του ελληνικού δημοσίου από την αποεπένδυση της Alpha Bank από το Ταμείο Χρηματοπιστωτικής Σταθερότητας (ΤΧΣ) και ενδεχόμενοι κίνδυνοι στο τραπεζικό σύστημα».

Στην ερώτηση θα απαντήσει ο Υφυπουργός Εθνικής Οικονομίας και Οικονομικών, ο κ. Χάρης Θεοχάρης.

Κύριε Βρεττέ, έχετε τον λόγο για δύο λεπτά.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κυρία Πρόεδρε.

Κύριε Υπουργέ, στα μέσα Νοεμβρίου ολοκληρώθηκε έναντι τιμήματος 293,5 εκατομμυρίων ευρώ η μεταβίβαση του 8,97% της Alpha Bank από το ΤΧΣ στην Unicredit. Η Unicredit απέκτησε διακόσια έντεκα εκατομμύρια εκατόν τριάντα οκτώ χιλιάδες διακόσιες ενενήντα εννέα μετοχές από το ΤΧΣ στην τιμή των 1,39 ευρώ. Ο Διευθύνων Σύμβουλος του ΤΧΣ, ο κ. Ξηρουχάκης, υποστήριξε πως «βασική αποστολή μας στο ΤΧΣ είναι να υποστηρίξουμε ενεργά τις ελληνικές τράπεζες και την εθνική οικονομία, ενισχύοντας την ανταγωνιστικότητα και διασφαλίζοντας τη σταθερότητα του χρηματοπιστωτικού συστήματος της χώρας». Η Alpha Bank έχει ανακεφαλαιοποιηθεί τέσσερις φορές με χρήματα του ελληνικού λαού. Θυμίζουμε ότι μαζί οι τέσσερις συστημικές τράπεζες μετά το 2009 έλαβαν 28,1 δισεκατομμύρια στην ανακεφαλαιοποίηση 2013, 8,3 δισεκατομμύρια στην ανακεφαλαιοποίηση 2014, και 10,8 δισεκατομμύρια ευρώ στην ανακεφαλαιοποίηση 2015.

Ο οίκος «MOODY’S» στις 10 Οκτωβρίου 2023, δηλαδή πρόσφατα, ανέφερε ότι τα αναμενόμενα έσοδα του ΤΧΣ από την αποεπένδυση των ελληνικών τραπεζών είναι 3 με 4 δισεκατομμύρια ευρώ έναντι 46 δισεκατομμύρια ευρώ με τα οποία ενισχύθηκαν από το ελληνικό δημόσιο. Δηλαδή, σύμφωνα με τον οίκο «MOODY’S», σήμερα το ΤΧΣ αποεπενδύει και πουλά τις μετοχές των συστημικών τραπεζών με ζημία για το ελληνικό δημόσιο της τάξεως των 42 με 43 δισεκατομμυρίων ευρώ και αρνητική απόδοση -91,3%. Εν προκειμένω η Alpha Bank φορτώνει το δημόσιο χρέος μας με την απώλεια 4,3 δισεκατομμυρίων ευρώ της ανακεφαλαιοποίησής της, που θα κληθούμε να πληρώσουμε εμείς και τα παιδιά μας.

Πρώτο δεδομένο λοιπόν, διαπιστώνουμε ότι το ΤΧΣ, ενώ αποτελεί θυγατρική του Υπερταμείου με μοναδικό μέτοχο το Υπουργείο Εθνικής Οικονομίας και Οικονομικών, δεν εργάζεται εκ του αποτελέσματος για τα συμφέροντα του ελληνικού δημοσίου, καθώς επιστρέφει κυριολεκτικά ψίχουλα από τις ανακεφαλαιοποιήσεις που έγιναν στις συστημικές τράπεζες κατά την περασμένη αμαρτωλή δεκαετία.

Παράλληλα, την Unicredit δεν θα την λέγαμε και αγοραστή υπεράνω πάσης υποψίας. Θυμίζουμε ότι η Unicredit το 2019 και οι δυο θυγατρικές της, συμφώνησαν να αποζημιώσουν τις αρχές των ΗΠΑ με 1,3 δισεκατομμύρια ευρώ για παραβιάσεις κυρώσεων των ΗΠΑ στο Ιράν, με τη γερμανική μονάδα της Unicredit AG να παραδέχεται σχετική ενοχή, ενώ διώξεις για την Unicredit βρίσκονται σε εξέλιξη και σε άλλες χώρες, όπως στην Βρετανία.

Επιπλέον, η Unicredit κατέχει πολλά ιταλικά κρατικά ομόλογα χαμηλής αξιολόγησης και υψηλού κινδύνου, με την ανησυχία των μετόχων να προκαλεί τον περασμένο Μάρτιο του 2023 υποχώρηση της μετοχής της στα αμερικανικά και ασιατικά χρηματιστήρια. Δεύτερο δεδομένο λοιπόν είναι ότι διαπιστώνουμε έναν ορατό κίνδυνο η Unicredit, έχοντας στο χαρτοφυλάκιό της μέρος του τοξικού ιταλικού χρέους, να εκμεταλλευθεί την συμμετοχή της στην Alpha Bank προκαλώντας ανάγκη νέας ανακεφαλαιοποίησης.

Επιπλέον, σύμφωνα με το σύστημα Target της Τράπεζας της Ελλάδος, στο οποίο απεικονίζονται οι εισροές και εκροές της οικονομίας μας σε όρους χρήματος, εμπορευμάτων, τίτλων και χρέους, παρατηρείται σημαντική μείωση στα μηνιαία υπόλοιπα. Αυτό αποτελεί τουλάχιστον ένδειξη φυγής κεφαλαίων στο εξωτερικό διαμέσου των τραπεζών, με συνέπεια την έλλειψη ρευστότητας. Τρίτο δεδομένο λοιπόν, διαπιστώνουμε τον κίνδυνο η πιθανή έλλειψη τραπεζικής ρευστότητας να προκαλέσει μελλοντική ανάγκη για ανακεφαλαιοποίηση.

Ερωτάστε: Ποιες ενέργειες και πρωτοβουλίες θα αναπτύξετε, ώστε η Alpha Bank να επαναφέρει μέρος των κεφαλαίων στο ελληνικό δημόσιο; Πώς θα εξασφαλίσετε ότι θα αποφύγουμε νέα ανακεφαλαιοποίηση είτε λόγω της Unicredit και των τοξικών ιταλικών ομολόγων, που μπορεί να ξεφορτώσει στην Ελλάδα είτε λόγω της παρατηρούμενης έλλειψης ρευστότητας των συστημικών τραπεζών η οποία διαφαίνεται μέσω του συστήματος Target;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υφυπουργός Εθνικής Οικονομίας και Οικονομικών κ. Θεοχάρης για τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κυρία Πρόεδρε.

Κύριε Βρεττέ, σας ευχαριστώ για την ερώτηση αυτή. Είχαμε την ευκαιρία και τη χαρά να κάνουμε μια ανάλογη συζήτηση πριν από λίγες εβδομάδες για τα ζητήματα της ανακεφαλαιοποίησης. Εκεί είχα την ευκαιρία να θέσω μερικά θέματα τα οποία θα ξαναθέσω και σήμερα.

Πρώτα απ’ όλα το ζήτημα της στρατηγικής της αποεπένδυσης είναι κομβικό και είναι ουσιαστικό. Είναι θα έλεγα ένας μονόδρομος τον οποίο ακολουθεί η κυβέρνηση. Γιατί; Γιατί είναι εάν θέλετε το αντίστοιχο του απογαλακτισμού από τα μνημόνια του δημοσίου για τον τραπεζικό τομέα.

Όπως η χώρα μας πρέπει να αποδεικνύει και να αποδεικνύει συνεχώς πως δεν έχει ανάγκη από μνημόνια, πως μπορεί να σταθεί στις αγορές, πως έχει τις δυνατότητες μόνη της να αντεπεξέλθει στις συνθήκες, έτσι και οι τράπεζες, ο δεύτερος πυλώνας λειτουργίας της οικονομίας -δημόσιο και τράπεζες- είναι ένας πυλώνας ο οποίος πρέπει να φαίνεται και να είναι αυτάρκης και να μη χρειάζεται την παρουσία του δημοσίου εκεί. Αυτόν τον ρόλο στρατηγικά το παίζει η διαδικασία της αποεπένδυσης.

Είδατε ότι είναι πολύ διαφορετική αυτή η διαδικασία ανάλογα με την κατάσταση που βρίσκεται η κάθε τράπεζα και το ποσοστό της συμμετοχής και μάλιστα είχαν ακουστεί και κάποιοι ψίθυροι για την έλλειψη στρατηγικών επενδυτών μέσα από αυτή τη διαδικασία. Αυτοί οι ψίθυροι απαντήθηκαν απόλυτα και εμφατικά με την παρουσία ενός μεγάλου διεθνούς ομίλου, όπως η Unicredit, στη διαδικασία της αποεπένδυσης της Alpha Bank. Άρα εδώ βλέπουμε ότι παίζει έναν στρατηγικό ρόλο ο τρόπος με τον οποίο υλοποιήθηκε η διαδικασία αυτή.

Το δεύτερο που θέλω να πω είναι το ζήτημα των fake news σε σχέση με το αν κερδίζουμε ή χάνουμε μέσα από τη διαδικασία της αποεπένδυσης. Τελικά, καλώς στηρίξαμε τις τράπεζες ή κακώς; Αυτή η κουβέντα έγινε και μεταξύ μας. Εν τω μεταξύ, μετά από την επίκαιρη ερώτηση, στην οποία ανταλλάξαμε τις απόψεις μας, έγινε η συζήτηση εδώ στην Ολομέλεια αλλά και στις επιτροπές σε σχέση με το νομοσχέδιο για τους servicers, που και εκεί τέθηκε το θέμα, και οι απαντήσεις ήταν συγκεκριμένες και εμφατικές. Συνεπώς θέλω να τις θυμίσω, για να καταγραφούν για τα Πρακτικά και να μην υπάρχει κανένα θέμα.

Για τη διάσωση των τεσσάρων συστημικών τραπεζών το ελληνικό δημόσιο μέσω του ΤΧΣ έχει καταβάλει 31,4 δις ευρώ. Για ποιο λόγο σε γενικές γραμμές -γιατί προφανώς υπάρχουν και πολιτικοί λόγοι, δεν θα έπρεπε να είχαμε με την καταστροφική διακυβέρνηση ΣΥΡΙΖΑ την ανάγκη για την τελευταία ανακεφαλαιοποίηση, αλλά το αφήνω στην άκρη- οι τράπεζες είχαν ανάγκη ανακεφαλαιοποίησης; Γιατί η Κυβέρνηση ακύρωσε τα ομόλογα που είχαν στην κατοχή τους με το λεγόμενο PSI. Πόσο κέρδισε η Κυβέρνηση από αυτό; 28,2 δισεκατομμύρια. Άρα με αυτά τα δύο συγκρινόμενα μπαίνουμε ακόμη μέσα, υπάρχει μια χασούρα περίπου 3 - 3,2 δισεκατομμύρια. Μέσα, όμως, από τη διαδικασία της ανακεφαλαιοποίησης και έχοντας στην κατοχή του τις μετοχές, το δημόσιο άρχισε να εισπράττει χρήματα από τις τέσσερις συστημικές τράπεζες μέσω των λεγόμενων «Convertibles» -των Cocos- που είχε στην κατοχή του, μέσω των μερισμάτων. Εν πάση περιπτώσει, 3,8 δισεκατομμύρια έχουν εισπραχθεί από αυτή την διαδικασία. Θυμίζω: 3,2 είχαμε χάσει. Με τα 3,8 δισεκατομμύρια που εισπράξαμε, είμαστε 600 εκατομμύρια ως κέρδος. Και μέσα από τις τέσσερις διαδικασίες της αποεπένδυσης στις τέσσερις συστημικές τράπεζες αναμένουμε συνολικά περίπου 4 δισεκατομμύρια ευρώ.

Με αυτά τα έσοδα και από την Εθνική και από τη Eurobank και από την Alpha Bank και προσεχώς ξανά από την Εθνική και από την Πειραιώς το όφελος το συνολικό θα είναι 33,4 δισεκατομμύρια εκτιμώμενο, έχοντας κόστος της ανακεφαλαιοποίησης τα 30,9 δισεκατομμύρια. Συνεπώς η χώρα θα βγει κερδισμένη κατά 2,5 δισεκατομμύρια ευρώ. Αυτός ο μύθος ότι μπήκαμε μέσα μέσα από αυτή τη διαδικασία πρέπει να τελειώσει άπαξ και διά παντός.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βρεττέ, έχετε τον λόγο για τρία λεπτά κατά τη δευτερολογία σας.

**ΝΙΚΟΛΑΟΣ ΒΡΕΤΤΟΣ:** Σεβαστέ κύριε Υπουργέ, όντως είχαμε την ευκαιρία να θέσουμε ξανά αυτή την επίκαιρη ερώτηση αντιστοίχως για την αποεπένδυση της Eurobank. Τη χαρά μπορεί να την έχετε εσείς και οι τραπεζίτες, δεν την έχει ο ελληνικός λαός, γιατί ακριβώς με τη δική σας απάντηση είπατε ότι δώσαμε 43 δισεκατομμύρια. Θεωρείτε ότι θα πάρουμε 4 δισεκατομμύρια. Με τη δική σας απάντηση τώρα μόλις το αναφέρατε. Μας είπατε ότι 21 δισεκατομμύρια είναι το PSI. Αλήθεια, το PSI είναι κέρδος, είναι όφελος του ελληνικού δημοσίου; Δηλαδή, όταν ο αρμόδιος Υπουργός είχε δώσει, για να αποζημιώσει τότε τους υπαλλήλους της «ΟΛΥΜΠΙΑΚΗΣ», ομόλογα του ελληνικού δημοσίου και σε τέσσερις μήνες τους το κούρεψε και τους το πήγε στο 30%, εσείς ως ελληνικό κράτος θεωρείτε ότι, επειδή τους αδικήσατε και τους κατακλέψατε, είναι όφελος; Και για να συμπληρωθούν –αν και δεν συμπληρώνονται, ό,τι και αν βάλετε, αφού 21 και 4 είναι 25 και μέχρι τα 42 λείπουν πολλά δισεκατομμύρια- είπατε για τα μερίσματα. Τι θέλετε να πείτε; Ότι πήραμε από τις τράπεζες που φυλλορροούσαν μερίσματα αξίας πάνω από 15 δισεκατομμύρια;

Εμείς θέλουμε ακριβώς την απάντησή σας, που δεν είναι προσωπική, είναι το κυβερνητικό αφήγημα ότι δήθεν η αποεπένδυση των τραπεζών είναι κερδοφόρα. Ξέρετε εσείς, το ξέρουν οι οίκοι αξιολόγησης, το ξέρει όλη η παγκόσμια κοινότητα ότι η αποεπένδυση των τραπεζών είναι ζημιογόνα και ότι είναι αναληθές οποιοδήποτε αφήγημα αναπτύσσεται.

Θα ήθελα να σημειώσω και δυο-τρεις άλλες παρατηρήσεις, για να απαντήσω, γιατί στην ουσία εδώ θέλουμε να καταγράψουμε ακριβώς τις κυβερνητικές θέσεις για το μελλοντικό νομοθετικό σώμα που θα κληθεί να αποδώσει ευθύνες. Εμείς θέλουμε να καταδείξουμε εδώ ότι η Unicredit δεν είναι σοβαρός, δεν είναι αξιόπιστος, δεν είναι μεγάλος επενδυτής. Σας αναφέραμε -και δεν απαντήσατε- ότι η αξιοπιστία διεθνώς πλήττεται και μπορεί να είστε υπέρ ως Κυβέρνηση της μυστικής διπλωματίας και των μυστικών συμφωνιών είτε στην εθνική πολιτική είτε στην εξωτερική είτε στην τραπεζική, να ξέρετε όμως ότι δεν είναι δημοκρατικό δικαίωμα και κεκτημένο. Γιατί τα κεφάλαια που ψάχνει η Unicredit, τα προσφέρετε εσείς. Με ποιο τίμημα; Με το τίμημα των 300 εκατομμυρίων που δώσανε στην Alpha Bank για τη συγχώνευση των θυγατρικών τραπεζών, έτσι ώστε να αναδείξετε την Unicredit με τη δική σας ανοχή ως το σημαντικότερο τραπεζικό ίδρυμα στη Ρουμανία; Με τον τύπο τον τραπεζικό P/BV, δηλαδή το λόγο τιμής της μετοχής στο χρηματιστήριο προς την λογιστική του αξία, που είναι 0,51; Δηλαδή, είναι ο απόλυτος ευτελισμός μιας συμφωνίας. Αν η Unicredit ήθελε, ας πήγαινε να αγοράσει από την αγορά. Υπάρχουν και οι ολλανδικοί Reds, που είναι μεγάλοι μέτοχοι. Υπάρχουν και άλλοι ιδιώτες που είναι πρόθυμοι να πουλήσουν, όχι το ελληνικό κράτος.

Αν το ΤΧΣ ήταν απόλυτα συνεπές με τον ρόλο και τον σκοπό και τα συμφέροντα του λαού και επειδή είπατε ότι υπηρετεί το ελληνικό δημόσιο και το ελληνικό συμφέρον, θα έπρεπε να ακούσει την «GOLDMAN SACHS», την αμερικάνικη εταιρεία -που νομίζω ότι τη γνωρίζει και ο καθένας που δεν έχει σχέση με τα τραπεζικά- που έδινε ως στόχο τιμή στα 2,05 και με περιθώριο 53% από το 2,05, για να τοποθετηθούν οι σοβαροί επενδυτές, προκειμένου να αγοράσουν την Alpha Bank. Θα άκουγε το Διοικητικό Συμβούλιο του ΤΧΣ τη «MORGAN STANLEY» -και αυτή η γνωστή- η οποία έδινε ως τιμή στόχο το 2,11 και περιθώρια ανόδου και αυτή 57%%3 για την Alpha Bank. Ή θα άκουγε την ΗSBC –που απoεπενδύουν και φεύγουν από την Ελλάδα- που είχε βάλει σαν σύσταση τιμή αγοράς στο 2,20.

Αν εσείς επικαλείστε όλους τους διεθνείς τύπους, για να υπηρετήσετε το αφήγημα της ανάπτυξης, θα πρέπει να τους υπηρετείτε σε όλες τις προβλέψεις. Εδώ, αυτή τη στιγμή, το μεγάλο τραπεζικό φαγοπότι με τις δικές σας ευλογίες, αν όχι εντολές -αυτό οι μυστικές συμφωνίες μπορούν να το γνωρίζουν- είναι εις βάρος των συμφερόντων του ελληνικού λαού. Και στην Πειραιώς θα επανέλθουμε. Γιατί είναι γενική στρατηγική πολιτική ότι θα πρέπει να ξεπουλήσετε χωρίς να δώσετε λογαριασμό στον λαό. Γιατί αυτό που έχει σημασία δεν είναι ποιος έχει τη χαρά -γιατί είπαμε, η χαρά είναι κυβερνητική και τραπεζική- αλλά ποιος πληρώνει το «μάρμαρο» και είναι σε απόλυτη γνώση σας ότι το «μάρμαρο» το πληρώνει ο ελληνικός λαός, αυτόν που θέλετε να ζήσετε σκληρά, για να κάνει σχετικά θέματα στην παιδεία του και σχετικά θέματα στην υγεία.

Πάρτε τα λεφτά και την προσδοκία των τραπεζών ότι θα έχουν μεγάλες αποδόσεις και δώστε τα για υγεία και παιδεία και μην αφαιμάσσετε άλλο τον ελληνικό λαό. Υπάρχει και κάποιο όριο.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και δύο συνοδοί εκπαιδευτικοί από το Γενικό Λύκειο Ξυλοκάστρου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Θεοχάρη, έχετε τον λόγο για τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ και πάλι, κυρία Πρόεδρε.

Κύριε συνάδελφε, να ξεκαθαρίσουμε τα πράγματα. Σας παρέθεσα ακριβώς, για να μη συνεχιστεί αυτό το πράγμα με τα fake news, πώς ακριβώς το δημόσιο δεν έχει ζημιωθεί από αυτή τη διαδικασία. Τα 28,1 δισεκατομμύρια που το δημόσιο χρωστούσε στις τράπεζες μέσω ομολόγων κουρεύτηκαν και έσβησαν από τις υποχρεώσεις του δημοσίου, από τις υποχρεώσεις δηλαδή της κάθε Ελληνίδας και του κάθε Έλληνα, διότι αυτοί τελικά πληρώνουν όλες αυτές τις υποχρεώσεις. Τότε η απάντηση, λοιπόν, είναι ξεκάθαρη εάν ζημιώνεται ή αν κερδίζει ο ελληνικός λαός και αν ζημιώθηκε ή κέρδισε μέσα από τη διαδικασία του PSI. Ξαναλέω: Αυτά τα χρήματα σβήστηκαν από το χρέος του δημοσίου προς αυτές τις τράπεζες που χρειάστηκαν ανακεφαλαιοποίηση.

Θα σταθώ μόνο σε δύο σημεία. Θα έρθω στο ζήτημα της Unicredit, αλλά υπάρχει πρώτα κάτι πολύ σημαντικό σε αυτή την ερώτηση, γιατί εδώ είμαστε ενώπιον του ελληνικού λαού και πρέπει να μη δημιουργούμε σκιές ούτε στο ελάχιστο για την ευρωστία του τραπεζικού συστήματος.

Ξαναλέω: Για εμάς η στήριξη του τραπεζικού συστήματος, του δεύτερου πυλώνα της οικονομίας, είναι κομβική, όπως και η στήριξη του τρίτου πυλώνα που είναι το Χρηματιστήριο, γι’ αυτό περάσαμε τις διατάξεις μόλις τώρα για τη μείωση του φόρου συγκέντρωσης κεφαλαίων και συναλλαγών, για να πάρει εμπρός το Χρηματιστήριο. Είχαμε και μια ερώτηση για τις μετοχές των ΕΛΠΕ, που και μέσα από αυτές τις διαδικασίες στηρίζουμε το Χρηματιστήριο.

Δεν υπάρχει καμμία σκιά. Ίσα-ίσα, το τραπεζικό μας σύστημα γίνεται όλο και πιο δυναμικό. Δεν έχουμε κανένα ζήτημα ρευστότητας, τη λεγόμενη έλλειψη ρευστότητας των συστημικών τραπεζών στην οποία αναφέρεστε. Ίσα-ίσα, ο δείκτης κάλυψης ρευστότητας, το λεγόμενο LCR, κινήθηκε ανοδικά και έκλεισε στο 213,1 από 205,2 τον Μάρτιο του 2023, υπερδιπλάσιος της υποχρεωτικής εποπτικής απαίτησης που ορίζεται στο 100%, υπερδιπλάσιος.

Μάλιστα, για τις ελληνικές τράπεζες ο δείκτης αυτός είναι σε πολύ υψηλότερο επίπεδο από το αντίστοιχο ευρωπαϊκό που είναι στο 161,27% για τις συστημικές τράπεζες, για τα σημαντικά ιδρύματα και 200,21% για τα λιγότερο σημαντικά ιδρύματα. Άρα να μην έχει καμμία αμφιβολία ο ελληνικός λαός ότι οι τράπεζες είναι θωρακισμένες και ότι η ρευστότητά τους είναι ουσιαστική.

Το δεύτερο σημείο στο οποίο ενδεχομένως να υπάρχουν σκιές από την ερώτησή σας και από την ανάπτυξή της, είναι ένας ενδεχόμενος κίνδυνος για νέα ανακεφαλαιοποίηση. Η ενίσχυση των τραπεζών είναι ουσιαστική και υπήρξε ουσιαστική όλα αυτά τα χρόνια. Αυτό το οποίο αποδεικνύει τη δυναμική και την ευρωστία των τραπεζών είναι η πρόσφατη άσκηση προσομοίωσης καταστάσεων κρίσης, τα λεγόμενα stress tests, τα οποία πια με τον ενιαίο εποπτικό μηχανισμό για όλη την Ευρώπη γίνονται και για τις ελληνικές τράπεζες στον ίδιο χρόνο με τις υπόλοιπες τράπεζες.

Πού βρίσκεται, λοιπόν, η θέση των τραπεζών μας; Θυμίζω ότι το 2018 ήμασταν στη δέκατη πέμπτη θέση, το 2021 στην ενδέκατη -μια ουσιαστική αύξηση- και στα τέλη Ιουλίου του 2023 με τα τελευταία stress tests είμαστε στην τέταρτη θέση μεταξύ των δεκαέξι χωρών της Ευρωπαϊκής Ένωσης για τις οποίες έγιναν τα stress tests.

Συνεπώς το ελληνικό τραπεζικό σύστημα όχι μόνο δεν χρειάζεται ανακεφαλαιοποίηση, αλλά νιώθει τη σιγουριά να «απογαλακτιστεί», όπως ξαναείπα, από τη βοήθεια του ελληνικού δημοσίου μέσω της διαδικασίας αποεπένδυσης.

Σημειωτέον πως το ελληνικό τραπεζικό σύστημα βρέθηκε στην πρώτη θέση μεταξύ των τραπεζικών συστημάτων των χωρών του Νότου της Ευρωπαϊκής Ένωσης και αυτό έχει τη δική του σημασία.

Όσον αφορά στη Unicredit και αν θα υπάρξει νέα κεφαλαιοποίηση και αν είναι φερέγγυος επενδυτής, μην έχετε καμμία αμφιβολία. Ούτε η Alpha Bank ούτε κανένας διατρέχει κανέναν κίνδυνο. Η διαδικασία ήταν απολύτως διαφανής. Υπήρξε premium σε σχέση με την τιμή των μετοχών, με την τελική τιμή. H τελική τιμή ήταν περαιτέρω αυξημένη από την πρώτη προσφορά. Η διαδικασία που ακολούθησε το ΤΧΣ είναι μια διαδικασία όπως προβλέπεται σε αντίστοιχες ανάλογες περιπτώσεις και διασφαλίζει απολύτως τα συμφέροντα του δημοσίου.

Ξαναλέω: Δεν ζημιώθηκε το δημόσιο, δεν υπάρχει κανένας κίνδυνος για το τραπεζικό σύστημα και ίσα-ίσα όλες αυτές οι ενέργειες αποτελούν στρατηγικές κινήσεις που επιτρέπουν στη χώρα μας να είναι ισχυρή σε ένα περιβάλλον στο οποίο όλο και περισσότερο τα σύννεφα μαζεύονται. Δεν είναι καλά τα πράγματα στην Αμερική, στη Γερμανία, στην Κίνα, σε άλλες χώρες και συνεπώς η ισχύς και η δύναμη της χώρας μας και στο δημόσιο και στον τραπεζικό τομέα και στον τομέα του Χρηματιστηρίου είναι αυτά τα οποία θα μας επιτρέπουν να πηγαίνουμε κόντρα στο ρεύμα και να πετυχαίνουμε εκεί που οι άλλοι αποτυγχάνουν.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Υπουργέ.

Θα συνεχίσουμε με την πρώτη με αριθμό 454/29-11-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «Νέα Δημοκρατία» κ. Μάριου Σαλμά προς τον Υπουργό Υγείας, με θέμα: «Έλλειψη νομοθετικού πλαισίου για την επιβολή ποινών σε παραβάσεις των συμβεβλημένων παρόχων του ΕΟΠΥΥ και ατιμωρησία επί δεκαοκτώ μήνες».

Κύριε Σαλμά, έχετε τον λόγο για δύο λεπτά.

**ΜΑΡΙΟΣ ΣΑΛΜΑΣ:** Ευχαριστώ, κυρία Πρόεδρε.

Κύριε Υφυπουργέ, το θέμα για το οποίο ήθελα σήμερα να ρωτήσω την ηγεσία του Υπουργείου Υγείας έχει να κάνει με το αν θα αφήσετε να αιωρείται ότι υπάρχει αδιαφάνεια, ατιμωρησία στις συμβάσεις των παρόχων με τον ΕΟΠΥΥ που έγινε με νομοθετική πρωτοβουλία της προηγούμενης ηγεσίας του κ. Πλεύρη του Υπουργείου Υγείας, όταν καταργήθηκε η ΥΠΕΔΥΦΚΑ, η Υπηρεσία Ελέγχου Δαπανών των Φορέων Κοινωνικής Ασφάλισης. Αυτή στη συνέχεια υπαγόταν στον ΕΟΠΥΥ και είχε την ευθύνη να ελέγχει τη σωστή τήρηση των συμβάσεων, ώστε να μην υπάρχουν φαινόμενα απάτης, φαινόμενα διασπάθισης του δημοσίου χρήματος, ώστε να τιμωρούνται οι παραβάτες. Όταν λέω «πάροχοι», εννοώ κλινικές, διαγνωστικά, γιατροί, μιλάω για λεφτά που δίνει το δημόσιο, περίπου 5 δισεκατομμύρια.

Το ερώτημα, λοιπόν, είναι ότι ενώ το κράτος και ο ΕΟΠΥΥ είχε μηχανισμό ελέγχου των παραβάσεων και επιβολής προστίμων, επί δεκαοκτώ μήνες, επειδή δεν εκδόθηκαν υπουργικές αποφάσεις κατά την εφαρμογή του ν.4931 του Μαΐου του 2022, μέχρι σήμερα δεν έχει επιβληθεί κανένα πρόστιμο σε κανέναν πάροχο. Ακούσαμε προχθές στις τηλεοράσεις για ένα μεγάλο κύκλωμα γιατρών, ιατροτεχνολογικού εξοπλισμού, που συνταγογραφούσαν και ζημίωσαν με δεκάδες εκατομμύρια τον ΕΟΠΥΥ.

Σας λέω ότι δεν υπάρχει νομοθετικό πλαίσιο και κανονιστικό πλαίσιο ώστε να επιβληθεί κανένα πρόστιμο επί δεκαοκτώ μήνες. Περιμένω την απάντησή σας, να μου πείτε αν είναι έτσι. Δεν νομίζω να το κάνετε συνειδητά. Μάλλον δεν θα το καταλάβατε.

Θα επανέλθω στη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Στην επίκαιρη ερώτηση του κυρίου συναδέλφου θα απαντήσει ο Υφυπουργός Υγείας κ. Δημήτριος Βαρτζόπουλος.

Ορίστε, κύριε Υφυπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Ευχαριστώ, κυρία Πρόεδρε.

Κύριε συνάδελφε, σύμφωνα με τα στοιχεία των υπηρεσιών του ΕΟΠΥΥ, η νεοσυσταθείσα με τον ν.4931/2022 Αυτοτελής Διεύθυνσης Ελέγχου Συμβάσεων και Παρόχων, η ΑΔΕΣΥΠΑ, αξιολογεί όλες τις καταγγελίες που έχουν περιέλθει στην αντίληψή της είτε μέσω της ηλεκτρονικής εφαρμογής του ηλεκτρονικού φακέλου ασφάλισης υγείας είτε μέσω εγγράφου αλληλογραφίας είτε μέσω ηλεκτρονικού ταχυδρομείου.

Συνολικά, βάσει αυτών των στοιχείων, έχουν παραληφθεί χίλιες εξακόσιες εξήντα μοναδικές καταγγελίες και έχουν διεκπεραιωθεί οριστικώς περίπου εξακόσιες. Ως προς τη στατιστική καταγραφή των μηνών λόγω και του πολύπλοκου του θέματος, όπως ξέρετε οι ποινές είναι τριών κατηγοριών: διοικητικές, οικονομικές, καταλογισμού δηλαδή, και ποινικές. Δεν έχω αυτή τη στιγμή καταγραφή λόγω της ταχύτητας μιας επίκαιρης ερώτησης. Αν όμως καταθέσετε ερώτηση κατάθεσης εγγράφων η υπηρεσία θα σας δώσει λεπτομερή καταγραφή των ποινών που έχουν επιβληθεί εξ αυτών των εξακοσίων διεκπεραιωθεισών υποθέσεων.

Όσον αφορά στο δεύτερο στοιχείο που αναφέρετε σχετικά με τις νομοθετικές πρωτοβουλίες και την έκδοση των κανονιστικών δευτερογενών πράξεων ως εκ της πρωτογενούς νομοθεσίας του 4931 σας λέω ότι με πρόσφατη απόφαση του Υπουργού Υγείας έχει συγκροτηθεί η προβλεπόμενη εξαμελής ομάδα εργασίας στην οποία συμμετέχουν τρεις υπάλληλοι της διεύθυνσης συμβάσεων και παρόχων, δύο από την Ενιαία Αρχή Διαφάνειας και ένας πρόεδρος του Νομικού Συμβουλίου του Κράτους η οποία και θα γνωμοδοτήσει για τα εξής δύο θέματα. Πρώτον για το ελάχιστο περιεχόμενο και τον τρόπο επίδοσης των πορισμάτων, την πρόθεση και τη δυνατότητα υποβολής ενστάσεων, όπως και κάθε άλλη σχετική διαδικασία για τον τρόπο λειτουργίας αυτής της καινούργιας αυτοτελούς διεύθυνσης, όπως κυρίως και για τον τρόπο ελέγχου των συνολικά δύο χιλιάδων εκατόν πενήντα πέντε εκκρεμών υποθέσεων της ΥΠΕΔΥΦΚΑ. Δεύτερον θα γνωμοδοτήσει για τον τρόπο και τα κριτήρια αξιολόγησης της διαβίβασης προς την Εθνική Αρχή Διαφάνειας των εκκρεμών υποθέσεων που, όπως σας είπα έχουν διαβιβαστεί από την ΗΔΙΚΑ, με σκοπό να υπάρξει πρωτογενής ή δευτερογενής νομοθεσία η οποία θα καθορίσει τα πράγματα προς οριστική διευθέτηση.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σαλμά, έχετε τον λόγο για τη δευτερολογία σας.

**ΜΑΡΙΟΣ ΣΑΛΜΑΣ:** Με όλο τον σεβασμό, κύριε Υφυπουργέ -επειδή έχω περάσει δύο φορές από την ηγεσία του Υπουργείου Υγείας- λέτε να ξύπνησα ένα πρωί για να μου πείτε αυτά που μου είπατε; Δεν καταλαβαίνετε τι σας λέω; Δεν μπορεί ο ΕΟΠΥΥ να επιβάλλει ούτε ένα ευρώ πρόστιμο σε οποιονδήποτε παραβάτη εντοπισθεί. Ας έχει εκατό ποινικά-παραπομπές. Δεν μπορεί να του επιβάλει ποινές γιατί δεν έχετε εκδώσει τις δύο υπουργικές αποφάσεις που στον ν.4931 τον Μάιο του 2022 προβλέπονταν να εκδοθούν για να καθοριστεί το θεσμικό πλαίσιο, το κανονιστικό πλαίσιο. Και ρωτάω. Επίτηδες δεν τις έχετε εκδώσει δεκαοκτώ μήνες ή σας ξέφυγε;

Αυτά που μου είπατε να σας τα μεταφράσω να τα καταλάβει ο κόσμος. Τι μου είπατε; Ότι έχουν έρθει χίλιες εξακόσιες καταγγελίες. Το ξέρω. Εγώ δεν σας ρώτησα αυτό. Σας ρώτησα «Τελειώσατε μία; Βάλατε ένα ευρώ πρόστιμο;». Όχι είναι η απάντηση αφού δεν το απαντάτε εσείς. Στη δευτερολογία σας διορθώσετε με. Πείτε μου «βάλαμε 7 ευρώ πρόστιμα». Δεν έχετε παραλάβει τα αρχεία για όλες οι εκκρεμείς υποθέσεις που είχε η ΥΠΕΔΥΦΚΑ και ο γενικός επιθεωρητής όταν την κλείσατε. Είκοσι εκατομμύρια περίπου πρόστιμα που έπρεπε να μπουν δεν τα έχετε βάλει. Από τις παλιές τις ΥΠΕΔΥΦΚΑ. Αφού δεν τα έχετε πάρει. Και από τις καινούργιες καμμία δεν τελείωσε.

Επειδή δεν έχετε την αρμοδιότητα αυτή αλλά καταλαβαίνω ότι σας έβαλαν να απαντήσετε αυτή την ερώτηση σήμερα, να σας πω τι γίνεται. Έλεγε ο νόμος ότι η Εθνική Αρχή Διαφάνειας θα παίρνει υποθέσεις που θα τις στέλνει ο ΕΟΠΥΥ. Η αυτοτελής διεύθυνση που υπάγεται στην Πρόεδρο του ΕΟΠΥΥ -για την οποία έχω εκφράσει δημόσια επιφυλάξεις και δικαιώνομαι- έπρεπε να στέλνει στην Εθνική Αρχή Διαφάνειας και να λέει «πάρτε αυτή την υπόθεση με τους γιατρούς. Είναι μεγάλη, συστημική απάτη και ελέγξτε την». Σας λέω, λοιπόν, για μεγάλη γνωστή πολυεθνική εταιρεία με γιατρούς που έχει απασχολήσει ξανά την Ελλάδα έστειλε ο ΕΟΠΥΥ υπόθεση στην Εθνική Αρχή Διαφάνειας. Και απαντάει η Εθνική Αρχή Διαφάνειας «το σκορ το δικό μας, δεν κρίνουμε εμείς ότι πρέπει να την ελέγξουμε».

Ερωτώ τώρα δεκαοκτώ μήνες μετά. Δεν έκανα την ερώτηση μόλις ανέλαβε αυτή η ηγεσία. Την έκανα αφού πέρασαν έξι μήνες. Περίμενα σήμερα να μου πείτε: «Έχετε δίκιο, κύριε Σαλμά, θα εκδώσουμε…». Μάλλον περίμενα να έχετε εκδώσει τις υπουργικές αποφάσεις από την προηγούμενη βδομάδα που κατέθεσα την ερώτηση μέχρι σήμερα και να μου πείτε «αργήσαμε αλλά το κάναμε». Εσείς δεν μου είπατε ούτε αν θα τις εκδώσετε, αν θα φτιάξετε κανονιστικό πλαίσιο για να μπορεί να τιμωρεί ο ΕΟΠΥΥ τους παραβάτες. Διαφορετικά είστε υπόλογοι όχι για τα εκατομμύρια που δεν έχετε εισπράξει. Στην αγορά όλοι οι πάροχοι λένε: «Έχουμε ατιμωρησία. Ό,τι θέλουμε κάνουμε αφού δεν μπορεί να μας επιβάλλει πρόστιμα ο ΕΟΠΥΥ γιατί δεν έχει κανονιστικό πλαίσιο». Και σας ρωτάω γιατί δεν το κάνατε και αν θα το κάνετε. Δύο κουβέντες. Ούτε νούμερα, ούτε τίποτα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βαρτζόπουλε, έχετε τον λόγο για τρία λεπτά.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε, ίσως επειδή μιλούσα γρήγορα δεν ακούσατε την απάντηση στο δεύτερο σκέλος της ερώτησής σας, όπου σας είπα ότι έχει συγκροτηθεί με πολύ πρόσφατη απόφαση του Υπουργείου Υγείας η προβλεπόμενη από τον ν.4931 εξαμελής ομάδα εργασίας…

**ΜΑΡΙΟΣ ΣΑΛΜΑΣ:** Δεκαοκτώ μήνες μετά φτιάξατε εξαμελή ομάδα;

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε, είναι απαραίτητος για να προχωρήσουμε στην έκδοση…

**ΜΑΡΙΟΣ ΣΑΛΜΑΣ:** Πότε εκδόθηκε; Πείτε μας. Πότε; Χτες έγινε;

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Θα μπορέσετε να το δείτε στη «ΔΙΑΥΓΕΙΑ». Κατά συνέπεια, νομίζω ότι στην ερώτησή σας είμαι σαφής. Οι εκδόσεις των δύο κανονιστικών πράξεων που προβλέπονται από τον νόμο θα γίνουν σε άμεσο χρονικό διάστημα έτσι ώστε να μην έχετε καμμία απολύτως ανησυχία ότι η ηγεσία του Υπουργείου θα πράξει τα δέοντα προς διευθέτηση όλων των σχετικών θεμάτων.

Θα μου επιτρέψετε, επίσης, να πω ότι καλόν είναι, δοθείσης κάθε ευκαιρίας, να τονίζεται προς πάσα κατεύθυνση ότι ο ΕΟΠΥΥ κάνει πραγματικά ένα ουσιαστικό έργο στον προληπτικό και στον κατασταλτικό έλεγχο. Και στον προληπτικό έλεγχο μέσω των ηλεκτρονικών συστημάτων έτσι ώστε να ελέγχεται η προέγκριση συνταγών και παραπεμπτικών εξετάσεων και να υπάρξει τήρηση των πρωτοκόλλων κάτι που οδηγεί σε μεγάλη εξοικονόμηση χρημάτων.

Υπάρχουν επίσης διαδικασίες νομοθέτησης ενός digital audit σε real time, σε πραγματικό χρόνο, έτσι ώστε να ελέγχονται οι κλειστές νοσηλείες και παραπεμπτικά ιατροτεχνολογικών εξετάσεων κάτι που επίσης θα είναι πάρα πολύ σημαντικό.

Επίσης να αναφέρουμε -γιατί πρέπει να λέγονται κι αυτά εδώ- και τη δυνατότητα αποστολής, την υποχρέωση αποστολής στα κινητά τηλέφωνα κάθε ασφαλισμένου προσωπικού κωδικού ταυτοποίησης όσον αφορά την έγκριση παράδοσης υψηλού κόστους τεχνολογικών προϊόντων.

Επίσης υπάρχει και σημαντικός κατασταλτικός έλεγχος του ΕΟΠΥΥ. Επειδή αναφερθήκατε και στην Εθνική Αρχή Διαφάνειας σας λέω ότι εκεί η ακολουθούμενη διαδικασία είναι ότι πηγαίνουν από την καινούργια διεύθυνση στην ενιαία αρχή διαφάνειας εκείνες οι υποθέσεις όπου υπάρχει υπόνοια συστημικής παράβασης των νόμων. Υπάρχει, δηλαδή, μια οργανωμένη προσπάθεια και εκεί που η προσπάθεια αυτή είναι εξοφθάλμως εγκληματική τότε οι αντίστοιχες καταγγελίες, οι αντίστοιχοι φάκελοι διαβιβάζονται στην οικονομική αστυνομία. Άρα, λοιπόν, ο οργανισμός κάνει αυτό το οποίο πρέπει να κάνει βάσει του νόμου.

**ΠΡΟΕΔΡΕΥΟΥΣΑ (Όλγα Γεροβασίλη):** Θα συζητηθεί τώρα η δωδέκατη με αριθμό 463/1-12-2023 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Κωνσταντίνας Γιαννακοπούλου προς τον Υπουργό Υγείας, με θέμα: «Επιτακτική η ανάγκη δημιουργίας Παιδιατρικού Νοσοκομείου στη δυτική Αθήνα».

Στην ερώτηση θα απαντήσει ο Υφυπουργός Υγείας κ. Δημήτριος Βαρτζόπουλος.

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, επανέρχομαι με μια επίκαιρη ερώτηση προς το Υπουργείο σας, την οποία είχα καταθέσει και την προηγούμενη κοινοβουλευτική περίοδο. Μάλιστα την είχα καταθέσει και προς τον κύριο Πρωθυπουργό που την προηγούμενη κοινοβουλευτική περίοδο είχε επιλέξει τη δυτική Αθήνα ως περιφέρειά του για ένα ζήτημα πολύ σημαντικό για τους κατοίκους της δυτικής Αθήνας, για ένα ζήτημα το οποίο έχει να κάνει με τα μείζονα ζητήματα της δωρεάν δημόσιας υγείας και του δικαιώματος του κάθε πολίτη της ελληνικής κοινωνίας για πρόσβαση σε αυτή. Μιλάω για την επιτακτική ανάγκη, για τη δημιουργία παιδιατρικού νοσοκομείου στη δυτική Αθήνα.

Τα προάστια της δυτικής Αθήνας είναι από τα πιο πυκνοκατοικημένα σε όλο το Λεκανοπέδιο, με έναν πληθυσμό που ξεπερνά κατά πολύ το ένα εκατομμύριο κατοίκους. Παρά τις επανειλημμένες προσπάθειές μας, τόσο κοινοβουλευτικά, αλλά και σε επίπεδο τοπικής αυτοδιοίκησης, η πολιτεία συνεχίζει να μην ανταποκρίνεται στο διαχρονικό και δίκαιο -θα μου επιτρέψετε να σας πω- αίτημα των κατοίκων της δυτικής Αθήνας, για τη δημιουργία παιδιατρικού νοσοκομείου στην εν λόγω περιοχή, προκειμένου να μπορεί να καλύπτει και να εξυπηρετεί τις ανάγκες των παιδιών της. Μία αξίωση, που είναι και δίκαιη και επιτακτική. Μία αξίωση, την οποία την έθεσαν οι ίδιοι οι δήμαρχοι της περιοχής, σε συνάντηση που είχαν με τον Πρωθυπουργό κ. Μητσοτάκη, τον Σεπτέμβρη του 2021.

Γνωρίζετε, νομίζω, πάρα πολύ καλά, ότι σε όλη αυτήν την περιοχή λειτουργεί μόνο μία παιδιατρική κλινική, στο «Αττικό» Νοσοκομείο, περιορισμένης χωρητικότητας κλινών -δεν είναι ούτε τριάντα κλίνες- και καταλαβαίνετε ότι όσο καλά και αν κάνει τη δουλειά της, σε καμμία περίπτωση δεν μπορεί να αντεπεξέλθει στις πολύ αυξημένες ανάγκες της περιοχής.

Πρέπει, λοιπόν, οι κάτοικοι όλων αυτών των περιοχών να διανύουν κάθε φορά πάρα πολύ μεγάλες αποστάσεις και να ταλαιπωρούνται στην προσπάθειά τους να μεταφέρουν τα παιδιά τους στα μόνα παιδιατρικά νοσηλευτικά ιδρύματα της Αττικής που μπορούν να ανταποκριθούν σε σοβαρές και έκτακτες ανάγκες, που είναι μόνο τρία: Δύο στο κέντρο της Αθήνας και ένα στην Πεντέλη. Για τα οποία, γνωρίζετε, επίσης, πάρα πολύ καλά ότι είναι τόσο βεβαρημένα και τόσο μεγάλος ο όγκος των ασθενών που δέχονται, που με πολύ μεγάλη δυσκολία μπορούν να ανταπεξέλθουν, με τις υπεράνθρωπες προσπάθειες του ιατρικού και νοσηλευτικού προσωπικού τους, στον τεράστιο όγκο περιστατικών.

Υπάρχουν, λοιπόν, κύριε Υπουργέ, και περιοχές και υποδομές που θα μπορούσαν αυτό να το καλύψουν και να αξιοποιηθούν προς τη δημιουργία παιδιατρικού νοσοκομείου στη δυτική Αθήνα. Είναι πραγματικά λυπηρό –θα μου επιτρέψετε να σας πω- ότι μέχρι στιγμής η Κυβέρνηση δεν έχει δείξει την παραμικρή ευαισθησία για αυτό το αίτημα –επαναλαμβάνω- και των αυτοδιοικητικών και σύσσωμου του κόσμου της δυτικής Αθήνας.

Οπότε το ερώτημα είναι ένα και είναι αμείλικτο, κύριε Υπουργέ, και έχει να κάνει με το κατά πόσο σκοπεύετε να προβείτε στις απαιτούμενες ενέργειες, προκειμένου να δημιουργηθεί παιδιατρικό νοσοκομείο στη δυτική Αθήνα, με υποδομές οι οποίες θα μπορούν να αντιμετωπίζουν όλα τα δύσκολα περιστατικά, καθορίζοντας, μάλιστα, και ένα συγκεκριμένο χρονοδιάγραμμα προς τούτο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για την απάντησή σας.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κυρία Πρόεδρε, κυρία συνάδελφε, πραγματικά δεν υπάρχουν ανώτερα όρια στην παροχή υπηρεσιών υγείας.

Δηλαδή, αν είχαμε τη δυνατότητα, πραγματικά, θα είχαμε σε κάθε γειτονιά έναν στεφανιογράφο, έτσι ώστε, αν δεν μηδενίσουμε, να ελαχιστοποιήσουμε τον κίνδυνο να πεθαίνει κανείς από έμφραγμα του μυοκαρδίου.

Αντιλαμβάνεστε, ως λογικός άνθρωπος, ότι τα όρια τα οποία τίθενται στην ικανοποίηση αυτών των αναγκών, είναι όρια τα οποία έχουν σχέση με τις πρακτικές δυνατότητες κάθε χώρας.

Επιτρέψτε μου, να σας πω κάτι για την οικονομία της συζήτησης και για τη διατήρηση του ειρμού, κάτι το οποίο γνωρίζω ότι το γνωρίζετε πάρα πολύ καλά: Την διάκριση μεταξύ δευτεροβάθμιων και τριτοβάθμιων υπηρεσιών υγείας.

Οι δευτεροβάθμιες υπηρεσίες είναι οι υπηρεσίες, οι οποίες καλύπτουν τις βασικές ανάγκες του πληθυσμού και παρέχονται από δομές, που συνήθως θα πρέπει να προσφέρουν τη δυνατότητα ταχείας πρόσβασης, δηλαδή ο χρόνος είναι πραγματικά ένα ουσιαστικό κριτήριο.

Στις τριτοβάθμιες υπηρεσίες, οι υπηρεσίες οι οποίες προσφέρονται είναι εξαιρετικά εξειδικευμένες. Είναι μεγάλης εντάσεως και προσωπικού και ιατροτεχνολογικού εξοπλισμού και εκεί το βασικό κριτήριο είναι, κυρίως, η αναμονή, εκτός αν εξαιρέσουμε ορισμένες έκτακτες καταστάσεις, όπως παραδείγματος χάριν η ανάγκη χρησιμοποίησης μονάδων εντατικής θεραπείας ή εξεζητημένων πολύπλοκων φαινομένων τραυμάτων ή ορθοπεδικών και νευροχειρουργικών επεμβάσεων. Εκεί μόνο χρειάζεται να υπάρχει το κριτήριο της ταχύτητας, κυρίως δι’ αερομεταφοράς.

Γιατί τα λέω όλα αυτά; Διότι, κοιτάξτε, από παιδιατρικής πλευράς για τα δεκατέσσερις χιλιάδες κρεβάτια του ΕΣΥ, από τα τριάντα τρεις χιλιάδες που έχει συνολικώς το Εθνικό Σύστημα Υγείας στη χώρα μας, υπάρχουν κοντά στα χίλια εκατό κρεβάτια, τα οποία προσφέρουν δύο εξειδικευμένα νοσοκομεία, το Νοσοκομείο Παίδων Αγίας Σοφίας και το Αγλαΐα και Παναγιώτης Κυριακού, δηλαδή είναι μια αναλογία η οποία για τα ευρωπαϊκά δεδομένα είναι σχετικώς καλή, όσον αφορά την προσφορά δευτεροβάθμιων υπηρεσιών υγείας στον παιδιατρικό τομέα. Όσον αφορά την παροχή δευτεροβάθμιων υπηρεσιών, νομίζω ότι οι κλινικές τις οποίες αναφέρατε και στο «Αττικό» και στο «Θριάσιο» -το «Αττικό» μάλιστα έχει και λειτουργεί μονάδα εντατικής νοσηλείας νεογνών, έχει ΜΑΦ παίδων- αλλά και στα νοσοκομεία που από πλευράς συγκοινωνιακής είναι εγγύτερα προς τη δυτική Αθήνα, δηλαδή της Νίκαιας και του «Τζανείου», προσφέρονται υπηρεσίες οι οποίες καλύπτουν τις βασικές ανάγκες του πληθυσμού.

Κλείνοντας, σαν πρώτη απάντηση, σας λέω ότι δεν είναι θέμα αν υπάρχει ανάγκη. Θέμα είναι ποια είναι η προτεραιοποίηση αυτών των αναγκών και επ’ αυτού θα επανέλθω στη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις εκπαιδευτικοί συνοδοί από το Γενικό Λύκειο Ξυλοκάστρου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Γιαννακόπουλου, έχετε τον λόγο για τη δευτερολογία σας.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Υπουργέ, κατ’ αρχάς επιτρέψτε μου να σας πω ότι, σήμερα θα περίμενα να έρθει να απαντήσει στην επίκαιρη αυτή ερώτηση ο κ. Χρυσοχοΐδης, ο κύριος Υπουργός. Αυτό δεν το λέω σε καμμία απολύτως περίπτωση για να υποτιμήσω εσάς. Το λέω για έναν και μόνο λόγο, διότι ο κ. Χρυσοχοΐδης εκλέγεται στη δυτική Αθήνα και γνωρίζει πάρα πολύ καλά ποια είναι τα προβλήματα, τα τεράστια προβλήματα, τα οποία αντιμετωπίζουν οι κάτοικοι της δυτικής Αθήνας και βεβαίως τα τεράστια προβλήματα τα οποία υπάρχουν στις δομές υγείας της περιοχής και τα οποία, κύριε Υπουργέ, καταλαβαίνετε ότι σε καμμία περίπτωση δεν λύνονται απλά και μόνο με επικοινωνιακού τύπου διαχείριση, κοινώς, απλά καρατομούμε τους διοικητές των νοσοκομείων και αυτό λύνει τα προβλήματα.

Θα περίμενα, λοιπόν, να είχε τη στοιχειώδη ευαισθησία ο κ. Χρυσοχοΐδης να έρθει να απαντήσει για να μας πει ποια είναι η θέση του για αυτά τα ζητήματα.

Επίσης, γνωρίζουμε όλοι, κύριε Υπουργέ, πάρα πολύ καλά ποια είναι η κατάσταση η οποία επικρατεί στα παιδιατρικά νοσοκομεία της Αθήνας. Χωρίς να χρειάζεται να είμαστε άμεσα εμπλεκόμενοι με τον χώρο της υγείας, ο καθένας μας, ο οποίος έχει χρειαστεί να επισκεφθεί ένα Νοσοκομείο «Παίδων», γνωρίζει ποιες είναι οι πολύ δύσκολες συνθήκες κάτω από τις οποίες δίνουν αγώνα οι γιατροί και οι νοσηλευτές για να υποστηρίξουν όλον τον κόσμο που ανατρέχει εκεί πέρα. Το γνωρίζω από πρώτο χέρι ως μητέρα τριών ανήλικων κοριτσιών και η εικόνα που έχω είναι αυτή την οποία έχει όλος ο κόσμος: γιατροί και νοσηλευτές να σηκώνουν αυτό το τεράστιο βάρος. Και βεβαίως τα τεράστια κενά και τις τεράστιες ελλείψεις.

Οι λίστες της ντροπής, όσον αφορά τα χειρουργεία στα παιδιατρικά νοσοκομεία, ήταν πρωτοσέλιδα όλο το προηγούμενο χρονικό διάστημα και τα γνωρίζουμε πάρα πολύ καλά. Δεν νομίζω, λοιπόν, ότι μπορεί κανείς να έρχεται και με μια αυταρέσκεια να μας παρουσιάζει ότι η κατάσταση, εντάξει, είναι καλή και ότι δεν υπάρχει –πώς το είπατε, ακριβώς;- «ταβάνι» στις ιατρικές υπηρεσίες.

Ναι, βεβαίως, δεν υπάρχει «ταβάνι». Εδώ, όμως, ζητάμε τα αυτονόητα, κύριε Υπουργέ. Πέρυσι, τέτοια περίοδο ακριβώς, περισσότερα από δυόμισι χιλιάδες παιδιά επισκέφτηκαν τα τρία παιδιατρικά νοσοκομεία της Αθήνας. Στην εφημερία του Αγλαΐα Κυριακού πέρυσι στις 24 Δεκεμβρίου καταγράφηκαν πάνω από επτακόσια παιδιά.

Το πρωί των Χριστουγέννων, κύριε Υπουργέ, υπήρχαν παιδιά τα οποία δεν πρόλαβαν να εξεταστούν όλο το βράδυ και μεταφέρθηκαν στο διπλανό νοσοκομείο Αγία Σοφία, αμέσως μόλις ξεκίνησε την εφημερία του. Στις 25 και στις 26 Δεκεμβρίου στο ίδιο παιδιατρικό νοσοκομείο, που είχε 48ωρη εφημερία, συνολικά εξετάστηκαν χίλια τετρακόσια παιδιά. Η ίδια εικόνα επικρατούσε και τη δεύτερη μέρα των Χριστουγέννων στο «Παίδων» Πεντέλης με τετρακόσια παιδιά. Τα στοιχεία τα γνωρίζετε και τα στοιχεία απέχουν πολύ από το να μπορούμε να πούμε ότι λειτουργεί και η τριτοβάθμια παροχή υπηρεσιών υγείας παιδιατρικών έτσι όπως θέλουμε. Καταλαβαίνετε -φαντάζομαι- απόλυτα και την αγωνία ενός γονέα, ο οποίος έχει το παιδάκι του σε σοβαρό κίνδυνο και πρέπει να το μεταφέρει είτε από το Ίλιον, είτε από τους Αγίους Αναργύρους, είτε από το Καματερό ή από όλους τους υπόλοιπους δήμους, με τεράστια κίνηση σε ώρες αιχμής, όπου και τα λεπτά ή τα δευτερόλεπτα είναι πάρα πολύ κρίσιμα.

Επομένως, θεωρούμε -είναι και λογικό και δίκαιο- πως πρέπει να υπάρξει και να δημιουργηθεί ένα παιδιατρικό νοσοκομείο στη δυτική Αττική, γιατί μπορεί να καλύψει τις ανάγκες που προκύπτουν σε μια πάρα πολύ μεγάλη μερίδα του πληθυσμού, η οποία γνωρίζετε επίσης ότι δεν έχει δυνατότητα να πάει σε ιδιωτικά θεραπευτήρια. Η χώρα μας επίσης γνωρίζετε πολύ καλά ότι είναι η δεύτερη πανευρωπαϊκά στις ιδιωτικές δαπάνες υγείας -αυτό είναι μια θλιβερή πρωτιά της χώρας μας- και δυστυχώς οι κάτοικοι των δυτικών δεν έχουν αυτή τη δυνατότητα να πηγαίνουν σε ιδιωτικά, τι να κάνουμε. Χρειάζεται, λοιπόν, αναβάθμιση, χρειάζεται στήριξη, χρειάζεται να το διερευνήσετε σοβαρά αυτό το ενδεχόμενο και από θέμα πρακτικού σχεδιασμού -επαναλαμβάνω και σας το ξαναλέω- ότι δεν υπάρχουν δικαιολογίες, γιατί υπάρχουν χώροι, υπάρχουν ελεύθεροι χώροι και εννοείται ότι σε συνεργασία με τους αρμόδιους φορείς, εφόσον λάβετε αυτήν την απόφαση, όλοι μπορούμε να συνδράμουμε με τον καλύτερο και με τον μεγαλύτερο δυνατό τρόπο.

Για να είμαστε ξεκάθαροι –και κλείνω, κυρία Πρόεδρε- μέχρι τώρα ποτέ, ούτε το ΠΑΣΟΚ ούτε και εγώ προσωπικά δεν έχουμε χρησιμοποιήσει τόσο ευαίσθητα ζητήματα, όπως είναι τα θέματα υγείας, για μικροκομματικούς, μικροπολιτικούς σκοπούς. Το ίδιο, λοιπόν, και με την ίδια ευθύνη και ευαισθησία αντιμετωπίζουμε αυτό το θέμα, το οποίο αφορά στην υγεία παιδιών. Θα επανέλθω, λοιπόν, με αυτήν την ερώτησή μου ξανά και ξανά μέχρι να μπορέσουμε να δούμε αποτελέσματα, μέχρι έστω και μια οικογένεια, έστω και ένα παιδί να μπορέσει να εξυπηρετηθεί όπως του αξίζει ως πολίτης αυτής της χώρας και ως κάτοικος της Αθήνας εν έτει 2023.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τρία λεπτά για τη δευτερολογία σας.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** ΚυρίαΠρόεδρε, κυρία συνάδελφε, πραγματικά ποιος θα μπορούσε να διαφωνήσει κατ’ αρχάς με αυτά τα οποία λέτε; Μάλιστα και εγώ ως Βουλευτής αντιλαμβάνομαι πλήρως την αγωνία σας για την εξυπηρέτηση των αναγκών -ιδίως των υγειονομικών αναγκών- της περιφέρειάς σας και δη -όπως είπατε και εσείς πάρα πολύ σωστά- των παιδιών. Τελειώνοντας την πρωτολογία μου σας είπα ότι δεν είναι θέμα αν υπάρχει αυτή η ανάγκη. Το θέμα είναι πώς προτεραιοποιεί κανείς την κάλυψη αυτών των αναγκών.

Επιτρέψτε μου να θέσω υπ’ όψιν σας ορισμένα στοιχεία σχετικά με τα υφιστάμενα δεδομένα στη χώρα και από κει και πέρα να αντιληφθείτε και εσείς την ανάγκη της προτεραιοποίησης των ενεργειών της Κυβέρνησης βάσει και των δυνατοτήτων της χώρας. Σας είπα ότι για τα δεκατέσσερις χιλιάδες περίπου κρεβάτια - κλίνες που διαθέτει το Εθνικό Σύστημα Υγείας στην περιοχή των Αθηνών -της Αττικής δηλαδή- έχουμε τριτοβάθμια νοσοκομεία τα οποία βεβαίως είναι τοποθετημένα σε ένα σημείο ιστορικής σημασίας, το οποίο δεν εξυπηρετεί σύγχρονες ανάγκες. Αλλά υπάρχουν αυτά -χίλια εκατό περίπου- τα εξειδικευμένα κρεβάτια παιδιατρικής, δηλαδή τριτοβάθμιας παιδιατρικής υπηρεσίας σε αναλογία δεκατεσσάρων χιλιάδων κλινών Αττικής του ΕΣΥ.

Κυρία συνάδελφε, στα οκτώ χιλιάδες κρεβάτια του Εθνικού Συστήματος Υγείας στη βόρεια Ελλάδα, από τη δυτική Μακεδονία μέχρι την Ορεστιάδα, δεν υπάρχει κανένα τέτοιο νοσοκομείο, ούτε μια κλίνη εξειδικευμένης παιδιατρικής πλέον των κλινικών που βρίσκονται στα γενικά νοσοκομεία που παρέχουν ουσιαστικές υπηρεσίες. Αλλά εξειδικευμένο τριτοβάθμιο νοσοκομείο, δεν υπάρχει. Έχει σχεδιαστεί ένα νοσοκομείο πεντακοσίων κλινών το οποίο ετοιμάζεται να γίνει στο Φίλυρο, τώρα μπήκαν μέσα τα μηχανήματα του αναδόχου και ελπίζουμε ότι εντός δύο ετών θα έχουμε τις εγκαταστάσεις και εντός τριών ετών θα έχουμε πλήρη λειτουργία.

Αλλά αντιλαμβάνεστε ότι ακόμη και να τελειώσει αυτό εδώ και να πούμε ότι θα κάνουμε ένα τρίτο νοσοκομείο, θα μου επιτρέψετε να σας πω επίσης ότι στην 6η ΥΠΕ η οποία έχει επτά χιλιάδες κρεβάτια -όλη η δυτική Ελλάδα- υπάρχει μόνο ένα εξειδικευμένο τριτοβάθμιο νοσοκομείο, το Καραμανδάνειο, με ενενήντα κρεβάτια. Άρα αντιλαμβάνεστε ότι εάν υπάρξει και τρίτη προτεραιοποίηση της πατρίδος, θα πρέπει αυτή να κινηθεί προς την κατεύθυνση των Πατρών και της δυτικής Ελλάδος.

Τι θα γίνει με την Κρήτη; Δεν υπάρχει τίποτε από πλευράς εξειδικευμένου νοσηλευτικού ιδρύματος για παιδιά, πέραν φυσικά των πολύ σωστών -και σωστά- κλινικών που λειτουργούν των γενικών νοσοκομείων, αλλά όχι ένα εξειδικευμένο τριτοβάθμιο που προσφέρει εξειδικευμένες πρωτοβάθμιες υπηρεσίες. Τι θέλω να πω με όλα αυτά; Αντιλαμβάνομαι πλήρως ότι χρειαζόμαστε εξειδικευμένα κρεβάτια παντού. Εκείνο το οποίο πρέπει όλοι μας, όμως, να έχουμε κατά νου είναι ότι οι δυνατότητες είναι περιορισμένες και είμαστε υποχρεωμένοι να κινούμεθα βάσει αυτών των δυνατοτήτων.

Τελειώνοντας τώρα αυτό το μεγάλο παιδιατρικό νοσοκομείο στη Θεσσαλονίκη ελπίζω και εγώ μαζί με εσάς ότι οι δημοσιονομικές δυνατότητες της χώρας θα μας επιτρέψουν να κινηθούμε ταχύτατα προς την ικανοποίηση όλων των αναγκών έτσι όπως σωστά τις περιγράψατε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Συνεχίζουμε με την τρίτη, με αριθμό 456/30-11-2023 επίκαιρη ερώτηση δεύτερου κύκλου του Βουλευτή Κιλκίς της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Στέφανου Παραστατίδη, προς τον Υπουργό Παιδείας, Θρησκευμάτων και Αθλητισμού, με θέμα: «Σοβαρές καθυστερήσεις, δυσλειτουργίες και ερωτηματικά ως προς την εγκυρότητα και την αντικειμενικότητα της διαδικασίας αξιολόγησης για τους νεοδιόριστους εκπαιδευτικούς».

Στην ερώτηση θα απαντήσει η Υφυπουργός Παιδείας Θρησκευμάτων και Αθλητισμού, κ. Δόμνα Μιχαηλίδου.

Κύριε Παραστατίδη, έχετε τον λόγο για να θέσετε το ερώτημά σας.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κυρία Πρόεδρε.

Κυρία Υπουργέ, μετά και την ψήφιση του ν.4823/2021 για τη μονιμοποίηση των νεοδιόριστων εκπαιδευτικών απαιτείται πλέον να προηγηθεί η αξιολόγησή τους στα συγκεκριμένα πεδία, όπως ορίζεται, το Α1, το Α2 και το Β. Είναι μια διαδικασία η οποία ξεκίνησε τον Μάρτιο του 2023 μετά και την τοποθέτηση των νέων συμβούλων εκπαίδευσης από το πεδίο Α1 της διαδικασίας για τους νεοδιορισθέντες εκπαιδευτικούς του 2020. Για την ολοκλήρωση της μονιμοποίησης των νεοδιορισθέντων του 2020 εκκρεμεί ακόμη η αξιολόγηση στα πεδία Α2 και Β, ενώ ήδη έχει ξεκινήσει για το 2021 και το 2022 η αξιολόγηση από τους συμβούλους εκπαίδευσης στο πεδίο Α1.

Σε ό,τι αφορά την εγκυρότητα και την αξιοπιστία της αξιολόγησης υπάρχουν πολύ σοβαρές αμφιβολίες και ερωτηματικά και αυτό το λέω διότι οι αξιολογητές ουσιαστικά έχουν εκπαιδευτεί ελάχιστα σε ένα δίωρο εξ αποστάσεως σεμινάρια από το ΙΕΠ, το Ινστιτούτο Εκπαιδευτικής Πολιτικής, άρα υπάρχει και ένα ζήτημα επί της αξιοπιστίας της αξιολόγησης η οποία καθίσταται -κατά την άποψή μας- προβληματική.

Ερωτάται, λοιπόν, η κυρία Υπουργός: Πότε εκτιμάτε ότι θα μονιμοποιηθούν οι νεοδιόριστοι εκπαιδευτικοί του 2020; Τι θα γίνει με τις ειδικές κατηγορίες αυτών όπως, όσων αρνήθηκαν να συμμετέχουν στη διαδικασία, όσων βρίσκονται σε άδεια ανατροφής τέκνου και όσων είναι αποσπασμένοι σε άλλες υπηρεσίες;

Με δεδομένο ότι οι σχολικοί διευθυντές δεν έχουν ακόμα επιμορφωθεί στα πεδία Α2 και Β της αξιολόγησης του ν.4823/2021 και ως εκ τούτου η διαδικασία αυτή έχει βαλτώσει, κρατώντας σε ομηρία νεοδιόριστους εκπαιδευτικούς, ποια είναι τα μέτρα τα οποία προτίθεστε να πάρετε, ώστε αφ’ ενός μεν να ολοκληρωθεί σε εύλογο χρόνο η αξιολόγηση, αφ’ ετέρου αυτό να μην γίνει σε βάρος της εγκυρότητας, της αντικειμενικότητας και της ποιότητας της διαδικασίας;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κυρία Μιχαηλίδου.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Κύριε Βουλευτά, ευχαριστώ για το ερώτημά σας. Είναι πραγματικά μια ευκαιρία να πούμε αλήθειες και να αναλάβουμε τις ευθύνες που αναλογούν στην καθεμία και στον καθένα από εμάς.

Κατ’ αρχάς, να συμφωνήσουμε ότι η αξιολόγηση του εκπαιδευτικού μας συστήματος έχει καθυστερήσει σημαντικά. Από το 1982 οπότε και καταργήθηκε ο αναχρονιστικός θεσμός του επιθεωρητή, το εκπαιδευτικό μας σύστημα λειτουργούσε χωρίς να αξιολογείται με κανέναν τρόπο και σε κανένα επίπεδο. Το ίδιο δεν συνέβαινε και δεν συμβαίνει σε καμμία άλλη χώρα της Ευρώπης. Χρειάστηκαν τέσσερις δεκαετίες για να ξεκινήσει η χώρα μας την υλοποίηση μιας κομβικής μεταρρύθμισης, που οι συνέπειές της δεν περιορίζονται μόνο στα εκπαιδευτικά δρώμενα, αλλά αφορούν ολόκληρη την ελληνική κοινωνία, το μέλλον των παιδιών μας και εν τέλει το μέλλον όλης της χώρας μας.

Η υλοποίησή της δεν ήταν ούτε είναι τώρα εύκολη. Πολεμήθηκε συστηματικά και αυτό το λέω με μεγάλη μου λύπη, καθότι πολεμήθηκε από δυναμικές μειοψηφίες όμως, που μιλούσαν και μιλούν για κρυφή ατζέντα του Υπουργείου Παιδείας και της Κυβέρνησης και διακηρύσσουν ότι η αξιολόγηση είναι απλώς το πρόσχημα για τη χειραγώγηση των εκπαιδευτικών και για μελλοντικές απολύσεις.

Γιατί τα αναφέρω, κύριε Βουλευτά, όλα αυτά; Για να επισημάνω ότι η αξιολόγηση είναι κάτι πρωτόγνωρο στις σημερινές γενιές των εκπαιδευτικών. Εύλογα εγείρει επιφυλάξεις που εύκολα μπορεί να εκπέσουν σε ανασφάλεια και φόβο και να οδηγήσουν σε πιθανώς ανορθόδοξες πρακτικές, από τις οποίες όμως βγαίνουμε όλοι και πρωτίστως βγαίνουν τα παιδιά χαμένα. Παρ’ όλα αυτά η αξιολόγηση προχωράει. Μετά την αξιολόγηση των σχολικών μονάδων έχει ξεκινήσει από τα μέσα Οκτωβρίου τώρα και η ατομική αξιολόγηση των εκπαιδευτικών από τους σχολικούς συμβούλους. Δόθηκε μάλιστα προτεραιότητα στους δόκιμους εκπαιδευτικούς, που διορίστηκαν το 2020 προκειμένου να ολοκληρωθεί η μονιμοποίησή τους.

Η εκτίμησή μας είναι ότι οι διοριζόμενοι το 2020 και μέρος όλων όσοι έχουν διοριστεί το 2021 θα μονιμοποιηθούν μέσα στην τρέχουσα σχολική χρονιά. Όσοι εκπαιδευτικοί βρίσκονται σε άδεια ανατροφής τέκνου, θα αξιολογηθούν με την επιστροφή τους στο σχολείο. Όσοι και όσες είναι αποσπασμένοι σε άλλες υπηρεσίες θα αξιολογηθούν για το διοικητικό τους έργο και με την επιστροφή τους στην οργανική τους θέση θα αξιολογηθούν και στο γνωστικό και στο παιδαγωγικό πεδίο.

Μια σημαντική επισήμανση, η οποία απαντά και στην αναφορά περί ομηρίας των νεοδιόριστων εκπαιδευτικών σαν η αξιολόγηση θα είναι πέλεκυς πάνω από τα κεφάλια των εκπαιδευτικών μας που απειλεί τη μονιμοποίησή τους. Δεν είναι έτσι κύριε Παραστατίδη. Θέλω να διαβεβαιώσω πραγματικά ότι η μονιμοποίηση του κάθε εκπαιδευτικού όποτε κι αν ολοκληρωθεί θα έχει αναδρομική ισχύ. Δηλαδή η βαθμολογική και μισθολογική εξέλιξη θα ξεκινήσει από τη συμπλήρωση της διετίας και όχι τη συμπλήρωση της αξιολόγησής τους. Το ίδιο δεν ισχύει για όσους -ευτυχώς λίγους- αρνούνται την αξιολόγηση. Γι’ αυτούς ο χρόνος της δοκιμής υπηρεσίας παρατείνεται μέχρις ότου ολοκληρωθεί με επιτυχία η αξιολόγησή τους.

Πρόκειται για τήρηση της νομιμότητας και είναι υποχρέωση όλων μας να σεβόμαστε αυτήν.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Παραστατίδης για τη δευτερολογία του.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρία Υπουργέ, ωραία η αναδρομή, η ανασκόπηση, η επιστροφή στο παρελθόν και στο 1982. Μπορούμε να πάμε ακόμη πιο πίσω και να δούμε ποιος ήταν ο ρόλος του επιθεωρητή πριν το 1982. Είμαστε όμως, στο σήμερα και καλούμαστε να απαντήσουμε για το σήμερα και για τις ευθύνες που έχουμε σήμερα.

Η αξιολόγηση δεν είναι μια διαδικασία, η οποία απλά την κουνάμε ως σημαία. Την υπηρετούμε και αυτό που αναζητούμε και διεκδικούμε σε μια σύγχρονη δημοκρατία είναι μια δίκαιη αξιολόγηση. Ειδάλλως μία αξιολόγηση, η οποία είναι αποσπασματική και υποκειμενική υπονομεύει τον ίδιο τον ρόλο της αξιολόγησης.

Άρα όταν μιλάμε για μια αξιολόγηση μιλάμε για μία αξιολόγηση στο πεδίο της παιδείας μοντέλων, δομών και προσώπων. Εδώ έχουμε μία δήθεν αξιολόγηση, από δήθεν αξιολογητές, με ένα δήθεν χρονοδιάγραμμα. Ουσιαστικά δεν έχει τηρηθεί τίποτα και το ένα και πρώτο ερώτημα που έχει πολύ, πολύ μεγάλη σημασία είναι αν αυτή η αξιολόγηση είναι επαρκής, όταν δεν έχουν καν επιλεγεί οι επόπτες ποιότητας, ο βασικός δηλαδή θεσμός για να μπορέσει να συντονίσει και να προγραμματίσει αυτή τη διαδικασία. Το χρονοδιάγραμμα το οποίο έχει τεθεί και η μη τήρηση του; Ποιος ευθύνεται γι’ αυτό;

Συζητάμε και μιλάμε για εκπαιδευτικούς οι οποίοι μετατίθενται, γίνεται δηλαδή η μετάθεσή τους και αξιολογούνται μετά από έναν άλλο σύμβουλο εκπαίδευσης. Καταλαβαίνουμε ότι πηγαίνουμε σε άλλα πεδία, με άλλα πρόσωπα. Αυτή η αξιολόγηση μπορεί να χαρακτηριστεί μία δίκαιη και αντικειμενική αξιολόγηση; Άρα εγώ λέω ξανά ότι έχει πολύ, πολύ μεγάλη σημασία να υπηρετήσουμε και όχι να υπονομεύσουμε την αξιολόγηση. Όπως έλεγε και ένας παλιός καλός φίλος, η αξιολόγηση φέρει αξιοκρατία και η αξιοκρατία φέρει δημοκρατία.

Χαίρομαι πραγματικά ως προς τις δεσμεύσεις τις οποίες μόλις παραθέσατε. Το γεγονός ότι η μισθολογική ωρίμανση θα μετρήσει ουσιαστικά μετά και τη διετία ουσιαστικά και μισθολογικά, νομίζω ότι έχει πολύ, πολύ μεγάλη σημασία. Είναι μια δέσμευση προς τους νεοδιόριστους εκπαιδευτικούς οι οποίοι ήταν και είναι και παραμένουν όμηροι μέχρι βεβαίως, να συμβεί αυτό, είναι ανασφαλείς, θα έμεναν τουλάχιστον μέχρι αυτήν τη συζήτηση, χωρίς μισθολογική ωρίμανση και βεβαίως όλο αυτό δημιουργεί πολίτες και εργαζόμενους δημόσιους λειτουργούς, οι οποίοι ουσιαστικά γίνονται έρμαια του συστήματος.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για τρία λεπτά η κυρία Υπουργός για την δευτερολογία της.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Ορισμένες διευκρινήσεις, κύριε Βουλευτά, κυρίως σε ό,τι αφορά στην ποιότητα, στην εγκυρότητα και στην αντικειμενικότητα της αξιολόγησης, όπως αυτή διενεργείται σήμερα.

Κατ’ αρχάς να ξεκαθαρίσουμε στο πρώτο κομμάτι της ερώτησής σας ότι η επιμόρφωση των αξιολογητών δεν είναι εκ του νόμου προαπαιτούμενο για την αξιολόγηση. Οι σύμβουλοι εκπαίδευσης επιστημονικής ή παιδαγωγικής ευθύνης είναι άτομα που επιλέχθηκαν με κριτήρια που άπτονται τόσο του συμβουλευτικού όσο και του αξιολογικού τους έργου. Το ίδιο ισχύει και για τους διευθυντές. Δεν κρίνονται μόνο για τα διοικητικά τους προσόντα, αλλά και για τον ρόλο του αξιολογητή της παιδαγωγικής και υπηρεσιακής επάρκειας των εκπαιδευτικών. Το ότι η νομοθεσία μέσα δεν βάζει ως προαπαιτούμενο την επιμόρφωση τους είναι η αρχή. Το ότι επιδιωκόμενη είναι η επιμόρφωση τους από τη δική μας την πλευρά είναι η πραγματικότητα.

Με πρωτοβουλία, κύριε Βουλευτά, του Υπουργείου Παιδείας, όχι του ΥΕΠ όπως αναφέρατε, διοργανώθηκε διαδικτυακά ένα σεμινάριο ενημέρωσης μάλλον παρά επιμόρφωσης, με σκοπό να απαντηθούν ερωτήματα σχετικά με την επικείμενη αξιολόγηση και να δοθούν διευκρινίσεις προς αξιολογητές, σχετικά με υπηρεσιακά, αλλά και διαδικαστικά θέματα, σε κρίσιμες προβλέψεις της νομοθεσίας. Το σεμινάριο ολοκληρώθηκε σε δύο φάσεις, όχι πάντως του διώρου. Στη δεύτερη φάση η συζήτηση επικεντρώθηκε σε ερωτήματα που έθεσαν οι ίδιοι οι αξιολογητές. Οπότε κυρίως ενημέρωση και μετά ερωτοαπαντήσεις από τους ίδιους τους αξιολογητές.

Η θέση μας γύρω από την ανάγκη της επιμόρφωσης είναι γνωστή στην πράξη και όχι στα λόγια και δεν σημαίνει ότι επειδή δεν είναι προαπαιτούμενο του νόμου εμείς δεν είναι κάτι ούτε που δεν επιδιώκουμε ούτε που δεν υλοποιούμε.

Θυμίζω την επιμόρφωση εκατόν είκοσι πέντε χιλιάδων εκπαιδευτικών στα εργαστήρια δεξιοτήτων. Η επιμόρφωση των εκπαιδευτικών και των στελεχών της εκπαίδευσης είναι μια πολύτιμη μορφή στήριξης, που οφείλουμε να παρέχουμε σε συνεχή βάση αν θέλουμε το εκπαιδευτικό μας σύστημα να ανταποκρίνεται στις προκλήσεις της καθημερινότητας και του σύγχρονου κόσμου.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η δεύτερη με αριθμό 459/1-12-2023 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Αικατερίνης Νοτοπούλου προς τον Υπουργό Παιδείας, Θρησκευμάτων και Αθλητισμού, με θέμα: «Συγχωνεύσεις σχολικών μονάδων στη Διεύθυνση Δευτεροβάθμιας Εκπαίδευσης ανατολικής Θεσσαλονίκης».

Επίσης, η τέταρτη με αριθμό 458/1-12-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Να μην προχωρήσουν οι προτεινόμενες συγχωνεύσεις σε σχολεία του Δήμου Θεσσαλονίκης (4ο - 17ο ΓΕΛ, 4ο - 13ο Γυμνάσιο, 30ο -12ο Γυμνάσιο)».

Οι δύο ερωτήσεις αναφέρονται στο ίδιο θέμα. Θα συζητηθούν ταυτόχρονα χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παρ. 4 του άρθρου 131 του Κανονισμού της Βουλής.

Κυρία Νοτοπούλου, έχετε δύο λεπτά για το ερώτημά σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κυρία Πρόεδρε.

Κυρία Υπουργέ, με πολύ μεγάλη έκπληξη και ανησυχία πληροφορηθήκαμε εσχάτως την πρόθεση της Διεύθυνσης Δευτεροβάθμιας Εκπαίδευσης της ανατολικής Θεσσαλονίκης για τη συγχώνευση σχολείων της πόλης μας. Αναφέρομαι στη συγχώνευση του 4ου Γενικού Ενιαίου Λυκείου Θεσσαλονίκης με το 17ο Λύκειο, του 4ου Γυμνασίου με το 13ο Γυμνάσιο και του 30ου Ημερησίου Γυμνασίου Θεσσαλονίκης με το 12ο.

Κυρία Υπουργέ, αυτή η απόφαση έχει ληφθεί από τη διεύθυνση εκπαίδευσης, χωρίς να έχει προηγηθεί κανενός είδους διαβούλευση και ούτε καν στοιχειώδης ενημέρωση στην εκπαιδευτική κοινότητα και φυσικά στην αυτοδιοίκηση. Οι γονείς, οι εκπαιδευτικοί, αλλά και οι μαθητές αντιδρούν, έχουν προβεί σε σειρά κινητοποιήσεων και έχουν αποστείλει σειρά εγγράφων τόσο στην περιφέρεια εκπαίδευσης, όσο και σε εσάς, μέχρι και στον Πρωθυπουργό, αντιδρώντας σε αυτή την αντιεπιστημονική, αντιπαιδαγωγική και αντικοινωνική απόφαση της δευτεροβάθμιας εκπαίδευσης.

Κυρία Υπουργέ, σας γνωστοποιώ τα εξής: Οι μαθητές, με βάση αυτή την απόφαση, θα κληθούν ξαφνικά να κάνουν διαδρομές μέσα σε μία πόλη με έντονο κυκλοφοριακό φορτίο, χωρίς μέσα μαζικής μεταφοράς, ανατρέποντας τον οικογενειακό προγραμματισμό σε αποστάσεις ενός και δύο χιλιομέτρων.

Αυτή τη στιγμή, με αυτή σας την απόφαση, στην ουσία υποβαθμίζετε ιστορικά σχολεία της Θεσσαλονίκης -όπως και του εκπαιδευτικού έργου- και αναγκάζετε τους μαθητές σε βίαιη έξωση από το μαθητικό, μαθησιακό τους περιβάλλον, από την ίδια τους τη γειτονιά, προκαλώντας σειρά και λειτουργικών προβλημάτων και εκπαιδευτικών. Στην πραγματικότητα είναι η τελευταία προσπάθεια της περιφέρειας εκπαίδευσης να αποδυναμώσει αυτά τα σχολεία σε σειρά των προσπαθειών που είχε κάνει τα προηγούμενα χρόνια να μειώσει τους μαθητές.

Κοιτάξτε. Η πολιτική σας να μειωθεί το κόστος, να δημιουργηθεί ένα τεχνητόπλεόνασμα εκπαιδευτικών, να δημιουργηθούν πολύ μεγάλα τμήματα, σίγουρα δεν διευκολύνει την εκπαιδευτική διαδικασία. Σε μία εποχή κρίσεων που θα έπρεπε τα δημόσια σχολεία να ενισχύονται και με εκπαιδευτικό προσωπικό και με υλικοτεχνική υποδομή, εσείς με αυτή σας την απόφαση έρχεστε να οδηγήσετε σε σχολική διαρροή, να υποβαθμίσετε το εκπαιδευτικό έργο και να φέρετε επιπρόσθετες δυσκολίες.

Σας καλώ προσωπικά, κυρία Υπουργέ, να επισκεφθείτε τη Θεσσαλονίκη, να συνομιλήσετε με την αυτοδιοίκηση, με τους εκπαιδευτικούς, με τους μαθητές και τους γονείς και στη συνέχεια, όποια απόφαση αλλαγής της λειτουργίας των σχολείων να την λάβετε σε συνεννόηση και σε συμφωνία, σύμφωνα με τη σύσταση που εσείς έχετε εκδώσει από το Υπουργείο Παιδείας.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Δελή,έχετε τον λόγο για τα επόμενα δύο λεπτά να θέσετε το ερώτημα.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Κατ’ αρχάς θέλουμε να καταθέσουμε για άλλη μια φορά τη διαφωνία μας για την ταυτόχρονη συζήτηση ερωτήσεων, που ναι μεν, τυπικά έχετε δίκιο, αναφέρονται στο ίδιο θέμα, ωστόσο και το σκεπτικό τους είναι τελείως διαφορετικό και πολύ περισσότερο η κατεύθυνσή τους. Άλλωστε και η δική μας ερώτηση απευθύνεται στο Υπουργείο Παιδείας και της σημερινής Κυβέρνησης, αλλά υπεύθυνη για το ζήτημα των συγχωνεύσεων είναι συνολικά μία κυβερνητική πολιτική, η οποία υπηρετήθηκε από όλες τις κυβερνήσεις. Και δεν μπορούμε να ξεχάσουμε μια ημερομηνία -εγώ τουλάχιστον- στις 23 Ιουνίου του 2017 όταν η κυβέρνηση του ΣΥΡΙΖΑ κατήργησε εν μια νυκτί πενήντα δημοτικά σχολεία και εκατόν τριάντα επτά νηπιαγωγεία. Τα λέω αυτά προκειμένου να τεκμηριώσω το βάσιμο του λόγου.

Έρχομαι, όμως, στο θέμα το οποίο μας απασχολεί. Κοιτάξτε. Πρόκειται για σχολεία, τα οποία είναι στο κέντρο της Θεσσαλονίκης, τα τέσσερα από αυτά είναι στο πρώτο δημοτικό διαμέρισμα -πιο κέντρο δεν γίνεται- και το άλλο είναι στο δεύτερο διαμέρισμα, μιλάμε για το 30ο Γυμνάσιο και το 12ο που είναι σε μια υποβαθμισμένη περιοχή.

Ασφαλώς και γνωρίζουμε, κυρία Υπουργέ και θα περιμένουμε με αγωνία την απάντησή σας -όχι μόνο εμείς, αλλά και αυτοί που μας ακούνε- γιατί την τελική απόφαση την παίρνει το Υπουργείο. Η διεύθυνση προτείνει, ο δήμος γνωμοδοτεί, αλλά η απόφαση εν τέλει είναι του Υπουργού Παιδείας, είναι, δηλαδή, της Κυβέρνησης.

Η αιτιολόγηση τώρα από τη μεριά της Διεύθυνσης Εκπαίδευσης της ανατολικής Θεσσαλονίκης είναι αποκαλυπτική για όσους τη διαβάσουν, γιατί κινείται ακριβώς πάνω στους κόφτες της υφιστάμενης νομοθεσίας στη λογική του κόστους οφέλους και το μόνο το οποίο λαμβάνει υπ’ όψιν είναι ο αριθμός των μαθητών, λες και οι τάξεις -έχουμε και μαθητές που μας βλέπουν- είναι αριθμοί. Δεν είναι αριθμοί. Είναι άνθρωποι. Είναι νέοι άνθρωποι, ο καθένας με τις δικές του ανάγκες που αντανακλούν βεβαίως και το περιβάλλον στο οποίο μένουν όλοι αυτοί οι άνθρωποι, οι μαθητές. Δεν τα λένε όλα, λοιπόν, οι αριθμοί και πάψτε να τους αντιμετωπίζετε ως τέτοιους.

Η πρόταση της συγκεκριμένης Διεύθυνσης ανατολικής Θεσσαλονίκης δεν έχει βρει, κυρία Υπουργέ, κάποιο φορέα που να ασχολείται με το ζήτημα και που να μην έχει αντιδράσει. Από τους εκπαιδευτικούς των σχολείων, από τα συνδικαλιστικά σωματεία της ΕΛΜΕ, από τους συλλόγους γονέων των σχολείων, από τους συλλόγους γονέων των δημοτικών σχολείων που τα παιδιά που πρόκειται να πάνε σε αυτά τα σχολεία όλοι αντιδρούν και λένε ότι αυτή δεν πρέπει να εφαρμοστεί, είναι αντιεκπαιδευτική.

Αυτό σας καλούμε και εμείς να κάνετε, να δηλώσετε εδώ ευθαρσώς ότι δεν πρόκειται να προχωρήσετε σε αυτές τις απαράδεκτες συγχωνεύσεις, γιατί τελικά αυτές οι συγχωνεύσεις, κυρία Υπουργέ, στην ουσία στρέφονται ενάντια στα μορφωτικά δικαιώματα των παιδιών, τα οποία βεβαίως υπονομεύονται, για να κλείσω και τη συζήτηση, αναφερόμενος και στην προηγούμενη συζήτηση που είχατε με τον Βουλευτή του ΠΑΣΟΚ και από την περιβόητη αξιολόγηση, που είναι εργαλείο εφαρμογής της αντιεκπαιδευτικής κυβερνητικής πολιτικής και όχι βελτίωσης της εκπαίδευσης, για να συνεννοούμαστε δηλαδή.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και δύο εκπαιδευτικοί συνοδοί από το Γενικό Λύκειο Ξυλοκάστρου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει για τα επόμενα έξι λεπτά η Υφυπουργός Παιδείας Θρησκευμάτων και Αθλητισμού κ. Δόμνα Μιχαηλίδου, για να απαντήσει και στους δύο Βουλευτές.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Θα ήθελα να καλωσορίσω και εγώ τα παιδιά. Είναι μεγάλη τιμή να σας έχουμε σήμερα να παρακολουθείτε το κοινοβουλευτικό έργο. Σας καλωσορίζουμε. Ελπίζω η μέρα σας να ήταν αρκετά ενδιαφέρουσα. Και μάλιστα πρώτη φορά μπορείτε να δείτε -δεν είναι ιδιαίτερα σύνηθες- ένα μέλος της Κυβέρνησης να απαντά σε δύο Βουλευτές με την ίδια ερώτηση ταυτόχρονα.

Οι συγχωνεύσεις των σχολείων δεν είναι το απόλυτο κακό. Όταν συντρέχουν συγκεκριμένοι λόγοι γίνονται επί της ουσίας για το καλό τόσο των μαθητών όσο και των εκπαιδευτικών, τους οποίους υπερασπίζεστε.

Σχολικές μεταβολές, ιδρύσεις, καταργήσεις, αναβαθμίσεις, υποβαθμίσεις και συγχωνεύσεις σχολείων γίνονταν και θα γίνονται πάντα. Πάντα θα προάγονται και θα ιδρύονται σχολεία εκεί που θα υπάρξει ανάγκη, εκεί που θα υπάρξουν καινούργια παιδιά, καινούργιοι μαθητές. Πάντα θα καταργούνται, θα συγχωνεύονται, θα αλλάζουν σχολεία όταν η οργανικότητά τους δεν υποστηρίζεται από το μαθητικό δυναμικό.

Σε κάθε περίπτωση, όμως, οι σχολικές μεταβολές γίνονται μετά από μια πολύ καλά ορισμένη διαδικασία, την οποία αυτό εδώ το Κοινοβούλιο έχει επικυρώσει. Για να ξεκινήσει μια συγχώνευση θα πρέπει να υποβληθεί μία πλήρως τεκμηριωμένη πρόταση από τους διευθυντές εκπαίδευσης, να γνωμοδοτήσει το οικείο δημοτικό συμβούλιο και να εισηγηθεί θετικά ή αρνητικά ο περιφερειακός διευθυντής πάνω στη συγκεκριμένη πρόταση. Οι προτάσεις των διευθυντών, οι γνωμοδοτήσεις των δημοτικών συμβουλίων και οι εισηγήσεις των περιφερειακών διευθυντών σχηματίζουν όλες μαζί έναν φάκελο για κάθε πρόταση σχολικής μεταβολής που φτάνει μετά σε εμάς, στο Υπουργείο Παιδείας όπου θα ληφθεί η τελική απόφαση για την αποδοχή ή την απόρριψη της πρότασης. Η διαδικασία ολοκληρώνεται με την έκδοση από εμάς υπουργικής απόφασης για το σύνολο των σχολικών μεταβολών που μπαίνουν σε εφαρμογή από το επόμενο σχολικό έτος.

Εσείς, λοιπόν, έρχεστε και οι δύο από διαφορετικές πλευρές, που λέτε και εσείς, κύριε Δελή και μας ζητάτε να παρέμβουμε σε αυτή τη διαδικασία, να αγνοήσουμε τις εισηγήσεις -γιατί εμείς δεν μπορεί να τα γνωρίζουμε όλα, γι’ αυτό ακριβώς ζητούμε και τις εισηγήσεις- παραγόντων που γνωρίζουν εκ του νόμου, αλλά και εμπειρικά από πρώτο χέρι την υφιστάμενη κατάσταση και που προβάλλουν λόγους για τη μεταβολή αυτής της κατάστασης ή όχι.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Έχετε να μας προτείνετε κάποιον τρόπο παρέμβασης; Να ζητήσουμε, για παράδειγμα, από τη διεύθυνση εκπαίδευσης να αποσύρει την πρότασή της; Να ζητήσουμε από τον δήμο να μην αναλάβει τις δαπάνες του νέου σχολείου ή από τον διευθυντή της εκπαίδευσης να εισηγηθεί αρνητικά; Τα ερωτήματα είναι μόνο ρητορικά και τα θέτω για να καταδείξω τη μόνη και μοναδική απάντηση στο ερώτημά σας: Δεν θα παρέμβουμε στη διαδικασία. Υπάρχουν όροι και προϋποθέσεις και βάσει αυτών γίνεται μία συγχώνευση.

Οι προτάσεις δεν διατυπώνονται κατά το δοκούν, πρέπει να τεκμηριώνονται πλήρως από όλες και όλους όσοι τις εισηγούνται, να είναι αναλυτικές και να λαμβάνουν υπ’ όψιν τους όρους και τις προϋποθέσεις που θέτει αυτός εδώ, ο νομοθέτης, εμείς όλοι οι τριακόσιοι.

Πρέπει να διασφαλίζεται ότι οι μαθήτριες και οι μαθητές δεν θα αναγκάζονται να μετακινηθούν σε μεγάλες αποστάσεις, η μετακίνησή τους θα είναι ασφαλής και ο χρόνος δεν θα ξεπερνά τα τριάντα λεπτά. Πρέπει να διασφαλίζεται ότι το σχολείο που θα προκύψει από τη συγχώνευση θα διαθέτει τις κατάλληλες κτηριακές υποδομές και τον εξοπλισμό, ώστε να λειτουργεί χωρίς προβλήματα. Μετά από συγχωνεύσεις, οι διευθύνσεις προχωρούν και σε χωροταξική ανακατάταξη, ώστε κάθε μαθητής να πηγαίνει στο πιο κοντινό του σχολείο. Πρέπει, επίσης, να λαμβάνονται υπ’ όψιν οι κλιματικές και γεωγραφικές συνθήκες της περιοχής, όπως επίσης και οι ιδιαίτερες κοινωνικές και δημογραφικές επιπτώσεις.

Κάθε πρόταση θα αξιολογείται και αξιολογείται ξεχωριστά. Αν χρειαστεί, θα ζητήσουμε περαιτέρω διευκρινίσεις και επεξηγήσεις πριν ληφθεί η τελική μας απόφαση. Άλλωστε, φαντάζομαι ότι είδατε και οι δύο ότι μιλούσαμε για τρεις συγχωνεύσεις, οι οποίες τελικά είναι δύο. Αν κάποιες από τις προϋποθέσεις που θέτει ο νόμος -αυτές που ανέφερα πιο πριν- δεν πληρείται, τότε να είστε σίγουροι ότι η μεταβολή αυτή δεν θα γίνει δεκτή.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Παρακαλώ πολύ, κυρία συνάδελφε, έχετε τον λόγο για τρία λεπτά για τη δευτερολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, δεν ξέρω αν καταλάβατε τι μας είπατε. Καταλάβατε; Μας είπατε ότι δεν γνωρίζει η ΕΛΜΕ τι λέει για τις συγχωνεύσεις των σχολείων. Μας είπατε πως το Σχολικό Συμβούλιο του 4ου Γυμνασίου Θεσσαλονίκης που δηλώνει την αντίθεσή του δεν γνωρίζει τι συμβαίνει. Μας είπατε πως ο Σύλλογος Διδασκόντων του 4ου Γενικού Λυκείου δεν γνωρίζει τι λέει. Μας είπατε πως ο Σύλλογος Γονέων και ο Σύλλογος Διδασκόντων του 13ου Γυμνασίου δεν γνωρίζει τι λέει.

Μας είπατε πως ο Σύλλογος Διδασκόντων του 17ου Λυκείου δεν γνωρίζει τι λέει, πως ο Σύλλογος Γονέων του 34ου Δημοτικό Σχολείο Θεσσαλονίκης που αντιστέκεται επίσης, και εκείνοι δεν γνωρίζουν. Ο Σύλλογος Γονέων και Κηδεμόνων του 36ου Δημοτικού Σχολείου Θεσσαλονίκης στο κέντρο της πόλης, επίσης δεν γνωρίζουν και εκείνοι τι λένε. Οι γονείς και κηδεμόνες του 30ου Γυμνασίου Θεσσαλονίκης που δηλώνουν την αντίθεσή τους δεν γνωρίζουν τι λένε. Ο Σύλλογος Γονέων και Κηδεμόνων του 17ου Λυκείου Θεσσαλονίκης δεν γνωρίζει τι λέει.

Γνωρίζει μόνο η Διεύθυνση Περιφερειακής Εκπαίδευσης την οποία, κυρία Υπουργέ, για να μην τρελαθούμε εντελώς σε αυτή τη χώρα, τη διορίζετε εσείς. Είναι διορισμένη από την Κυβέρνηση της Νέας Δημοκρατίας.

Έχει βγάλει, λοιπόν, το Υπουργείο μία σύσταση και λέει ότι: «Απαραίτητη συνεργασία όλων των εμπλεκόμενων φορέων για τη διατύπωση της καλύτερης δυνατής πρότασης προς όφελος των μαθητών και μαθητριών και της εκπαίδευσης και την αποφυγή εκ των υστέρων διαμαρτυριών». Αυτό που κάνετε σήμερα καταντά εμπαιγμός. Έχετε αγνοήσει πλήρως όλους τους εμπλεκόμενους και καλείτε τους μαθητές από το κέντρο της Θεσσαλονίκης, το οποίο συστηματικά υποβαθμίζεται, αγνοώντας τα ιδιαίτερα οικονομικά, κοινωνικά, ταξικά, πολιτισμικά χαρακτηριστικά των μαθητών και των σχολείων αυτών, να κάνουν δύο χιλιόμετρα την ημέρα, κάθε μέρα οι μαθητές του 30ου Γυμνασίου μέσω της Μοναστηρίου και της Αγίων Πάντων.

Έχετε περπατήσει εκεί, κυρία Υπουργέ; Αντί να στελεχώσετε τα σχολεία με εκπαιδευτικούς, με κοινωνικούς λειτουργούς, με ψυχολόγους και να συνδράμετε το έργο των εκπαιδευτικών και να φροντίσετε τις ανάγκες των μαθητών, εσείς τους οδηγείτε σε μαθητική διαρροή.

Πώς οι γονείς που δουλεύουν –υπάρχουν και κάποιοι άνθρωποι σε αυτή τη χώρα που δουλεύουν και πρέπει να επιβιώσουν και φροντίζουν να πάνε τα παιδιά τους συγκεκριμένη ώρα στο σχολείο ή βάζουν τα μεγαλύτερα αδέρφια που πάνε στο λύκειο να πάνε τα παιδιά- θα τα μετακινούν στην άλλη άκρη της πόλης με το Flyover, χωρίς μέσα μαζικής μεταφοράς;

Για να κλείσω, το ίδιο απαράδεκτη είναι και η εκτίμηση που έχετε για τη μεταφορά των μαθητών από τη Χριστοπούλου και τη Συγγρού.

Κοιτάξτε, κυρία Υπουργέ, έχετε ευθύνη. Σήμερα δήλωσε ότι αναρμόδια να ασχοληθείτε. Εγώ για δεύτερη φορά από αυτό το Βήμα θα σας καλέσω να έρθετε και να ακούσετε τους μαθητές, τους εκπαιδευτικούς και την αυτοδιοίκηση. Διότι στην περιγραφή σας αναφέρεται και η γνωμοδότηση από την τοπική αυτοδιοίκηση. Να σας ενημερώσουμε πως υπάρχει νέα δημοτική αρχή, η οποία ρητά έχει δεσμευτεί πως αντιτίθεται σε αυτήν την πραξικοπηματική απόφαση της περιφέρειας εκπαίδευσης και να τη λάβετε υπ’ όψιν σας. Διότι δεν λέει αυτό η περιφέρεια εκπαίδευσης. Λέει ότι θα αγνοήσει πλήρως αυτές τις αιτιάσεις της αυτοδιοίκησης. Ταυτόχρονα απείλησε -υπάρχουν καταγγελίες γονέων- πως εάν δεν προχωρήσει η συγχώνευση τότε, με αλλαγή των γεωγραφικών ορίων, θα φροντίσει να αποδυναμωθούν τα σχολεία. Πρόκειται για μία εμμονή -και στη λογική σας- για μείωση του εκπαιδευτικού κόστους εις βάρος της κοινωνίας της Θεσσαλονίκης και ταυτόχρονα και μια τοπική εμμονή εις βάρος των συγκεκριμένων σχολείων.

Σας παρακαλώ, κυρία Υπουργέ, να επισκεφθείτε τη Θεσσαλονίκη και να ασχοληθείτε ως οφείλετε. Σας ευχαριστώ.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Νοτοπούλου.

Κύριε Δελή, έχετε τρία λεπτά για τη δευτερολογία σας.

**ΙΩΑΝΝΗΣ ΔΕΛΗΣ:** Αναφερθήκατε, κυρία Υπουργέ, σε κάποια κριτήρια που αν δεν ικανοποιηθούν μάλλον τότε δεν θα υποστηρίξετε αυτές τις συγχωνεύσεις. Ξεχάσετε, όμως, να μας πείτε ότι αυτά τα κριτήρια εσείς τα θέσατε. Μάλλον όχι εσείς προσωπικά, ούτε καν η Κυβέρνησή σας, αλλά η πολιτική σταθερά που εφαρμόζετε, μια πολιτική η οποία διαγράφθηκε από το τρίτο μνημόνιο, όπου μιλούσε εκεί πάρα πολύ χαρακτηριστικά για την αξιολόγηση και για τον εξορθολογισμό -αυτή ήταν η λέξη που χρησιμοποιήθηκε στο τρίτο μνημόνιο, το οποίο, αν δεν απατώμαι, το ψήφιζε και ο ΣΥΡΙΖΑ και η Νέα Δημοκρατία και το ΠΑΣΟΚ- των τμημάτων των σχολείων και όλων των σχολικών μονάδων. Όλοι καταλαβαίνουμε τι θέλανε να πούνε.

Με βάση τα κριτήρια αυτά που εσείς θέσατε, είναι τελικά και οι προτάσεις που κάνει η Διεύθυνση ανατολικής Θεσσαλονίκης. Αυτά τα κριτήρια επικαλείται και η Διεύθυνση ανατολικής Θεσσαλονίκης. Και εξ όσων κατάλαβα εγώ, το πιο σημαντικό και για εσάς είναι οργανικότητα, είναι ο αριθμός. Επαναλαμβάνω, όμως: Μην μπερδεύετε τους αριθμούς με τους ανθρώπους. Άλλο οι αριθμοί, άλλο οι άνθρωποι, πολύ περισσότερο όταν αυτοί οι άνθρωποι είναι μαθητές, είναι παιδιά.

Είπατε ότι είναι μια διαδικασία και δεν πρέπει να παρέμβετε. Ξέρετε πάρα πολύ καλά, για να μην κρυβόμαστε πίσω από το δάχτυλό μας εδώ μέσα, ότι αυτή η διαδικασία, δηλαδή της πρότασης της διεύθυνσης, του δήμου κ.λπ., δεν συνιστά τίποτε άλλο παρά έναν πολύ έξυπνο επιμερισμό ευθυνών.

Ωστόσο την τελική απόφαση τη λαμβάνετε εσείς και μπορείτε από τώρα να δεσμευτείτε ότι με βάση και όλα όσα λένε τα ίδια τα σχολεία, οι εκπαιδευτικοί, οι γονείς, οι πάντες, ότι δεν θα προχωρήσετε σε αυτές τις συγχωνεύσεις και θέλουμε να δεσμευτείτε γι’ αυτό. Δεν σας καλούμε, δηλαδή, να παρέμβετε στη διαδικασία. Σας καλούμε να δεσμευτείτε ότι δεν θα γίνουν αυτές οι συγχωνεύσεις. Και σας καλούμε να το κάνετε αυτό, γιατί για να μιλήσουμε και με τη δική σας γλώσσα, τα τμήματα που θα δημιουργηθούν θα είναι εικοσιπεντάρια, θα είναι εικοσιοκτάρια. Ξέρετε, κυρία Υπουργέ, για όποιον έχει πάει σε τάξη, ένας αριθμός δεν λέει τίποτα. Μπορεί ένας αριθμός δέκα ή δώδεκα παιδιών σε μια τάξη να είναι υπερβολικά μεγάλος, εάν αυτά τα παιδιά έχουν μεγάλα μορφωτικά ελλείμματα και χρειάζονται ιδιαίτερη παιδαγωγική προσοχή. Νομίζω ότι το ξέρετε αυτό και μπορεί εύκολα να το να το σκεφτεί κάποιος.

Είναι έπειτα το ότι αυτοί οι μαθητές θα διανύουν μεγάλες αποστάσεις. Δεν είναι και τόσο εύκολο. Οι ελληνικές πόλεις δεν είναι και τόσο φιλικές στον άνθρωπο για να τις διαβάσει κανείς και για να περπατά. Και αυτό αφορά βέβαια και τη Θεσσαλονίκη. Στο κέντρο της Θεσσαλονίκης να πηγαίνεις ανέμελα το πρωί στο σχολείο σου περπατώντας ενάμισι χιλιόμετρο! Πολύ περισσότερο αν πρόκειται για τους μαθητές του 30ου Γυμνασίου που θα πηγαίνουν στο 12ου Γυμνάσιο περνώντας από κεντρικούς δρόμους μεγάλης κυκλοφορίας και ταχύτητας, όπως είναι εκεί μπροστά από τον παλιό σιδηροδρομικό σταθμό. Σας λέω τώρα ένα παράδειγμα, αν ξέρετε από Θεσσαλονίκη, για να φέρετε την εικόνα. Είναι επικίνδυνοι δρόμοι για να περάσεις απέναντι. Υπάρχει, λοιπόν, και αυτό το στοιχείο.

Αφήστε που είναι και το 12ο και το 30ο και εκεί πρόκειται ακριβώς για πληθυσμούς οι οποίοι είναι ιδιαίτερα ευάλωτοι. Πρόκειται στην ουσία για σχολεία πολυπολιτισμικά, που καταλαμβάνουν έναν πολύ μεγάλο εκπαιδευτικό χώρο μαθητές παιδιά προσφύγων και μεταναστών. Γι’ αυτό και σας είπα ότι ο αριθμός δεν λέει σχεδόν τίποτα.

Αυτά τα παιδιά δεν χρειάζονται να τα βάλουμε σε ακόμη μεγαλύτερα τμήματα. Όλα αυτά τα παιδιά χρειάζονται επιπλέον στήριξη και όχι να τα τσουβαλιάσουμε και να τα πετάξουμε και να γεμίσουμε υπερπληθή τμήματα. Συνεπώς οι δυσκολίες για αυτά τα παιδιά θα μεγαλώσουν, γι’ αυτό και σας καλούμε από τώρα να κάνετε μια γενναία πράξη λίγο πριν τις γιορτές και να δεσμευτείτε από εδώ, από το Βήμα της Βουλής σε αυτούς τους ανθρώπους, οι οποίοι μας παρακολουθούν με αγωνία, ότι δεν θα προχωρήσετε σε αυτές τις συγχωνεύσεις για το καλό πριν απ’ όλα των ίδιων των παιδιών.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Παρακαλώ πολύ, κυρία Υφυπουργέ, έχετε έξι λεπτά για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Η δημιουργία εντυπώσεων είναι ένα πάρα πολύ εύκολο τέχνασμα, το οποίο μπορεί να γίνει σε διάφορους τόνους, ηπιότερους, υψηλότερους, εντός Κοινοβουλίου, εκτός Κοινοβουλίου. Το θέμα στο Υπουργείο το δικό μας ποιο είναι; Τα παιδιά, πρωτίστως τα παιδιά, η εκπαίδευση και οι εκπαιδευτικοί.

Συγχωνεύσεις. Είναι το τέλος του κόσμου; Είναι το απαραίτητο κακό; Είναι πολλές φορές καλό;

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** …(Δεν ακούστηκε)

**ΙΩΑΝΝΗΣ ΔΕΛΗΣ:** Γενικά…

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, παρακαλώ.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Πριν κάποιες εβδομάδες ήμουν πάλι στο εθνικό Κοινοβούλιο εδώ, απαντώντας σε ερώτηση κοινοβουλευτικού ελέγχου για συγχώνευση σχολείου βορειότερα της Αθήνας, νοτιότερα της Θεσσαλονίκης, που, ναι και έχω δουλέψει ως εκπαιδευτικός πολύ, αλλά και έχω περπατήσει γενικότερα την Ελλάδα και συγκεκριμένα τη Θεσσαλονίκη δύο εβδομάδες πριν, κύριε Βουλευτά.

Τρεις εβδομάδες πριν λοιπόν, πάλι σε κοινοβουλευτικό έλεγχο εντός του εθνικού Κοινοβουλίου, απαντούσα σε ερώτηση για συγχώνευση σχολείου -ξαναλέω βορειότερα της Αθήνας, νοτιότερα της Θεσσαλονίκης- όπου και εκεί η τοπική κοινωνία, ο σύλλογος γονέων είχαν πάρα πολλές ενστάσεις, για ένα σχολείο το οποίο εν τέλει δεν ξέρω κατά πόσο, ως είχε -ή μάλλον εγώ γνωρίζω- εξυπηρετούσε τα συμφέροντα της παιδικής προστασίας.

Τι γινόταν λοιπόν σε αυτό το σχολείο; Είχες ένα σχολείο σε τρία χωριά. Η πρώτη και η δευτέρα ήταν σε ένα χωριό, η τρίτη, η πέμπτη και η έκτη ήταν σε δεύτερο χωριό, και η τετάρτη δημοτικού ήταν μόνη της σε ένα τρίτο χωριό. Ερχόταν λοιπόν η τοπική κοινωνία με τους τοπικούς Βουλευτές να ρωτήσει: «Μα πώς γίνεται να καταργούμε το σχολείο το οποίο έχει μόνο την τετάρτη δημοτικού σε ένα χωριό;». Γιατί για το χωριό, για τα παιδιά, για τους εκπαιδευτικούς είναι πολύ καλύτερο να κρατάμε ένα δημοτικό σε τρία διαφορετικά χωριά.

Πρακτικές σαν αυτές δεν είναι σωστές κατά κύριο λόγο για τα παιδιά. Όταν ένα παιδί πηγαίνει σε ένα σχολείο για δύο χρόνια, σε δεύτερο σχολείο τον τρίτο χρόνο, σε τρίτο σχολείο τον τέταρτο χρόνο και μετά ξαναγυρνά στο σχολείο που ήταν πριν…

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, σας παρακαλώ μην διακόπτετε. Δεν υπάρχει στη διαδικασία αυτό που κάνετε.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Κυρία συνάδελφε, υπάρχει μια συγκεκριμένη διαδικασία. Μας παρακολουθούν. Μάλλον μας παρακολουθούσαν, δεν μας παρακολουθούν πλέον. Μπορείτε να συγκρατηθείτε, νομίζω. Μια εμπειρία σχετική την έχετε και γραπτώς πολύ ωραία μπορούμε να συνεννοηθούμε, με τη διαδικασία του κοινοβουλευτικού ελέγχου.

Οπότε αφού συζητήσαμε για το σχολείο το οποίο λειτουργούσε σε τρία διαφορετικά χωριά, ερχόμαστε τώρα να συζητήσουμε για ένα σχολείο και μάλιστα γυμνάσιο και λύκειο, το οποίο δεν μπορεί να λειτουργήσει με τόσα λίγα παιδιά, όπως μας ενημερώνει η διεύθυνση εκπαίδευσης εκεί.

Τι λέτε και οι δύο και καταλαβαίνω ότι συμφωνείτε σε αυτό; Ότι έχουμε δύο ή τρία σχολεία στα οποία τα παιδιά θα χρειαστεί να περπατούν ένα ή δύο χιλιόμετρα την ημέρα και αυτό είναι πάρα πολύ. Εδώ θα μου επιτρέψετε να διαφωνήσουμε. Δεν θα κάνω επίκληση στον Παγκόσμιο Οργανισμό Υγείας, ο οποίος λέει ότι είναι καλό και σωστό να περπατούμε όλοι οκτώ χιλιόμετρα τη μέρα. Αυτά μας λέει ο Παγκόσμιος Οργανισμός Υγείας. Μακάρι να ήταν χαμηλότερο, να μπορούσαμε να τα κάνουμε και εμείς. Δεν ξέρω αν πλέον το καταφέρνετε. Εγώ δυστυχώς δεν το καταφέρνω πλέον.

Όμως, όταν ζητούμε από παιδιά γυμνασίου και όχι δημοτικού, που μπορώ να καταλάβω ότι υπάρχει και ένα πρόβλημα ασφάλειας, να περπατούν ένα, ενάμισι χιλιόμετρο την ημέρα για να πάνε στο σχολείο τους, δεν είναι ένα πρόβλημα το οποίο η εκπαιδευτική κοινότητα και εγώ ως υπεύθυνη σε αυτό το Υπουργείο, αλλά και ως εκπαιδευτικός η ίδια, θεωρώ ότι είναι αποτρεπτικό, ότι είναι εξαιρετικά υψηλό.

Τι θεωρώ όμως ότι είναι μεγάλο πρόβλημα; Θεωρώ ότι είναι μεγάλο πρόβλημα να πηγαίνουν τα παιδιά σε σχολεία στα οποία να μην μπορούν να κοινωνικοποιούνται αρκετά, σε σχολεία στα οποία να μην μπορούν να αναπτύξουν όσες διαδικασίες και δράσεις εξωστρέφειας μπορούν να αναπτύξουν σε ένα μεγαλύτερο σχολείο, το οποίο έχει μια μεγαλύτερη κλίμακα όπου μπορούν να το κάνουν αυτό, στα οποία θα έχουν περισσότερες ευκαιρίες, θα έχουν περισσότερες συνεργασίες, περισσότερη ενεργητική παρουσία και ανάπτυξη φιλίας με άλλα παιδιά.

Παράλληλα τι πιστεύω; Πιστεύω ότι είναι καλό για τους εκπαιδευτικούς μας. Είναι δύσκολο και είναι κάτι το οποίο με διαφορετικούς τρόπους προσπαθούμε να μειώσουμε και να καταπολεμήσουμε. Δεν είναι σωστό για τους εκπαιδευτικούς συνεχώς να τους βάζουμε να τρέχουν σε διαφορετικά σχολεία για να συμπληρώσουν το ωράριό τους. Με δράσεις σαν αυτές όπου σχολεία υπολείπονται τους μαθητές τους, πάμε και κάνουμε συγχωνεύσεις και αλλού όπου υπάρχουν ανάγκες. Φέτος, μπορούμε να σας πούμε, σε επόμενη συζήτηση αν θέλετε, πόσα καινούργια δημοτικά, πόσα καινούργια νηπιαγωγεία ανοίξαμε σε όλη τη χώρα.

Οι διαδικασίες των συγχωνεύσεων υπήρχαν, υπάρχουν και θα υπάρχουν. Και αυτό γιατί γίνεται; Γιατί είναι προς το συμφέρον και των παιδιών και των εκπαιδευτικών.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό. Βέβαια, άμα βρέχει ή χιονίζει είναι λίγο πρόβλημα να περπατάνε. Άποψή μου, εντάξει.

Μια ανακοίνωση στο Σώμα.

Ο Βουλευτής κ. Γεώργιος Μουλκιώτης ζητά άδεια απουσίας στο εξωτερικό και συγκεκριμένα στο Ηνωμένο Βασίλειο για το χρονικό διάστημα από 21 έως 27 Δεκεμβρίου του 2023 για προσωπικούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Θα συνεχίσουμε τώρα με την τέταρτη με αριθμό 461/1-12-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή, προς τον Υπουργό Παιδείας, Θρησκευμάτων και Αθλητισμού, με θέμα: «Να δικαιούνται οι συμβασιούχοι εκπαιδευτικοί αναρρωτική άδεια όπως οι μόνιμοι συνάδελφοί τους».

Θα απαντήσει η Υφυπουργός κ. Δόμνα - Μαρία Μιχαηλίδου.

Παρακαλώ πολύ, κύριε συνάδελφε, έχετε τον λόγο για δύο λεπτά για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Άλλη μια πονεμένη ιστορία.

Θα πω τρεις ειδήσεις πολύ σύντομα. Νηπιαγωγός εδώ λίγο παραπάνω, στου Ζωγράφου, την ώρα της εργασίας της, προσέχοντας δηλαδή τα νήπια στην αυλή, πέφτει και σπάει το πόδι της και χρειάζεται να χειρουργηθεί για να αντιμετωπιστεί το πρόβλημα. Φυσικά η άδεια που της χορηγείται είναι πολύ περισσότερη από δεκαπέντε ημέρες. Γυμναστής στο Μενίδι, πάλι εν ώρα εργασίας, έχει και αυτός ένα ατύχημα. Σπάει το πόδι του.

Το ίδιο και μια δασκάλα ειδικής αγωγής -το τελευταίο διάστημα όλα αυτά τώρα, πρόσφατα- στον Λαγκαδά επάνω στη Θεσσαλονίκη, την ώρα που κατέβαινε τις σκάλες και προσέχει ένα παιδί, στην προσπάθειά της μάλλον να το κρατήσει για να μην πέσει, πέφτει η ίδια και σπάει κι αυτή το πόδι της. Και βέβαια η αναρρωτική άδεια που της δίνεται όπως καταλαβαίνετε, για όποιον σπάσει το πόδι του είναι πολύ περισσότερο από δεκαπέντε μέρες.

Αλίμονο όμως! Ό,τι κι αν λέει η ιατρική επιστήμη, το ελληνικό δημόσιο, η ελληνική πολιτεία έχει τους δικούς της νόμους. Από την υπηρεσία τους ενημερώνουν λοιπόν αυτούς τους τρεις εκπαιδευτικούς -οι οποίοι έχουν ένα κοινό χαρακτηριστικό, κύριε Πρόεδρε, είναι αναπληρωτές, δεν είναι μόνιμοι- ότι η άδεια που δικαιούνται είναι μονάχα δεκαπέντε μέρες και για τις υπόλοιπες μέρες που δεν θα μπορούν -αντικειμενικά δεν θα μπορούν- οι άνθρωποι να πάνε στη δουλειά, ούτε θα πληρωθούν ούτε τα ένσημά τους θα τα πάρουν, τα ασφαλιστικά τους δικαιώματα ούτε τα μόριά τους γι’ αυτή την προϋπηρεσία.

Πείτε μου τώρα, αυτός δεν είναι ένας αντεργατικός παραλογισμός; Δηλαδή έρχεται το ελληνικό κράτος και παραβιάζει τους νόμους της ιατρικής επιστήμης και τα πορίσματα; Διότι περί αυτού πρόκειται.

Η αγανάκτηση στους εκπαιδευτικούς και ιδιαίτερα στους αναπληρωτές είναι πολύ μεγάλη, γιατί εν τέλει το 2023 οι ζωές των ανθρώπων και οι ζωές των εργαζομένων δεν μπορούν να μένουν ξεκρέμαστες με αυτό τον τρόπο.

Το λιγότερο που έχετε να κάνετε, κυρία Υπουργέ, και αυτό σας ζητάμε να κάνετε, είναι να αλλάξετε αυτή τη διάταξη και να δικαιούνται όλοι οι εργαζόμενοι στην εκπαίδευση -γι’ αυτούς γίνεται η ερώτηση- τις ίδιες ημέρες αναρρωτικής άδειας και αυτές δεν μπορεί να είναι λιγότερες από αυτές που προτείνει ο γιατρός. Τις άδειες τις αναρρωτικές δεν τις δίνει ο προϊστάμενος. Τις δίνει ο γιατρός, από όσο γνωρίζω.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Παρακαλώ, κυρία Υπουργέ, έχετε τον λόγο για την πρωτολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Γνωρίζετε πολύ καλά ότι το νομικό πλαίσιο που προσδιορίζει τα εργασιακά δικαιώματα των μονίμων υπαλλήλων του δημοσίου δεν είναι το ίδιο με αυτό των συμβασιούχων ορισμένου χρόνου. Για το εάν πρέπει ή όχι να είναι το ίδιο, είναι μια συζήτηση που επίσης γνωρίζετε ότι ξεπερνά τις αρμοδιότητες του Υπουργείου Παιδείας, παρ’ όλο που το ερώτημά σας αφορά στους συμβασιούχους εκπαιδευτικούς.

Μου είναι, επίσης, δύσκολο να πιστέψω, κύριε Δελή, ότι οι δύο εκπαιδευτικοί οι οποίοι τραυματίστηκαν εν ώρα εργασίας δεν γνώριζαν τα δικαιώματά τους και ότι περίμεναν να ενημερωθούν από τη διεύθυνση πρωτοβάθμιας εκπαίδευσης. Δεν γνώριζαν οι εκπαιδευτικοί μας ότι στην περίπτωσή τους η αναρρωτική άδεια με πλήρεις αποδοχές είναι δεκαπέντε μέρες; Γνώριζαν ότι οι δεκαπέντε μέρες μπορεί να γίνουν τριάντα, όπως στην περίπτωση της εκπαιδευτικού που έσπασε το πόδι της, αν πάρει γνωμάτευση ΚΕΠΑ; Δεν γνώριζαν ότι μετά την λήξη των δεκαπέντε ή των τριάντα ημερών αν έπαιρναν τη γνωμάτευση από τα ΚΕΠΑ, μπορούν να παρατείνουν την αναρρωτική τους άδεια αν προσκομίσουν σχετική ιατρική γνωμάτευση χωρίς τις αποδοχές; Φυσικά το γνωρίζουν. Δεν νομίζω ότι είναι κάτι το οποίο δεν γνωρίζουν και όπως όλοι μας όταν μπαίνουμε σε μία θέση εργασίας, γνωρίζουμε τα εργασιακά μας δικαιώματα. Έτσι κι εγώ πληρώνομαι από το δημόσιο, αλλά δημόσιος λειτουργός δεν είμαι.

Τα αναφέρω αυτά για να πω ότι δεν ωφελεί η προσπάθεια να δημιουργήσουμε εντυπώσεις λέγοντας ότι οι αναπληρωτές αντιμετωπίζονται από την πολιτεία ως εργαζόμενοι δεύτερης κατηγορίας και ότι τιμωρούνται επειδή αρρώστησαν. Καλύτερα να αποφύγουμε τέτοιους βερμπαλισμούς θα ήθελα να πω και να θέσουμε το πρόβλημα στη σωστή του βάση, στην οποία βάση νομίζω ότι εσείς και εμείς συμφωνούμε. Να πούμε δηλαδή ότι δεν συνιστά κανονικότητα του εκπαιδευτικού συστήματος οι αναπληρωτές εκπαιδευτικοί να καλύπτουν σήμερα το ένα τρίτο των λειτουργικών αναγκών του εκπαιδευτικού μας συστήματος.

Άλλωστε, ως Υφυπουργός Παιδείας έχω πει επανειλημμένα ότι το γεγονός αυτό συνιστά στρέβλωση του θεσμού του αναπληρωτή, ο οποίος υπό άλλες συνθήκες συμβάλλει αποφασιστικά στην εύρυθμη λειτουργία των σχολείων. Γι’ αυτό ο στόχος μας είναι να αυξήσουμε σταδιακά, αλλά ουσιαστικά, τους μόνιμους εκπαιδευτικούς στα σχολεία και οι αναπληρωτές να υπάρχουν, αλλά να προσλαμβάνονται κατά κύριο λόγο για την κάλυψη έκτακτων αναγκών.

Δεν είναι ένας εύκολος στόχος. Έχουμε ξεκινήσει, έχουμε προχωρήσει. Γνωρίζετε τους είκοσι οκτώ χιλιάδες πεντακόσιους μόνιμους διορισμούς που έχουν γίνει. Γνωρίζετε ότι το πρόβλημα ξεκίνησε στα χρόνια της οικονομικής κρίσης και γιγαντώθηκε κατά τη διάρκειά της, ενώ πρόσφατα οι συμπεριληπτικές πολιτικές του Υπουργείου Παιδείας έχουν αυξήσει κατακόρυφα τις λειτουργικές ανάγκες του εκπαιδευτικού μας συστήματος, καθότι πλέον έχουμε τόσο πολλές ανάγκες που πρέπει και εξυπηρετούμε, κυρίως για παράλληλη στήριξη.

Μπορούμε, ωστόσο, σε ένα εύλογο βάθος χρόνου και αυξάνοντας σταδιακά τον αριθμό των διορισμών να αποκαταστήσουμε την αναλογία αναπληρωτών μονίμων υπέρ, βεβαίως, των μόνιμων και δεσμευόμαστε σε αυτό.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κύριε Δελή, έχετε τρία λεπτά για τη δευτερολογία σας.

**ΙΩΑΝΝΗΣ ΔΕΛΗΣ:** Κατ’ αρχάς, κυρία Υπουργέ, θεωρώ ατυχή την εκφορά του λόγου σας ότι αυτό το κάνουμε για να δημιουργήσουμε εντυπώσεις. Δεν το συνηθίζουμε ξέρετε εμείς στο ΚΚΕ αυτό. Άλλοι μπορεί. Εμείς πάντως όχι. Εμείς αυτό που κάνουμε είναι να μεταφέρουμε τα δίκαια αιτήματα των εργαζομένων εδώ μέσα στη Βουλή. Αυτό κάνουμε και τώρα.

Νομίζω ότι δεν υπάρχει λογικός άνθρωπος ο οποίος να μην κατανοεί το δίκαιο αυτού του αιτήματος, δηλαδή και οι αναπληρωτές και οι μόνιμοι να έχουν τα ίδια δικαιώματα στην υγεία εν πάση περιπτώσει. Τουλάχιστον στην υγεία! Εμείς λέμε «ναι» σε όλες τις άδειες και παντού. Δεν υπάρχει καμμία συζήτηση, λοιπόν, ανοικτή, η οποία είναι μια πολιτική της Ευρωπαϊκής Ένωσης, την οποία την γνωρίζετε πάρα πολύ καλά -αυτή εμποδίζει- στην οποία εσείς και όχι μόνο και άλλοι εδώ μέσα πίνετε νερό στο όνομά της, η οποία απαγορεύει ουσιαστικά να έχουν οι εργαζόμενοι τα ίδια δικαιώματα. Δηλαδή με την πολιτική της διαιρεί τους εργαζόμενους. Αυτό κάνει.

Είπατε αν γνώριζαν ή δεν γνώριζαν. Δηλαδή, κυρία Υπουργέ, αυτό είναι το πρόβλημα; Επειδή γνώριζε δηλαδή η συγκεκριμένη νηπιαγωγός αυτό, ευθύνεται για το ότι έπεσε και έσπασε το πόδι της; Προφανώς και όχι. Κι επειδή το γνώριζε, λοιπόν, τι πάει να πει αυτό; Ή μήπως επειδή το γνώριζε, ότι αν πάθει κάποιο ατύχημα και σπάσει το πόδι της λίγο πριν κάνει τα χαρτιά της για να εργαστεί, έπρεπε να το σκεφτεί αυτό και να μην επιλέξει την εργασία με την ιδέα ότι μπορεί πιθανά να συμβεί ένα ατύχημα και να μην έχει ολόκληρη την αναρρωτική άδεια. Αυτή τη στιγμή σχολιάζω το έωλο των επιχειρημάτων σας. Δεν είναι επιχειρήματα τα οποία μπορεί να σταθούν. Για να μη σας πω ότι εξοργίζουν κιόλας τους εκπαιδευτικούς που μας ακούνε.

Κοιτάξτε. Το ζήτημα είναι ότι οι άνθρωποι αυτοί δεν έχουν τα ίδια εργασιακά δικαιώματα. Δεν έχουν τα ίδια δικαιώματα στην υγεία. Δεν έχουν εν τω μεταξύ ούτε τα ίδια δικαιώματα, ξέρετε έχουμε κάνει επανειλημμένα τη συζήτηση και με Υπουργούς Παιδείας προηγούμενων κυβερνήσεων, συνολικά στο ζήτημα των αδειών. Είναι εργαζόμενοι β κατηγορίας. Τι να κάνουμε; Εμείς φταίμε γι’ αυτό; Η δική σας η πολιτική τους αντιμετωπίζει έτσι.

Και σε κάθε περίπτωση και των ομοσπονδιών τους και των σωματείων τους κι εμάς «έχει μαλλιάσει η γλώσσα μας» να καταθέτουμε εδώ προτάσεις και το αίτημα το δικό τους, βέβαια, το κεντρικό που είναι να εξισωθούν αυτά τα δικαιώματα των συμβασιούχων εκπαιδευτικών με τα δικαιώματα των μονίμων. Και μιλάμε για εκπαιδευτικούς, κυρία Υπουργέ -υπάρχουν εδώ και μαθητές που μας ακούνε-, οι οποίοι έχουν φάει τα νιάτα τους να γυρίζουν από άκρη σε άκρη σε όλη την Ελλάδα για να δουλέψουν στα σχολεία και στην εκπαίδευση.

Συνεπώς, επαναλαμβάνω, θα σας καλέσουμε ιδιαίτερα ως προς αυτό το ζήτημα. Το ζήτημα δηλαδή, της εξίσωσης των αναρρωτικών αδειών. Νομίζω ότι είναι το πιο λογικό, το πιο δίκαιο αίτημα. Θα πρέπει αυτό να το κοιτάξετε και να δεσμευτείτε ότι θα το αλλάξετε. Δηλαδή, αν ένας άνθρωπος που χτυπάει, που σπάει το πόδι του και είναι μόνιμος έχει και δικαιούται περισσότερες ημέρες αναρρωτικής άδειας από κάποιον που δεν είναι μόνιμος; Έχει, δηλαδή, άλλες ανάγκες στην υγεία; το δικαίωμα στην υγεία είναι διαφορετικό ανάλογα με την εργασιακή σχέση;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Κυρία Υφυπουργέ, επιτρέψτε μου ένα λεπτό να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και τρεις εκπαιδευτικοί συνοδοί τους από το Γυμνάσιο Νέας Κίου Αργολίδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ πολύ, κυρία Υφυπουργέ, έχετε τρία λεπτά για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Αγαπητά παιδιά, κύριοι εκπαιδευτικοί, είναι μεγάλη τιμή για εμάς που είστε σήμερα μαζί μας. Σας ευχαριστούμε πολύ. Ελπίζουμε να βρείτε την ημέρα, τουλάχιστον, ενδιαφέρουσα.

Κύριε Βουλευτά, ξεκινήσατε λέγοντας ότι επικαλούμαι πως το Κομμουνιστικό Κόμμα Ελλάδας, μέσω της δικής σας παρουσίας, δημιουργεί εντυπώσεις. Ε, δε γίνεται να μου λέτε ότι δεν δημιουργείτε εντυπώσεις, όταν επικαλείστε ότι εγώ είπα στο Κοινοβούλιο ότι η εκπαιδευτικός μας έπεσε έτσι ώστε να πάρει άδεια. Δηλαδή, είναι τρομερή στρέβλωση όλων όσα είπα πριν ότι η εκπαιδευτικός έπεσε για τον λόγο αυτό.

Εγώ γιατί ενημερώνω την Εθνική Αντιπροσωπεία ότι η εκπαιδευτικός ήταν ενημερωμένη; Γιατί στην ερώτησή σας επικαλείστε ότι ενημερώθηκε από τον διευθυντή της διεύθυνσης της. Γι’ αυτόν, ακριβώς, τον λόγο το λέω μέσα στο ελληνικό Κοινοβούλιο. Επειδή μου λέτε ότι ενημερώθηκε από τη διεύθυνσή της. Όχι. Όλοι μας γνωρίζουμε τα εργασιακά μας δικαιώματα. Το αν τα εργασιακά δικαιώματα κάποιου αναπληρωτή και κάποιου μόνιμου είναι διαφορετικά, είναι ζήτημα το οποίο επί το πλείστον αφορά στο Υπουργείο Εσωτερικών, αλλά, βεβαίως, με ενδιαφέρον το συζητάμε και εμείς εδώ. Ο λόγος, όμως, στον οποίο αναφέρθηκα σε αυτό είναι, ακριβώς, επειδή αναφερθήκατε σ’ αυτό στην ερώτησή σας, λέγοντας ότι δεν τα γνώριζε και ενημερώθηκε από τη διεύθυνσή της.

Τώρα, όπως σας εξήγησα και πριν, οι εργασιακές σχέσεις συμβασιούχων και μονίμων με τον εργοδότη τους, στην περίπτωσή μας το Υπουργείο Παιδείας, διαφέρουν. Άλλα λέει ο αστικός κώδικας που αφορά στους συμβασιούχους και άλλα ο υπαλληλικός κώδικας που αφορά στους μόνιμους. Δεν πρόκειται για διάκριση. Είναι μια διαφορά που θεωρείται εύλογη και άρα θεμιτή από όλον τον νομικό κόσμο. Οι συμβασιούχοι δικαιούνται αναρρωτική άδεια με αποδοχές μέχρι τριάντα ημέρες για κάθε εργασιακό έτος. Το δικαίωμα αυτό αποκτούν δέκα ημέρες μόλις μετά από την έναρξη της εργασίας. Αυτό το γνωρίζετε.

Για τους μόνιμους, όμως, το δικαίωμα σε αναρρωτικές άδειες με αποδοχές έχει διαβαθμίσεις ανάλογα με την προϋπηρεσία τους. Έτσι, τους πρώτους έξι μήνες δικαιούνται μόνο κι εκείνοι βραχυχρόνιες άδειες, το πολύ μέχρι οκτώ ημέρες. Ενώ για να λάβει αναρρωτική άδεια ενός μηνός, θα πρέπει να έχουν συμπληρώσει τουλάχιστον έναν χρόνο υπηρεσίας.

Το πρόβλημα είναι στην παρουσία και στη λειτουργία πολλών περισσότερων αναπληρωτών σε οργανικές θέσεις. Αυτή είναι η μεγάλη προβληματική την οποία έχουμε, την οποία θα επιλύσουμε και στην οποία νομίζω ότι είμαστε μαζί.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, πολύ την κυρία Υφυπουργό.

Θα συνεχίσουμε με την με αριθμό 467/4-12-2023 δέκατη όγδοη επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Εργασίας και Κοινωνικής Ασφάλισης, με θέμα: «Να μη γίνει καμμία απόλυση στις δομές του Κέντρου Κοινωνικής Πρόνοιας Περιφέρειας Κρήτης (ΚΚΠ ΠΚ)».

Θα απαντήσει ο Υπουργός Εργασίας και Κοινωνικής Ασφάλισης κ. Σπυρίδων - Άδωνις Γεωργιάδης.

Ορίστε, κύριε συνάδελφε, έχετε δύο λεπτά για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, πολύ κύριε Πρόεδρε.

Κύριε Υπουργέ, την ώρα που είναι σοβαρή η υποστελέχωση στις οκτώ δομές του Κέντρου Κοινωνικής Πρόνοιας Περιφέρειας Κρήτης, επίκειται η απόλυση δεκάδων εργαζομένων. Συγκεκριμένα στις 31 Δεκεμβρίου του 2023 λήγει η σύμβαση τριάντα οκτώ εργαζομένων με το πρόγραμμα COVID. Επίσης, τμηματικά από τις αρχές του έτους 2024 λήγει η σύμβαση τριάντα εργαζομένων με συμβάσεις ορισμένου χρόνου και στις 31-3-2024 λήγει η σύμβαση δεκαέξι εργαζομένων από την προκήρυξη 7Κ. Συνολικά, δηλαδή, ογδόντα τέσσερις εργαζόμενοι που καλύπτουν τα τραγικά κενά που υπάρχουν σε μόνιμο προσωπικό, πάγιες και διαρκείς ανάγκες του Κέντρου Κοινωνικής Πρόνοιας Περιφέρειας Κρήτης, επίκειται να απολυθούν.

Ειδικότερα, πρόκειται για προσωπικό που έχει αποκτήσει πολύτιμη πείρα αποτελώντας στήριγμα για τους περιθαλπόμενους. Μιλάμε για βαριά ανάπηρους, χρόνια πάσχοντες, παιδιά χωρίς οικογένεια, μαζί με τους υπόλοιπους συναδέλφους τους. Το να βρεθούν στον δρόμο της ανεργίας, εκτός από το πρόβλημα επιβίωσης που θα δημιουργήσει στους ίδιους και στις οικογένειές τους, θα οξύνει το διαχρονικό πρόβλημα της υποστελέχωσης του παραρτήματος από μόνιμο επιστημονικό προσωπικό. Μιλάμε για γιατρούς, κοινωνικούς λειτουργούς, ψυχολόγους, διοικητικούς, οικονομικούς, καθώς και προσωπικό διαφόρων ειδικοτήτων όπως νοσηλευτές, μάγειρες, οδηγούς, επιμελητές παιδιών, βοηθητικό προσωπικό, τεχνίτες, εργάτες και ούτω καθεξής. Ταυτόχρονα θα οδηγήσει σε ακόμα μεγαλύτερη εντατικοποίηση της δουλειάς του προσωπικού που θα απομείνει.

Οι επικείμενες αυτές απολύσεις, κατά τη γνώμη μας, είναι άλλος ένας κρίκος στην αλυσίδα των αντιλαϊκών μέτρων σε βάρος εργαζομένων και περιθαλπόμενων όπως και όσες απολύσεις έχουν ήδη συντελεστεί. Η Κυβέρνηση η δική σας όπως και οι προηγούμενες βέβαια, γενίκευσαν τις εργασιακές σχέσεις-«λάστιχο» για να τσακίσουν το δικαίωμα στη σταθερή δουλειά και για να δρομολογούν την ιδιωτικοποίηση υπηρεσιών για τα κέρδη των εργολάβων.

Χαρακτηριστικό παράδειγμα γι’ αυτή την πολιτική επιλογή είναι ότι η γενική διεύθυνση του Υπουργείου για να δώσει έγκριση στον προϋπολογισμό του Κέντρου Κοινωνικής Πρόνοιας για το 2023, ακύρωσε την πρόσληψη σαράντα τεσσάρων επικουρικών υπαλλήλων και δώδεκα συνεργατών επιστημονικών ειδικοτήτων με σύμβαση μίσθωσης έργου, ώστε να εξοικονομηθούν 430.000 ευρώ από τον προϋπολογισμό. Στη συνέχεια, εφόσον οι ανάγκες του Κέντρου Κοινωνικής Πρόνοιας ήταν έκδηλες, προχώρησε στη σύναψη συμβάσεων με ιδιωτικές εταιρείες για εργολαβικούς εργαζόμενους.

Το αποτέλεσμα ήταν αναμενόμενο. Ήταν η συνολική αμοιβή των εταιρειών εργολάβων να ξεπεράσει κατά πολύ τα ποσά που απαιτούνταν για την πρόσληψη του προσωπικού.

Σας ρωτάμε, λοιπόν, κύριε Υπουργέ: Ποια μέτρα προτίθεται να πάρει η Κυβέρνηση για να μη γίνει καμμία απόλυση των σημερινών εργαζομένων, να μονιμοποιηθούν οι εργαζόμενοι με ελαστικές εργασιακές σχέσεις και να γίνουν προσλήψεις με κατεπείγουσες διαδικασίες μόνιμου προσωπικού όλων των ειδικοτήτων, που να αντιστοιχούν στις σύγχρονες ανάγκες για τη στελέχωση και των οκτώ δομών του Κέντρου Κοινωνικής Πρόνοιας Περιφέρειας Κρήτης;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Συντυχάκη.

Τον λόγο έχει ο κύριος Υπουργός για την πρωτολογία του.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Σας ευχαριστώ πολύ, κύριε Πρόεδρε. Καλά Χριστούγεννα και καλές γιορτές.

Κύριε συνάδελφε, έχω έρθει να απαντήσω στην ερώτησή σας. Ξεκινώντας σας λέω ότι δεν έχω αρμοδιότητα. Τα Κέντρα Κοινωνικής Πρόνοιας έχουν όλα μεταφερθεί στο Υπουργείο Οικογένειας και Κοινωνικής Συνοχής. Θα σας παρακαλούσα όταν θέλετε να ξανακάνετε για το Κέντρο Κοινωνικής Πρόνοιας Περιφέρειας Κρήτης –μου είχατε ξανακάνει αν θυμάμαι πριν από λίγο καιρό- σχετικές ερωτήσεις, να απευθύνονται στην κ. Σοφία Ζαχαράκη, την αρμόδια Υπουργό.

Εγώ παρά ταύτα και γιατί χαίρομαι να σας συναντώ και γιατί δεν θα ήθελα να σας κακοκαρδίσω, ζήτησα από την υπηρεσία και έχω φέρει τις απαντήσεις. Αλλά ξεκαθαρίζω ότι η Υπουργός που έχει την κατά τον νόμο αρμοδιότητα να πάρει αποφάσεις για το Κέντρο Κοινωνικής Πρόνοιας είναι η κ. Σοφία Ζαχαράκη και όχι ο Άδωνις Γεωργιάδης στον οποίο και απευθύνετε την ερώτηση.

Τώρα μπαίνω κατευθείαν στο συγκεκριμένο που με ρωτάτε. Ο αναλυτικός προϋπολογισμός του Κέντρου Κοινωνικής Πρόνοιας Περιφέρειας Κρήτης οικονομικού έτους 2023 υποβλήθηκε από το διοικητικό συμβούλιο του φορέα προς έγκριση εκπρόθεσμα. Συνεπώς, σύμφωνα με την παράγραφο 5 του άρθρου 63 του ν.4270/2014, μετά το πέρας του πρώτου τριμήνου όλες οι δαπάνες -πλην των πληρωμών συντάξεων, αποδοχών προσωπικού και απόδοση των επ’ αυτών κρατήσεων- δεν θεωρούνται νόμιμες. Ο εν λόγω προϋπολογισμός δεν ήταν δυνατό να εγκριθεί καθώς πέρα από το ότι ήταν εκπρόθεσμος, παρουσίαζε και έλλειμμα ύψους 2,4 εκατομμυρίων ευρώ για την κάλυψη του οποίου δεν επαρκούσαν τα ταμειακά διαθέσιμα.

Στη συνέχεια δόθηκαν οδηγίες από την υπηρεσία του Υπουργείου Οικογένειας και Κοινωνικής Πολιτικής για την επανυποβολή του με περιορισμό του ελλείμματος κατά τουλάχιστον 1 εκατομμύριο ευρώ. Για να γίνει αυτός ο περιορισμός του ελλείμματος προτάθηκε, μεταξύ άλλων, να μην υπολογιστεί η επιχορήγηση ύψους 429,5 χιλιάδων ευρώ ως έξοδα για την κάλυψη μισθοδοσίας νέου επικουρικού προσωπικού σαράντα τεσσάρων και δώδεκα ατόμων καθώς δεν υφίστανται διαθέσιμες πιστώσεις, να μειωθούν τα έξοδα από τους περίπου πεντακόσιες χιλιάδες που αφορούν στη μισθοδοσία των τριάντα δύο ατόμων της ΣΟΧ1 εφόσον δεν έχουν ήδη διοριστεί μέχρι να προκύψουν διαθέσιμες πιστώσεις. Τρίτον, να αφαιρεθούν τα έσοδα από δωρεές κατά το ύψος που αφορούν στα έσοδα που έχουν πραγματοποιηθεί σε προηγούμενα οικονομικά έτη.

Το Κέντρο Κοινωνικής Πρόνοιας Περιφέρειας Κρήτης υπέβαλε εκ νέου τον προϋπολογισμό του, στον οποίο δεν συμπεριλαμβάνονται οι πιστώσεις για την πρόσληψη νέου επικουρικού προσωπικού, συμπεριλαμβάνετε η μισθοδοσία των τριάντα δύο ατόμων της ΣΟΧ λόγω του διορισμού της πλειοψηφίας των υπαλλήλων τον Απρίλιο 2023 και περιλαμβάνονται έσοδα από δωρεές, τα οποία μειώθηκαν από την υπηρεσία μας συνολικά κατά 328.500 ευρώ, λόγω επιφυλάξεων επί της νομιμότητάς τους.

Κατόπιν των ανωτέρω και μετά από συμφωνία με τη Γενική Γραμματεία Κοινωνικής Αλληλεγγύης για αύξηση της επιχορήγησης του Κοινωνικού Κέντρου Πρόνοιας Περιφέρειας Κρήτης κατά 1,5 εκατομμύριο ευρώ προκειμένου να καλυφθεί μέρος του ελλείμματος του φορέα, ο προϋπολογισμός που προωθείται προς έγκριση με έλλειμμα ύψους 502.756 ευρώ καλύπτεται από ταμειακά διαθέσιμα του φορέα.

Τέλος, το Κοινωνικό Κέντρο Πρόνοιας Κρήτης βαρύνει επίσης τον τακτικό προϋπολογισμό του Υπουργείου Εργασίας και Κοινωνικών Υποθέσεων κατά 3.068.000 ευρώ για την κάλυψη της μισθοδοσίας των μόνιμων υπαλλήλων.

Άρα αυτό που πρακτικά έγινε είναι ότι τελικά εγκρίθηκε ο νέος προϋπολογισμός με τις παρατηρήσεις που είχε κάνει το αρμόδιο Υπουργείο κατά τον τρόπο που μόλις τώρα σας ανέφερα.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γεωργιάδη.

Τον λόγο έχει ο κ. Συντυχάκης για τρία λεπτά, για τη δευτερολογία του.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, το αν δεν είναι στη δική σας ευθύνη αλλά στην κ. Ζαχαράκη, προφανώς δεν ευθυνόμαστε εμείς, διότι κάθε λίγο και λιγάκι αλλάζετε τις αρμοδιότητες. Δεν μπορούμε να σας παρακολουθήσουμε κιόλας. Αλλά είχατε όλο τον χρόνο να μας ενημερώσετε έγκαιρα, έτσι ώστε να αλλάζαμε και να απευθυνόμαστε στην κ. Ζαχαράκη.

Θα πω ότι ο νόμος είναι το δίκιο του εργάτη και οι ανάγκες των περιθαλπόμενων. Για εσάς νόμος είναι η δημοσιονομική πειθαρχία, είναι τα νούμερα, είναι οι αριθμοί, αλλά όχι οι ανθρώπινες ανάγκες. Και αυτό αποδεικνύεται στην προκειμένη περίπτωση. Δηλαδή, μας αναλύσατε τώρα πώς πρέπει οι προϋπολογισμοί να υλοποιούνται μέχρι και την τελευταία δεκάρα αλλά, βέβαια και σε βάρος των αναγκών των περιθαλπόμενων και των ίδιων των εργαζομένων.

Το Κέντρο Κοινωνικής Πρόνοιας είχε καταθέσει έγκαιρα ένα σχετικό αίτημα πλήρωσης των κενών, γιατί ξέρει ότι το Κέντρο Κοινωνικής Πρόνοιας ποιες είναι οι ανάγκες και είχε συμπεριλάβει τις ανάλογες αμοιβές στον προϋπολογισμό του 2023. Και η Γενική Διεύθυνση του Υπουργείου -αυτό που σας είπα δηλαδή στην πρωτολογία- ουσιαστικά ακύρωσε αυτές τις προσλήψεις των επικουρικών υπαλλήλων, δώδεκα συνεργατών επιστημονικών ειδικοτήτων για να εξοικονομηθούν οι πόροι από τον προϋπολογισμό.

Η επαρκής στελέχωση των δομών του Κέντρου Κοινωνικής Πρόνοιας και φυσικά, με το πιο συμφέρον για τα οικονομικά του Κέντρου Κοινωνικής Πρόνοιας εάν οι προσλήψεις γινόταν από το ίδιο το Υπουργείο από το ίδιο το κράτος, αντί από τον ιδιώτη εργολάβο, θα εξοικονόμησε κοντά στις 670.000 ευρώ.

Η αιτία, λοιπόν, της διαρκώς διογκούμενης και χρόνιας υποχρηματοδότησης, που είναι επιλογή συνολικά των κυβερνήσεων τα τελευταία χρόνια, τα τελευταία μνημονιακά χρόνια, τα χρόνια της καπιταλιστικής οικονομικής κρίσης, είναι που οδήγησαν και οδηγούν στη συγχώνευση των δομών, στη δραματική μείωση του μόνιμου προσωπικού, αφήνοντας χώρο στους ιδιώτες. Βρίσκεται και στο γεγονός ότι οι εργαζόμενοι, τα άτομα με αναπηρία, οι χρόνια πάσχοντες και τα ζητήματα προστασίας του παιδιού αντιμετωπίζονται ως κόστος.

Δηλαδή, θέλω να πω ότι η Κυβέρνηση γνωρίζει πολύ καλά ότι με την πολιτική που ακολουθεί, με τις επιλογές που κάνει, συνειδητά δημιουργεί το έδαφος για να αναπτυχθεί η επιχειρηματική δραστηριότητα στην πρόνοια με την άνθιση, φυσικά, των ιδιωτικών κέντρων και των μη κυβερνητικών οργανώσεων, που πατάνε, ακριβώς, στις ανάγκες των οικογενειών να στηρίξουν τους δικούς τους ανθρώπους και φυσικά, τους αφαιμάζουν οικονομικά, ειδικά στις σημερινές δύσκολες συνθήκες που αντιμετωπίζει ο λαός μας και κυρίως, οι ευπαθείς ομάδες, τα άτομα με ειδικές ανάγκες και ούτω καθ’ εξής.

Γι’ αυτό είπα και στην πρωτολογία ότι οι ευθύνες σάς βαραίνουν, σάς βαραίνουν ως Κυβέρνηση της Νέας Δημοκρατίας, βαραίνουν τις κυβερνήσεις του ΣΥΡΙΖΑ, του ΠΑΣΟΚ που εκτός των άλλων καταψήφισαν την πρόταση του KKE όταν είχε γίνει συζήτηση για την αλλαγή του Συντάγματος και για τροποποίηση του άρθρου 103, που απαγόρευε τη μετατροπή των συμβάσεων ορισμένου χρόνου σε αορίστου και μονιμοποιεί τις απολύσεις των συμβασιούχων. Μόνο το Κομμουνιστικό Κόμμα έχει αναδείξει αυτή την πλευρά.

Επιμένουμε σε αυτό και επιμένοντας προς αυτή την κατεύθυνση καλούμε τους εργαζόμενους και φυσικά, τους περιθαλπόμενους, τους γονείς σε έναν αγώνα έτσι ώστε να μην γίνει καμμία απόλυση και να επαναπροσληφθούν όλοι οι απολυμένοι του Κέντρου Κοινωνικής Πρόνοιας, να μονιμοποιηθούν οι εργαζόμενοι με ελαστικές εργασιακές σχέσεις, με κατεπείγουσες διαδικασίες να στελεχωθούν και οι οκτώ κοινωνικές δομές της Περιφέρειας Κρήτης και φυσικά, να αυξηθούν άμεσα οι κρατικοί πόροι για την πλήρη κάλυψη των αναγκών αυτών των οκτώ δομών, που είναι πάρα πολύ μεγάλες και σε υποδομές για τις λαϊκές ανάγκες και ούτω καθ’ εξής.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, επιτρέψτε μου να κάνω μία ανακοίνωση στο Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής πενήντα ένας μαθητές και μαθήτριες και τέσσερις εκπαιδευτικοί συνοδοί τους από το 3ο Γυμνάσιο Τρίπολης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ πολύ, κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε συνάδελφε, εισαγωγικά μια παρατήρηση, ότι όλη η πρόνοια έχει μεταφερθεί στο νέο Υπουργείο. Είναι γνωστό από την ορκωμοσία της νέας Κυβέρνησης. Έχουν παρέλθει έξι μήνες. Θεωρώ ότι είναι επαρκές διάστημα για να έχει γίνει αυτό αντιληπτό. Δεν έχει ξαναλλάξει. Στη νέα Κυβέρνηση του Κυριάκου Μητσοτάκη όπου βλέπετε «πρόνοια» είναι όλο στην κ. Ζαχαράκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Μικρό το κακό. Πάμε παρακάτω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**Το λέω για τα Πρακτικά.

Πάω τώρα στο προκείμενο, που με ενδιαφέρει περισσότερο, γιατί ξέρετε εγώ με το ΚΚΕ έχω μεγάλη σχέση πάθους. Είπατε ότι εμάς μας ενδιαφέρουν οι αριθμοί και όχι οι άνθρωποι και οι ανθρώπινες ανάγκες. Πράγματι, είναι ένα γνωστό τσιτάτο της Αριστεράς ότι εκεί που ευημερούν οι αριθμοί δυστυχούν οι άνθρωποι. Ισχυρίζομαι ότι είναι άλλη μία ελαφριά θεώρηση των πραγμάτων, για να μην πω κάποια άλλη λέξη. Διότι είναι αδύνατον να ευημερούν οι άνθρωποι, αν δεν ευημερούν οι αριθμοί. Οι αριθμοί στην οικονομία απηχούν στις πραγματικές ζωές των πραγματικών ανθρώπων. Όταν η ανεργία πάει στο 9,6% από το 18% δεν είναι ένας αριθμός, είναι τετρακόσιες είκοσι χιλιάδες άνθρωποι που δεν είχαν δουλειά και βρήκαν. Λέω ένα παράδειγμα αριθμών.

Στην προκειμένη περίπτωση τώρα, όπως ξέρετε ισχύει ένας νόμος από το 2014 που λέει ότι κανένας φορέας εποπτευόμενος από το δημόσιο δεν μπορεί να καταθέτει ελλειμματικό προϋπολογισμό, εάν δεν εξηγεί από πού θα βρει αυτά τα λεφτά.

Πράγματι, σας είπα ότι το συγκεκριμένο κέντρο κατέθεσε προϋπολογισμό εκπρόθεσμα και σφόδρα ελλειμματικό, σε χρονιά που έχει αυξηθεί η επιχορήγηση στον φορέα αυτόν. Μάλιστα, για το 2024 αυξάνεται έτι περαιτέρω η επιχορήγηση στον φορέα αυτόν. Άρα, η Κυβέρνηση και ενδιαφέρεται για τις ανάγκες και προσπαθεί να τις θεραπεύσει.

Ένα λεπτό, όμως. Εσείς ειδικά του ΚΚΕ δεν μπορεί να αδιαφορείτε για την οικονομική ευρωστία του κράτους. Και θα σας πω γιατί δεν μπορείτε. Γιατί εσείς βιώσατε το 1990 το πώς η αυτοκρατορία της Σοβιετικής Ενώσεως κατέρρευσε σαν τραπουλόχαρτο. Ξέρετε γιατί κατέρρευσε; Γιατί χρεοκόπησε, δεν είχε φράγκο! Και όταν η Σοβιετική Ένωση με το μεγαλύτερο πυρηνικό οπλοστάσιο της γης, το μεγαλύτερο στρατό της γης και τη μεγαλύτερη γεωγραφική έκταση της γης έμεινε χωρίς λεφτά, χαιρέτησε το μάταιο τούτο κόσμο! Για να επιβεβαιωθεί κάτι που έχει πει στην πόλη αυτή στους αρχαίους χρόνους ο μεγάλος ρήτωρ Δημοσθένης: «δεῖ δὴ χρημάτων, ὦ ἄνδρες Ἀθηναῖοι, καὶ ἄνευ τούτων οὐδὲν ἔστι γενέσθαι τῶν δεόντων». Προσέξτε: «τῶν δεόντων».

Δεχόμαστε, λοιπόν, απολύτως ότι οι άνθρωποι έχουν ανάγκες. Δεχόμαστε απόλυτα πως τα κέντρα πρόνοιας πρέπει να υποστηριχθούν. Δεχόμαστε απόλυτα ότι όλα αυτά είναι απολύτως δέοντα. Αλλά προσέξτε, να μην καταρρεύσουμε και εμείς, όπως η Σοβιετική Ένωση. Γιατί εμείς είχαμε την ευτυχία και τη χαρά να είμαστε μέλη της Ευρωπαϊκής Ενώσεως και όταν χρεοκοπήσαμε, ήρθαν και μας έσωσαν οι Ευρωπαίοι. Η Σοβιετική Ένωση, που ήταν μόνη της, χαιρέτησε. Και ο τελευταίος της Πρόεδρος έκανε διαφήμιση στην «Pizza Hut» για πίτσες. Αυτό είναι ιστορικό γεγονός.

**ΕΜΜΑΝΟΥΗΛ ΣΥΝΤΥΧΑΚΗΣ:** Από την Πόλη έρχομαι και στην κορφή κανέλλα!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ, μη διακόπτετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ο τελευταίος γενικός γραμματέας της Ενώσεως Σοβιετικών Σοσιαλιστικών Δημοκρατιών, ο αείμνηστος Μιχαήλ Γκορμπατζόφ, μετά από την κατάρρευση της Σοβιετικής Ενώσεως, για να βγάλει τα προς το ζην, διαφήμιζε την «Pizza Hut». Τα ξέρετε αυτά. Να μη σας τα ξαναπώ, τα γνωρίζετε. Δικός σας ήταν, κομμουνιστής ήταν. Έτσι; γενικός γραμματείας του Κομμουνιστικού Κόμματος της Σοβιετικής Ενώσεως. Άρα, λοιπόν, ξαναλέω: Το να έρχεστε εσείς στη Βουλή, που έχετε αυτή την εμπειρία, και να λέτε σε μια Κυβέρνηση «δεν μας ενδιαφέρει αν θα φαλιρίσει το κράτος» δεν με βρίσκει σύμφωνο.

Για να το κλείσουμε, το αρμόδιο Υπουργείο είναι πάνω από το Κέντρο Κοινωνικής Πρόνοιας Περιφέρειας Κρήτης. Ο προϋπολογισμός, ο διορθωμένος και αναθεωρημένος, έγινε δεκτός. Περισσότερες πληροφορίες γι’ αυτό στην αρμόδια Υπουργό, κ. Σοφία Ζαχαράκη.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συζητηθεί η τρίτη με αριθμό 455/29-11-2023 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Χρηστίδη, προς τον Υπουργό Προστασίας του Πολίτη, με θέμα: «Εκτός πλαισίου κοινωνικής πρόνοιας άστεγοι συνάνθρωποί μας λόγω της γραφειοκρατίας στη διαδικασία έκδοσης ταυτοτήτων και βεβαιώσεων αστεγίας».

Ορίστε, κύριε συνάδελφε, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, πλησιάζουν τα Χριστούγεννα και νομίζω ότι ακόμα περισσότερο από τον υπόλοιπο χρόνο αναδεικνύεται ένα σοβαρότατο ζήτημα, το οποίο έχουμε θέσει κι σε εσάς και σε δύο ακόμα Υπουργεία, αλλά δεν έχει ακόμα επιλυθεί ούτε προκύπτει κάποια ειδική ενημέρωση για μια πρωτοβουλία εκ μέρους σας.

Άστεγοι συνάνθρωποί μας συνεχίζουν να αντιμετωπίζουν καθημερινά το πρόβλημα της έκδοσης πιστοποιητικού αστεγίας, ενώ παράλληλα παλεύουν να επιβιώσουν με την αλληλεγγύη σε συνθήκες διαβίωσης δρόμου, που είναι εξαιρετικά δύσκολες συνθήκες. Πιο συγκεκριμένα, το πιστοποιητικό αστεγίας είναι δημόσιο έγγραφο, το οποίο εκδίδεται από τον εκάστοτε δήμο, ο οποίος φιλοξενεί στα γεωγραφικά του όρια άτομα σε ορατή αστεγία και αποδεικνύει την κατάσταση διαβίωσης του ατόμου. Το εν λόγω έγγραφο είναι απαραίτητο, πέρα από την πιστοποίηση της κατάστασης ενός ατόμου, κυρίως για την έκδοση άλλων νομιμοποιητικών εγγράφων. Χωρίς την ύπαρξη εγγράφου ταυτοποίησης -ταυτότητας ή διαβατηρίου- η σχετική βεβαίωση δεν υπάρχει τρόπος να εκδοθεί. Και γνωρίζετε πολύ καλά ότι οι άνθρωποι αυτοί πολλές φορές χάνουν την ταυτότητά τους, καθώς πέφτουν πολύ συχνά θύματα κλοπής ή τα έγγραφά τους φθείρονται λόγω δυσμενών συνθηκών δρόμου, καιρικών συνθηκών κ.α.. Προκειμένου δε να εκδώσει κάποιος ταυτότητα, απαιτείται, μεταξύ άλλων, η καταβολή παράβολου και κάποια δήλωση κατοικίας ή χώρου διαμονής με τα σχετικά δικαιολογητικά, όπως μισθωτήριο, λογαριασμοί ΔΕΚΟ (λογαριασμοί, ηλεκτροδότησης, τηλεφωνίας κ.α.), βεβαιώσεις φιλοξενίας κ.λπ.. Είναι προφανές πως ένας άνθρωπος σε ορατή αστεγία αδυνατεί να πληρώσει το κόστος του παράβολου και, φυσικά, να προσκομίσει και κάποιο από τα ανωτέρω έγγραφα. Συνεπώς, δεν μπορεί να εκδώσει ταυτότητα κι αυτό σημαίνει πως δεν μπορεί να εκδώσει και βεβαίωση αστεγίας.

Συμπερασματικά, η προϋπόθεση απόδειξης τόπου διαμονής ή βεβαίωσης αστεγίας στα Αστυνομικά Τμήματα, στερεί το δικαίωμα έκδοσης ταυτότητας, η προϋπόθεση εγγράφου ταυτοποίησης ή ταυτότητας στους δήμους, στερεί το δικαίωμα έκδοσης βεβαίωσης αστεγίας και όλα τα ανωτέρω οδηγούν εν τέλει στην αδυναμία έκδοσης κωδικών TAXIS, αριθμού κινητής τηλεφωνίας, υποβολής αίτησης για οποιοδήποτε επίδομα, σύνταξη και πολλά επιπλέον.

Επειδή πρόκειται, προφανώς, για έναν φαύλο κύκλο γραφειοκρατίας που οδηγεί σε αδιέξοδα, απομόνωση και στέρηση του δικαιώματος ένταξης κι επειδή είναι απαραίτητη η επίλυση του ζητήματος αυτού, σας ρωτάμε: Πρώτον, προτίθεστε να προβείτε άμεσα στις αναγκαίες ρυθμίσεις για τη διόρθωση και απλούστευση των διαδικασιών έκδοσης ταυτότητας και βεβαιώσεων αστεγίας με σκοπό την άρση κάθε εμποδίου πρόσβασης σε απαραίτητες για τη διαβίωση των αστέγων υπηρεσίες, αλλά και στο πλαίσιο κοινωνικής πρόνοιας που η πολιτεία μας έχει δημιουργήσει; Και δεύτερον, προτίθεστε να απαλλάξετε τα άτομα σε συνθήκες διαβίωσης δρόμου από την υποχρέωση να καταβάλλουν παράβολο για την έκδοση ταυτότητας, το οποίο αποτελεί γι’ αυτούς, όπως όλοι καταλαβαίνουμε, ένα σημαντικό ποσό;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Χρηστίδη.

Παρακαλώ, κύριε Υφυπουργέ, έχετε τρία λεπτά για την πρωτολογία σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Επιτρέψτε μου, όμως, πριν απαντήσω στην ερώτηση του κυρίου συναδέλφου, να εκφράσω τις ειλικρινείς μου ευχές, για να έχει ένα αίσιο τέλος η κατάσταση της υγείας του άτυχου αστυνομικού, ο οποίος πριν από λίγες ημέρες έπεσε θύμα μιας άνανδρης δολοφονικής επίθεσης από χούλιγκαν κατά την ώρα που έκανε το καθήκον του. Μιλάμε για ένα νέο άνθρωπο τριάντα ενός ετών ο οποίος δεν έκανε τίποτα παραπάνω από το να πάει στην υπηρεσία του και να κάνει το καθήκον του και ξαφνικά βρίσκεται να παλεύει στην εντατική μονάδα του Κρατικού Νοσοκομείου στη Νίκαια.

Κύριε συνάδελφε, νομίζω ότι κάπου λίγο τα έχετε μπερδέψει. Σε ό,τι έχει να κάνει, κατ’ αρχάς, με τη βεβαίωση ασθενείας, η Ελληνική Αστυνομία δεν έχει απολύτως καμμία σχέση. Όπως αναφέρατε και εσείς κατά τη διάρκεια της πρωτολογίας σας, η βεβαίωση αστεγίας παρέχεται από τους οικείους δήμους.

Αν κάποιος άνθρωπος δεν έχει το δελτίο της αστυνομικής του ταυτότητας, κύριε συνάδελφε, το έχει απολέσει, υποχρεούται ο δήμος να πάει μαζί με τον συγκεκριμένο πολίτη ο οποίος είναι άστεγος, στο οικείο αστυνομικό τμήμα, να δηλώσει την απώλεια της ταυτότητας του. Θα είναι μάρτυρας ο δημοτικός υπάλληλος. Αυτό γίνεται μέχρι σήμερα, είναι μάρτυρας ο δημοτικός υπάλληλος. Έτσι, με αυτόν τον τρόπο και ταυτότητα βγάζει, γιατί αναλαμβάνει τα έξοδα ο δήμος, αλλά και φυσικά παίρνει το απαραίτητο πιστοποιητικό αστεγίας, το οποίο χρειάζεται. Οπότε δεν υπάρχει κάποιο ιδιαίτερο πρόβλημα αυτή τη στιγμή.

Σας ξαναλέω ότι για τη βεβαίωση αστεγίας δεν εμπλέκεται καθόλου η Ελληνική Αστυνομία, αλλά σε περίπτωση που έχει χάσει την ταυτότητα του ο συγκεκριμένος άστεγος αυτό το πρόβλημα λύνεται άμεσα από την αρμόδια υπηρεσία του δήμου, η οποία είναι υποχρεωμένη να πάει μαζί με τον συγκεκριμένο πολίτη στο οικείο αστυνομικό τμήμα, να καταθέσει ο πολίτης την απώλεια της ταυτότητάς του και να αναλάβει ο δήμος όλες τις διαδικασίες.

Ενδεικτικά, θα σας πω και το άλλο, κύριε συνάδελφε, ότι και κατά το παρελθόν -γιατί τώρα υπάρχει το παράβολο των 10 ευρώ, όπως είπατε- αν κάποιος είχε απολέσει την αστυνομική του ταυτότητα, για να βγάλει καινούργια αστυνομική ταυτότητα, έπρεπε να πληρώσει παράβολο 9,5 ευρώ.

Καταλαβαίνετε ότι το ίδιο πρόβλημα υπήρχε και κατά το παρελθόν με τους άστεγους, όλα αυτά τα χρόνια τα οποία μας έχουν περάσει –πρόβλημα εντός ή εκτός εισαγωγικών, όπως θέλετε βάλτε το-, η ίδια ακριβώς διαδικασία συνεχίζει να υπάρχει και σήμερα, οπότε δεν υπάρχει από πλευράς της Ελληνικής Αστυνομίας κάποια διαδικασία για να απλοποιηθεί. Αναλαμβάνει ο δήμος, πηγαίνουν στο οικείο Αστυνομικό Τμήμα παρουσία του συγκεκριμένου πολίτη και διεκπεραιώνεται η όλη διαδικασία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Πολύ σωστά ξεκινήσατε με το θέμα του άτυχου αστυνομικού. Προφανώς έχει τη συμπαράσταση όλων μας και ελπίζουμε ό,τι καλύτερο τόσο γι’ αυτόν όσο και για τους οικείους του.

Κύριε Χρηστίδη, έχετε τρία λεπτά για τη δευτερολογία σας.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, αφού ενώσω κι εγώ τη φωνή μου μαζί με τη δική σας -και νομίζω όλων των Ελλήνων πολιτών- για ταχεία ανάρρωση στον άτυχο αστυνομικό, ο οποίος εν ώρα υπηρεσίας δέχτηκε αυτή την άνανδρη επίθεση, είμαι εδώ για να πω ότι δεν έκανα την επίκαιρη ερώτηση προς το αρμόδιο Υπουργείο για να μπω σε μια κλασικού τύπου αντιπαράθεση ούτε είμαι εδώ για να μπω σε μια διαδικασία η οποία έχει ως στόχο να αναδείξει ευθύνες της Κυβέρνησης της Νέας Δημοκρατίας τις οποίες, ενδεχομένως, να μην είχαν αναλάβει παλαιότερες κυβερνήσεις, ακόμα και κυβερνήσεις πριν από πάνω από μια δεκαετία του δικού μου κόμματος.

Λέω ότι είτε πάτε στο λιμάνι του Πειραιά είτε περπατήσετε στο κέντρο της Αθήνας είτε πάτε σε οποιαδήποτε γωνιά της πατρίδας μας, υπάρχουν άστεγοι άνθρωποι οι οποίοι δεν μπορούν να βγάλουν δελτίο ταυτότητας και αυτό το οποίο περιγράφετε είναι κάτι το οποίο είναι παντελώς ανεφάρμοστο. Δεν εφαρμόζεται αυτό το πράγμα το οποίο λέτε και το ότι δεν εφαρμόζεται είναι ένα ζήτημα.

Εδώ σήμερα εγώ δεν βρίσκομαι για να αποκομίσω μικροκομματικά οφέλη. Δεν με ενδιαφέρει να κάνω κάτι τέτοιο με τη συγκεκριμένη επίκαιρη ερώτηση. Είμαι εδώ διότι βγαίνοντας έξω με οργανώσεις και συναντώντας τους ανθρώπους αυτούς, βλέποντας τις συνθήκες στις οποίες ζουν και αυτά τα οποία αντιμετωπίζουν, καταλαβαίνω την ανάγκη ενός ανθρώπου ο όποιος θέλει να πάει στην τράπεζα να πάρει το επίδομα και δεν μπορεί να το πάρει. Βλέπω την ανάγκη ενός ανθρώπου ο όποιος θέλει να μπει σε ένα μέσο μαζικής μεταφοράς και δεν μπορεί να βγάλει ένα προσωποποιημένο εισιτήριο. Βλέπω την ανάγκη ενός ανθρώπου ο όποιος θέλει να πάει σε ένα νοσοκομείο και δεν μπορεί να πάει στο νοσοκομείο αυτό γιατί δεν υπάρχει πιστοποίηση τού ποιος είναι, την ανάγκη ενός ανθρώπου ο οποίος θέλει να βγάλει σύνταξη και δεν έχει τα δημόσια έγγραφα για να βγάλει σύνταξη.

Αυτές και πολλές ακόμα τέτοιες περιπτώσεις υπάρχουν εκεί έξω, κύριε Υπουργέ και θέλω να σας πω ότι είμαι εδώ σήμερα –επαναλαμβάνω- όχι για να μπω σε μια αντιπαράθεση μαζί σας, αλλά για να σας ζητήσω να ξαναδείτε αυτά τα οποία μου είπατε στην πρώτη σας παρέμβαση. Αν κάποια από τα στοιχεία αυτά, τα οποία σας μεταφέρω και για τα οποία έχω και πραγματικά στοιχεία και δεδομένα θέλετε να σας τα φέρω για να πάρετε πρωτοβουλίες οι οποίες εξυπηρετούν αυτή την κατηγορία των συμπολιτών μας, οι οποίοι έχουν κάθε δικαίωμα να ζήσουν με όρους αξιοπρέπειας και να κάνουμε ό,τι μπορούμε εμείς για να πάψουν να είναι άστεγοι, αλλά αυτή τη στιγμή είναι σε αυτές τις συνθήκες της ορατής και πολλοί ακόμα της αόρατης αστεγίας, είμαι στη διάθεσή σας.

Επομένως, θα ήθελα στη δεύτερη τοποθέτησή σας, αντιλαμβανόμενος πλήρως ότι δεν είναι αποκλειστικά δική σας αρμοδιότητα, αλλά είστε Υφυπουργός μιας Κυβέρνησης η οποία αυτή τη στιγμή έχει τις τύχες της χώρας στα χέρια της και τις τύχες όλων των πολιτών στα χέρια σας, να πείτε ότι θα κάνετε αυτό το οποίο χρειάζεται για να βοηθήσουμε τους ανθρώπους αυτούς, τους οποίους και εσείς και εγώ και οποιοσδήποτε σε αυτήν εδώ την Αίθουσα και έξω από την Αίθουσα μπορεί να τους συναντήσει κάνοντας μια βόλτα ένα απόγευμα, ένα βράδυ στις γωνιές της Αττικής, της Θεσσαλονίκης και πολλών ακόμα μεγάλων πόλεων της πατρίδας μας.

Έχουμε χρέος να ανοίξουμε την αγκαλιά μας στους ανθρώπους αυτούς και να πάρουμε πολιτικές αποφάσεις οι οποίες τους βοηθούν να κάνουν τη ζωή τους όχι καλύτερη, γιατί δεν μπορούμε να κάνουμε τη ζωή τους καλύτερη μ’ αυτόν τον τρόπο, αλλά λίγο πιο εύκολη.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χρηστίδη.

Κύριε Υφυπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Κύριε συνάδελφε, προφανώς και όλοι θέλουμε να κάνουμε τη ζωή του συνόλου των πολιτών αυτής της χώρας ακόμα καλύτερη και προφανώς οφείλει και πρέπει και καταβάλει κάθε δυνατή προσπάθεια αυτή η Κυβέρνηση για να δημιουργήσει ένα όσο το δυνατόν πιο ισχυρό πλέγμα προστασίας στους ακόμα πιο αδύναμους, τους ακόμα πιο ευάλωτους.

Πάμε, όμως, στην ερώτησή σας. Η δευτερολογία σας είναι άλλη ερώτηση από τα ερωτήματα τα οποία μας έχετε καταθέσει. Θέλω να ξεκαθαρίσω κάτι. Στη δευτερολογία σας μας είπατε αν μπορούμε γι’ αυτούς οι οποίοι έχουν βεβαίωση ή γι’ αυτούς οι οποίοι δύναται να πάρουν βεβαίωση αστεγίας, αν θα μπορούν να πληρώνουν μηδενικό παράβολο. Αυτή είναι η ερώτησή σας, να μπορούν να βγάλουν δωρεάν ταυτότητα. Είναι άλλο πράγμα η ερώτηση την οποία μας έχετε καταθέσει, άλλο πράγμα αυτό το οποίο λέτε στη δευτερολογία σας.

Για το αν εφαρμόζεται ή όχι η διαδικασία, η οποία προφανώς και δεν οδηγεί σε ταλαιπωρία ούτε είναι γραφειοκρατική, εφαρμόζεται. Εφαρμοζόταν. Η ίδια διαδικασία είναι, η οποία συνεχίζει και εφαρμόζεται και σήμερα. Και τι λέμε; Ότι για να πάρει κάποιος μια βεβαίωση αστεγίας, αν δεν έχει μαζί του την αστυνομική του ταυτότητα, αν την έχει χάσει, σας ξαναλέω ότι αν την είχε χάσει κατά το παρελθόν, έπρεπε να πληρώσει παράβολο 9,5 ευρώ. Σήμερα πληρώνει παράβολο για να εκδώσει νέα ταυτότητα 10 ευρώ, χωρίς όμως να έχει το βάρος της φωτογραφίας, γιατί μπορεί να τη βγάλει δωρεάν στα αστυνομικά τμήματα, ενώ δεν υπήρχε αυτό κατά το παρελθόν.

Τι σας λέμε; Ότι η αρμόδια υπηρεσία του δήμου, η οποία χορηγεί τη βεβαίωση αστεγίας, μαζί με τον συγκεκριμένο πολίτη μπορεί να πάει στο Αστυνομικό Τμήμα της περιοχής, να δηλώσει την απορία και αυτομάτως να γίνουν όλα, χωρίς να επιβαρυνθεί καθόλου ο πολίτης, επιβαρυνόμενος ο δήμος. Την κοινωνική διάσταση γύρω από τη διαδικασία έκδοσης νέων ταυτοτήτων νομίζω ότι την έχει επιδείξει η Κυβέρνηση, δίνοντας 50% έκπτωση τόσο για τους πολύτεκνους όσο και για τα άτομα με ειδικές ανάγκες.

Εν πάση περιπτώσει, κύριε συνάδελφε, αυτό το οποίο θα ήθελα να ξεκαθαρίσω είναι ότι δεν υπάρχει κάποιος πολίτης ο οποίος να θέλει να βγάλει ταυτότητα -μιλάμε για τους άπορους και τους άστεγους- και να μην μπορεί επειδή του λείπουν τα 10 ευρώ. Δεν το υποτιμώ. Είναι ένα μεγάλο ποσό, αλλά όποιος δεν έχει τη δυνατότητα αυτή και πληροί τους συγκεκριμένους όρους τους οποίους μου λέτε, σας λέω ότι μπορεί να πάει στον δήμο και ο δήμος αμέσως να επιληφθεί και να έχει καινούργια ταυτότητα ο άνθρωπος αυτός.

Παρ’ όλα αυτά, κύριε συνάδελφε, εγώ αυτό το οποίο θα σας πω είναι ότι με τις αρμόδιες υπηρεσίες της Ελληνικής Αστυνομίας, βλέποντας τα δημοσιονομικά δεδομένα και τα κόστη τα οποία υπάρχουν, έχουμε μπει σε μια συζήτηση για να δούμε και για κάποιες άλλες εξαιρέσεις, για μειώσεις σε ό,τι έχει να κάνει με το συγκεκριμένο παράβολο ή και για εξαιρέσεις γύρω από τη δυνατότητα καταβολής του συγκεκριμένου παράβολου από κάποιες πληθυσμιακές ομάδες.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Τελευταία θα συζητηθεί η δέκατη έβδομη με αριθμό 476/4-12-2023 επίκαιρη ερώτηση δεύτερου κύκλου της Βουλευτού Β1΄ Βορείου Τομέα Αθηνών της Κοινοβουλευτικής Ομάδδας «ΣΥΡΙΖΑ - Προοδευτική Συμμαχία» κ. Αθηνάς Λινού προς τον Υπουργό Προστασίας του Πολίτη, με θέμα: «Άμεση ανάγκη ίδρυσης ψυχιατρικού τμήματος γυναικών κρατουμένων στο Σωφρονιστικό Κατάστημα Γυναικών Ελαιώνα Θηβών».

Στην επίκαιρη ερώτηση της κυρίας συναδέλφου θα απαντήσει ο Υφυπουργός κ. Κατσαφάδος.

Κυρία Λινού, έχετε τον λόγο.

**ΑΘΗΝΑ ΛΙΝΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, είναι ένα θέμα ο συνδυασμός κοινωνικής και ιατρικής ανάγκης, θα έλεγα, ήδη από το 2022 με τον ν.4985 διορθώθηκε -ή υπήρξε προσθήκη σε προηγούμενο νόμο του 1999-, με την απόφαση να ιδρυθεί ένα ψυχιατρικό νοσοκομείο στον Ελαιώνα που να καλύπτει όλες τις γυναίκες κρατούμενες της Ελλάδας.

Απ’ ό,τι φαίνεται από διεθνείς μελέτες και από προτάσεις του Παγκόσμιου Οργανισμού Υγείας, περίπου το 50% των κρατουμένων χρήζει υποστήριξης ψυχιατρικής. Στη συγκεκριμένη μονάδα υπάρχουν περίπου τετρακόσιες κρατούμενες. Αυτόματα θα έλεγε κάποιος ότι μόνο για τον Ελαιώνα της Θήβας θα χρειάζονταν κάποιου είδους υποστήριξη μέχρι και σοβαρή ψυχιατρική θεραπεία διακόσιες κρατούμενες, με πολύ περισσότερες να προστίθενται από άλλες περιοχές.

Παρ’ ότι υπάρχει απόφαση να δημιουργηθεί ψυχιατρική κλινική στον Ελαιώνα που να καλύπτει όλες τις γυναίκες κρατούμενες -για τους άντρες κρατούμενους υπάρχει ψυχιατρική κλινική, αλλά όχι ότι τους καλύπτει πλήρως κι αυτή- δεν έχει προχωρήσει, δεν έχει δημιουργηθεί η ΚΥΑ από τα αρμόδια Υπουργεία –και κυρίως με δική σας πρωτοβουλία, φαντάζομαι- για να συσταθεί ούτε τμήμα ψυχιατρικό ούτε πολύ περισσότερο κλινική ψυχιατρική για τις γυναίκες.

Θα ήθελα να σας ρωτήσω πού βρίσκεται αυτή η κατάσταση, πώς καλύπτεται η ψυχιατρική κάλυψη των γυναικών μέχρι σήμερα και τι πρόκειται να συμβεί, με τι χρονοδιάγραμμα, για τη δημιουργία της συγκεκριμένης κλινικής η οποία ειρήσθω εν παρόδω έχει χώρο. Στον Ελαιώνα υπάρχουν χώροι για να στεγαστεί αυτή η κλινική.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού. Είναι πράγματι πολύ σοβαρό θέμα.

Παρακαλώ πολύ, κύριε Υφυπουργέ, τρία λεπτά για την πρωτολογία σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Ευχαριστώ πολύ.

Προφανώς και είναι πολύ σοβαρό θέμα γιατί τα ζητήματα ψυχικής υγείας του συνόλου της ελληνικής κοινωνίας είναι ζητήματα και θέματα πάρα πολύ σοβαρά πάνω από τα οποία πρέπει το κράτος και η πολιτεία με ανάλογες δομές να σκύψει, να μπορέσουμε να δώσουμε λύσεις και να θεραπεύσουμε προβλήματα. Και γι’ αυτόν τον λόγο, κυρία συνάδελφε, όπως πολύ σωστά είπατε, με το νόμο 4985/2022 ήρθαμε να προνοήσουμε και να διορθώσουμε ένα διαχρονικό λάθος το οποίο υπήρχε στο σωφρονιστικό σύστημα. Κι αυτό το λάθος είχε να κάνει στο ότι ενώ, όπως πολύ σωστά είπατε, υπάρχει η Ψυχιατρική Κλινική του Κορυδαλλού για να καλύπτει τους άντρες φυλακισμένους, άντρες κρατούμενους, δεν υπάρχει μια αντίστοιχη ψυχιατρική κλινική για τις γυναίκες. Στο καθεστώς και στο πλαίσιο ισονομίας το οποίο πρέπει να υπάρχει και κάτω από διαβούλευση και σε συζήτηση και με τη CPT, με ευρωπαϊκούς θεσμούς, η Κυβέρνηση ανέλαβε την πρωτοβουλία για να γίνει η συγκεκριμένη ψυχιατρική κλινική αλλά και για την δημιουργία ενός νοσοκομειακού τμήματος ως ειδικό κέντρο υγείας για τις γυναίκες κρατούμενες στη συγκεκριμένη περιοχή, στη Θήβα.

Αυτή τη στιγμή, κυρία συνάδελφε, αυτό το οποίο μπορώ να σας πω σχετικά με τον χώρο που υπάρχει, όπως πολύ σωστά είπατε, έχουν γίνει οι απαιτούμενες μελέτες, έχουν συλλεχθεί όλα τα απαραίτητα στοιχεία τα οποία χρειάζονται γύρω από την υλικοτεχνική υποδομή την οποία πρέπει να έχουν οι δύο αυτές δομές υγείας. Είμαστε σε συνεννόηση με το Υπουργείο Υγείας υπάρχει συγκεκριμένη αλληλογραφία μεταξύ της γενικής γραμματείας αντεγκληματικής πολιτικής και της γραμματείας του Υπουργείου Υγείας.

Οφείλω να σας πω ότι η μικρή καθυστέρηση η οποία υπάρχει έγκειται στο γεγονός ότι κάτω από τις συζητήσεις τις οποίες είχαμε με το Υπουργείο Υγείας η όλη διαχείριση όλων των ψυχιατρικών θεμάτων, τα οποία έχουν να κάνουν με το σωφρονιστικό σύστημα της χώρας, θα ενταχθούν στην επικείμενη ολοκλήρωση μιας ρύθμισης ολιστικής γύρω από τα θέματα ψυχικής υγείας, την οποία θα καταθέσει σε πάρα πολύ σύντομο χρονικό διάστημα το Υπουργείο Υγείας.

Μπορώ να σας πω δύο πράγματα. Πρώτον ότι έχουν γίνει οι απαιτούμενες διεργασίες σε ό,τι έχει να κάνει με το να γνωρίζουμε τι χρειάζεται από πλευράς υλικοτεχνικής υποδομής. Το δεύτερο είναι ότι έχουν γίνει οι απαιτούμενες συζητήσεις με το Υπουργείο Υγείας. Χρειάζεται προσωπικό για να λειτουργήσουν. Και το γνωρίζετε και εσείς, ίσως καλύτερα από εμένα, ότι το μεγάλο πρόβλημα αυτή τη στιγμή στη χώρα είναι το προσωπικό. Δεν υπάρχει προσωπικό για να μπορέσει να δώσει τις υπηρεσίες του σε πάρα πολλές ιατρικές δομές της χώρας. Ένα τέτοιο πρόβλημα αντιμετωπίζουμε και εμείς. Γι’ αυτό, λοιπόν, έχει ενταχθεί σε ένα ολιστικό σχέδιο γύρω από την ψυχική υγεία το οποίο θα φέρει το Υπουργείο Υγείας και έτσι μετά θα είμαστε έτοιμοι για να ξεκινήσουν τη λειτουργία τους και αυτές οι δύο δομές, σε ό,τι έχει να κάνει με τη Θήβα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσαφάδο.

Κυρία Λινού, έχετε τρία λεπτά για τη δευτερολογία σας.

**ΑΘΗΝΑ ΛΙΝΟΥ:** Χαίρομαι ιδιαίτερα, κύριε Υπουργέ, που τουλάχιστον θα επιλυθεί το θέμα. Θέλω να θυμίσω ότι η χώρα μας τον Νοέμβριο και Δεκέμβριο του 2021 βρέθηκε υπό τον έλεγχο του Συμβουλίου της Ευρώπης στο οποίο αναφερθήκατε και αντίστοιχη απάντηση του Συνηγόρου του Πολίτη. Μαζί με όλα αυτά υπήρξε η διεργασία για την ίδρυση της κλινικής. Βέβαια, όσο περνά ο καιρός, πρέπει να θυμίσω ότι δεν είναι μόνο θέμα ισότητας μεταξύ ανδρών και γυναικών φυλακισμένων ή μη, αλλά είναι και θέμα ισότητας που απαιτεί ο Παγκόσμιος Οργανισμός Υγείας ώστε όλοι οι κρατούμενοι να χαίρουν των ίδιων ακριβώς παροχών, σε επίπεδο υγείας, με τους μη κρατούμενους.

Εκείνο που με ανησυχεί ιδιαίτερα, είναι ότι στη συγκεκριμένη φυλακή που είχα την ευκαιρία να επισκεφθώ δεν υπάρχουν καν ιδιώτες γιατροί και όλη η προκήρυξη που υπάρχει αφορά στην πιθανή πρόσληψη δύο ιδιωτών γιατρών που θα ξοδεύουν τρεις επισκέψεις τον μήνα για να αντιμετωπίσουν τετρακόσιες γυναίκες. Υπάρχουν μελέτες διεθνώς ότι νοσεί ψυχολογικά ή ψυχιατρικά το 50%, μερικές με σοβαρά νοσήματα. Φαίνεται ότι η κράτηση αυξάνει τον κίνδυνο διπολικής νόσου και κατάθλιψης και αν το 50% αυτών των γυναικών πάσχει από κάτι τέτοιο μόνο για συνταγογράφηση δεν επαρκούν δύο γιατροί που θα ξοδέψουν δύο-τρεις ώρες τη φορά, δηλαδή έξι ώρες τον μήνα. Απλώς θα παίρνουν τα βιβλιάριά τους και θα επαναλαμβάνουν το ίδιο φάρμακο. Η σύσταση είναι για πολλών ειδών θεραπεία και όχι μόνο φαρμακευτική.

Επομένως, θα ήθελα να παρακαλέσω να επισπευσθεί άμεσα και η αντιμετώπιση αυτών που νοσούν αυτή τη στιγμή και που ζούνε μέσα στη φυλακή. Οι συνθήκες της φυλακής επιδεινώνουν ίσως το πρόβλημά τους. Είναι απλό να σκεφτούμε ότι θεωρούμε ότι επιδείνωσε την ψυχική κατάσταση όλων των οικογενειών και κυρίως, των παιδιών μας ο «εγκλεισμός» του COVID. Φανταστείτε τι σημαίνει για κάποιον που βρίσκεται σε μια συνθήκη φυλακής και δεν έχει έναν άνθρωπο να μιλήσει. Θα ήθελα προσωπικά να παρακαλέσω να δοθεί μια άμεση λύση σε αυτό το θέμα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού.

Παρακαλώ, κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Κυρία συνάδελφε, δεν είναι ζήτημα ισότητας. Νομίζω ότι σε αυτό συμφωνούμε. Είναι υποχρέωση του κράτους, όπως σας είπα και στην αρχική μου τοποθέτηση, απέναντι σε όλους τους πολίτες, ανεξαρτήτως φύλου, ανεξαρτήτως ηλικίας, ανεξαρτήτως ιδιότητας, ανεξαρτήτως εθνότητας, να προσφέρουμε τις απαραίτητες ιατρικές βοήθειες σε ό,τι έχει να κάνει και με την ψυχική υγεία του κάθε πολίτη. Και γι’ αυτόν τον λόγο, όπως σας είπαν με τον συγκεκριμένο νόμο του 2022, διαγνώσαμε την ανάγκη και την υποχρέωση για να γίνει μια τέτοια ψυχιατρική δομή.

Ερχόμαστε στο σήμερα. Αναφέρθηκα στην πρωτολογία μου γύρω από την έλλειψη την οποίαν έχουμε σε ιατρικό και νοσηλευτικό προσωπικό. Εσείς, λόγω της θητείας σας μέσα στο ιατρικό σύστημα της χώρας, το γνωρίζετε πολύ καλύτερα από εμένα. Αδυνατούμε να βρούμε. Υπάρχουν προκηρύξεις και σε ό,τι έχει να κάνει και με την γραμματεία αντεγκληματικής πολιτικής για να στελεχωθούν και να καλυφθούν θέσεις στον Κορυδαλλό και αλλού. Δεν υπάρχει κανένα ενδιαφέρον, δεν υπάρχει ούτε ένας ο οποίος να κάνει τα χαρτιά του για να προσληφθεί.

**ΑΘΗΝΑ ΛΙΝΟΥ:** Για 500 ευρώ, κύριε Υπουργέ;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Αυτό είναι μια άλλη συζήτηση. Μην μπούμε σε αυτή τη συζήτηση, κυρία συνάδελφε, γιατί βλέπετε ότι εκτρέπεται. Εγώ σας λέω ότι προκηρύσσουμε συνεχώς θέσεις. Αυτές οι θέσεις δεν καλύπτονται. Κάνουμε μια προσπάθεια για την επαναλειτουργία της τηλεϊατρικής στο συγκεκριμένο σωφρονιστικό κατάστημα το οποίο θα δώσει μία μερική λύση.

Αναζητούμε και άλλους ιδιώτες γιατρούς για να παρέχουν και αυτοί τη βοήθειά τους και δεν βρίσκουμε. Ούτε ιδιώτες γιατρούς δεν βρίσκουμε, οι οποίοι να είναι με μπλοκάκι, με παροχή υπηρεσιών και να συνδράμουν. Το γνωρίζετε το θέμα.

Εγώ αυτό το οποίο μπορώ να σας πω είναι, γιατί είναι κάτι το οποίο μας απασχολεί και μας απασχολεί ιδιαίτερα, ότι έχουμε κάνει όλες τις προβλεπόμενες ενέργειες και πλέον έχουμε όλη την εικόνα γύρω και από το χωροταξικό κομμάτι -το πού θα γίνουν αυτές οι δύο ιατρικές δομές- και σε ό,τι έχει να κάνει με την υλικοτεχνική υποδομή, όπως σας προείπα. Είμαστε σε συνεχή επικοινωνία με το Υπουργείο Υγείας.

Επειδή θα ενταχθούν μέσα στο πλαίσιο της αναδιοργάνωσης, συνολικά, μιας ολιστικής αναμόρφωσης γύρω από την ψυχική υγεία, θα κατατεθεί συγκεκριμένο νομοσχέδιο και μέσα εκεί εντάσσεται και η δομή η συγκεκριμένη, η οποία έχει να κάνει με το Σωφρονιστικό Κατάστημα στον Ελαιώνα Θηβών.

Είμαι πολύ αισιόδοξος ότι πάρα πολύ σύντομα, επιτέλους, θα μπορέσουμε να έχουμε μια ψυχιατρική κλινική στη γυναικεία φυλακή της Θήβας, η οποία να μπορεί να εξυπηρετεί τους τρόφιμους, τις κρατούμενες, οι οποίες βρίσκονται εκεί.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Τρίπολης (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Θα διακόψουμε τώρα τη συνεδρίαση και στις 16.00΄ θα προχωρήσουμε με το προγραμματισμένο προς συζήτηση νομοσχέδιο.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΡΓΑΝΤΑΣ**)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, συνεχίζεται η συνεδρίαση.

Έχω να κάνω μία ανακοίνωση προς το Σώμα.

Οι Υπουργοί Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας και Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Πολιτισμού, Μετανάστευσης και Ασύλου, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Εθνικής Οικονομίας και Οικονομικών, Εσωτερικών, Παιδείας, Θρησκευμάτων και Αθλητισμού, Υγείας, καθώς και οι Υφυπουργοί στον Πρωθυπουργό και Πολιτισμού κατέθεσαν στις 9-12-2023 σχέδιο νόμου: «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις».

Παραπέμπεται στην αρμόδια Διαρκή Επιτροπή.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Γεωργαντάς):**

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Διακυβέρνησης: «Επιτάχυνση των διαδικασιών ολοκλήρωσης του Ελληνικού Κτηματολογίου: Διεκπεραίωση εκκρεμοτήτων στις μεταγραφές ακινήτων και ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο» - Απλοποίηση και επιτάχυνση των διαδικασιών μεταβίβασης ακινήτων - Ρυθμίσεις αρμοδιότητας Υπουργείου Ψηφιακής Διακυβέρνησης».

Η Διάσκεψη των Προέδρων αποφάσισε στη συνεδρίασή της στις 7 Δεκεμβρίου 2023 τη συζήτηση του νομοσχεδίου σε μία έως δύο συνεδριάσεις, εν συνόλω, επί της αρχής και επί των άρθρων.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συμφώνησε.

Τον λόγο έχει ο εισηγητής της Νέας Δημοκρατίας κ. Αναστάσιος Μπαρτζώκας για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής των ομιλητών.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμε κύριε Υπουργέ, αγαπητές και αγαπητοί συνάδελφοι, το σημερινό σχέδιο νόμου, το οποίο έχω την τιμή να εισηγούμαι, συνιστά ακόμα μια σημαντική νομοθετική πρωτοβουλία του Υπουργείου Ψηφιακής Διακυβέρνησης.

Έχουμε στα χέρια μας ένα σύνολο διατάξεων που αποτελεί υπόδειγμα καλής νομοθέτησης. Σε όλα τα στάδια επεξεργασίας των ρυθμίσεων υπήρξε ένας ανοικτός, ειλικρινής διάλογος με όλες τις κοινοβουλευτικές πλευρές, αλλά και με τους φορείς που ήρθαν στις επιτροπές μας για να καταθέσουν τις προτάσεις τους.

Προς τιμήν του Υφυπουργού πρέπει να αναγνωρίσουμε ότι προχώρησε σε βελτιώσεις επί του αρχικού σχεδίου, με βάση εύστοχα σχόλια της διαβούλευσης, ενώ και στο πλαίσιο των επιτροπών έκανε αποδεκτές προτάσεις που τέθηκαν από την Αντιπολίτευση. Μάλιστα, θα ήθελα να τονίσω ότι από τον εκτενή και παραγωγικό διάλογο με τους εξωκοινοβουλευτικούς φορείς προέκυψε πως το σύνολο των διατάξεων που συζητάμε σήμερα γίνεται αποδεκτό και έχει απολύτως θετικό πρόσημο.

Το σημερινό, λοιπόν, νομοσχέδιο του Υπουργείου Ψηφιακής Διακυβέρνησης συνεχίζει το μεταρρυθμιστικό έργο της Κυβέρνησης, φιλοδοξεί να λύσει χρόνια προβλήματα στη διαδικασία μεταβίβασης ακινήτων και να επιταχύνει τις υπηρεσίες του Ελληνικού Κτηματολογίου. Είναι ζητήματα που αφορούν στον μέσο πολίτη, στον μέσο ιδιοκτήτη ακινήτου, αλλά και σε πολλούς επαγγελματίες, όπως δικηγόρους, συμβολαιογράφους και μηχανικούς.

Επομένως, οι σημερινές διατάξεις ακουμπούν σε καθημερινά προβλήματα και ανάγονται στην καθημερινή οικονομική ζωή. Μας αφορούν, δηλαδή, όλους. Δυστυχώς, η χώρα μας έχει το θλιβερό προνόμιο να είναι η μοναδική χώρα της Ευρωπαϊκής Ένωσης που δεν έχει ακόμη κτηματολόγιο. Η κτηματογράφηση στην Ελλάδα έχει αναχθεί σε μια δαιδαλώδη, ατέρμονη διαδικασία που διαρκεί ήδη τρεις δεκαετίες.

Όπως είναι λογικό, οι καθυστερήσεις στην ολοκλήρωση της κτηματογράφησης προκαλούν πολλαπλά προβλήματα, δυσχέρειες στις μεταβιβάσεις των ακινήτων, ανασφάλεια στις συναλλαγές σε σχέση με τα ιδιοκτησιακά καθεστώτα και επομένως, αρνητικό πρόσημο στους δείκτες της οικονομίας.

Με τις διατάξεις, λοιπόν, που συζητάμε σήμερα, αλλά και με βάση όλες τις δράσεις που έχουν ήδη δρομολογηθεί, το 2024 θα είναι η χρονιά της ψηφιακής επανάστασης, ενώ συνιστά δέσμευση του Πρωθυπουργού Κυριάκου Μητσοτάκη ότι το Ελληνικό Κτηματολόγιο θα έχει ολοκληρωθεί μέχρι το 2025. Κι έρχομαι πιο αναλυτικά στα όσα συζητάμε σήμερα.

Οι στόχοι, λοιπόν, του σημερινού νομοσχεδίου είναι πολλαπλοί σε σχέση με τις μεταβιβάσεις των ακινήτων και τη λειτουργία του κτηματολογίου: καταπολέμηση της γραφειοκρατίας, αξιοποίηση σύγχρονων τεχνολογικών εργαλείων, μείωση της χρήσης του χαρτιού, κατάργηση της αναμονής και της ουράς, ασφάλεια στις συναλλαγές, διευκόλυνση του πολίτη, αλλά και πολλών επαγγελματιών, όπως δικηγόρων και συμβολαιογράφων, και τελικά, δημιουργία ενός πιο ελκυστικού επενδυτικού περιβάλλοντος στην Ελλάδα.

Σύμφωνα με την Παγκόσμια Τράπεζα, ο μέσος όρος γραφειοκρατικών βημάτων για τη μεταβίβαση ακινήτων είναι 4,7, όταν στην Ελλάδα είναι περισσότερο από διπλάσια, με δεκαεπτά αναγκαία πιστοποιητικά. Σήμερα, λοιπόν, κάνουμε σημαντικά βήματα προς τα μπροστά, καταργώντας περιττά πιστοποιητικά, μειώνοντας το κόστος για τον πολίτη και απλοποιώντας τις διαδικασίες.

Έχουμε, λοιπόν, πολλές και σημαντικές κατηγορίες διατάξεων. Κατ’ αρχάς, έχουμε πολλές ρυθμίσεις που επιταχύνουν τις διαδικασίες στο πλαίσιο αξιοποίησης ψηφιακών μέσων. Έτσι από 1η Ιανουαρίου 2024 γίνεται υποχρεωτική η χρήση της πλατφόρμας νομικού ελέγχου για τις εγγραπτέες πράξεις, μια ακόμα ρύθμιση που θα μειώσει τον χρόνο που απαιτείται για την καταχώριση μιας πράξης.

Η 1-1-2024 είναι ένα σημαντικό ορόσημο. Περνάμε σε μια νέα, ψηφιακή εποχή για το Κτηματολόγιο και στο σημερινό νομοσχέδιο μπαίνουν οι τελευταίες ρυθμίσεις γι’ αυτή τη μετάβαση. Περιγράφεται ο τρόπος και η μορφή που πρέπει να έχουν τα αρχεία που θα υποβάλλουν πλέον ψηφιακά οι συμβολαιογράφοι, ενώ γίνεται εφικτή η υποβολή ψηφιακών αντιγράφων συμβολαίων μέσω της πλατφόρμας του ηλεκτρονικού φακέλου ακινήτου.

Γνωρίζω πολύ καλά, όπως γνωρίζουμε κι όλοι μας, ότι εκφράστηκαν και εκφράζουν ακόμη ορισμένοι δυσπιστία για την ψηφιακή μετάβαση του Κτηματολογίου. Ωστόσο, ο νέος ψηφιακός φάκελος μεταβίβασης ακινήτου φιλοδοξεί και μπορεί να είναι το αντίδοτο σε όλα αυτά τα προβλήματα που βλέπουμε καθημερινά.

Όλοι αποδεχόμαστε ότι το πρόβλημα με τις εκκρεμείς μεταγραφές ακινήτων έχει γιγαντωθεί. Σε εκκρεμότητα παραμένουν εκατόν πενήντα χιλιάδες αιτήσεις, με ορατό τον κίνδυνο να αυξηθούν ακόμα περισσότερο με την υπαγωγή των παλιών υποθηκοφυλακείων στο Ελληνικό Κτηματολόγιο. Ο ψηφιακός φάκελος μεταβίβασης ακινήτου καθιστά περιττή την επίσκεψη στα Κτηματολόγια και καταργεί τις ουρές και την ταλαιπωρία.

Δεύτερη μεγάλη τομή: Απαλείφονται γραφειοκρατικά στάδια και καταργούνται πιστοποιητικά που επιβαρύνουν τις διαδικασίες και ταλαιπωρούν όλους τους πολίτες.

Μια αλλαγή που συνιστά πάγιο αίτημα της Πανελλήνιας Ομοσπονδίας Ιδιοκτητών Ακινήτων είναι η κατάργηση στις μεταβιβάσεις του πιστοποιητικού περί μη οφειλής ΤΑΠ, μια αναχρονιστική υποχρέωση, που οδηγούσε συχνά ακόμη και σε καθυστερήσεις μηνών για την υπογραφή του τελικού συμβολαίου, ενώ επιβάρυνε και τις υπηρεσίες των δήμων. Μάλιστα και η ΚΕΔΕ συμφώνησε με την αλλαγή που γίνεται.

Επίσης, σημαντική η διάταξη που επιβάλλει στο Κτηματολόγιο να ενημερώνει τους δήμους για τους νέους ιδιοκτήτες των ακινήτων και το εμβαδόν τους.

Όπως, επίσης, γνωρίζουμε, τα πρόδηλα σφάλματα είναι από μόνα τους μια κατηγορία που ταλαιπωρεί πολλούς ιδιοκτήτες με τις αυθαίρετες και συχνά αδικαιολόγητες απορρίψεις τους από τα κτηματολογικά γραφεία. Με τη σημερινή ρύθμιση βάζουμε ένα τέλος στην ταλαιπωρία των πολιτών. Καθίσταται πλέον υποχρεωτική η διόρθωση πρόδηλου σφάλματος για συγκεκριμένες περιπτώσεις, ενώ σε περίπτωση απόρριψης πρέπει να υπάρχει αιτιολογημένη άρνηση. Έτσι οι πολίτες γλιτώνουν χρόνο και χρήμα από το να καταφεύγουν στη δικαιοσύνη και να αναμένουν χρόνια για μια απλή, αυτονόητη διόρθωση.

Επίσης, μόνο θετικό μπορεί να χαρακτηριστεί και το γεγονός ότι αντί για πολλά αποσπάσματα κτηματολογικού διαγράμματος που αφορούν στο ίδιο οικόπεδο, πλέον απαιτείται μόνο ένα. Μειώνουμε έτσι και το αντίστοιχο κόστος για τον πολίτη. Στην περίπτωση της ψηφιακής υποβολής καταργούνται και άλλες κατηγορίες εγγράφων, το απόσπασμα κτηματολογικού διαγράμματος, το κτηματολογικό διάγραμμα και το ηλεκτρονικό διάγραμμα.

Καταργείται, επίσης, η προσκόμιση δήλωσης φόρου μεταβίβασης στις μεταγραφές ακινήτων, ενώ ολοκληρώνεται πιο γρήγορα ο νομικός έλεγχος στο Κτηματολόγιο, αφού πια απαλείφεται ένα στάδιο και δεν απαιτείται πλέον σύμφωνη γνώμη του προϊσταμένου.

Γίνονται κινήσεις, ώστε να αξιοποιηθούν όσο το δυνατόν περισσότεροι επαγγελματίες, αλλά και να ενισχυθεί το υπάρχον προσωπικό του Κτηματολογίου. Διευρύνεται ο κατάλογος των προσώπων που ασκούν τον νομικό έλεγχο, ώστε να έχουμε πιο ταχεία διεκπεραίωση των αιτήσεων. Πλέον και οι αναπληρωτές προϊστάμενοι και ο προϊστάμενος διεύθυνσης του νομικού έργου, όπως και οι υπάλληλοι ΠΕ προβαίνουν στον νομικό έλεγχο των αιτήσεων.

Επίσης, σημαντικό είναι ότι όλα αυτά τα πρόσωπα μπορούν να αναλαμβάνουν φακέλους από οποιοδήποτε κτηματολογικό γραφείο όλης της επικράτειας, ώστε να καταφέρουμε να αξιοποιήσουμε στο έπακρο το υπάρχον προσωπικό.

Επίσης, αυξάνει ο αριθμός των μηχανικών που μπορούν να είναι διαπιστευμένοι στο Κτηματολόγιο, αφού πλέον προστίθενται και όσοι είναι τεχνολογικής εκπαίδευσης, ενώ ταυτόχρονα απορροφώνται πιο γρήγορα οι μηχανικοί αυτοί με το να μην απαιτείται πλέον να έχει περάσει διετία από την εγγραφή τους στο σχετικό μητρώο.

Κατοχυρώνονται οι θέσεις εργασίας για το προσωπικό ιδιωτικού δικαίου αορίστου χρόνου στα ειδικά άμισθα υποθηκοφυλακεία. Αυτοδίκαια οι εργαζόμενοι αυτοί εντάσσονται στο προσωπικό του Κτηματολογίου.

Σε αυτό το σημείο θα ήθελα να αναφερθώ και σε μια κριτική που ακούστηκε πολύ συχνά στις επιτροπές από την Αντιπολίτευση, ότι το Κτηματολόγιο χρειάζεται περισσότερους εργαζόμενους. Αυτό είναι προφανές. Πάντοτε είναι καλύτερο για μια δημόσια υπηρεσία να έχει όλο και περισσότερο προσωπικό και σίγουρα θα βοηθούσε.

Όμως, κατ’ αρχάς οι νέες προσλήψεις δεν είναι αντικείμενο νομοθετικής πρωτοβουλίας και επομένως δεν θα μπορούσαν να αφορούν στο συγκεκριμένο νομοσχέδιο που συζητάμε.

Κατά δεύτερον, όπως πολλές φορές έχει επαναλάβει ο κύριος Υφυπουργός, έχει ήδη ζητήσει από το ΑΣΕΠ πεντακόσιες ογδόντα επιπλέον προσλήψεις για το Ελληνικό Κτηματολόγιο, ενώ σήμερα απασχολούνται χίλιοι εκατό εργαζόμενοι, οι οποίοι διαχειρίζονται χίλιες πεντακόσιες νέες πράξεις καθημερινά.

Άρα το ζητούμενο είναι πρώτα και πάνω απ’ όλα να ανακατανείμουμε πιο αποτελεσματικά το υπάρχον προσωπικό. Γι’ αυτό το σημερινό νομοσχέδιο στηρίζει τους εργαζόμενους στο Ελληνικό Κτηματολόγιο, τους στηρίζει έμπρακτα, τους ενισχύει οικονομικά και τους αναγνωρίζει το κοπιώδες και δύσκολο καθημερινό έργο τους.

Σε αυτό το πλαίσιο καλύπτονται οι κενές θέσεις προϊσταμένων των κτηματολογικών γραφείων πιο άμεσα, με απορρόφηση από προηγούμενη προκήρυξη.

Επίσης έχουμε το επίδομα θέσης ευθύνης για τους προϊσταμένους και αντίστοιχη αποζημίωση για τους αναπληρωτές προϊσταμένους.

Και φυσικά, η σημαντική αλλαγή, που, δυστυχώς, έγινε προσπάθεια υποτίμησης και αυτής από μεριάς της Αντιπολίτευσης, είναι ότι θεσπίζεται για πρώτη φορά μπόνους για τους εργαζόμενους του Κτηματολογίου, που θα σχετίζεται με την επίτευξη ποσοτικών στόχων, οι οποίοι θα συμφωνηθούν και θα τεθούν από κοινού με τους εργαζόμενους. Πρόκειται για ένα επιπλέον σημαντικό κίνητρο για το προσωπικό του Κτηματολογίου, που θα δει μια σημαντική αύξηση στις απολαβές του μέχρι το 15% του μισθού του. Ποιος, λοιπόν, μπορεί να πει όχι στα περισσότερα χρήματα γι’ αυτούς τους εργαζόμενους, που καθημερινά δίνουν μάχη για την καλύτερη δυνατή εξυπηρέτηση του κόσμου και την ταχύτερη διεκπεραίωση των υποθέσεων;

Άλλη μια πολύ σημαντική διάταξη είναι αυτή που δίνει δυνατό χρονικό περιθώριο σε όλες τις Ελληνίδες και όλους τους Έλληνες να καταγράψουν την ιδιοκτησία τους. Παρατείνονται, λοιπόν, μέχρι τις 30-11-2024 οι προθεσμίες για να προχωρήσουν είτε α) σε αγωγή διόρθωσης πρώτων εγγραφών είτε β) σε αίτηση προδήλου ή αγωγή για όσα ακίνητα έχουν χαρακτηριστεί ως αγνώστου ιδιοκτήτη είτε γ) σε εκπρόθεσμες δηλώσεις στην περιοχή κτηματογράφησης. Επομένως προτεραιότητα είναι ο πολίτης, προτεραιότητα είναι ο ιδιοκτήτης, που μπορεί ακόμη και τώρα, εύκολα και ανέξοδα, να εξασφαλίσει την ιδιοκτησία του αν είχε χάσει τις προθεσμίες.

Έχει ιδιαίτερη αξία και η διευκρίνιση που γίνεται ότι ο έλεγχος νομιμότητας από τα κτηματολογικά γραφεία γίνεται μόνο για όσα θέματα πρέπει να ελεγχθούν πριν από την καταχώριση επί ποινή απολύτου ακυρότητας και μόνο.

Επίσης, με σημερινή ρύθμιση λύεται το πρόβλημα με τις απαλλοτριωμένες εκτάσεις φορέων του δημοσίου που δεν έχουν καταχωριστεί μέχρι σήμερα και φαίνονται ως αγνώστου ιδιοκτήτη.

Τέλος, με τις υπόλοιπες διατάξεις αρμοδιότητας του Υπουργείου Ψηφιακής Διακυβέρνησης δίνεται παράταση ενός έτους για τη μελέτη ταξινόμησης των δεδομένων από τη Γενική Γραμματεία Πληροφοριακών Συστημάτων του Υπουργείου, αλλά και για την εγκατάσταση των κεντρικών εφαρμογών και συστημάτων στο G-Cloud για την εγκατάσταση των συστημάτων του Υπουργείου Παιδείας και του Υπουργείου Υγείας.

Επίσης, παρατείνεται μέχρι τέλους του 2024 η δυνατότητα να χρησιμοποιεί το Εθνικό Κέντρο Τεκμηρίωσης και Ηλεκτρονικού Περιεχομένου τους χώρους του Εθνικού Ιδρύματος Ερευνών.

Να σημειώσω εδώ ότι στο σημερινό νομοσχέδιο εντάχθηκε και η τροπολογία του Υπουργείου Ανάπτυξης για το «Καλάθι του Άη-Βασίλη» με παιχνίδια σε προσιτές τιμές, για την περίοδο των εορτών.

Κλείνοντας, θα ήταν παράλειψη να μην αναφερθώ στη μεγάλη ελληνική καινοτομία στη δημόσια διοίκηση, που είναι και πάλι επίτευγμα του Υπουργείου Ψηφιακής Διακυβέρνησης, την εφαρμογή της τεχνητής νοημοσύνης στο gov.gr προς εξυπηρέτηση όλων των πολιτών. Η χώρα μας ηγείται σε αυτό το επίπεδο στην Ευρωπαϊκή Ένωση εφαρμόζοντας τέτοια υψηλή τεχνολογία στην επικοινωνία του δημοσίου με τους πολίτες. Πρόκειται για άλλη μια μεγάλη επιτυχία του Υπουργείου Ψηφιακής Διακυβέρνησης.

Μετά από όλα αυτά, είναι παραπάνω από σαφές πως η ψηφιοποίηση είναι η μόνη διέξοδος στα γραφειοκρατικά βαρίδια που μας κρατούν πίσω. Είναι η μόνη απάντηση στις καθυστερήσεις, στην ταλαιπωρία και στις διαμαρτυρίες των πολιτών. Η ψηφιοποίηση είναι εδώ και όχι μόνο μπορούμε, αλλά οφείλουμε να την αξιοποιήσουμε πλήρως.

Η Ελλάδα πρέπει να προχωρήσει μπροστά και από ουραγός στο θέμα της κτηματογράφησης να εφαρμόσει όλες τις σύγχρονες μεθόδους που θα μας κάνουν πρωτοπόρους και θα μας οδηγήσουν στο μέλλον.

Καλώ, λοιπόν, όλες τις παρατάξεις να υπερβούν τις όποιες μικροκομματικές διαφωνίες, τις όποιες διαφωνίες μπορεί να υπάρχουν, θεμιτές ή όχι, λογικές ή όχι, και αναγνωρίζοντας την αξία των σημερινών ρυθμίσεων να υπερψηφίσουν το σημερινό νομοσχέδιο στο σύνολό του.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, και για την τήρηση του χρόνου. Τον λόγο τώρα έχει από τον ΣΥΡΙΖΑ ο εισηγητής κ. Γεώργιος Καραμέρος.

Παρακαλώ, κύριε συνάδελφε.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κύριε Υπουργέ, κυρίες και κύριοι Βουλευτές, συζητήσαμε αναλυτικά στην αρμόδια επιτροπή για το νομοσχέδιο που φέρνει η Κυβέρνηση προς ψήφιση σήμερα και αφορά, κατά μεγάλο μέρος, διατάξεις για το «Ελληνικό Κτηματολόγιο». Λύνει προβλήματα το παρόν νομοσχέδιο; Λίγα και με μπαλώματα. Είναι εμβαλωματικές λύσεις, ενώ το σοβαρό πρόβλημα της υποστελέχωσης παραπέμπεται στις καλένδες, θέτοντας σε αμφισβήτηση ακόμα και τις περιορισμένες πρωτοβουλίες ψηφιοποίησης που αποτυπώνονται στο παρόν νομοσχέδιο.

Σήμερα, όμως, δεν θα κριθείτε μόνο για το νομοσχέδιο αυτό εδώ στην Ολομέλεια και ενώπιον του ελληνικού λαού αλλά και για τα πεπραγμένα σας όλα αυτά τα τεσσεράμισι χρόνια, που μάλιστα επιλέξατε να μεταφέρετε την πολύ σοβαρή υπόθεση του Κτηματολογίου από το Υπουργείο Περιβάλλοντος στο Υπουργείο Ψηφιακής Διακυβέρνησης. Να δούμε, λοιπόν, τι έχετε κάνει.

Το 2018, η κυβέρνηση του ΣΥΡΙΖΑ θεσμοθέτησε ένα νέο και τολμηρό πλαίσιο για το Ελληνικό Κτηματολόγιο, προχωρώντας ουσιαστικά σε μία επανίδρυση. Πολλές από τις διατάξεις αυτού του νόμου του 2018, του ν.4512/2018, σήμερα τροποποιούνται για να επιταχύνουν την ολοκλήρωση της κτηματογράφησης, τη στιγμή που η τότε Κυβέρνηση είχε θέσει έναν ορίζοντα από το 2018 ως το 2021. Ένα νέο ορίζοντα έθεσε ο κ. Χατζηδάκης, Υπουργός Περιβάλλοντος το 2019 μέχρι το 2021, και τώρα έχετε εσείς με άδηλο τον χρόνο της ολοκλήρωσης. Συζητάμε, λοιπόν, μετά από μία τετραετία πώς μπορεί να συνεχιστεί χωρίς εμπόδια η ολοκλήρωση της κτηματογράφησης, χωρίς, βέβαια, να τίθεται αυτός ο συγκεκριμένος ορίζοντας.

Ποια είναι η μεγάλη μεταρρύθμιση της Νέας Δημοκρατίας; Η προσέγγιση του Κτηματολογίου ως πρόβλημα και ευθύνη του Υπουργείου Ψηφιακής Διακυβέρνησης, αντί για ένα κρίσιμο ζήτημα αρμοδιότητας του Υπουργείου Περιβάλλοντος. Αυτή είναι η αρχή πάνω στην οποία κινείστε. Προφανώς και η ψηφιακή διακυβέρνηση μπορεί να συμβάλλει στην επίλυση των προβλημάτων του Κτηματολογίου, αλλά δεν πρέπει να παραγνωρίζουμε την άμεση σύνδεση της κτηματογράφησης με τον χωροταξικό σχεδιασμό, αποσυνδέοντάς την από τους δασικούς χάρτες, συνολικά το φυσικό περιβάλλον.

Η μεταφορά, λοιπόν, του Κτηματολογίου στο Υπουργείο Ψηφιακής Διακυβέρνησης δεν έχει λύσει μέχρι σήμερα κανένα απολύτως πρόβλημα, παρά μόνο έχει ανατροφοδοτήσει την ταλαιπωρία των πολιτών, την προώθηση ημετέρων, την αποδιάρθρωση και την αναποτελεσματικότητα. Συνέπεια αυτής της εξέλιξης, οι τεράστιες ουρές από πολίτες που πήγαιναν ξημερώματα στα κτηματολογικά γραφεία για να εξυπηρετηθούν και οι διοικήσεις τριών ημερών, που είναι ενδεικτικές του χάους στον φορέα και της αδυναμίας της πολιτικής ηγεσίας να βρει ικανούς και άριστους. Αυτά είναι μερικά από τα γεγονότα που σημάδεψαν την πορεία του Κτηματολογίου κατά τη διάρκεια της διακυβέρνησης της Νέας Δημοκρατίας.

Το αποτέλεσμα; Υποσκάπτεται η αξιοπιστία του φορέα από εκείνους που έχουν συμφέρον να μην ολοκληρωθεί ποτέ, τίθεται σε κίνδυνο η ασφάλεια των συναλλαγών όσο τα ακίνητα εγγράφονται με εκκρεμότητες και παραπέμπεται στις καλένδες η περαίωση της κτηματογράφησης.

Το βασικό πρόβλημα του Κτηματολογίου είναι η διαχρονική του υποστελέχωση και η απροθυμία να αξιοποιηθεί η διοικητική διάρθρωση που άφησε ως παρακαταθήκη ο ΣΥΡΙΖΑ το 2018, ούτως ώστε να στελεχωθεί πλήρως και με καταρτισμένο προσωπικό ο οργανισμός, καθώς και να λυθεί το πρόβλημα με τις διάσπαρτες ή εκκρεμείς καταχωρίσεις στα υποθηκοφυλακεία της χώρας.

Αντ’ αυτού τι έχει συμβεί; Μια μεταφορά του οργανισμού από το ένα Υπουργείο στο άλλο, χωρίς καμμία θεσμική μνήμη για το αντικείμενο, μια διοίκηση τριών ημερών -που θα αναφερθώ αναλυτικά, για να ξέρουν και οι πολίτες τι έχετε κάνει στο Κτηματολόγιο, δεν θα πάμε μόνο άρθρο κατ’ άρθρο- και, εν τέλει, ο διορισμός στη θέση του προέδρου του μέχρι πρότινος διευθυντή του γραφείου σας, κύριε Κυρανάκη.

Εδώ πρέπει να ενημερωθεί ο ελληνικός λαός, για να αντιληφθεί λίγο τη νοοτροπία και τις πρακτικές της Κυβέρνησης. Αφού μεταφέρεται το Κτηματολόγιο από το Υπουργείο Περιβάλλοντος στο Υπουργείο Ψηφιακής Διακυβέρνησης, δημοπρατήθηκε το μεγάλο έργο των σχεδόν 300 εκατομμυρίων ευρώ για την ψηφιοποίηση των υποθηκοφυλακείων. Από τότε, όμως, άρχισαν οι αρρυθμίες, σαν να έχασε το επιτελικό κράτος το ενδιαφέρον του.

Τον Σεπτέμβριο, λοιπόν, τώρα, πριν λίγους μήνες, διορίσατε τον πολιτευτή της Νέας Δημοκρατίας στην Αχαΐα, τον γεωλόγο κ. Ανδρέα Τσώκο, ο οποίος μετά από δύο μέρες πήρε την απόφαση να παραιτηθεί, όταν διαπίστωσε αφ’ ενός την κατάσταση που επικρατούσε στο Κτηματολόγιο με την έλλειψη προσωπικού, που είναι ένα κρίσιμο ζήτημα και την οργάνωση που δεν υπήρχε και δεν υπάρχει, αφ’ ετέρου το γεγονός ότι θα ήταν μέλος μιας ουσιαστικά προσωρινής διοίκησης, καθώς -μην το ξεχνάμε αυτό- εκκρεμεί η τοποθέτηση διοικητικού συμβουλίου μέσω ΑΣΕΠ, σύμφωνα με την πρόβλεψη του ν.4735/2020.

Τότε υπήρξαν κάποιες διαρροές ότι ο ίδιος ο κ. Τσώκος ως γεωλόγος έχει μια εταιρεία που έχει ασυμβίβαστο. Αναρωτιόμαστε, δεν υπήρχε ασυμβίβαστο από το 2019 μέχρι το 2022, που τον είχατε διορίσει γενικό διευθυντή στην ελληνική Αρχή Γεωλογικών και Μεταλλευτικών Ερευνών, το παλιό ΙΓΜΕ;

Η επιτελική αριστεία συνεχίζεται. Στις 12 Σεπτεμβρίου, μετά την παραίτηση του κ. Τσώκου, εσείς και ο κ. Παπαστεργίου, μάλλον κ. Παπαστεργίου υπογράφει νέα υπουργική απόφαση, με την οποία Πρόεδρος στο «Ελληνικό Κτηματολόγιο» τοποθετείται ο κ. Στέλιος Σακαρέτσιος, πληροφορικός - οικονομολόγος, άλλοτε εκδότης της εφημερίδας «ΝΕΟΔΗΜΟΚΡΑΤΗΣ», ο οποίος τύγχανε και διευθυντής του γραφείου σας. Δεν ξέρω αν ασχολείται με τα social media, είδα στο βιογραφικό του ότι έχει αρκετές επιτυχίες σε αυτόν τον τομέα.

Βάλατε, δηλαδή, τον εκδότη της εφημερίδας «ΝΕΟΔΗΜΟΚΡΑΤΗΣ» να διοικεί το «Ελληνικό Κτηματολόγιο». Αρκεί να ρίξει κανείς μια ματιά στα βιογραφικά και τις ιδιότητες των άλλων μελών του διοικητικού συμβουλίου, για να καταλάβει κανείς τι ακριβώς έχετε κάνει στο Κτηματολόγιο ως προς τη διοίκηση. Τα μέλη του διοικητικού συμβουλίου είναι αγρονόμοι, τοπογράφοι, μηχανικοί, δικηγόροι, πολιτικοί μηχανικοί. Εσείς βάλατε τον διευθυντή του γραφείου σας, που ήταν εκδότης της εφημερίδας «ΝΕΟΔΗΜΟΚΡΑΤΗΣ» και διαβάζω εδώ ότι είναι ένθερμος υποστηρικτής της τεχνητής νοημοσύνης στη δημόσια διοίκηση αλλά και στην επιχειρηματικότητα. Αυτό μου θυμίζει λίγο σαν και εκείνες τις συνεντεύξεις που λέμε «το μεγαλύτερό μου ελάττωμα είναι η ειλικρίνεια». Αφήνω για τα Πρακτικά τη σύνθεση του διοικητικού συμβουλίου.

(Στο σημείο αυτό ο Βουλευτής κ. Γεώργιος Καραμέρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μάλιστα ο νυν πρόεδρος τοποθετήθηκε έναν μήνα περίπου πριν η Κυβέρνηση της Νέας Δημοκρατίας έρθει εδώ μέσα -το θυμάστε-, μέσα σε ένα κλίμα μεταρρυθμιστικού ενθουσιασμού -για την ίδια βέβαια-, όταν ψήφισε τον νέο νόμο για την «αξιοκρατική» επιλογή των διοικήσεων μέσω γραπτού διαγωνισμού και συνέντευξης από επιτροπή, με πλειοψηφία πολιτικά ανακλητών μελών πριν από την τελική επιλογή του Υπουργού. Αναρωτιόμαστε, πρόκειται να εφαρμοστεί ο ν.5062/2023, που τόσο πολύ εκμεταλλεύτηκε επικοινωνιακά η Νέα Δημοκρατία, για το Κτηματολόγιο ή θα εξαντληθεί η τετραετής θητεία της παρούσας διοίκησης; Ενδιαφέρον έχει να δούμε και τη μεθοδολογία που θα ακολουθηθεί στη γραπτή εξέταση για την επιλογή μιας τόσο ευαίσθητης θέσης.

Ξέρετε, κύριε Πρόεδρε, κύριε Υπουργέ, κυρίες και κύριοι συνάδελφοι, αρκεί κάποιος να ρίξει μια ματιά στην έκθεση της Επιστημονικής Υπηρεσίας της Βουλής, πολυσέλιδη για ένα τόσο περιορισμένο σε αριθμό άρθρων νομοσχέδιο. Θα ξεχωρίσω κάποια σημεία. Δεν θα πω ότι είναι κόλαφος, αλλά όλη αυτή την κριτική που σας ασκήσαμε και στις επιτροπές με τις επιφυλάξεις για την ασφάλεια δικαίου, τη διατυπώνει η Επιστημονική Επιτροπή σε αρκετά άρθρα.

Στέκομαι στις αναφορές για ερμηνευτικές αμφιβολίες, για έλλειψη συστηματικής ενότητας σε μια σειρά άρθρων. Παράδειγμα, στο άρθρο 10 και 11, που λέει ότι «παρατηρείται πως απουσιάζει το ειδικό ρυθμιστικό πλαίσιο που θα διέπει τη λήψη τέτοιων αποφάσεων του γενικού διευθυντή». Ή στο τέλος, στο άρθρο 19, που λέει πως «ως εκ της φύσεώς τους οι αποφάσεις και οι αρμοδιότητες» που εσείς μεταβιβάζετε «γεννάται προβληματισμός ως προς το ότι για την προσωρινή πλήρωση των θέσεων αυτών, σύμφωνα με την προτεινόμενη ρύθμιση, δεν επιλέγεται αλλά και ούτε καν προτιμάται υπάλληλος με προσόντα αντίστοιχα τον απαιτούμενων για την τακτική πλήρωση της θέσης και ιδίως με τίτλο σπουδών Τμήματος Νομικής» με ό,τι αυτό μπορεί να εγείρει, ξέρετε, για τη συνέχεια και τις απαιτήσεις.

Αυτό ήταν το κλίμα και στις επιτροπές, θέλω να το μεταφέρω εδώ. Ναι, θέλετε -γιατί καμμιά φορά, ξέρετε, ο δρόμος προς την κόλαση είναι στρωμένος με καλές προθέσεις- να επιταχύνετε τις διαδικασίες, να ξεκολλήσετε την αγορά, αλλά όταν μιλάμε για περιουσίες, δεν δικαιολογούνται λάθη. Δεν είναι δυνατόν με προσωρινή κτηματογράφηση, με εκκρεμότητες να έχουμε ουσιαστικά κτηματογράφηση.

Εδώ, λοιπόν, είμαστε αρνητικοί επί της αρχής στο συγκεκριμένο νομοσχέδιο. Τα μέχρι τώρα πεπραγμένα της Κυβέρνησης της Νέας Δημοκρατίας δεν εξασφαλίζουν μια αποτελεσματική λύση για το χρόνιο και δυσεπίλυτο, όπως έχει εξελιχθεί, πρόβλημα του Κτηματολογίου. Δεν πιστεύουμε ότι τα μέτρα επέκτασης της ψηφιοποίησης, που αναγνωρίζουμε ότι χρειάζονται, επαρκούν από μόνα τους για να καλυφθεί το πρόβλημα της υποστελέχωσης.

Και θα σας πω μια ενδεικτική επιστολή -θα την καταθέσω στα Πρακτικά- την οποία έχει λάβει ο κύριος Υπουργός από τις 6 Δεκεμβρίου από μια υπάλληλο στην Ηλεία που έχει τριάντα χρόνια εμπειρία. Έχετε προσλάβει είκοσι επτά νέους προϊσταμένους, ούτε έναν υπάλληλο. Εδώ το έργο του ολοκληρωμένου πληροφοριακού συστήματος πώς θα μπορεί να βοηθήσει το σύστημα μετεγγραφών - υποθηκών. Θα πηγαίνει πιο γρήγορα το ίντερνετ, να μην πέφτει το σύστημα για να μη χάνονται τα πιστοποιητικά; Θα αλλάξει κάτι με τις επιταγές, που πρέπει να βγαίνουν στην τράπεζα για να εισπραχθεί και να σαρωθεί η συναλλαγή την ίδια μέρα; Και πολλές άλλες είναι οι παρατηρήσεις που στέκονται, κυρίως στην έλλειψη προσωπικού.

Εσείς έχετε την αίσθηση ότι έχοντας προϊσταμένους, αλλά χωρίς υπαλλήλους από κάτω με τη συμβολή των δικηγόρων, θα λύσετε το πρόβλημα. Θα δημιουργήσετε πάρα πολλές εκκρεμότητες και κινδύνους. Αυτό είναι το γενικό πνεύμα.

Θα μπορούσα να διαβάσω και άλλα σημεία, όπως για παράδειγμα, για τον ποσοτικό έλεγχο, όπου λένε οι υπάλληλοι ότι για να λάβει κάποιος το μπόνους, δεν είναι δίκαιος ο τρόπος που λέτε εσείς. Διότι ένα έγγραφο Κτηματολογίου μπορεί να θέλει μία ώρα εργασίας, ενώ δέκα άλλα μαζί να θέλουν λιγότερο χρόνο για να πληρωθούν.

Μέσα στους ποσοτικούς στόχους δεν υπάγονται, επίσης, τα έγγραφα του Συστήματος Μετεγγραφών και Υποθηκών, γιατί η καταχώριση είναι το λιγότερο σε σχέση με την ολοκλήρωση της διαδικασίας τους.

Είναι και πολλά-πολλά άλλα, όπως οι παρατηρήσεις για τους υπαλλήλους που τους βάλατε απέναντι. Δεν θέλατε να μιλήσουν στην επιτροπή. Προκήρυξαν μια απεργία σήμερα που από ό,τι μαθαίνουμε -υπάρχει μια σχετική ανακοίνωση για τα Πρακτικά- είχε μια συμμετοχή της τάξης του 85%, ενδεικτικό ότι οι υπάλληλοι του Κτηματολογίου, η ραχοκοκαλιά αυτής της προσπάθειας, αποδοκιμάζουν αυτή σας την πολιτική βούληση και πρωτοβουλία.

(Στο σημείο αυτό ο Βουλευτής κ. Γεώργιος Καραμέρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είμαστε, λοιπόν, αρνητικοί επί της αρχής, αλλά θέλω να πω ότι δεν είμαστε απόλυτα αρνητικοί στις όποιες θετικές βελτιώσεις και προσπάθειες υπάρχουν σε αυτό το νομοσχέδιο.

Συμφωνούμε, λοιπόν, με το άρθρο 21, αλλά όχι και με την εξουσιοδοτική διάταξη του άρθρου 32 που αφορά στο κίνητρο επίτευξης στόχων στους εργαζομένους του Κτηματολογίου, θέλοντας όμως να κάνουμε δύο επισημάνσεις. Σε ένα πλαίσιο όπου η κτηματογράφηση πραγματοποιείται με εκκρεμότητες δεν είναι σωστό να εστιάζουμε μόνο στην ποσοτική διεκπεραίωση. Το ανέλυσα και πριν πόσο σημαντικό είναι αυτό. Είναι γνωστές οι εγκρίσεις μπόνους για τα «δικά σας παιδιά» και αυτό δεν μπορεί να γίνει με τη δική μας σφραγίδα.

Ήδη έχουμε την πληροφόρηση, κύριε Υπουργέ, ότι έχει νοικιαστεί ένα κτήριο στην Ηπείρου, κατά τη λογική του «πράσινου κτηρίου» του ΕΦΚΑ στη λεωφόρο Κηφισίας στο Χαλάνδρι, όπου εκεί θα μεταφερθούν κάποιοι προϊστάμενοι και θα κάνουν ένα κομμάτι της δουλειάς. Θα δίνετε το μπόνους σε αυτούς; Γιατί να το παίρνουν όλοι οι εργαζόμενοι; Και αυτό είναι μια πάρα πολύ λογική απορία. Ήδη αυτοί οι είκοσι επτά που πήρατε κάνουν την ίδια δουλειά με υπαλλήλους που είναι τριάντα χρόνια στο Κτηματολόγιο και οι είκοσι επτά είναι στο δέκατο πέμπτο μισθολογικό κλιμάκιο και αυτοί που είναι τριάντα χρόνια και κάνουν την ίδια δουλειά και είναι στο απέναντι γραφείο παίρνουν λιγότερα χρήματα. Αυτό δεν είναι δίκαιο, προφανώς.

Είμαστε, επίσης, σύμφωνοι με τα άρθρο 24 και 34, όπου καταργείται η προσκόμιση βεβαίωσης περί μη οφειλής τέλους ακίνητης περιουσίας. Είναι θετικό. Ωστόσο και σε αυτή την περίπτωση θέλουμε να υπογραμμίσουμε την ανάγκη μιας δυσλειτουργικής σύνδεσης στοιχείων της ΑΑΔΕ, των δήμων και του Κτηματολογίου, για να ενισχυθεί η αξιοπιστία των εγγράφων, να περιοριστεί η πιθανή ευαλωτότητα -και το ξέρουμε αυτό από την ψηφιακή διακυβέρνηση, όταν υπάρχει διαλειτουργικότητα των συστημάτων- και προφανώς, να γλιτώνουν οι πολίτες από την ταλαιπωρία και να περιορίζεται το γραφειοκρατικό κόστος.

Η ταχύτητα δεν αρκεί σε ορισμένες περιπτώσεις και δεν ενισχύει την ασφάλεια δικαίου στις συναλλαγές και αυτό είναι κρίσιμο, όταν μιλάμε για το περιβάλλον, για τη χωροταξία, για τους δασικούς χάρτες, για τη δημόσια και ιδιωτική περιουσία.

Επίσης, συμφωνούμε με τα άρθρα 25 και 26, που καταργούν την πολλαπλή προσκόμιση αποσπάσματος κτηματολογικού διαγράμματος για διηρημένες ιδιοκτησίες και αντιμετωπίζουν κάποια ζητήματα υπερβάσεων, χιλιοστών για πολυώροφα ακίνητα και προβλέπουν την υποβολή ψηφιακών αντιγράφων συμβολαιογραφικών πράξεων.

Εδώ, απλώς θέλουμε να σημειώσουμε την επαγρύπνηση που χρειάζεται για να μην αξιοποιηθεί το εν λόγω πλαίσιο που θέλει να λύσει προβλήματα για να δημιουργήσει αυθαιρεσίες.

Το υπόλοιπο νομοσχέδιο παρατείνει κάποιες προθεσμίες σε ζητήματα Υπουργείου Ψηφιακής Διακυβέρνησης τις οποίες κατανοούμε διοικητικά, αλλά πρέπει να γνωρίζουμε τις αιτίες, και κατά βάση τον τρόπο που προσπαθεί να διευθετήσει κάποια προβλήματα σε μια διαδικασία κτηματογράφησης που χαρακτηρίζεται από εκκρεμότητες.

Κύριε Πρόεδρε, κύριε Υπουργέ, κυρίες και κύριοι συνάδελφοι, ο ψηφιακός τομέας, η ψηφιακή διακυβέρνηση μπορεί και πρέπει να δίνει λύσεις που θα βελτιώνουν τη ζωή των πολιτών, θα εξοικονομούν πόρους για πιο αποδοτικές χρήσεις και θα ολοκληρώνουν εκκρεμότητες που ταλαιπωρούν κοινωνία και δημόσια διοίκηση. Το συγκεκριμένο νομοσχέδιο το καταψηφίζουμε, γιατί στερείται ορίζοντα ολοκλήρωσης, γιατί η Κυβέρνηση δεν πείθει με τα πεπραγμένα της ότι θα εξασφαλίσει μια λειτουργική συνέχεια στο Κτηματολόγιο, γιατί δεν ενδιαφερόταν από την αρχή να βρει μια λύση με βάση τη θεσμική εμπειρία και ανάγκη θεσμικής συνέχειας που δίνουν οι άνθρωποι του οργανισμού.

Παρά τα ζητήματα που θίξαμε, θα στηρίξουμε τις πρωτοβουλίες που ανέφερα για το ΤΑΠ, το κίνητρο επίτευξης στόχων και τις διηρημένες ιδιοκτησίες, αλλά και το άρθρο 8. Είμαστε υπέρ της ψηφιοποίησης, αλλά είμαστε κατά των πρακτικών και της βιαστικής κτηματογράφησης, με εκκρεμότητες που θα δημιουργήσουν -είναι δεδομένο- προβλήματα στο εγγύς μέλλον.

Αναμένουμε, επίσης, με ενδιαφέρον -για να κλείσω, κύριε Πρόεδρε- το συμβόλαιο απόδοσης που θα πρέπει να υπογραφεί μεταξύ Υπουργείου Ψηφιακής Διακυβέρνησης και Κτηματολογίου, βάσει του ν.5062/2023, για να δούμε έστω εκεί ποια πολιτική έχετε στο μυαλό σας για την τρέχουσα τετραετία στο Κτηματολόγιο, βάσει της οποίας θα κριθείτε και η διοίκηση και εσείς στο τέλος αυτής της θητείας.

Σας ευχαριστώ θερμά.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ να κλείσει το σύστημα της ηλεκτρονικής εγγραφής ομιλητών.

Τον λόγο τώρα έχει ο ειδικός αγορητής του ΠΑΣΟΚ κ. Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το Ελληνικό Κτηματολόγιο για το οποίο συζητούμε σήμερα αποτελεί ένα κορυφαίο θέμα. Απασχολεί εκατομμύρια Ελλήνων. Η ατομική ιδιοκτησία για τους Έλληνες υπήρξε πάντα κάτι ζητούμενο, κάτι σημαντικό, κάτι που ήθελαν να αποκτήσουν ή να προστατέψουν.

Τεράστιας, όμως, σημασίας είναι και για την ασφάλεια δικαίου που οφείλει να παρέχει κάθε χώρα στους πολίτες της, κάθε ευνομούμενο κράτος. Και τελικώς, έχει τεράστια σημασία και για την αναπτυξιακή προοπτική της χώρας, πώς επενδύεις, πώς επεκτείνεις υποδομές, πώς χτίζεις, αν δεν υπάρχει ένα σοβαρό Κτηματολόγιο το οποίο να έχεις εμπιστοσύνη.

Εμείς, λοιπόν, κύριοι συνάδελφοι -και δυστυχώς, έχουμε όλοι ευθύνη, ο καθένας προσωπικά και τα κόμματα- όλα αυτά τα χρόνια δεν ανταποκριθήκαμε όσο θα έπρεπε -και μιλάω για δεκάδες χρόνια- σε αυτό το μεγάλο ζητούμενο, που είναι η προστασία της ατομικής, της ακίνητης περιουσίας των Ελλήνων.

Στο ΠΑΣΟΚ ξεκινήσαμε κάποιες προσπάθειας πριν από αρκετά χρόνια, αλλά το επίπεδο της ηλεκτρονικής διακυβέρνησης, το επίπεδο της μηχανογράφησης ήταν μακράν, πολύ μακράν πίσω από ό,τι είναι σήμερα. Σήμερα έχουν γίνει τεράστια άλματα, τρομακτικά.

Δείξατε εσείς, κύριοι συνάδελφοι, τα τελευταία δέκα χρόνια, η Νέα Δημοκρατία και ο ΣΥΡΙΖΑ -γιατί τα τελευταία δέκα χρόνια είναι που έγιναν αυτά τα τρομακτικά άλματα με τη μηχανογράφηση, με την ηλεκτρονική διακυβέρνηση, με την τεχνητή νοημοσύνη- δείξατε ότι ήσασταν έτοιμοι να προσαρμόσετε τις ανάγκες, αυτές τις φοβερές που υπήρχαν, με αυτά τα άλματα της επιστήμης; Δεν νομίζω και αυτό το αποδεικνύει άλλωστε και το τεράστιο κενό, οι εκατοντάδες χιλιάδες εκκρεμότητες που υπάρχουν ακόμη και σήμερα.

Και μια και αναφερόμαστε στην τέταρτη βιομηχανική επανάσταση, είναι χρήσιμο να αναφερθώ σε αυτό που έγινε προχθές στην Ευρωπαϊκή Ένωση. Για πρώτη φορά εκπρόσωποι του Ευρωκοινοβουλίου και εκπρόσωποι του Συμβουλίου Αρχηγών συμφώνησαν και κατέληξαν σε μια απόφαση ιδιαιτέρως χρήσιμη για την τεχνητή νοημοσύνη, τα ατομικά δικαιώματα και για το πώς οι πολίτες προστατεύονται. Αυτό είναι ένα βήμα πάρα πολύ σημαντικό από την Ευρωπαϊκή Ένωση. Είναι πρωτοπόρα εδώ η Ευρωπαϊκή Ένωση. Και εύχομαι, πραγματικά, πολύ γρήγορα -υπολογίζεται γύρω στο 2025- να υπάρξουν σχετικές οδηγίες από την Κομισιόν για το θέμα αυτό.

Όμως, πάμε να αντιληφθούμε λίγο την κατάσταση του Κτηματολογίου. Εντρυφήσας λίγο στο παρελθόν, βρήκα από το 1940 -λίγο πριν από τον πόλεμο- στην εφημερίδα «ΟΙΚΟΝΟΜΙΚΟΣ ΤΑΧΥΔΡΟΜΟΣ» μια αναφορά που λέει: «Η περίπτωση της ελλείψεως κτηματολογίου είναι ένα χαρακτηριστικό σύμπτωμα υπερισχύσεως της πιέσεως προς εξυπηρέτηση συμφερόντων. Το κτηματολόγιο είναι ουσιαστικώς ανύπαρκτο στη χώρα αυτή». Προσέξτε, είναι από το 1940. Είναι διαπιστώσεις πριν από τόσα χρόνια. Ογδόντα χρόνια μετά, το 2020 έρχεται η Παγκόσμια Τράπεζα και με έκθεσή της στο κεφάλαιο «Doing Business», και στην αναφορά της, κύριε Υπουργέ, για την Ελλάδα λέει τα εξής. Λέει ότι παραμένει ακόμα το μόνο κράτος-μέλος της Ευρωπαϊκής Ένωσης χωρίς ένα πλήρες ψηφιοποιημένο Κτηματολόγιο. Ογδόντα χρόνια μετά πάλι τα ίδια. Βρισκόμαστε πάλι πίσω. Βρισκόμαστε πάλι με ένα Κτηματολόγιο που έχει τριακόσιες χιλιάδες έωλες υποθέσεις, πεντακόσιες χιλιάδες έωλες υποθέσεις, σε κάθε περίπτωση εκατοντάδες χιλιάδες έωλες υποθέσεις.

Όλα αυτά τελικά γιατί; Γιατί οδηγούμαστε σε μια τέτοια κατάσταση; Νομοθετούμε. Συζητάμε τους νόμους μας. Γίνονται προσπάθειες όπως η παρούσα προσπάθεια. Είναι θετική η προσπάθεια; Προφανώς, κάθε προσπάθεια είναι θετική. Θα είναι αποτελεσματική; Αυτό είναι ένα ερώτημα. Εμείς το ευχόμαστε. Δυστυχώς όμως δεν το ελπίζουμε. Και να εξηγήσω, κύριε Υπουργέ, γιατί δεν το ελπίζουμε. Αυτή η Κυβέρνηση, η Κυβέρνησή σας, έχει σημειώσει ρεκόρ νόμων που αναθεωρούν τους δικούς της νόμους μέσα σε σύντομο χρονικό διάστημα. Δεν έχει υπάρξει προηγούμενο, μια κυβέρνηση να αλλάξει τους δικούς της νόμους σε τόσο μικρό χρονικό διάστημα. Δείτε πόσους νόμους αλλάξατε από την πρώτη περίοδο της διακυβέρνησής σας. Θα σας αναφέρω ενδεικτικά τον Ποινικό Κώδικα και τον νόμο για την πολιτική προστασία όπως και ένα σωρό άλλοι νόμοι. Και γιατί γίνεται αυτό; Άποψή μου είναι ότι νομοθετείτε, κυρίως, για επικοινωνιακούς πολιτικούς λόγους και λιγότερο γιατί, πραγματικά, θέλετε να φέρετε αλλαγές.

Φοβάμαι, κύριε Υπουργέ -επαναλαμβάνω το απεύχομαι- ότι το ίδιο θα συμβεί και με το τωρινό νομοσχέδιο που συζητάμε. Και να εξηγήσω κάποιους λόγους. Πρώτον, δεν φαίνεται πουθενά ότι το νομοσχέδιο αυτό θα εξαλείψει αυτές τις εκκρεμότητες. Πουθενά. Ακούμε διαβεβαιώσεις και λόγια του τύπου «σε έναν χρόνο δεν θα υπάρχει καμμία εκκρεμότητα». Δεν το βλέπουμε όμως κάπου. Δεν πειθόμεθα ότι αυτές οι τριακόσιες ή οι πεντακόσιες χιλιάδες εκκρεμότητες θα έχουν εξαφανιστεί και ότι θα υπάρξει εξομάλυνση της αγοράς των ακινήτων. Δεύτερον, δεν ρυθμίζετε -και αυτό είναι κορυφαίο ζήτημα για εμάς- τα εργασιακά θέματα. Απεναντίας ακολουθείτε μια απαράδεκτη πρακτική έναντι των εργαζομένων. Να γίνω όμως πιο συγκεκριμένος. Πόσες θέσεις χρειάζονται για να λειτουργήσει ικανοποιητικά το Κτηματολόγιο το ελληνικό; Συμφώνως με τους ειδικούς, αν θέλουμε να λειτουργεί σοβαρά, επαγγελματικά και με συνέπεια, το Ελληνικό Κτηματολόγιο θα πρέπει να έχει δύο χιλιάδες υπαλλήλους. Πόσες είναι οι οργανικές θέσεις; Είναι χίλιες εκατόν πενήντα. Έχουμε, λοιπόν, εδώ ένα τεράστιο κενό. Χρειαζόμαστε δύο χιλιάδες υπαλλήλους και οι οργανικές θέσεις είναι χίλιες εκατόν πενήντα. Έχουν καλυφθεί οι οργανικές θέσεις, οι χίλιες εκατόν πενήντα και να πούμε επιτέλους ότι κάτι γίνεται; Ούτε αυτές έχουν καλυφθεί. Υπολείπονται κατά τριακόσιες για να καλυφθούν. Είναι μόνο οκτακόσιοι πενήντα οι απασχολούμενοι στις χίλιες εκατόν πενήντα οργανικές θέσεις.

Ισχυρίζεστε –και έχουμε ένα δεύτερο θέμα, λοιπόν- ότι θα προσληφθούν άμεσα διακόσιοι εξήντα υπάλληλοι με τον σε εξέλιξη διαγωνισμό του ΑΣΕΠ που αναμένεται ότι θα φέρει κόσμο στο Κτηματολόγιο. Δεν θα φέρει διακόσιους εξήντα. Ο κάθε διαγωνιζόμενος έχει δικαίωμα να ορίσει πού θέλει να διοριστεί. Βάζει προτεραιότητα. Πόσοι άραγε από τους διακόσιους εξήντα θα προτιμήσουν να βάλουν το Κτηματολόγιο ως πρώτη προτεραιότητά τους, όταν είναι 700 ευρώ ο βασικός μισθός; Ποιος θα προτιμήσει να πάει στο Κτηματολόγιο; Δική μας εκτίμηση είναι: εξήντα με εβδομήντα άτομα από τα διακόσια εξήντα. Και μακάρι -και το λέω ειλικρινώς, κύριε Υπουργέ- να διαψευστούμε.

Περαιτέρω, για να καλύψετε τις ελλείψεις -επειδή βλέπετε ότι εκ των πραγμάτων η έλλειψη θέσεων είναι αυτή που δημιουργεί τα τεράστια προβλήματα- τι κάνετε; Κάνετε outsourcing. Διαρκώς κάνετε outsourcing. Δούλευαν ήδη δικηγόροι. Θα επαναληφθεί με δικηγόρους. Τώρα και μηχανικοί. Θα επαναληφθεί με μηχανικούς. Και πραγματικά σε αυτή τη διαρκή ιδιωτικοποίηση του δημόσιου τομέα και της δημόσιας δραστηριότητας, δεν πρέπει κάποια στιγμή να τεθεί ένα χειρόφρενο; Διαρκώς να γίνεται; Δηλαδή στο τέλος θα ιδιωτικοποιήσουμε όλο τον δημόσιο τομέα;

Πάμε παραπέρα. Αναφέρθηκε και ο συνάδελφος πριν στο μπόνους των 100 ευρώ και των 150 ευρώ. Δεν είναι για όλους. Και σας εξήγησαν, εκτιμώ, και στην επιτροπή ότι η δουλειά που γίνεται, προκειμένου να ελεγχθούν τα έγγραφα τα υποβαλλόμενα αμέσως μετά την υπογραφή των συμβολαίων, είναι μια συλλογική δουλειά δεν είναι μόνο ένας που θα την κάνει. Αλλά πέρα και από αυτό, ακόμα και η ίδια η εργασία του καθενός μπορεί για έναν υπάλληλο να χρειαστούν δεκαπέντε ώρες, προκειμένου να επιλύσει μια υπόθεση που έχει δέκα διαδοχικά συμβόλαια, δέκα αλλαγές ιδιοκτητών, δέκα μεταπωλήσεις σε funds από το ένα fund στο άλλο. Το λέω για να θυμίσω κιόλας αυτά που έχετε κάνει και εσείς και είχε ψηφίσει ο ΣΥΡΙΖΑ για τα κόκκινα δάνεια. Άρα, δεν μοιράζετε το μπόνους σε όλον τον κόσμο, το μοιράζονται κάποιοι. Ποιοι θα είναι αυτοί; Πώς θα διατυπωθεί η υπουργική απόφαση; Άγνωστο. Μα, και αυτό το μπόνους των 100 ευρώ και των 150 ευρώ όταν έχεις ως βασικό μισθό 700 ευρώ, είναι επαρκές; Δηλαδή αυτοί οι τυχεροί από τα 700 ευρώ θα φτάσουν στα 850 ευρώ και σωθήκανε! Και νομίζετε ότι αυτό, πραγματικά, αποτελεί κίνητρο;

Αυτονοήτως, βέβαια, κύριε Υπουργέ, δεν μπορούμε να αφήσουμε ασχολίαστη την επιθετικότητα που είχατε στις επιτροπές προς τον εκπρόσωπο των εργαζομένων. Φτάσατε στο σημείο να αμφισβητήσετε τη νομιμοποίηση του προέδρου. Και, βέβαια, όταν προσκόμισε το καταστατικό και απέδειξε ότι αυτός είναι ο νόμιμος πρόεδρος -που θεωρώ τον ευτελίζατε εκείνη την ώρα τον άνθρωπο που εμφανίζεται ως νόμιμος πρόεδρος και εσείς να αμφισβητείτε ότι είναι ο νόμιμος πρόεδρος- ο πρόεδρος της επιτροπής το δέχθηκε. Όμως, κύριε Υπουργέ, την επιστολή που στείλατε, σκεφτήκατε καλά όταν τη διατυπώσατε;

Εγώ, πραγματικά, λέω τι κότσια νομίζει ότι έχει ο Υπουργός και στέλνει στους εργαζόμενους μια επιστολή που καταλήγει: «Μια απροειδοποίητη απεργία την ημέρα ψήφισης του νομοσχεδίου θα αποτελέσει σοβαρό πλήγμα στη σχέση εμπιστοσύνης που προσπαθώ να χτίσουμε μαζί».

Δηλαδή, κύριε Υπουργέ, η άσκηση του ανωτέρου δικαιώματος, του σημαντικότερου δικαιώματος, που έχουν οι εργαζόμενοι και είναι η απεργία όταν ασκείται, για εσάς θέτει ζήτημα εμπιστοσύνης προς τον εργαζόμενο; Και θέλω να καταθέσω την επιστολή του Υπουργού στα Πρακτικά για να υπάρχει.

(Στο σημείο αυτό ο Βουλευτής κ. Γεώργιος Νικητιάδης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και όπως είδατε, η απεργία ό,τι και να κάνετε, ό,τι επιστολές και να στείλατε, 85% συμμετοχή είχε. Τα αποτελέσματα κατέθεσε και ο συνάδελφός μου πριν στα Πρακτικά.

Με τα παραπάνω, λοιπόν, δεδομένα, παρά το γεγονός ότι θεωρούμε κάθε πρωτοβουλία για το Ελληνικό Κτηματολόγιο θετική, δεν θα ψηφίσουμε υπέρ του νομοσχεδίου ούτε κατά. Θα ψηφίσουμε «παρών». Γιατί εκτιμούμε την προσπάθεια, είναι καλύτερη από την απραξία, αλλά δεν πιστεύουμε ότι θα έχει επιτυχία.

Και επειδή επανειλημμένως και ο κ. Χατζηδάκης, ο Υπουργός Οικονομικών, προσφάτως με δικό του tweet σχολίασε το «παρών», καλό θα κάνει ο κ. Χατζηδάκης να επικοινωνήσει με τον Πρόεδρο της Βουλής να του εξηγήσει τι σημαίνει «παρών». Δηλαδή εσείς, στο τέλος-τέλος, θέλετε αν υπάρχουν και κάποιες καλές διατάξεις να μην τις ψηφίζουμε; Εμείς όποιες διατάξεις θεωρούμε καλές, όποιες τις θεωρούμε θετικές για τον ελληνικό λαό, για τους συναλλασσόμενους, όπως κάνουμε και με το παρόν νομοσχέδιο, θα τις ψηφίζουμε αυτές τις διατάξεις.

Πολύ γρήγορα έρχομαι στα άρθρα και αναφερθώ μόνο σε αυτά που τοποθετούμαστε αρνητικά. Στα άλλα είμαστε «παρών» και «ναι».

Στο άρθρο 9 λέμε όχι, διότι μεταφέρονται εκκρεμότητες από τα υποθηκοφυλακεία και τα κτηματολόγια, χωρίς να δίνεται καμμία λύση ουσιαστική για αυτό το θέμα.

Στα άρθρα 10 και 11, υπάρχει θέμα συνταγματικότητας και πρέπει να το εξεταστεί.

Στα άρθρα 22 - 23, επίσης, λέμε «όχι». Η Κυβέρνηση προσπαθεί να πάρει το αποθεματικό του φορέα, ενώ αναζητείτε πώς θα δώσετε μπόνους, ενώ έχει αποθεματικό ο φορέας. Κάπου, προφανώς από το Υπουργείο Οικονομικών ήρθε κάποια εντολή «κοιτάξτε, χρειαζόμαστε χρήματα, δείτε πού θα βρούμε χρήματα να καλύψουμε τα κενά» και πέρα από όσα κάνετε με τους ελεύθερους επαγγελματίες με το τεκμαρτό, έρχεστε τώρα να μαζέψετε και ό,τι αποθεματικό υπάρχει.

Στο άρθρο 30, επίσης, θα πούμε «όχι», γιατί δεν υπάρχει επαρκής δικαιολογία.

Επίσης, στο 31 θα πούμε «όχι», διότι υπάρχει πλήρης εργασιακή σύγχυση, σε ό,τι αφορά το άρθρο αυτό.

Στο 32 θα πούμε «όχι». Το κίνητρο μπορούσε να καλυφθεί από το αποθεματικό, αυτό που είπα πριν.

Κλείνοντας την πρωτολογία μου, κυρίες και κύριοι συνάδελφοι, πραγματικά το Ελληνικό Κτηματολόγιο είναι μια πάρα-πάρα πολύ σοβαρή υπόθεση. Δεν υπάρχει Έλληνας εκτιμώ που να μη σχετίζεται με το Κτηματολόγιο. Είτε από ένα μικρό χωραφάκι είτε από ένα μικρό σπιτάκι είτε από κάτι μεγαλύτερο είτε από οποιαδήποτε επαγγελματική δραστηριότητα που εμπεριέχει ακίνητο, οι περισσότεροι Έλληνες ενδιαφέρονται για να λειτουργήσει επιτέλους με αποτελεσματικό, σωστό, δίκαιο τρόπο το Κτηματολόγιο.

Εύχομαι, κύριε Υπουργέ, αυτά που υπόσχεστε να υλοποιηθούν. Επαναλαμβάνω, δεν το διαβλέπουμε, το ελπίζουμε. Μακάρι να μας διαψεύσετε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο ειδικός αγορητής από το Κομμουνιστικό Κόμμα Ελλάδας κ. Εμμανουήλ Συντυχάκης.

Παρακαλώ, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Το συζητούμενο νομοσχέδιο είναι ένα από τα εβδομήντα έξι αντιλαϊκά προαπαιτούμενα του Ταμείου Ανάκαμψης, για να προχωρήσει η υλοποίηση της πλήρους εμπορευματοποίησης της γης και οι στόχοι του σχεδίου νόμου, όπως αναγράφεται και στον τίτλο αλλά και στα άρθρα 1 και 2 που αναλύονται, είναι καθαρά διακηρυκτικοί. Το πραγματικό αντικείμενο είναι οι διατάξεις υπέρ του κεφαλαίου.

Γι’ αυτό και το ΚΚΕ καταψηφίζει επί της αρχής το νομοσχέδιο και κατά περίπτωση επί των άρθρων. Αυτό το ρόλο και στόχο υπηρετεί το «Ελληνικό Κτηματολόγιο» όπως και η σύνταξη των δασικών χαρτών. Γι’ αυτό και τόσο πολύ το ενδιαφέρον του Συνδέσμου Ελλήνων Βιομηχάνων από το 2017 για την επιτάχυνση του Κτηματολογίου ζητώντας παράλληλα διευκόλυνση επενδύσεων, ώστε να κινηθούν γρήγορα και σε καθαρό τοπίο στη γη τα μεγάλα εμβληματικά έργα, όπως επίσης και της Τράπεζας της Ελλάδος από το 2014 με τις σχετικές παραινέσεις.

Ο ΣΕΒ και η Τράπεζα της Ελλάδος, προφανώς, δεν κόπτονται για το Κτηματολόγιο και το περιβάλλον από αγνή φιλοπεριβαλλοντική άποψη, αλλά γιατί εάν συνδυαστούν με το υφιστάμενο νομικό πλαίσιο, θα διευκολύνουν την επέλαση των επενδυτικών κορακιών.

Η Κυβέρνηση με τις διατάξεις του σχεδίου νόμου επιχειρεί, όπως λέει, τις αναγκαίες βελτιώσεις και διορθώσεις στο σύστημα του Κτηματολογίου και της λειτουργίας των κτηματολογικών γραφείων. Οπωσδήποτε τέτοιες διορθώσεις και συνολικά μια σειρά παρεμβάσεις είναι αναγκαίες, με δεδομένα τα τεράστια προβλήματα που προέκυψαν από την εξαιρετικά προβληματική διαδικασία της κτηματογράφησης και που ακόμη ταλαιπωρούν χιλιάδες συναλλασσόμενους και τα εργατικά λαϊκά στρώματα για την κατοχύρωση των δικαιωμάτων τους στις μικρές τους ιδιοκτησίες.

Ο χαρακτήρας όμως αυτών των διατάξεων όχι μόνο δεν επιλύει προβλήματα, αλλά ενισχύει τα υπάρχοντα και δημιουργεί νέα σε βάρος των συναλλασσόμενων και των εργαζομένων στις σχετικές υπηρεσίες υποθηκοφυλακείων και κτηματολογικών γραφείων.

Στην πραγματικότητα, το νομοσχέδιο αποτελεί ακόμα ένα βήμα στην κατεύθυνση που υλοποιείται όλο το προηγούμενο διάστημα με πλήρη αναδιάρθρωση του συστήματος καταχώρισης και κατοχύρωσης των εμπραγμάτων δικαιωμάτων σε ακίνητα, ώστε να εξασφαλιστεί το κατάλληλο, ασφαλές και αποτελεσματικό περιβάλλον στην αγορά ακινήτων για τη συγκέντρωση της γης, τις μεγάλες επενδύσεις real estate, για τα διάφορα έργα και τις αναγκαίες για το κεφάλαιο αλλαγές στις χρήσεις γης, με την εμπράγματη εξασφάλιση τραπεζών και λοιπών πιστωτών, με τις μαζικές κατασχέσεις και τους πλειστηριασμούς λαϊκής κατοικίας.

Το νομοσχέδιο, πρώτον, προχωρεί σε συγχωνεύσεις και δημιουργία υπηρεσιών μαμούθ, με τις οποίες το ΚΚΕ διαφωνεί ριζικά. Είναι πράξη επιζήμια. Αυτό μαρτυρούν τα υδροκέφαλα κτηματολογικά γραφεία της Αττικής, στα οποία έχουν υπαχθεί τα κατά τόπους υποθηκοφυλακεία. Συγχώνευση υποθηκοφυλακείων όμως σημαίνει και μεταφορά των εκκρεμοτήτων με το ίδιο και λιγότερο προσωπικό αντί για γενναίες προσλήψεις και στελέχωσή τους.

Δεύτερον, η διαδικασία για τα πρόδηλα σφάλματα σωστά ρυθμίζεται. Είναι πρόβλημα υπαρκτό και μεγάλο. Θεωρούμε όμως τη διαδικασία προβληματική, όπως και την εκ νέου παράταση της καταληκτικής προθεσμίας για τη διόρθωση της ανακριβούς εγγραφής με την ένδειξη «αγνώστου ιδιοκτήτη» έως 30-11-2024. Πρόκειται για λάθη των αναδόχων στη χάραξη των ιδιοκτησιών και καλούνται τώρα οι ιδιοκτήτες που δεν είχαν τίτλους και δεν δήλωσαν εμπρόθεσμα τα ακίνητά τους, ιδιαίτερα στην επαρχία, να προβούν σε επιπλέον διαδικασίες, έξοδα συμβολαιογραφικά, μηχανικού, δικηγόρου και ούτω καθεξής για να τα δηλώσουν.

Όλα αυτά αποτελούν την απόδειξη, άλλη μια φορά, για τα τεράστια προβλήματα από τη διαδικασία της κτηματογράφησης που ανέλαβαν οι ανάδοχοι με τις παχυλές αμοιβές των σχετικών έργων. Η κτηματογράφηση και το κόστος της έπεσε στις πλάτες των εργαζομένων και των λαϊκών στρωμάτων που προσπαθούν να κατοχυρώσουν τη μικρή ιδιοκτησία τους. Οι διατάξεις αυτές δεν είναι παρά μπαλώματα χωρίς να δίνουν οριστική λύση. Οι μικροί ιδιοκτήτες εξακολουθούν να ταλαιπωρούνται, όταν οι μεγάλοι «τρίτοι φορείς», όπως αναφέρει το νομοσχέδιο, και οι διάφοροι επενδυτές εξυπηρετούνται γρήγορα και αποτελεσματικά, όπως για παράδειγμα με την πρόβλεψη του άρθρου 7, που αποτελεί καινούργια διάταξη για τις απαλλοτριωμένες εκτάσεις, με το οποίο ο οποιοσδήποτε τρίτος φορέας, δηλαδή μία εταιρεία, θα είναι αποκλειστικά αρμόδιος για τη διαδικασία διόρθωσης των κτηματολογικών εγγραφών που έχουν απαλλοτριωθεί.

Τρίτον, με το σχέδιο νόμου δεν αντιμετωπίζονται ούτε δίνονται λύσεις στα μισθολογικά, ασφαλιστικά και συνταξιοδοτικά θέματα των εργαζομένων στο «Ελληνικό Κτηματολόγιο».

Προφανώς, υπάρχουν οι ψηφιακές πλατφόρμες, δημιουργούνται και νέες. Τις υποθέσεις, όμως, τις διεκπεραιώνουν οι εργαζόμενοι, το ανθρώπινο δυναμικό, οι οποίοι δεν επαρκούν για την κάλυψη των αναγκών και επιτακτική καθίσταται η ανάγκη της πρόσληψης εργαζομένων με πλήρη εργασιακά και ασφαλιστικά δικαιώματα, καθώς η ταλαιπωρία και η αναμονή ειδικά σε μεγάλες περιοχές, φτάνει πολλούς μήνες έως και πάνω από έναν χρόνο για να ολοκληρωθούν οι διαδικασίες καταχώρισης.

Γίνεται καθημερινά ολοένα πιο καθαρό ότι το ψηφιακό επιτελικό κράτος της Κυβέρνησης λειτουργεί όντως πιο γρήγορα και αποτελεσματικά αλλά μόνο για τους επιχειρηματικούς ομίλους που βλέπουν τις υποθέσεις τους να λύνονται ταχύτατα, την ίδια ώρα που στον εργαζόμενο λαό προσφέρει νέα προβλήματα και βάρη, εντατικοποίηση της εργασίας των εργαζομένων στο Κτηματολόγιο, χωρίς μάλιστα να ικανοποιεί αιτήματα του ίδιου του συλλόγου των εργαζομένων για τη χορήγηση αποζημίωσης απόλυσης, όπως το εφάπαξ στο δημόσιο όλων των εργαζομένων από το 1997 -και όχι μόνο από το 2018- και φυσικά, να υπολογιστεί και να αναγνωριστεί η προϋπηρεσία των παλιών εργαζομένων στα υποθηκοφυλακεία που σήμερα εργάζονται στο Κτηματολόγιο.

Επιπλέον, με το άρθρο 20 του σχεδίου νόμου προστίθεται στον ν.4512/2018 ένα ακόμα άρθρο, το 18Α, φωτογραφίζοντας και ευεργετώντας μόνο τους πενταετούς θητείας νεοπροσλαμβανόμενους προϊσταμένους, οι οποίοι τοποθετούνται στο δέκατο πέμπτο μισθολογικό κλιμάκιο της ΠΕ κατηγορίας, εκτός εάν βάσει προϋπηρεσίας κατατάσσονται στο ανώτερο μισθολογικό κλιμάκιο.

Καλούμε τον Υπουργό να διορθώσει την αδικία αυτή σε βάρος όλων των πρώην ειδικών άμισθων υποθηκοφυλάκων και νυν προϊσταμένων και αναπληρωτών που εντάχθηκαν στο Ελληνικό Κτηματολόγιο και τυγχάνουν μιας ανεπίτρεπτης αντιμετώπισης τόσο στο μισθολογικό όσο και στο συνταξιοδοτικό. Για να διορθωθεί αυτή η αδικία, οι ίδιοι οι εργαζόμενοι, οι προϊστάμενοι προτείνουν να προστεθεί στο άρθρο 18Α παράγραφος, η οποία να αναφέρει ότι αυτοδίκαια τοποθετούνται και οι πιο πάνω εργαζόμενοι στο δέκατο πέμπτο μισθολογικό κλιμάκιο, εκτός εάν βάσει προϋπηρεσίας κατατάσσονται στο ανώτερο μισθολογικό κλιμάκιο.

Τέταρτον, με την υποχρεωτική χρήση της πλατφόρμας νομικού ελέγχου εγγραπτέων πράξεων ανοίγει ο δρόμος για προγραμματικές συμβάσεις με πιστοποιημένους δικηγόρους για τους νομικούς ελέγχους των συμβολαιογραφικών και άλλων πράξεων και αιτήσεων, την ιδιωτικοποίηση και εργολαβοποίηση, δηλαδή, των Υπηρεσιών αυτών. Η ίδια επίπτωση εργολαβοποίησης ισχύει και με τις διατάξεις για διαπιστευμένους μηχανικούς για το Κτηματολόγιο, βάζοντας από την πίσω πόρτα τις εταιρείες.

Πέμπτον, αποκαλυπτικές των προθέσεων της Κυβέρνησης είναι και οι διατάξεις που αφορούν την ανάθεση καθηκόντων νομικού ελέγχου και καταχώριση εγγραπτέων πράξεων σε προϊστάμενο άλλου κτηματολογικού γραφείου, την πλήρωση των θέσεων προσωπικού των κτηματολογικών γραφείων και υποκαταστημάτων, των προϊσταμένων κτηματολογικών γραφείων και το κίνητρο επίτευξης στόχων, το γνωστό μπόνους, σε υπαλλήλους και δικηγόρους με σύμβαση έμμισθης εντολής του φορέα. Επιφορτίζονται με επιπλέον καθήκοντα, εντατικοποιούνται παραπέρα η δουλειά τους. Αντί για προσλήψεις προσωπικού προχωρά στη διαιώνιση του ίδιου καθεστώτος για την πλήρωση των κενών θέσεων και για τους εργαζόμενους με σχέσεις ιδιωτικού δικαίου αορίστου χρόνου. Το μπόνους θα υπολογίζεται με βάση τον βαθμό διεκπεραίωσης των εκκρεμουσών υποθέσεων. Δεν θα υπερβαίνει το 15% του ετήσιου βασικού μισθού και του επιδόματος θέσης ευθύνης. Αν υπερβεί το 15% τότε δεν θα αποζημιώνεται η επιπλέον εργασία, δηλαδή «δούλευε σαν τον σκλάβο για τα ψίχουλα».

Επιπλέον, κάνει διάχυση των αναγκαίων υπηρεσιών για τον έλεγχο των νομικών πράξεων σε όλα τα κτηματολογικά γραφεία, ανεξάρτητα από χωρική αρμοδιότητα και δίνει μπόνους για να δελεάσει, δηλαδή εντατικοποίηση και χάος.

Ο νομικός έλεγχος των υπό καταχώριση πράξεων δύναται να ανατίθεται από το Ελληνικό Κτηματολόγιο κατά παρέκκλιση στους αναπληρωτές προϊστάμενους κτηματολογικών γραφείων ή υποκαταστημάτων, στον προϊστάμενο της Διεύθυνσης Νομικού Έργου λειτουργούντος Κτηματολογίου και σε υπαλλήλους κλάδου ΠΕ Διοικητικού, Οικονομικού, ειδικότητας ΠΕ Διοικητικού, των νομικών δηλαδή του φορέα. Είναι φανερό ότι έτσι δυσχεραίνεται η επίλυση νομικών ζητημάτων που ανακύπτουν. Τουλάχιστον μέχρι τώρα ο ενδιαφερόμενος ήξερε ότι θα απευθυνθεί στον προϊστάμενο του κτηματολογικού γραφείου για να του λυθούν οι απορίες. Τώρα θα απορρίπτονται οι πράξεις, χωρίς να ξέρει ο ενδιαφερόμενος ποιος τις απέρριψε και για ποιον λόγο, ούτε φυσικά θα βγάζει άκρη στο κατά τόπους κτηματολογικό γραφείο. Μια πράξη που πρέπει να καταχωρισθεί στο Ηράκλειο θα ελέγχεται, για παράδειγμα, στην Άρτα. Η όποια διά ζώσης συνεννόηση για αναγκαίες διορθώσεις στις προ καταχώρισης πράξεις, όπως πάγια συνέβαινε μέχρι τώρα, αποκλείεται διά παντός.

Η επιτάχυνση για την οποία μιλάει η Κυβέρνηση δεν αφορά, επομένως, την πλειοψηφία των συναλλασσόμενων αλλά λίγους και εκλεκτούς μεγαλοϊδιοκτήτες και επενδυτές.

Έκτον, με τη δημιουργία του ηλεκτρονικού φακέλου ακινήτου ανοίγει ο δρόμος για το ψηφιακό συμβόλαιο. Βασική επιδίωξη είναι η διαλειτουργικότητα των σχετικών συστημάτων δεδομένων, όπως Κτηματολόγιο, ΑΑΔΕ, ΕΦΚΑ, δήμοι, Αποκεντρωμένες διοικήσεις, δασικές υπηρεσίες, Τεχνικό Επιμελητήριο. Συνδέεται επιπλέον με την εισπρακτική λειτουργία του κράτους, αφού το συμβόλαιο συνδέεται με τις συνολικότερες υποχρεώσεις κάθε ιδιοκτήτη μέσω της φορολογικής και ασφαλιστικής ενημερότητας και το τίμημα δεσμεύεται για την είσπραξη τέτοιων υποχρεώσεων.

Η υπόσχεση της Κυβέρνησης στους συμβολαιογράφους ότι θα αφαιρεθεί από το δημοπρατηθέν έργο το υποέργο για τη δημιουργία πρότυπου εγγράφου συμβολαίου είναι παραπλανητική. Ακόμα και αν προς το παρόν παγώσει το συγκεκριμένο υποέργο, η συνολική κατεύθυνση και ουσία των αλλαγών δεν αλλάζει, ενώ είναι θέμα χρόνου να έρθει και η δημιουργία πρότυπου εγγράφου.

Ή όσον αφορά το άλλο που τους λέει ο Υπουργός ότι ο ιδιοκτήτης θα συντάσσει ηλεκτρονικά τον φάκελο του ακινήτου και το κουμπί θα το πατάει ο/ η συμβολαιογράφος, πρόκειται για μία πολύ μεγάλη παγίδα. Άλλωστε, πόσο μπορεί να ισχύσει αυτό; Για τρία, για τέσσερα, για πέντε χρόνια; Κατά τη γνώμη μας, είναι διάταξη που διευκολύνει τις μεγάλες επενδύσεις Real Estate και όχι για τα συμφέροντα των μικρών ιδιοκτητών. Ο ρόλος του συμβολαιογράφου καταλήγει να είναι εντελώς διεκπεραιωτικός. Ο αυτοαπασχολούμενος συμβολαιογράφος δεν θα μπορεί να ανταποκριθεί σε όλο αυτό τον κυκεώνα της συμπλήρωσης κάθε πλατφόρμας. Μόνο τα μεγάλα γραφεία θα αντέξουν και φυσικά, ευνοείται η δημιουργία μεγάλων πολυεπαγγελματικών εταιρειών με συμβολαιογράφους, μηχανικούς, λογιστές, μεσίτες και άλλα επαγγέλματα.

Σε κάθε περίπτωση, το ΚΚΕ παρακολουθεί στενά τις εξελίξεις αφουγκράζεται και στηρίζει τις ανησυχίες των συμβολαιογράφων.

Έβδομον, το ΚΚΕ θα συμφωνήσει με την κατάργηση της βεβαίωσης μη οφειλής τέλους ακίνητης περιουσίας στην αγοραπωλησία ακινήτου. Διαφωνούμε, όμως, με τον τρόπο που εισπράττεται και διαμορφώνεται το ΤΑΠ από τους δήμους.

Όγδοον, διαφωνούμε με την όλη διαδικασία που ακολουθήθηκε για το Κτηματολόγιο Δωδεκανήσου. Έρχεται σαν συνέχεια της εξαιρετικά προβληματικής διαδικασίας για τη μετάβαση από το προηγούμενο ειδικό καθεστώς της περιοχής στις ισχύουσες γενικές διατάξεις και του πρόσφατου νόμου του 2022, με τον οποίο εμείς ως ΚΚΕ είχαμε διαφωνήσει.

Ένατον, σχετικά με τις διατάξεις του άρθρου 31 για το προσωπικό της «ΗΔΙΚΑ Α.Ε.», δεν λαμβάνει η Κυβέρνηση υπ’ όψιν τις προτάσεις των εργαζομένων. Δεν εξαλείφονται οι αδικίες, ανισότητες και η απαράδεκτη κατηγοριοποίηση των εργαζομένων χωρίς εργασιακά δικαιώματα. Στην κατ’ άρθρο συζήτηση στην επιτροπή το ΚΚΕ έθεσε υπ’ όψιν στον Υπουργό τα αιτήματα των εργαζομένων τα οποία γνώριζε, αλλά ο Υπουργός δεν έκανε καμμία απολύτως νύξη. Ένοχη σιωπή, παρ’ όλο που σε προγενέστερο χρόνο υπήρξε δέσμευση ότι έκανε δεκτά τουλάχιστον τα δύο από τα τρία αιτήματα.

Μεταφέρουμε, λοιπόν, τα αιτήματα των εργαζομένων στην Ολομέλεια και ζητάμε να προστεθεί στην παράγραφο 2 και το προσωπικό που προσλήφθηκε στην «ΗΔΙΚΑ Α.Ε.» από το ΚΗΥΚΥ και όσων προσλήφθηκαν από το ΑΣΕΠ με τον διαγωνισμό του 2006 για αποζημίωση λόγω σύνταξης.

Δεύτερον, να αλλάξει η καταληκτική πρόταση της παραγράφου 3, προκειμένου να καταβάλλεται αποζημίωση λόγω συμπλήρωσης των προϋποθέσεων για χορήγηση σύνταξης στο σύνολο του προσωπικού και για τους απολυμένους ή αποχωρούντες υπαλλήλους της ΗΔΙΚΑ, ανεξαρτήτως κλάδου, κατηγορίας και ειδικότητας που προσλήφθηκαν με τον ν.367/2007. Τρίτον, να προστεθεί παράγραφος που να επεκτείνει το σύνολο του προσωπικού της ΗΔΙΚΑ, τη μεταφορά τους σε προσωποπαγείς θέσεις σε φορείς κοινωνικής ασφάλισης σε περίπτωση λύσης της εταιρείας ή κατάργηση οργανικής θέσης.

Κυρίες και κύριοι, σήμερα η κατάσταση που επικρατεί στα κτηματολογικά γραφεία σε όλη τη χώρα και ιδιαίτερα στις μεγάλες περιοχές, όπως στην Αττική, τη Θεσσαλονίκη αλλά και σε άλλες μεγάλες πόλεις είναι απαράδεκτη. Η καταχώριση πράξεων απορρίπτεται χωρίς επαρκή αιτιολογία, χωρίς οι δικηγόροι και οι συναλλασσόμενοι να μπορούν να συζητήσουν με κάποιον αρμόδιο για την αντιμετώπιση του όποιου προβλήματος και την εύρεση λύσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Οι όποιες υποσχέσεις για αντιμετώπιση δυσλειτουργιών στα συστήματα είναι κούφια λόγια, διότι το μεγάλο πρόβλημα που αναδύεται από κάθε πτυχή είναι η υποστελέχωση. Γι’ αυτό και η τελευταία εξαγγελία της Κυβέρνησης για διαμόρφωση ψηφιακής πλατφόρμας χορήγησης αριθμών προτεραιότητας αποτελεί πραγματική κοροϊδία, αφού δεν αντιμετωπίζει κανένα από τα παραπάνω προβλήματα πόσω μάλλον να παραμείνει η ανάγκη για διά ζώσης εξυπηρέτηση.

Εν κατακλείδι -και κλείνω με αυτό, κύριε Πρόεδρε- η μέχρι σήμερα ασκούμενη πολιτική γης και κτηματολογίου εξυπηρετεί το κεφάλαιο, τις κατευθύνσεις της Ευρωπαϊκής Ένωσης, τους μεγαλοκαταπατητές, το κεφάλαιο στον κατασκευαστικό κλάδο και όχι μόνο. Κύρια χαρακτηριστικά είναι η γενίκευση της ιδιωτικοποίησης στη γη, η αγορά γης, οι συμπράξεις, η παραχώρηση και μακροχρόνια χρήση, είτε απευθείας προς το κεφάλαιο είτε με τη διαμεσολάβηση άλλων φορέων της τοπικής διοίκησης, των αναπτυξιακών εταιρειών, των μη κυβερνητικών οργανώσεων, ο περιορισμός της δημόσιας ιδιοκτησίας στη γη και της προστασίας και διαχείρισης των δασικών οικοσυστημάτων.

Το ΚΚΕ, αντιμετωπίζει τη χρήση γης ως κοινωνικό αγαθό στη βάση της κοινωνικής ιδιοκτησίας. Η κοινωνική αξιοποίησή της για την αγροτική παραγωγή, τον τουρισμό, την εξασφάλιση της λαϊκής στέγης, τη βιομηχανική παραγωγή, την εξασφάλιση υποδομών, κοινωνικών υπηρεσιών προϋποθέτει την κοινωνική ιδιοκτησία της γης και τον κεντρικό σχεδιασμό. Τότε μόνο το Εθνικό Κτηματολόγιο και στο πλαίσιό του και το δασικό μπορεί να αξιοποιηθεί ως εργαλείο ανάπτυξης προς όφελος των λαϊκών αναγκών ως στοιχείο μιας φιλολαϊκής πολιτικής χρήσης γης.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο ειδικός αγορητής από την Ελληνική Λύση κ. Παύλος Σαράκης.

**ΠΑΥΛΟΣ ΣΑΡΑΚΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το παρόν νομοσχέδιο η Κυβέρνηση ευαγγελίζεται ότι σκοπεί μεταξύ άλλων στην επιτάχυνση των διαδικασιών του Κτηματολογίου, στην απλοποίηση των διαδικασιών μεταβίβασης ακινήτου και στην εν γένει μείωση της γραφειοκρατίας. Στην πραγματικότητα το παρόν νομοσχέδιο επιχειρεί με ημίμετρα να συμμαζέψει την εικόνα διάλυσης και χάους που παρουσιάζουν τα κτηματολογικά γραφεία, εξαιτίας, κυρίως, της υποστελέχωσής τους. Αντί, λοιπόν, να στελεχωθούν τα κτηματολόγια με κατάλληλα εκπαιδευμένο προσωπικό ή έστω να επιμορφωθεί το ήδη υπάρχον, η Κυβέρνηση επιλέγει ημίμετρα για τη θεραπεία μιας δύσκαμπτης κτηματογράφησης της περιουσίας των Ελλήνων πολιτών. Όπως όλοι γνωρίζουμε, η κτηματογράφηση είναι το μεγαλύτερο έργο που έπρεπε να έχει ήδη ολοκληρωθεί στην πατρίδα μας, ώστε να τερματιστεί η καταπάτηση των περιουσιών από τους επιτήδειους και να μπορούν να κατοχυρώσουν με ασφάλεια την περιουσία τους οι Έλληνες πολίτες.

Η ψηφιακή υποδομή των κτηματολογικών γραφείων είναι ιδιαίτερα κακή, είναι χαμηλή η ποιότητα στο internet, διαρκείς και πολύωρες οι αποσυνδέσεις από το σύστημα με αποτέλεσμα την απίστευτη ταλαιπωρία των Ελλήνων πολιτών. Το ήδη περιορισμένο εξειδικευμένο προσωπικό των κτηματολογικών γραφείων μειώνεται μετά από τις παραιτήσεις και τις συνταξιοδοτήσεις, καθώς δεν παρέχονται τα κατάλληλα κίνητρα για την παραμονή τους στην εργασία στο Κτηματολόγιο. Είναι, βέβαιον, ότι για την υποστελέχωση των κτηματολογικών γραφείων θα πρέπει να δοθούν κίνητρα στους υπαλλήλους και να ενταχθούν στο ειδικό μισθολόγιο.

Σε αυτό το νομοσχέδιο, πράγματι, δίνονται κίνητρα στους υπαλλήλους για να βελτιωθεί η απόδοσή τους. Η αναγνώριση, επίσης, της προϋπηρεσίας στο σύνολο του προσωπικού που εντάχθηκε στο Κτηματολόγιο θα είναι ένα κρίσιμο στοιχείο για την βαθμολογική τους αναγνώριση, ώστε να αναγνωριστεί και ,πραγματικά, να ενισχυθεί η προσπάθειά τους.

Είναι σε όλους μας γνωστή η απίστευτη ταλαιπωρία που υφίστανται οι Έλληνες πολίτες και οι συνάδελφοί μου οι δικηγόροι στα κτηματολογικά γραφεία, μια κατάσταση που έχει οδηγηθεί σε ένα πραγματικό αδιέξοδο. Επίσης, πάρα πολλοί συμπολίτες μας αδυνατούν να κατοχυρώσουν τα περιουσιακά τους δικαιώματα, ακριβώς γιατί υπάρχουν κακοτεχνίες σε όλα τα προηγούμενα νομοθετήματα.

Γνωρίζουμε, επίσης, ότι το Εθνικό Κτηματολόγιο προετοιμάστηκε στην πατρίδα μας ήδη από το 1985 ενώ θεσμοθετήθηκε μία δεκαετία αργότερα με τον ν.2308/1995 και φτάσαμε σήμερα μετά από τριάντα χρόνια να οραματιζόμαστε ότι στο αμέσως επόμενο χρονικό διάστημα θα ολοκληρωθεί, όταν στην Ιταλία ολοκληρώθηκε το 1991, όταν στην Ολλανδία έχει ολοκληρωθεί από το 1985, όταν στη Σουηδία έχει ολοκληρωθεί από το 1995, όταν στην Πολωνία ολοκληρώθηκε το 2010 και όταν ακόμα και στη Βουλγαρία έχει ολοκληρωθεί ήδη από το 2009.

Δυστυχώς η πατρίδα μας είναι η μόνη χώρα που δεν έχει ολοκληρώσει την κτηματογράφηση. Γιατί, λοιπόν, οδηγηθήκαμε σε αυτό το σημείο; Ακριβώς γιατί όλες οι προηγούμενες κυβερνήσεις νομοθέτησαν με νομοθετήματα τα οποία πάσχουν από κακοτεχνίες, από αβλεψίες και από ερασιτεχνισμούς και δεν υπήρξε τόλμη να φτάσουμε στην άρση των αδιεξόδων όπου θα μπορούσαν, πράγματι, οι Έλληνες συμπολίτες μας να κατοχυρώσουν τα περιουσιακά τους δικαιώματα με ασφάλεια.

Έρχεται, λοιπόν, σήμερα η Κυβέρνηση μετά από πάρα πολλές τροποποιήσεις και αφού πλέον η κατάσταση έχει φτάσει σε ένα τραγικό αδιέξοδο, όπου, πραγματικά, αγανακτούν τόσο οι υπάλληλοι των κτηματολογικών γραφείων, όσο και οι δικηγόροι, οι συμβολαιογράφοι και όλοι οι πολίτες, όταν βρίσκονται αντιμέτωποι με τη γραφειοκρατία των κτηματολογικών γραφείων, να προσπαθεί με ημίμετρα να βελτιώσει αυτή την κατάσταση.

Δεν θα σχολιάσω αναλυτικά γιατί το κάναμε στις επιτροπές. Θα πω, όμως, και θα επισημάνω ορισμένα σημεία τα οποία προβλέπονται σε αυτό το παρόν νομοσχέδιο. Στο άρθρο 5, δίνεται επιτέλους η δυνατότητα μιας ακόμα παράτασης της προθεσμίας για την κατάθεση αγωγών διόρθωσης σε περίπτωση αναγραφής ανακριβούς πρώτης εγγραφής έως τις 30-11-2024. Πράγματι υπάρχουν περιοχές όπου είχε ολοκληρωθεί, είχε τερματιστεί η διαδικασία, διότι είχε περατωθεί ο χρόνος για την κατάθεση των εγγράφων.

Η Ελληνική Λύση, θεωρεί ότι θα πρέπει να μπούμε σε ένα καθεστώς διαρκούς κτηματογράφησης, ώστε να μη χρειάζονται παρατάσεις των προθεσμιών και για να μπορέσει ο κάθε πολίτης να έχει τη δυνατότητα να ολοκληρώνει τη διαδικασία εγγραφών με ασφάλεια και με ορθότητα.

Στο άρθρο 8, ορίζεται ότι από την 1η Ιανουαρίου του 2024 καθίσταται υποχρεωτική η χρήση της ηλεκτρονικής πλατφόρμας νομικού ελέγχου εγγραπτέων πράξεων για τη διενέργεια του νομικού ελέγχου και την καταχώριση αιτήσεων εγγραπτέων πράξεων, δηλαδή για τις αγοραπωλησίες, για τις δωρεές και τις γονικές παροχές που έχουν υποβληθεί και υποβάλλονται σε κτηματολογικά γραφεία και υποκαταστήματα. Δεν είμαστε σε θέση να γνωρίζουμε προκαταβολικά αν η νέα αυτή εφαρμογή απομακρυσμένου νομικού ελέγχου θα οδηγήσει σε ταχύτερες καταχωρίσεις, αλλά οφείλουμε να αναγνωρίσουμε πως η κατάσταση είχε φτάσει στο απροχώρητο και πρέπει να ληφθούν δραστικά μέτρα. Δεν είναι δυνατόν στα μεγάλα κτηματολογικά γραφεία της πατρίδας μας να χρειάζονται δυόμισι ολόκληρα χρόνια για να καταχωριστεί μία πράξη εν έτει 2023. Θεωρούμε ότι το συγκεκριμένο άρθρο χρειάζεται ακόμα μεγαλύτερη νομοτεχνική βελτίωση.

Στο άρθρο 9, η μόνη ουσιώδης τροποποίηση που εισάγεται είναι ότι ενώ μέχρι πρότινος προβλεπόταν πως ήταν επιτρεπτή η ανάληψη από τα κτηματολογικά γραφεία εκκρεμοτήτων μόνο έμμισθων υποθηκοφυλακείων, εφόσον διαπιστώνονταν τεχνική αδυναμία έγκαιρης διεκπεραίωσης των εκκρεμοτήτων νομικού ελέγχου μέχρι την τελευταία ημέρα λειτουργίας τους, η διάταξη επεκτείνεται πλέον και στα άμισθα υποθηκοφυλακεία. Ορθά επεκτείνεται η ρύθμιση στο σύνολο των υποθηκοφυλακείων και κακώς εξαρχής ήταν εκτός του αντικειμένου της ρύθμισης τα άμισθα υποθηκοφυλακεία.

Στο σημείο αυτό, θέλω να σχολιάσω -γιατί για το συγκεκριμένο νομοσχέδιο η Ελληνική Λύση θα τοποθετηθεί με το «παρών», αλλά για το άρθρο 21 και για ακόμα δύο άρθρα θα εκφράσουμε θετική άποψη- και το άρθρο 21, στο οποίο προβλέπεται η καταβολή μπόνους σε περίπτωση επίτευξης στόχων. Είναι αναγκαίο, λοιπόν, να δοθούν κίνητρα στους εργαζόμενους γιατί γνωρίζουμε ότι και οι ίδιοι αγκομαχούν, πραγματικά, για να λύσουν τα προβλήματα των πολιτών μέσω της καταχώρισης των περιουσιακών τους δικαιωμάτων και απαιτείται, πραγματικά, μεγάλος κόπος και μόχθος, οπότε είναι αναγκαίο να δοθούν επιπλέον κίνητρα σε αυτούς.

Θεσπίζεται, λοιπόν, το κίνητρο επίτευξης στόχων για το προσωπικό του Ελληνικού Κτηματολογίου. Είναι, όμως, βέβαιο ότι παράλληλα με τη χορήγηση των πρόσθετων αμοιβών θα πρέπει να προτιμηθεί και η στελέχωση των υπηρεσιών του Κτηματολογίου με επαρκές και κατάλληλα εκπαιδευμένο προσωπικό.

Το άρθρο 21, λοιπόν, που κινείται σε θετική κατεύθυνση, η Ελληνική Λύση θα το υπερψηφίσει.

Αναφορικά με το άρθρο 24, η συγκεκριμένη διάταξη έχει την υποχρέωση προσάρτησης βεβαίωσης περί μη οφειλής τέλους ακίνητης περιουσίας σε συμβολαιογραφικές πράξεις. Με τη νέα ρύθμιση δεν θα απαιτείται η προσκόμισή της, γιατί είναι βέβαιον ότι για τους πολίτες μας ο ΤΑΠ αποδείχθηκε ένας μεγάλος βραχνάς για τη μεταβίβαση των περιουσιακών δικαιωμάτων. Είναι μία διάταξη, λοιπόν, η οποία είναι προς την θετική κατεύθυνση και θα την υπερψηφίσουμε.

Το ίδιο θα κάνουμε και για το άρθρο 25, μια τροποποίηση που αφορά τα εξής δύο σημεία: Η πρώτη είναι, ότι αν η εγγραπτέα πράξη αφορά σε δύο ή περισσότερες διαιρεμένες ιδιοκτησίες εντός του ίδιου γεωτεμαχίου, οριζόντιες ή κάθετες, υποβάλλεται ένα μόνο κυρωμένο απόσπασμα του κτηματολογικού δαγράμματος του γεωτεμαχίου.

Η δεύτερη είναι, ότι σε περίπτωση που υπάρχει υπέρβαση των χιλίων χιλιοστών -και είπατε, κύριε Υπουργέ, ότι θα υπάρξει και κάποια περαιτέρω βελτίωση σε αυτό το άρθρο- μπορούν να καταχωρούνται οι συναλλαγές στα κτηματολογικά γραφεία με την επισήμανση του τεκμαιρώμενου ανάλογου ποσοστού στο κοινό έδαφος της διαιρεμένης ιδιοκτησίας μέχρι την τροποποίηση σύστασης οριζόντιου προς αποκατάσταση και άρση της υπέρβασης.

Η ρύθμιση είναι εύλογη και άγει στον ορθολογισμό των διαδικασιών και στην αντιμετώπιση ενός προβλήματος που εμφανίζεται συχνά στην πράξη. Πράγματι, πάρα πολλοί συμπολίτες μας δεν μπορούσαν να μεταβιβάσουν τα περιουσιακά τους δικαιώματα, ακριβώς γιατί αντιμετώπιζαν πρόβλημα με τα συγκεκριμένα χιλιοστά. Είναι μία θετική ρύθμιση, την οποία θα την ψηφίσουμε.

Στο άρθρο 26 που μας καλέσατε, κύριε Υπουργέ, να το δούμε θετικά, έχουμε να πούμε το εξής: Η ψηφιοποίηση της διαδικασίας, ναι μεν θα έχει οφέλη ως προς την επιτάχυνσή της καθώς φαίνεται μια εύλογη διαδικασία, αλλά διατηρούμε τις επιφυλάξεις μας και θεωρούμε ότι θα πρέπει να διατηρηθεί η δυνατότητα διεξαγωγής της διαδικασίας και με φυσική παρουσία στα κτηματολόγια, αλλά και να υπάρχει αν θέλετε και η έγγραφη διασταύρωση των στοιχείων των εγγραφών για τη διασφάλιση και την ορθότητα της εγγραφής των περιουσιακών στοιχείων.

Θεωρούμε, λοιπόν, ότι αναφορικά με το παρόν νομοσχέδιο, πέρα απ’ αυτά τα συγκεκριμένα άρθρα τα οποία θα υπερψηφίσουμε και είναι υπέρ των εργαζομένων αλλά και υπέρ των πολιτών που έχουν ταλαιπωρηθεί στις γραφειοκρατικές διαδικασίες και στις νομοτεχνικές αβλεψίες των προηγούμενων νόμων και δεν μπορούσαν να μεταβιβάσουν τα περιουσιακά τους δικαιώματα –αυτά θα τα ψηφίσουμε- στο υπόλοιπο νομοσχέδιο θα δηλώσουμε «παρών».

Θεωρούμε ότι όλες οι κυβερνήσεις που κυβέρνησαν την πατρίδα μας από τότε που θεσμοθετήθηκε το Εθνικό Κτηματολόγιο, έχουν και την τεράστια ευθύνη που δεν έχει ολοκληρωθεί μέχρι σήμερα. Η περιουσία είναι ένα συνταγματικό δικαίωμα και οφείλει η πολιτεία να πράξει όλα εκείνα τα οποία είναι αναγκαία, για να διασφαλίζεται και να κατοχυρώνεται η περιουσία των Ελλήνων. Με ημίμετρα δεν γίνεται. Με κουτοπονηριές ούτε επίσης γίνεται. Γι’ αυτό, λοιπόν, καλούμε την Κυβέρνηση όχι με ημίμετρα αλλά να τολμήσει και να δώσει ένα οριστικό τέλος για να ολοκληρωθεί η κτηματογράφηση, η κατοχύρωση της περιουσίας των Ελλήνων πολιτών.

Επίσης, στο συγκεκριμένο νομοσχέδιο έρχεται και μία τροπολογία, η γνωστή σε όλους μας ως «Το καλάθι του Άγιου Βασίλη». Πράγματι, η Κυβέρνηση με αυτή την τροπολογία έρχεται να δώσει μια ανακούφιση στα ελληνικά νοικοκυριά ειδικά στις οικογένειες που έχουν παιδιά. Είναι ένα αδιαμφισβήτητο γεγονός ότι υπάρχει η παιδική φτώχεια στην πατρίδα μας και έχει αυξηθεί τα τελευταία χρόνια. Είναι αποτέλεσμα, αν θέλετε, της οικονομικής κρίσης αλλά και της ενεργειακής κρίσης. Υπάρχουν πολιτικές ευθύνες για το ποιοι μας οδήγησαν εδώ που μας οδήγησαν, σε αυτή την κατάντια να έρχεται σήμερα η ελληνική πολιτεία να δίνει βοήθεια στους Έλληνες πολίτες στις ελληνικές οικογένειες με αυτή την τροπολογία και να ανακουφίζει τα νοικοκυριά, τους οικογενειάρχες που έχουν παιδιά.

Θα πρέπει εμείς να πούμε «ναι» σε αυτή την τροπολογία, αλλά εμείς αγωνιζόμαστε και οραματιζόμαστε για τότε που θα έρθει η μέρα που καμμιά ελληνική οικογένεια δεν θα έχει ανάγκη κανένα βοήθημα από την ελληνική πολιτεία, αλλά θα μπορεί με υπερηφάνεια και αξιοπρέπεια να πορεύεται στην κοινωνική της ζωή με ψηλά το κεφάλι. Και μόνον η Ελληνική Λύση μπορεί να διεκδικήσει την αξιοπρέπεια των Ελλήνων πολιτών.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πάρα πολύ για την τήρηση του χρόνου.

Τον λόγο τώρα έχει ο ειδικός αγορητής από τους Σπαρτιάτες κ. Πέτρος Δημητριάδης.

Ορίστε, κύριε συνάδελφε, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι Βουλευτές, είκοσι οκτώ χρόνια μετά την έναρξη της διαδικασίας κτηματογράφησης στην Ελλάδα, ακόμη και σήμερα η ολοκλήρωση του Κτηματολογίου αποτελεί ζητούμενο. Πρόκειται για ένα μείζον πρόβλημα, καθώς είμαστε η μοναδική χώρα στην Ευρωπαϊκή Ένωση που έχει το θλιβερό προνόμιο ακόμα και σήμερα να μην έχει ολοκληρωμένο κτηματολόγιο, όταν όλες οι χώρες το έχουν ολοκληρώσει εδώ και δεκαετίες, όταν ακόμα και η Βουλγαρία, όπως ειπώθηκε και προηγουμένως, το έχει ολοκληρώσει το 2009.

Τα αίτια είναι πάρα πολλά. Πρώτα απ’ όλα είναι η έλλειψη προσωπικού και η υποστελέχωση των κτηματολογικών γραφείων, η οποία, δυστυχώς, δεν αντιμετωπίζεται ούτε με το παρόν νομοσχέδιο. Είναι ένα μείζον ζήτημα, το οποίο αν δεν το λύσουμε αποφασιστικά, ό,τι και να κάνουμε, ό,τι και να πράξουμε, θα είμαστε μονίμως σε ένα φαύλο κύκλο καθυστερήσεων και αναμονών.

Επίσης, ένα άλλο αίτιο είναι η πολυνομία, οι συνεχείς νομοθετικές παρεμβάσεις, η σύγχυση που επικρατεί και, κυρίως, τα προβλήματα που υπάρχουν στη διάρθρωση και την οργάνωση των κτηματολογικών γραφείων. Φυσικά, όλα αυτά έχουν ως αποτέλεσμα να βλέπουμε συνεχώς τεράστιες ουρές στα κτηματολογικά γραφεία, πολύ μεγάλη ταλαιπωρία, πάρα πολύ μεγάλες αναμονές στις καταχωρίσεις εγγραπτέων πράξεων και, κυρίως, πάρα πολύ μεγάλη ταλαιπωρία γενικότερα στην κατοχύρωση των δικαιωμάτων των πολιτών.

Εμείς θα ήθελα να πούμε ότι ως Σπαρτιάτες θεωρούμε ότι το Κτηματολόγιο αποτελεί μια εθνική υπόθεση, διότι ουσιαστικά μέσω του Κτηματολογίου κατοχυρώνονται και οι περιουσίες των Ελλήνων πολιτών και τα δικαιώματά τους, αλλά, κυρίως, υπάρχει ασφάλεια δικαίου αλλά και διευκολύνονται σε πολύ μεγάλο βαθμό οι αγοραπωλησίες ακινήτων.

Τώρα, αναφορικά με το νομοσχέδιο, θα θέλαμε να πούμε πως εμείς είμαστε αντίθετοι στη μεταβίβαση αρμοδιοτήτων στο Υπουργείο Ψηφιακής Διακυβέρνησης από το Υπουργείο Περιβάλλοντος. Εμείς θα επιθυμούσαμε λόγω και των σύνθετων νομικών εννοιών αλλά και των περιβαλλοντικών διατάξεων που αφορούν το Κτηματολόγιο και σχετίζονται με τους δασικούς χάρτες, να εισάγεται αυτό το νομοσχέδιο από το Υπουργείο Περιβάλλοντος και όχι από το Υπουργείο Ψηφιακής Διακυβέρνησης. Δεν είναι απαξίωση του Υπουργείου, απλώς θεωρούμε ότι είναι πλέον αρμόδιο το Υπουργείο Περιβάλλοντος γι’ αυτό το θέμα.

Τώρα, στο παρόν νομοσχέδιο, πράγματι, υπάρχουν κάποια θετικά στοιχεία τα οποία εμείς τα αναγνωρίζουμε. Θετικό είναι ότι στο άρθρο 4 υπάρχει ένας εξορθολογισμός των σφαλμάτων, υπάρχει μια απαρίθμηση.

Θετικό είναι, επίσης, ότι στο άρθρο 5 δίνεται μια περαιτέρω προθεσμία, μία παράταση έως 30 Νοεμβρίου 2024 για τη διόρθωση των αρχικών εγγραφών και τη δυνατότητα διόρθωσης πρώτων εγγραφών σε περίπτωση που είχε λήξει η δυνατότητα αμφισβήτησης ανακριβούς εγγραφής με ένδειξη αγνώστου ιδιοκτήτη. Είναι, πράγματι, κάτι θετικό το οποίο όντως θα βοηθήσει στην κατοχύρωση κάποιων δικαιωμάτων των πολιτών που ενδεχομένως να έχουν απολεσθεί.

Εδώ δράττομαι της ευκαιρίας να αναφέρω και μία παράλειψη του νομοσχεδίου. Ενώ όντως δίνει τη δυνατότητα διόρθωσης εγγραφών, δεν προβλέπεται τίποτα -και θα γίνω λίγο κουραστικός, το έχω αναφέρει και στις συνεδριάσεις των επιτροπών- για το φαινόμενο της χρησικτησίας. Είναι κάτι πάρα πολύ σημαντικό. Εμείς είχαμε ζητήσει ως Σπαρτιάτες να υπάρχει βασικά μια πρόβλεψη στο νομοσχέδιο σχετικά με την αυστηροποίηση των αποδεικτικών μέσων χρησικτησίας, διότι σήμερα παρατηρείται το φαινόμενο σε πάρα πολλές περιοχές, ξέρετε, που υπάρχουν ιδιοκτησίες αγνώστου ιδιοκτήτη βασικά, να πηγαίνουν άτομα να κατοχυρώνουν κυριότητα και να επικαλούνται χρησικτησία μόνο και μόνο με ένορκες βεβαιώσεις. Εμείς θα θέλαμε να προστεθούν και τα λεγόμενα «αψευδή τεκμήρια», δηλαδή ουσιαστικά να υπάρχουν κάποιες αποδείξεις, όπως για παράδειγμα φωτογραφίες, αποδείξεις δαπανών, κάποιες δηλώσεις στην εφορία, ώστε, ουσιαστικά, να υπάρχει μία μεγαλύτερη ασφάλεια δικαίου, διότι, ξέρετε, ναι, πράγματι, θέλουμε να κατοχυρώσουν κάποιες ιδιοκτησίες και τα δικαιώματά τους, όμως μη φτάσουμε στο σημείο να οικειοποιούνται κάποια ακίνητα που δεν τους ανήκουν, μόνο και μόνο γιατί προσκομίζουν κάποιες ένορκες βεβαιώσεις φίλων τους ή γνωστών τους που ενδεχομένως να είναι και ψευδείς και υποκειμενικές. Εμείς θέλουμε να συνοδεύονται από κάποια άλλα αψευδή τεκμήρια και κάποιες πολύ σοβαρές αποδείξεις και κυρίως έγγραφες.

Αυτό το λέω γιατί είναι ένα φαινόμενο το οποίο συνηθίζεται πάρα πολύ. Το έχω αντιμετωπίσει ως δικηγόρος και, δυστυχώς, ξέρετε ότι θα καταλήξουμε στο φαινόμενο τώρα που θα ανοίξουν ξανά οι πρώτες εγγραφές σε πολλές περιοχές, να πηγαίνουν άτομα να οικειοποιούνται ακίνητα που δεν τους ανήκουν, πράγμα το οποίο για μένα είναι άδικο προσωπικά. Αυτό θα θέλαμε λίγο να προσεχθεί. Αυτό είναι πράγματι θετικό.

Θετικό επίσης είναι στο άρθρο 24 που επιτέλους καταργείται σε συνδυασμό με το άρθρο 34 η βεβαίωση προσκόμισης οφειλής ΤΑΠ, είναι κάτι το οποίο θα διευκολύνει τις αγοραπωλησίες ακινήτων, ήταν κάτι το οποίο μας είχε ταλαιπωρήσει πάρα πολύ και εμάς τους δικηγόρους αλλά και τους συμβολαιογράφους.

Θετικό είναι επίσης και το άρθρο 25, όπου ουσιαστικά καταργείται η πολλαπλή προσκόμιση αποσπάσματος κτηματολογικού διαγράμματος σε περίπτωση διηρημένων ιδιοκτησιών κειμένων εντός του ίδιου γεωτεμαχίου. Πράγματι είναι κάτι θετικό το οποίο όντως θα βοηθήσει τις αγοραπωλησίες και ταλαιπώρησε πάρα πολύ κόσμο. Εμείς δεν κάνουμε ισοπεδωτική αντιπολίτευση, είμαστε αντικειμενικοί.

Ποια είναι τώρα τα προβλήματα, τα σοβαρά προβλήματα που βλέπουμε στο νομοσχέδιο; Πρώτον, ένα σοβαρό πρόβλημα είναι τα άρθρα 10 και 11 όπου κατά παρέκκλιση της κατά τόπον αρμοδιότητας κτηματολογικών γραφείων, δίνεται η δυνατότητα ανάθεσης καθηκόντων νομικού ελέγχου καταχώρισης εγγραπτέων πράξεων σε προϊστάμενο άλλου κτηματολογικού γραφείου, σε περίπτωση που ένα κτηματολογικό γραφείο έχει φόρτο εργασίας. Εδώ είχα διατυπώσει στην επιτροπή το εξής προβληματισμό, με ποια κριτήρια θα γίνεται αυτή η ανάθεση, εκτός από την κινητικότητα. Δηλαδή, μια εγγραπτέα πράξη της Θεσσαλονίκης που έχει μεγάλο πρόβλημα, θα την στέλνουμε στα Ιωάννινα; Θα τη στέλνουμε στην Πρέβεζα; Θα την στέλνουμε στην Ροδόπη; Πώς θα γίνεται αυτό εδώ, και κυρίως εδώ πέρα τηρείται η διάρθρωση του Κτηματολογίου ή όχι;

Είναι κάτι πάρα πολύ σοβαρό και με έχει προβληματίσει πάρα πολύ και εδώ βλέπω, ξέρετε, μια απέλπιδα προσπάθεια να αντιμετωπίσετε το φαινόμενο της έλλειψης προσωπικού, με μεταφορές ουσιαστικά αρμοδιοτήτων από κτηματολογικό γραφείο σε κτηματολογικό γραφείο χωρίς ουσιαστικά να μου αιτιολογείτε πώς ακριβώς θα γίνεται. Πώς ακριβώς θα γίνεται αυτό στην πράξη; Και κυρίως μήπως αντιμετωπίζοντας τον φόρτο εργασίας φτάσουμε στο σημείο να φορτώνουμε με επιπλέον εργασία άλλα κτηματολογικά γραφεία που δεν έχουν φόρτο εργασίας; Μήπως, δηλαδή, υπερφορτώσουμε άλλα κτηματολογικά γραφεία και δημιουργήσουμε άλλο φαινόμενο; Αυτό να το ψάξουμε βασικά.

Ένα άλλο που επίσης με έχει προβληματίσει, να σας πω την αλήθεια, είναι και το άρθρο 27 όπου εκεί πέρα παρατείνεται η προθεσμία για την εκπόνηση μελέτης ταξινόμησης δεδομένων που αποθηκεύεται ως κυβερνητικό νέφος. Εδώ αναφέρονται κάποια κυβερνητικά νέφη όμως θα ήθελα να ρωτήσω: ναι, να υπάρξουν κυβερνητικά νέφη, υπάρχουν όμως οι επαρκείς εγγυήσεις κυβερνοασφάλειας; Είναι όλα αυτά εδώ ασφαλή σε μια κυβερνοεπίθεση; Διότι, ξέρετε, ναι μεν να δημιουργήσουμε ένα ψηφιακό κράτος, αλλά αυτό το ψηφιακό κράτος θα είναι ασφαλές ή μήπως με την πρώτη κυβερνοεπίθεση θα χαθούν δεδομένα και θα έχουμε πάλι πρόβλημα; Είναι κάτι το οποίο γίνεται στην πράξη, αυτό το οποίο λέω δεν είναι «στη σφαίρα της επιστημονικής φαντασίας», πράγματι συμβαίνει.

Την ίδια, ξέρετε, ένσταση έχουμε και στο άρθρο 26. Ναι μεν να υπάρχουν ψηφιακές πράξεις, όμως μήπως πρέπει να υπάρχει εναλλακτικά και η δυνατότητα εγγραφής εγγράφου ώστε να γίνεται μια διασταύρωση στοιχείων και, κυρίως, να μην απωλεσθούν δεδομένα σε μια περίπτωση κυβερνοεπίθεσης; Να πω και κάτι ακόμα. Μιλάμε όλοι για ένα ψηφιακό κράτος, ξεχνάμε όμως ότι σε πάρα πολλά κτηματολογικά γραφεία υπάρχει πρόβλημα στο ίντερνετ, είναι πάρα πολύ αργό. Υπάρχει πρόβλημα συνδεσιμότητας, πολλές φορές πέφτει το internet. Αυτά θα τα αντιμετωπίσουμε ή όχι;

Ένα άλλο, επίσης, που δεν ρυθμίζει το παρόν νομοσχέδιο είναι, όπως είπα και πριν το μείζον πρόβλημα που αφορά την υποστελέχωση και, κυρίως, την έλλειψη προσωπικού. Άκουσα από τον κύριο Υπουργό, πράγματι, να λέει για το ΑΣΕΠ, θέλω, όμως, να πω: πόσο χρόνο θα κάνουμε για να καλύψουμε αυτές τις ελλείψεις; Εδώ να τονίσω πως ήδη τα ίδια τα μέλη της ενώσεως προσωπικού, οι ίδιοι οι εργαζόμενοι μάς είπαν πως ήδη δουλεύουν στα «κόκκινα». Πόσο καιρό θα πάρει για να καλυφθούν τα κενά στις οργανικές θέσεις;

Να πω και κάτι ακόμα. Όταν έχουμε έλλειψη προσωπικού και δεν κάνουμε τίποτα, εγώ θα περίμενα, ξέρετε, να ξεκινούσαμε αντίθετα. Ας κάνουμε πρώτα τις προσλήψεις, ας καλυφθούν τα κενά και μετά να ξεκινήσουμε να κάνουμε ψηφιοποιήσεις και κυρίως να βελτιώσουμε το σύστημα, διότι ό,τι και να κάνουμε πολύ φοβάμαι ότι αντί να έχουμε ένα ψηφιακό κράτος, θα έχουμε μια ψηφιακή αναμονή. Δηλαδή, όσο και να είναι προηγμένη η τεχνολογία, δεν την υποτιμούμε, όμως, να πω πως πάντα υπάρχει και ο ανθρώπινος παράγοντας. Άνθρωποι αυτοί που τα ελέγχουν, άνθρωποι αυτοί που τα λειτουργούν, άνθρωποι που θα βλέπουν τις πλατφόρμες. Αυτά θα πρέπει να τα δούμε γιατί, ξέρετε, ο άνθρωπος όσο και αν δεν μας αρέσει δεν υποκαθίσταται από την τεχνολογία. Η τεχνολογία μπορεί να είναι σεβαστή, μπορεί να είναι καλή, όμως, όσο δεν υπάρχει προσωπικό και δεν υπάρχουν οι άνθρωποι οι κατάλληλοι να διεκπεραιώσουν τις εργασίες, μονίμως θα υπάρχει ένα πρόβλημα και θα έχουμε έναν φαύλο κύκλο καθυστερήσεων.

Τέλος, θα ήθελα να πω πως ναι μεν το νομοσχέδιο έχει κάποια θετικά στοιχεία, δυστυχώς όμως, είναι ημιτελές και κυρίως χαρακτηρίζεται από μια ατολμία, δηλαδή, σε κάποια ζητήματα θα περίμενα περισσότερη τόλμη, περισσότερες ρηξικέλευθες προτάσεις. Γι’ αυτό τον λόγο εμείς είμαστε «παρών» επί της αρχής. Θα υπερψηφίσουμε κάποια άρθρα τα οποία είναι υπέρ των πολιτών και υπέρ των εργαζομένων, όπως για παράδειγμα το μπόνους, το οποίο ναι μεν δίνεται καλώς, αλλά κατά την άποψή μας όταν κάποιος εργαζόμενος είναι στα «κόκκινα» όσο μπόνους και να του δώσεις δεν θα μπορέσει να αποδώσει παραπάνω, γιατί θα έχει πάρα πολύ μεγάλο πρόβλημα κόπωσης στην εργασία του. Γι’ αυτό εμείς θα ψηφίσουμε «παρών» επί της αρχής, θα υπερψηφίσουμε κάποια άρθρα και θα περιμένουμε κάποιες νομοτεχνικές βελτιώσεις.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε συνάδελφε.

Τον λόγο τώρα έχει από την Κοινοβουλευτική Ομάδα της Νέας Αριστεράς η κ. Θεοπίστη (Πέτη) Πέρκα.

Παρακαλώ, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Είναι γεγονός ότι η Ελλάδα είναι η τελευταία χώρα στην Ευρώπη που εκπονεί Κτηματολόγιο. Καθυστερήσαμε πάρα πολύ ως χώρα λόγω της παθογένειας που χαρακτηρίζει από την ίδρυσή του το ιδιοκτησιακό καθεστώς στην Ελλάδα: τα συμφέροντα που εμπλέκονται με την ιδιοκτησία γης, μικρότερα ή τεράστια, τοπικά, εθνικής εμβέλειας, υπερεθνικής. Αυτό αποτυπώνεται σε εκατοντάδες διατάξεις με αλληλοσυγκρουόμενα μηνύματα, οι περισσότερες για να νομιμοποιήσουν υπαρκτές ή επιγενόμενες αυθαιρεσίες.

Ένας βασικός λόγος της καθυστέρησης της σύνταξης του Κτηματολογίου ήταν η δυσκολία αντιμετώπισης και τελικά υπέρβασης του υπάρχοντος δαιδαλώδους και αντιφατικού νομικού πλαισίου. Το Κτηματολόγιο δεν χαράσσει αναπτυξιακή, περιβαλλοντική, χωροταξική, και προφανώς ιδιοκτησιακή πολιτική είναι, όμως, ένα εξαιρετικά χρήσιμο εργαλείο για τη χάραξη αυτών των πολιτικών. Ως εργαλείο υπηρετεί τις αντίστοιχες αντιδραστικές ή φιλολαϊκές, ενδιαφέρουσες ή αδιάφορες, υπαρκτές ή ανύπαρκτες πολιτικές, που χαράσσουν όσοι ασκούν αντίστοιχη εξουσία.

Εμείς ξεκαθαρίζουμε ότι θέλουμε να ολοκληρωθεί το ταχύτερο, με πληρότητα και με τον πιο σύγχρονο τρόπο το Κτηματολόγιο στη χώρα μας. Το Κτηματολόγιο εγγενώς έχει το στοιχείο της διαφάνειας, άρα εξυπηρετεί και τη χάραξη των πολιτικών που αναφέρθηκαν, αλλά και τη δυνατότητα ορθής και πειστικής αντίκρουσης, όποτε αυτές είναι πράγματι αντιδραστικές, πολύ καλύτερα από ένα δυσλειτουργούν Κτηματολόγιο. Επομένως θα συμφωνούσαμε με οποιαδήποτε ρύθμιση θα διευκόλυνε την καθημερινότητα των πολιτών, οι οποίοι πραγματικά ταλαιπωρούνται. Οι ουρές έξω από τα κτηματολογικά γραφεία το αποδεικνύουν.

Για να δούμε, όμως, τι έκανε η Κυβέρνηση τεσσεράμισι χρόνια τώρα για την επιτάχυνση της εκκαθάρισης εκατοντάδων χιλιάδων εκκρεμοτήτων στις μεταγραφές ακινήτων που ταλαιπωρούν τους πολίτες και προκαλούν και ανασφάλεια δικαίου. Η προηγούμενη κυβέρνηση της Νέας Δημοκρατίας αφαίρεσε την αρμοδιότητα και εποπτεία του Κτηματολογίου από το ΥΠΕΝ και τη μετέφερε στο Υπουργείο Ψηφιακής Πολιτικής. Δηλαδή μετέφερε έναν κρίσιμο δημόσιο φορέα που είχε αρμοδιότητα για τη συστηματική και ενημερωμένη καταγραφή των ακινήτων και των εμπραγμάτων δικαιωμάτων, αντικείμενο νομικό και τεχνικό, αλλά και κρίσιμων εφαρμογών του περιβάλλοντος και του κράτους δικαίου όπως οι δασικοί χάρτες, σε ένα Υπουργείο που δεν έχει καμμία σχέση με το αντικείμενο αυτό. Το αρμόδιο Υπουργείο για θέματα που αφορούν τον χώρο, τις χρήσεις γης και τα εμπράγματα δικαιώματα είναι το ΥΠΕΝ. Είναι τεράστιο λάθος να αντιλαμβάνεται κάποιος το Κτηματολόγιο ως ψηφιακό έργο.

Συγχρόνως όμως, η Κυβέρνηση με αυτή την επιλογή της αγνόησε και υποβάθμισε για ακόμα μια φορά τους σχετικούς κλάδους των μηχανικών και των δικηγόρων, εφόσον τεχνική και νομική ύλη αποκόπηκε από το φυσικό και θεματικό φορέα, το ΥΠΕΝ και το Υπουργείο Δικαιοσύνης, κι όλα αντιμετωπίζονται ως βάσεις δεδομένων. Αλλά και η νέα Κυβέρνηση της Νέας Δημοκρατίας χαρακτηρίζεται από καθυστερήσεις και παραλείψεις στον τομέα του Κτηματολογίου. Λόγω της γνωστής ιδεοληψίας αδυνατεί να αποδεχτεί ότι μόνον ένας ισχυρός δημόσιος φορέας καταλλήλως στελεχωμένος μπορεί να συμβάλλει στην προάσπιση του δημοσίου συμφέροντος και τη διασφάλιση των συναλλαγών, με γνώμονα πάντα βέβαια την προστασία του περιβάλλοντος, την χωροταξία, αλλά και την προάσπιση της δημόσιας και ιδιωτικής περιουσίας.

Το Σωματείο Εργαζομένων στο Κτηματολόγιο τόσο κατά τη φάση της διαβούλευσης του νομοσχεδίου όσο και κατά την ακρόαση των φορέων, ανέδειξε το βασικό πρόβλημα και την αστοχία της Κυβέρνησης, που δεν είναι άλλο από το πρόβλημα της υποστελέχωσης. Και βεβαίως, κύριε Υπουργέ, δεν μπορούμε να μη σχολιάσουμε την απαράδεκτη και αντιδημοκρατική απειλητική στάση που είχατε απέναντι στην εξαγγελία της απεργίας των εργαζομένων στο Κτηματολόγιο, μέσα στην επιτροπή της Βουλής, αλλά και στην αμφισβήτηση της νομιμότητας της λειτουργίας του σωματείου και της νόμιμης διοίκησής του.

Αποφασίσατε, κύριε Υπουργέ, την ώρα της συνεδρίασης ότι η απεργία είναι παράνομη και πριν την έναρξη της διαδικασίας ακρόασης των φορέων, ζητήσατε νομιμοποιητικά έγγραφα του σωματείου. Η Κυβέρνηση επιχείρησε να τρομοκρατήσει, εγώ θα έλεγα, το συνδικαλιστικό κίνημα, μάλιστα σε μια περίοδο που διακυβεύονται κρίσιμα εργασιακά, συνδικαλιστικά και δημοκρατικά δικαιώματα των πολιτών.

Φαίνεται, κύριε Υπουργέ ότι δεν έχετε λάβει υπ’ όψιν το άρθρο 23 του Συντάγματος για τη συνδικαλιστική ελευθερία. Υπενθυμίζουμε, λοιπόν, ότι η διασφάλιση της συνδικαλιστικής ελευθερίας και η ανεμπόδιστη άσκηση των συναφών με αυτή δικαιωμάτων είναι συνταγματική υποχρέωση της πολιτείας. Εκ του νόμου περιορισμοί θα μπορούν να φτάνουν έως την κατάργηση του δικαιώματος της απεργίας ή την παρεμπόδιση της νόμιμης άσκησής της.

Η ΑΔΕΔΥ, με δελτίο Τύπου, η Πανελλήνια Ομοσπονδία Σωματείων Εργαζομένων του ΠΟΣΕ - ΥΠΕΧΩΔΕ και εμείς στηρίζουμε την εικοσιτετράωρη πανελλαδική απεργία του Σωματείου Εργαζομένων Κτηματολογίου, τον αγώνα τους ενάντια στην απαξίωση του έμπειρου προσωπικού του φορέα, στην ανάθεση υπηρεσιών και εργασιών σε εξωτερικούς φορείς και στην υπονόμευση του ρόλου των κτηματολογικών γραφείων και των υποκαταστημάτων του φορέα.

Ας γυρίσουμε πάλι στο νομοσχέδιο. Εάν διαβάσουμε το νομοσχέδιο, όπως το παρουσιάζουν ο Υφυπουργός αλλά και ο εισηγητής της Πλειοψηφίας, με την κατάργηση της υποχρεωτικής προσκόμισης εξόφλησης του ΤΑΠ -αμαρτωλή ιστορία για μεγάλους δήμους- την υπέρβαση του προβλήματος των χιλιοστών, τα κίνητρα παραγωγικότητας στους υπαλλήλους, την ηλεκτρονική κατάρτιση των συμβολαίων κ.λπ., θα μιλούσαμε για ένα νομοσχέδιο τεχνοκρατικής φύσης που αντιμετωπίζει προβλήματα στην εξέλιξη του Κτηματολογίου. Και όμως, και σε αυτό το νομοσχέδιο διαβάζουμε τη φιλοσοφία της Νέας Δημοκρατίας. Δεν πήρατε ούτε τα στατιστικά στοιχεία για το λειτουργούν Κτηματολόγιο και την πορεία της κτηματογράφησης του Κτηματολογίου. Παίζει ρόλο αυτό για το νομοσχέδιο που συζητιέται;

Ο Υφυπουργός αναφέρθηκε στη δέσμευση του Πρωθυπουργού να ολοκληρωθεί η σύνταξη του Κτηματολογίου το 2025. Πώς γίνεται αυτό; Μεταφέροντας στο λειτουργούν Κτηματολόγιο αυτή τη φάση των κτηματογραφήσεων, που είναι η πιο χρονοβόρα και η πιο δύσκολη στο να προβλεφθεί η διάρκειά της; Δηλαδή στο λειτουργούν, που θεωρείται για πάνω από μία δεκαετία ο βασικός κορμός και ταυτόχρονα το πιο αδύναμο στη στελέχωσή του τμήμα του Ελληνικού Κτηματολογίου, προστίθεται ένας πολύ μεγάλος και δύσκολος -γιατί εμπλέκονται επιτροπές εκδίκασης, αιτήσεων διόρθωσης και ενστάσεων- στη διαχείρισή του όγκος εργασίας, ο οποίος μέχρι τώρα λυνόταν στο επίπεδο της κτηματογράφησης και δεν απασχολούσε το λειτουργούν Κτηματολόγιο.

Όταν, λοιπόν, όλοι, απ’ όλες τις πτέρυγες της Βουλής -και της κυβερνητικής- περιγράφουν την ανεπάρκεια εξυπηρέτησης των κτηματολογικών γραφείων, όχι με ευθύνη των εργαζομένων, αλλά λόγω της υποστελέχωσής τους, τις ουρές που δημιουργούνται ή την αδυναμία εξυπηρέτησης των πολιτών, ακόμα και με το ηλεκτρονικό ραντεβού που τώρα ισχύει, την απόγνωση αυτών που «καίγονται» για μεταβιβάσεις και περιμένουν μήνες, πρόκειται για ένα σύστημα που θα επιβαρυνθεί απόλυτα, όσο δεν λέγεται. Και όταν όλοι, του κυβερνώντος κόμματος συμπεριλαμβανομένου, θεωρούν ότι η πρώτη κίνηση θα πρέπει να είναι η πλήρωση των κενών θέσεων στα οργανογράμματα, η απάντηση του Υπουργού ότι υποβλήθηκε αίτημα στον ΑΣΕΠ για πρόσληψη πεντακοσίων ογδόντα πέντε ατόμων δεν δείχνει πειστική. Θα είχε ενδιαφέρον να μας πληροφορήσει ο Υπουργός αναλυτικά, όχι μόνο πόσοι εργάζονται στο «ΕΛΛΗΝΙΚΟ ΚΤΗΜΑΤΟΛΟΓΙΟ»…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Χίλιοι εκατό.

**ΘΕΟΠΙΣΤΗ (ΠΕΤΗ) ΠΕΡΚΑ:** Ωραία. Να μας πείτε και με ποια σχέση εργασίας, πόσες είναι οι κενές θέσεις στα οργανογράμματα και πότε προβλέπεται ότι θα καλυφθούν.

Αντίθετα, νομοθετούνται μέτρα για την αποσυμφόρηση των εκκρεμουσών υποθέσεων, που είναι αμφίβολο καν εάν θα λειτουργήσουν και εάν λειτουργήσουν, εάν θα είναι προς τη θετική ή αρνητική κατεύθυνση, τα οποία δεν είναι, επίσης, καθόλου πειστικά.

Αλήθεια, θα δοθούν πριμ παραγωγικότητας, επειδή δουλεύουν οι εργαζόμενοι του Κτηματολογίου στο σπίτι τους, πράγμα που πιθανότατα συμβαίνει, ή επειδή, κατά τον κ. Γεωργιάδη, είναι καλό οι εργαζόμενοι να δουλεύουν δύο βάρδιες; Και πώς θα οριστεί το πριμ ανταγωνιστικότητας; Βάσει ποσοτικών στόχων, κατά δικαίωμα, κατά γεωτεμάχιο, κατά ιδιοκτήτη κ.λπ., όταν είναι γνωστό πως ο χρόνος απασχόλησης είναι τελείως ανισοβαρής, κατά δικαίωμα, κατά γεωτεμάχιο, κατά ιδιοκτήτη;

Ακούστε, κύριε Υπουργέ, είναι γεγονός ότι οι μισθοί είναι πολύ χαμηλοί. Μπορούσατε να δώσετε αύξηση ή να κάνετε το μέτρο οριζόντιο και μάλιστα να περιλαμβάνετε και το 2023. Η ασάφεια, όμως, που δημιουργεί αυτή η διάταξη οδηγεί με μεγάλη πιθανότητα στη δημιουργία ομάδων «καλοθελητών» ενάντια σε ομάδες που με συνέπεια κάνουν την εργασία τους. Η μη πρόβλεψη οποιουδήποτε κανονισμού ανάθεσης των εργασιών στους διαπιστευμένους μηχανικούς του Κτηματολογίου, επίσης, οδηγεί στην αυθαιρεσία του αναθέτοντα.

Και στις δύο περιπτώσεις προωθείται η δημιουργία ενός πειθήνιου μηχανισμού, υπεράνω της επιστημονικής, δεοντολογικής και επαγγελματικής συνέπειας, που θα εξαρτάται από τις καλές ή μη προθέσεις του όποιου σχετικά αποφασίζει. Δεν λέμε ότι είναι στις προθέσεις σας κάτι τέτοιο, αλλά ισχυριζόμαστε ότι είναι κάτι εξαιρετικά πιθανόν να συμβεί.

Υπάρχουν, επίσης, διατάξεις που καταστρατηγούν την τοπική αρμοδιότητα και θέτουν υπό αμφισβήτηση την περιφερειακή δομή. Είναι βάσιμη η ανασφάλεια των εργαζομένων για τον κίνδυνο κατάργησης των περιφερειακών υπηρεσιών. Παρέχεται η δυνατότητα στον γενικό διευθυντή να αφαιρέσει από το αρμόδιο γραφείο, παραδείγματος χάριν, μία μεμονωμένη πράξη και να αναθέσει σε άλλον προς εξυπηρέτηση ακόμη και ιδιοτελούς σκοπού. Προβλέπεται η δυνατότητα έκδοσης απόφασης για προϊσταμένους, πέρα από την κατά τόπον αρμοδιότητά τους, ενώ η αρμοδιότητα αυτή θα μπορεί να ανατίθεται και σε υπαλλήλους ΠΕ διοικητικών.

Ακόμη και η Επιστημονική Υπηρεσία της Βουλής θεωρεί ότι υπάρχει πρόβλημα με τα άρθρα 10 και 11, αφού απουσιάζει το ειδικό ρυθμιστικό πλαίσιο που θα διέπει τη λήψη τέτοιων αποφάσεων.

Ελλείψει προσωπικού, επεκτείνεται η δυνατότητα άσκησης καθηκόντων προϊσταμένου σε όλους τους υπαλλήλους ΠΕ. Σύμφωνα και πάλι με την έκθεση της Επιστημονικής Υπηρεσίας της Βουλής, ο προϊστάμενος κτηματολογικού γραφείου αποτελεί ένα ξεχωριστό και με κρίσιμες αρμοδιότητες όργανο του εθνικού Κτηματολογίου, που έχει χαρακτηριστεί και ως οιονεί δικαστικό όργανο, άρα είναι προφανές ότι εκ της φύσης της θέσης απαιτείται νομική παιδεία του αποφασίζοντος οργάνου.

Η μισθολογική διάκριση που εισάγεται μεταξύ προϊσταμένου και αναπληρωτών αλλά και προϊσταμένων με διαγωνισμό ή προερχόμενων από τα υποθηκοφυλακεία αντιβαίνει τη συνταγματικά κατοχυρωμένη αρχή της ισότητας.

Με τη σκοπούμενη παράταση διόρθωσης των αρχικών εγγραφών για πολλοστή φορά καταργείται το αμάχητο τεκμήριο των οριστικών εγγραφών με τη θέσπιση δυνατότητας άσκησης αγωγής σε κλεισμένα κτηματολόγια. Δημιουργεί νομικά ζητήματα, καθώς σε πλείστες των περιοχών αυτών η περαιτέρω παράταση οδηγεί και σε ταυτόχρονη τεκμηρίωση κυριότητας με τα προσόντα της χρησικτησίας. Ταυτόχρονα, δημιουργεί αντισυνταγματική διάκριση ανάμεσα στη δυνατότητα διόρθωσης των αρχικών εγγραφών αυτών των περιοχών, όπου η προθεσμία με τις αλλεπάλληλες παρατάσεις έχει φτάσει την εικοσαετία και στις περιοχές που είναι προϊόντα μεταγενέστερων ή και τωρινών κτηματογραφήσεων, όπου η προθεσμία είναι οκταετής. Δηλαδή, τηρούνται δύο μέτρα και δύο σταθμά.

Υπάρχουν πολλές αντιδράσεις του νομικού κόσμου, αφού η επέκταση της προθεσμίας αμφισβήτησης για τα αγνώστου ιδιοκτήτη δίνει τη δυνατότητα σε αναληθείς ιδιοκτήτες να ασκήσουν σχετικές αγωγές εις βάρος του δημοσίου.

Σε κάθε περίπτωση, γεγονός είναι ότι το νομοσχέδιο δεν λύνει τις βασικές αιτίες των καθυστερήσεων, όπως η υποστελέχωση του φορέα, κανόνες και μεγαλύτερα βήματα στη διαλειτουργικότητα μεταξύ των φορέων του δημοσίου. Εν μέσω πράσινης και ψηφιακής μετάβασης, με πακτωλό χρημάτων από το Ταμείο Ανάκαμψης και Ανθεκτικότητας, είναι άξιον απορίας γιατί δεν έχει προχωρήσει ακόμη η ψηφιακή διαλειτουργικότητα και συζητούμε ακόμα για παρατάσεις και αναβολές, με μεγάλα κενά στον τομέα της ασφάλειας και της ψηφιακής θωράκισης της χώρας.

Το Κτηματολόγιο θα μπορούσε να θεωρηθεί ως ένα από τα μεγαλύτερα δημόσια έργα. Είναι θεμελιώδες έργο, αφού αποτελεί εργαλείο προγραμματισμού και ορθολογικής οργάνωσης του χώρου. Αποτελεί μαζί με τον χωροταξικό σχεδιασμό στρατηγικό εργαλείο για την αειφόρο ανάπτυξη. Αντί να λειτουργεί, επομένως, ως αναπτυξιακό εργαλείο, λειτουργεί ως τροχοπέδη στην ανάπτυξη της χώρας, αφού αντιμετωπίζει σωρεία προβλημάτων. Και πώς θα έχουμε Κτηματολόγιο, όταν δεν έχουμε επιλύσει καίρια ζητήματα, όπως είναι η κύρωση των δασικών χαρτών, η ολοκλήρωση του χωροταξικού και του πολεοδομικού σχεδιασμού, ο καθορισμός αιγιαλών και παραλίας, η έλλειψη τίτλων σε πολλές περιοχές της χώρας, η έλλειψη ψηφιοποίησης, η πολυνομία και η εκτεταμένη χρήση του θεσμού της χρησικτησίας, η προστασία του δημόσιου συμφέροντος από τις καταπατήσεις σε βάρος του δημοσίου, το ξεκαθάρισμα με τη μοναστηριακή περιουσία και βεβαίως η υποστελέχωση των αρμόδιων υπηρεσιών τόσο ποσοτικά, όσο και ποιοτικά, με έμπειρο και εξειδικευμένο προσωπικό στα ακίνητα, νομικούς, μηχανικούς, ΠΕ πληροφορικής;

Κλείνοντας, θα ήθελα να επισημάνω και κάτι ακόμα. Μου έκανε εντύπωση ότι δεν κλήθηκε ο Πανελλήνιος Σύλλογος Αγρονόμων και Τοπογράφων Μηχανικών. Διαπίστωσα ότι δεν έχει αναδείξει προεδρείο εδώ και έναν χρόνο, δηλαδή είναι στην ουσία ανενεργός. Είναι, όμως, οι κατ’ εξοχήν επιστήμονες που ασχολούνται με το Κτηματολόγιο, τις χρήσεις γης και τη χωροταξία.

Η παρουσία του εκπροσώπου του ΤΕΕ στην επιτροπή ήταν βεβαίως ουσιαστική, αλλά δεν εξέφρασε τις θέσεις του ΤΕΕ, που σε προηγούμενα νομοθετήματα ήταν κυρίαρχη, γιατί στηριζόταν σε μια μακροχρόνια και ουσιαστική επεξεργασία.

Επίσης τα πανεπιστήμια δεν τοποθετούνται, δεν καλούνται. Νομοθετούμε, δηλαδή, χωρίς τη συμβολή της κοινωνίας. Σας βολεύει να ακυρώνονται διαδικασίες που είναι η ουσία της δημοκρατίας. Δεν είμαστε μια μεγάλη Κοινοβουλευτική Ομάδα, αλλά θα κάνουμε ό,τι μπορούμε, για να ακυρώσουμε αυτή την εξέλιξη και να ενεργοποιήσουμε τους πολίτες ακόμη και για το Κτηματολόγιο, όπου είναι δεδομένη η ανάγκη για μια ευρύτατη συζήτηση αναφορικά με το πώς θα προχωρήσει στη χρονική περίοδο που ολοκληρώνεται η σύνταξή του και με τα μεγάλα προβλήματα που αντιμετωπίζει.

Εμείς θα καταψηφίσουμε επί της αρχής το νομοσχέδιο, γιατί περιλαμβάνει διατάξεις που δεν διασφαλίζουν τις βασικές προϋποθέσεις του Κτηματολογίου ως θεσμού, όπως το δημόσιο συμφέρον και την ασφάλεια των συναλλαγών. Ούτε καν εγγυώνται την καλύτερη και ταχύτερη ολοκλήρωση του έργου, την ποιότητα των εργασιών.

Θα υπερψηφίσουμε κάποιες θετικές διατάξεις, οι οποίες, όμως, δεν αναιρούν τη συνολική αρνητική εικόνα. Φοβάμαι πως θα είναι ένας νόμος, κύριε Υπουργέ, που από κάποιον από τους διαδόχους σας θα τύχει της ίδιας απαξιωτικής αντιμετώπισης που επιφυλάξατε και εσείς για προγενέστερα νομοθετήματα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε, και για την τήρηση του χρόνου.

Από την Κοινοβουλευτική Ομάδα της Νίκης τον λόγο τώρα έχει ο ειδικός αγορητής, ο κ. Αποστολάκης

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, το παρόν νομοσχέδιο ουσιαστικά είναι συμπλήρωση του τελευταίου νόμου για το Κτηματολόγιο της ίδιας Κυβέρνησης, του ν.4821/2021.

Πάγια η τακτική της Κυβέρνησης Νέας Δημοκρατίας: Νομοθετεί, αυτοχειροκροτείται και σε λίγο χρόνο έρχεται με νέο νόμο να διορθώσει ή να συμπληρώσει τα νομοθετηθέντα. Αυτό δείχνει ότι τα Υπουργεία και οι νομοπαρασκευαστικές τους επιτροπές νομοθετούν ελλειμματικά και αποσπασματικά.

Η Κυβέρνηση βαυκαλίζεται ότι με το παρόν νομοσχέδιό της θα βάλει τίτλους τέλους στα χρονίζοντα προβλήματα μιας πράγματι εθνικής εκκρεμότητας που ταλανίζει όσους εμπλέκονται σε αυτήν και κυρίως τους πολύ ταλαιπωρημένους πολίτες. Δεν θα παραλείψω να υπομνήσω τη διεθνή έκθεση της χώρας, αφού είμαστε η μοναδική χώρα στην Ευρώπη που δεν κατορθώσαμε ακόμη να αποκτήσουμε ένα ολοκληρωμένο και εύχρηστο Kτηματολόγιο.

Θα ρωτήσω ευθέως: Για τις παθογένειες του Κτηματολογίου και τη γραφειοκρατία του, την οποία διατείνεται το Υπουργείο Ψηφιακής Διακυβέρνησης ότι θα θεραπεύσει, ποιος ευθύνεται; Μήπως η Νίκη ή τα κόμματα της Αντιπολίτευσης, που δεν κυβέρνησαν; Σαφώς και ευθύνονται διαχρονικά όσα κόμματα κυβέρνησαν από το 1995, που ξεκίνησε η εφαρμογή του Κτηματολογίου μέχρι σήμερα: Νέα Δημοκρατία, ΠΑΣΟΚ και ΣΥΡΙΖΑ, το καθένα κατά το μέτρο ευθύνης του. Αυτά διαχειρίστηκαν το πρόγραμμα και τα μεγάλα κονδύλια που διατέθηκαν. Οι πολιτικές τους και η διασπάθιση των κονδυλίων γέννησαν την καθυστέρηση στην πρόοδο του έργου, τη γραφειοκρατία, την υποστελέχωση και την ανεπαρκή μηχανοργάνωση. Από την εποχή Λαλιώτη μέχρι σήμερα διατέθηκαν για το Κτηματολόγιο άνω του 1 δισεκατομμυρίου ευρώ. Τη μεγαλύτερη φυσικά ευθύνη φέρει η Κυβέρνηση της Νέας Δημοκρατίας, γιατί το μεγαλύτερο τέλμα έλαβε χώρα στις ημέρες της πενταετούς εξουσίας της.

Ωστόσο η εθνική σπουδαιότητα του Κτηματολογίου, που συνιστά μία κορυφαία μεταρρύθμιση, μας υποχρεώνει ως Νίκη να αντιμετωπίσουμε το παρόν νομοσχέδιο με σοβαρότητα και χωρίς μικροψυχία. Το Κτηματολόγιο είναι εθνική ανάγκη και πρέπει να ολοκληρωθεί τάχιστα. Δικαίως, όμως, οι πολίτες δυσανασχετούν και για τα χαμένα κρατικά χρήματα και για τα έξοδα στα οποία υποβάλλονται και για τη γραφειοκρατική ταλαιπωρία που επί σειρά ετών υφίστανται. Οφείλουμε να τονίσουμε προς τον ελληνικό λαό ότι με τον νέο νόμο δεν τερματίζουν τα χρονίζοντα προβλήματα του Κτηματολογίου. Μια μικρή βελτίωση επιχειρείται και αυτή αμφιβόλου αποτελεσματικότητας.

Η κτηματογράφηση που άρχισε την περίοδο 1995 - 1996 δείχνει σήμερα επιτέλους ότι προχωρά, έπειτα από μια δαιδαλώδη διαδρομή τριών δεκαετιών με προβλήματα που είχαν να κάνουν με αδιαφάνεια στην υλοποίησή του, υπερκοστολογήσεις, μπλόκο της Κομισιόν στη χρηματοδότησή του, άγονους διαγωνισμούς, ενστάσεις μεταξύ των συμμετεχουσών εταιρειών, που πάγωσαν για χρόνια την εκπόνηση των μελετών, καθυστερήσεις στην υποβολή των δηλώσεων από τους πολίτες, αλλά και από τους δήμους και τους δημόσιους φορείς. Σε επίπεδο χώρας σε λειτουργία είναι μόνο το 36% του Κτηματολογίου και το 70% έχει περάσει στο στάδιο της ανάρτησης. Το ποσοστό συλλογής σε επίπεδο χώρας είναι στο 86% του συνόλου των ιδιοκτησιακών δικαιωμάτων, ενώ σήμερα λειτουργούν εξήντα οκτώ από τα ενενήντα δύο συνολικά κτηματολογικά γραφεία. Αυτή είναι η εικόνα του κτηματολογικού έργου σήμερα μετά από πορεία τριάντα ετών περίπου και εκδαπάνηση πλέον του ενός δισεκατομμυρίου ευρώ.

Ωστόσο μέχρι σήμερα το Κτηματολόγιο δεν μπορεί να δώσει στον Έλληνα σαφή και ακριβή απάντηση πάνω στον χάρτη της χώρας ποια εμπράγματα δικαιώματα έχει ο καθένας και σε ποιο γεωτεμάχιο τα έχει. Σύμφωνα με πηγές τα προβλήματα σε πανελλήνιο επίπεδο είναι ο μεγάλος αριθμός των ενστάσεων, ο εξίσου μεγάλος αριθμός των αντιρρήσεων επί των δασικών χαρτών, οι μεγάλες καθυστερήσεις στα κτηματολογικά γραφεία και τα υποθηκοφυλακεία, πολλά από τα οποία υπολειτουργούν.

Από την άλλη πάλι, δεν δίνετε με το νομοσχέδιο ριζική λύση στα τεχνικά προβλήματα που παρουσιάζει το άλλο κομμάτι του Κτηματολογίου εκείνο της μετάβασης από το σύστημα υποθηκοφυλακείων στο σύστημα κτηματολογικών γραφείων. Η γραφειοκρατία και η καθυστέρηση ταλανίζουν και αυτό το κομμάτι. Φανερή αιτία η υποστελέχωση και η ανεπαρκής μηχανοργάνωση των κτηματολογικών γραφείων. Όταν το 2021 το «ΕΛΛΗΝΙΚΟ ΚΤΗΜΑΤΟΛΟΓΙΟ» αποσπάστηκε από τον φυσικό του χώρο, το Υπουργείο Περιβάλλοντος και Ενέργειας και μετατέθηκε η εποπτεία του στο Υπουργείο Ψηφιακής Διακυβέρνησης πολλοί πίστεψαν ότι η ψηφιοποίηση, που το Υπουργείο αυτό ευαγγελιζόταν, θα ήταν η πανάκεια των προβλημάτων του Κτηματολογίου. Τελικά φαίνεται ότι είχαν δίκιο εκείνοι που υποστήριζαν ότι η ουσιαστική κτηματογράφηση, το έργο χαρτογράφησης και η καταγραφή συνιδιοκτησιών ήταν το πρώτιστο, γιατί η ψηφιοποίηση που αγνοεί, που δεν τρέχει παράλληλα την ουσιαστική κτηματογράφηση είναι «πουκάμισο αδειανό».

Το παρόν νομοσχέδιο υπόσχεται να δώσει λύσεις στα ακραία φαινόμενα καθυστέρησης βασικά των μεταγραφών συμβολαίων από τα κτηματολογικά γραφεία. Τα δημοσιογραφικά ρεπορτάζ κατέγραψαν στο πρόσφατο παρελθόν κωμικοτραγικές καταστάσεις, που μόνο σε εποχή ψηφιακής διακυβέρνησης δεν παραπέμπουν: χειρόγραφες λίστες κολλημένες με σελοτέιπ στον τοίχο δημόσιας υπηρεσίας, πολίτες που έχουν πάει έξω από το γραφείο από τις εννέα το προηγούμενο βράδυ για να πιάσουν σειρά, άνθρωποι να κοιμούνται στα αυτοκίνητα και στις καρέκλες, υπάλληλοι να μοιράζουν χειρόγραφα χαρτάκια με αριθμούς προτεραιότητας, ενώ υπάρχει ηλεκτρονικό μηχάνημα το οποίο φυσικά δεν λειτουργεί.

Το πρόβλημα του πολίτη που θέλει να διεκπεραιώσει την εμπράγματη συναλλαγή του δεν τελειώνει με την κατάθεση του συμβολαίου στο κτηματολογικό γραφείο. Το πραγματικά μεγάλο ζήτημα ξεκινάει εκεί ακριβώς, καθώς ο χρόνος που χρειάζεται ο φορέας του Κτηματολογίου για να καταγράψει το συμβόλαιο είναι τεράστιος. Δεν κομίζω γλαύκα εις Αθήνας, αν πω ότι οι καθυστερήσεις στη μεταγραφή των συμβολαίων δημιουργούν πολλά ζητήματα ως προς την ασφάλεια δικαίου των συναλλαγών. Και ναι μεν με την ηλεκτρονική υποβολή της αίτησης το θέαμα με τις φυσικές ουρές έξω από τα γραφεία δεν θα το βλέπουμε πλέον. Το κακό είναι ότι εξαλείφουμε, κρύβουμε μία φυσική ουρά έξω από το κτηματολογικό γραφείο και την αντικαθιστούμε με μια ψηφιακή ουρά. Τα κτηματολογικά γραφεία καθυστερούν κυρίως στο πεδίο του νομικού ελέγχου, δηλαδή σωρεύονται υποθέσεις ακόμα και ηλεκτρονικά. Έρχονται οι πολίτες και παίρνουν έναν αριθμό πρωτοκόλλου, μαζεύεται μια στοίβα, γίνεται ένα μποτιλιάρισμα με υποθέσεις και δεν υπάρχει το κατάλληλο, το εξειδικευμένο προσωπικό σε επαρκή αριθμό για να μπορεί να τις διεκπεραιώσει άμεσα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Το κλειδί σε αυτή την ιστορία δεν είναι να ψηφιοποιήσουμε όλη τη γραφειοκρατία, αλλά να μπορέσουμε να αποκαθάρουμε τη συμβολαιογραφική διαδικασία μεταβίβασης ακινήτου από πιστοποιητικά και προϋποθέσεις οι οποίες δεν απαιτούνται από το εμπράγματο δίκαιο και έχουν εμφιλοχωρήσει στο πλαίσιο της είσπραξης του φόρου και του ελέγχου της νομιμότητας από τον συμβολαιογράφο. Η συλλογή τους προκαλεί τη μεγάλη καθυστέρηση.

Το συζητούμενο νομοσχέδιο ρυθμίζει ζητήματα τεχνικής κατά βάση φύσεως εν όψει της απελπιστικής κατάστασης που περιγράψαμε, σπεύδει να δώσει λύσεις - ασπιρίνες στις παθογένειες που εμφάνισε διαχρονικά η πρόοδος της κτηματογράφησης, ιδίως μετά τον τελευταίο ν.4821/2021. Ωστόσο και πάλι κανένα ουσιαστικό πρόβλημα δεν θα λυθεί. Το νομοθέτημα είναι άτολμο, ελλειμματικό και αποσπασματικό. Δεν θεραπεύει τις παθογένειες. Δίνει με πρόχειρο και χωρίς στόχευση τρόπο κάποιες λύσεις ψηφιοποίησης, που ως ένα μικρό σημείο θα φέρουν μία βελτίωση, αλλά όχι οριστική άρση του χρονίζοντος προβλήματος της καθυστέρησης στην πρόοδο του έργου της κτηματογράφησης, της περαίωσης των ενστάσεων, στο ξεκαθάρισμα των ιδιοκτησιών, που είναι το κυρίως ζητούμενο. Και φυσικά καμμία σημαντική βελτίωση δεν θα φέρει στους χρόνους μεταγραφής και καταχώρισης ή εξάλειψης των πράξεων στα κτηματολογικά γραφεία, όπου οι χρόνοι αναμονής είναι ανυπόφοροι. Και πάλι οι υπηρεσίες θα εξακολουθήσουν να είναι υποστελεχωμένες και τα γραφεία εξοπλισμένα με παρωχημένη μηχανοργάνωση. Χωρίς πλήρη στελέχωση του Κτηματολογίου, με εξειδικευμένο προσωπικό και καλές αμοιβές, πρόοδος δεν θα υπάρξει. Από την άλλη πάλι η ολοκλήρωση των μεταβιβαστικών συμβολαίων θα σέρνεται και θα καθυστερεί, διότι παρά την ευεργετική ως ένα μέτρο κατάργηση της υποχρέωσης προσάρτησης βεβαίωσης περί μη οφειλής τέλους ακίνητης περιουσίας, ο συμβολαιογράφος θα πρέπει να συγκεντρώσει περίπου δεκαπέντε έως είκοσι πιστοποιητικά, φορολογική ενημερότητα, ΕΝΦΙΑ, πολεοδομικού χαρακτήρα βεβαιώσεις και ένα σωρό άλλα έγγραφα. Η συλλογή τους δημιουργεί ένα πραγματικό γολγοθά για τους συναλλασσόμενους πολίτες. Φυσικά ελάχιστα από τα πιστοποιητικά αυτά έχουν σχέση με την πραγματικά νομική διαδικασία της καθαυτό μεταβίβασης. Η υποχρέωση συλλογής τους είναι μια πατέντα της ελληνικής δημόσιας γραφειοκρατίας, ουσιαστικά πατέντα εκβίασης για να υποχρεωθούν οι συναλλασσόμενοι να εκπληρώσουν άλλες άσχετες με τη μεταβίβαση υποχρεώσεις τους προς το δημόσιο, τις οποίες αυτό θα έπρεπε να απαιτήσει σε άλλο χρόνο και με άλλο τρόπο.

Κατά τη συζήτηση στην επιτροπή κάναμε μια πρόταση βελτίωσης στα άρθρα 4 και 8 που δεν έτυχε αξιοποίησης. Την επαναφέρουμε. Σε περίπτωση αρνητικής, αιτιολογημένης πάντως, απόφασης του προϊσταμένου του κτηματολογικού γραφείου να εγγράψει την αίτηση καταχώρισης, ο αιτών δικαιούται να προβάλει αντιρρήσεις ενώπιον του κτηματολογικού δικαστή. Η αρνητική απάντηση προβλέπεται ότι πρέπει να εκδοθεί σε δεκαπέντε μέρες από την αίτηση.

Ωστόσο, καμμία πρόβλεψη δεν υπάρχει για τον χρόνο εντός του οποίου πρέπει να επιλύσει τη διαφορά ο δικαστής που θα κληθεί να δικάσει κατά τη διαδικασία της εκούσιας δικαιοδοσίας. Κι εδώ αρχίζει ένας άλλος μαραθώνιος για τον πολίτη. Για να λάβει απάντηση πρώτου βαθμού, πρέπει να περιμένει χρόνια. Στο πρωτοδικείο της Αθήνας τέτοιες αιτήσεις προσδιορίζονται για το 2027. Βάλτε και τον χρόνο αναμονής έκδοσης απόφασης, για να δείτε πότε μπορεί να ελπίζει στην καταχώριση της πράξης του.

Γι’ αυτό προτείνουμε να προστεθεί στο παρόν νομοσχέδιο και στο τέλος του άρθρου 8 μια παράγραφος που θα ορίζει ότι η αίτηση κατά μιας τέτοιας αρνητικής απάντησης του προϊσταμένου πρέπει να προσδιοριστεί, να συζητηθεί και να εκδοθεί η απόφαση εντός προθεσμίας έξι μηνών το πολύ από την κατάθεσή της. Η ρύθμιση αυτή θα ανακουφίσει πολύ κόσμο.

Υπό αυτή την έννοια, δηλαδή της ελλειμματικότητας, της αποσπασματικότητας και της ανεπάρκειας, η Νίκη δεν μπορεί να συναινέσει στην υπερψήφιση του παρόντος νομοσχεδίου, διότι δεν εξασφαλίζεται οριστική λύση ούτε ικανοποιητική ταχύτητα στη λειτουργία των κτηματολογικών γραφείων και το παρόν νομοθέτημα θα αποδειχθεί ανεπαρκές και σε λίγο η Κυβέρνηση θα επανέλθει με άλλη «πυροσβεστική» παρέμβαση.

Οφείλουμε, όμως, για να είμαστε δίκαιοι να κάνουμε μια εξαίρεση για τις ρυθμίσεις του άρθρου 5. Εδώ νομοθετείται κάτι ωφέλιμο για μια μεγάλη μερίδα των πολιτών και δεν μπορούμε να μην την επισημάνουμε. Με αυτή παρατείνεται η προθεσμία αγωγών διόρθωσης πρώτων εγγράφων του άρθρου 6 παράγραφος 2α έως τις 30-11-2024.

Επίσης μέχρι την ίδια προθεσμία προβλέπεται η εξωδικαστική διόρθωση ανακριβούς εγγραφής με την ένδειξη ελληνικό δημόσιο, όταν ο τίτλος του αιτούντος είναι παραχωρητήριο του ελληνικού δημοσίου. Λογικό. Τη στιγμή που το δημόσιο έχει παραχωρήσει το κτήμα με διοικητική πράξη, δεν νοείται να διατηρεί με εγγραφή στο κτηματολόγιο την κυριότητα.

Δίνεται ακόμη μια τελευταία ευκαιρία στους αμελείς ιδιοκτήτες που δεν φρόντισαν να δηλώσουν έγκαιρα τις περιουσίες τους και γι’ αυτό καταχωρίστηκαν ως αγνώστου ιδιοκτήτη, με αποτέλεσμα, επειδή παρήλθε η αρχική αποκλειστική προθεσμία και οι παρατάσεις της, οι αρχικές εγγραφές να έχουν ήδη καταστεί οριστικές, πράγμα που συνεπάγεται ότι τα κτήματα ανήκουν στο δημόσιο λόγω του αμάχητου τεκμηρίου του άρθρου 9.

Ήδη το τεκμήριο αυτό ενεργοποιήθηκε σε τριάντα πέντε περιοχές της χώρας. Γνωρίζουμε ότι σημαντικός αριθμός αληθινών ιδιοκτητών είτε υπήρξαν αμελείς και απώλεσαν την προθεσμία και μαζί με αυτή και την κυριότητα των κτημάτων τους είτε τελούσαν σε κάποια φυσική ή οικονομική αδυναμία να ενεργήσουν τα δέοντα εμπρόθεσμα είτε ακόμη πρόκειται για Έλληνες της Διασποράς που απουσιάζουν χρόνια και δεν μπόρεσαν να δηλώσουν τα πατρογονικά τους κτήματα στους τόπους καταγωγής.

Όλοι αυτοί αξίζει να χάσουν τα δικαιώματά τους; Δεν δικαιούνται μία τελευταία ευκαιρία να τα δηλώσουν; Το δημόσιο δεν χάνει τίποτα, αφού δεν πρόκειται για δημόσια κτήματα. Μάλλον απαλλάσσεται από την αποζημίωση που θα πρέπει να πληρώσει ως αντάλλαγμα στον αληθινό κύριο όταν αποδείξει τα δικαιώματά του. Διότι η ενδεχόμενη απώλεια των εμπράγματων δικαιωμάτων από τον πραγματικό δικαιούχο δεν του αποστερεί το δικαίωμα να στραφεί κατά του δημοσίου με ενοχικές απαιτήσεις αποζημίωσης, ακόμη και με αξίωση αυτούσιας απόδοσης τους ακινήτου. Εν όψει όλων αυτών, δεν βρίσκω ηθικό ή νομικό κώλυμα να μην τους δοθεί μια νέα προθεσμία να τακτοποιήσουν τα ακίνητά τους, έστω και αν καταλύεται με τον τρόπο αυτό η πλασματική κυριότητα που το δημόσιο απέκτησε μέσω του τεκμηρίου. Έτσι κι αλλιώς δεν πρόκειται για δημόσια κτήματα.

Αυτή και μόνο τη διάταξη, καθώς και εκείνη του άρθρου 24, με την οποία παύει η υποχρέωση προσάρτησης βεβαίωσης περί μη οφειλής τέλους ακίνητης περιουσίας σε συμβολαιογραφικές πράξεις, αν και τελικά δεν διευκρινίστηκε, κύριε Υπουργέ, ως προς το πρόσωπο του υπόχρεου, επειδή είναι αναμφισβήτητα ωφέλιμες για τον ελληνικό λαό, η Νίκη θα τις ψηφίσει. Κατά τα λοιπά, θα καταψηφίσει το νομοσχέδιο.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Αποστολάκη.

Καλούμε στο Βήμα την κ. Ελένη Καραγεωργοπούλου, ειδική αγορήτρια από την Πλεύση Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα εστιάσω σε εκείνα τα οποία δεν έχουν ακουστεί σε αυτή την Αίθουσα από άλλους ομιλητές - εισηγητές που πολύ εύστοχα έθιξαν και ισχύουν και θα ξεκινήσω ως εξής.

Το συγκεκριμένο νομοθέτημα δεν ήρθε να βελτιώσει ή να θεραπεύσει την επικρατούσα κατάσταση στον τρόπο λειτουργίας του φορέα. Ήρθε να αποκρύψει πίσω από τη βιτρίνα του εκσυγχρονισμού και της ψηφιοποίησης των κτηματολογικών γραφείων την αποτυχία δόμησης, οργάνωσης και λειτουργίας του Κτηματολογίου, επιρρίπτοντας την ευθύνη της αποτυχίας του στους εργαζόμενους σε αυτό, προηγουμένως ωστόσο στους υποθηκοφύλακες και μετέπειτα στους γραφικά «απολιθώματα» συμβολαιογράφους.

Ταυτόχρονα, με την παράλληλη χρονικά διακήρυξη του διεθνούς διαγωνισμού για το ψηφιακό συμβόλαιο με φορέα του έργου το Ελληνικό Κτηματολόγιο επιδιώκεται να επιτευχθεί ο σκοπός του μέγιστου των μεγάλων έργων που ήδη διαφάνηκε από την εποχή της κατάργησης των υποθηκοφυλακείων και την αποπομπή των υποθηκοφυλάκων, ο οποίος εξ αρχής ήταν η τυποποίηση των συμβάσεων με βάση τη λογική μιας φόρμας, όπως γίνεται στη Μεγάλη Βρετανία, είπε ο Υφυπουργός, ο οποίος αγνοεί πως εκεί ισχύει το Αγγλοσαξονικό Δίκαιο, η τυποποίηση που αδιαφορεί για κάθε νομική έννοια, για κάθε έννοια δικαίου, ενώ κατανοεί μόνο κάποιες πληροφορίες που θα φανούν αύριο χρήσιμες στην ολοκλήρωση του ελληνικού περιουσιολογίου, το οποίο θα κάνει χρήση για δημοσιονομικούς σκοπούς.

Ο χρόνος της κατάθεσης του παρόντος νομοσχεδίου και της διακήρυξης του διεθνούς διαγωνισμού για δημιουργία πλατφόρμας σύνταξης ψηφιακών συμβολαίων είναι κατάλληλος επειδή ο «βόθρος» της ανικανότητας ξεχείλισε ως τις σκάλες κάθε σχεδόν κτηματολογικού γραφείου που εντάχθηκε στον φορέα και αμαύρωσε το αφήγημα της επιτυχίας του.

Μέσα από τον προσχηματικό διάλογο μεταξύ του Υφυπουργού και των εκπροσώπων των συμβολαιογράφων, τα κοινά ανακοινωθέντα των οποίων διαψεύδονταν, παραβιάζονταν, ταυτόχρονα σχεδόν με την απαξιωτική ενορχηστρωμένη επίθεση στον έντυπο και ηλεκτρονικό Τύπο εκ μέρους του ίδιου του Υφυπουργού και δημοσιογράφων εναντίον του συμβολαιογραφικού θεσμού, με το υπό ψήφιση νομοσχέδιο και την από καιρό σχεδιασμένη προκήρυξη του διεθνούς μειοδοτικού διαγωνισμού, σύμφωνα με την οποία στόχος του έργου είναι η ολοκλήρωση κάθε συμβολαιογραφικής πράξης με τη σύνταξη ψηφιακού συμβολαίου, το οποίο θα υπογράφεται ψηφιακά τόσο από τα εμπλεκόμενα μέρη όσο και από τον συμβολαιογράφο, προτού κατατεθεί στον αρμόδιο δημόσιο φορέα, τέθηκε σε εφαρμογή το σχέδιο του φορέα, ήτοι της κυβερνώσας πολιτείας.

Απεκδύεται αυτό κάθε ευθύνης από την τραγική πορεία του έργου που ανέλαβε και αντί να προβεί στην άμεση κάλυψη των κενών οργανικών θέσεων του φορέα τόσο μέσω των διαδικασιών του ΑΣΕΠ όσο και μέσω των διαδικασιών της κινητικότητας, τον εκσυγχρονισμό των υφιστάμενων απαρχαιωμένων συστημάτων πληροφορικής και δικτύων, στη διατήρηση της οργανικής δομής του Ελληνικού Κτηματολογίου, κατατείνει να καταργήσει ως περιττό τον ρόλο των συμβολαιογράφων που είναι οι μόνοι θεσμικοί εγγυητές της ασφάλειας των συναλλαγών, οι θεματοφύλακες της προληπτικής δικαιοσύνης, θεωρώντας αυτούς απλούς διεκπεραιωτές, ενοχλητικούς ενδιάμεσους μεταξύ του Κτηματολογίου και του έχοντος εμπράγματο δικαίωμα ιδιώτη ή δημοσίου, με ορατό τον κίνδυνο της άλωσης και πιθανής απώλειας της περιουσίας όλων, ιδιωτών και δημοσίου.

Θα αναφερθώ σε ορισμένα από τα θέματα που ανεπιτυχώς θίγονται στο εν λόγω νομοσχέδιο.

Κατ’ αρχάς η μεγάλη καθυστέρηση έκδοσης βεβαιώσεων ΤΑΠ από τους δήμους, σε σχέση με τη διάταξη που φέρνετε για την κατάργηση της βεβαίωσης, πού οφείλεται; Στο γεγονός ότι προσαρτάται αυτή η βεβαίωση και καθυστερείτε η έκδοσή της από τους δήμους ή γιατί οι πάροχοι ηλεκτρικού ρεύματος που κατά νόμον εισπράττουν μέσω των λογαριασμών δεν αποδίδουν τα αναλογούντα για το τέλος ακίνητης περιουσίας εισπραττόμενα ή στην καλύτερη περίπτωση, αποδίδουν ένα συνολικό ποσό χωρίς επιμερισμό ανά καταναλωτή, έτσι ώστε το αρμόδιο ταμείο των δήμων αδυνατεί να υπολογίσει αν ο συγκεκριμένος οφειλέτης είναι ακόμα οφειλέτης ή έχει εξοφλήσει;

Να πω ότι ανεξαρτήτως της μη επισύναψης στις μεταβιβαστικές πράξεις αυτής της βεβαίωσης, ο ενοχλητικός παρένθετος συμβολαιογράφος, στην περίπτωση που το ποσό οφειλής του μεταβιβάζοντος μετακυλίεται στον αγοραστή, οφείλει να ερευνήσει αν υπάρχει οφειλή και σε ποιο ύψος ανέρχεται, έτσι ώστε να προφυλάξει τον ανυποψίαστο αγοραστή από την αναδοχή πιθανόν μεγάλης οφειλής ΤΑΠ;

Να πω ότι στην περίπτωση που η οφειλή βαρύνει τον μεταβιβάζοντα, πάλι ο ενοχλητικός ενδιάμεσος θα πρέπει να τον ενημερώσει ότι αυτός βαρύνεται ή ενδεχομένως ότι ο δήμος δεν θα μπορέσει ποτέ να εισπράξει οποιοδήποτε ποσό, γιατί εδώ θα υπάρχει υπόλοιπη κινητή ή ακίνητη περιουσία του οφειλέτη πωλητή;

Ψηφιοποίηση αρχείων. Στον τομέα της ψηφιοποίησης των αρχείων των υποθηκοφυλακείων που ακόμα δεν έχουν μεταφερθεί, είστε θεατές της δικαστικής διένεξης των αναδόχων που ανέλαβαν το έργο της μεταφοράς τους, οπότε και καμμία επιτάχυνση δεν προβλέπεται.

Βεβαίως υπάρχει σε αυτό η θετική όψη ότι η σκοπούμενη οργανωμένη επίθεση διά της απόπειρας ψηφιοποίησης των αρχείων των υποθηκοφυλακείων της χώρας αναστέλλεται προσωρινά, γιατί τα αναλογικά αρχεία αυτών των δημοσίων υπηρεσιών είναι ζήτημα υπαρξιακό για την ιστορία και τη συνέχεια των συναλλαγών, των πολιτισμών και την ιστορία μας ως χώρας.

Η προχειρότητα με την οποία έχετε προσεγγίσει αυτό το εξόχως σοβαρό θέμα μάς φοβίζει, καθώς προέρχεται από μη ειδικούς που πρεσβεύουν το δόγμα «ο σκοπός αγιάζει τα μέσα», σε συνέργεια με τις ισόβιες κυρίες της νομικής υπηρεσίας του Ελληνικού Κτηματολογίου που δεν έχουν ποτέ λογοδοτήσει σε κανέναν για τους πόρους και τα χρήματα που κατασπαταλήθηκαν, για τα εκρηκτικά κακά παραδοτέα έργα των αναδόχων εδώ και δεκαετίες σε βάρος της έννομης τάξης και των Ελλήνων πολιτών.

Δεν έχουμε ακούσει να γίνεται λόγος για τον μεθοδολογικό χαρακτήρα της προσέγγισης στην ψηφιοποίηση, για τις ερμηνευτικές και προσληπτικές δυσχέρειες μετά την απόσπαση του εγγράφου. Ζητήματα ψηφιακής συντήρησης και διαχείρισης όλου του υλικού σε καταστρατήγηση των όρων της σχετικής διακήρυξης για την ψηφιοποίηση φέρεστε να επιχειρείτε, σε βάρος της ακεραιότητας των δεμένων τόμων, να νουθετείτε στην κατεύθυνση όχι της σάρωσης από ειδικούς σαρωτές, που δεν επιβαρύνουν τις ράχες της βιβλιοδεσίας, αλλά στην κατεύθυνση του τεμαχισμού τους, κατά το πνεύμα της απαξίας που επιφυλάξατε με την περιφορά ατόμων υποθηκοφυλακείων σε τηλεοπτικό κανάλι.

Επίσης ποιοι είναι οι λήπτες των χρημάτων από το Ταμείο Ανάκαμψης για το έργο; Ποιος θα ελέγξει τις πληροφορίες, με ή χωρίς μεσάζοντες;

Πρόδηλα σφάλματα. Επιδιώκετε τη διόρθωση σφαλμάτων. Δεν μας έχετε πει και δεν έχετε ξεκαθαρίσει σε αυτή την ασαφή διάταξη που φέρνετε, πρόδηλα, αν θα επιλύονται και πώς θα επιλύονται, με γνώμονα το γεγονός ότι πρόδηλα είναι και τα απλά γραφικά σφάλματα και καταχώρισης στοιχείων, τα οποία λύνονται εύκολα, αλλά είναι πρόδηλα σφάλματα, και άλλα που οφείλονται σε λανθασμένους νομικούς χαρακτηρισμούς, χωρικούς εντοπισμούς και αμφισβητήσεις δικαιωμάτων. Ποια σφάλματα έχετε την πρόθεση να διορθώσετε με το παρόν και από πού προκύπτει από την ασαφή αυτή διάταξη το θέμα επίλυσης των προδήλων;

Δικηγόροι: Θεσμός προγραμματικών συμβάσεων με δικηγορικούς συλλόγους και δημιουργία μητρώου των νομικών εισηγητών οι οποίοι εργάζονται εντός των κτηματολογικών γραφείων. Αντί να διευκολύνει την περαίωση των υποθέσεων, στην πραγματικότητα δημιουργεί νέα μορφή γραφειοκρατίας, με αποτέλεσμα τα έγγραφα να μην ακολουθούν έναν δεδομένο τρόπο διαχείρισης και τελικά να μην καταλήγουν στο τελικό στάδιο της καταχώρισης.

Ο πρωτοδιόριστος δικηγόρος με 15 ευρώ το κομμάτι -κάνατε αύξηση, αντί 8-μας λέτε ότι θα είναι εκείνος ο οποίος θα ελέγξει και θα αποφασίσει με την εισήγησή του αν κάνει να καταχωρηθεί ένα συμβολαιογραφικό έγγραφο, το οποίο θα έκανε μήνες να έχει συνταχθεί και να είναι άρτιο, εύληπτο και περιεκτικό ουσιωδών όρων και συμφωνιών, τις οποίες κατά περίπτωση ο πρωτοδιόριστος δικηγόρος δεν θα μπορεί από τη φύση του και την εμπειρία του να κρίνει.

Παράλληλα δημιουργείτε μια ευκαιρία για στήσιμο παραμάγαζων των δικηγόρων αυτών, σε εξυπηρέτηση πελατών γραφείων και μεγάλων ακόμα δικηγορικών γραφείων, με την ανοχή ή μάλλον υπό την αιγίδα του Ελληνικού Κτηματολογίου.

Ο αναποτελεσματικός και αποσπασματικός τρόπος με τον οποίο αντιμετωπίζετε τα ζητήματα στο παρόν νομοσχέδιο φαίνεται διάχυτα και σε περισσότερα άρθρα και κραυγαλέα επίσης στο άρθρο 10, όπου δίνετε τη δυνατότητα στον γενικό διευθυντή να αφαιρέσει από το αρμόδιο γραφείο μια μεμονωμένη πράξη και να την αναθέσει σε άλλο γραφείο προς εξυπηρέτηση ακόμα και ιδιοτελούς σκοπού.

Στο άρθρο 19 έρχεστε και δηλώνετε ότι σε περίπτωση αποχώρησης του προϊσταμένου θα τον αντικαθιστά, προσωρινά -για μεγάλο διάστημα ωστόσο μπορεί να συμβεί- κάποιος υπάλληλος ο οποίος θα έχει εκπαίδευση πανεπιστημιακή, αλλά δεν θα έχει νομική κατάρτιση, μη νομικός. Είναι ασύλληπτη αυτή η επινόηση και σας έχει επικρίνει γι’ αυτό και η Επιστημονική Υπηρεσία της Βουλής και για τα δύο άρθρα, και για το 10, που είναι συνταγματικό ατόπημα και αντίθετο με τις διατάξεις του άρθρου 45 του ν.4512/2018, και ως προς τον διορισμό προϊσταμένων, που μαζί με το άρθρο 10 δημιουργεί ένα παρακράτος στην κυριολεξία.

Ακίνητα αγνώστου ιδιοκτήτη. Με τον ν.2308/1995 ορίστηκε η εξαίρεση του ελληνικού δημοσίου από την υποβολή δηλώσεων. Έρχεται ο ν.4164/2013, που υποχρεώνει την υποβολή δηλώσεων εκ μέρους του ελληνικού δημοσίου για τα ακίνητα του ελληνικού δημοσίου. Υπάρχει ζήτημα να κατατεθεί άμεσα -να ήταν χθες- κάποια τροπολογία για την επίσπευση προδικασίας ορθής, θεσμικά και πρακτικά, κατοχύρωσης δικαιωμάτων κυριαρχίας του ελληνικού κράτους. Δεν μπορεί να κλείνετε τα μάτια και να μη φέρνετε διάταξη που να αφορά στις εκπρόθεσμες δηλώσεις ακινήτων του ελληνικού δημοσίου που είναι χαρακτηρισμένα ως αγνώστου.

Στη διάρκεια των επιτροπών ο Υφυπουργός μάς μίλησε για την ασφάλεια δικαίου, αλλά όλα αυτά, στη διάρκεια που συζητάμε, συμβαίνουν χωρίς κυρωμένους δασικούς χάρτες, χωρίς χάραξη αιγιαλού, με ΚΑΕΚ να έχουν αποδοθεί από λάθος σε άλλα ακίνητα αντί άλλων και να εξαιρούνται συναλλαγές σε χιλιάδες ακίνητα, με τα εμπράγματα βάρη του ελληνικού δημοσίου και των τραπεζών σε πάρα πολλές περιπτώσεις να έχει παραληφθεί η δήλωσή τους στα φύλλα του Ελληνικού Κτηματολογίου.

Ταυτόχρονα με την υποστελέχωση των γραφείων και με τα απαρχαιωμένα συστήματα πληροφορικής, έρχονται όλα μαζί και συμπληρώνουν ένα παζλ παθογενειών, για τα οποία και σήμερα οι υπάλληλοι των κτηματολογικών γραφείων απεργούν, μια απεργία για την οποία στην προτελευταία επιτροπή -το είπαν κι άλλοι συνάδελφοι- κρίνατε ως εισαγγελέας ότι δεν θα έπρεπε να έχει γίνει και ότι κακώς γίνεται και την κρίνατε καταχρηστική.

Ακολούθως προβήκατε σε δηλώσεις ως προς την αποχή των συμβολαιογράφων. Διότι και οι συμβολαιογράφοι του ΣΣΕΑΠΑΔ αποφάσισαν από 28-11 αποχή -σήμερα με νέα συνεδρίαση θα κρίνουν την παράτασή της ή όχι- από τα καθήκοντά τους στις μεταβατικές δικαιοπραξίες, διαδραμόντος του χρόνου συζήτησης του εν λόγω νομοσχεδίου, που έχει να κάνει με τη μη ανάκληση της από 7-11-2023 προκήρυξης του διεθνούς ηλεκτρονικού διαγωνισμού για το έργο «Ηλεκτρονικός φάκελος μεταβίβασης ακινήτων» και τη μη τροποποίηση της προκήρυξης με απαλοιφή από αυτή του τμήματος εκείνου που αναφέρεται στο ψηφιακό συμβόλαιο.

Προκηρύξατε έναν διαγωνισμό στις 7 Νοεμβρίου. Ημερομηνία λήξης προσφορών 4 Δεκεμβρίου. Δύο τινά συμβαίνουν, κύριοι της Κυβέρνησης. Ή πολύ πρόχειρα επιχειρείτε μιας τέτοιας βαρύτητας μεταρρύθμιση ή έχετε υπογείως σχεδιάσει την εκλογή του νέου αναδόχου, που ήδη σας είναι γνωστός, και η προκήρυξη επιτελεί τυπικό ρόλο και λόγο νομιμοποίησης. Ποιο από τα δύο ή και τα δύο έχει στην πραγματικότητα συμβεί θα ήθελα πολύ να μάθω.

Την έννοια του δικαίου και τη λειτουργία του στην κοινωνία δεν θα την αντικαταστήσουν οι τεχνοκράτες. Η ταχύτητα σε βάρος της νομιμότητας, η ψηφιοποίηση για την απορρόφηση κονδυλίων και επίδειξη έργων βιτρίνας και ο ολοκληρωτισμός τους δεν θα αποπέμψουν τη νομική επιστήμη. Η ψηφιακή εποχή δεν πρέπει και δεν θα καταργήσει ανθρωπιστικές επιστήμες, δίκαιο, συμβάσεις, ελευθερία των συμβάσεων.

Κύριε Υφυπουργέ και Υπουργέ -εξακολουθείτε βέβαια και είστε μόνος σας- με τη ζέση των νεοφώτιστων που σας διακρίνει έχετε μια μοναδική ευκαιρία να περάσετε στην πολιτική ιστορία ως οι εξυγιαντές του καρκινώματος του Κτηματολογίου. Αντί να στραφείτε, όπως λανθασμένα καθοδηγήστε, εναντίον του τρόπου σύναψης των συμβάσεων, της κατάρτισης των δικαιοπραξιών, φροντίστε να βάλετε σε τάξη το χάος που δημιουργήθηκε από τους υπηρεσιακούς παράγοντες. Είναι κατανοητό ότι μόνο κάποιος που έχει εντρυφήσει στο ελληνικό δίκαιο ακινήτων έχει την ικανότητα να το κάνει και όχι ένας περαστικός πολιτικός προϊστάμενος.

Εάν όμως το αποφασίσετε, θα βρείτε στο πλευρό σας πολλούς εξειδικευμένους επιστήμονες αρωγούς σας. Είναι μια μοναδική πρόκληση για τον όποιο Υπουργό Ψηφιακής Διακυβέρνησης αυτό το τιτάνιο έργο της κάθαρσης των εκπάγλου βάρους προβλημάτων του Ελληνικού Κτηματολογίου, στην οποία όπως φαίνεται κανείς δεν έχει την πολιτική βούληση να ανταποκριθεί.

Επί του πρακτέου πρέπει άμεσα να γίνουν τα εξής: νέο οργανόγραμμα του φορέα και νόμιμες κρίσεις της διοίκησης, αναδιάταξη των υπαλλήλων και στελέχωση των νευραλγικών τμημάτων του φορέα, οργάνωση των κτηματολογικών γραφείων σύμφωνα με τον ν.4512/2018, συνεργασία όλων των φορέων και σύσταση επιτροπής διακλαδική, αποτελούμενη από ανθρώπους με εμπειρία και γνώση, με αγάπη, που θα παρακολουθεί καθημερινά την πορεία του έργου και την εισήγηση των σωστών παρεμβάσεων.

Στην Αθήνα, με εκπαίδευση στο νέο σύστημα των υπαλλήλων, δεν θα υπήρχε πρόβλημα. Αντί αυτών, φροντίσατε κάποιοι να εκδιώξουν τους υπαλλήλους, με εισηγήσεις κυρίως των ανωτέρων στη διεύθυνση του φορέα κυριών και τους επικεφαλής των γραφείων με παράνομες τροπολογίες. Και σήμερα, βλέποντας το αδιέξοδο, μοιράζετε χρήμα χωρίς κανένα αποτέλεσμα.

Περιμένω ακόμα να δοθούν απαντήσεις για τον υπεύθυνο ασφαλείας προσωπικών δεδομένων που έχει ορίσει ο φορέας ως προς την ευθύνη επεξεργασίας σε διαδικτυακές πλατφόρμες των ευαίσθητων προσωπικών δεδομένων φυσικών και νομικών προσώπων.

Περιμένω ακόμα απαντήσεις για το working group του φορέα που συνομιλεί με την Παγκόσμια Τράπεζα στο πείραμα της Ελλάδας, που δρομολογεί τις blockchain συναλλαγές χωρίς βέβαια χρήση μετρητών. Οπότε και γι’ αυτό προχθές νομοθεσία νομοθετήσατε σχετικά με την κατάργησή τους στις από επαχθή αιτία μεταβιβάσεις.

Εκκωφαντική η σιωπή σας, όμως. Αποφασίζετε και διατάσσετε για το συμβόλαιο χωρίς να γνωρίζετε πραγματικά ούτε καν τη δομή της πιο απλής πάγιας πράξης, ενός απλού πληρεξουσίου. Η ασύγγνωστη αυτή άγνοιά σας, σας οδηγεί να αναμασάτε το ανυπόστατο επιχείρημα ότι η ψηφιοποίηση φυσικών και αναλογικών αρχείων θα φέρει την επανάσταση στις συναλλαγές και στην ελληνική κτηματογράφηση.

Κυρίες και κύριοι, στην έξυπνη πόλη των Τρικάλων, στην πόλη του Μύλου των Ξωτικών, τη δομημένη από τον προϊστάμενό σας με το έξυπνο, χωρίς οδηγό λεωφορείο, που τράκαρε το 2015, με το νέο έξυπνο λεωφορείο, που δρομολογείτε προς εξυπηρέτηση σπουδαστών με διαδρομή που ξεκινά από το σταθμό του ΟΣΕ στην οδό Πύλης και καταλήγει στις Καρυές στο ΤΕΦΑΑ, ναι, με αφετηρία τον σταθμό του ΟΣΕ «ένας αλήτης πέθανε στου πάρκου την πλατεία, μα ούτε μάτια δάκρυσαν ούτε καρδιές εράγισαν». Μόλις προχθές, στην πρωτεύουσα των Χριστουγέννων, στην πόλη με τα χιλιάδες λαμπιόνια, με τα καρφιτσωμένα χαμόγελα μέσα σε κλίμα τεχνητής ευδαιμονίας ένας άνθρωπος σαράντα οκτώ χρονών βρέθηκε νεκρός στην πλατεία απέναντι από τον σταθμό του ΟΣΕ, χωρίς καμμία αναφορά στις ευθύνες που έχουν οι δομές και οι υπηρεσίες κράτους και δήμου, οι οποίες υπολειτουργούν και απουσιάζουν για να στηρίξουν τους φτωχοδιάβολους της κοινωνίας.

Υπάρχει μόνο η καλογυαλισμένη βιτρίνα της παγερής αίσθησης της διαφημιστικής πειθούς, της προετοιμασίας των ρομποτικών αντιδράσεων του πολίτη - τηλεθεατή, της κατάκτησης επενδυτικής βαθμίδας, της πάταξης της φοροδιαφυγής, της αναβάθμισης του Ποινικού Κώδικα και του Κώδικα Ποινικής Δικονομίας, των ψηφιακών με ένα κλικ συμβολαίων που κρύβει τεχνηέντως την πραγματικότητα της εξαθλίωσης, της ακρίβειας, της εργασίας σε συνθήκες γαλέρας, της μεσαιωνικού τύπου ατελέσφορης αυστηροποίησης των ποινών, του επιδιωκόμενου λειτουργικού αναλφαβητισμού, της απίστευτης έγχαρτης γραφειοκρατίας, όχι των συμβολαιογραφείων, αλλά του δημοσίου.

Αυτή είναι η Ελλάδα που οικοδομείτε, σε κάθε επίπεδο, με τα είδη πρώτης ανάγκης -τρόφιμα, ηλεκτρικό ρεύμα, επικοινωνίες, ενοίκιο και αύριο υγεία, παιδεία και γιατί όχι και ο αέρας- να μπαίνουν σε ένα καθημερινό χρηματιστήριο με τον Έλληνα πολίτη να ωθείται στον εθισμό, στη λογική και στο κυνήγι του τζόγου. Μια Ελλάδα σε οπτικές ίνες, γρήγορα bites, μια ψηφιοποιημένη κοινωνία. Αυτή είναι η ανέλιξη που ευαγγελίζεστε για τους ανθρώπους χωρίς ανθρώπους.

Η επίθεση μου στο πρόσωπό σας, κύριε Υφυπουργέ, δεν είναι προσωπική, όπως πριν λίγες μέρες δηλώσατε. Είναι η σύγκρουση δύο τελείως διαφορετικών κόσμων και θεωριών. Εσείς επιθυμείτε την ύπαρξη μιας πολιτείας με φωτισμένα λαμπιόνια και σβηστούς ανθρώπους. Εμείς στην Πλεύση Ελευθερίας επιδιώκουμε την ίδρυση της πολιτείας με σβηστά λαμπιόνια, αλλά με ανθρώπους φωτεινούς που δεν πεθαίνουν αβοήθητοι, χωρίς στέγη και χωρίς ιατρική περίθαλψη.

Η αξιοποίηση της τεχνητής νοημοσύνης θα πρέπει να στοχεύει στην ενίσχυση της δημοκρατίας, ώστε οι θεσμοί που την περιβάλλουν να μην ευτελίσσονται και να μην εκπίπτουν. Το οποιοδήποτε έργο ψηφιοποίησης δεν υποκαθιστά το έντυπο και δεν αποτελεί πανάκεια, ούτε μπορεί να καταργήσει το φυσικό και αναλογικό αρχείο. Η Κυβέρνησή σας, των ημετέρων και διορισμένων και όχι εκλεγμένων, δρομολογεί ακριβώς το αντίθετο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκε ο κύκλος των εισηγητών και ειδικών αγορητών.

Πριν περάσουμε στον κατάλογο των ομιλητών, ζήτησαν τον λόγο για μια τρίλεπτη παρέμβαση ο κ. Χήτας, Κοινοβουλευτικός Εκπρόσωπος της Ελληνικής Λύσης και ο κ. Ηλιόπουλος, Κοινοβουλευτικός Εκπρόσωπος της Νέας Αριστεράς.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ που μου δίνετε τη δυνατότητα να κάνω χρήση του δικαιώματός μου.

Επειδή η Βουλή είναι ένα ζωντανό κύτταρο της κοινωνίας και άσχετα από το τι συζητείται σήμερα εδώ, δεν μπορούμε να κλείνουμε τα μάτια, θεωρούμε χρέος μας να τοποθετηθούμε για αυτά που συμβαίνουν έξω από εδώ.

Να επαναλάβουμε για άλλη μια φορά, όπως κάναμε και την περασμένη εβδομάδα, ότι οι ευχές όλων μας συνοδεύουν το παλικάρι το οποίο χαροπαλεύει στο νοσοκομείο και αναφέρομαι στον νεαρό αστυνομικό. Όμως, σήμερα η Κυβέρνηση, όπως σωστά είχαμε προβλέψει πριν δύο μέρες, μετά τη δολοφονική επίθεση που δέχτηκε ο αστυνομικός, θα ενεργοποιούνταν για να συσκεφθεί και να πάρει σοβαρά μέτρα για την καταπολέμηση της βίας, όπως το έχουμε ακούσει εδώ και τριάντα πέντε, σαράντα χρόνια. Κύριε Πρόεδρε, ήμουν νιος και γέρασα και συζητάμε για τα ίδια θέματα. Θα σας αποδείξω σε λιγάκι τι ακριβώς εννοούμε.

Επί τρεις μέρες, από την ημέρα της φονικής επίθεσης που δέχτηκε ο αστυνομικός, κύκλοι του Μαξίμου διαρρέουν τεχνηέντως στους δημοσιογράφους ότι «θα πάρουμε τέτοια μέτρα, τόσο σκληρά μέτρα». Λέμε και εμείς: «Αμάν, ήρθε η ώρα να μπει μια τάξη». Νόμος και τάξη! Πρωτοφανή μέτρα για την πάταξη της βίας, λέει η Κυβέρνηση. Όλα όσα φέρνουμε, λέει, θα τα δείτε και θα σας συγκλονίσουν.

Ξέρετε, κύριε Πρόεδρε, με όλο τον σεβασμό, τα μέτρα που έλαβε και ανακοίνωσε σήμερα η Κυβέρνηση, είναι ο ορισμός της γελοιοποίησης του κράτους της Νέας Δημοκρατίας. Και εξηγούμαι.

Η απόφαση αυτή που πήρε σήμερα η Κυβέρνηση της Νέας Δημοκρατίας, επιβεβαιώνει με τον πιο κραυγαλέο τρόπο την ανικανότητα της Κυβέρνησης να επιβάλει τον νόμο και την τάξη. Λόγω της δικής σας ανεπάρκειας, της κυβερνητικής ανεπάρκειας, να βρείτε και να τιμωρήσετε τους λίγους -που είναι γνωστοί και τους ξέρουν όλες οι κυβερνήσεις, όλες οι μυστικές υπηρεσίες και η Ελληνική Αστυνομία, υπάρχουν φάκελοι, ποιοι είναι, πού μένουν, πού δρουν και τι κάνουν- αποφασίσατε να τιμωρήσετε τους πολλούς και να βάλετε λουκέτο σε αυτό που λέμε αθλητισμό, εκτόνωση, ψυχαγωγία, το δικαίωμα του Έλληνα φιλάθλου να πάει στο γήπεδο.

Επίσης, το εξοργιστικότερο είναι ότι η απόπειρα δολοφονίας εις βάρος του αστυνομικού έγινε εκτός αγωνιστικού χώρου. Εσείς έρχεστε σήμερα και λέτε ότι κλείνουμε τα γήπεδα. Πάρα πολύ ωραία! Πάρα πολύ σημαντικά. Είναι απαράδεκτες αποφάσεις από μία δειλή Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λέτε «Δεν γίνεται να μην πηγαίνουν πια, ρε παιδί μου, στα γήπεδα οι οικογένειες και να πηγαίνουν οι χούλιγκαν». Και τι κάνετε; Κλείνετε τα γήπεδα και για τις οικογένειες! Συγχαρητήρια.

Κύριε Πρόεδρε, είστε παλιός κοινοβουλευτικός, 28-3-2003 -τότε δημοσιογραφούσα-, 2003 κυβέρνηση ΠΑΣΟΚ, Γιώργος Λιάνης, Νίκος Έξαρχος Γενικός Γραμματέας Αθλητισμού. Ακούστε τώρα, προχωρούν οι διαδικασίες για τις κάμερες στα γήπεδα ποδοσφαίρου και μπάσκετ. Αν δεν είναι αυτό γελοιοποίηση της πολιτικής σκηνής τι είναι; Το 2003 μιλούσαμε για κάμερες στα γήπεδα! Το 2023 και η Κυβέρνηση σήμερα νομοθετεί να μπουν κάμερες στα γήπεδα! Και μετά αναρωτιέστε γιατί δεν ψηφίζει ο κόσμος ή γιατί έχουν γυρίσει την πλάτη στην πολιτική σκηνή.

Το 2016 -τρέχω τα χρόνια- κυβέρνηση ΣΥΡΙΖΑ. Βλέπω εδώ με κοινές υπουργικές αποφάσεις του Ευκλείδη Τσακαλώτου, του Γιάννη Πανούση Υφυπουργού Πολιτισμού Παιδείας, του κ. Κοντονή «ηλεκτρονικό εισιτήριο και κάμερες σε όλα τα γήπεδα από φέτος». Το 2016! Και σήμερα μιλάμε για κάμερες. Τα μέτρα που ανακοινώνει σήμερα η Κυβέρνηση της Νέας Δημοκρατίας είναι κάμερες. Είναι να τραβάς τα μαλλιά της κεφαλής σου.

Το 2019 Νέα Δημοκρατία. Δεν έχω φτάσει ακόμη στον νόμο Αυγενάκη.

**ΠΡΟΕΔΡΕΥΩΝ (Γεώργιος Λαμπρούλης):** Ναι, αλλά κοιτάξτε, ζητήσατε τρίλεπτο και μάλιστα εσείς βεβαιώνατε το Προεδρείο ότι θα μιλήσετε για τρία λεπτά αυστηρά.

**ΚΩΝΣΤΑΝΤΙΝΟΣ ΧΗΤΑΣ:** Μου ήρθε οίστρος, ζητώ συγγνώμη.

**ΠΡΟΕΔΡΕΥΩΝ (Γεώργιος Λαμπρούλης):** Ναι, αλλά ήδη φτάσαμε στον μισό χρόνο της ομιλίας που δικαιούστε.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω.

**ΠΡΟΕΔΡΕΥΩΝ (Γεώργιος Λαμπρούλης):** Άρα περνάμε σε ομιλία. Το καταχωρώ έτσι.

**ΚΩΝΣΤΑΝΤΙΝΟΣ ΧΗΤΑΣ:** Ναι, κύριε Πρόεδρε.

Το 2019 Υφυπουργός Αθλητισμού Λευτέρης Αυγενάκης, Λευτέρης Οικονόμου στο Υπουργείο Προστασίας του Πολίτη κ.λπ.. «Σύμφωνα με το Μέγαρο Μαξίμου» νομοθετούν οι άνθρωποι, κύριε Πρόεδρε, «ενίσχυση των ελέγχων εισιτηρίων αντιμετώπισης της βίας στα γήπεδα», «επιτάχυνση της δικαιοσύνης». Και όταν τους λέγαμε «δεν τα ψηφίζουμε», μας έλεγαν «Γιατί δεν τα ψηφίζετε; Δεν θέλετε κατά πλειοψηφία;». Γιατί είστε ανίκανοι να εφαρμόσετε τους νόμους που ψηφίζετε. Δεν σας έχουμε καμμία εμπιστοσύνη.

Έρχεται και ο νόμος Αυγενάκη. Ο νόμος Αυγενάκη ορίζει όλα όσα ανακοίνωσε ο Κυβερνητικός Εκπρόσωπος σήμερα. Γι’ αυτό σας λέω για κοροϊδία - παρωδία Κυβέρνηση. Τι έλεγε; Τότε είχαμε το πολύ στενάχωρο επεισόδιο με τη δολοφονία του Άλκη Καμπανού, αν θυμάστε, και ενεργοποιήθηκε εκ νέου η Κυβέρνηση. Γιατί μετά από ένα στυγερό έγκλημα ενεργοποιούνται οι κυβερνήσεις όλες και συγκεκριμένα τα τελευταία χρόνια η δική σας. Τι έλεγε τότε; «Κλείσιμο για όλες τις λέσχες οπαδών». «Η ΕΛ.ΑΣ. θα έχει πρόσβαση στις κάμερες». «Καμμία άδεια στις ΠΑΕ ή στις ΚΑΕ, αν δεν υπάρχουν στα γήπεδα κάμερες». Τα ίδια Παντελάκη μου τα ίδια Παντελή μου. Αυτά έκανε και ο νόμος Αυγενάκη τότε. Δεν εφαρμόστηκε ποτέ.

Τώρα έρχεστε να μας πείτε τα πολύ σκληρά μέτρα που πήρατε να κλείσετε τα γήπεδα, μη λογιζόμενοι την οικονομική καταστροφή άλλων ομάδων, μικρότερων. Τι φταίει, για παράδειγμα, ο Παναιτωλικός, η Λαμία, η Δόξα Δράμας; Δεν καταλαβαίνω, πραγματικά, που αποσκοπείτε. Στους δύο μήνες που θα ανοίξουν τα γήπεδα, δηλαδή που θα έχουν ξανά οπαδούς τα γήπεδα ή φιλάθλους, θα έχετε λύσει το πρόβλημα, από το να πάτε να πιάσετε, να τσαλακώσετε αυτά τα κατακάθια της κοινωνίας, τους χουλιγκάνους; Ξέρετε ποιοι είναι. Το ξαναλέω, υπάρχουν φάκελοι της Ελληνικής Αστυνομίας και της ΕΥΠ που ξέρουν ποιοι είναι. Τους παρακολουθούν που εδράζουν, πώς δρουν. Τα ξέρουν όλα, αλλά εσείς «πονάει χέρι, κόβει κεφάλι».

Κλείνω με αυτό. Δεν έχει καμμία δουλειά η Ελληνική Αστυνομία στα ελληνικά γήπεδα. Να φυλάξουν οι μεγαλομέτοχοι των ΠΑΕ, των ανωνύμων εταιρειών -γιατί είναι ανώνυμες εταιρείες- το μαγαζί τους μόνοι τους! Ο Έλληνας αστυνομικός θα φυλάει τον Έλληνα πολίτη και όχι τον κάθε ολιγάρχη.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τώρα τον λόγο στον κ. Ηλιόπουλο.

Κύριε Ηλιόπουλε, μισό λεπτό μόνο, σας παρακαλώ.

Θερμή παράκληση, αλλά κοιτάξτε, εδώ υπάρχει μια παρεξήγηση. Έχουν παρεξηγηθεί κάποιες διαδικασίες. Βεβαίως και δεν αρνείται το Προεδρείο σε κανέναν Κοινοβουλευτικό Εκπρόσωπο, όποτε επιθυμεί και στη βάση των συμφωνηθέντων στη Διάσκεψη των Προέδρων, να παρεμβαίνει κατά τη διάρκεια της συζήτησης ενός νομοσχεδίου έως τρεις φορές. Όμως, δείτε τώρα, Κοινοβουλευτικοί Εκπρόσωποι, οι οποίοι ζητούν και έχουν τον λόγο και αυστηρά λέμε για τρία λεπτά, προκειμένου προφανώς να αναφερθούν σε ένα συγκεκριμένο ζήτημα, δεν μπορεί αυτό να το μετατρέπουν σε ομιλία.

Λοιπόν, εάν εσείς οι ίδιοι δεν το εφαρμόζετε, μην περιμένετε από τον εκάστοτε Προεδρεύοντα να φωνασκεί από Έδρας, να κόβει τον ομιλητή κ.λπ..

Πρέπει να αυτοπεριοριστείτε στο τρίλεπτο που λέμε. Εντάξει, η ανοχή υπάρχει -δεν λέμε- αλλά μην το πάμε «ζητώ το τρίλεπτο, αλλά κάνω ομιλία». Το κλείνω εδώ.

Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, για να σας διευκολύνω κιόλας, θα πάρω τώρα τον χρόνο μου. Δεν θα ξαναμιλήσω. Δύο παρατηρήσεις πολύ σύντομα.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε, αλλά θα σας διακόψω εγώ τώρα! Όταν λέτε ότι θα πάρετε τον χρόνο, εννοείτε το δωδεκάλεπτο;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Το εξάλεπτο το πολύ. Θα είμαι μέσα στον χρόνο. Δεν θα ζητήσω ξανά τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Τι τα έλεγα τόση ώρα πριν!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Θα είμαι πολύ σύντομος, κύριε Πρόεδρε.

Πρώτη παρατήρηση: Συζητούμε το συγκεκριμένο νομοσχέδιο. Μέσα στο πλαίσιο της διαβούλευσης ήρθαν οι εργαζόμενοι στο Κτηματολόγιο για να μιλήσουν για τα προβλήματα που αντιμετωπίζουν και για την υποστελέχωση. Ποια ήταν η αντίδραση της Κυβέρνησης; Αυταρχισμός και τρομοκρατία, απειλές για την απεργία, απειλές για τη συλλογική δράση, απειλές για το σωματείο.

Την καλύτερη απάντηση σας τη έδωσαν με τη συμμετοχή στην απεργία, που ήταν 85%. Κάθε φορά, όμως, θα σας θυμίζουμε το εξής, όταν μιλάτε για απεργίες. Αύριο έχει και μια κινητοποίηση, μια κινητοποίηση των οικογενειών από τα θύματα στα Τέμπη. Θα πρέπει να είστε προσεκτικοί, όταν μιλάτε για τις απεργίες. Διότι, αν εδώ και τέσσερα χρόνια είχατε ακούσει το σωματείο των μηχανοδηγών, το οποίο απεργούσε, σας έστελνε εξώδικα, σας έστελνε χαρτιά, κάποιοι άνθρωποι σήμερα θα ήταν ζωντανοί.

Άρα πολύ μεγάλη προσοχή, όταν μιλάτε με αυτόν τον αυταρχισμό και με αυτή την επιθετικότητα για τις απεργίες.

Και έρχομαι στο δεύτερο ζήτημα. Ανακοινώθηκαν σήμερα ξανά νέα μέτρα για την οπαδική βία. Τι είδαμε; Είδαμε επεισόδια και μια δολοφονική επίθεση απέναντι σε έναν εργαζόμενο της Ελληνικής Αστυνομίας, που όλοι ευχόμαστε να βγει νικητής σε αυτή τη δύσκολη μάχη που δίνει- επίθεση σε έναν αγώνα γυναικείου βόλεϊ και έρχεστε και κλείνετε όλα τα γήπεδα στο ποδόσφαιρο.

Τι παραδέχεστε άθελά σας; Ότι δεν μιλάμε απλώς για οπαδική βία. Μιλάμε για κάτι ευρύτερο. Μιλάμε για κάτι συνολικότερο. Πώς το αντιμετωπίζετε, όμως; Με άδικα και οριζόντια μέτρα. Τιμωρείτε φιλάθλους οι οποίοι δεν ευθύνονται, τιμωρείτε συλλόγους οι οποίοι δεν ευθύνονται. Μου θυμίζει λίγο την αντίδραση, όταν μετά την επέλαση των Κροατών νεοναζί, που δολοφόνησαν τον άτυχο οπαδό της ΑΕΚ στη Νέα Φιλαδέλφεια, εσείς κυνηγούσατε την Τροχαία. Είχαν διασχίσει τη μισή χώρα οι Κροάτες νεοναζί και εσείς τα ρίξατε στην Τροχαία. Γιατί το κάνετε αυτό; Διότι αρνείστε να μιλήσετε για την πραγματική ρίζα και βάση του προβλήματος.

Έχουμε το πιο αυστηρό πλαίσιο απέναντι στους οπαδούς σε όλη την Ευρώπη, αλλά χάδια για τη ρίζα του προβλήματος, που είναι οι αθλητικές Α.Ε.. Αν δεν υπάρξει ένα πλαίσιο το οποίο θα έχει πραγματικά ποινές και έλεγχο για τις αθλητικές Α.Ε., δεν θα μπορέσουμε να αντιμετωπίσουμε το πρόβλημα, το οποίο ξαναλέω ότι δεν είναι απλώς οπαδική βία, αλλά είναι ένα συνολικότερο ζήτημα.

Και για άλλη μια φορά, η Νέα Δημοκρατία αποδεικνύει ότι είναι μια δύναμη ανασφάλειας, μια δύναμη θεσμικής ανομίας για έναν πολύ απλό λόγο: Διότι αρνείστε να τα βάλετε με τους μεγάλους, αρνείστε να δείτε το συνολικό πλαίσιο. Ούτε θέλετε ούτε μπορείτε να βάλετε όρια στα μεγάλα συμφέροντα και γι’ αυτό παίρνετε τέτοια μέτρα και πολύ φοβάμαι ότι θα συνεχίσουμε να συζητάμε και για απώλειες ανθρώπινων ζωών, αλλά και για τέτοια φαινόμενα βίας και το επόμενο διάστημα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ και για τη συνέπεια, κύριε Ηλιόπουλε, στον χρόνο.

Καλούμε στο Βήμα τον πρώτο ομιλητή επί του καταλόγου, τον κ. Κωτσό, από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, θα ήθελα και εγώ να ενώσω τις θερμές ευχές μου για γρήγορη ανάρρωση, το δυνατόν πιο άρτια ανάρρωση του άτυχου αστυνομικού που έπεσε θύμα αυτής της άγριας δολοφονικής επίθεσης. Και βέβαια, είμαι βέβαιος ότι, εκφράζοντας όλους σας, καταδικάζουμε απερίφραστα τέτοιου είδους ενέργειες, που αξιοποιούν αθλητικά γεγονότα προκειμένου να δημιουργήσουν τέτοιου είδους ζητήματα.

Και όμως, θα πρέπει να συγχαρούμε και την Ελληνική Αστυνομία, που σε εξαιρετικά μικρό χρονικό διάστημα διαλεύκανε την όλη υπόθεση, συνέλαβε τον καθ’ ομολογίαν δράστη σε μια περίπτωση ιδιαίτερα δύσκολη, καθώς στον συγκεκριμένο αγώνα οι φίλαθλοι ήταν πάρα πολλοί, όπως και συμβαίνει συνήθως.

Για να δούμε η Κυβέρνησή μας -δύο λεπτά θα αφιερώσω σε αυτό το θέμα- αν έχει μείνει αμέτοχη σε όλη αυτή τη διαδικασία. Από την αρχή που αναλάβαμε τη διακυβέρνηση της χώρας, το 2019, προχωρήσαμε στην επικύρωση της σύμβασης Macolin για την οπαδική βία, επαναφέραμε το ιδιώνυμο, αυστηροποιήσαμε τις ποινές, αλλά προφανώς έχει πολύ δρόμο αυτή η διαδικασία.

Διότι οπαδική βία -και μάλιστα, δεν ξέρω αν πραγματικά είναι μόνον οπαδική βία το συγκεκριμένο περιστατικό ή πρόκειται για μεθοδευμένη δολοφονική επίθεση, αξιοποιώντας ένα αθλητικό γεγονός- δεν έχουμε, βεβαίως, μόνον εντός των αθλητικών χώρων. Έχουμε και εκτός των αθλητικών χώρων, καθώς κάποιοι επιτήδειοι αξιοποιούν την προσέλευση πάρα πολλών ανθρώπων στους αγώνες του ποδοσφαίρου -το είδαμε και στο βόλεϊ τώρα τελευταία- προκειμένου να εκφράσουν τα ιδιαίτερα άγρια αισθήματά τους και τις άγριες συμπεριφορές τους.

Έρχομαι λίγο στο νομοσχέδιο: Κτηματολόγιο, μια πονεμένη ιστορία για το ελληνικό κράτος. Εδώ και αν βρίσκει απόλυτη εφαρμογή η ρήση του λαού «ήμουν νιος και γέρασα». Από το 1995 -τότε ήμουν νεαρός νομαρχιακός σύμβουλος- άκουγα τον Λαλιώτη, τον τότε Υπουργό ΠΕΧΩΔΕ, να προωθεί την εφαρμογή του Κτηματολογίου στη χώρα μας, ένα σύγχρονο «γεφύρι της Άρτας», που έχει ταλαιπωρήσει στο διάβα των χρόνων την πολιτεία, τους πολίτες, τους εμπλεκόμενους επαγγελματίες γύρω από αυτό το θέμα και που, επιτέλους, ως σύγχρονη, ως ανεπτυγμένη, ως ευρωπαϊκή χώρα, θα πρέπει να το ολοκληρώσουμε. Και αυτό έρχεται να κάνει με το νομοσχέδιο και ο Υπουργός, ο κ. Κυρανάκης.

Συζητάμε, λοιπόν, ένα νομοσχέδιο που ακουμπά τα πραγματικά προβλήματα και δίνει λύσεις τόσο στην επιτάχυνση των διαδικασιών ολοκλήρωσης του Κτηματολογίου όσο και στην κατάργηση των εκκρεμοτήτων στις μεταφορές ακινήτων. Είναι ένα χρόνιο πρόβλημα τριάντα ετών, όπως είπα πιο πριν, που ταλανίζει τη χώρα μας, που ταλανίζει τους πολίτες, που ταλανίζει τους επαγγελματίες που κινούνται γύρω από τα συμβόλαια, που έρχεται να δώσει λύση, αλλά και να δώσει τη δυνατότητα στους πολίτες να γνωρίζουν επακριβώς τις περιουσίες τους -προσέξτε, να γνωρίζουν τις περιουσίες τους, γιατί παρακάτω θα σας αναφέρω παραδείγματα όπου, παρ’ ότι είναι δηλωμένα στο Κτηματολόγιο ως περιουσία, αμφισβητείται η περιουσία τους και μάλιστα, από το ελληνικό δημόσιο- και αφού τις γνωρίζουν είτε, αν θέλουν, να τις αξιοποιήσουν είτε να τις καταγράψουν.

Και βέβαια, λειτουργεί ανασταλτικά και στην αναπτυξιακή προοπτική της χώρας μας και στην επενδυτική προοπτική της χώρας μας. Διότι, όταν υπάρχουν τέτοιες ασάφειες, τέτοιες αστοχίες ή τέτοιες δυστοκίες αναφορικά με τη γη, με τις χρήσεις γης ή με τις ιδιοκτησίες, καταλαβαίνετε ότι υπάρχει ζήτημα.

Το νομοσχέδιο, λοιπόν, διορθώνει σφάλματα για τα οποία οι πολίτες δεν ευθύνονται, απλοποιεί διαδικασίες και ακουμπά σε δύο βασικά προβλήματα, τον έλεγχο νομιμότητας και τα πρόδηλα σφάλματα, που ήταν πράγματι ένα τεράστιο αγκάθι στη διεκπεραίωση του συμβολαίου.

Δυστυχώς, η χώρα μας είναι η τελευταία στην Ευρώπη που δεν έχει αποκτήσει Εθνικό Κτηματολόγιο. Ο χρόνος καθυστέρησης της μεταγραφής των εμπράγματων δικαιοπραξιών στα νέα κτηματολογικά γραφεία παραμένει απογοητευτικός. Πολύμηνος και ο γολγοθάς των πολιτών και συμβολαιογράφων για τη σύνταξη του μεταβιβαστικού συμβολαίου. Πολύμηνο έμφραγμα, στη συνέχεια, για τη μεταγραφή του.

Εκεί ακριβώς, στην καρδιά του προβλήματος, επιχειρεί να παρέμβει το υπό συζήτηση νομοσχέδιο, κάνοντας ένα σημαντικό βήμα και μια ψηφιακή επανάσταση, που θα δώσει λύση στην άκρως προβληματική κατάσταση, που δεν αρμόζει σε μια σύγχρονη, σε μια ευρωπαϊκή χώρα, όπως είναι η Ελλάδα.

Έτσι, πιο συγκεκριμένα, με το υπό συζήτηση νομοσχέδιο επιτυγχάνεται η ενίσχυση της επιχειρησιακής λειτουργίας του νομικού προσώπου, η απλοποίηση και επιτάχυνση των διαδικασιών μεταβίβασης ακινήτων, η ανάγκη της επιτάχυνσης εκκαθάρισης του Ελληνικού Κτηματολογίου, των εκατοντάδων εκκρεμοτήτων στις μεταγραφές ακινήτων για την άρση ανασφάλειας δικαίου, που προκαλείται από τις καθυστερήσεις στην καταχώριση των πράξεων, η ανάγκη ψηφιοποίησης, απλοποίησης και επιτάχυνσης των διαδικασιών στη μεταβίβαση των ακινήτων, η μείωση των διοικητικών. Διότι η συγκεκριμένη καθυστέρηση δεν έχει μόνον οικονομικό βάρος. Έχει και ανθρωποκαθυστέρηση, χρονοκαθυστέρηση. Τεράστιες, αναρίθμητες ανθρωποώρες καταναλώνονται, προκειμένου κάποιος να επιλύσει τα ζητήματα που αφορούν στο Κτηματολόγιο.

Και για του λόγου το αληθές, θα ήθελα να σας αναφέρω ένα συγκεκριμένο παράδειγμα που το αντιμετωπίζουμε όχι μόνο στην πατρίδα μου στην Καρδίτσα -το ανέφερα και στην επιτροπή- αλλά το αντιμετωπίζει και η Λαμία και πάρα πολλές πόλεις. Ένα τεράστιο τμήμα του κέντρου της Καρδίτσας στην πλατεία Λάππα διεκδικείται από το δημόσιο, την ώρα που εκεί υπάρχουν ιδιοκτησίες περίπου από το 1910. Μιλάμε για πάνω από δέκα οικοδομικά τετράγωνα. Αμφισβητούνται οι ιδιοκτησίες που έχουν μεταγραφεί στο Κτηματολόγιο από το 2009. Και καταλαβαίνετε το πρόβλημα, που δημιουργείται πλέον στους ιδιοκτήτες αυτών των ακινήτων, που οι περισσότεροι εξ αυτών δεν είναι οι αρχικοί ιδιοκτήτες, είναι οι αγοραστές μετά από πρώτη, δεύτερη, τρίτη, τέταρτη, ίσως και πέμπτη αγοραπωλησία. Και σήμερα βρίσκονται στη μέγγενη, στη δυσχερή θέση να βρίσκονται σε διαμάχη με το ελληνικό δημόσιο για το αν αυτή η περιουσία τούς ανήκει, που ξαναλέω ότι είναι καταγεγραμμένη από το 2009 στο Κτηματολόγιο στο Εθνικό Κτηματολόγιο ως περιουσία τους, και το ελληνικό δημόσιο αμφισβητεί την κυριότητά τους. Και ενώ έχουμε νομοθετήσει πριν λίγο διάστημα για την επίλυση αυτού του θέματος με ένα αντίτιμο εξαγοράς αυτών των ακινήτων, δυστυχώς μέχρι τώρα δεν έχει προχωρήσει αυτή η διαδικασία, γιατί υπάρχει μια διαμάχη μεταξύ ελληνικού δημοσίου και Υπερταμείου για το ποιος δικαιούται αυτή την αποζημίωση.

Νομίζω, Υπουργέ, όπως πολύ ορθά προχωράτε στις διαδικασίες ψηφιοποίησης, επιτάχυνσης, τακτοποίησης εκκρεμοτήτων που αφορούν το Κτηματολόγιο, θα πρέπει να ενσκήψουμε, αγαπητέ συνάδελφε, Γιώργο Κοτρωνιά, και στο συγκεκριμένο θέμα που αφορά πάρα πολλούς ιδιοκτήτες, όχι μόνο στην Καρδίτσα, αλλά συνολικά στη χώρα μας. Εν κατακλείδι θεωρώ ότι επί Κυρανάκη επιτέλους θα βάλουμε τέλος σε αυτή τη διαδικασία της διαρκούς προβληματικής διαχείρισης του Κτηματολογίου. Αξιοποιώντας τις ψηφιακές δυνατότητες, τις νέες τεχνολογίες, αλλά και με γρήγορα βήματα, θα δώσουμε το Εθνικό Κτηματολόγιο σε πλήρη λειτουργία και στους πολίτες και στην ελληνική κοινωνία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο θα πάρει τώρα ο κ. Ευάγγελος Αποστολάκης από τον ΣΥΡΙΖΑ. Θα ακολουθήσει η κ. Σταρακά, ο κ. Σπάνιας, ο κ. Κυριαζίδης και ο κ. Μαρκογιαννάκης. Αυτή είναι η επόμενη πεντάδα. Κάνω θερμή παράκληση προς όλους για την τήρηση του χρόνου, του επταλέπτου.

Κύριε Αποστολάκη, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ξεκινώντας θα ήθελα να εκφράσω τις ευχές μου να ξεπεράσει άμεσα τον κίνδυνο ο αστυνομικός που τραυματίστηκε βαρύτατα από ρίψη ναυτικής φωτοβολίδας και ενώ βρισκόταν σε υπηρεσία κατά τη διεξαγωγή αγώνα βόλεϊ. Η κατάσταση της υγείας του είναι κρίσιμη. Και είναι ιδιαίτερα λυπηρό ένας νέος άνθρωπος, ο οποίος πάει στη δουλειά του, μέσα σε λίγες ώρες να βρίσκεται σε ένα κρεβάτι νοσοκομείου και να παλεύει για τη ζωή του. Λυπηρή και ιδιαίτερα ανησυχητική είναι και η κατάσταση που επικρατεί εντός και εκτός των γηπέδων εν όψει αγώνων μεγάλου ενδιαφέροντος. Είναι αδιανόητο οι φίλαθλοι να μην μπορούν να επισκεφτούν τα γήπεδα και οι εργαζόμενοι να βρίσκονται σε καθεστώς τρόμου. Όπως είναι αδιανόητο η χώρα που γέννησε τον θεσμό των Ολυμπιακών Αγώνων να είναι έρμαιο της οπαδικής βίας και της ανομίας στους αθλητικούς χώρους. Τα μέτρα που ανακοίνωσε σήμερα η Κυβέρνηση είναι προς τη σωστή κατεύθυνση για την αντιμετώπιση της οπαδικής βίας. Θεωρώ, όμως, ότι πρόκειται για ημίμετρα και φυσικά δεν επαρκούν.

Λόγω της σοβαρότητας της κατάστασης, θα κάνω μια σύντομη αναφορά στην εμπόλεμη σύρραξη στη Γάζα. Δεν πρέπει να ξεχνάμε τον πόλεμο. Κάθε μέρα πεθαίνουν άνθρωποι. Και όπως προκύπτει από τα μέχρι τώρα δεδομένα, δεν διαφαίνεται στο άμεσο μέλλον η πιθανότητα λήξης της σύρραξης ή έστω η κατάπαυση του πυρός για κάποιο χρονικό διάστημα. Πλην όμως, η κατάπαυση του πυρός κρίνεται αναγκαία, πρώτον, για να μπορέσει να αντιμετωπιστεί η τεράστια ανθρωπιστική κρίση η οποία βαίνει κλιμακούμενη, και, δεύτερον, γιατί μόνο υπό τέτοιες συνθήκες μπορεί να ξεκινήσουν οι απαραίτητες ενέργειες και οι συζητήσεις για την εύρεση κάποιας λύσης. Ο κίνδυνος γενικευμένης σύρραξης στην ευρύτερη περιοχή της νοτιοανατολικής Μεσογείου είναι υπαρκτός. Και πρέπει η διεθνής κοινότητα, με όλα τα εργαλεία που διαθέτει, να εργαστεί για την ειρήνευση στην περιοχή. Ο αριθμός των θυμάτων ολοένα και αυξάνεται. Υπολογίζεται ότι δεκαέξι χιλιάδες διακόσιοι σαράντα οκτώ άνθρωποι έχουν χάσει τη ζωή τους εντός δύο μηνών, εκ των οποίων το 70% είναι γυναίκες, έφηβοι και παιδιά.

Ερχόμενος στο υπό συζήτηση νομοσχέδιο για την επιτάχυνση των διαδικασιών ολοκλήρωσης του Ελληνικού Κτηματολογίου, δεν θα μπορούσα να μην εκφράσω τη δυσαρέσκεια και την ανασφάλεια των πολιτών και των επαγγελματιών όταν έρχονται αντιμέτωποι με τις διαδικασίες του Κτηματολογίου. Ενώ λοιπόν ο αρχικός στόχος ήταν η ολοκλήρωση της κτηματογράφησης, η οποία σε συνδυασμό με την εκπόνηση των δασικών χαρτών θα αποτελούσε ένα ισχυρότατο εργαλείο για την ανάπτυξη της χώρας τόσο όσον αφορά την προστασία του περιβάλλοντος όσο και την ενίσχυση των επενδύσεων και την προστασία των ιδιοκτησιακών και άλλων δικαιωμάτων των πολιτών, έχουμε πλέον οδηγηθεί στη μετατόπιση της γραφειοκρατίας από τον πραγματικό χώρο και χρόνο στον ψηφιακό. Αυτό έγινε εμφανές και από την ανεπιτυχή προσπάθεια της Κυβέρνησης, μέσω των ηλεκτρονικών ραντεβού να επιλύσει το πρόβλημα της δημιουργίας πλήθους αναβολών από τα ξημερώματα έξω από τα κτηματολογικά γραφεία.

Παρά το γεγονός ότι το νομοσχέδιο περιλαμβάνει και διατάξεις που έχουν θετικό πρόσημο, φαίνεται ότι δρομολογείται άλλη μια απόπειρα επιδερμικής επίλυση των προβλημάτων, καθώς δεν δίνεται λύση στο σοβαρότατο ζήτημα της υποστελέχωσης. Σύμφωνα με εκτιμήσεις οι εκκρεμούσες υποθέσεις ξεπερνούν κατά πολύ τις τριακόσιες χιλιάδες. Πώς θα διεκπεραιωθούν όλες αυτές οι υποθέσεις και μάλιστα σε εύλογο χρονικό διάστημα αν όχι με καλύτερη οργάνωση και προσλήψεις καταρτισμένου προσωπικού; Και ενώ οι υπάλληλοι των κτηματολογικών γραφείων είναι ήδη επιφορτισμένοι με τεράστιο όγκο εργασίας -από την παραλαβή αιτήσεων και τον νομικό έλεγχο, έως την καταχώριση των εγγραπτέων πράξεων, την έκδοση πιστοποιητικών και τη διόρθωση των λαθών- είναι αναντίρρητη η ανασφάλεια δικαίου που έχει δημιουργηθεί και που, λόγω αυτής, πολίτες και επαγγελματίες έχουν καταστεί όμηροι των διαδικασιών.

Η κακονομία, η υποστελέχωση, το αποσπασματικό σχέδιο και η δημιουργία ψηφιακής γραφειοκρατίας σίγουρα δεν είναι τα υλικά για μια πετυχημένη συνταγή. Ο διπλασιασμός της προθεσμίας για την εξέταση των πρόδηλων σφαλμάτων θα λύσει άραγε το πρόβλημα, εάν δεν συνδυαστεί με την απαιτούμενη στελέχωση; Το ίδιο ερώτημα ισχύει και για τις κατά περίπτωση παρατάσεις των πρώτων εγγραφών που δημιουργούν υποθέσεις δύο ταχυτήτων, και σίγουρα δεν εγγυώνται την ασφάλεια δικαίου. Η χορήγηση οικονομικού κινήτρου στους υπαλλήλους με βάση τον ρυθμό διεκπεραίωσης εκκρεμουσών υποθέσεων έως το 15% της ετήσιας αμοιβής μπορεί να έχει θετικό πρόσημο, πλην όμως παραμένει και παραβλέπει ότι ο ίδιος αριθμός υπαλλήλων θα βρίσκεται και πάλι αντιμέτωπος με τον ίδιο και με περισσότερο όγκο εργασίας.

Είναι βέβαιο ότι οι περισσότεροι, εάν το υπό συζήτηση νομοσχέδιο περιελάμβανε διατάξεις που θα έδιναν ουσιαστικές λύσεις για την έγκαιρη και ορθή ολοκλήρωση της κτηματογράφησης, θα χαιρετούσαμε τη σχετική κυβερνητική πρωτοβουλία. Πλην όμως, η αποσπασματικότητα θετικών διατάξεων, όπως η δυνατότητα υποβολής ψηφιακών εγγράφων, η επιφανειακή κατάργηση προσκόμισης πιστοποιητικού τέλους ακίνητης περιουσίας και η χορήγηση στους υπαλλήλους οικονομικής επιβράβευσης ποσοτικών στόχων, χωρίς τις ανάλογες προσλήψεις, δεν μας επιτρέπουν να συγκροτήσουμε άλλη μια απόφαση και απόπειρα διαχείρισης του ζητήματος. Πρέπει να γίνει κατανοητό ότι για την επιτυχή ολοκλήρωση της διαδικασίας κτηματογράφησης που θα οδηγήσει στην άρτια και εύρυθμη λειτουργία ενός ενιαίου φορέα, όπως είναι το Ελληνικό Κτηματολόγιο, χρειάζεται ένα σαφές και αποτελεσματικό σχέδιο που θα συνοδεύεται από τις απαραίτητες υλικοτεχνικές επενδύσεις και τις αντίστοιχες προσλήψεις καταρτισμένου επιστημονικού προσωπικού.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Αποστολάκη και για τη συνέπεια στον χρόνο.

Το λόγο έχει τώρα η κ. Σταρακά Χριστίνα από το ΠΑΣΟΚ - Κίνημα Αλλαγής.

**ΧΡΙΣΤΙΝΑ ΣΤΑΡΑΚΑ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, σήμερα συζητάμε για ένα νομοσχέδιο, το οποίο στην ουσία δεν φέρνει τίποτα καινούργιο. Ίσα ίσα που θυμίζει σε μεγάλο βαθμό, κύριε Υπουργέ, το νομοσχέδιο που εισηγούνταν ο προκάτοχός σας, ο κ. Πιερρακάκης, πριν από δύο χρόνια. Τότε με το ν.4821/2021 θα είχαμε -υποτίθεται- τον εκσυγχρονισμό του Ελληνικού Κτηματολογίου. Μετά από δύο χρόνια ακούμε ακριβώς τα ίδια πράγματα.

Τι έθετε ως σκοπό του ο τότε νόμος; Συγκεκριμένα τότε ανέφερε: «Σκοπός του παρόντος είναι η επιτάχυνση της ολοκλήρωσης της διαδικασίας κτηματογράφησης, ο εξορθολογισμός της διαδικασίας» και λοιπά και λοιπά –τα ίδια ακριβώς που ακούμε και σήμερα. Να δούμε αν τώρα τουλάχιστον θα τα εφαρμόσετε.

Μέχρι σήμερα το μόνο που βλέπουμε είναι παραλείψεις και καθυστερήσεις, χωρίς να δίνετε πρακτικές λύσεις στην αναβάθμιση των ηλεκτρονικών υπηρεσιών και στην έλλειψη του αναγκαίου προσωπικού. Μάρτυράς μας οι ντροπιαστικές, πραγματικά ντροπιαστικές, εικόνες χιλιάδων πολιτών που ξενυχτούσαν για να προλάβουν να δηλώσουν τα ακίνητά τους. Δεν σας κρύβω ότι μου θύμιζε τις ουρές επί ΣΥΡΙΖΑ έξω από τα ATM τότε.

Αντί να λύσετε το πρόβλημα εσείς, το αντιμετωπίζετε με επικοινωνιακούς τακτικισμούς. Δημιουργήσατε, στην κυριολεξία, μια ψηφιακή γραφειοκρατία, αντί να διευκολύνετε τον πολίτη μέσω της ψηφιοποίησης των δημόσιων υπηρεσιών. Αντί να δώσετε λύση στο πρόβλημα της έλλειψης προσωπικού και στους χαμηλούς μισθούς, πιέζετε -άκουσον άκουσον- τους εργαζόμενους να μην συμμετέχουν στις κινητοποιήσεις του σωματείου -πράγμα ανεπίτρεπτο- και το μόνο που καταφέρνετε με αυτή τη λογική είναι να δυναμιτίζετε ακόμα περισσότερο την ατμόσφαιρα.

Εμείς πραγματικά, παρ’ όλο που από τη φύση μας είμαστε αισιόδοξοι, δεν βλέπουμε να αλλάζει κάτι. Και ξέρετε γιατί; Γιατί δεν έχετε καμμία διάταξη και δεν κάνετε καμμία μεταρρύθμιση, ούτως ώστε ο φορέας να γίνει ελκυστικός ως προς την επιλογή των νέων δημοσίων υπαλλήλων μέσω του ΑΣΕΠ.

Ο πρόεδρος των συμβολαιογράφων επεσήμανε, κατά την ακρόαση των φορέων στην επιτροπή, ότι υπάρχουν πολλά ακόμα ζητήματα, που χρήζουν νομοθετικής ρύθμισης για το Κτηματολόγιο. Δεν είναι μόνο η κάλυψη των κενών οργανικών θέσεων του φορέα και ο εκσυγχρονισμός των υφιστάμενων απαρχαιωμένων συστημάτων πληροφορικής και δικτύων που απαιτούν άμεσα λύση.

Το Ελληνικό Κτηματολόγιο καλείται να διαχειριστεί, παράλληλα, την ολοκλήρωση της κτηματογράφησης όλης της επικράτειας, την απορρόφηση όλων των υπό κατάργηση υποθηκοφυλακείων της χώρας και να είναι σε θέση να παρέχει, επίσης, αξιόπιστες υπηρεσίες προς τους συναλλασσόμενους.

Δεν συμμεριζόμαστε την κυβερνητική αισιοδοξία, τη στιγμή που όπως μας είπε ο Υφυπουργός στην επιτροπή εκκρεμούν εκατόν πενήντα χιλιάδες υποθέσεις, γιατί οι δικές μας έγκυρες πληροφορίες, αλλά και σοβαρές εκτιμήσεις, ανεβάζουν τον αριθμό αυτό να ξεπερνά τις πεντακόσιες χιλιάδες περιπτώσεις. Υπάρχει, επίσης, ζήτημα και με τη νομική επάρκεια και την αξιοπιστία των παραγόμενων εγγράφων, όταν για λόγους επιτάχυνσης δεν εμπλέκονται νομικοί.

Και κάτι σημαντικό ακόμα, που θεωρώ ότι το τηρείτε με μεγάλη ευλάβεια σχεδόν σε όλα τα νομοσχέδια και είναι πλέον στο DNA σας, είναι η εισπρακτική λογική της Κυβέρνησης που εμφανίζεται και εδώ στο Κτηματολόγιο. Το γεγονός ότι παίρνετε το αποθεματικό του Ελληνικού Κτηματολογίου στον κρατικό προϋπολογισμό μάς βρίσκει κάθετα αντίθετους.

Δεν παραγνωρίζω ότι εντοπίζουμε και κάποια θετικά στοιχεία, όπως για παράδειγμα το άρθρο 24, η κατάργηση του τέλους ακίνητης περιουσίας που επί της ουσίας διορθώνετε τις δικές σας προηγουμένως αστοχίες, το άρθρο 25 με τις παρατάσεις που δίνετε και όλα τα υπόλοιπα.

Κύριε Πρόεδρε, κύριε Υπουργέ, κυρίες και κύριοι συνάδελφοι, υπάρχει άμεση ανάγκη επιτάχυνσης της εκκαθάρισης του Ελληνικού Κτηματολογίου από τις εκατοντάδες χιλιάδες εκκρεμότητες στις μεταγραφές ακινήτων. Ζητούμενο είναι η ευελιξία του Ελληνικού Κτηματολογίου για την πλήρωση των κενών οργανικών θέσεων κτηματολογικών γραφείων και των υποκαταστημάτων τους, καθώς και η ψηφιοποίηση για την απλοποίηση και επιτάχυνση των διαδικασιών, τη διευκόλυνση των συναλλαγών και την αξιοποίηση της ιδιωτικής ακίνητης περιουσίας.

Είμαστε η παράταξη που έδωσε έμφαση στην ψηφιοποίηση της λειτουργίας του κράτους προς όφελος και προς καλύτερη εξυπηρέτηση των πολιτών. Αργήσατε όμως να το καταλάβετε και πόσω μάλλον να το υιοθετήσετε, αλλά δεν αρκεί αυτό στα λόγια. Χρειάζεται στο πραγματικό πεδίο να γίνουν πράξεις όσα ψηφίζουμε εδώ μέσα.

Δυστυχώς, όμως η προϊστορία σας δεν μου αφήνει μεγάλα περιθώρια αισιοδοξίας. Γνωρίζοντας την πολιτική σας τόσα χρόνια, τους επικοινωνιακούς σας επίσης ελιγμούς και τις τόσες απανωτές αλλαγές που έχετε επιφέρει μπλοκάροντας το Κτηματολόγιο και την ομαλότητα των συναλλαγών, δεν σας κρύβω ότι είμαι πολύ προβληματισμένη. Μακάρι να διαψευστώ. Ειλικρινά το ελπίζω, γιατί αυτό θα διευκολύνει κάπως τις συναλλαγές και την καθημερινότητα των πολιτών. Πολύ φοβάμαι όμως -εδώ είμαστε- ότι θα χρειαστεί να ξαναψηφίζουμε διατάξεις για τη βελτίωση και την επιτάχυνση των διαδικασιών του Κτηματολογίου.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Σταρακά και για τη συνέπεια και στον χρόνο.

Καλούμε στο Βήμα τον κ. Σπάνια Αριστοτέλη από τη Νέα Δημοκρατία.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υφυπουργέ, κυρίες και κύριοι συνάδελφοι, θέλω να εκφράσω τη συμπαράστασή μου για γρήγορη και άρτια ανάρρωση στον άνθρωπο, ο οποίος αυτή τη στιγμή βρίσκεται σε άσχημη κατάσταση λόγω του ότι έκανε το καθήκον του.

Σήμερα μιλάμε για τη δημιουργία του Εθνικού Κτηματολογίου, όπου εκεί πλέον δημιουργείται ένα σύστημα πληροφοριών, που ενημερώνεται διαρκώς καταγράφοντας όλες τις πράξεις που δημιουργούν, μεταβιβάζουν, αλλοιώνουν ή καταργούν δικαιώματα σε ακίνητα κάτω από ουσιαστικό έλεγχο νομιμότητας. Κάνει τη γεωγραφική περιγραφή, μορφή, θέση μέγεθος του ακινήτου. Αποκαλύπτει και καταγράφει συστηματικά τη δημόσια ακίνητη περιουσία για πρώτη φορά στη σύγχρονη Ελλάδα. Καταγράφει τα δικαιώματα από χρησικτησία και φυσικά όλα αυτά με την ευθύνη και την εγγύηση του δημοσίου. Πρόκειται για ένα σύστημα πολύ πιο σύγχρονο από εκείνο των υποθηκοφυλακείων.

Για την επίτευξη αυτού του εγχειρήματος, προχωράμε σε μια σειρά παρεμβάσεων, όπου στην υπαγωγή μετάβασης από το σύστημα μεταγραφών και υποθηκών στο σύστημα του Κτηματολογίου η αρμοδιότητα κάθε περιοχής θα υπάγεται μόλις σε ένα υποθηκοφυλακείο, το οποίο θα λειτουργήσει ως κτηματολογικό γραφείο. Γίνεται πλέον υποχρεωτική η διόρθωση πρόδηλων σφαλμάτων με στοιχεία μεταγραφής κτηματολογικού γραφείου. Ο προϊστάμενος του κτηματολογικού γραφείου μετά από αίτηση αυτεπαγγέλτως προβαίνει στη διόρθωση πρόδηλων σφαλμάτων των κτηματολογικών εγγραφών, σε περιπτώσεις όπως λάθος των στοιχείων του δικαιούχου, λάθη στον τίτλο, στην ιδιοκτησία, όταν βέβαια προκύπτει αναμφισβήτητα από τα συνοδευτικά έγγραφα και καταχωρίζονται στο χρώμα του φύλλου του ακινήτου. Η αίτηση δεν επιβαρύνεται με τέλη. Προσδιορίζονται και περιγράφονται όλες εκείνες οι περιπτώσεις που μπορούν να γίνουν οι προηγούμενες διορθώσεις. Με τον τρόπο αυτό, δίνονται λύσεις στο κτηματολογικό γραφείο και όχι στις αίθουσες των δικαστηρίων.

Οριοθετείται η έννοια του εκτοπισμού και τέτοιος δεν υφίσταται ούτε απαιτείται συναίνεση εάν ο τρίτος συμπεριλήφθηκε ως δικαιούχος αναγραφόμενος στις κλιματολογικές εγγραφές λόγω σφάλματος, το οποίο προκύπτει από το αρχείο κτηματογράφησης και τα δημόσια βιβλία του υποθηκοφυλακείου.

Στην περίπτωση ακινήτου με την ένδειξη άγνωστου ιδιοκτήτη καθορίζονται οι διαδικασίες κάθε περίπτωσης αναλυτικά. Διόρθωση εσφαλμένων κτηματολογικών εγγραφών κατά τις οποίες φορείς του δημοσίου, υπέρ των οποίων είχαν απαλλοτριωθεί εκτάσεις γης, δεν είχαν κατοχυρώσει και δεν είχαν υποβάλει δηλώσεις κτηματογράφησης, σήμερα φαίνονται στο Κτηματολόγιο ως αγνώστου ιδιοκτήτη ή του ελληνικού δημοσίου. Έχουμε περιπτώσεις όπου έχουν κατασκευασθεί διάφορα έργα υποδομής, εκεί η αποκατάσταση του ιδιοκτησιακού είναι απαραίτητη.

Εδώ ήθελα να αναφέρω, όπως και ο συνάδελφός μου κ. Κωτσός, ότι υπάρχουν μεγάλα προβλήματα τα οποία έχουν δημιουργηθεί πάνω σε αυτό. Αφορούν μια περιοχή στην πλατεία Λάππα, όπως είχαμε προειπεί, που πρέπει να το βρούμε, όπου εκεί έχουμε ένα τεράστιο πρόβλημα για ιδιοκτησίες που αμφισβητούνται.

Δίνεται παράταση άσκησης αγωγών διόρθωσης πρώτων εγγραφών ως 30-11-2024, ώστε να μην ισχύσουν εξωτερικά δυσμενείς συνέπειες για τους καλόπιστους ιδιοκτήτες του αμάχητου τεκμηρίου που ισχύει σε τριάντα πέντε περίπου περιοχές της χώρας.

Με τις ρυθμίσεις δεν θίγονται ούτε δικαιώματα τρίτων ούτε του ελληνικού δημοσίου. Αντιθέτως, δικαιώνεται ο φορέας και αποσυμφορίζονται τα δικαστήρια.

Νομοθετείται η υποχρεωτική χρήση της Πλατφόρμας Νομικού Ελέγχου Εγγραπτέων Πράξεων για τη διενέργεια απομακρυσμένου νομικού ελέγχου αιτήσεων. Με το που αρχίζει η λειτουργία των Κτηματολογίων υποχρεούνται τα υποθηκοφυλακεία να διεκπεραιώσουν το σύνολο των αιτήσεων-εκκρεμοτήτων που υπάρχουν, ενώ στην περίπτωση αδυναμίας διεκπεραίωσης αυτές καταγράφονται και διεκπεραιώνονται από το αρμόδιο κτηματολογικό γραφείο.

Για τη διευκόλυνση και την άρτια λειτουργία δίδεται η δυνατότητα ανάθεσης καθηκόντων και σε προϊστάμενο σε άλλο κτηματολογικό γραφείο, αλλά και σε υπαλλήλους του Ελληνικού Κτηματολογίου ως την τοποθέτηση του προϊσταμένου.

Θεσπίζεται κίνητρο επίτευξης στόχων για το προσωπικό και τους δικηγόρους για την ταχεία διεκπεραίωση υποθέσεων που εκκρεμούν. Η πρόσθετη αμοιβή εξαρτάται από τον βαθμό διεκπεραίωσης των υποθέσεων και δεν συμψηφίζεται με την προσωπική διαφορά.

Γίνεται επέκταση διαπίστευσης και σε μηχανικούς τεχνικής εκπαίδευσης, κατόπιν συμφωνίας με το ΤΕΕ, ώστε να αυξηθούν οι έλεγχοι με άμεση ισχύ για όλους τους διαπιστευμένους μηχανικούς, χωρίς την πάροδο διετίας. Περιγράφονται αναλυτικά τα τυπικά προσόντα διαπίστευσης μηχανικών για το Κτηματολόγιο.

Καταργείται η βεβαίωση μη οφειλής ΤΑΠ. Το Ελληνικό Κτηματολόγιο ενημερώνει τον δήμο για το εμβαδόν του ακινήτου της περιφέρειάς του, για τα στοιχεία αυτού που πήρε την κυριότητα του ακινήτου.

Έχουμε την κατάργηση της πολλαπλής προσκόμισης αποσπάσματος κτηματολογικού διαγράμματος, σε περίπτωση διηρημένων ιδιοκτησιών, ακινήτων εντός του ίδιου γεωτεμαχίου.

Έχουμε, επίσης, την υποβολή αποκλειστικά πλέον ψηφιακών αντιγράφων συμβολαιογραφικών πράξεων με ψηφιακή περίληψη σε PDF. Έτσι, με την υποβολή ψηφιακών αντιγράφων και περιλήψεων ψηφιοποιείται η διαδικασία, ενώ λόγω της μορφής που έχουν τα έγγραφα γίνεται δυνατή η διαλειτουργική λήψη και άλλων στοιχείων. Έτσι, υπάρχει η ψηφιακή συμβολαιογραφική πράξη σε έγγραφο, ψηφιακή υπογραφή συμβολαιογράφου χωρίς χειρόγραφες παραπομπές, το οποίο συνεπάγεται διευκόλυνση του πολίτη.

Εκτός των παρεμβάσεων αυτών για τη σωστή επάνδρωση και λειτουργία του Εθνικού Κτηματολογίου δίδεται και παράταση ενός χρόνου σε ζητήματα που σχετίζονται ιδίως με το «κυβερνητικό νέφος» στο δημόσιο, της έρευνας της εκπαίδευσης και φυσικά, του ΣΥΖΕΥΞΙΣ, την ανώνυμη εταιρεία με την επωνυμία «Κοινωνία της Πληροφορικής» στην ΗΔΙΚΑ, στην προσπάθεια να έχουμε ένα συντονισμένο ενιαίας πληροφόρησης, πολιτικής υπολογιστικού μέσου από το σύνολο των φορέων του δημοσίου.

Συνοψίζοντας, έχουμε πλέον τη δυνατότητα κατάθεσης συμβολαίων ψηφιακά, τα οποία αποτελούν το 70% των πράξεων. Θα λειτουργήσει η ηλεκτρονική επίδοση, ο ψηφιακός νομικός έλεγχος συμβολαίων, η ψηφιακή υποβολή των πρόδηλων λαθών, η ψηφιοποίηση αρχείων των υποθηκοφυλακείων της χώρας, φτάνοντας στον ψηφιακό φάκελο μεταβίβασης ακινήτων. Δημιουργούνται, λοιπόν, όλες εκείνες οι προϋποθέσεις ώστε να επιτύχουμε την επιτάχυνση των διαδικασιών ολοκλήρωσης διεκπεραίωσης εκκρεμοτήτων στις μετεγγραφές και μεταβιβάσεις ακινήτων, μειώνοντας τη γραφειοκρατία και την επιβάρυνση των πολιτών, εξοικονομώντας χώρο, χρήμα, όπως για παράδειγμα με την κατάργηση των εγγράφων μειώνονται εκατομμύρια τόνων χαρτιών και με ό,τι αυτό συνεπάγεται.

Κυρίες και κύριοι συνάδελφοι, πρόκειται για ένα νομοσχέδιο, που αλλάζει τα δεδομένα στις μεταβιβάσεις των ακινήτων. Η ψηφιοποίηση οδηγεί στην απλοποίηση και επιτάχυνση όλων εκείνων των διαδικασιών οι οποίες αποτελούν τροχοπέδη στην ανάπτυξη και στις επενδύσεις των ακινήτων.

Η Κυβέρνηση απαντά με έργα, υλοποιώντας το πρόγραμμά της, συνεχίζοντας το μεταρρυθμιστικό της έργο. Οι τομές πάνω στην λειτουργία των υπηρεσιών του δημοσίου για την εξάλειψη των αγκυλώσεων που συντηρούνται δεκαετίες, κρατώντας ομήρους τους Έλληνες πολίτες, αποτελεί στοίχημα της Κυβέρνησης Μητσοτάκη. Η Ελλάδα ακολουθεί τον δρόμο προς το μέλλον, προς την ανάπτυξη, με κέντρο την εξυπηρέτηση του πολίτη.

Κυρίες και κύριοι συνάδελφοι, είναι ένα νομοσχέδιο το οποίο όλοι πρέπει να στηρίξουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Τον λόγο έχει τώρα ο κ. Δημήτριος Κυριαζίδης από τη Νέα Δημοκρατία.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, κύριε Υπουργέ, συναδέλφισσες και συνάδελφοι, θα μου επιτρέψετε μία προσωπική αναφορά. Όπως γνωρίζετε, υπήρξα ο ιδρυτής της συλλογικής έκφρασης των αστυνομικών της χώρας και πρόεδρός τους επί είκοσι χρόνια, ομοφώνως θα έλεγα. Θα πρέπει να γνωρίζετε και να γνωρίζει και εδώ -αν θέλετε- το Κοινοβούλιο ότι ο αστυνομικός ως εργαζόμενος έχει αποδεχθεί -το τόνισα και την Παρασκευή- ότι κατά την εκτέλεση της υπηρεσίας του μπορεί να χάσει και τη ζωή του. Αυτό το έχει αποδεχθεί, κάθε πρωί που φεύγει από το σπίτι του για δουλειά -και όχι μόνο πρωί- κάνει τον σταυρό του παρακαλώντας να γυρίσει στο σπίτι του.

Εκείνο, όμως, που δεν μπορεί να αποδεχθεί και μέχρι σήμερα είναι αυτή η αδιαφορία, η πολλάκις διαπόμπευση, η υποβάθμισή του και οι ύβρεις. Ο συνάδελφος ο αστυνομικός ως εργαζόμενος δίνει έναν αγώνα ζωής και γίνεται μία προσπάθεια -να μου επιτραπεί η λέξη- εκμετάλλευσης.

Από την άλλη πλευρά, ιδιαίτερα ένιωσα μια ικανοποίηση την Παρασκευή από το ότι το σύνολο των πολιτικών κομμάτων εδώ μέσα πήρε μία θέση εναντίον αυτής της εγκληματικής ενέργειας, πλην δύο πολιτικών κομμάτων και είναι λυπηρό αυτό.

Εν πάση περιπτώσει, υπήρξε -αν θέλετε- μία έγκληση, εγκλήθηκε και η Αστυνομία και η Κυβέρνηση για τα μέτρα τα οποία έλαβαν εκείνη την ημέρα πάλι, διότι θεωρήθηκε ότι έκανε η Αστυνομία κατάχρηση εξουσίας, έτσι ώστε οι τετρακόσιοι οι οποίοι «ενεκλείσθησαν» δεν έπρεπε να εγκλεισθούν -εννοώ στον αθλητικό χώρο- καθ’ ότι οι όποιοι κακοποιοί δεν ήταν εντός -αν θέλετε- του αγωνιστικού χώρου, αλλά εκτός και κακώς έγινε. Στη συνέχεια, όταν πράγματι διαπιστώθηκε ότι από αυτό τον χώρο, εκεί ακριβώς βρισκόταν ο συγκεκριμένος κακοποιός, σήμερα δεν ακούστηκε κάτι. Την Παρασκευή, όμως, υπήρξε αυτή η έγκληση και η καταφορά. Θα υπάρξουν όχι μέτρα, τονίστηκε και σήμερα, αυτό που η Κυβέρνηση ανακοίνωσε και σήμερα είναι ημίμετρα. Θα ήθελα να δω στη συνέχεια, μια και υπάρχει αναμόρφωση του Ποινικού Κώδικα, τη θέση όλων μας και αν τα συγκεκριμένα αδικήματα χαρακτηρισθούν ιδιώνυμα.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Έρχομαι στο νομοσχέδιο.

Με το παρόν σχέδιο νόμου -κύριε Πρόεδρε, θα μου επιτρέψετε λίγο χρόνο ακόμα- επιχειρείται να τεθεί ένα ακόμα ορόσημο προς την κατεύθυνση της ολοκληρωμένης εφαρμογής του Κτηματολογίου σε επίπεδο επικρατείας, χωρίς, όμως, να παραλείπονται τα προαπαιτούμενα, προκειμένου να διασφαλιστεί η ομαλή, απρόσκοπτη μετάβαση από το παλαιό σύστημα υποθηκών και μετεγγραφών στο νέο καθεστώς.

Επιγραμματικά επισημαίνονται θέματα που επιχειρούνται μέσα από το παρόν νομοσχέδιο να λυθούν: Η Δράμα αποτελεί κατ’ εξοχήν έναν προσφυγικό νομό. Υπήρξε μια διανομή το 1931 και μετά το 1958 προς τους πρόσφυγες. Από το έτος 1958 έως και σήμερα η κυριότητα των κληροτεμαχίων της επίμαχης διανομής έχει μεταβιβαστεί είτε αιτία θανάτου είτε αιτία πώλησης, δωρεάς, ή γονικής παροχής σε διαδόχους των αρχικών κληρούχων. Ούτε οι αρχικοί κληρούχοι ούτε οι μεταγενέστεροι διάδοχοι αυτών ενοχλήθηκαν ποτέ στην άσκηση της νομής στα κληροτεμάχια. Στα κληροτεμάχια αυτά έχουν κτιστεί σπίτια, επαγγελματικοί χώροι, βιοτεχνίες, βιομηχανικές επιχειρήσεις, όπως παραδείγματος χάριν σε ένα επίνειο έξω της Δράμας, τη Χωριστή.

Παρά, λοιπόν, την ύπαρξη μεταγεγραμμένων συμβολαιογραφικών εγγράφων και δικαστικών αποφάσεων, δυνάμει των οποίων έλαβαν χώρα οι ως άνω μεταβιβάσεις στο πλαίσιο της κτηματογράφησης που διενεργήθηκε στην περιοχή της Δράμας, το ελληνικό δημόσιο δήλωσε δικαιώματα κυριότητας σε κληροτεμάχια.

Κατά την κτηματογράφηση δε ανά τη χώρα, προέκυψαν ανάλογα προβλήματα, που αφορούν την κυριότητα αγροτεμαχίων και οικοπέδων, όπως και στον νομό μου, τα οποία διεκδικούνται από το δημόσιο. Πρόκειται δηλαδή, πρώτον, για οικόπεδα που είτε παραχωρήθηκαν από το ελληνικό δημόσιο προ δεκαετίας, κυρίως, σε προσφυγικούς πληθυσμούς, ώστε να χτιστούν και να κατοικηθούν, είτε οι ιδιοκτήτες τους τα κατέχουν χωρίς τίτλους ιδιοκτησίας και δεύτερον, για αγροτεμάχια για τα οποία δεν έχει γίνει ποτέ αναδιανομή αν και βρίσκονται στην κυριότητα των κατοίκων για γεωργική εκμετάλλευση επί δεκαετίες.

Σε πολλές περιπτώσεις αναδόχων κτηματογράφησης έχει αναδειχθεί η πληθώρα σφαλμάτων ακόμη και κατά τη διαδικασία συλλογής, επεξεργασίας και φυσικά ανάκτησης των εγγραπτέων δικαιωμάτων, σε επίπεδο δηλαδή παραδοτέων. Ακόμα και σε περιοχές, που θεωρούνται εύκολες ως προς την επεξεργασία εμπράγματων δικαιωμάτων με διανομές τόσο εντός σχεδίου όσο και εκτός σημειώθηκαν τεράστια ποσοστά σφαλμάτων. Ενδεικτικά αναφέρομαι σε μια αγροτική κωμόπολη του τόπου μου, το Καλαμπάκι, όπου αυτό το ποσοστό αγγίζει των 90%.

Με το νομοσχέδιο επέρχονται, βεβαίως, τεχνικές βελτιώσεις ορθολογικής αντιστοίχισης υποθηκοφυλακείων με τα κτηματολογικά γραφεία κατά τη διεργασία μετάβασης από το σύστημα υποθηκών και μεταγραφών στο νέο σύστημα λειτουργίας του Κτηματολογίου. Η διαδικασία ελέγχου δικαιολογητικών και οι διορθώσεις πρόδηλων σφαλμάτων συμπληρώνεται και κατοχυρώνεται δίνοντας διεξοδικά αναλυτικές οδηγίες, ειδικά στον τρόπο χειρισμού αυτών των περιπτώσεων από πλευράς των αρμόδιων κτηματολογικών γραφείων.

Δίνεται η αναγκαία πίστωση χρόνου για τη διόρθωση σφαλμάτων αρχικών εγγραφών εμπράγματων δικαιωμάτων που προέκυψαν από την κτηματογράφηση, όπως είχαν ζητήσει οι συμβολαιογραφικοί σύλλογοι της χώρας, με χρονική μετάθεση της προθεσμίας μέχρι 30-11-2024.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με το νομοσχέδιο επεκτείνεται και συμπληρώνεται με αναλυτικές οδηγίες η διαδικασία της προδικασίας αναγκαστικών απαλλοτριώσεων κατά τον τρόπο που επιταχύνεται η διαδικασία τόσο για τις περιπτώσεις όπου εξακολουθεί να υφίσταται το παλιό σύστημα μεταγραφών και υποθηκών, όσο και τα νέα κτηματολογικά γραφεία. Ειδικά για την τελευταία περίπτωση έχει ληφθεί μέριμνα για τα αναγκαία επιμέρους βήματα που απαιτούνται για τη διόρθωση σφαλμάτων κτηματολογικών εγγραφών στις περιπτώσεις απαλλοτρίωσης. Και μία, θα έλεγα, καινοτομία ψηφιακού περιεχομένου επέρχεται με την υποχρεωτικότητα χρήσης ψηφιακής πλατφόρμας νομικού συνόλου.

Περιέχονται, επίσης, λεπτομέρειες για τη διαδικασία μετάβασης από το σύστημα μεταγραφών και υποθηκών στα νέα κτηματολογικά γραφεία με όλες τις υποχρεώσεις που απαιτούνται να διευθετηθούν κατά την παράδοση-παραλαβή από τους παλιούς υποθηκοφύλακες. Ειδική μνεία γίνεται στην επίλυση του πολύ σοβαρού θέματος έκδοσης πιστοποιητικών μεταγραφής εξαιτίας του μεγάλου όγκου ανεκτέλεστου υπόλοιπου. Ο νομικός έλεγχος εγγραπτέων πράξεων επεκτείνεται για λόγους επιτάχυνσης του συνόλου της διαδικασίας στο σύνολο του προσωπικού του Ελληνικού Κτηματολογίου.

Αναφορικά με τους διαπιστευμένους μηχανικούς του Κτηματολογίου, ορίζονται οι όροι και οι προϋποθέσεις που πρέπει να πληρούν, καθώς και η περιγραφή του πλαισίου αρμοδιότητάς τους. Επιπρόσθετα, αποσαφηνίζεται η δυνατότητα διαπίστευσης των μηχανικών.

Το Μέρος Β΄ αναφέρεται βεβαίως στη νέα διάρθρωση του Ελληνικού Κτηματολογίου και στη διαδικασία ένταξης υπαλλήλων στα υποθηκοφυλακεία της χώρας στα κτηματολογικά γραφεία ως υπαλλήλων του ελληνικού δημοσίου και του Κτηματολογίου. Ρυθμίζονται και γενικότερα θέματα που άπτονται του εργασιακού καθεστώτος των υπαλλήλων προερχομένων από τα υποθηκοφυλακεία.

Καινοτομία, επίσης, συνιστά η θέσπιση κινήτρου απόδοσης για την επίτευξη ποσοτικών μετρήσεων αντικειμενικών στόχων σε υπαλλήλους. Υπάρχει βεβαίως απλοποίηση περιπτώσεων διαμερισμάτων πολυκατοικιών με κατάργηση πολλαπλής προσκόμισης…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κυριαζίδη, ολοκληρώστε, σας παρακαλώ.

**ΔΗΜΗΤΡΙΟΣ ΚΥΡΙΑΖΙΔΗΣ:** Τελειώνω, κύριε Πρόεδρε.

Σημαντική, επίσης, είναι η ψηφιακή καινοτομία, η υποχρέωση υποβολής αντιγράφων συμβολαιογραφικών πράξεων σε ψηφιακή μορφή.

Τελειώνοντας, κύριε Πρόεδρε, οφείλω να τονίσω ότι από πλευράς του Υπουργού κατά την έναρξη της συζήτησης στην επιτροπή τέθηκε ευθέως η δυνατότητα κατάθεσης σχετικών προτάσεων από όλους, προκειμένου να γίνουν αποδεκτές. Πράγματι υπάρχουν νομοτεχνικές βελτιώσεις-προσθήκες που υποβοηθούν, αν θέλετε, αυτό και από πλευράς μας είχε τεθεί προς τον Υπουργό.

Όπως τονίστηκε από πάρα πολλές πλευρές των πολιτικών κομμάτων εδώ, αποτελεί εθνική υπόθεση και ανάγκη, έτσι ώστε η χώρα μας να αποκτήσει επιτέλους ένα Κτηματολόγιο και να διασφαλιστούν οι ιδιοκτήτες και οι κάτοχοι των κτισμάτων- κτημάτων για όλη τη χώρα.

Κύριε Πρόεδρε, ευχαριστώ και για την ανοχή σας.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Μαρκογιαννάκης Αλέξανδρος από τη Νέα Δημοκρατία.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχω την αίσθηση ότι η σημερινή συζήτηση περιέχει και μία αίσθηση ιστορικότητας με την έννοια ότι διακόσια χρόνια μετά την ίδρυση του νέου ελληνικού κράτους, είμαστε η μοναδική ευρωπαϊκή χώρα, που δεν διαθέτει Εθνικό Κτηματολόγιο, καθώς επίσης και ότι τα συγκεκριμένα νομοθετήματα, βάσει των οποίων νομοθετούμε και σήμερα, ξεκίνησαν την κοινοβουλευτική ιστορία τους στη δεκαετία του 1990.

Εν έτει, λοιπόν, 2023 και μήνα Δεκέμβριο η Βουλή συζητάει ακόμα το πώς θα ολοκληρωθεί η κτηματογράφηση στη χώρα μας. Η ευθύνη γι’ αυτό βαραίνει όλο το πολιτικό σύστημα, καθώς είναι μια κραυγαλέα περίπτωση αποτυχίας της λειτουργίας του κράτους μας. Αδιανόητη η καθυστέρησή μας για τόσες δεκαετίες, αλλά ακόμα πιο ανησυχητική -και μιλάω και ως Βουλευτής Χανίων- είναι η χαμηλή ανταπόκριση των πολιτών στη δική μου περιοχή, όπου το ποσοστό ανταπόκρισης των πολιτών δεν ξεπερνούσε το 35%, ενώ στην υπόλοιπη Κρήτη υπήρχαν και αρκετά χειρότερα ποσοστά. Προφανώς υπάρχουν ζητήματα, που έχουν να κάνουν με ένα ευρύ φάσμα λόγων, οι οποίοι πρέπει να αντιμετωπιστούν άμεσα. Πρόκειται για ζητήματα εμπιστοσύνης από τη μία, αλλά και διαδικασιών και λειτουργίας υπηρεσιών από την άλλη.

Οφείλουμε, όμως, να αφήσουμε πίσω μας όλες αυτές τις θλιβερές διαπιστώσεις και να δούμε τι κάνουμε από εδώ και μπρος πατώντας, τουλάχιστον, στην πρόοδο των τελευταίων ετών και στο σημερινό νομοσχέδιο. Χωρίς να διεκδικώ τη γνώση ενός εξειδικευμένου τεχνοκράτη σε αυτά τα θέματα, νομίζω ότι ο κοινός νους μπορεί να μας βοηθήσει σε αυτή τη συζήτηση και με βάση αυτόν ακολουθώ την προσέγγισή μου.

Ας δούμε, λοιπόν, τι φέρνει αυτό το νομοσχέδιο. Συνοπτικά τα εξής ως θεματικούς άξονες παρεμβάσεων: Την επιτάχυνση των διαδικασιών ολοκλήρωσης για το Ελληνικό Κτηματολόγιο, τη διεκπεραίωση εκκρεμοτήτων σε μεταγραφές ακινήτων οι οποίες χρονίζουν και τελικά καθίστανται επικίνδυνες για τις ιδιοκτησίες των πολιτών, την απλοποίηση των διαδικασιών και τη μείωση της γραφειοκρατίας, την οργανωτική και λειτουργική ενίσχυση της «Ελληνικό Κτηματολόγιο Α.Ε.».

Ας δούμε τώρα πώς επιτυγχάνονται αυτοί οι στόχοι, με ποιες διατάξεις και παρεμβάσεις. Ξεχωρίζω όσες, κατά τη γνώμη μου, είναι οι πιο σημαντικές ξεκινώντας από τη μείωση των γραφειοκρατικών διαδικασιών και υποχρεώσεων.

Πρώτα απ’ όλα σημειώνω ότι καθίσταται επιτέλους υποχρεωτική η διόρθωση προδήλου σφάλματος για συγκεκριμένες περιπτώσεις, ενώ σε περίπτωση απόρριψης, πρέπει να υπάρχει αιτιολογημένη άρνηση. Σκεφτείτε τους πολίτες απέναντι στον παραλογισμό της μη αναγνώρισης προδήλου σφάλματος τόσα χρόνια. Επιτέλους αυτό φεύγει και γίνεται με τον πιο σωστό τρόπο.

Στο άρθρο 10 προβλέπεται η επιτάχυνση του νομικού ελέγχου στο Κτηματολόγιο με την απαλοιφή ενός σταδίου, αφού δεν απαιτείται πλέον η σύμφωνη γνώμη του προϊσταμένου. Την ίδια στιγμή, η επιτάχυνση των διαδικασιών διασφαλίζεται μέσα από την ενίσχυση του προσωπικού και της λειτουργίας, όπως και με τη διεύρυνση του αριθμού των προσώπων που ασκούν τον νομικό έλεγχο, ώστε και πάλι να έχουμε πιο ταχεία διεκπεραίωση των αιτήσεων.

Το ίδιο ακριβώς, αύξηση αριθμού, προβλέπεται και στο άρθρο 13, όπου διευρύνεται ο κατάλογος των μηχανικών, που είναι διαπιστευμένοι για το Κτηματολόγιο και προστίθενται και όσοι είναι ΤΕ, για να αυξηθεί ο αριθμός των μηχανικών που μπορούν να απασχοληθούν.

Σε ό,τι αφορά τώρα την οργανωτική ανασυγκρότηση του Κτηματολογίου, αξίζουν, κατά τη γνώμη μου, επισήμανση τα παρακάτω άρθρα. Η μεγαλύτερη ευελιξία που παρέχεται στο Κτηματολόγιο σε σχέση με την πλήρωση των κενών οργανικών θέσεων που διαθέτει, ενώ την ίδια στιγμή κατοχυρώνονται οι θέσεις εργασίες για το προσωπικό με σχέση εργασίας ιδιωτικού δικαίου αορίστου χρόνου στα ειδικά άμισθα υποθηκοφυλακεία.

Επίσης, το άρθρο 19, όπου προβλέπεται η άμεση κάλυψη των θέσεων προϊσταμένων κτηματολογικών γραφείων με την απορρόφηση στελεχών από παρελθούσα προκήρυξη.

Σημαντικό θεωρώ ακόμα το γεγονός ότι βελτιώνονται οι απολαβές όσων υπηρετούν στο Κτηματολόγιο, καθώς στο άρθρο 20 προβλέπεται επίδομα θέσης ευθύνης για τους προϊσταμένους και η τοποθέτησή τους στο δέκατο πέμπτο μισθολογικό κλιμάκιο, όπως και αποζημίωση ίση με το επίδομα ευθύνης για τους αναπληρωτές προϊσταμένους οι οποίοι αναλαμβάνουν καθήκοντα νομικού ελέγχου.

Θετικό είναι, επίσης, ότι για πρώτη φορά με το άρθρο 21 θεσπίζεται μπόνους για τους εργαζομένους το οποίο συνδέεται με την επίτευξη ποσοτικών στόχων. Είναι δίκαιο και παραγωγικό ταυτόχρονα και θα βοηθήσει πολύ σημαντικά στην επιτάχυνση των διαδικασιών.

Υπάρχουν φυσικά και άλλες πολύ θετικές διατάξεις, όπως το γεγονός ότι σε περίπτωση ψηφιακής υποβολής δικαιολογητικών καταργούνται κατηγορίες εγγράφων, όπως το απόσπασμα κτηματολογίου διαγράμματος, το κτηματολογικό διάγραμμα και το ηλεκτρονικό διάγραμμα.

Όλα αυτά κινούνται στη σωστή κατεύθυνση και θα βοηθήσουν σημαντικά την ελληνική πολιτεία να βγάλει από πάνω της ένα χρέος κυριολεκτικά αιώνων. Γι’ αυτό πιστεύω ότι αξίζει η μέγιστη δυνατή στήριξη του νομοσχεδίου από όλες τις πτέρυγες της Βουλής.

Αξίζουν συγχαρητήρια στην ηγεσία του Υπουργείου, που φέρνει ένα τόσο κομβικό νομοθέτημα, το οποίο έχει και έναν σημαντικό αναπτυξιακό χαρακτήρα στις μέρες που διανύουμε. Φυσικά θα υπάρχουν και άλλες ιδέες και προτάσεις που προωθούν τους σκοπούς του Υπουργείου και φαντάζομαι ότι ο Υπουργός είναι ανοιχτός σε καλές ιδέες, αλλά δεν νομίζω ότι σε καμμία περίπτωση υπάρχουν σοβαροί λόγοι καταψήφισης των συγκεκριμένων προτάσεων, που περιλαμβάνει το σχέδιο νόμου.

Λέω για ακόμα μία φορά ότι σήμερα νομοθετούμε εκπρόθεσμα απέναντι στην ιστορία του νεοελληνικού κράτους και αν αυτή η Κυβέρνηση με την παρούσα νομοθετική της παρέμβαση προχωρά επιτέλους τα πράγματα, νομίζω ότι και οι συνάδελφοι της Αντιπολίτευσης έχουν χρέος απέναντι στους πολίτες.

Εύχομαι, λοιπόν, όλες και όλοι οι συνάδελφοι να στηρίξουν αυτή την προσπάθεια και να συμβάλουν με την ψήφο τους ώστε να προχωρήσει η ψήφιση του νομοσχεδίου, προκειμένου να είμαστε πολύ σύντομα, κύριε Υπουργέ, όχι η τελευταία ευρωπαϊκή χώρα που δεν διαθέτει Κτηματολόγιο, αλλά η τελευταία που το απέκτησε. Και αυτό θα είναι μια πολύ σημαντική πρόοδος.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε και για την οικονομία στον χρόνο.

Επόμενος ομιλητής θα είναι ο κ. Γεωργαντάς. Θα ακολουθήσει ο κ. Κωνσταντινόπουλος, ο κ. Νικολακόπουλος, ο κ. Κούβελας και ο κ. Μπαραλιάκος

Ορίστε, κύριε Αντιπρόεδρε, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Β΄ Αντιπρόεδρος της Βουλής):** Ευχαριστώ, κύριε Πρόεδρε.

Επέλεξα σήμερα να τοποθετηθώ σε αυτό το νομοσχέδιο γιατί νομίζω ότι οφείλουμε όλοι να τοποθετηθούμε σε κάτι που αποτελεί στοίχημα για όλη τη χώρα. Ξέρετε, δεν είναι εύκολο να μιλάει κανείς για το Κτηματολόγιο και για την ανάγκη επιτάχυνσης των διαδικασιών. Δεν είναι καθόλου εύκολο, γιατί ξέρουμε πόσες στρεβλώσεις υπάρχουν από την αρχή αυτού του εγχειρήματος, οι οποίες δεν οφείλονται μόνο στη διοίκηση. Πολλές εξ αυτών οφείλονται -και θα πάρω τη φράση από τον προηγούμενο ομιλούντα συνάδελφο- και στην άρνηση μέρους των πολιτών να συμμετάσχουν και να ανταποκριθούν στην πρόσκληση η οποία γίνεται για να μπορέσουμε να ολοκληρώσουμε όλη τη διαδικασία του κτηματολογίου.

Τι κάνει, λοιπόν, η τωρινή πολιτική ηγεσία του Υπουργείου Ψηφιακής Διακυβέρνησης; Κάνει κάτι που είναι απλό, αλλά συγχρόνως αποτελεί και ένα πολύ μεγάλο στοίχημα. Εγώ διαβλέπω μια πολύ έντιμη προσπάθεια να λυθούν προβλήματα. Είναι έντιμη και ουσιαστική προσπάθεια και στοχευμένη. Δεν υπάρχουν βαρύγδουπες δηλώσεις. Δεν μιλάμε για στρατηγικές. Μιλάμε για παρεμβάσεις και λύσεις συγκεκριμένων ζητημάτων, με στόχο τελικά την καλύτερη εξυπηρέτηση του πολίτη και την ολοκλήρωση αυτής της διαδικασίας της τόσο σημαντικής για την ανάπτυξη της χώρας.

Υπάρχουν συγκεκριμένα ερωτήματα που νομίζω απαντώνται πολύ εύκολα. Υπάρχουν απλουστεύσεις διαδικασιών στα προς ψήφιση άρθρα; Υπάρχουν. Αναφέρθηκαν πολλά από τους συναδέλφους νωρίτερα. Υπάρχει επιτάχυνση της ψηφιοποίησης και ενίσχυση της ψηφιοποίησης με βάση τις παρεμβάσεις οι οποίες έχουν αποφασιστεί στα συγκεκριμένα άρθρα; Βεβαίως και υπάρχουν. Υπάρχει ενίσχυση του προσωπικού; Βεβαίως και υπάρχει και για πρώτη φορά υπάρχει και κίνητρο στην απόδοση και στην επίτευξη των στόχων.

Θα ήθελα να κάνω μία μικρή παρένθεση εδώ, κύριοι συνάδελφοι της Αντιπολίτευσης. Άκουσα από τους περισσότερους εξ υμών να αναφέρεστε στην ανάγκη ενίσχυσης σε προσωπικό του οργανισμού του Κτηματολογίου. Συμφωνούμε απολύτως. Το έχει πει πρώτος απ’ όλους ο Υπουργός. Και δεν το έχει πει απλά, δεν έχει παραδεχτεί απλώς ότι αυτό πρέπει να γίνει, αλλά έχει προβεί και στις αναγκαίες ενέργειες για να μπορέσει να προσληφθεί το αναγκαίο προσωπικό. Σωστά το αναφέρατε και εσείς, αλλά μείνατε μόνο σε αυτό. Εγώ δεν άκουσα κάποια πρόταση από εσάς η οποία να βοηθούσε και να διευκόλυνε είτε την απλούστευση των διαδικασιών, είτε την ψηφιοποίησή τους, είτε κάποια άλλη σκέψη η οποία υπάρχει που μπορεί να μην τη σκέφτηκε η ηγεσία του Υπουργείου και οι συνεργάτες του. Δεν υπήρξε μια τέτοια πρόταση. Υπήρξε μια εμμονή στην ανάγκη ενίσχυσης του προσωπικού, αλλά -συγγνώμη- παραβιάζετε ανοιχτές θύρες, γιατί το έχει πει ο ίδιος ο Υπουργός. Όμως, στο υφιστάμενο προσωπικό δίνονται κίνητρα, γίνονται τακτοποιήσεις οι οποίες βοηθάνε την καλύτερη διεκπεραίωση των υποθέσεων.

Νομίζω ότι είναι μια κομβική στιγμή για να αγγίξουμε τα προβλήματα στην ουσία τους. Επανερχόμενος, μάλιστα, στην έκφρασή μου περί έντιμης προσπάθειας του Υπουργού θα πω το εξής: Θέτει ο ίδιος στόχους και δεσμεύσεις και βεβαίως θα κριθεί. Όμως, η μέχρι τώρα διαχείριση των πραγμάτων νομίζω δίνει την πίστη σε όλους μας, αλλά και την ελπίδα να ολοκληρωθούν, πραγματικά, όλοι οι στόχοι αυτοί οι οποίοι έχουν επιδιωχθεί, όλες οι δεσμεύσεις οι οποίες έχουν αναληφθεί, γιατί αυτό θα σημαίνει ότι τελικά το Κτηματολόγιο θα αποτελεί ένα παρελθόν ως μια εκκρεμότητα. Αυτό έρχεται να κάνει η σημερινή πολιτική ηγεσία σε συνέχεια της προσπάθειας των προηγούμενων. Πρέπει να κλείσει εκκρεμότητες του παρελθόντος, αλλά ταυτόχρονα πρέπει να δημιουργήσει και ένα νέο πλαίσιο για να μπορέσουμε να έχουμε την επιτάχυνση και την απλούστευση των διαδικασιών.

Σε αυτό, λοιπόν, το πλαίσιο των εκκρεμοτήτων του παρελθόντος είναι και η νέα δυνατότητα που δίνεται, μια ακόμη δυνατότητα, όσοι ιδιοκτήτες δεν άσκησαν τα δικαιώματά τους για όσες εγγραφές έγιναν οριστικές μέχρι το 2018 και φαίνεται το ακίνητό τους ως αγνώστου ιδιοκτήτη ή σε κάποιες περιπτώσεις που ήρθε το δημόσιο και δήλωσε τα συγκεκριμένα ακίνητα, να μπορέσουν αυτοί οι άνθρωποι να έχουν μια ευκαιρία μέχρι τέλος του Νοεμβρίου του 2024 να κάνουν τις απαραίτητες διοικητικές ή δικαστικές πράξεις, κατά βάση όμως διοικητικές. Κι αυτό είναι μια πολύ μεγάλη δυνατότητα που δίνει το συγκεκριμένο νομοσχέδιο.

Αξίζει σε αυτούς τους ανθρώπους να δώσουμε μια ακόμη ευκαιρία; Κοιτάξτε, υπάρχει ένα πραγματικό πρόβλημα και είναι καταγεγραμμένο σε αριθμούς. Αυτό το πραγματικό πρόβλημα δεν μπορεί κανείς να το παραγνωρίζει. Πρέπει να δώσουμε αυτή τη δυνατότητα. Ορθώς το Υπουργείο τη δίνει. Όμως, να σας πω ότι και πολλές περιπτώσεις είναι απολύτως δικαιολογημένες. Τυχαίνει μέσα στην ιδιαίτερη πατρίδα μου στο Κιλκίς στο Πολύκαστρο να έχει ξεκινήσει η πρώτη κτηματογράφηση που έγινε στη χώρα το 1995. Η πρώτη! Ο κόσμος δεν είχε την ενημέρωση που έχει σήμερα. Ο κόσμος δεν ήταν εξοικειωμένος καν με τη λέξη «κτηματολόγιο». Και τα στελέχη δεν ήξεραν να κατευθύνουν και να ενημερώσουν σωστά. Ο κόσμος που λείπει στο εξωτερικό -και το γνωρίζουμε πολύ καλά όλοι- δεν είχε το ενδιαφέρον για τα ακίνητά του ακριβώς επειδή βρίσκεται μεγάλο διάστημα εκτός της πατρίδας.

Επομένως, δεν μπόρεσαν κάποιοι να κατοχυρώσουν τα δικαιώματά τους. Και μιλάμε για δικαιώματα τα οποία πηγάζουν μέσα από τίτλους του ελληνικού δημοσίου, από παραχωρητήρια του ελληνικού δημοσίου. Εκεί, λοιπόν, που υπήρχαν παραχωρητήρια του ελληνικού δημοσίου βρέθηκαν κάποιοι με τους τίτλους, αλλά δεν φαίνεται δικό τους το ακίνητο γιατί πλέον το ακίνητο φαίνεται ότι είναι του ελληνικού δημοσίου. Δεν θα δώσουμε μια ευκαιρία σε αυτούς τους ανθρώπους να μπορέσουν μέσα στο επόμενο διάστημα να δείξουν τους τίτλους, τα παραχωρητήρια του ελληνικού δημοσίου, όπως προβλέπεται στο άρθρο 5, για να μπορέσουν να διασφαλίσουν την ακίνητη περιουσία τους;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Νομίζω ότι αυτό είναι απόλυτα εύλογο και δεν υπάρχει καμμία αντίρρηση από καμμία από τις πολιτικές παρατάξεις ότι οφείλουμε να το κάνουμε.

Θα μείνω σε ένα τελευταίο. Η κατάργηση του τέλους ακίνητης περιουσίας δεν είναι κάτι τόσο απλό όσο το περιγράψαμε εδώ. Το 2022 έγιναν διακόσιες δεκαπέντε χιλιάδες μεταβιβάσεις στη χώρα, δωρεές, γονικές παροχές, όλες με τέλος ακίνητης περιουσίας. Δεν είναι ότι καταργείται. Ακούστε ποιο είναι το σημαντικό εδώ. Δεν καταργείται η προσκόμιση. Αναλαμβάνει το Κτηματολόγιο την υποχρέωση να ενημερώσει τον δήμο και για τα τετραγωνικά και για τον νέο ιδιοκτήτη, για να χρεώνεται πλέον ο νέος ιδιοκτήτης με τα προβλεπόμενα τέλη.

Είναι μικρή, αλλά πολύ σημαντική, πολύ ουσιαστική παρέμβαση. Τέτοιες παρεμβάσεις χρειαζόμαστε. Τέτοιες νομοθεσίες θέλουμε. Τέτοιες καθαρές κουβέντες θέλουμε, για να μπορέσουμε πραγματικά να ολοκληρώσουμε αυτή τη μεγάλη εκκρεμότητα η οποία είναι αναγκαία προϋπόθεση για την ανάπτυξη της χώρας και νομίζω ότι αυτό το στοίχημα μπορούμε να το κερδίσουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε και για τη συνέπεια στον χρόνο.

Τον λόγο έχει τώρα ο κ. Οδυσσέας Κωνσταντινόπουλος από το ΠΑΣΟΚ.

Ορίστε, κύριε Αντιπρόεδρε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θέλω να μπω σε ένα ειδικό θέμα. Είδα ότι χαιρετήσατε τον Βουλευτή που πάει προς τα κάτω από το Κιλκίς, τον συνάδελφο Αντιπρόεδρο, και κατάλαβα ότι αφού τον χαιρετήσατε και του είπατε συγχαρητήρια υιοθετείτε αυτά που είπε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ναι, απολύτως.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Απολύτως; Α, τέλεια τότε.

Πάμε τώρα στη συγκεκριμένη τροπολογία η οποία, κύριε Υπουργέ, με αφορμή ότι είναι από την περιοχή μου και έχει και περιοχές από την Αρκαδία, δεν αφορά μόνο την Αρκαδία, αφού πιστεύετε ότι είναι θέμα δικαιοσύνης σε όλα αυτά και ίδιας αντιμετώπισης, κύριοι συνάδελφοι, όλων των περιοχών για ένα θέμα που πρέπει να προχωρήσει, το οποίο πρέπει να έχει τα χαρακτηριστικά που είπαμε όλοι, θέλω να σας πω ότι με το άρθρο 5 προβλέπετε την παράταση για διορθώσεις ως τις 30-11-2024 μόνο για αυτές που οι παρατάσεις, διορθώσεις δεν είχαν λήξει ως 30-11-2018. Για αυτές που είχαν λήξει ως τις 30-11-2018 η παράταση της προθεσμίας δίνεται μόνο για ακίνητα με την ένδειξη «αγνώστου ιδιοκτήτη». Άρα, εδώ πρέπει να βρεθεί ένας τρόπος να εξισώσουμε την αντιμετώπιση αυτών των δυο κατηγοριών, κύριε Υπουργέ. Εσείς, κύριοι συνάδελφοι, το δέχεστε αυτό; Δεν είναι διακριτή αντιμετώπιση που παραβιάζει τις αρχές της ισονομίας και της ισοπολιτείας αυτό;

Στην αιτιολογική έκθεση αναφέρεται ότι υπάρχουν, σε αυτό που λέω εγώ, τριάντα πέντε περιοχές που έχουν δυσμενείς συνέπειες του αμάχητου τεκμηρίου που έχει ενεργοποιηθεί για αυτές τις περιοχές. Ξέρετε πόσα είναι τα λάθη του πρώτου χρονικού διαστήματος, που τα έχετε πει εσείς ο ίδιος, σύμφωνα με τα δικά σας στατιστικά στοιχεία που έχουν στις αρχικές δηλώσεις; Είναι 75%! Συμφωνούμε; Νομίζω συμφωνούμε, κύριε Υπουργέ. Πόσα από αυτά αφορούν τα «αγνώστου ιδιοκτήτη»; Το 20%.

Εγώ πιστεύω, κύριοι συνάδελφοι, και το λέω προς όλες τις πτέρυγες, ότι δεν αφορά ένα θέμα που είναι για μια περιοχή της Αρκαδίας, αφορά τριάντα πέντε περιοχές. Θέλω να σας καταθέσω τους δήμους σε όλη την Ελλάδα και είναι μια ευκαιρία ότι η ενεργοποίηση του αμάχητου τεκμηρίου του ν.2664/1998 και για τις περιπτώσεις που σας περιέγραψα πρέπει να ανασταλεί, γιατί η γραμμή που τραβάτε, κύριε Υπουργέ, δεν είναι τεκμηριωμένη. Αφού παρατείνετε σήμερα την προθεσμία για τη μια κατηγορία, γιατί δεν το κάνετε για την άλλη;

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλαδή, θέλω να σας πω αυτή τη δυνατότητα που δίνετε και καλώς τη δίνετε για να λύσουμε όλα αυτά τα ζητήματα, να λύσουμε όλα αυτά τα θέματα, που τη δίνετε στη μια κατηγορία ανθρώπων, γιατί δεν τη δίνετε στην άλλη κατηγορία των ανθρώπων; Κατάλαβα ότι όπως χαιρετούσατε τον κύριο για αυτά που είπε, νομίζω εμπίπτουν σε αυτή την διαδικασία που λέω, συμφωνείτε. Αν συμφωνείτε, θα λύσουμε, κύριοι συνάδελφοι, το θέμα πραγματικά ενός πολύ μεγάλου αριθμού συμπολιτών μας οι οποίοι θέλουν να βρουν δικαιοσύνη μέσα από αυτή τη διαδικασία. Δεν είναι κομματικό, δεν είναι συντεχνιακό, δεν είναι τοπικιστικό, κύριε Υπουργέ. Είναι ένα θέμα για το οποίο αυτή τη γραμμή νομίζω ότι τη βάζετε με λάθος τρόπο και μπορείτε, αν θέλετε, σήμερα να βρούμε όλες αυτές τις εγγυήσεις οι οποίες θα δημιουργήσουν προϋποθέσεις για να λυθεί το πρόβλημα.

Μένω σε αυτά, τα υπόλοιπα τα είπε ο εισηγητής μας. Πιστεύω πραγματικά ότι αξίζει να μπούμε σε αυτό το θέμα και να το λύσουμε.

Ευχαριστώ πάρα πολύ, κύριοι συνάδελφοι.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ωραία, πριν προχωρήσουμε στον επόμενο ομιλητή, θα δώσουμε το λόγο στον Υπουργό, ζήτησε για μια παρέμβαση.

Ελάτε, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Μια σύντομη απάντηση στον καλό συνάδελφο κ. Κωνσταντινόπουλο για την τροπολογία που κατέθεσε, εκπροθέσμως βέβαια, κύριε Κωνσταντινόπουλε. Ακούστε το θέμα είναι όντως πολύ σοβαρό και το αντιμετωπίζουν όλοι οι συνάδελφοι ο καθένας στην περιοχή του. Τα λάθη είναι όντως πολλά. Δεν είναι 75% τα λάθη. Οι περιοχές τις οποίες εκπροσωπείτε και καλό είναι να αγαπάμε τον τόπο μας, ο τόπος σας είναι μέσα στις τριάντα πέντε περιοχές, προβλέπονται μέσα στο νομοσχέδιο και ο διαχωρισμός είναι ο εξής, για να γίνει κατανοητός.

Ναι, υπάρχει διαφορά μεταξύ ενός λάθους που αφορά «αγνώστου ιδιοκτήτη», δηλαδή, κάποιος παρέλειψε να δηλώσει, το εγγόνι ενός παππού που δεν πήγε να δηλώσει, έχει κληρονομήσει και το έχει βρει καταχωρημένο ως αγνώστου. Άρα, αισθάνεται ότι το κράτος πάει να του πάρει το σπίτι. Εμείς, λοιπόν, στέλνουμε με αυτό το νομοσχέδιο ένα σαφές μήνυμα, ότι το κράτος δεν θέλει να τιμωρήσει τους ιδιοκτήτες, δεν θέλει να τιμωρήσει τους πολίτες, δεν θέλει να τους πάρει την ιδιοκτησία. Θέλει να τους βοηθήσει να δηλώσουν, να κατοχυρώσουν, να δώσουν αξία στη γη τους.

Άρα, λοιπόν, αυτό έχει πολύ μεγάλη διαφορά από την περίπτωση που αναφέρετε εσείς στην τροπολογία σας και λέτε ότι στην πράξη εγγραφές οι οποίες έχουν γίνει στο όνομα άλλου, δηλαδή, κάποιος έχει πάει και έχει δηλώσει ένα ακίνητο στο όνομά του, στο όνομά σας, το έχει δηλώσει, έχει καταθέσει χαρτιά, έχει καταθέσει τίτλους κτήσης, έχει καταθέσει αυτά που απαιτούνται και κάποιος έρχεται εκ των υστέρων και λέει «α, θυμήθηκα, τελικά ήταν δικό μου». Υπάρχει θέμα ασφάλειας δικαίου εδώ.

Άρα, συμφωνώ μαζί σας να το δούμε, δεν είναι 75% αυτές οι περιπτώσεις που αναφέρετε, είναι πολύ μακριά αυτό το νούμερο. Για τα πρόδηλα λάθη δίνουμε λύση, για τις γεωχωρικές μεταβολές θα δώσουμε λύση με τον διαδραστικό χάρτη για τον οποίον έχουμε ανακοινώσει ότι θα τεθεί σε λειτουργία αρχές του χρόνου εξωδικαστικά, αλλά αυτές οι εγγραφές που έχουν γίνει στο όνομα άλλου ιδιοκτήτη είναι κάτι ξεχωριστό, το οποίο πρέπει σε αρκετές περιπτώσεις να λυθεί δικαστικά. Εκτός αν έχετε μια πρόταση να μας φέρετε απλή και κατανοητή, η οποία να μπορεί να ισχύσει έναντι όλων.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον κ. Νικολακόπουλο Ανδρέα από τη Νέα Δημοκρατία.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, και η δική μου σκέψη είναι στον αστυνομικό μας που δίνει τη μάχη να κρατηθεί στη ζωή, αφού δέχτηκε μια φριχτή δολοφονική επίθεση και αφού δηλώσω την αμέριστη συμπαράστασή μου στον ίδιο και στην οικογένειά του, θα πρέπει να ξεκαθαρίσουμε ότι πρέπει να αποδοθεί δικαιοσύνη και να λογοδοτήσουν όσοι είναι υπεύθυνοι γι’ αυτό και να κάνουμε ό,τι είναι δυνατόν για να μην ξανασυμβεί ένα τέτοιο περιστατικό.

Ερχόμενος τώρα στο υπό συζήτηση σχέδιο νόμου, θα ήθελα να κάνω δύο εισαγωγικές παρατηρήσεις.

Η πρώτη αφορά τη διαδικασία νομοθέτησης, η οποία δεν θα πρέπει να θεωρείται πάντοτε αυτονόητη. Νομίζω ότι αποτελεί ένα παράδειγμα καλής νομοθέτησης η συζήτηση του παρόντος σχεδίου νόμου. Και τούτο γιατί πριν από την εισαγωγή του στη Βουλή και στην αρμόδια επιτροπή, υπήρξε συζήτηση με τους Βουλευτές, υπήρξε ανταλλαγή απόψεων, προτάσεις και με αυτό τον τρόπο γίνεται πιο ουσιαστικός και πιο ενεργός ο ρόλος του Βουλευτή, η συμμετοχή του στο κυβερνητικό έργο, όχι μόνο στο στάδιο της συζήτησης στη Βουλή, αλλά και πριν, κατά την κατάρτισή του. Και βέβαια έγινε και εκτενής διαβούλευση στη συνέχεια, συζήτηση στην επιτροπή. Θυμόμαστε όλοι τις αρχικές έντονες αντιρρήσεις των συμβολαιογράφων για παράδειγμα και άλλων εμπλεκόμενων φορέων και είδαμε ότι όχι μόνο εξηγήθηκαν πολλές αλλαγές, αλλά ενσωματώθηκαν και πολλές προτάσεις και τελικά οι φορείς στη συντριπτική τους πλειοψηφία είπαν στην επιτροπή ότι υπήρχε ένα θετικό αποτύπωμα στο νομοσχέδιο και ότι επιλύει χρόνια προβλήματα του Ελληνικού Κτηματολογίου.

Η δεύτερη παρατήρηση η οποία πρέπει να αναφερθεί είναι ότι το νομοσχέδιο αυτό έρχεται να ρυθμίσει έναν θεσμό, το Ελληνικό Κτηματολόγιο, το οποίο έχει εισαχθεί από το 1995, με Υπουργό τότε τον Κώστα Λαλιώτη και αναφέρεται στην επιτάχυνση των διαδικασιών ολοκλήρωσης του Ελληνικού Κτηματολογίου.

Είκοσι οκτώ χρόνια μετά, το Ελληνικό Κτηματολόγιο, για το οποίο δαπανήθηκαν χρήματα του ελληνικού δημοσίου και πόροι της Ευρωπαϊκής Ένωσης, δεν έχει ακόμη ολοκληρωθεί.

Το 2001, ο κοινοτικός Επίτροπος Μισέλ Μπαρνιέ κατηγόρησε την πολιτεία ότι δεν υπήρξε διαφάνεια στην υλοποίηση του έργου, ενώ από την Ευρωπαϊκή Επιτροπή ζητήθηκε η επιστροφή ευρωπαϊκών πόρων ύψους 100 εκατομμυρίων ευρώ. Καλό είναι να το θυμίζουμε αυτό και να θυμόμαστε πόσος χρόνος χρειάζεται για να ολοκληρωθεί ένας τέτοιος θεσμός από το ελληνικό κράτος. Καλό θα είναι, επίσης, να το δουν αυτό και να θυμηθούν και λάθη του παρελθόντος οι συνάδελφοι από το ΠΑΣΟΚ, που διατύπωσαν επιφυλάξεις στην επιτροπή και τελικά σήμερα δηλώνουν «παρών», επικαλούμενοι την υποστελέχωση που εμφανίζει το Ελληνικό Κτηματολόγιο.

Κυρίες και κύριοι συνάδελφοι, το υπό συζήτηση σχέδιο νόμου προβλέπει σημαντικές και ουσιαστικές αλλαγές στη λειτουργία του Ελληνικού Κτηματολογίου και στη διαδικασία μεταβίβασης ακινήτων. Έρχεται να συμβάλλει στην επιτάχυνση των διαδικασιών ολοκλήρωσης, στη διεκπεραίωση εκκρεμοτήτων στις μεταγραφές ακινήτων και στην ενίσχυση της επιχειρησιακής λειτουργίας του. Έρχεται να συμβάλλει στην απλοποίηση και επιτάχυνση των διαδικασιών μεταβίβασης ακινήτων, στη μείωση της γραφειοκρατίας και της επιβάρυνσης των συναλλασσομένων, αλλά και σε μια καλύτερη αξιοποίηση της ιδιωτικής περιουσίας.

Το νομοσχέδιο ρυθμίζει, επίσης, και άλλα σημαντικά θέματα που αφορούν στην ψηφιακή διακυβέρνηση, διότι όλοι αντιλαμβανόμαστε, κυρίες και κύριοι συνάδελφοι, την ανάγκη επιτάχυνσης της εκκαθάρισης από το Ελληνικό Κτηματολόγιο των εκατοντάδων χιλιάδων εκκρεμοτήτων στις μεταγραφές ακινήτων, την ανάγκη άρσης της ανασφάλειας δικαίου, που προκαλείται από τις καθυστερήσεις στην καταχώριση πράξεων, την ανάγκη ψηφιοποίησης, απλοποίησης και επιτάχυνσης των διαδικασιών μεταβίβασης ακινήτων, την ανάγκη μείωσης των διοικητικών βαρών για τη διοίκηση και τους διοικουμένους, αλλά και την ανάγκη διευκόλυνσης των συναλλαγών.

Θα ήθελα να σταθώ σε κάποιες σημαντικές αλλαγές, οι οποίες βέβαια έχουν τονιστεί από τον αρμόδιο Υφυπουργό, τον εισηγητή μας, τους περισσότερους από τους συναδέλφους, που έχουν τοποθετηθεί και έχει επισημανθεί η θετική επίδρασή τους και από όλους τους εμπλεκόμενους φορείς που έχουν τοποθετηθεί μέχρι σήμερα.

Το πρώτο θέμα είναι η κατάργηση του πιστοποιητικού περί μη οφειλής ΤΑΠ στις μεταβιβάσεις ακινήτων. Ήταν ένα πάγιο αίτημα από την πλευρά των ιδιοκτητών, διότι καθυστερούσε τις μεταβιβάσεις. Το Κτηματολόγιο θα ενημερώνει κάθε δήμο για τις αλλαγές στο ιδιοκτησιακό καθεστώς ενός ακινήτου και το συνολικό εμβαδόν του και θα βαρύνεται ο πωλητής στην καταβολή, χωρίς αυτό να εμποδίζει πλέον τη μεταβίβαση του ακινήτου.

Καταργείται, επίσης, και η προσκόμιση δήλωσης φόρου μεταβίβασης στο Κτηματολόγιο.

Σημαντικές είναι για τους πολίτες και τους νομικούς οι παρατάσεις μέχρι τις 30 Νοεμβρίου 2024, που δίνουν επιπλέον χρόνο για να προβούν μέχρι τότε στην αγωγή διόρθωσης πρώτων εγγραφών, σε αίτηση προδήλου σφάλματος ή αγωγή για ακίνητα, που έχουν χαρακτηριστεί ως αγνώστου ιδιοκτήτη και σε εκπρόθεσμες δηλώσεις στην περιοχή κτηματογράφησης.

Σημαντική είναι, επίσης, και η πρόβλεψη για υποχρεωτική χρήση της πλατφόρμας νομικού ελέγχου για εγγραπτέες πράξεις από την 1η Ιανουαρίου 2024, ενώ ακόμα πιο σημαντική είναι η υποβολή από τους συμβολαιογράφους ψηφιακών αντιγράφων συμβολαίων, μέσω της πλατφόρμας του ηλεκτρονικού φακέλου ακινήτου. Σημαντική είναι και η πρόβλεψη για ένα απόσπασμα κτηματολογικού διαγράμματος, αντί για πολλά, όταν αφορά ένα ακίνητο, αλλά και η κατάργηση και άλλων κατηγοριών εγγράφων που έχουν αναφερθεί, καθώς και η αντιμετώπιση του προβλήματος για την υπέρβαση χιλίων χιλιοστών, που πάγωνε τη διαδικασία καταχώρισης στα κτηματολογικά βιβλία. Όλα αυτά συνεπάγονται λιγότερο κόστος για τον πολίτη.

Θα ήθελα, όμως, να τονίσω ότι πέραν των σημαντικών νομοθετικών προβλέψεων του παρόντος σχεδίου νόμου, θα πρέπει να είμαστε έτοιμοι να αντιμετωπίσουμε και άλλα πρακτικά και θεσμικά προβλήματα, που προκύπτουν ήδη ή είναι ενδεχόμενο να προκύψουν στο μέλλον και αφορούν δυσλειτουργίες, παθογένειες και γραφειοκρατικά εμπόδια, που αφορούν άλλους θεσμούς και φορείς του δημοσίου, που επηρεάζουν και τη λειτουργία του Ελληνικού Κτηματολογίου και έχουν σοβαρό αντίκτυπο στη διευκόλυνση και εξυπηρέτηση των συμπολιτών μας.

Αναφέρομαι στους δασικούς χάρτες, που δημιουργήθηκαν εξαρχής πρόχειρα και με αρκετά προβλήματα και καλό είναι να το ακούσουν αυτό και οι συνάδελφοι από τον ΣΥΡΙΖΑ και να κάνουν την αυτοκριτική τους. Πολλά από αυτά τα προβλήματα επιλύθηκαν την προηγούμενη τετραετία, αλλά πρέπει να επιλύσουμε ακόμα και άλλα.

Αναφέρομαι, επίσης, στη λειτουργία των κτηματικών υπηρεσιών του δημοσίου, που αντιμετωπίζουν προβλήματα στελέχωσης αλλά και ταχύτητας στη διεκπεραίωση θεμάτων και θα πρέπει να υπάρχει ιδιαίτερη προσοχή σε σχέση με το τι δηλώνουν ως ιδιοκτησίες του ελληνικού δημοσίου, προκειμένου να μην εμφανίζονται φαινόμενα ακόμα και για ακίνητα που υπάρχουν παραχωρητήρια του ελληνικού δημοσίου να δηλώνονται ως ιδιοκτησίες του δημοσίου και οι πολίτες να υποβάλλονται σε δικαστικές διαδικασίες διεκδίκησης της περιουσίας που τους ανήκει.

Κυρίες και κύριοι συνάδελφοι, αυτό το σχέδιο νόμου αποτελεί ένα ακόμα σημαντικό βήμα για την καταπολέμηση της γραφειοκρατίας, για την απλοποίηση διαδικασιών. Αποτελεί ένα ακόμα βήμα ψηφιοποίησης του κράτους, ένα ακόμη σημαντικό βήμα για την ολοκλήρωση του Ελληνικού Κτηματολογίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Αποτελεί μία τομή στη διαδικασία μεταβίβασης ακινήτων. Αποτελεί, όμως, και για τους λόγους που ανέφερα ένα βήμα καλής νομοθέτησης.

Θα ήθελα, λοιπόν, να συγχαρώ τον αρμόδιο Υφυπουργό, τον κ. Κυρανάκη, για τη σημαντική δουλειά πάνω στα προβλήματα που επιλύει το παρόν σχέδιο νόμου αλλά και για τη διαδικασία νομοθέτησης, που ανέφερα προηγουμένως, όπως επίσης και να συγχαρώ όλα τα στελέχη του Υπουργείου που εργάστηκαν πάνω σε αυτό το σχέδιο νόμου.

Θα ήθελα, ακόμα, να καλέσω όλους τους συναδέλφους της Αντιπολίτευσης να αφήσουν στην άκρη πολιτικές σκοπιμότητες και να αναγνωρίσουν ότι αυτό το νομοσχέδιο επιλύει σημαντικά προβλήματα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Δημήτριο Κούβελα από τη Νέα Δημοκρατία.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, νομίζω ότι είναι κοινή αγωνία όλων μας η έκφραση συμπάθειας και αγανάκτησης, ταυτόχρονα, για τη ζωή του αστυνομικού που νοσηλεύεται σε κρίσιμη κατάσταση. Αγανάκτησης, βέβαια, για τους εγκληματίες, που στο πρόσχημα των ομαδικών προτιμήσεων και την αγάπη για την ομάδα τους προβαίνουν σε αυτές τις άθλιες βιαιότητες.

Ευτυχώς, η Κυβέρνηση της Νέας Δημοκρατίας «σπάζει αυγά» και νομίζω ότι ήρθε η ώρα όλοι να σταθούμε προ των ευθυνών μας, να τις αναλάβουμε και να συνδράμουμε σε αυτή την προσπάθεια, η οποία θα έχει τελικά εθνικό πρόσημο.

Το νομοσχέδιο, το οποίο συζητούμε σήμερα, είναι αναμφίβολα ένα αποφασιστικό βήμα για την ολοκλήρωση του Εθνικού Κτηματολογίου και για την προώθηση, εάν όχι ολοκλήρωση, της ψηφιακής μεταρρύθμισης στις μεταβιβάσεις των ακινήτων.

Ως δικηγόρος, μαζί με τους συναδέλφους μου, γνωρίζουμε πάρα πολύ καλά τα προβλήματα που είχε και έχει το Κτηματολόγιο, ιδίως τα Κτηματολόγια της Αθήνας αλλά και της Θεσσαλονίκης, τα οποία είναι τα μεγαλύτερα κτηματολόγια σε λειτουργία στη χώρα αυτή τη στιγμή. Είμαστε όλοι, λίγο-πολύ, γνώστες ή και μάρτυρες αυτών των φαινομένων, τα οποία δεν τιμούσαν κανέναν, εν αναμονή καταχώρισης μιας πράξης, λήψης κάποιου πιστοποιητικού και βέβαια των δραματικών καθυστερήσεων που υπήρχαν, εξαιτίας του όγκου των πράξεων που είχαν συσσωρευτεί, με αποτέλεσμα την ανασφάλεια του δικαίου, πράγμα το οποίο αποτελεί ταυτόχρονα και τροχοπέδη για τις επενδύσεις και τελικά την οικονομική ανάπτυξη περιοχών αλλά και της εθνικής οικονομίας μας.

Όμως, οφείλω να αναγνωρίσω προσωπικά στον αρμόδιο Υφυπουργό, τον κ. Κυρανάκη, πως από την πρώτη στιγμή που ανέλαβε τα καθήκοντά του με αρμοδιότητα την προώθηση και λύση των εκκρεμοτήτων του Εθνικού Κτηματολογίου, ο ίδιος έκανε αυτό το εθνικό στοίχημα και προσωπικό του στοίχημα. Δεν ήταν λίγες οι φορές που επισκέφτηκε κτηματολογικά γραφεία επιτόπου. Και αυτό το αναφέρω, όχι μόνο για να δώσω τα εύσημα στον Υπουργό, αλλά για να σας βεβαιώσω πως το προτεινόμενο σχέδιο νόμου είναι αποτέλεσμα ουσιαστικής και συστηματικής δουλειάς, επίπονης δουλειάς και πνευματικής ακόμη εργασίας, πέρα από συνεργασία με ειδικούς, έτσι ώστε να έχουμε σήμερα μπροστά μας το καλύτερο δυνατό αποτέλεσμα, προσώρας.

Σε αυτό, λοιπόν, προστέθηκαν και η μακρά διαβούλευση και η επαφή με τους φορείς και η δυνατότητα που έχουν τα πολιτικά κόμματα να προσφέρουν σε προτάσεις και ιδέες.

Επιτρέψτε μου, όμως, να πω, κυρίες και κύριοι Βουλευτές των κομμάτων της Αντιπολίτευσης, πως πέρα από μία άρνηση σε πολλά σημεία, τα οποία δεν παύουν να είναι και τεχνικά -άρα, λοιπόν, οι λύσεις είναι πιο πρακτικές, πιο τεχνοκρατικές-, το να διαπιστώνουμε και να ακούμε άρνηση σε πολιτικό επίπεδο για κάτι το οποίο σέρνεται, όπως αναφέρθηκε από συναδέλφους, για πάρα πολλά χρόνια, με ευθύνη πολλών, δεν είναι ορθό. Νομίζω ότι αξίζει τον κόπο, επιβάλλεται, θα έλεγα, να κοιτάξουμε μπροστά, να δούμε πλέον πώς στα αλήθεια σε δύο ή τρία χρόνια από σήμερα θα ολοκληρωθεί το Εθνικό Κτηματολόγιο.

Αυτό, λοιπόν, το στοίχημα έκανε και προσωπικό του o αρμόδιος Υφυπουργός και έτσι με βήματα σταθερά, προσεκτικά, από λύσεις που δόθηκαν στην προηγούμενη περίοδο στα κατά τόπους κτηματολογικά γραφεία, μπροστά στην ανάγκη να ξεπεράσουμε το πραγματικό πρόβλημα έλλειψης αναγκαίων στελεχών, αναγκαίου αριθμού υπαλλήλων στα κτηματολογικά γραφεία, δόθηκαν λύσεις με αναγκαίες προσθήκες, με στοχοθέτηση, με προτεραιοποίηση των διαδικασιών, για να φτάσουμε σήμερα να συζητούμε ένα νομοσχέδιο το οποίο θα έχει ως αποτέλεσμα, μετά την εφαρμογή των διαδικασιών και του πλαισίου το οποίο προτείνεται, την ταχύτερη εξέλιξη των διαδικασιών, με κέρδος χρόνου φυσικά, αλλά και κόστους για τους πολίτες και όλους όσοι επαγγελματικά σχετίζονται με το Κτηματολόγιο, των οποίων είναι μεγάλος ο κύκλος, είναι δικηγόροι, είναι συμβολαιογράφοι, είναι μηχανικοί, είναι φοροτεχνικοί. Τελικά κερδισμένος θα είναι ο πολίτης.

Η κρίσιμη παράμετρος, λοιπόν, της στελέχωσης του Κτηματολογίου είναι υπ’ όψιν του Υπουργείου. Αναμφίβολα αυτό είναι κάτι που θα το δούμε, ελπίζω, να εξελίσσεται στην επόμενη περίοδο. Εν τω μεταξύ δίνεται -και πολύ σωστά- το μπόνους στους υπαλλήλους και στους δικηγόρους με έμμισθη εντολή στο Κτηματολόγιο για την ταχύτερη εκκαθάριση των υποθέσεων που εκκρεμούν. Έτσι, παράλληλα βλέπουμε απλούστευση στη διαδικασία μεταβίβασης ακινήτου με το ψηφιακό αντίγραφο συμβολαίου και διευκόλυνση για να απαλλαγούν συμβαλλόμενοι από την ενημέρωση των δήμων στο πλαίσιο της διαδικασίας είσπραξης του τέλους ακίνητης περιουσίας. Και βέβαια οι συμβολαιογράφοι παραμένουν εγγυητές της ορθής και της νόμιμης σύνταξης του συμβολαίου, πράγμα το οποίο έγινε κατανοητό στους συναδέλφους συμβολαιογράφους της χώρας και έτσι νομίζω ότι συντάσσονται και αυτοί με την πλειοψηφία, θα έλεγα με το σύνολο των φορέων οι οποίοι στηρίζουν το παρόν σχέδιο νόμου.

Δεν μένει, λοιπόν, παρά και εμείς να υπερψηφίσουμε το νομοσχέδιο που εισηγείται το Υπουργείο Ψηφιακής Μεταρρύθμισης και βέβαια μπροστά μας είναι η δυνατότητα στην εφαρμογή του να έρθουμε και με άλλες βελτιωτικές κινήσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο κ. Μπαραλιάκος Ξενοφώντας από τη Νέα Δημοκρατία και θα ακολουθήσει ο Κοινοβουλευτικός Εκπρόσωπος του ΠΑΣΟΚ, ο κ. Μάντζος, και στη συνέχεια ο κ. Κοτρωνιάς, ο κ. Αθανασίου, ο κ. Καππάτος, η κ. Πούλου, η κ. Σπυριδάκη και ο Κοινοβουλευτικός Εκπρόσωπος του ΣΥΡΙΖΑ, ο κ. Ξανθόπουλος.

Κύριε Μπαραλιάκο, έχετε τον λόγο.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οι σκέψεις μας και οι προσευχές μας είναι στον νεαρό αστυνομικό που δίνει τη μάχη για να κρατηθεί στη ζωή μετά το δολοφονικό χτύπημα που δέχτηκε έξω από αθλητικό χώρο. Εύχομαι να βγει νικητής και να ληφθούν τα κατάλληλα μέτρα, ώστε να μην ξαναζήσουμε κανένα περιστατικό βίας οπαδικής ή οποιασδήποτε άλλης μορφής.

Κύριες και κύριοι συνάδελφοι, οι ρυθμίσεις του σημερινού νομοσχεδίου έρχονται να συγκρουστούν με τις χρόνιες παθογένειες του Ελληνικού Κτηματολογίου, να απλοποιήσουν και να επιταχύνουν διαδικασίες και να βρουν λύσεις στα προβλήματα που ταλανίζουν εκατοντάδες χιλιάδες συμπολίτες μας και δεκάδες χιλιάδες επαγγελματίες που συνεργάζονται με τον έναν ή με τον άλλο τρόπο με τις υπηρεσίες του Κτηματολογίου.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Για εμάς δε, τη μεγάλη φιλελεύθερη παράταξη, η εύρυθμη και αποτελεσματική λειτουργία του Κτηματολογίου αποκτά βαρύνουσα σημασία. Πρέπει επιτέλους να γνωρίζουμε άμεσα και εύκολα το εύρος της περιουσίας μας, τα δικαιώματά μας επ’ αυτής, όλες εν γένει τις πληροφορίες που αφορούν άμεσα ή έμμεσα την ιδιοκτησία μας και το σύνολο της πραγματικής και νομικής της κατάστασης.

Στο φιλελεύθερο σύστημα αξιών η ατομική ιδιοκτησία αποτελεί κινητήρια δύναμη της οικονομικής ανάπτυξης και το δικαίωμα ιδιοκτησίας συγκαταλέγεται μεταξύ των δέκα οικονομικών ελευθεριών. Το επίπεδο προστασίας της ατομικής ιδιοκτησίας είναι ταυτόχρονα ένας καλός δείκτης του επιπέδου της οικονομικής ελευθερίας που απολαμβάνουν οι πολίτες μιας χώρας. Η διόρθωση των χρόνιων στρεβλώσεων του Ελληνικού Κτηματολογίου θα έχει ευεργετικές συνέπειες και στην οικονομική ζωή της χώρας μας, αφού η ολόπλευρη προστασία και η ασφάλεια δικαίου γύρω από την ιδιοκτησία ενθαρρύνει τους ανθρώπους να αναπτύσσουν την περιουσία τους και να την χρησιμοποιούν παραγωγικά και δίνει κίνητρα και σε άλλους να προτιμήσουν να επενδύσουν στη χώρα μας.

Εμβληματικό παράδειγμα της νομοθετικής πρωτοβουλίας μας αποτελεί η κατάργηση του πιστοποιητικού περί μη οφειλής ΤΑΠ στις μεταβιβάσεις ακινήτων, ένα πάγιο αίτημα από την πλευρά των ιδιοκτητών ακινήτων, που καθυστερούσε τις μεταβιβάσεις και συνιστά αναχρονιστική συνήθεια. Ταυτόχρονα προστίθεται η υποχρέωση του Κτηματολογίου να ενημερώνει κάθε δήμο για τις αλλαγές στο ιδιοκτησιακό καθεστώς ενός ακινήτου και το συνολικό εμβαδόν του. Επί της ουσίας το παρόν νομοσχέδιο δίνει διέξοδο σε χιλιάδες ιδιοκτήτες ακινήτων που ταλαιπωρούνται επί σειρά ετών στον λαβύρινθο της γραφειοκρατίας εξαιτίας πολλές φορές μιας λανθασμένης αρχικής εγγραφής ή ενός πρόδηλου σφάλματος. Το πράττουμε αυτό δίνοντας παράταση σε μια σειρά γενικών, αλλά και ειδικότερων προθεσμιών έως τον Νοέμβριο του 2024, ώστε το 2025 να έχει τελεσφορήσει επιτέλους η ολοκλήρωση του Ελληνικού Κτηματολογίου σύμφωνα με την προγραμματική μας δέσμευση. Πρωτίστως όμως στοχεύουμε με την ψήφιση του νομοσχεδίου να επιταχύνουμε τις διαδικασίες στο Ελληνικό Κτηματολόγιο, να απλοποιήσουμε και να δώσουμε ταχύτερο βηματισμό στη διαδικασία μεταβίβασης ακινήτων, που, μεταξύ άλλων, οφείλεται και στη χρονοβόρα και κοστοβόρα συλλογή πιστοποιητικών, να περιορίσουμε τη γραφειοκρατία απαλλάσσοντας τους πολίτες από περιττά κόστη και να αντιμετωπίσουμε τις αρρυθμίες που έχουν εντοπιστεί στη διοικητική και οικονομική λειτουργία του Ελληνικού Κτηματολογίου.

Κυρίες και κύριοι συνάδελφοι, μπαίνει επιτέλους τέλος σε χειρόγραφες λίστες ντροπής με πολίτες, ιδιοκτήτες και επαγγελματίες, να στήνονται σε ουρές πολλών μέτρων από τα ξημερώματα, με χαρτάκια για να προλάβουν να εξυπηρετηθούν και να αποφύγουν να βρίσκονται υπό διαρκή ομηρία.

Προχωράμε σε ένα αποφασιστικό και σημαντικό μεταρρυθμιστικό βήμα και μια ψηφιακή επανάσταση που θα δώσει λύση σε μια άκρως προβληματική, τριτοκοσμική θα έλεγα, κατάσταση. Στόχος μας είναι τον Ιανουάριο του 2024 να οδηγηθούμε στον ψηφιακό φάκελο μεταβίβασης ακινήτου, ώστε κανείς να μην χρειάζεται να πηγαίνει στο κτηματολογικό γραφείο, να ταλαιπωρείται και να περιμένει στην ουρά για να καταθέσει ένα χαρτί. Μέσα από αυτήν την ψηφιοποίηση θα απελευθερώσουμε ανθρώπινους πόρους τους οποίους θα μπορέσουμε να διοχετεύσουμε σε πιο παραγωγικές λειτουργίες. Έτσι, λοιπόν, οι χίλιοι εκατό εργαζόμενοι του Ελληνικού Κτηματολογίου που σήμερα δέχονται κατά μέσο όρο την ημέρα χίλιες πεντακόσιες πράξεις, θα απασχοληθούν σε τομείς στους οποίους πραγματικά απαιτείται και υπάρχει ανάγκη και όχι στη σάρωση χιλιάδων σελίδων ή στην είσπραξη ταμείου.

Κυρίες και κύριοι συνάδελφοι, το ζήτημα της υποστελέχωσης των κτηματολογικών γραφείων ταλανίζει πολλές περιοχές της πατρίδας μας και ιδίως στην επαρχία. Το γνωρίζω πολύ καλά διότι και στην Κατερίνη τα τελευταία χρόνια αντιμετωπίζουμε μεγάλο πρόβλημα και εδώ και καιρό έχουμε ασχοληθεί εντατικά με τον Υφυπουργό για να βρούμε λύσεις με την καλή συνεργασία τόσο του Δικηγορικού Συλλόγου Κατερίνης όσο και με τους υπαλλήλους του Υποθηκοφυλακείου και του Κτηματολογίου Κατερίνης. Κάποιες από αυτές έχουν ήδη δρομολογηθεί ώστε από το νέο έτος να ενισχυθεί το προσωπικό του Κτηματολογίου.

Και θέλω να ευχαριστήσω προσωπικά τον κ. Κυρανάκη γι’ αυτό γιατί από την πρώτη στιγμή έπεσε πάνω στο πρόβλημα και προσπάθησε και βρήκε λύσεις γι’ αυτό.

Όπως άλλωστε έχει δηλώσει και όλη η ηγεσία του Υπουργείου, έχει γίνει ήδη το αίτημα προς τον ΑΣΕΠ για την πρόσληψη πεντακοσίων ογδόντα νέων εργαζομένων που θα στελεχώσουν τις κατά τόπους υπηρεσίες και τα γραφεία, ενώ ήδη έχουν ορκιστεί είκοσι επτά νέοι προϊστάμενοι σε θέσεις ευθύνης.

Χορηγείται επίσης επίδομα θέσης ευθύνης για τους προϊσταμένους και η τοποθέτησή τους στο δέκατο πέμπτο μισθολογικό κλιμάκιο και αποζημίωση ίση με το επίδομα ευθύνης για τους αναπληρωτές προϊσταμένους, οι οποίοι αναλαμβάνουν καθήκοντα νομικού ελέγχου, ενώ προβλέπεται για πρώτη φορά μπόνους επιπλέον των κανονικών απολαβών για τους εργαζόμενους, το οποίο συνδέεται με την επίτευξη ποσοτικών στόχων.

Κυρίες και κύριοι συνάδελφοι, το παρόν νομοσχέδιο θέτει τέλος στο χαρτί και την ταλαιπωρία χιλιάδων συμπολιτών μας. Αποτελεί ένα επαναστατικό βήμα ψηφιακής μεταρρύθμισης, που αποτελεί μια τελευταία μεγάλη ευκαιρία για τη χώρα μας, η οποία είναι δυστυχώς ουραγός στο συγκεκριμένο τομέα στην Ευρωπαϊκή Ένωση.

Είναι μια φιλελεύθερη επιλογή, η οποία θέτει στο επίκεντρο την ιδιοκτησία, την ασφάλεια δικαίου και την καταπολέμηση της γραφειοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Αν πείσετε και τον Υπουργό που όλοι θέλουν να γίνει η τροπολογία που κατέθεσα, θα είμαστε πολύ καλά. Έτσι δεν είναι, κυρία Ράπτη;

Τον λόγο έχει ο κ. Μάντζος, Κοινοβουλευτικός Εκπρόσωπος του ΠΑΣΟΚ - Κινήματος Αλλαγής.

**ΔΗΜΗΤΡΙΟΣ ΜΑΝΤΖΟΣ:** Συνηγορώ, κύριε Πρόεδρε.

Κύριε Πρόεδρε, ευχαριστώ πολύ.

Κυρίες και κύριοι συνάδελφοι, θα μου επιτρέψετε να αρχίσω την ομιλία αυτή με μια ακόμη αναφορά στο ζήτημα του τραυματισμού του αστυνομικού στον Ρέντη από ένα χτύπημα το οποίο τελικά κάθε άλλο παρά τυφλό ήταν, όπως προκύπτει, το χτύπημα εις βάρος ενός νέου ανθρώπου που ευχόμαστε για μια ακόμη φορά να γυρίσει σύντομα υγιής στους δικούς του.

Νωρίτερα η Κυβέρνηση ουσιαστικά ομολόγησε ότι οι μέχρι τώρα εξαγγελίες της υπήρξαν ατελέσφορες για να αντιμετωπίσουν την οπαδική βία. Η Κυβέρνηση δεν ενημέρωσε καν τι έγινε τι δεν έγινε από όσα είχε εξαγγείλει από την τελευταία τραγωδία το καλοκαίρι στη Νέα Φιλαδέλφεια. Μόλις λίγους μήνες από την ανακοίνωση ενός νέου αυστηρότερου νομοθετικού πλαισίου, το οποίο η ίδια αδυνατεί να εφαρμόσει, αυτή η Κυβέρνηση εξαγγέλλει ξανά την τοποθέτηση των καμερών στα γήπεδα, εξαγγέλλει ξανά τον έλεγχο της ταυτοπροσωπίας των φιλάθλων.

Εμείς αξιώνουμε αυτά τα μέτρα να εφαρμοστούν το ταχύτερο, ώστε όσοι εμπλέκονται σε πράξεις οπαδικής βίας ή έχουν καταδικαστεί στο παρελθόν για ανάλογα αδικήματα να τους απαγορεύεται δια βίου η είσοδος σε αθλητικούς χώρους.

Αλλά με ποια εμπιστοσύνη να περιμένουμε την εφαρμογή αυτών των μέτρων, όταν βλέπουμε κινήσεις εντυπωσιασμού, όπως το κλείσιμο για δύο μήνες των αθλητικών χώρων, που όχι μόνο πλήττει την πλειοψηφία των υγιών φιλάθλων, αλλά κυρίως δεν αντιμετωπίζει το ίδιο το πρόβλημα στη ρίζα του; Και στη Θεσσαλονίκη άλλωστε και στη Νέα Φιλαδέλφεια και στον Ρέντη δυστυχώς, τα χτυπήματα ήταν έξω από τα γήπεδα. Ή μήπως θεωρούμε ότι η βαριά εγκληματικότητα συνδέεται με τις αγωνιστικές υποχρεώσεις των ομάδων;

Κανείς δεν δικαιούται να κρύβεται πίσω από το δάχτυλό του. Η βία είναι βία είτε στο γήπεδο είτε στο σχολείο είτε στις γειτονιές, έχει το ίδιο ωμό, επιθετικό περιεχόμενο μίσους. Ο όρος «οπαδική βία» είναι μια συνθήκη, δεν είναι διακριτό εγκληματολογικά πού σταματάει η οπαδική και πού ξεκινά η σχολική βία ή εκείνη που υποδύεται πως έχει πολιτικό περιεχόμενο, η βία ενάντια στους μετανάστες, ενάντια στις κοινωνικές ομάδες, η ρατσιστική βία.

Ο αθλητισμός δεν μπορεί να ταυτίζεται με αυτήν τη βία, που τις περισσότερες φορές δεν έχει τίποτα σχετικό με αυτόν, αλλά απλώς χρησιμοποιείται ο αθλητισμός από οργανωμένες δομές ως προκάλυμμα για τις εγκληματικές τους πράξεις.

Δεν μπορούμε λοιπόν, κύριοι συνάδελφοι, να αφήνουμε το αθλητικό κίνημα να γίνεται φυτώριο μίσους και τους αθλητικούς χώρους πεδίο οργανωμένης εγκληματικής δράσης. Επομένως, ναι, απαιτούνται μέτρα που λαμβάνονται ήδη με επιτυχία σε άλλες χώρες της Ευρώπης, για να προστατεύσουμε τον αθλητισμό, αλλά απαιτείται και πολλή δουλειά στην κοινωνία, παιδεία, ενημέρωση, ευαισθητοποίηση, δημόσιες πολιτικές για το σχολείο, για την εργασία, για τις επαγγελματικές προοπτικές των νέων συνανθρώπων μας, για να σπάσει οριστικά ο κύκλος της διάχυτης βίας όχι μόνο μέσα στα γήπεδα, αλλά κυρίως έξω από αυτά. Και αυτό μας αφορά τελικά όλους μας, πέρα και πάνω από τα κόμματα.

Όσον αφορά στο νομοσχέδιο, τόσο στην επιτροπή ο συνάδελφος Ιλχάν Αχμέτ όσο και ο ειδικός αγορητής μας εδώ στην Ολομέλεια, ο Γιώργος Νικητιάδης, εισήλθαν στην ουσία των διατάξεων, επεσήμαναν σημεία στα οποία χρειάζεται ιδιαίτερη προσοχή και πρότειναν και συγκεκριμένες βελτιώσεις, όπως πάντα κάνουμε.

Αναντίρρητα βρίσκουμε βήματα προς τη θετική κατεύθυνση, αλλά νομίζω συμφωνείτε όλοι και πρώτος ο κύριος Υφυπουργός ότι το Κτηματολόγιο δεν είναι ένα ζήτημα αμιγώς τεχνικό, στο οποίο κανείς μπορεί να υποστηρίξει ότι με μια νομοθετική παρέμβαση μπορεί να λύσει μια χρόνια παθογένεια. Δεν μπορεί να το πει κανένας αυτό σε αυτό το έργο, το Ελληνικό Κτηματολόγιο, που δυστυχώς, λιμνάζει χρόνια και όχι πάντως σε αυτήν τη χώρα που, όπως σωστά ειπώθηκε, είναι η τελευταία χώρα στην Ευρώπη που δεν διαθέτει ολοκληρωμένο Κτηματολόγιο και δασικούς χάρτες, τους οποίους πολλές φορές τυγχάνει να ξεχνούμε στον δημόσιο λόγο.

Η προσπάθεια άλλωστε για την ολοκλήρωση της κτηματογράφησης δεν εξαντλείται, το κυριότερο, μέσα στη Βουλή, μέσα στην τυπική νομοθεσία όσο στην καθημερινή λειτουργία της διοίκησης. Εκεί δίνεται ο μεγάλος αγώνας και για την ολοκλήρωση και για την ευόδωση του Κτηματολογίου, στη λειτουργία των κτηματολογικών γραφείων ανά τη χώρα, των γραφείων κτηματογράφησης, στη λειτουργία της δικαιοσύνης και στην απονομή της δικαιοσύνης από τους κτηματολογικούς δικαστές και τα αντίστοιχα τμήματα των δικαστηρίων, στην εξώδικη διευθέτηση των κτηματολογικών διαφορών με τους κτηματολογικούς διαμεσολαβητές που μπορούν να ενισχυθούν στο έργο τους.

Η κριτική και η αυτοκριτική είναι βασική παράμετρος και προϋπόθεση για να προχωρήσουμε προς τα εμπρός. Οι αστοχίες και οι παραλείψεις δεν είναι σημερινό φαινόμενο μόνο, έχουν ιστορία πολλών χρόνων και σε αυτό απαιτείται ειλικρίνεια. Όμως το γεγονός ότι γίνονται βήματα προς τα εμπρός με πολύ μεγάλη καθυστέρηση δεν αρκεί για να επικροτηθεί μια κυβερνητική πολιτική που δεν έχει συνοχή.

Άλλωστε, κριτήριο για να αξιολογήσει κανείς τελικά μια δημόσια πολιτική, γενικώς όχι μόνο στο Κτηματολόγιο, είναι προφανέστατα η στοχοθεσία, είναι όμως και ο χρόνος υλοποίησης μιας πολιτικής, αλλά και οι πόροι με τους οποίους θα υλοποιηθεί στο μέλλον αυτή η πολιτική -και υλικοί πόροι και ανθρώπινοι.

Αλλά εδώ τι έχουμε; Έχουμε έναν φορέα ο οποίος είναι διαρκώς και μονίμως υποστελεχωμένος, με πολύ λιγότερες οργανικές θέσεις από όσες στην πραγματικότητα έχει ανάγκη για να εκπληρώσει την αποστολή του και από αυτές τις οργανικές θέσεις που διαθέτει, πολλές σε αποφασιστική έκταση είναι κενές και όσες είναι πληρωμένες με υπαλληλικό προσωπικό είναι από τις χειρότερα αμειβόμενες σε όλο τον δημόσιο τομέα. Μιλάμε για τον ορισμό ενός αντικινήτρου για διορισμό. Είναι παράλογο τελικά κανείς να θέλει να δουλέψει για το Ελληνικό Κτηματολόγιο με αυτές τις συνθήκες απασχόλησης, τον φόρτο εργασίας και τις απολαβές.

Και αν υπάρχει πάντως ένας τρόπος να προσεγγίσει οποιαδήποτε κυβέρνηση τα ζητήματα των εργαζομένων σε έναν δημόσιο φορέα, πάντως αυτός δεν μπορεί να είναι η επίθεση στους ίδιους τους εργαζόμενους στον δημόσιο φορέα, η αμφισβήτηση της συνδικαλιστικής ταυτότητας ή συνδικαλιστικής δράσης ενός εργαζομένου ή πολλώ δε μάλλον, η κατ’ ουσίαν ακύρωση του δικαιώματος απεργίας με αντάλλαγμα μια δήθεν οφειλόμενη διαβούλευση, μια διαπραγμάτευση που δεν την οφείλει ως αντάλλαγμα ο Υπουργός, αλλά είναι από τις βασικές του υποχρεώσεις.

Θα έπρεπε αυτή η διαπραγμάτευση, αυτή η διαβούλευση πιο σωστά, να είναι διαρκώς ανοικτή ανάμεσα στον Υφυπουργό, στην Κυβέρνηση και στους εργαζομένους και να μην τελεί υπό την αίρεση της μη άσκησης του δικαιώματος της απεργίας. Είναι επικίνδυνη ιδεοληψία να πιστεύεις ότι μπορείς να τα κάνεις όλα χωρίς εργαζομένους και πάντως δεν μπορεί να προχωρήσει μια μεταρρύθμιση, ακόμα και μια ψηφιακή μεταρρύθμιση, χωρίς την εγγύηση της εφαρμογής από το προσωπικό, από τον ανθρώπινο παράγοντα, τον ανθρώπινο παράγοντα που θα είναι άρτια εκπαιδευμένος, τεχνικά καταρτισμένος και επαρκής σε αριθμό. Ούτε μπορεί κανείς να υποστηρίξει ότι με outsourcing αντί ευτελών αμοιβών σε δικηγόρους, μπορεί να καλυφθεί το κενό της δημόσιας διοίκησης.

Εδώ λοιπόν, ακριβώς διαφαίνεται μια πολύ σοβαρή πραγματική κατάσταση, που πρέπει να επισημανθεί και να αναδειχθεί, και δεν είναι μόνο οι ουρές έξω από τα κτηματολογικά γραφεία που η συνάδελφος Χριστίνα Σταρακά επεσήμανε. Ποτέ μα ποτέ, συνάδελφοι, δεν είχαμε τέτοιες καθυστερήσεις στις μεταγραφές πράξεων, στις εγγραφές -καταχωρίσεις πια- πράξεων συναλλαγών στην ιστορία του κράτους. Από τότε που ιδρύθηκαν τα υποθηκοφυλακεία του 1836 έως σήμερα, από την αντιβασιλεία του Όθωνα έως σήμερα, καθυστερήσεις αυτής της έκτασης και της κλίμακας δεν υπήρχαν.

Άρα σε καμμία περίπτωση δεν μπορεί να υποστηρίξει κανείς από την Κυβέρνηση ότι υλοποιείται η αισιοδοξία τους για επίλυση των εκκρεμών υποθέσεων σε ένα έτος, με το υφιστάμενο προσωπικό και τις λύσεις που επιδιώκει το νομοσχέδιο. Υπό αυτό το πρίσμα, λοιπόν, δεν μπορούμε να καταψηφίσουμε ασφαλώς διατάξεις, που έστω κατ’ επίκληση και κατά την αιτιολογική έκθεση προσπαθούν να επιτύχουν την επίσπευση των διαδικασιών.

Δεν μπορούμε να τις καταψηφίσουμε, παρά τις μέχρι σήμερα καθυστερήσεις, παρά τις ενστάσεις που έχουμε σε χρόνο ανύποπτο, αλλά κρίσιμο, υποβάλλει, ήδη από την προηγούμενη κοινοβουλευτική περίοδο, παρά το έλλειμμα εμπιστοσύνης, παρά τη δεδομένη και επαληθευμένη αστοχία και αποτυχία της μεταφοράς του Ελληνικού Κτηματολογίου από το Υπουργείο Περιβάλλοντος, όπου λειτουργούσε εξ υπαρχής, σε ένα άλλο Υπουργείο, απλώς και μόνο ώστε να προικίσει η τότε κυβέρνηση του κ. Μητσοτάκη, η πρώτη Κυβέρνηση Μητσοτάκη, τον κ. Πιερρακάκη στο Υπουργείο Ψηφιακής Διακυβέρνησης.

Δεν μπορούμε όμως από την άλλη πλευρά να στηρίξουμε με θετική ψήφο ένα σχέδιο νόμου που δεν δίνει λύση σε εκατοντάδες χιλιάδες εκκρεμών υποθέσεων, δεν λύνει τις παθογένειες του Κτηματολογίου, ενώ δείχνει να αγνοεί, όπως αναλύσαμε ήδη, τα δίκαια αιτήματα και τις ανάγκες των εργαζομένων του φορέα.

Αγαπητοί συνάδελφοι, η σημερινή συζήτηση φέρνει στο προσκήνιο, εκτός από την έννοια του Κτηματολογίου και τη μεγάλη σημασία που έχει αυτό για την ασφάλεια δικαίου και την ασφάλεια των συναλλαγών στην πατρίδα μας, άλλη μια πτυχή της δημόσιας διοίκησης, που για εμάς στο ΠΑΣΟΚ - Κίνημα Αλλαγής δεν είναι διαχειριστική, αλλά θεμελιώδης. Έχει βαθύ πολιτικό περιεχόμενο. Η ψηφιακή διακυβέρνηση δεν είναι απλώς μια τεχνική μέθοδος διευκόλυνσης του πολίτη στην καθημερινότητά του, αλλά στην ουσία είναι φιλοσοφία διοίκησης, στοιχείο μιας ανοικτής, συμμετοχικής, σύγχρονης δημοκρατίας.

Η τεχνολογία είναι εδώ για να άρει τα εμπόδια πρόσβασης των πολιτών στη διοίκηση, να διευκολύνει την αμφίδρομη σχέση πολίτη-πολιτείας, ιδίως σήμερα με τις αυξημένες κοινωνικές ανάγκες. Το είδαμε και στην πανδημία, το είδαμε στην ακρίβεια, στην ενέργεια, σε κάθε κρίση που χτύπησε την πόρτα μας, αλλά και με τους φρενήρεις ρυθμούς που θέτει η παγκόσμια οικονομία. Η τεχνολογία πράγματι είναι εδώ για να λύσει τα προβλήματα, για να θεραπεύσει τη γραφειοκρατία, όχι για να την ψηφιοποιήσει.

Δυστυχώς η έλλειψη προόδου ως προς τη διευκόλυνση της χρήσης των δημόσιων υπηρεσιών στη χώρα μας προκαλεί μεγάλη απογοήτευση. Από τις τεσσερισήμισι χιλιάδες διαδικασίες του δημοσίου που έχουν καταγραφεί στο εθνικό μητρώο διοικητικών διαδικασιών ΜΙΤΟΣ, μόλις είκοσι επτά έχουν βελτιωθεί.

Άραγε πώς τα πάει η Κυβέρνηση όλα αυτά τα χρόνια, τέσσερα και μισό πλέον χρόνια, σε αυτό το επίπεδο; Ας δούμε πίσω από τους πηχυαίους τίτλους, από τους εύκολους επαίνους. Διότι δυστυχώς εκεί όπου αξιολογούμαστε αντικειμενικά αποδεικνύεται ότι έχουμε πρόβλημα.

Η πρώτη έκθεση της Ευρωπαϊκής Επιτροπής για την πρόοδο του ψηφιακού μετασχηματισμού στη χώρα μας δημοσιεύθηκε τον Σεπτέμβριο που μας πέρασε, τώρα, το 2023, και δυστυχώς υπήρξε καταπέλτης. Αποδεικνύει την έλλειψη ολοκληρωμένης ψηφιακής πολιτικής και δράσεων ψηφιακής μετάβασης.

Γιατί; Είμαστε τελευταίοι στην Ευρωπαϊκή Ένωση στις ψηφιακές δεξιότητες. Είμαστε τελευταίοι στην Ευρωπαϊκή Ένωση στις ψηφιακές υποδομές. Είμαστε τελευταίοι στην Ευρωπαϊκή Ένωση στον ψηφιακό μετασχηματισμό των επιχειρήσεων, ιδίως των μικρομεσαίων. Κι είμαστε κάτω από τον ευρωπαϊκό μέσο όρο στην ψηφιοποίηση των δημόσιων υπηρεσιών.

Από την πλευρά του ο ΟΟΣΑ στην τελευταία έκθεσή του με τίτλο «Τα προγράμματα ψηφιακού μετασχηματισμού του δημόσιου τομέα στην Ελλάδα» επιβεβαιώνει τα ευρήματα της Κομισιόν. Οι προσπάθειες από το Υπουργείο δεν καταφέρνουν να φέρουν τα επιθυμητά αποτελέσματα σε κανένα στάδιο των έργων που διαχειρίζονται.

Την ίδια ώρα εκεί έξω, εδώ μέσα, παντού, οι πολίτες και οι επιχειρήσεις πληρώνουν το πιο ακριβό διαδίκτυο από οποιαδήποτε άλλη χώρα της Ευρωπαϊκής Ένωσης. Και αναρωτιόμαστε πώς μπορούμε να πετύχουμε πράγματι ψηφιακή ανάπτυξη και ανταγωνιστικότητα των ελληνικών επιχειρήσεων με το πιο ακριβό και αργό διαδίκτυο;

Δεν πρέπει, λοιπόν, να μας εκπλήσσει ότι σύμφωνα με τη μελέτη του Διεθνούς Κέντρου Ανταγωνιστικότητας IMD υποχωρήσαμε έξι θέσεις από το 2021 ως το 2022 και άλλες δύο θέσεις το 2023 στην ψηφιακή ικανότητα των επιχειρήσεων. Και το κράτος; Το gov.gr, το πολυδιαφημισμένο, που λειτουργεί και χαιρόμαστε που λειτουργεί. Λειτουργεί χάρη στα στελέχη του δημόσιου φορέα, του Εθνικού Δικτύου Έρευνας και Τεχνολογίας. Βασίστηκε και βασίζεται σε υποδομές που έχουν υλοποιηθεί εδώ και πάνω από μία δεκαετία από τις κυβερνήσεις του ΠΑΣΟΚ. Σας θυμίζουμε το taxis, την ηλεκτρονική συνταγογράφηση, εφαρμογές που λειτουργούμε όλοι καθημερινά.

Κοινώς, η Κυβέρνηση της Νέας Δημοκρατίας αξιοποίησε -και αυτό το αναγνωρίζουμε- τα έργα υποδομής παλαιότερων κυβερνήσεων του ΠΑΣΟΚ για να δημιουργήσει μια εικόνα επιτυχημένης χώρας στην ψηφιακή διακυβέρνηση. Δεν πέτυχε όμως καμμία νέα τομή, κανένα σύστημα απλοποίησης των διαδικασιών.

Και ας έρθουμε τέλος να αντιπαραβάλουμε το ψηφιακό μοντέλο της Κυβέρνησης της Νέας Δημοκρατίας με την πάγια πρακτική της στις δημόσιες συμβάσεις. Η Κυβέρνηση της Νέας Δημοκρατίας εγκατέλειψε το ηλεκτρονικό σύστημα προμηθειών και τη διαύγεια, επιλέγοντας την αλόγιστη σπατάλη πόρων του Ταμείου Ανάκαμψης και Ανθεκτικότητας. Σχεδιάζει και προκηρύσσει έργα συνολικού προϋπολογισμού εκατοντάδων εκατομμυρίων ευρώ, χωρίς να διασφαλίζεται η διαβούλευση με τους πολίτες, χωρίς να συμμετέχουν τα στελέχη του δημοσίου, χωρίς να προβλέπεται η βιώσιμη λειτουργία και το δημόσιο συμφέρον να εξυπηρετείται.

Η σχετική έκθεση της ΕΑΑΔΗΣΥ το 2022 τα λέει όλα. Κατά τη διάρκεια της πανδημίας υπήρξε ρεκόρ απευθείας αναθέσεων με την επίκληση ακριβώς της μεγάλης υγειονομικής περιπέτειας. Αλλά και η σχετική έκθεση του Ελεγκτικού Συνεδρίου πριν από ένα μόλις μήνα, τον Νοέμβριο, είναι καθηλωτική σε σχέση με τις απευθείας αναθέσεις τη διετία 2021-2022, χωρίς κριτήρια αγοράς, χωρίς ανταγωνισμό, χωρίς έκπτωση.

Για εμάς, λοιπόν, η ψηφιακή διακυβέρνηση είναι το εργαλείο για τη θεραπεία ακριβώς αυτών των παθογενειών και στην κατάρτιση των δημοσίων συμβάσεων, και στη διενέργεια των διαγωνισμών και στην αναγκαία διαφάνεια και δημοσιότητα, για να υπάρχει διαρκής λογοδοσία παντού, διαύγεια παντού, διαφάνεια παντού, λογοδοσία παντού. Αυτό ακριβώς είναι το δικό μας σχέδιο.

Σε αυτές τις αρχές, σε αυτή την παρακαταθήκη την ιστορική των μεγάλων μεταρρυθμίσεων στις αρχές της προηγούμενης δεκαετίας, το ΠΑΣΟΚ - Κίνημα Αλλαγής είναι παρόν με το σχέδιο της ψηφιακής Ελλάδας για διαφάνεια, λογοδοσία και πραγματική συμμετοχή. Διότι για εμάς τελικά η ψηφιακή διακυβέρνηση δεν είναι απλώς ένα σύνολο τεχνικών παραμέτρων και εφαρμογών, αλλά είναι ο τρόπος για να ζούμε καλύτερα μαζί, συμμετέχοντας ενεργά και ενεργητικά σε μια ανοικτή, σύγχρονη και συμμετοχική δημοκρατία.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο Υπουργός Ανάπτυξης κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Θα ήθελα να ενημερώσω τους συναδέλφους και τις συναδέλφους για την τροπολογία με γενικό αριθμό 53 και ειδικό αριθμό 1 με τίτλο «Παρατηρητήριο τιμών παιδικών παιχνιδιών: Το καλάθι του Άη-Βασίλη», το οποίο τι περιλαμβάνει; Περιλαμβάνει αυτό το οποίο έχουμε ήδη ανακοινώσει, δηλαδή τη δημιουργία συγκεκριμένης λίστας παιχνιδιών, τα οποία θα προσφέρονται σε προσιτές τιμές από τα καταστήματα τα οποία πωλούν παιχνίδια.

Συγκεκριμένα, όλα τα καταστήματα, όλες οι επιχειρήσεις με ετήσιο τζίρο άνω του ενός εκατομμυρίου ευρώ που εξειδικεύονται στην πώληση παιχνιδιών, υποχρεώνονται να αποστείλουν στο Υπουργείο Ανάπτυξης λίστα με παιχνίδια, τα οποία θα παρέχουν σε προσιτές τιμές. Η λίστα αυτή πρέπει να περιλαμβάνει τουλάχιστον ένα παιχνίδι για κάθε κατηγορία που εμπορεύεται το κατάστημα. Ξεκινάει από τις 15 Δεκεμβρίου και βεβαίως, γι’ αυτά τα προϊόντα, τα οποία θα ενταχθούν στο καλάθι των Χριστουγέννων των παιχνιδιών, εφαρμόζεται το άρθρο 55 του νόμου για την αθέμιτη κερδοφορία και ελέγχεται το μεικτό περιθώριο αυτών των προϊόντων.

Σας καλώ να την ψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, μπορώ να έχω τον λόγο για να κάνω μια ερώτηση στον κύριο Υπουργό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, τι νόημα έχει η διάκριση που εισάγετε στην παράγραφο 1 και στην παράγραφο 5; Λέτε «άνω του ενός εκατομμυρίου» και μετά λέτε ότι μπορούν και άλλες που δεν υπάγονται σε αυτή την κατηγορία. Γιατί το κάνετε αυτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Για τις επιχειρήσεις του ενός εκατομμυρίου ετήσιου κύκλου εργασιών είναι υποχρεωτικό. Για τα μικρότερα καταστήματα είναι προαιρετικό. Αυτό είναι μόνο.

Νομίζω, λοιπόν, ότι όλοι θέλουμε να δώσουμε τη δυνατότητα στα παιδιά φέτος να έχουν τα παιχνίδια τα οποία επιθυμούν. Οπότε, νομίζω ότι και αυτό το μέτρο θα βοηθήσει πραγματικά οικογένειες, ιδιαίτερα ευάλωτες, να έχουν πρόσβαση σε παιχνίδια σε προσιτές τιμές. Γι’ αυτό σας καλώ να το υπερψηφίσετε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει κάποιος άλλος που θέλει να ρωτήσει τον Υπουργό; Κανείς.

Τον λόγο τώρα έχει ο Υφυπουργός κ. Κυρανάκης για την ομιλία του.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Θεωρούσα ότι σε αυτό το σημείο που έχουν ακουστεί αρκετές απόψεις από τους συναδέλφους από όλες τις πτέρυγες του Κοινοβουλίου, καλό είναι να βάλουμε τα πράγματα σε μια σειρά, ώστε να συνεχιστεί η συζήτηση σε ένα ήρεμο κλίμα.

Το ανέφερε πολύ χαρακτηριστικά ο κ. Μαρκογιαννάκης ότι αν αντιληφθεί κανείς την ηλικία που είχε όταν ξεκίνησε το Κτηματολόγιο, θα αρχίσει να ανατρέχει σε μνήμες και αναμνήσεις, ο καθένας στη δική του φάση ζωής. Εγώ προσωπικά ήμουν οκτώ ετών όταν ξεκίνησε το Κτηματολόγιο. Εργάζομαι σκληρά και εργαζόμαστε όλοι στην Κυβέρνηση και στη Βουλή, ώστε να μπορέσουμε το αμέσως επόμενο διάστημα, αυτή την τετραετία, να το ολοκληρώσουμε και να είμαστε η τελευταία χώρα στην Ευρωπαϊκή Ένωση που θα αποκτήσει επιτέλους Κτηματολόγιο.

Είναι, στην πραγματικότητα, η προσπάθεια όλων μας να συνεννοηθούμε, αν αντιληφθεί κανείς και αν αναλογιστεί τις επαγγελματικές ομάδες οι οποίες καλούνται να έρθουν σε επαφή και να καταλήξουν σε ένα κοινό συμπέρασμα, τις περιοχές, τους τόπους και τα τοπωνύμια που πρέπει να μπουν σε ένα κοινό υπόβαθρο, σε ένα κοινό χάρτη και χαράσσοντας τα πολύγωνα να μπορέσουμε να πούμε ότι αυτό είναι δικό σου και αυτό είναι δικό μου και αυτό είναι του γείτονα, ότι τα νησιά μας, οι βραχονησίδες μας, τα βουνά, οι πεδιάδες, οι λίμνες, τα δημόσια και ιδιωτικά κτήρια, όλα πρέπει να κτηματογραφηθούν με έναν ενιαίο τρόπο και να ισχύουν νομικά και γεωχωρικά έναντι όλων. Είναι προσπάθεια, λοιπόν, να συνεννοηθούμε όλοι όσοι παίζουν ρόλο, προφανώς οι ίδιοι ιδιοκτήτες ακινήτων, οι συμβολαιογράφοι, οι δικηγόροι που εκπροσωπούν συμφέροντα -πολλές φορές συγκρουόμενα, αντικρουόμενα και ο καθένας ψάχνει να βρει το δίκιο του, αυτό που του ανήκει-, οι μηχανικοί οι οποίοι προσπαθούν να αποτυπώσουν τη νομική πληροφορία σε ένα τοπογραφικό, οι ίδιοι οι υπάλληλοι-εργαζόμενοι του Κτηματολογίου, οι οποίοι ξεκίνησαν ως υπάλληλοι μίας εταιρείας Α.Ε..

Εδώ θα ήθελα να θυμίσω στους συναδέλφους του ΠΑΣΟΚ, οι οποίοι μας έχουν ασκήσει πολύ μεγάλη κριτική για τη δήθεν ιδιωτικοποίηση που πάμε να φέρουμε εμείς, ότι το ΠΑΣΟΚ επί Κώστα Λαλιώτη -και συνεχίστηκε αυτό- δημιούργησε μια Α.Ε., η οποία εισέπραττε χρήματα από τους φορολογούμενους και τα δαπανούσε σε άλλες Α.Ε., σε ιδιώτες αναδόχους κτηματογράφησης. Ένα δισεκατομμύριο ευρώ έχει μοιραστεί σε αυτές τις εταιρείες και το μισό δισεκατομμύριο έχει μοιραστεί επί δικών σας ημερών. Άρα, αν θέλετε να κάνετε κριτική για τη δήθεν ιδιωτικοποίηση, κάντε πρώτα κριτική στον εαυτό σας και στην ιστορική διαδρομή του ΠΑΣΟΚ.

Εγώ, όμως, θέλω να είμαι δίκαιος και να πω ότι όλοι σε αυτήν την αίθουσα, όλα τα κόμματα έχουμε ευθύνη για την καθυστέρηση. Κανείς στην Αντιπολίτευση μέχρι τώρα, κανείς δεν τόλμησε, έψαξε, διάβασε πόσο είναι το ποσοστό κτηματογράφησης που άφησε επί των ημερών του. Για παράδειγμα, ο ΣΥΡΙΖΑ το 2019 μας παρέδωσε πόσο λέτε, κύριε Καραμέρο; Το 30%. Όμως, να μας ασκείτε και εμάς κριτική -και καλά κάνετε, γιατί και εμείς έχουμε καθυστερήσει-, που μετά από τόσες μεγάλες μεταρρυθμίσεις και την επανάσταση που φέρατε με τον νόμο του 2018, καταφέρατε να έχετε κτηματογράφηση στο 30% σε όλη τη χώρα, δεν το λες και επιτυχία.

Όπως επιτυχία δεν είναι και η συνέχεια -να το παραδεχτώ- με έναν, όμως, οργανισμό τον οποίον εσείς θελήσατε, για δικούς σας λόγους, έναν χρόνο πριν φύγετε από την Κυβέρνηση, να τον κάνετε όσο πιο δύσκαμπτο γίνεται. Αυτή τη δυσκαμψία, νομίζω, συμφωνούμε ότι πρέπει κάπως να τη βελτιώσουμε, κάπως πρέπει να την απελευθερώσουμε, κάπως πρέπει να δώσουμε μια διέξοδο, μια ανάσα στους συμπολίτες μας, στους εργαζομένους και στους επαγγελματίες, οι οποίοι παλεύουν να βρουν άκρη και να συμφωνήσουν σε αυτό ακριβώς που λένε από την αρχή, σε μία ενιαία αντίληψη για το τι σημαίνει κτηματογράφηση στη χώρα, τι σημαίνει επίσης λειτουργούν Κτηματολόγιο.

Προφανώς αυτή η συζήτηση έχει γίνει περισσότερο για τα θέματα προσωπικού και λιγότερο για το περιεχόμενο του νομοσχεδίου. Αυτό διότι, κατά τη γνώμη μου, αγαπητέ συνάδελφε, Κώστα Μπαρτζώκα, όπως διαπιστώσαμε στις επιτροπές -και σας ευχαριστώ για τις παρεμβάσεις σας εκ μέρους όλης της Κοινοβουλευτικής Ομάδας της Νέας Δημοκρατίας-, οι διατάξεις αυτές καθαυτές του νομοσχεδίου έτυχαν θετικής ανταπόκρισης από όλες τις επαγγελματικές ομάδες. Ξέρετε γιατί; Διότι και εμείς και οι συνεργάτες μου, τα παιδιά της νομικής ομάδας που έγραψαν το νομοσχέδιο -σε αντίθεση με αυτά που είπατε στον ΣΥΡΙΖΑ ότι τα έγραψαν οι δήθεν Big 4 και εξωτερικοί συνεργάτες και εταιρείες και διάφορα άλλα ψέματα-, άνθρωποι που εργάστηκαν νυχθημερόν, για να μπορέσουν να συλλέξουν διατάξεις από τους φορείς, από τις επαγγελματικές ομάδες που τελικά τους αφορά αυτό το νομοσχέδιο, να έρθουν σε συνεχή επαφή μαζί τους, για να βάλουν σε κανονική διάταξη, να βάλουν σε νομικό κείμενο απόψεις, σκέψεις, προτάσεις -δεν είναι απλό-, το έκαναν και το έκαναν και με συναρμόδια Υπουργεία και έδωσαν και πολύ μεγάλη μάχη, για να καταφέρουμε να περάσουμε αιτήματα και των εργαζομένων.

Τους εργαζόμενους, λοιπόν, τους ευχαριστώ που σήμερα κράτησαν ανοιχτά τα καταστήματα, διότι βιαστήκατε όλοι σας στην Αντιπολίτευση να το παίξετε εργατοπατέρες. Όλοι σας. Προσπάθησαν τα κόμματα -ξέρετε έχουμε και περισσότερα, συνάδελφοι, πλέον στην Αντιπολίτευση-, προσπάθησαν και τα καινούργια μικρά κόμματα να είναι και αυτοί οι «πατεράδες» του συνδικαλισμού.

Τι είχαμε σήμερα; Η Αθήνα ήταν ανοιχτή και λειτούργησε. Η Θεσσαλονίκη ανοιχτή και λειτούργησε. Ο Πειραιάς ανοιχτός και λειτούργησε. Το Περιστέρι ανοιχτό και λειτούργησε. Η Νέα Ιωνία ανοιχτή και λειτούργησε. Το Μαρούσι το ίδιο. Το Κορωπί ανοιχτό και λειτούργησε. Η Καλλιθέα ανοιχτή και λειτούργησε. Η Πάτρα ανοιχτή και λειτούργησε. Η Χίος ανοιχτή και λειτούργησε. Η Λαμία ανοιχτή και λειτούργησε. Τα Γιάννενα ανοιχτά και λειτούργησαν. Η Χαλκίδα ανοιχτή και λειτούργησε. Οι Σέρρες ανοιχτές και λειτούργησαν. Αυτό είναι το 85%;

Εντάξει, καταλαβαίνω ότι ο Πρόεδρος του ενός από τα δύο σωματεία είναι μέλος του ΣΥΡΙΖΑ. Κανένα πρόβλημα, δικαίωμά του. Όμως, να το πούμε ανοιχτά στον κόσμο ότι αυτή είναι μια κίνηση με κομματικό χαρακτήρα και προσπαθείτε να κομματικοποιήσετε αυτή την προσπάθεια.

Και ξέρετε…

**ΓΕΩΡΓΙΟΣ ΚΑΡΑΜΕΡΟΣ:** Εσείς βάλατε Πρόεδρο τον εκδότη της εφημερίδας «ΝΕΟΔΗΜΟΚΡΑΤΗΣ» και μας λέτε για τους εργαζόμενους;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Θα σας απαντήσω και για αυτό. Θα σας απαντήσω. Οι εργαζόμενοι δεν εκπροσωπούνται, κύριε Καραμέρο, από ένα κομματικό στέλεχος.

Ακούστε με. Δεν είναι κακό να ακούσετε. Είναι οι εργαζόμενοι που τους βλέπουμε, τους ακούμε και συζητάμε μαζί τους κάθε μέρα, από την πρώτη μέρα που πήγαμε στο Υπουργείο με τον Δημήτρη Παπαστεργίου -και πήγαμε εμείς, με τα δικά μας μάτια εκεί που δεν έχετε πάει εσείς- και πήραμε προτάσεις τους και ακούσαμε τις ανάγκες τους, για να μπορέσουμε να στελεχώσουμε, για να αναβαθμίσουμε πληροφοριακά συστήματα, για να ψηφιοποιήσουμε αρχεία, για να μας πουν οι ίδιοι και να μας δείξουν ότι κάποιες δουλειές δεν χρειάζεται να γίνουν από το ανθρώπινο δυναμικό. Διότι δεν υπάρχει λόγος ένα αρχείο το οποίο παράγεται σε έναν υπολογιστή και είναι ψηφιακό να εκτυπώνεται και μετά κάποιος άλλος υπάλληλος, τον οποίο πληρώνουν οι φορολογούμενοι με τα χρήματά τους, να το σαρώνει για να ψηφιοποιείται και κάποιος άλλος να το εκτυπώνει ξανά.

Δεν υπάρχει λόγος να γίνεται αυτό ούτε υπάρχει λόγος να πληρώνουν οι φορολογούμενοι τεράστια κτήρια, τα οποία φιλοξενούν ανυπολόγιστους όγκους χαρτιού -πάνω από ένα δισεκατομμύριο σελίδες- να συνεχίζουμε εμείς να τα διογκώνουμε.

Ερχόμαστε, λοιπόν και έχουμε το άρθρο 26 στο νομοσχέδιο. Και το άρθρο 26 οφείλετε όσοι έχετε κοινή λογική σε αυτή την Αίθουσα να το στηρίξτε. Αυτό λέει τι; Λέει ότι αρχεία τα οποία παράγονται ψηφιακά, τα αντίγραφά τους τα ψηφιακά, τα συμβόλαια τα οποία είναι οι τίτλοι κτήσης των αγοραστών, των ιδιοκτητών ακινήτων θέλουμε να αποστέλλονται ψηφιακά. Ποιο είναι το πρόβλημα; Θέλουμε να συνεχίσουμε να μαζεύουμε χαρτί; Πού είναι η πράσινη μετάβαση; Πού είναι η ευαισθησία στο περιβάλλον; Πού είναι η ευαισθησία στα λεφτά των φορολογουμένων, οι οποίοι πληρώνουν αδρά τα έξοδα που πληρώνουν για κτήρια τα οποία έχουν αποθηκευμένα ατελείωτα χαρτιά;

Να βάλουμε κάπου το 2024, αγαπητοί συνάδελφοι, ένα τέλος στο χαρτί. Ήρθε αυτή η ώρα.

Εμείς, λοιπόν, νομοθετούμε σήμερα και εφαρμόζουμε από τον Ιανουάριο αυτές οι διατάξεις και μέσα στο 2024, με όλες μας τις δυνάμεις και σε συνεργασία με τους φορείς, θα προσπαθήσουμε να βάλουμε ένα τέλος στο χαρτί. Το χρωστάμε, νομίζω, σε αυτούς οι οποίοι το είχαν ανακοινώσει κάποτε -σε εσάς αναφέρομαι- ότι οραματιζόμαστε ένα κράτος χωρίς χαρτί.

**ΓΕΩΡΓΙΟΣ ΚΑΡΑΜΕΡΟΣ:** Εμείς κάναμε Υπουργείο Ψηφιακής Πολιτικής.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Εσείς οικολόγος δεν ήσασταν; Εσείς οικολόγος; Από τους οικολόγους δεν έρχεστε; Να ’τος ο οικολόγος!

**ΓΕΩΡΓΙΟΣ ΚΑΡΑΜΕΡΟΣ:** Κάνατε κάποιο βιντεάκι στο TikTok.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Θα πάμε και εκεί, γιατί τον έχετε στοχοποιήσει. Εσείς το κάνατε ήδη. Βιαστήκατε. Βγήκατε έξω από την Αίθουσα και το κάνατε ήδη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό, σας παρακαλώ. Αφήστε τον Υπουργό να μιλήσει και μετά έχετε τον χρόνο να τα πείτε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Λοιπόν, ένα μεγάλο ευχαριστώ στους εργαζόμενους οι οποίοι σήμερα πήγαν κανονικά όχι γιατί συμμετέχουν σε κάποιου είδους πολιτικό παιγνίδι ή κομματικοποίησης αυτής της συζήτησης που κάνουμε στη Βουλή -δεν πρέπει να κομματικοποιηθεί αυτή η προσπάθεια- αλλά διότι είχαν πάνω από όλα στο μυαλό τους να εξυπηρετήσουν τον πολίτη, ο οποίος σήμερα μπορεί να έχει μια προθεσμία και αν δεν ήταν κάποιος στο κατάστημα, μπορεί να έχανε το σπίτι του, να εξυπηρετήσουν τον πολίτη ο οποίος αγωνιά για να βγει ένα δάνειο, διότι έχει βρει ένα σπίτι. Ενδεχομένως, το έχει βρει μέσω του προγράμματος «ΣΠΙΤΙ ΜΟΥ», που νομοθέτησε η Κυβέρνηση για τους νέους ανθρώπους και κάποιος σήμερα πήγε στη δουλειά του και εξυπηρέτησε. Κάποιος άλλος ήθελε να παίξει το κομματικό του παιγνίδι. Κανένα πρόβλημα. Όλοι θα συγκριθούμε στο τέλος.

Όμως, να προσπαθείτε σε ένα νομοσχέδιο το οποίο υιοθετεί αιτήματα των εργαζομένων!

Και έρχομαι και ανακοινώνω κάτι το οποίο είχα υποσχεθεί προσωπικά στους προϊσταμένους. Μας κάνατε κριτική -και το είπαν αυτό και οι διάφοροι σύλλογοι- ότι δεν υπάρχουν κίνητρα για να έρθει κάποιος στο Κτηματολόγιο και ότι είναι υποστελεχωμένο κ.λπ., κ.λπ..

Πάμε να δούμε, λοιπόν, τι έχουμε κάνει. Με πράξεις θα μιλήσω και όχι με λόγια.

Είπατε, κύριε Μάντζο, ότι έχει το Κτηματολόγιο από τους χαμηλότερους μισθούς στο δημόσιο. Πού το βρήκατε αυτό; Ενιαίο μισθολόγιο είναι το Κτηματολόγιο. Νομοθέτησε κάποιος και δεν το ξέρουμε ότι στο Κτηματολόγιο θα έχουμε χαμηλότερους μισθούς από αλλού;

Λοιπόν, πόσους εργαζομένους έχει σήμερα; Ζητήσατε μια απάντηση. Έχει χίλιους εκατό εργαζομένους. Οι πράξεις που δεχόμαστε καθημερινά είναι περίπου χίλιες πεντακόσιες. Άρα, χρειάζεται μια καλύτερη κατανομή του προσωπικού, ώστε να διεκπεραιώνονται ταχύτερα οι πράξεις; Χρειάζεται.

Είπατε, κύριε Νικητιάδη, ότι δεν κάνουμε καμμία απολύτως ρύθμιση για να διεκπεραιώσουμε πιο γρήγορα τις εκκρεμότητες. Λάθος. Δίνουμε δικαίωμα σε περισσότερα στελέχη του Κτηματολογίου να υπογράφουν τις τελικές αποφάσεις καταχώρισης, τις μεταγραφές. Αυτό επιταχύνει τη διαδικασία, αν περισσότεροι άνθρωποι έχουν δικαίωμα υπογραφής; Ναι, τις επιταχύνει και το συζητήσαμε μαζί τους. Και η υπερτοπική αρμοδιότητα που δίνουμε είναι ότι γίνεται όπως ακριβώς έγινε και στην εφορία, όπου πλέον δεν πας σε μια εφορία για να δηλώσεις, αλλά το κάνεις μέσω του TAXISnet. Με υπερτοπική αρμοδιότητα γίνεται και αυτό.

Είστε εναντίον αυτής της λύσης; Δεν νομίζω. Δεν έχει κομματικά χαρακτηριστικά αυτή η λύση.

Άρα, λοιπόν, οι διατάξεις οι οποίες περιορίζουν τον νομικό έλεγχο του Κτηματολογίου δίνουν περισσότερα δικαιώματα υπογραφής στα στελέχη, στους διευθυντές, στους προϊσταμένους, στους δικηγόρους να διενεργήσουν, να διεκπεραιώσουν πράξεις. Ναι, θα βοηθήσουν τον πολίτη.

Πάμε, λοιπόν, ξανά στους υπαλλήλους. Μας κατηγορήσατε για τον διάλογο. Διάλογο με τους δύο συλλόγους εργαζομένων έχω κάνει και έχουμε κάνει σαν ομάδα κάθε φορά που ζητήθηκε. Δεν ξέρω αν ο δικός σας Υπουργός, όταν ήταν υπεύθυνος για το Κτηματολόγιο, είχε κάνει το ίδιο.

**ΓΕΩΡΓΙΟΣ ΚΑΡΑΜΕΡΟΣ:** Βεβαίως. Ήταν στο σωστό Υπουργείο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Έβλεπε όλους τους συλλόγους των εργαζομένων;

**ΓΕΩΡΓΙΟΣ ΚΑΡΑΜΕΡΟΣ:** Βεβαίως.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Θα το δούμε.

Μας είπατε, λοιπόν και για τους μισθούς. Όταν πήγα και έκανα διάλογο με τους εργαζομένους, μου είπαν αυτό το οποίο καταγγείλατε και εσείς, ότι «δουλεύουμε πολύ περισσότερο από το κανονικό, ότι σκιζόμαστε, δίνουμε τον καλύτερό μας εαυτό». Πολύ σωστά.

Δεν πρέπει να επιβραβευθεί αυτό με ένα μπόνους παραγωγικότητας; Αυτός ο οποίος διεκπεραιώνει εκατό πράξεις πρέπει να αμείβεται το ίδιο με αυτόν που διεκπεραιώνει μία; Αυτός ο οποίος θέλει να εργάζεται περισσότερο και θέλει ο ίδιος, με την επιθυμία του και συναινεί σε αυτό, δεν πρέπει να αμείβεται, αν το θέλει περισσότερο;

Ερχόμαστε, λοιπόν, εμείς και δώσαμε μια μάχη, γιατί δεν είναι απλό και με προτάσεις της Κοινοβουλευτικής Ομάδας πήγαμε στα συναρμόδια Υπουργεία, πήγαμε στο Υπουργείο Οικονομικών και πιέσαμε και είπαμε ότι σε έναν οργανισμό που οι στόχοι και η δουλειά είναι και μπορεί να είναι απολύτως μετρήσιμη, δεν υπάρχει κανένας λόγος να εξισώνουμε προς τα κάτω και να λέμε, ότι θα αμείβεται ακριβώς το ίδιο κάποιος ο οποίος μπορεί να μην πατάει καθόλου με κάποιον ο οποίος, πραγματικά, με αίσθηση του καθήκοντος σκίζεται και θέλει να εξυπηρετήσει τον πολίτη. Αυτός που θα εξυπηρετεί τον πολίτη θα αμείβεται και ηθικά και οικονομικά. Τελεία και παύλα.

Λοιπόν, πάμε στα επόμενα. Στοχοποιήσατε πάρα πολύ -εντάξει, για κομματικούς λόγους το κάνουν και το καταλαβαίνω- τον κ. Σακαρέτσιο. Ο κ. Σακαρέτσιος είναι οικονομολόγος. Είναι απόφοιτος του Πανεπιστημίου Πειραιώς στην Οργάνωση και Διοίκηση Επιχειρήσεων.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν αμφισβητούμε τα τυπικά προσόντα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αφού έχετε δείξει ενδιαφέρον, δεν θέλετε να τον γνωρίσετε;

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν αμφισβητούμε τα τυπικά προσόντα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, σας παρακαλώ!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αφού έχετε δείξει τόσο ενδιαφέρον, κύριε Ξανθόπουλε, ακούστε λίγο!

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν αμφισβητούμε τα τυπικά προσόντα!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν πειράζει. Δεν είναι πρόβλημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Ξανθόπουλε, είστε Κοινοβουλευτικός Εκπρόσωπος.

**ΘΕΟΦΙΛΟΣ ΞΑΝΘΟΠΟΥΛΟΣ:** Έχετε δίκιο, κύριε Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι να το κάνω που έχω δίκιο;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ο κ. Σακαρέτσιος, λοιπόν, είναι οικονομολόγος. Είναι απόφοιτος του Πανεπιστημίου Πειραιώς στην Οργάνωση και Διοίκηση Επιχειρήσεων. Έχει πιστοποίηση από την «GOOGLE» στις ψηφιακές εφαρμογές. Είναι από τους πρώτους στην Ελλάδα που απέκτησαν αυτή την πιστοποίηση. Έχει εργαστεί όλη του τη ζωή από δεκαοκτώ ετών που έχει ένσημα στον ιδιωτικό τομέα. Ήταν στέλεχος της Αναπτυξιακής Τράπεζας. Έφτιαξε το λεγόμενο «Know Your Customer», το οποίο επέτρεψε σε εξήντα χιλιάδες ελληνικές επιχειρήσεις να χρηματοδοτηθούν από πόρους της Αναπτυξιακής Τράπεζας. Έχει εμπειρία στην πληροφορική, ακριβώς αυτό το οποίο έχει ανάγκη σήμερα το Κτηματολόγιο.

Ξέρετε τι έκανε τον Αύγουστο ο κ. Σακαρέτσιος, όταν εσείς, κύριε Καραμέρο, ήσασταν διακοπές; Δούλευε νυχθημερόν -τότε, ναι, ως διευθυντής του Γραφείου μου- για να σταματήσει αυτό το χάλι με τις ουρές.

**ΓΕΩΡΓΙΟΣ ΚΑΡΑΜΕΡΟΣ:** Εκείνος δεν πήγε διακοπές;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Όχι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αυτό που καταγγείλατε όλοι…

**ΓΕΩΡΓΙΟΣ ΚΑΡΑΜΕΡΟΣ:** Το επιχείρημα για τις διακοπές ήταν οικτρό.

(Γέλωτες από την πτέρυγα του ΣΥΡΙΖΑ - Προοδευτική Συμμαχία)

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Γελάτε!

Όταν, λοιπόν…

**ΖΩΗ ΡΑΠΤΗ:** Κύριε Πρόεδρε, μου δίνετε τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Ράπτη, μισό λεπτό.

Κύριε Υπουργέ, ένα λεπτό.

**ΖΩΗ ΡΑΠΤΗ:** Για μισό λεπτό, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι να σας δώσουμε μισό λεπτό;

**ΖΩΗ ΡΑΠΤΗ:** Έχει διακόψει τον κύριο Υπουργό δέκα φορές!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ψυχραιμία!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, ένα λεπτό!

Κύριε Υπουργέ, κύριοι συνάδελφοι, ένα λεπτό.

Δεν μπορώ να καταλάβω για ποιον λόγο γίνεται όλη αυτή η διαδικασία τώρα, η οποία καθυστερεί, δημιουργεί πρόβλημα και ένταση. Όταν τελειώσει ο Υπουργός, έχετε τη δυνατότητα να πάρετε τον λόγο και να μιλήσετε. Απλό και κατανοητό.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν πειράζει. Κατανοητός ο εκνευρισμός.

Τον Αύγουστο, λοιπόν -το επαναλαμβάνω να το ακούσετε ξανά- όταν εσείς, κύριε Καραμέρο, ήσασταν διακοπές, ο κ. Σακαρέτσιος δούλευε νυχθημερόν για να σταματήσει το χάλι με τις ουρές.

Αν πηγαίνατε στις 29 Αυγούστου στο ΚΓ Αθηνών, το πρώην Υποθηκοφυλακείο, θα βλέπατε ότι αυτό το χάλι που επικρατούσε εκεί –που σωστά καταγγείλατε όλοι- με δουλειά αυτής της Κυβέρνησης είχε τελειώσει. Δημιουργήθηκε μέσα σε λίγες ημέρες η πλατφόρμα για να βγάζει ψηφιακά αριθμό προτεραιότητας ο πολίτης και να μην περιμένει σε καμμία ουρά, να μην περιμένει σε κανένα αυτοκίνητο, να μην τσακώνεται, να μην έρχεται στα χέρια, να μην έχει χειρόγραφες λύσεις, να μην έχει χαρτάκια κολλημένα με σελοτέιπ, να μην έχει επαγγελματίες διεκπεραιωτές, οι οποίοι ζητούσαν μαύρα χρήματα για να εξυπηρετήσουν κάποιον με γρηγορόσημο. Αυτό έκανε ο Στέλιος Σακαρέτσιος όταν εσείς ήσασταν διακοπές.

Εσείς, λοιπόν, ακόμη και σήμερα έρχεστε και καταγγέλλετε κάτι το οποίο έχει τελειώσει από τον Αύγουστο. Και αντί να πείτε «Εντάξει, έγινε ένα βήμα, δεν τα έλυσε όλα» έρχεστε και τι κάνετε σήμερα; Μας απειλείτε ότι αυτό –λέει- που γίνεται στην οδό Ηπείρου –ακούστε εδώ να δείτε, αγαπητή κυρία Ράπτη- με το νέο κτήριο -απειλεί ο κ. Καραμέρος, με τους συνδικαλιστές εγκάθετους- να δούμε –λέει- τι είναι ακριβώς. Θα σας πω εγώ, λοιπόν, τι γίνεται στην Ηπείρου, που είναι το νέο μισθωμένο κτήριο του Κτηματολογίου. Το λέτε λες και είναι κανένα κρησφύγετο. Στο νέο κτήριο θα πάνε υπάλληλοι οι οποίοι δηλώνουν ότι θέλουν να συμμετέχουν στην task force με τις ψηφιακές πράξεις, και οι υπάλληλοι αυτοί θα λαμβάνουν τα ψηφιακά αρχεία από τον φάκελο μεταβίβασης ακινήτου. Διότι εμείς δεν νομοθετούμε απλά κάτι σε ένα χαρτί, ούτε φτιάχνουμε μια εφαρμογή και λέμε ότι τελειώσαμε. Εξασφαλίζουμε, ήδη από τώρα, ότι εκεί θα υπάρχει επαρκές προσωπικό, ώστε όσοι πολίτες κάνουν μεταβιβάσεις ψηφιακά, από τον Ιανουάριο θα παίρνουν τη μεταγραφή τους, ναι, σε μία εργάσιμη ημέρα. Αυτή είναι η εγγύησή μας σαν Υπουργείο. Αυτό μας απειλείτε ότι θα σαμποτάρετε. Μας απειλείτε ότι θα κάνετε τι ακριβώς;

**ΓΕΩΡΓΙΟΣ ΚΑΡΑΜΕΡΟΣ:** Ποιος το είπε αυτό;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Θα στείλετε κανέναν άνθρωπο; Τι θα κάνετε ακριβώς;

**ΓΕΩΡΓΙΟΣ ΚΑΡΑΜΕΡΟΣ:** Έχετε μεγάλη φαντασία.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Εδώ θα είμαστε και θα δούμε ποιοι θα είναι στην Ηπείρου και ποιοι θα αφήσουν τον κόσμο να δουλέψει και ποιοι θα επιχειρήσουν να κάνουν κάτι άλλο. Εδώ θα είμαστε, κύριε Καραμέρο. Σας το λέω, για να είμαστε ξηγημένοι.

Αυτός είναι ο κ. Σακαρέτσιος -σας το απάντησα- μαζί με την κ. Μαρκέλλου που είναι γενική διευθύντρια. Εργάζονται πολύ περισσότερο από τον καθένα που έχει στο μυαλό του ότι στο δημόσιο είναι κάτι αργόσχολοι οι οποίοι δεν δουλεύουν ποτέ. Σας καλώ να πάτε μία βδομάδα μαζί τους για να δείτε αν θα μπορέσετε να αντέξετε τους ρυθμούς. Και αν αντέξετε, μπορείτε να μας βοηθήσετε κιόλας.

Προχωράμε. Το νομοσχέδιο έρχεται και φέρνει λύσεις. Δεν υποσχόμαστε ότι όλα τα λύνει ένα νομοσχέδιο. Αλλά τα προβλήματα που έχουμε εντοπίσει, θα τα λύσουμε τώρα, χωρίς να περιμένουμε. Ποια είναι τα προβλήματα; Είναι η γραφειοκρατία. Καταργούμε πιστοποιητικό ΤΑΠ. Καταργούμε Απόσπασμα Κτηματολογικού Διαγράμματος. Καταργούμε την παρουσία στο Κτηματολόγιο. Με ψηφιακές πράξεις θα μπορούν να προχωράνε πολύ πιο γρήγορα.

Τι άλλο πρόβλημα έχουμε; Έχουμε τα προβλήματα με τα «Αγνώστου». Πάρα πολύς κόσμος, και ιδίως νέα παιδιά στην επαρχία που κληρονόμησαν γη την οποία κάποιος δεν δήλωσε, έρχονται τώρα και λένε «Βρείτε μας λύση». Βρίσκουμε λύση. Ερχόμαστε και απλοποιούμε τη διαδικασία. Δίνουμε την προθεσμία μέχρι 30 Νοεμβρίου του 2024. Έχουμε δεσμευθεί για ολοκλήρωση του Κτηματολογίου το 2025. Άρα, σε αυτό το χρονικό διάστημα δεσμευόμαστε ότι θα έχουμε και ψηφιακά εργαλεία για να είναι εύκολη η διαδικασία για κάθε πολίτη που θέλει να δηλώσει το ακίνητό του ή να διορθώσει ένα λάθος ή να βρει εξωδικαστική λύση με τον γείτονά του, και να βλέπουμε όλοι την ίδια ακριβώς πληροφορία.

Τι ερχόμαστε και κάνουμε; Νομοθετούμε την ψηφιοποίηση των συμβολαίων. Ερχόμαστε και λέμε, σε συνεργασία με τους συμβολαιογράφους, κάτι απλό: ότι δεν θέλουμε πια να υπάρχουν χειρόγραφες παραπομπές, ότι δεν θέλουμε πια να υπάρχει χαρτί, ότι δεν θέλουμε να υπάρχουν σαρωμένα έγγραφα. Διότι ένα ψηφιακό αρχείο μπορεί να μας βοηθήσει πάρα πολύ στην ταχύτητα και στον εντοπισμό λαθών και στον εντοπισμό κενών.

Τι άλλο ερχόμαστε και κάνουμε; Ερχόμαστε -θα αναφέρω αυτό για τους προϊσταμένους, γιατί με διακόψατε πριν- και δίνουμε το μπόνους παραγωγικότητας. Και εξισώνουμε, κύριε συνάδελφε -κάνουμε αποδεκτή την πρόταση της Κοινοβουλευτικής Ομάδας της Νέας Δημοκρατίας- για τους προϊσταμένους και τους αναπληρωτές, οι οποίοι ασκούν καθήκοντα προϊσταμένου, τη μισθολογική κατάσταση στο δέκατο πέμπτο κλιμάκιο. Εμείς το κάνουμε αυτό.

**ΘΕΟΦΙΛΟΣ ΞΑΝΘΟΠΟΥΛΟΣ:** Το άρθρο 20 είναι αυτό;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Είναι το άρθρο 20.

Κάνουμε δεκτές τις προτάσεις της Αντιπολίτευσης. Αναφέρομαι στην Πλεύση Ελευθερίας, η οποία σωστά ανέφερε το ζήτημα με τα χιλιοστά. Κάνουμε δεκτή, λοιπόν, την πρότασή σας, και με νομοτεχνική βελτίωση, και οι περιπτώσεις όπου έχουμε λιγότερα χιλιοστά θα εντάσσονται στη λύση που δίνουμε και έτσι θα μπορέσει πάρα πολύς κόσμος να φύγει από την ομηρία της γραφειοκρατίας.

Πάμε στο θέμα των εργαζομένων. Δεν αναφέρεται το ζήτημα της στελέχωσης στο νομοσχέδιο. Δεν είναι αντικείμενο κανενός νομοσχεδίου. Επαναλαμβάνω όσα είπα και στην επιτροπή, ότι έχουμε ήδη κάνει τα σχετικά αιτήματα και είμαι σε θέση να σας αναφέρω, μετά και από επικοινωνία με το Υπουργείο Εσωτερικών, ότι αυτή τη στιγμή για διακόσιες εξήντα έξι θέσεις δηλώνουν οι επιτυχόντες στον ΑΣΕΠ, Τεχνικής Εκπαίδευσης και Πανεπιστημιακής Εκπαίδευσης, στο σύνολο. Άρα, εμείς λέμε ευθέως σε αυτόν τον κόσμο ο οποίος μπορεί να έχει ακούσει αυτές τις ημέρες την τρομοκρατία κάποιων που λένε ότι «δουλεύεις είκοσι τέσσερις ώρες και υπαμείβεσαι και όλα είναι μαύρα και δεν παίρνεις μπόνους ή το μπόνους θα το παίρνουν μόνο οι κομματικοί», όχι, τους λέμε: ελάτε σε έναν φορέα όπου η δουλειά σου θα ανταμείβεται. Οι μισθοί ούτως ή άλλως στο ευρύτερο δημόσιο αυξάνονται με την Κυβέρνηση του Κυριάκου Μητσοτάκη και της Νέας Δημοκρατίας από 1-1-2024 για όλους. Θα υπάρχει εξίσωση μισθολογική προς τα πάνω για τους προϊσταμένους. Και όσοι παράγουν και διεκπεραιώνουν περισσότερες πράξεις, θα λαμβάνουν και το μπόνους παραγωγικότητας.

Κάνουμε δεκτή και την πρόταση του Σωματείου Εργαζομένων που λέει ότι πρέπει και για τους υπαλλήλους που δεν είναι στη διεκπεραίωση πράξεων να βρεθεί μια λύση. Και δεσμευόμαστε ότι στην κοινή υπουργική απόφαση με το Υπουργείο Οικονομικών θα εντάξουμε και αυτές τις περιπτώσεις. Αναγνωρίζω, επίσης, το δίκαιο αίτημά τους -και θέλω να το ξέρουν αυτό- για αναγνώριση της προϋπηρεσίας πριν το 2018. Και τους καλώ, όποιοι λίγοι προσπαθούν να δημιουργήσουν έναν κλίμα τοξικότητας, να βάλουμε στην άκρη κομματικές διαφορές. Διότι όπως είπα και στην αρχή σε αυτό το έργο -το έργο των έργων, των μεγάλων έργων, αν άκουσα καλά μια συνάδελφο να το λέει έτσι- πρέπει τελικά να συνεννοηθούμε. Άρα, λέω προς την Αντιπολίτευση το εξής. Να ξέρετε ότι με κομματικοποίηση στην αντιπαράθεση σε αυτό το έργο, δεν θα βγάλουμε άκρη. Αφήστε μας να δουλέψουμε και κρίνετέ μας στο τέλος.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Ξανθόπουλε, έχετε τον λόγο. Είδατε ότι ήρθε η ώρα που μπορείτε να πείτε ό,τι θέλετε.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, το Κτηματολόγιο είναι όντως το μεγαλύτερο μεγάλο έργο. Αυτός ήταν ο χαρακτηρισμός που τον συνόδευε. Αλλά αποδείχθηκε ότι είναι το μεγαλύτερο μεγάλο έργο και από πλευράς χρόνου. Διότι εικοσιπέντε χρόνια ταλαιπωρούμε και ταλαιπωρούμαστε άπαντες.

Κάνατε έναν χαρακτηρισμό, φαντάζομαι εν τη ρύμη του λόγου σας, αποκαλέσατε τους συνδικαλιστές «εγκάθετους» και θα σας παρακαλέσω να το πάρετε πίσω, γιατί δεν αρμόζει ούτε στην υπουργική ιδιότητα…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Είπα «κάποιους εγκάθετους συνδικαλιστές».

**ΘΕΟΦΙΛΟΣ ΞΑΝΘΟΠΟΥΛΟΣ:** Όχι, δεν υπάρχουν συνδικαλιστές εγκάθετοι. Υπάρχουν συνδικαλιστές που εκπροσωπούν…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κάποιοι είναι εγκάθετοι. Είπα για κάποιους εγκάθετους συνδικαλιστές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, μετά, όταν κλείσει, θα το πείτε.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν υπάρχουν συνδικαλιστές εγκάθετοι. Υπάρχουν συνδικαλιστές οι οποίοι εκπροσωπούν εργαζόμενους. Και αν έχετε αυτή τη στάση, φαίνεται αυτή η δυσανεξία που έχετε στην άλλη άποψη.

Εμείς, κύριε Υπουργέ, δεν αμφισβητήσαμε λεπτό τα τυπικά προσόντα του διευθυντή σας, του κ. Σακαρέτσιου. Και με χαρά δεχθήκαμε και την εξήγηση ότι ο άνθρωπος δούλεψε τον Αύγουστο και τα λοιπά. Όλα καλώς καμωμένα. Τα λέτε, τα δεχόμαστε. Αυτό που θεωρούμε ότι είναι απαράδεκτο, είναι να ορίζετε εσείς επικεφαλής του Κτηματολογίου τον επικεφαλής του πολιτικού σας γραφείου. Βεβαίως θυμάμαι την ανάλογη ερμηνεία-εξήγηση που έδωσε η κ. Ντόρα Μπακογιάννη ως Υπουργός Εξωτερικών, η οποία πήρε τον γιο της και είπε: «Έχει πτυχίο του Χάρβαρντ και μπορεί να με συνοδέψει στην αποστολή στον ΟΗΕ», και τα λοιπά και τα λοιπά. Είναι μια νοοτροπία που σας διακατέχει. Κρίνεστε και κρινόμαστε.

Άρα, για να δίνουμε στα πράγματα τη σωστή τους διάσταση, σαφώς ο κ. Σακαρέτσιος έχει τα τυπικά προσόντα που αναφέρετε. Το γεγονός ότι είναι ο επικεφαλής του πολιτικού σας γραφείου είναι μείον για τη θέση για την οποία τον χρησιμοποιήσατε από πολιτική άποψη. Δεν το καταλαβαίνετε. Καλά κάνετε και δεν το καταλαβαίνετε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε Ξανθόπουλε, θα επαναλάβω, ο κ. Σακαρέτσιος δεν ήταν επικεφαλής του πολιτικού μου γραφείου. Δεν ήταν επικεφαλής του πολιτικού μου γραφείου. Κάνετε λάθος.

Όταν ανέλαβα Υφυπουργός Ψηφιακής Διακυβέρνησης, αναζήτησα έναν ικανό άνθρωπο για το γραφείο Υφυπουργού. Έχει διαφορά. Έκανα αυτή την ερώτηση και στην επιτροπή. Θέλω να εξηγήσετε κάτι. Ποιος λογοδοτεί για το Κτηματολόγιο στην ελληνική κοινωνία; Λογοδοτείτε εσείς ή εγώ; Ποιος θα κριθεί στο τέλος της μέρας για τη δουλειά που θα κάνουμε ή δεν θα κάνουμε; Ποιος λογοδοτεί;

Άρα λοιπόν σε έναν οργανισμό με τόσα προβλήματα που αναφέρατε όλοι, με τόσες προκλήσεις, με τόση δουλειά που πρέπει να γίνει, έχουμε το δικαίωμα να βάλουμε κάποιον που εμπιστευόμαστε; Εγώ πιστεύω ότι το έχουμε και να κριθούμε γι’ αυτό, να πάρουμε όλη την ευθύνη.

Όμως, το να κρίνετε κάποιον ο οποίος, ναι, είναι νεοδημοκράτης –εσείς θυμίζω διευθύντρια γραφείου Υπουργού την κάνατε απευθείας Υπουργό, τώρα έχει πάει σε άλλο κόμμα βέβαια-…

**ΘΕΟΦΙΛΟΣ ΞΑΝΘΟΠΟΥΛΟΣ:** Άσχετα πράγματα!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Διευθύντρια γραφείου Υπουργού σας την βάλατε κατευθείαν Υπουργό και κρίνετε εμάς.

Όπως λοιπόν και εσείς κριθήκατε κι εμείς θα κριθούμε. Και ναι, κάποιοι νεοδημοκράτες έχουν ικανότητες, έχουν δουλέψει στον ιδιωτικό τομέα, ξέρουν τι θα πει σκληρή δουλειά και μπορούν να φέρουν αποτέλεσμα. Δεχθείτε το, ότι σε κάποια κόμματα έτσι είναι τα πράγματα και όχι κάπως άλλος.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο ο κ. Μάντζος και αμέσως μετά ο κ. Χήτας. Υπάρχει κάποιος άλλος από τους Κοινοβουλευτικούς Εκπροσώπους που ζητά τον λόγο;

**ΖΩΗ ΡΑΠΤΗ:** Κύριε Πρόεδρε, αφού μιλήσουν οι συνάδελφοί μου Κοινοβουλευτικοί Εκπρόσωποι, όπως έχετε αναγνώσει ήδη, και αφού μιλήσουν βεβαίως και κάποιοι συνάδελφοί μας Βουλευτές, έχω ζητήσει κι εγώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προς Θεού, σας έχουμε βάλει σε σειρά κανονική. Λύθηκε το θέμα αυτό, κυρία Ράπτη, ήταν πολύ εύκολο.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Τρεις παρατηρήσεις πολύ σύντομα σε αυτά που είπατε στην ομιλία σας, κύριε Υπουργέ.

Το πρώτο έχει να κάνει με την ιστορία της μεταρρύθμισης του Κτηματολογίου, επειδή υπήρξε μια ανακρίβεια στην ομιλία σας, όσον αφορά στην ιδιωτικοποίηση –όπως την βαφτίσατε- της «Ελληνικό Κτηματολόγιο Α.Ε.». Να σας θυμίσω ότι είναι μια ανώνυμη εταιρεία που ιδρύθηκε πράγματι το 1995, πράγματι από το ΠΑΣΟΚ. Το μόνο που δεν είπατε είναι ότι μοναδικός μέτοχος αυτής της εταιρείας ήταν το ελληνικό δημόσιο. Άρα δεν νοείται ιδιωτικοποίηση με την ίδρυση μιας ανώνυμης εταιρείας που έχει μέτοχο το ελληνικό δημόσιο.

Όσον δε αφορά στο outsourcing, δηλαδή, την ανάθεση σε εξωτερικούς αναδόχους, πράγματι μη δημόσιους, είναι η πρώτη φορά που έχουμε ανάθεση της πράξεως της μεταγραφής ή της καταχωρίσεως. Είστε νομικός, γνωρίζετε τη λεπτή διαφορά. Είναι άλλο στην κτηματογράφηση να συνδράμει κανείς, ένας ιδιώτης, το έργο της κτηματογράφησης και χαρτογράφησης σε προκαταρκτικό πλαίσιο της κτηματογράφησης και άλλο να συντελεί ο ίδιος το νομικό έλεγχο της μεταγραφής. Εκεί είναι ακριβώς η ένστασή μας για την ιδιωτικοποίηση.

Το δεύτερο για τους υπαλλήλους. Με ρωτήσατε, κύριε Υφυπουργέ, πού τα βρήκαμε. Κατ’ αρχάς είναι οι ίδιοι οι υπάλληλοι αυτοί οι οποίοι παραπονούνται για τις απολαβές. Το αν ένας φορέας αμείβεται ή όχι, προφανώς προκύπτει μέσα στο ενιαίο μισθολόγιο από το μέσο όρο των απολαβών των υπαλλήλων. Μιλάμε για πάρα πολλούς νεοεισερχόμενους και πάρα πολλούς δευτεροβάθμιας εκπαίδευσης, εξ ου και έχουμε χαμηλές αποδοχές κατά μέσο όρο του φορέα αυτού σε σύγκριση με τον υπόλοιπο δημόσιο τομέα. Και αν τελικά έχουμε εμείς λάθος, τότε γιατί δεν πάνε κι άλλοι να δουλέψουν για το «Ελληνικό Κτηματολόγιο»; Κι αν έχουμε εμείς λάθος, γιατί πάτε και τους δίνετε μπόνους; Αφού είναι τόσο καλά αμειβόμενοι, γιατί τους δίνετε μπόνους;

Και το τρίτο, μας είπατε ότι θα πρέπει να είμαστε πολύ προσεκτικοί στην κριτική που σας ασκούμε, ιδίως στο Κτηματολόγιο. Προφανώς. Από εμάς μόνο προσοχή, μόνο μελέτη και μόνο τεκμηριωμένες προτάσεις. Μας ζητήσατε να σας αφήσουμε να δουλέψετε. Βεβαίως. Αυτή είναι η δουλειά σας, να δουλεύετε για τις μεγάλες μεταρρυθμίσεις. Θα σας αφήσουμε να δουλέψετε.

Αυτό που θα μας αφήσετε όμως να κάνουμε κι εμείς είναι να σας ελέγχουμε, να μην σας αφήσουμε ανέλεγκτους και ανεξέλεγκτους. Αυτή είναι η δουλειά μας και αυτή είμαστε αποφασισμένοι να την κάνουμε. Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε Πρόεδρε, παρακαλώ τον λόγο για να απαντήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε Μάντζο, δεν ισχύει αυτό που είπατε. Δεν αναλαμβάνουν ιδιώτες τις αποφάσεις για τις μεταγραφές. Δεν έχετε διαβάσει καλά το νομοσχέδιο. Άλλο να μας ελέγχετε, να μη μας αφήνετε να πάρουμε ανάσα, αλλά τουλάχιστον διαβάστε αυτά τα οποία νομοθετούμε.

Όσο για τους μισθούς των εργαζομένων, το επιχείρημα περί μέσου όρου ειλικρινά δεν το καταλαβαίνω. Ένας εργαζόμενος με την πορεία που έχει, τα κριτήρια τα οποία έχει, λαμβάνει τον μισθό που προβλέπεται από το ενιαίο μισθολόγιο. Τι σχέση ο μέσος όρος και πότε έχει διοριστεί; Αν έχουν διοριστεί πρόσφατα, καταρρίπτεται το άλλο επιχείρημά σας, ότι δεν έχουμε κάνει τίποτα για τη στελέχωση. Αποφασίστε, λοιπόν. Να μας κάνετε κριτική για το ένα ή για το άλλο, για το άλφα ή για το βήτα;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Χήτας έχει τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, επειδή θεωρώ ότι και οι δύο εκπροσωπούμε τη γενιά των νέων πολιτικών και θέλω να πιστεύω ότι εκφράζουμε μια άλλη νοοτροπία, θα πρέπει να έχετε στο μυαλό σας ότι όταν μιλάτε –επειδή έχουμε πάρει μια κληρονομιά κι εσείς τώρα που είστε Υπουργός κι εγώ που είμαι ένας απλός Βουλευτής για δεύτερη θητεία- και ακούει κάποιος ότι ο διευθυντής του γραφείου του Υφυπουργού ορίστηκε –και ικανός να είναι ο άνθρωπος, προσέξτε τι λέω τώρα- προϊστάμενος στο Κτηματολόγιο, εντάξει, υπάρχει η δικαιολογία ή η αιτιολογία κανείς να σκεφτεί πονηρά και ανάποδα. Δεν τον ξέρω τον άνθρωπο. Πάντως να ξέρετε ότι η πολιτική έρχεται από κάποια θολά νερά. Οπότε μη μας μαλώνετε –γενικώς την Αντιπολίτευση λέω- γι’ αυτό το πράγμα. Δεν είναι και ό,τι πιο φυσιολογικό. Και μαζί με τα ξερά καίγονται και τα χλωρά πολλές φορές, αλλά μην ενίστασθε τόσο πολύ για κάτι τέτοιο, είναι φυσιολογικό.

Ως προς το μπόνους, έχουμε ξεκαθαρίσει ότι θα το υπερψηφίσουμε. Απλά, μην το παρουσιάζετε ότι όποιος δουλεύει θα πληρώνεται. Λέτε τώρα: Θα το παίρνουν οι διεκπεραιωτές. Όποιος διεκπεραιώνει υποθέσεις και παίρνει και στο σπίτι και δουλεύει παραπάνω, θα πληρώνεται.

Απλά, για να φτάσει μία υπόθεση στη διεκπεραίωση, κύριε Υφυπουργέ, κάποιοι άνθρωποι από πίσω έχουν δουλέψει. Δηλαδή, δεν είναι μόνο οι διεκπεραιωτές, είναι και άλλοι! Είναι και άλλοι από πίσω που δουλεύουν για να φτάσει στο τελικό στάδιο για να γίνει η διεκπεραίωση. Το ποια γραφεία δούλεψαν σήμερα, το να δουλέψουν ένας ή δύο υπάλληλοι, παραδείγματος χάριν, στην Πάτρα ή οπουδήποτε αλλού, που αναφερθήκατε…

Γιατί μαθαίνω ότι η απεργιακή κινητοποίηση άγγιξε το 80% και μακριά από εμάς τα συνδικαλιστικά και τα απεργιακά, το ξέρετε, τον καλώς εννοούμενο συνδικαλισμό τον θέλουμε, αλλά όταν δουλεύει ένα γραφείο με έναν ή δύο υπαλλήλους, οι οποίοι δεν απήργησαν σήμερα, δεν σημαίνει ότι δουλεύει. Να κοιτάμε την ουσία, όχι μόνο εντυπώσεις. Και, προσέξτε, υπερψηφίζουμε το άρθρο 8, απλά δεν θέλω να μας περνάτε για εύκολους.

Είπατε ότι είναι χίλιοι εκατό υπάλληλοι για χίλιες πεντακόσιες υποθέσεις. Σωστά; Σωστά. Οι χίλιοι εκατό υπάλληλοι, κύριε Υπουργέ, δεν είναι χίλιοι εκατό διεκπεραιωτές. Μέσα στους χίλιους εκατό υπαλλήλους του Κτηματολογίου υπάρχουν αυτοί που ολοκληρώνουν το Κτηματολόγιο, το νομικό τμήμα, τις οικονομικές υπηρεσίες, αυτοί που ασχολούνται με τα δασικά, με την κτηματογράφηση, έχει πάρα πολλούς υπαλλήλους. Δεν σημαίνει ότι κάθε ένας από αυτούς ασχολείται με μια διεκπεραίωση καθημερινά. Μην προσπαθούμε μέσα από αριθμούς ή τεχνάσματα ή πολιτικά άλματα, αν θέλετε, στον λόγο μας να μας παρασύρετε και να πούμε: Καλά, είναι τρελοί αυτοί στην Αντιπολίτευση; Χίλιοι εκατό για χίλιες πεντακόσιες. Εμείς θέλουμε να το κάνουμε περισσότερο και δεν θέλει η τρελή Αντιπολίτευση.

Δεν είναι ακριβώς έτσι. Θέλουμε περισσότερη ειλικρίνεια. Γι’ αυτό επικαλέστηκα, αν θέλετε, και τη νέα γενιά που εκπροσωπούμε και εμείς και εσείς.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε.

Τον λόγο τώρα λέει ο κ. Γεώργιος Κοτρωνιάς από τη Νέα Δημοκρατία και μετά ο κ. Αθανασίου.

**ΓΕΩΡΓΙΟΣ ΚΟΤΡΩΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θέλω ξεκινώντας να ευχηθώ περαστικά στον αστυνομικό μας που δίνει τη δική του μάχη και θέλω να μην ξεχνάμε ότι οι αστυνομικοί είναι σάρκα από τη σάρκα της ελληνικής κοινωνίας, είναι σκληρά εργαζόμενοι, που αξίζουν της εκτίμησής μας και του σεβασμού μας.

Έρχομαι τώρα στο νομοσχέδιό μας. Το Εθνικό Κτηματολόγιο είναι μία διαχρονική αμαρτία του ελληνικού δημοσίου, μία επί πολλές δεκαετίες διαδοχική στρεβλή αντιμετώπιση ενός από τα πιο σημαντικά θέματα για τη χωροταξική οργάνωση της πατρίδας μας, αφού είμαστε η τελευταία χώρα στην Ευρώπη που ακόμα δεν έχει ολοκληρώσει το Κτηματολόγιό της.

Όταν μιλούσαμε μέχρι σήμερα για επενδύσεις, για σχέδια πόλεων, για δασικούς χάρτες, γενικά για την οργάνωση του δημόσιου χώρου, αλλά και τη χωροταξική διευθέτηση όλων των εκτάσεων στην πατρίδα μας, μιλούσαμε μάλλον θεωρητικά, γιατί αν δεν υπάρχει ολοκληρωμένο το Κτηματολόγιο, τίποτα από όλα αυτά δεν μπορεί να εξελιχθεί, να αποκτήσει πρακτική ισχύ, για να μπορεί πλέον καθένας να ξέρει πού μπορεί να φτιάξει τι, σε ποιον ανήκει αυτό, έτσι ώστε ο δημόσιος και ιδιωτικός βίος να μπουν σε μία τροχιά κανονικότητας και να ξέρει το κράτος και πού μπορεί να επενδύσει, τι χρήση έχουν οι εκτάσεις αυτές, σε ποιον ανήκουν, αλλά καθένας από εμάς τι έχει και τι μπορεί να αφήσει στα παιδιά του.

Η εντολή του Πρωθυπουργού είναι το 2025 η Ελλάδα να έχει ολοκληρωμένο Κτηματολόγιο και με το παρόν νομοσχέδιο γίνεται μία σημαντική προσπάθεια να ξεπεραστούν αγκυλώσεις του παρελθόντος, να παρακαμφθούν γραφειοκρατικά εμπόδια και να βελτιωθούν τόσο οι διαδικασίες εγγραφής όσο και οι διαδικασίες ενστάσεων και διευθέτησης σφαλμάτων, που όλα αυτά τα χρόνια συνέβαλαν στις μεγάλες καθυστερήσεις και στην ταλαιπωρία του κόσμου.

Πρώτα από όλα, αξίζει να τονίσω ότι με μια σειρά άρθρων στο νέο νομοσχέδιο γίνεται προσπάθεια να αυξηθεί ο αριθμός των επιστημόνων που μπορούν να επεξεργαστούν δεδομένα, ώστε να έχουμε γρηγορότερα αποτελέσματα, αλλά και να απλουστευθούν κάποια βήματα της όλης διαδικασίας που αποδεδειγμένα αποτελούσαν φρένο στην ολοκλήρωσή της.

Με το άρθρο 7 επιλύεται το πρόβλημα με τις απαλλοτριωμένες εκτάσεις φορέων του δημοσίου που δεν έχουν καταχωρισθεί και φαίνονται ως αγνώστου ιδιοκτήτη.

Και με την ευκαιρία αυτή επιτρέψτε μου να τονίσω ότι πρέπει να προχωρήσει και να ξεμπλοκάρει η διαδικασία για τα καταπατημένα οικόπεδα του δημοσίου, τα οποία ο κόσμος τα διαχειρίζεται, τα νέμεται για πάρα πολλά χρόνια, τα μεταβίβαζε όλα αυτά τα χρόνια στα παιδιά του και εδώ εμείς ψηφίσαμε έναν νόμο ο οποίος λύνει το πρόβλημα αυτό και ο οποίος έναντι συγκεκριμένου τιμήματος μπορεί να δώσει μόνιμους τίτλους, νόμιμους τίτλους στους ιδιοκτήτες. Αυτό, λοιπόν, είναι αυτό στο οποίο αναφέρθηκε και ο συνάδελφος κ. Σπάνιας και ο συνάδελφος κ. Κωτσός. Νομίζω ότι είναι ευκαιρία τώρα να ενταχθεί, να προχωρήσει η διαδικασία αυτή και να μπορέσει επιτέλους να δώσει το κράτος έναντι τιμήματος τους τίτλους, όπως έχουμε ψηφίσει στον νόμο τον οποίο εμείς εδώ πάλι ψηφίσαμε.

Με το άρθρο 10 επιταχύνεται ο νομικός έλεγχος στο Κτηματολόγιο με την απαλοιφή ενός σταδίου, αφού δεν απαιτείται πλέον σύμφωνη γνώμη των προϊσταμένων.

Με το άρθρο 11 διευρύνεται ο κατάλογος των προσώπων που μπορούν να ασκούν νομικό έλεγχο, ώστε να έχουμε πιο γρήγορη διεκπεραίωση των αιτήσεων, ενώ με το άρθρο 13 διευρύνεται η δεξαμενή των μηχανικών που είναι διαπιστευμένοι για το Κτηματολόγιο και προστίθενται στους διπλωματούχους μηχανικούς του ΤΕΕ και οι πτυχιούχοι μηχανικοί τεχνολογικής εκπαίδευσης, έτσι ώστε να αυξήσουμε τον αριθμό των επιστημόνων που μπορούν να απασχοληθούν στη διαδικασία του Κτηματολογίου, ενώ γίνεται πιο ευέλικτη και πιο άμεση η απορρόφηση των μηχανικών στο Κτηματολόγιο, αφού δεν απαιτείται πλέον η διετία για την εγγραφή στο σχετικό μητρώο.

Με το άρθρο 18 δίδεται μεγαλύτερη ευελιξία για την πλήρωση των κενών οργανικών θέσεων που διαθέτει το Κτηματολόγιο, κατοχυρώνονται οι θέσεις εργασίας για το προσωπικό με σχέση εργασίας ιδιωτικού δικαίου αορίστου χρόνου στα ειδικά άμισθα υποθηκοφυλακεία, ενώ με το άρθρο 19 γίνεται πιο άμεσα η κάλυψη των θέσεων προϊσταμένων Κτηματολογικών Γραφείων με απορρόφηση από προηγούμενη προκήρυξη.

Παράλληλα, χορηγείται επίδομα θέσης ευθύνης στους προϊσταμένους και προβλέπεται με το άρθρο 21 για πρώτη φορά μπόνους επιπλέον των κανονικών απολαβών για τους εργαζομένους, που συνδέεται, βέβαια, με την επίτευξη προσωπικών στόχων.

Στο άρθρο 24 σε συνδυασμό με το άρθρο 34 προβλέπεται η κατάργηση του πιστοποιητικού μη οφειλής ΤΑΠ στις μεταβιβάσεις ακινήτων, χωρίς, βέβαια, να θίγεται κάθε δήμος, αφού είναι υποχρεωτικό το Κτηματολόγιο να ενημερώνει τον δήμο για τις αλλαγές στο ιδιοκτησιακό καθεστώς ενός ακινήτου αλλά και για το συνολικό εμβαδόν του.

Με το άρθρο 25 καταργείται ακόμα ένα γραφειοκρατικό εμπόδιο. Συγκεκριμένα, αντί για πολλά αποσπάσματα κτηματολογικού διαγράμματος απαιτείται πλέον ένα, όταν -ασφαλώς, έτσι;- αφορά το ίδιο οικόπεδο και αντιμετωπίζεται το πρόβλημα με την υπέρβαση των χιλιοστών που πάγωνε μέχρι σήμερα τη διαδικασία καταχώρισης στα κτηματολογικά βιβλία. Αυτό σημαίνει απλοποίηση της διαδικασίας, μικρότερη ταλαιπωρία, αλλά και μικρότερο κόστος για κάθε πολίτη.

Με το άρθρο 34 καταργείται πλέον η προσκόμιση δήλωσης φόρου μεταβίβασης στο Κτηματολόγιο. Επιτάχυνση της διαδικασίας έχουμε και σε περίπτωση ψηφιακής υποβολής των αντιγράφων των συμβολαίων μέσω της πλατφόρμας του ηλεκτρονικού φακέλου του ακινήτου, αφού καταργούνται και άλλες κατηγορίες εγγράφων, όπως το απόσπασμα κτηματολογικού διαγράμματος, το κτηματολογικό διάγραμμα και το ηλεκτρονικό διάγραμμα.

Το νομοσχέδιο προβλέπει και συγκεκριμένες παρατάσεις, για να μπορέσουμε να διευκολύνουμε την όλη διαδικασία, όπως παραδείγματος χάριν με το άρθρο 5 στο οποίο προβλέπεται παράταση μέχρι τις 31-11-2024, για να μπορέσουν οι πολίτες να κάνουν είτε αγωγή διόρθωσης πρώτων εγγραφών, είτε αίτηση πρόδηλου σφάλματος ή αγωγή για όσα ακίνητα έχουν χαρακτηριστεί ως αγνώστου ιδιοκτήτη είτε βέβαια και για εκπρόθεσμες δηλώσεις στην περιοχή της κτηματογράφησης, ενώ με το άρθρο 27 δίνεται παράταση ενός έτους για τη μελέτη, ταξινόμηση των δεδομένων από τη Γενική Γραμματεία Πληροφοριακών Συστημάτων του Υπουργείου.

Επίσης, δίνεται η δυνατότητα μέχρι το τέλος του 2024 το Εθνικό Κέντρο Τεκμηρίωσης και Ηλεκτρονικού Περιεχομένου να χρησιμοποιεί τους χώρους του Εθνικού Ιδρύματος Ερευνών.

Στέκομαι σε τρία σημεία του νομοσχεδίου που τα θεωρώ σημαντικά.

Το πρώτο είναι ο ψηφιακός φάκελος, η μεταβίβαση του ακινήτου που εγγυάται εύκολα και γρήγορα χωρίς ταλαιπωρία καταχώριση της πράξης, προσφέροντας μεγαλύτερη ασφάλεια δικαίου για όλους τους πολίτες και αποτελεί σημαντικό βήμα προς όφελος της κοινωνίας, αλλά και της οικονομίας της χώρας μας.

Δεύτερον, η υποχρεωτική Πλατφόρμα Νομικού Ελέγχου για τις γραπτές πράξεις από 1η Ιανουαρίου του 2024, με την οποία προχωράμε δυναμικά στη νέα ψηφιακή ταχύτερη εποχή για το Κτηματολόγιο και τρίτον, προκρίνεται η διαδικασία διόρθωσης των πρόδηλων σφαλμάτων στα κτηματολογικά γραφεία και όχι στα δικαστήρια ανέξοδα και πιο γρήγορα για τους πολίτες και για αυτό στο νομοσχέδιο περιγράφονται οι περιπτώσεις στις οποίες οφείλει αυτεπάγγελτα ο προϊστάμενος κάθε γραφείου να κάνει τη διόρθωση, αλλιώς θα πρέπει να αιτιολογήσει την άρνησή του, σταματώντας έτσι την ταλαιπωρία που έχουν βιώσει όσοι ασχολούνται και επαγγελματικά με τη διαδικασία αυτή όλα αυτά τα χρόνια.

Κυρίες και κύριοι συνάδελφοι, κλείνοντας, επιθυμώ να τονίσω ότι με το νομοσχέδιο αυτό καταδεικνύεται η πολιτική βούληση της Κυβέρνησής μας να κλείσει επιτέλους τη μεγάλη αυτή εθνική εκκρεμότητα που επί πολλές δεκαετίες έχει γίνει το γεφύρι της Άρτας και το όνειδος της κρατικής γραφειοκρατίας και αποτελεσματικότητας. Και είμαι σίγουρος ότι και οι πλέον δύσπιστοι θα διαπιστώσουν ότι πλέον με γρήγορα βήματα, αξιοποιώντας τη σύγχρονη τεχνολογία, θα καταφέρουμε το 2025 να έχουμε και εμείς ως ευρωπαϊκή χώρα ένα ολοκληρωμένο Κτηματολόγιο, με ό,τι αυτό συνεπάγεται για την οργάνωση του χώρου στην πατρίδα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Χαράλαμπος Αθανασίου, Βουλευτής της Νέας Δημοκρατίας και θα συνεχίσει μετά ο κ. Παναγής Καππάτος πάλι από τη Νέα Δημοκρατία.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Πρόεδρε, πριν εισέλθω στην εισήγησή μου θα ήθελα να αναφερθώ στις αιτιάσεις που ακούστηκαν σε αυτή την Αίθουσα όσον αφορά τα μέτρα που έλαβε η Κυβέρνηση για την αντιμετώπιση της βίας.

Θα ήθελα να πω ότι στα κράτη δικαίου η βία αντιμετωπίζεται, κυρίες και κύριοι συνάδελφοι, με ψυχραιμία και σύνεση και όχι εν θερμώ. Και βεβαίως, ο χρόνος θα δείξει αν χρειαστεί να παρθούν άλλα μέτρα ανάλογα με το πώς θα πάει η όλη συμπεριφορά και στην προκειμένη περίπτωση των φιλάθλων.

Κύριε Υπουργέ, κυρίες και κύριοι συνάδελφοι, βασική ρήτρα του Συντάγματός μας ορίζει -αναφέρομαι στο άρθρο 17- ότι η ιδιοκτησία τελεί υπό την προστασία του κράτους. Στην προστασία της ιδιοκτησίας στοχεύουν οι ρυθμίσεις του νομοσχεδίου που έρχεται σήμερα προς ψήφιση στην Ολομέλεια. Η Κυβέρνηση διά στόματος του Πρωθυπουργού, αλλά και του αρμόδιου Υφυπουργού, του κ. Κυρανάκη, δήλωσε ότι το κράτος δεν θέλει να πάρει την περιουσία των πολιτών. Και αυτό είναι σαφές και περιττεύει κάθε άστοχη και σκόπιμη παραφιλολογία.

Με το παρόν νομοσχέδιο επιλύονται δυσλειτουργίες του παρελθόντος και δίδεται διέξοδος στους ιδιοκτήτες που ταλαιπωρούνται για πάρα πολλά χρόνια με λανθασμένες εγγραφές ή με ελλείψεις στοιχείων των εγγραφών.

Μου έκανε εντύπωση ότι ο Υφυπουργός κ. Κυρανάκης με ευθύτητα και ειλικρίνεια αναγνώρισε και στη σημερινή συζήτησή μας την προβληματική κατάσταση του Κτηματολογίου, παθογένειες οι οποίες αντιμετωπίζονται με το παρόν νομοσχέδιο.

Πράγματι οι παθογένειες του Κτηματολογίου ξεκίνησαν από το μακρύ 1995 και ακόμη βρισκόμαστε στην αρχή, χωρίς η χώρα μας να έχει αποκτήσει σύγχρονο και λειτουργικό Κτηματολόγιο. Έτσι, ύστερα από τόσες δυσκολίες και αστοχίες όλα αυτά τα χρόνια, ενδεχομένως εύλογα κάποιος θα δυσπιστούσε για τη δυνατότητα της χώρας μας να αποκτήσει ένα σύγχρονο Κτηματολόγιο, έτσι ώστε ο κάθε πολίτης να ξέρει ποια είναι η περιουσία του για να μπορεί να την αξιοποιήσει, αλλά και κάθε επενδυτής να γνωρίζει σε τι ακίνητο επενδύει.

Η νέα παράταση που δίδεται με το άρθρο 5 του νομοσχεδίου μέχρι τέλος Νοεμβρίου 2024 επιλύει το ζήτημα της έγκαιρης συλλογής όλων των στοιχείων για την οριστικοποίηση των πρώτων εγγραφών των γεωτεμαχίων. Να θυμίσω ότι η οριστικοποίηση αυτή γίνεται πριν το 2025, χρόνο για τον οποίο δεσμεύτηκε ο Πρωθυπουργός για την ολοκλήρωση του Κτηματολογίου για τον άγνωστο ιδιοκτήτη. Αυτό συμβολίζει η παράταση μέχρι τον Νοέμβριο του 2024, όπως χαρακτηριστικά τόνισε στην επιτροπή ο κύριος Υφυπουργός, αλλά και πριν λίγο καιρό εντός της Βουλής. Να μη στερηθεί, δηλαδή, κανένας πολίτης την περιουσία του. Αυτός είναι ο στόχος, κυρίες και κύριοι συνάδελφοι, αλλά και η φιλοσοφία του νομοθετήματος.

Ενδοιασμοί που ακούστηκαν στην Αίθουσα αυτή για τη λειτουργικότητά του ως προς την επάρκεια του προσωπικού κ.λπ. είναι ζητήματα που καθορίζονται με κανονιστικές διατάξεις. Αυτό που προέχει είναι ο στόχος, η ratio του νομοθετήματος. Ήδη ο Υπουργός ανέφερε ότι οι περισσότεροι υπάλληλοι θα έχουν το δικαίωμα υπογραφής. Αυτό είναι μια κανονιστική διάταξη για την καλή λειτουργία του.

Με το παρόν νομοσχέδιο, όπως τόνισε και ο εισηγητής μας κ. Μπαρτζώκας, συνεχίζεται το μεταρρυθμιστικό έργο της Κυβέρνησης και του Υπουργείου Ψηφιακής Διακυβέρνησης με στόχο την καταπολέμηση της γραφειοκρατίας, με συνέπεια τη διευκόλυνση των συναλλασσόμενων πολιτών και επαγγελματιών, όπως των δικηγόρων και των συμβολαιογράφων σε ζητήματα που χρήζουν ιδιαίτερης αντιμετώπισης. Και είναι γνωστές οι καθυστερήσεις και οι δυσκολίες που κατά τη διαδικασία μεταβίβασης των ακινήτων αντιμετωπίζουν οι πολίτες, οι δικηγόροι και οι συμβολαιογράφοι.

Με τις ρυθμίσεις που εισάγονται με το νομοσχέδιο επιταχύνονται οι διαδικασίες. Συγκεκριμένα, αντιμετωπίζονται οι εκκρεμείς μεταγραφές ακινήτων, οι οποίες ανέρχονται σε δεκάδες χιλιάδες με κίνδυνο, όπως υπολογίζουν οι υποθηκοφύλακες, να αυξηθούν ακόμη περισσότερο με την υπαγωγή από τον προσεχή Ιανουάριο των υποθηκοφυλακείων στο Εθνικό Κτηματολόγιο. Οι καθυστερήσεις αυτές με τις ουρές έξω από τα κτηματολογικά γραφεία από τα μαύρα χαράματα με ανεύθυνους διαμεσολαβητές προς δήθεν διεκπεραίωση της υπόθεσης έναντι αμοιβής σε συνδυασμό με την ατελείωτη γραφειοκρατία είχαν ως συνέπεια την ταλαιπωρία των συναλλασσομένων και την αποθάρρυνση των επενδυτών.

Πολλές από τις αστοχίες αυτές περιορίστηκαν εδώ και δύο μήνες περίπου με τις παρεμβάσεις του Υπουργείου με συνέπεια να αρχίσει να εμπεδώνεται το αίσθημα ασφάλειας στις συναλλαγές. Προς αυτή την κατεύθυνση κινούνται και οι ρυθμίσεις του νομοσχεδίου. Συγκεκριμένα, δεν υφίσταται πλέον υποχρέωση προσάρτησης αντιγράφου κτηματολογικού διαγράμματος ούτε καν απλού αντιγράφου του κεκυρωμένου αποσπάσματος του κτηματολογικού και ηλεκτρονικού διαγράμματος.

Επιπλέον, καταργείται η προσκόμιση δήλωσης φόρου μεταβίβασης στο Κτηματολόγιο, αφού πλέον θα συλλέγεται διαλειτουργικά από συμβολαιογράφο ήδη πριν από τη σύνταξη του συμβολαίου. Καταργείται η πολλαπλή προσκόμιση αποσπάσματος κτηματολογικού διαγράμματος σε περίπτωση διηρημένων ιδιοκτησιών κειμένων εντός του ίδιου γεωτεμαχίου, όταν βέβαια οι οριζόντιες ιδιοκτησίες μεταβιβάζονται με την ίδια πράξη.

Επίσης, καταργείται η υποχρέωση προσκόμισης βεβαίωσης μη οφειλής τέλους ακίνητης περιουσίας, ζήτημα που όχι σπάνια μπορούσε να ματαιώσει και αυτή ακόμη τη σύναψη της σύμβασης, λόγω καθυστέρησης έκπτωσής του από τους δήμους.

Όσον αφορά τη διόρθωση των προδήλων σφαλμάτων, επιδιώκεται να γίνονται στα κτηματολογικά γραφεία και όχι στα δικαστήρια, πιο γρήγορα και χωρίς πρόσθετες δαπάνες για τους πολίτες. Έτσι, ο προϊστάμενος κάθε κτηματολογικού γραφείου υποχρεούται για συγκεκριμένες περιπτώσεις να προβεί στις διορθώσεις αυτεπαγγέλτως. Διαφορετικά, πρέπει να αιτιολογεί την άρνησή του.

Και εδώ τίθεται το εξής ερώτημα: Λύνονται όλα τα ζητήματα; Ενδεχομένως όχι, αλλά οι αστοχίες ή οι παραλείψεις που θα αναδειχθούν, κατά την εφαρμογή του νομοθετήματος, είμαστε εδώ για να τις διορθώσουμε με νεότερο νομοθέτημα, κάτι που δεν είναι πρωτόγνωρο. Άλλωστε, η καλή νομοθέτηση προϋποθέτει να αλλάζουν ή να συμπληρώνονται τα νομοθετήματα με τόλμη, όταν χρειάζεται αυτή η διόρθωση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Τέλος, θέλω να εξάρω τη συμβολή του Προέδρου του Κτηματολογίου κ. Σακαρέτσιου και των συνεργατών του για τη σοβαρή δουλειά που έκαναν στη διαμόρφωση του νομοσχεδίου και ειδικότερα στα ζητήματα για τις ρυθμίσεις που αφορούν την επίλυση δισεπίλυτων ζητημάτων στα κτηματολόγια της πατρίδας μου, της Λέσβου, αλλά και της Λευκάδας -σε αυτό θα αναφερθεί και ο κ. Καββαδάς, με τον οποίο είχαμε συνεργασία για την επίλυση των θεμάτων αυτών με τη βοήθεια του Υπουργού- και της Χίου. Πρόκειται για προβλήματα που η Κυβέρνησή μας παρέλαβε το 2019. Όμως, δεν έχει νόημα να ασχοληθώ σήμερα με το τι παραλάβαμε σχετικά με τα ζητήματα αυτά.

Έτσι, με τις ρυθμίσεις που αφορούν κυρίως τα πιο πάνω νησιά μας δίνεται, όπως προανέφερα, μία οριζόντια παράταση μέχρι τέλος Νοεμβρίου του 2024 για τη συλλογή όλων των στοιχείων για την οριστικοποίηση των πρώτων εγγραφών των γεωτεμαχίων. Ξεκινά εντός του Μαρτίου του 2024 πιλοτικό πρόγραμμα κτηματογράφησης σε πέντε επιλεγμένες ενότητες σε διακόσια ενενήντα γεωτεμάχια της Λέσβου.

Το Κτηματολόγιο σε συνεργασία με το Τεχνικό Επιμελητήριο και με χρήση στοιχείων που παρέχει ο ανάδοχος θα προετοιμάσουν και θα παραδώσουν τους φακέλους στους ιδιοκτήτες. Στους φακέλους που θα κληθούν να παραλάβουν από το κτηματολογικό γραφείο οι ιδιοκτήτες θα περιλαμβάνονται τα διαγράμματα της ιδιοκτησίας τους, σύμφωνα με τις υποδείξεις που είχαν κάνει, κατά τις αυτοψίες, όπου θα φαίνονται και οι πλευρές στις οποίες υπάρχουν όμοροι που δεν έχουν συμφωνήσει. Οποιαδήποτε νομική συνδρομή και έλεγχος χρειαστεί -και προσέξετε το αυτό!- για την εξέλιξη της διαδικασίας θα παρασχεθεί κεντρικά από το Ελληνικό Κτηματολόγιο.

Επιπλέον, σύμφωνα με το Κτηματολόγιο, οι κοινοποιήσεις στους όμορους θα γίνουν με δικαστικούς επιμελητές από τους ιδιοκτήτες. Όσοι όμοροι δεν εμφανιστούν θα θεωρηθεί ότι συναινούν σιωπηρά.

Τέλος, θεσμοθετείται ειδικό πλαίσιο επίλυσης σε μεμονωμένα γεωτεμάχια εντός περιοχών επαναπροσδιορισμού. Έτσι, με τις ρυθμίσεις αυτές δεν θα στερηθεί κανείς την ιδιοκτησία του και στα νησιά μας. Γι’ αυτό, κύριε Υφυπουργέ, κύριε Κυρανάκη, θα ήθελα να σας ευχαριστήσω και εκ μέρους των συμπατριωτών μου, γιατί αντιληφθήκατε αμέσως το πρόβλημα στα νησιά μας και τους κινδύνους που εγκυμονούσε η κατάσταση μέχρι σήμερα. Και έτσι, προσωπικά δώσατε λύση, όπως προανέφερα.

Κυρίες και κύριοι συνάδελφοι, με όσες βασικές ρυθμίσεις τού νομοσχεδίου ανέφερα -και δεν είναι οι μόνες- πιστεύω ότι όλοι πρέπει να συμφωνήσουμε πως γίνεται ένα αποφασιστικό βήμα προς ένα μεγάλο και χρήσιμο ψηφιακό μετασχηματισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Καππάτος, μετά ο κ. Παπαηλιού και μετά η κ. Σπυριδάκη.

Ορίστε, κύριε συνάδελφε, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αποτελεί κοινό τόπο για όλους μας σε αυτή την Αίθουσα, αλλά και για επαγγελματίες και για πολίτες έξω από αυτή η διαπίστωση πως το Ελληνικό Κτηματολόγιο βρίθει για δεκαετίες από κωλύματα και διαδικασίες που προκαλούν επανειλημμένα αγανάκτηση και απογοήτευση. Λογικό επόμενο είναι πως ένα νομοσχέδιο, όπως το υπό συζήτηση, κρίνεται ως απόλυτα αναγκαίο και θετικό, καθώς έρχεται να αντιμετωπίσει μια σειρά από προβλήματα, όπως είναι η ανάγκη για επιτάχυνση της εκκαθάρισης του Ελληνικού Κτηματολογίου από τις εκατοντάδες χιλιάδες εκκρεμότητες στις μεταγραφές ακινήτων, θέματα που, όπως είναι εύλογο, προκαλούν ανασφάλεια δικαίου, αλλά καθιστούν και εξαιρετικά χρονοβόρες τις καταχωρίσεις πράξεων.

Τα παραδείγματα που θα μπορούσαμε να αναφέρουμε για την ανεπάρκεια της υπάρχουσας κατάστασης είναι πάμπολλα και δεν αφορούν μόνο τους πολίτες και τους επαγγελματίες, αλλά και την ίδια τη λειτουργία του κράτους και την καλώς εννοούμενη γραφειοκρατία.

Άλλωστε, γραφειοκρατία στην πραγματικότητα είναι ό,τι αφορά τη διακυβέρνηση μέσω γραφείων και τη διεκπεραίωση διοικητικών υποθέσεων σχετικών με τις δημόσιες υπηρεσίες, αλλά λόγω ακριβώς των κακών πρακτικών, νομοθεσιών και κουλτούρας οδηγηθήκαμε στη σημερινή αρνητική υφή της έννοιας, την οποία με το νομοσχέδιο προσπαθούμε να αντιστρέψουμε προς όφελος όλων μας.

Ένα από τα πολλά χαρακτηριστικά παραδείγματα που λειτουργεί αρνητικά τόσο για τα φυσικά πρόσωπα, όσο και για το ελληνικό κράτος από την πλευρά του στον τομέα του κτηματολογίου είναι τα οικόπεδα που δηλώθηκαν ως αγνώστου ιδιοκτήτη για τριάντα έξι περιοχές, στις οποίες το κτηματολόγιο έκλεισε από το 2018. Το Υπουργείο Ψηφιακής Διακυβέρνησης έρχεται μέσα από το παρόν νομοσχέδιο να δώσει διέξοδο στους πολίτες που για οποιονδήποτε λόγο δεν δήλωσαν τα ακίνητά τους σε αυτά τα πρώτα προγράμματα κτηματογράφησης, με αποτέλεσμα αυτά να καταγραφούν ως αγνώστου ιδιοκτήτη. Δίνεται, λοιπόν, η δυνατότητα να τα δηλώσουν τώρα και μάλιστα χωρίς να πρέπει να προσφύγουν δικαστικά.

Ακόμη, το νομοσχέδιο έρχεται να καλύψει την ανάγκη της ψηφιοποίησης, όπως έχει συμβεί επί Κυβερνήσεως Νέας Δημοκρατίας σε πολλούς τομείς του δημοσίου. Η ψηφιοποίηση των διαδικασιών θα απλοποιήσει και θα επιταχύνει τις διαδικασίες, θα μειώσει τα διοικητικά βάρη και θα διευκολύνει τις συναλλαγές και την αξιοποίηση της ιδιωτικής ακίνητης περιουσίας.

Ακόμη, σημαντικά βήματα γίνονται και στο ζήτημα της στελέχωσης του Κτηματολογίου, αφού παρέχεται μεγαλύτερη ευελιξία στο νομικό πρόσωπο δημοσίου δικαίου «Ελληνικό Κτηματολόγιο» για την πλήρωση των κενών οργανικών θέσεων κτηματολογικών γραφείων και υποκαταστημάτων τους. Ακόμη διευρύνεται και η δεξαμενή των μηχανικών που μπορούν να απορροφηθούν και γίνεται, παράλληλα, πιο ευέλικτη και άμεση, καθώς δεν απαιτείται πλέον να έχει περάσει η διετία από την εγγραφή στο σχετικό μητρώο. Είναι ένα από τα σημαντικά σημεία τα οποία παρατήρησα ότι σημείωσε και η Αξιωματική Αντιπολίτευση, καθώς απαντά σε ό,τι αφορά την υποστελέχωση της υπηρεσίας στην οποία στάθηκαν.

Ρυθμίζεται, επίσης, το μισθολογικό καθεστώς των προϊσταμένων κτηματολογικών γραφείων και υποκαταστημάτων και θεσπίζεται κίνητρο επίτευξης στόχων με τη μορφή μπόνους για το προσωπικό, το οποίο θα χορηγείται για την επίτευξη ποσοτικών στόχων.

Αντιλαμβάνεται κανείς εύκολα ότι όλα τα παραπάνω αποτελούν κίνητρα για την επιτάχυνση των διαδικασιών που ταλανίζουν για πολλά χρόνια τον τομέα του κτηματολογίου και θα διασφαλίσουν την ομαλή και απρόσκοπτη λειτουργία. Σαφώς, οι διαδικασίες που αφορούν την ψηφιακή αναβάθμιση μιας δημόσιας υπηρεσίας χρειάζονται ορισμένο χρόνο για να ολοκληρωθούν και το υπό συζήτηση νομοσχέδιο καλύπτει και το ζήτημα του αναγκαίου χρονικού διαστήματος για την ομαλή ολοκλήρωση της εγκατάστασης των κεντρικών ηλεκτρονικών εφαρμογών και πληροφοριακών συστημάτων των φορέων του δημόσιου τομέα στις αντίστοιχες «υπολογιστικές υποδομές νέφους».

Κάνουμε, φυσικά, έτσι άλλο ένα βήμα για τον τελικό στόχο που θα είναι η ενιαία εφαρμογή πολιτικής «υπολογιστικού νέφους» από το σύνολο των φορέων του δημόσιου τομέα, αλλά και η βελτίωση των τηλεπικοινωνιών των δημόσιων Υπηρεσιών.

Πριν κλείσω την ομιλία μου, θα ήθελα να σταθώ ιδιαιτέρως στην υπουργική τροπολογία για το Παρατηρητήριο Τιμών Παιδικών Παιχνιδιών, «Το καλάθι του Άγιου Βασίλη», μια κυβερνητική πρωτοβουλία για τους πιο μικρούς μας φίλους και τους γονείς τους, για να υπάρχει ο καλύτερος δυνατός έλεγχος στις τιμές πώλησης των παιχνιδιών στις άγιες ημέρες των Χριστουγέννων που ακολουθούν, καθώς αποτελούν το δώρο που κάθε παιδί περιμένει και κανένας δεν πρέπει να στερηθεί. Υπήρξαμε όλοι μας παιδιά. Πολλοί είμαστε σήμερα γονείς και μπορούμε να αναγνωρίσουμε την αξία που έχει το παιχνίδι για κάθε παιδί από τον ενθουσιασμό που γεννιέται στο ξετύλιγμα του αμπαλάζ, στις ατελείωτες ώρες διασκέδασης μέσα από την παιδική φαντασία, μέχρι τις αναμνήσεις που θα μείνουν για μια ζωή. Να μη ξεχνάμε ποτέ τα παιδιά σε αυτόν τον κόσμο των μεγάλων, καθώς εκεί κρύβεται η ελπίδα, όπως αποδεικνύουν τα ίδια τα Χριστούγεννα.

Κυρίες και κύριοι συνάδελφοι, συνοψίζοντας, το υπό συζήτηση νομοσχέδιο θα επιταχύνει τις διαδικασίες ολοκλήρωσης αλλά και διεκπεραίωσης εκκρεμοτήτων και θα ενισχύσει τη λειτουργία του Ελληνικού Κτηματολογίου. Με την ψηφιακή του αναβάθμιση μειώνουμε τη γραφειοκρατία και τις χρονοβόρες και κοστοβόρες διαδικασίες και βοηθάμε τόσο τους πολίτες, όσο και τους επαγγελματίες, να βγουν από τον κυκεώνα που τους οδηγεί η υπάρχουσα κατάσταση.

Τέλος, επιλύονται ζητήματα που αφορούν στην οργάνωση και στελέχωση του Ελληνικού Κτηματολογίου και επιπροσθέτως ζητήματα αρμοδιοτήτων του Υπουργείου Ψηφιακής Διακυβέρνησης.

Το υπό συζήτηση σχέδιο νόμου αποτελεί παράδειγμα καλής νομοθέτησης και λειτουργεί επ’ ωφελεία τόσο των πολιτών, όσο και του ίδιου του κράτους. Θα ήθελα να δώσω συγχαρητήρια στον κύριο Υπουργό για το νομοθέτημα αυτό.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Παπαηλιού έχει τώρα τον λόγο από τον ΣΥΡΙΖΑ.

Ακολουθεί η κ. Σπυριδάκη και μετά ο Κοινοβουλευτικός Εκπρόσωπος του ΣΥΡΙΖΑ κ. Ξανθόπουλος.

Ορίστε, κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, το κτηματολόγιο συνιστά ένα πολύ σημαντικό εργαλείο για τη διασφάλιση της δημόσιας και ιδιωτικής περιουσίας, την προστασία του περιβάλλοντος και του δασικού πλούτου, τη σταθερότητα των επενδύσεων, εν γένει για την ασφάλεια των συναλλαγών. Είναι ένα απολύτως αναγκαίο έργο για την ελληνική πολιτεία, η οποία έχει αργήσει δεκαετίες να το υλοποιήσει.

Το κτηματολόγιο έχει καταστεί πράγματι γεφύρι της Άρτας, όπως αναφέρθηκε και προηγουμένως και, Και βέβαια, τα τελευταία τεσσεράμισι χρόνια της διακυβέρνησης της Νέας Δημοκρατίας τα προβλήματα έχουν επιταθεί. Κατά καιρούς αρχίζει, προχωρεί, ξαναρχίζει και πάλι προχωρεί με αλλαγές, χωρίς να έχει ολοκληρωθεί ακόμη.

Επί διακυβέρνησης ΣΥΡΙΖΑ προωθήθηκε ο δημόσιος φορέας για τη μεταφορά από το προσωποκεντρικό σύστημα των μεταγραφών και υποθηκών στο κτηματοκεντρικό σύστημα με βάση το ακίνητο. Η Κυβέρνηση της Νέας Δημοκρατίας, κατά τα λεγόμενά της, επιχειρεί για μία ακόμη φορά τη συνέχιση και ολοκλήρωση του κτηματολογίου μέσω της απλοποίησης και της επιτάχυνσης των σχετικών διαδικασιών.

Όμως, το συγκεκριμένο εγχείρημα αντιμετωπίζεται από την Κυβέρνησή σας, κύριε Υπουργέ, με λάθος τρόπο ως ένα ψηφιακό έργο και γι’ αυτό άλλωστε το αντικείμενο έχει μεταφερθεί από το Υπουργείο Περιβάλλοντος στο Υπουργείο Ψηφιακής Διακυβέρνησης. Πάντως, το νομοσχέδιο εισάγεται προς ψήφιση μετά τον τεράστιο χρόνο αναμονής, τις ουρές που είχαν δημιουργηθεί έξω από τα κτηματολογικά γραφεία και την ανεπαρκή, θα έλεγα, λύση-εφαρμογή των «ψηφιακών ραντεβού» που εμφανίστηκαν εκ των υστέρων για λόγους επικοινωνιακούς.

Δημιουργούνται προβλήματα σε σχέση με την ασφάλεια δικαίου. Μάλιστα, προωθείται η εγγραφή στο κτηματολόγιο ακόμη και υποθέσεων με εκκρεμότητες. Είναι ευνόητο ότι κτηματολόγιο με εκκρεμότητες δεν είναι κτηματολόγιο. Επιπλέον, το κτηματολόγιο είναι γνωστό ότι είναι υποστελεχωμένο και οι λίγοι εργαζόμενοι που απασχολούνται σε αυτό απασχολούνται καθημερινά, εκτός από την παραλαβή, με τον νομικό έλεγχο, την καταχώριση και την έκδοση των πιστοποιητικών και βέβαια με τη διόρθωση χιλιάδων λαθών και αστοχιών της κτηματογράφησης.

Υφίσταται αδιέξοδο στα κτηματολογικά γραφεία που διαφαίνεται και από το γεγονός ότι προβλέπεται καθήκοντα νομικού ελέγχου να ανατίθενται εκτός από τον προϊστάμενο και τον αναπληρωτή προϊστάμενο του εκάστοτε κτηματολογικού γραφείου σε υπαλλήλους ΠΕ Διοικητικού ή σε προϊσταμένους αναπληρωτές και σε υπαλλήλους άλλων κτηματολογικών γραφείων! Ακόμη έχουν παραχωρηθεί αρμοδιότητες ελέγχου της νομιμότητας των δικαιολογητικών και της εγγραφής πράξεων στη βάση του Κτηματολογίου σε δικηγόρους. Και βέβαια, επαναλαμβάνω, έχετε επιτρέψει την εγγραφή στο Κτηματολόγιο ακόμη και υποθέσεων με εκκρεμότητες, που σημαίνει ότι ένα τέτοιο κτηματολόγιο δεν συνιστά Κτηματολόγιο. Και πάντως, το πρόβλημα της υποστελέχωσης δεν μπορεί να επιλυθεί με ασπιρίνες όπως η πρόβλεψη για οικονομικό κίνητρο στους εργαζόμενους βάσει του πλήθους των εγγραφών που επιτυγχάνουν. Χρειάζεται επένδυση σε ανθρώπινο δυναμικό με άμεσες προσλήψεις μόνιμου προσωπικού και βέβαια εξειδικευμένου και όχι με τη μέθοδο της απασχόλησης εξωτερικών συνεργατών, το outsourcing δηλαδή, που δεν επιτρέπει τη θεσμική συνέπεια.

Κυρίες και κύριοι συνάδελφοι, οι όποιες θετικές διατάξεις περιλαμβάνονται στο νομοσχέδιο, όπως η δυνατότητα υποβολής ψηφιακών εγγράφων για το Κτηματολόγιο, η κατάργηση προσκόμισης βεβαίωσης περί μη οφειλής ΤΑΠ για μεταβιβάσεις ή η προσπάθεια για μεταφορά των υποθέσεων υποθηκοφυλακείων σε κτηματολογικά γραφεία ή υποκαταστήματα, δεν λύνουν ένα πρόβλημα που ταλαιπωρεί πολίτες και υπηρεσίες. Με «μπαλώματα» σε ζητήματα προσωπικού όπως την καθιέρωση του μπόνους για ποσοτικούς στόχους, που είναι ένα ελάχιστο μέρος αναγνώρισης των δυσκολιών που βιώνει το προσωπικό, το πρόβλημα δεν λύνεται. Για να ολοκληρωθεί το Κτηματολόγιο, χρειάζονται γενναίες παρεμβάσεις σε επίπεδο ανθρώπινου δυναμικού να ολοκληρωθεί το Κτηματολόγιο και κυρίως μεγαλύτερα βήματα προς την ψηφιακή διαλειτουργικότητα που μπορεί να αναφέρονται στο νομοσχέδιο, όμως δεν διασφαλίζονται.

Κυρίες και κύριοι συνάδελφοι, η ολοκλήρωση της κτηματογράφησης, σε συνδυασμό με την εκπόνηση δασικών χαρτών, αποτελεί κεντρικό εργαλείο για τη βιώσιμη ανάπτυξη, για την προστασία του φυσικού περιβάλλοντος, για τις επενδύσεις, τη δημόσια περιουσία, την ακίνητη περιουσία των πολιτών, γι’ αυτό και συστήσαμε τον ενιαίο φορέα όπως συμβαίνει σε όλη την Ευρωπαϊκή Ένωση. Και πάντως το Κτηματολόγιο αποτελεί και πρέπει να αποτελέσει τη βάση για πολιτικές ανάπτυξης, χωροταξίας και βέβαια περιφερειακής ανάπτυξης, η οποία περιφερειακή ανάπτυξη έχει καταστεί είδος εν ανεπαρκεία για τη σημερινή Κυβέρνηση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε και για τον χρόνο.

Η κ. Σπυριδάκη από το ΠΑΣΟΚ έχει τον λόγο, αμέσως μετά ο κ. Ξανθόπουλος και μετά ο κ. Βρεττάκος. Μετά εσείς, κύριε Μιχαηλίδη, μετά τον κ. Βρεττάκο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω την ομιλία μου με αναφορά στο τραγικό συμβάν με τον βαρύτατο τραυματισμό του αστυνομικού στον Άγιο Ιωάννη Ρέντη. Εκφράζω τον αποτροπιασμό μου για το γεγονός και τις ευχές μου στον άτυχο συνάνθρωπό μας για γρήγορη ανάρρωση. Η πρόσφατη σύλληψη του δράστη και οι ανακοινώσεις της Κυβέρνησης δεν πρέπει να μας καθησυχάζουν, διότι η βία έχει κατακλύσει πλέον όλη την κοινωνία δημιουργώντας γενικευμένο αίσθημα ανασφάλειας στους πολίτες.

Η επανάληψη κατασταλτικών μέτρων, χιλιοειπωμένων και αναποτελεσματικών και οι συλλήψεις δεν αρκούν από μόνα τους για να δώσουν λύσεις. Απαιτείται πρόληψη, αποτελεσματική λειτουργία και επαγρύπνηση όλων των κρατικών μηχανισμών και υπηρεσιών. Απαιτούνται παρεμβάσεις στην παιδεία, απαιτείται από το πολιτικό σύστημα να δημιουργήσει τις συνθήκες εκείνες ώστε ο θυμός και η οργή να εκτονώνονται με θετικό και παραγωγικό πρόσημο και όχι με τη μορφή βίας.

Κυρίες και κύριοι συνάδελφοι, σχεδόν τριάντα χρόνια συζητούμε για το Κτηματολόγιο. Το Κτηματολόγιο είναι μια κρίσιμη μεταρρύθμιση και η πολυπόθητη ολοκλήρωσή του πρέπει να αποτελεί προτεραιότητα. Μετά από πέντε χρόνια διακυβέρνησης της Νέας Δημοκρατίας και επίλυση της υφιστάμενης κατάστασης δεν διαφαίνεται να επέρχεται. Μάλλον κάποια συμφέροντα δεν το επιθυμούν.

Ως ΠΑΣΟΚ είχαμε θεωρήσει λανθασμένη τη βίαιη μεταφορά της αρμοδιότητας του Ελληνικού Κτηματολογίου από το Υπουργείο Περιβάλλοντος στο Υπουργείο Ψηφιακής Διακυβέρνησης και είχαμε επισημάνει ότι δεν θα λύσει το πρόβλημα, διότι ο φορέας του Κτηματολογίου πραγματοποιεί σύνθετες νομικές διεργασίες τις οποίες το Υπουργείο Ψηφιακής Διακυβέρνησης δεν θα μπορούσε επαρκώς να τις επεξεργαστεί.

Η Κυβέρνηση δεν μας άκουσε και ψήφισε τον ν.4821/2021 με τον φιλόδοξο τίτλο «Εκσυγχρονισμός του Ελληνικού Κτηματολογίου» και έτσι αναγκάζεται σήμερα να επανανομοθετήσει εισάγοντας το συζητούμενο νομοσχέδιο. Κάποιες διατάξεις είναι θετικές, κάποιες άλλες είναι οι επαναλήψεις με ελάχιστες αλλαγές, όπως αυτές που αφορούν το πρόδηλο λάθος και κάποιες άλλες προβληματικές. Συνολικά δεν αντιμετωπίζεται ουσιαστικά και αποτελεσματικά το πρόβλημα της ολοκλήρωσης του Κτηματολογίου.

Κυρίες και κύριοι συνάδελφοι, οι εργαζόμενοι του Κτηματολογίου δεν επαρκούν, παρά τις υπερωρίες και τη δουλειά στο σπίτι. Είναι αριθμητικά λίγοι και απασχολούνται καθημερινά με την παραλαβή, τον νομικό έλεγχο, την καταχώριση, την έκδοση πιστοποιητικών και τη διόρθωση χιλιάδων λαθών και αστοχιών της κτηματογράφησης. Έχουν κλείσει πολλά υποθηκοφυλακεία και κτηματολογικά γραφεία και θα μιλήσω με παραδείγματα. Η κατάσταση στο Λασίθι είναι απαράδεκτη. Τον Φεβρουάριο του 2022 το Έμμισθο Υποθηκοφυλακείο Νεάπολης και το άμισθο του Αγίου Νικολάου καταργήθηκαν και δημιουργήθηκε το Υποθηκοφυλακείο Αγίου Νικολάου. Όμως, το αρχειοφυλακείο Νεάπολης έμεινε στη Νεάπολη και από τον Ιούλιο του 2023 δεν έχει ρεύμα. Οι δύο και μοναδικοί υπάλληλοι του Αγίου Νικολάου πηγαίνουν στο αρχειοφυλακείο Νεάπολης και αναζητούν για ώρες με φακούς και με μπουφάν, κάτω από τριτοκοσμικές συνθήκες, χωρίς φως και θέρμανση, τα στοιχεία που χρειάζονται. Στη συνέχεια επιστρέφουν στο Υποθηκοφυλακείο Αγίου Νικολάου μιας και δεν έχει ρεύμα για να φωτοτυπήσουν ώστε να βγάλουν τις απαραίτητες φωτοτυπίες.

Στο Υποθηκοφυλακείο Αγίου Νικολάου έχει αποφασιστεί να έρθουν και αυτά της Σητείας, της Ιεράπετρας και του Τζερμιάδου και φανταζόμαστε όλοι τι θα γίνει αν αυτό συμβεί. Σήμερα στο Υποθηκοφυλακείο Σητείας δεν υπάρχει υποθηκοφύλακας και λειτουργεί με αναπληρωτή και διαθέτει μόνο δύο εργαζόμενους. Στην Ιεράπετρα υπάρχει ένας προϊστάμενος με τρεις υπαλλήλους ενώ στο Τζερμιάδο λόγω της άγονης περιοχής ο υποθηκοφύλακας είναι και συμβολαιογράφος, χωρίς άλλους υπαλλήλους. Μας ενημέρωσαν βεβαίως ο υποθηκοφύλακας Αγίου Νικολάου ότι άμεσα θα ενισχυθεί με έναν υπάλληλο, ο οποίος δεν έχει εκπαίδευση, δεν έχει τις γνώσεις και θα είναι μαζί τους για τρεις περίπου μήνες, ενώ εκκρεμούν εκατοντάδες αιτήσεις και καθημερινά προστίθενται νέες.

Συνολικά, όμως, στην Κρήτη η κατάσταση δεν είναι καλή. Ακόμα και οι αρμόδιες Επιτροπές Εξέτασης Αντιρρήσεων για τους δασικούς χάρτες είναι υποστελεχωμένες και υπολειτουργούν και αυτό είναι ένα πολύ σημαντικό ζήτημα στην Κρήτη, για το οποίο πρέπει κάτι να γίνει άμεσα. Οι φιλόδοξες προσλήψεις μέσω ΑΣΕΠ που εξήγγειλε ο Υπουργός πιθανότατα δεν θα διευκολύνουν, διότι αφ’ ενός πολύ λίγοι θα επιλέξουν να δουλέψουν στις τόσο αντίξοες συνθήκες του Ελληνικού Κτηματολογίου και αφ’ ετέρου δε θα αντιμετωπίσουν άμεσα τα κενά, απαιτώντας σοβαρά κίνητρα ελκυστικότητας.

Είδαμε πολίτες να στήνονται στις ουρές πριν ξημερώσει για να πάρουν χαρτί προτεραιότητας και να προλάβουν να εξυπηρετηθούν. Η λύση των ψηφιακών ραντεβού απλώς κρύβει το πρόβλημα και το μεταθέτει χρονικά. Σύμφωνα με την Κυβέρνηση εκκρεμούν τριακόσιες χιλιάδες υποθέσεις ενώ στην πραγματικότητα εκκρεμούν εξακόσιες χιλιάδες. Το 80% των ακινήτων βρίσκεται εκτός συναλλαγών και δεν μπορούν να αξιοποιηθούν και να μεταβιβαστούν. Με κυβερνητική ευθύνη, λοιπόν, δεν μπορούν να γίνουν επενδύσεις, ενώ υπάρχει κίνδυνος ακόμα και φορείς του ελληνικού κράτους που απαλλοτρίωσαν ακίνητα τελικά να χάσουν. Πλήρης ανασφάλεια δικαίου. Η Κυβέρνηση διαφήμισε τον ηλεκτρονικό φάκελο ακινήτου ο οποίος δεν δούλεψε σχεδόν ποτέ και πουθενά, δεν στήθηκε καν στην πύλη στο Gov, με αποτέλεσμα το πρώτο στάδιο ενός συμβολαίου, αυτό της συλλογής εγγράφων, πιστοποιητικών και δικαιολογητικών να καθυστερεί.

Κυρίες και κύριοι συνάδελφοι, ως ΠΑΣΟΚ πιστεύουμε στην ψηφιακή μεταρρύθμιση, αλλά δεν πρεσβεύουμε την αντικατάσταση της γραφειοκρατίας με ψηφιακή γραφειοκρατία. Στο Κτηματολόγιο το Υπουργείο Ψηφιακής Διακυβέρνησης απέτυχε. Δυστυχώς, θεωρούμε ότι και το σημερινό νομοθέτημα δεν θα προχωρήσει, διότι δεν αντιμετωπίζει τις αιτίες που βρίσκονται στην κακή νομοθέτηση, στην υποστελέχωση των υπηρεσιών, τον ελλιπή εξοπλισμό των εργαζομένων, την αδυναμία αναβάθμισης των ηλεκτρονικών υπηρεσιών και στην όλη επικοινωνιακή και με τακτικισμούς κυβερνητική αντιμετώπιση του θέματος του Κτηματολογίου.

Για να βάλουμε τέλος σε μια εκκρεμότητα δεκαετιών, απαιτούνται άμεσες και τολμηρές λύσεις, ενίσχυση και αξιοποίηση όλων των ψηφιακών εργαλείων και η τάχιστη ενίσχυση με επιστημονικό ανθρώπινο δυναμικό. Δεν είμαστε αρνητικοί στο να διευρύνουμε τον αριθμό των ανθρώπων που θα απασχοληθούν με την ολοκλήρωση της κτηματογράφησης, αλλά αυτό δεν μπορεί να γίνει χωρίς τη στήριξη του οργανισμού και υποτιμώντας τον ρόλο των εργαζομένων. Συμφωνούμε με τον ρόλο του διαπιστευμένου μηχανικού για το Κτηματολόγιο και την κατάργηση του πιστοποιητικού ΤΑΠ. Συμφωνούμε με τον περιορισμό του ελέγχου νομιμότητας μόνο στις περιπτώσεις απόλυτης ακυρότητας ενός συμβολαίου, όμως απαιτούνται νομοτεχνικές βελτιώσεις, όπως πρότεινε ο ειδικός αγορητής μας, ώστε να αποφευχθούν απορρίψεις λόγω ευθυνοφοβίας που θα επιβαρύνουν οικονομικά τους πολίτες.

Τα πρόδηλα σφάλματα ταλαιπωρούν και καθυστερούν τους συμπολίτες μας γιατί υπάρχει φόβος μη χάσει το δημόσιο κάποιο ακίνητο ή κάποιος πολίτης. Εμείς θεωρούμε ότι η κτηματογράφηση δεν πρέπει να εξαρτάται από ασφυκτικές προθεσμίες. Πρέπει να είναι μια ανοιχτή διαδικασία με κίνητρα και προς όφελος των ιδιοκτητών. Για τους εργαζόμενους και τα δικαιώματά τους δεν επιλύεται κανένα πρόβλημα. Οι προβλέψεις δεν καλύπτουν τις ανάγκες των εργαζομένων. Δίνονται κίνητρα, αλλά δεν είναι οριζόντια, γεγονός που θα δημιουργήσει προβλήματα ισονομίας.

Κυρίες και κύριοι συνάδελφοι, ως υπεύθυνη Αντιπολίτευση δείξαμε για άλλη μια φορά καλή βούληση με παρατηρήσεις και προτάσεις ώστε να βοηθήσουμε τους πολίτες. Η ολοκλήρωση του Κτηματολογίου πρέπει να στηριχθεί στο δημόσιο χαρακτήρα του και δεν πρέπει να λειτουργήσει τελικά προς όφελος εκείνων που δεν θέλουν να ολοκληρωθεί. Πρέπει να προστατευθούν τα δικαιώματα των πολιτών, αλλά και της δημόσιας περιουσίας. Πρέπει να προχωρήσει η αξιοποίηση των περιουσιών, αλλά χωρίς μελλοντικά προβλήματα και απαιτήσεις που θα οδηγήσουν σε ατέρμονες δικαστικές διαμάχες. Φοβόμαστε ότι η Κυβέρνηση σκοπεύει να ιδιωτικοποιήσει δίνοντας στην αγορά την όλη διαδικασία. Ελπίζουμε να κάνουμε λάθος και πίσω από την υποστελέχωση των υπηρεσιών του Κτηματολογίου και τις καθυστερήσεις…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

…να μην κρύβεται η κυβερνητική πρόθεση για πλήρη παράδοση του φορέα και όλων των διαδικασιών στον ιδιωτικό τομέα και στους ιδιώτες.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα ο κ. Ξανθόπουλος, Κοινοβουλευτικός Εκπρόσωπος του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, η σκέψη μας ακόμη παραμένει στον αστυνομικό που δίνει τη μάχη για τη ζωή του, ένας άνθρωπος ο οποίος τραυματίστηκε κατά την ώρα του καθήκοντος. Ευτυχώς, συνελήφθη ο φερόμενος ως δράστης, ο οποίος λέγεται ότι ομολόγησε και βεβαίως θα ακολουθηθούν οι νόμιμες διαδικασίες.

Αυτό, όμως, που δεν πρέπει ποτέ να αφήνουμε στην άκρη είναι το θέμα της βίας και θέλω εδώ να κάνω μία επανάληψη των όσων είπα την προηγούμενη φορά.

Η βία δεν είναι οπαδική βία. Η βία είναι της κοινωνίας. Απλώς, βρίσκει εύφορο έδαφος, συνθήκες θερμοκηπίου και ανθίζει σε εκδηλώσεις αθλητικού χαρακτήρα, όπου το πλήθος, η μάζα, ο κόσμος αποτελούν παράγοντα έκλυσης και εκδήλωσης αυτής της ακραίας βίας. Και όσο δεν παίρνουμε μέτρα, ως κοινωνία, για να αντιμετωπίσουμε τις γενεσιουργές αιτίες της βίας, η βία θα εκδηλώνεται και κάθε φορά εμείς θα παριστάνουμε τους έκπληκτους και θα ανακοινώνουμε μέτρα. Μέτρα όπως αυτά που ο κύριος Πρωθυπουργός για μια ακόμη φορά ανακοίνωσε και ουσιαστικά εξαιτίας του τραυματισμού του αστυνομικού, ο οποίος συνέβη στην περίμετρο ενός γηπέδου βόλεϊ, απαγορεύτηκαν οι θεατές στα παιχνίδια της Α΄ κατηγορίας, καθώς και της Β΄ κατηγορίας και των θυγατρικών ομάδων της πρώτης.

Αυτό που δεν αντιλαμβάνεται η Κυβέρνηση είναι πως με το να εξαγγέλλει ξανά και ξανά τα ίδια μέτρα, τα οποία παραμένουν ανεφάρμοστα, αρκείται σε μία επικοινωνιακή διαχείριση του προβλήματος της βίας, ενώ η βία αυτή καθαυτή χρειάζεται πολύ μεγάλες πολιτικές παρεμβάσεις στην κοινωνία.

Βεβαίως, ένα πολιτικό ερώτημα είναι το εξής: Μπορεί μία κυβέρνηση όπως και αυτή της Νέας Δημοκρατίας, μία βαθιά συντηρητική Κυβέρνηση, που θεωρεί ως αντιμετώπιση των προβλημάτων της βίας το δόγμα «νόμος και τάξη» και για κάθε κοινωνικό πρόβλημα έχει ως απάντηση την αυστηροποίηση, να αντιληφθεί τις προτεραιότητες για την αντιμετώπιση του κοινωνικού φαινομένου της βίας; Αυτή, όμως, είναι μία πολιτική και ιδεολογική συζήτηση, η οποία έρχεται και επανέρχεται.

Το πρόβλημα είναι ότι σήμερα η ζωή και η σωματική ακεραιότητα ενός ανθρώπου κινδυνεύει από μία εκδήλωση ακραίας βίας, την οποία κανείς δεν μπορεί να κατανοήσει και φαντάζομαι ότι και ο ίδιος ο φερόμενος ως δράστης αυτή τη στιγμή αντιλαμβάνεται το πόσο κινδύνεψε η ζωή του αστυνομικού και τι συνέπειες κινδυνεύει να υποστεί ο ίδιος. Βεβαίως, αυτό θα το αποφασίσει η Δικαιοσύνη. Επαναλαμβάνω ότι αυτού του είδους τα μέτρα που εξαγγέλλει η Κυβέρνηση είναι μέτρα κυρίως επικοινωνιακού χαρακτήρα, για να εκτονωθεί η κατάσταση, να διασκεδαστούν οι εντυπώσεις και οι αγωνίες της κοινωνίας, ενώ οι γενεσιουργές αιτίες της βίας παραμένουν στο απυρόβλητο.

Είναι προφανές ότι πρέπει να υπάρξουν μέτρα, όπως η ταυτότητα του θεατή, η θέση του, οι κάμερες στα γήπεδα. Αυτά είναι στοιχεία, τα οποία βοηθούν στη διακρίβωση των παράνομων συμπεριφορών. Εάν δεν υπάρξει, όμως, μία κοινωνική παρέμβαση τέτοια που να καταπολεμά την ανεργία, τη φτώχεια, την ανασφάλεια, τις αντιλήψεις που θεωρούν καθετί διαφορετικό ότι πρέπει να σβήσει από προσώπου γης και το χρώμα του κασκόλ, ουσιαστικά της φανέλας της ομάδας, δεν θα είναι αυτό που καθορίζει τη στάση ενός ανθρώπου απέναντι στα γεγονότα, λίγα πράγματα θα μπορέσουμε να κάνουμε ως κοινωνία.

Το δεύτερο που θέλω να εισφέρω στη συζήτηση ως γενικότερης σημασίας ζήτημα είναι ο επιχειρούμενος αφελληνισμός των «Ελληνικών Πετρελαίων». Πέρασε μάλλον στο περιθώριο της δημόσιας συζήτησης, αλλά βλέποντας τα πρωτοσέλιδα των εφημερίδων και αντιλαμβανόμενοι ότι ουσιαστικά η Κυβέρνηση αυτοπαραιτήθηκε από τη διαχείριση των «Ελληνικών Πετρελαίων», με την εκχώρηση του ποσοστού που είχε στο μάνατζμεντ της εταιρείας, ο ιδιώτης ο οποίος πλέον έχει την πλειοψηφία των μετοχών, αλλά και του μάνατζμεντ μπορεί να κάνει ό,τι θέλει, είτε να αλλάξει έδρα είτε να υλοποιήσει οποιαδήποτε απόφαση υψηλού ή χαμηλότερου ρίσκου, ανεξάρτητα από τη δυνατότητα που είχαμε ως χώρα να παρέμβουμε.

Σε αυτές τις δύσκολες στιγμές, σε αυτές τις στιγμές που ουσιαστικά η ενεργειακή φτώχεια χτυπάει τη μεγάλη πλειοψηφία της κοινωνίας και δυσκολεύει την καθημερινότητα των πολιτών, η Κυβέρνηση απεμπολεί ακόμα έναν μοχλό παρέμβασης στην οικονομία προς όφελος της μεγάλης κοινωνικής πλειοψηφίας. Αυτό, εμείς τουλάχιστον, το θεωρούμε ζήτημα μείζονος σημασίας, γιατί δεν έχει σχέση μόνο με τις οικονομικές επιλογές, αλλά έχει σχέση με την κοινωνική συνοχή. Η ενεργειακή φτώχεια είναι παρούσα και μαζί με τον πληθωρισμό απληστίας που εμποδίζει τον πολίτη να αποκτά τα τρόφιμά του σε μία λογική τιμή, ουσιαστικά βάλλουν κατά του πυρήνα της κοινωνικής συνοχής.

Έρχομαι τώρα σε αυτό καθαυτό το νομοσχέδιο.

Και εσείς, κύριε Υπουργέ, και εγώ είμαστε δικηγόροι και ξέρουμε μετά λόγου γνώσεως και τις δυσκολίες που έχει το Κτηματολόγιο και τις δυσλειτουργίες του. Είμαστε, όμως, και Βουλευτές και νομοθέτες και καταλαβαίνουμε ότι με κάποιον τρόπο πρέπει να παρέμβουμε.

Θα ήθελα, λοιπόν, κατ’ αρχάς, να πείτε στην Εθνική Αντιπροσωπεία ως Κυβέρνηση πού έσφαλλε ο ν. 4821/2021. Το προηγούμενο νομοθετικό πλαίσιο, δηλαδή, τι ανεπάρκειες είχε; Πού κόλλησε αυτή η ιστορία, την οποία υπερψηφίσατε και μας λέγατε ότι μπήκαμε σε μία νέα εποχή για το Κτηματολόγιο, το οποίο από εδώ και μετά θα ξεπεράσει τις παθογένειες και τις δυσκολίες και θα επιτελέσει και τον αναπτυξιακό του ρόλο αλλά και τον κοινωνικό του ρόλο; Γιατί, ας μη ξεχνάμε, εκτός από την οικονομική διάσταση, το Κτηματολόγιο είναι και ένας τρόπος ώστε να λειανθούν και να ρυθμιστούν οι σχέσεις ιδιοκτησίας, οι οποίες είναι καθοριστικές στην κοινωνία που ζούμε.

Πού δεν πήγε καλά, λοιπόν, ο ν.4821; Είμαστε τόσες ημέρες στην επιτροπή, κάναμε τέσσερις συνεδριάσεις στην αρμόδια επιτροπή και μία κριτική προσέγγιση για τις αποτυχίες του ν.4821, μία αυτοκριτική για το τι δεν μπορέσατε να κάνετε, καθώς και μία αντιμετώπιση των προβλημάτων αυτών δεν ακούσαμε.

Αντίθετα, ακούμε ότι πλέον λύνουμε τα προβλήματα, μετά τις εφιαλτικές εικόνες του καλοκαιριού με τους δικηγόρους, τους συναδέλφους μας, και με τους πολίτες που πήγαιναν αχάραγα, από τις 4 ή 5 το πρωί, για να πάρουν το χαρτάκι της προτεραιότητας, που ήταν προσβολή για όλους μας. Αφού κάνατε μία παρέμβαση εκεί, καθώς θα ήταν αδιανόητο να αφήνατε την κατάσταση να εξελίσσεται έτσι, ήρθε ο προς ψήφιση νόμος, ο οποίος θέλει ουσιαστικά να αντιμετωπίσει τα προβλήματα του προηγούμενου νομικού καθεστώτος, χωρίς όμως να μας λέτε πώς θα αντιμετωπίσετε τα όποια προβλήματα δημιουργήθηκαν επί σειρά ετών.

Αυτό που κράτησα από τη διαδικασία στις επιτροπές είναι αυτή η συμπεριφορά σας, κύριε Υπουργέ, όταν ήρθατε σε ευθεία αντίθεση με τον εκπρόσωπο των εργαζομένων. Αμφισβητήσατε τη νομιμοποίησή του ως εκπροσώπου των εργαζομένων και βλέπω ότι ακόμη και σήμερα έχετε μια δυσανεξία, για να μην πω εχθρότητα, απέναντι στους εργαζόμενους ή τουλάχιστον σε μερίδα αυτών. Αποκαλέσατε εγκάθετους συνδικαλιστές τους ανθρώπους που έχουν την ευθύνη εκπροσώπησης των εργαζομένων και ήρθατε και μας παραθέσατε κάποια στοιχεία σχετικά με την κινητοποίηση.

Σήμερα, αυτό που εγώ ήξερα το μεσημέρι είναι ότι τα δύο τρίτα των κτηματολογικών γραφείων ήταν καθολικά κλειστά. Το ένα τρίτο υπολειτούργησε και μόλις πληροφορήθηκα ότι οι συμβολαιογράφοι αποφάσισαν να συνεχίσουν την αποχή τους μέχρι τις 8 Ιανουαρίου.

Όταν, λοιπόν, αυτοί στους οποίους πρωτίστως απευθύνονται οι πολίτες, που είναι το εργαλείο μέσα από το οποίο κινείται το Κτηματολόγιο, απεργούν, διότι διαμαρτύρονται για τις ρυθμίσεις, έρχεστε εσείς και μας λέτε ότι όλα πήγαν κατ’ ευχήν και ότι αυτό το νομοσχέδιο θα λύσει τα προβλήματα του Κτηματολογίου.

Είμαστε επιφυλακτικοί, είμαστε επικριτικοί, είμαστε αντίθετοι επί της αρχής. Είναι σαφές, όμως, ότι κάποιες διατάξεις και θα τις υπερψηφίσουμε και θεωρούμε ότι είναι χρήσιμες.

Θεωρούμε, για παράδειγμα, ότι το άρθρο 20 που προέβλεπε τους προϊσταμένους δύο ταχυτήτων, εφόσον κάνατε τη νομοτεχνική ρύθμιση και αποδεχθήκατε την εξίσωση, είναι πραγματικά σε σωστή κατεύθυνση και με την έννοια αυτή όντως έχει μια σημασία και για εσάς που το προτείνετε, αλλά και για εμάς και για τις άλλες πτέρυγες της Βουλής που θα το υποστηρίξουν, όπως και την αποδοχή που κάνατε της πρότασης της συναδέλφου από την Πλεύση Ελευθερίας, ώστε τα ποσοστά επί έλαττον να μην είναι εμπόδιο για τη μεταβίβαση. Υπάρχουν δηλαδή κάποια πράγματα επιμέρους τα οποία και επικροτούμε και στηρίζουμε.

Και θα ήθελα πάλι να επιμείνω, κύριοι Υπουργοί, και να σας πω ότι το Κτηματολόγιο είναι μια υπόθεση πολύ σοβαρή για όλη την κοινωνία και όταν εσείς έχοντας την πολιτική ευθύνη προσεγγίζετε τους συνδικαλιστές, τους εργαζόμενους με τον χαρακτηρισμό «εργατοπατέρες», δείχνει ότι δεν καταλαβαίνετε ότι μεταξύ των εργαζομένων και της κοινωνίας επικρατεί μια αλληλεγγύη, παλεύουν γι’ αυτά που θεωρούν δικαιώματά τους και κάποιοι από εμάς συμφωνούμε, στηρίζουμε και ενισχύουμε την πάλη αυτών των ανθρώπων. Έρχεστε προκατειλημμένος, με μία κατ’ εξοχήν αρνητική διάθεση και δημιουργείτε και τις εντάσεις αυτές που δημιουργείτε.

Θα ήθελα να κάνω δύο παρατηρήσεις, κύριε Υπουργέ. Η Επιστημονική Υπηρεσία της Βουλής μιλάει για το άρθρο 16 παράγραφος 6 σε σχέση με το 15 παράγραφος 3 του ν.4518 και λέει ότι «στα πλαίσια των αρμοδιοτήτων οι οποίες απαιτούν ως εκ της φύσεως τους νομική παιδεία του αποφασίζοντος οργάνου προβληματισμός γεννάται ως προς το ότι για την προσωρινή πλήρωση της παραπάνω θέσης σύμφωνα με τη ρύθμιση δεν επιλέγεται, αλλά ούτε καν προτιμάται υπάλληλος με προσόντα αντίστοιχα των απαιτουμένων για την τακτική πλήρωση της θέσης και ιδίως με τίτλο σπουδών του Τμήματος Νομικής, παράβαλε άρθρο 18 παράγραφος 2 του ως άνω νόμου». Νομίζω ότι αυτό είναι μια κρίσιμη επισήμανση της Επιστημονικής Υπηρεσίας και θα έχετε τη δυνατότητα μέχρι το τέλος με μια νομοτεχνική ρύθμιση να το ενσωματώσετε.

Τέλος, να μιλήσω για την τροπολογία για το «Καλάθι του Αη-Βασίλη» αντιλαμβάνεται η Κυβέρνηση ότι με την αγοραστική δύναμη των πολιτών που έχουν περιέλθει σε κατάσταση οριακή, τουλάχιστον στη μεγάλη πλειοψηφία τους, δεν μπορούν ούτε ένα δωράκι να πάρουν στα παιδιά εν όψει των Χριστουγέννων, εν όψει των ημερών που έρχονται και προβαίνει σε μία πρωτοβουλία.

Είναι προφανές ότι, ό,τι ενισχύει τη δυνατότητα των ανθρώπων σήμερα, θα το στηρίξουμε αλλά από την άλλη μεριά είναι και μια κραυγαλέα ομολογία της Κυβέρνησης ότι οι άνθρωποι δεν μπορούν να βρίσκονται σε μια κατάσταση που δεν μπορούν να πάρουν ένα δώρο στα παιδιά τους. Με αυτή την έννοια καλούμαστε όλοι ως πολιτικό σύστημα, αλλά και η κοινωνία να αντιστοιχηθεί και να ανατρέψει αυτή την πολιτική.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Ξανθόπουλο και για τον χρόνο.

Ακολουθεί ο κ. Βρεττάκος από τη Νέα Δημοκρατία, ο κ. Μιχαηλίδης από το ΠΑΣΟΚ και μετά ο κ. Λαζαρίδης, που άλλαξε με τον κ. Υψηλάντη και μετά η κ. Ράπτη.

Κύριε Βρεττάκο, έχετε τον λόγο.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, θα μου επιτρέψετε και μένα πριν ξεκινήσω την ομιλία μου να κάνω μια αναφορά, εκφράζοντας τη συμπαράστασή μου στον άτυχο αστυνομικό που δίνει τη μάχη για τη ζωή του αυτή τη στιγμή στο κρατικό νοσοκομείο. Ευχόμαστε να διαφύγει τον κίνδυνο και να αναρρώσει το συντομότερο. Είμαστε πραγματικά όλοι σοκαρισμένοι από αυτό το περιστατικό. Η οπαδική βία πρέπει να τελειώνει χωρίς αστερίσκους. Όλοι όσοι διαπράττουν τέτοιες έκνομες ενέργειες είναι εγκληματίες και έτσι πρέπει να αντιμετωπίζονται, ως εγκληματίες του κοινού ποινικού δικαίου. Όλα αυτά δεν έχουν καμμία σχέση με τον αθλητισμό.

Κυρίες και κύριοι συνάδελφοι, το νομοσχέδιο που συζητάμε σήμερα, έρχεται σε μια σειρά από στοχευμένες μεταρρυθμίσεις στο πλαίσιο της συνολικής προσπάθειας που κάνει η Κυβέρνησή μας για να εκσυγχρονίσει συνολικά όλους τους τομείς του κράτους. Είναι αλήθεια ότι το προηγούμενο διάστημα η ψηφιακή μεταρρύθμιση του κράτους ήταν εμβληματική, καθώς χιλιάδες υπηρεσίες έγιναν ψηφιακές με πολλαπλά οφέλη για τους πολίτες. Ζούμε στην εποχή της τεχνητής νοημοσύνης. Όλα πλέον γύρω μας γίνονται ψηφιακά και οφείλουμε να συμβαδίζουμε με την εποχή μας, να παρακολουθούμε τις τεχνολογικές εξελίξεις και να τις χρησιμοποιούμε προκειμένου να λύσουμε προβλήματα και να κάνουμε τη ζωή των συμπολιτών μας καλύτερη.

Σε αυτή, λοιπόν, την εποχή θα πρέπει να συμφωνήσουμε ότι δεν μπορούμε να μην έχουμε ολοκληρωμένο Κτηματολόγιο, να υφίσταται απίστευτη ταλαιπωρία ένας συμπολίτης μας για να μπορέσει να μεταβιβάσει ένα ακίνητο, να χρονίζουν υποθέσεις για πολλά χρόνια στα κτηματολογικά γραφεία και τα υποθηκοφυλακεία, χωρίς να γνωρίζουν οι πολίτες γιατί δεν μεταγράφονται οι τίτλοι τους, να δέχεται ο πολίτης ένα μεγάλο κόστος και σε χρόνο και σε χρήμα για να μπορέσει να μεταβιβάσει το ακίνητό του.

Όλα αυτά τι προκαλούν; Χάνει ο πολίτης την εμπιστοσύνη στους θεσμούς, πολλές αγοραπωλησίες κινδυνεύουν να χαθούν εντελώς, δεν ξεκαθαρίζουν ιδιοκτησιακά θέματα, δεν ξεκαθαρίζουν τα όρια των οικοπέδων σε οικισμούς που είναι υπό κτηματογράφηση, καθυστερεί η ανάπτυξη στις περιοχές που δεν έχει ολοκληρωθεί το Κτηματολόγιο.

Σε όλα αυτά, λοιπόν, έρχεται το σημερινό νομοσχέδιο του Υπουργείου Ψηφιακής Διακυβέρνησης να δώσει απαντήσεις ως μια προσπάθεια να λυθούν, τόσο μεγάλα, όσο και πιο μικρά προβλήματα, για να μειώσουμε, τόσο το χρόνο, όσο και το κόστος σε αυτές τις διαδικασίες. Στο πνεύμα αυτό γίνεται μια στοχευμένη προσπάθεια να αρθούν γραφειοκρατικές διαδικασίες, να αξιοποιηθούν ψηφιακά εργαλεία και να τρέξουμε ακόμα πιο γρήγορα.

Το νομοσχέδιο κινείται ως προς τις μεταβιβάσεις ακινήτων -και θα αναφερθώ κυρίως σε αυτό- σε δύο άξονες: Ο πρώτος είναι να διευκολύνουμε τη διαδικασία πριν τη σύνταξη του συμβολαίου, ουσιαστικά μειώνοντας τα προαπαιτούμενα βήματα κατά τρία, αρχικά με την κατάργηση του πιστοποιητικού περί μη οφειλής ΤΑΠ, που είναι πάρα πολύ σημαντικό -σας μιλάω ως μηχανικός- και εμποδίζει πάρα πολύ τους πολίτες μέχρι να βγάλουν άκρη με τους δήμους, να διορθώσουν τα τετραγωνικά και να πάρουν το πιστοποιητικό. Με τις διατάξεις του παρόντος νομοσχεδίου δεν θα απαιτείται πλέον η προσκόμιση του κτηματολογικού φύλλου και διαγράμματος, αφού αυτό θα γίνεται αυτόματα από το Κτηματολόγιο. Είναι δύο κινήσεις που πραγματικά θα διευκολύνουν πάρα πολύ τις μεταβιβάσεις των ακινήτων.

Κύριε Υπουργέ, υπάρχει μια σειρά από σκέψεις και προτάσεις -πολλές σας τις έχω πει και στο Υπουργείο- που μπορούν να βοηθήσουν ώστε να μειώσουμε περαιτέρω αυτά τα βήματα που σήμερα δυσκολεύουν τους πολίτες μέχρι τη σύνταξη του συμβολαίου. Ενδεικτικά αναφέρω ότι θα μπορούσε να συνδεθεί η ηλεκτρονική ταυτότητα κτηρίου με το Ε9, ώστε να διορθώνεται αυτόματα ο ΕΝΦΙΑ. Μια άλλη πρόταση που θεωρώ ότι είναι προς τη σωστή κατεύθυνση είναι κάποια στιγμή να μπορέσουμε να συμπτύξουμε όλα τα πιστοποιητικά σε ένα, να έχουμε ένα ενιαίο πιστοποιητικό μεταγραφής, με το οποίο θα μπορεί ο πολίτης με απλό τρόπο να μεταβιβάζει το ακίνητο. Βέβαια αυτό θέλει πολλή δουλειά, δεν μπορεί να γίνει άμεσα, αλλά την καταθέτω στη συνολική προσπάθεια που κάνουμε για να τη συζητήσουμε και να δούμε πώς μπορούμε να την κάνουμε πράξη.

Τέλος, θα ήταν χρήσιμο να δοθούν οριζόντιοι κανόνες σε όλα τα κτηματολογικά γραφεία, προκειμένου να έχουν τις ίδιες ανοχές ως προς τις διαφορές στα τετραγωνικά. Δεν είναι θέμα του δικού σας Υπουργείου αποκλειστικά είναι και του Υπουργείου Περιβάλλοντος, αλλά είναι κάτι που δημιουργεί πολλά εμπόδια στην κτηματογράφηση, καθώς ανάλογα με το κτηματολόγιο πολλές φορές υπάρχει διαφορετική προσέγγιση.

Το νομοσχέδιο, εκτός από την απλοποίηση των διαδικασιών μέχρι τη σύνταξη του συμβολαίου, φέρνει πολύ σημαντικές διατάξεις για τη διαδικασία μετά τη σύνταξη του συμβολαίου, προκειμένου να ξεμπλοκάρουν εκατοντάδες χιλιάδες εκκρεμείς υποθέσεις που αυτή τη στιγμή είναι στα κτηματολόγια και βρίσκονται σε εκκρεμότητα, αλλά και να διεκπεραιώνονται γρήγορα νέες εγγραφές.

Κορυφαία μεταρρύθμιση στην κατεύθυνση αυτή είναι ο ψηφιακός φάκελος ακινήτου, ο οποίος επιτέλους θα μπει σε λειτουργία, καθώς και η υποβολή του ψηφιακού συμβολαίου μετά την ολοκλήρωσή του. Πολύ απλά δηλαδή το ψηφιακό συμβόλαιο θα υποβάλλεται ψηφιακά, δεν θα εκτυπώνεται -τα είπε και ο Υπουργός αναλυτικά-, ένα πράγμα που το θεωρώ παράλογο. Με τον τρόπο αυτόν, λοιπόν, δίνεται ένα οριστικό τέλος στην ταλαιπωρία στο Κτηματολόγιο, αφού δεν θα χρειάζεται στα νέα συμβόλαια που θα γίνονται με ψηφιακό φάκελο ο πολίτης να πάει να το καταθέσει έντυπα. Θα γίνεται αυτόματα και φιλοδοξούμε ότι θα διεκπεραιώνεται εντός λίγων εικοσιτετραώρων.

Επιπλέον η δυνατότητα που δίνεται στους προϊσταμένους να υπογράφουν και από άλλες περιοχές τις αποφάσεις του Κτηματολογίου και όχι στους δικηγόρους, όπως ακούστηκε λαθεμένα, δίνει μία διέξοδο ακόμα ώστε να προχωρήσουν πιο γρήγορα οι μεταγραφές των ακινήτων και να γίνει καλύτερη κατανομή του έργου και από την άλλη οι δικηγόροι θα μπορούν και με κίνητρα να προτείνουν και να ελέγχουν νομικά ένα τίτλο μέχρι να πάει στον προϊστάμενο για την οριστική υπογραφή.

Κυρίες και κύριοι συνάδελφοι, παρακολούθησα με πολλή προσοχή πολλές ομιλίες από τους συναδέλφους της Αντιπολίτευσης και βλέπω ότι για άλλη μια φορά αυτό που κάνετε, κύριοι συνάδελφοι της Αντιπολίτευσης, είναι διαπιστώσεις.

Διαπιστώνετε ότι είμαστε η μόνη χώρα στην Ευρώπη που δεν έχει Κτηματολόγιο -πολύ σωστά, αυτό το λέμε και εμείς-, ότι υπάρχει μεγάλη καθυστέρηση και ταλαιπωρία για τους πολίτες -πολύ σωστά, αυτό το λέμε και εμείς-, ότι πρέπει να γίνουν βελτιώσεις για να μπορέσουμε να ολοκληρώσουμε το Κτηματολόγιο. Αυτό λέμε και εμείς και αυτό κάνουμε κιόλας. Σε αυτά όλα συμφωνούμε.

Εδώ όμως, κύριοι συνάδελφοι, δεν είμαστε μόνο για να κάνουμε διαπιστώσεις. Καμμία πρόταση συγκεκριμένη θα φέρετε; Αν εξαιρέσουμε μια πρόταση του κ. Κωνσταντινόπουλου, για να είμαι δίκαιος, και δύο-τρεις νομοθετικές βελτιώσεις, αυτό που ακούω είναι μια διαπίστωση και από την άλλη, να λέτε γενικόλογες προτάσεις ότι πρέπει να ολοκληρωθεί το κτηματολόγιο.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Πείτε μας. Έχετε κάποια πρόταση ώστε αυτό να γίνει πιο γρήγορα; Έχετε καμμιά συγκεκριμένη πρόταση επί του νομοσχεδίου ή απλά έρχεστε να κάνετε διαπιστώσεις; Διότι οι διαπιστώσεις είναι πολύ απλές και τις κάνουμε κι εμείς. Πρέπει, θεωρώ, να επαναπροσδιορίσετε τον ρόλο σας ως Αντιπολίτευση και να φέρνετε προτάσεις. Αυτό είναι θετικό και έχουμε και ένα Υπουργείο που βλέπουμε ότι είναι θετικό σε προτάσεις. Εμείς από την Κοινοβουλευτική Ομάδα της Νέας Δημοκρατίας φέραμε προτάσεις, υπήρχαν ανοιχτά αφτιά από τον Υπουργό, τις οποίες σήμερα κάνουμε πραγματικότητα.

Άκουσα ότι πρέπει να προσληφθεί προσωπικό. Μα, ήδη σας απάντησε Υπουργός ότι αυτό έχει δρομολογηθεί. Δεν είναι θέμα αυτού του νομοσχεδίου. Όλοι συμφωνούμε ότι πρέπει να προσληφθεί προσωπικό. Η διαδικασία προχωράει και διακόσια πενήντα άτομα το 2024 θα είναι στα κτηματολόγια. Στείρα Αντιπολίτευση, λοιπόν, χωρίς καμμία δημιουργική πρόταση.

Το νομοσχέδιο είμαστε σίγουροι ότι θα λύσει μια σειρά από προβλήματα και είμαι σίγουρος ότι θα συμβάλουν στον μεγάλο μας στόχο, που είναι μέχρι το 2025 να έχουμε επιτέλους σε αυτή τη χώρα ολοκληρωμένο Κτηματολόγιο. Σε συνδυασμό δε με την ψηφιοποίηση του συνόλου των έγχαρτων εγγράφων, αυτό θα δώσει μια αναπτυξιακή ώθηση για τη χώρα μας. Δεν υπάρχουν μαγικές λύσεις. Με συγκεκριμένες μεταρρυθμίσεις σιγά-σιγά, σταδιακά, προσπαθούμε να λύσουμε ένα πολύ μεγάλο πρόβλημα.

Κλείνοντας, θα κάνω μια αναφορά σε όλους όσους μας κατηγορούν ότι επιχειρούμε με το νομοσχέδιο αυτό να ψηφιοποιήσουμε τη γραφειοκρατία. Αυτό το νομοσχέδιο είναι ένα παράδειγμα ότι κάνουμε ακριβώς το αντίθετο. Μειώνουμε χρόνους, καταργούμε διαδικασίες. Πού βλέπετε ότι ψηφιοποιούμε τη γραφειοκρατία; Βάζουμε περισσότερους ανθρώπους να υπογράφουν ώστε να πάμε πιο γρήγορα. Πραγματικά είναι ωραίες οι κορώνες, αλλά πρέπει να έχουν και ουσία και περιεχόμενο. Και είμαι σίγουρος ότι στοχευμένα το νομοσχέδιο θα φέρει αποτελέσματα.

Κλείνοντας, κύριε Υπουργέ, θα σας κάνω μια αναφορά. Ξέρετε, ο οργανισμός κτηματογραφήσεων και χαρτογραφήσεων, ο ΟΚΧΕ, ιδρύθηκε το 1986 και ήταν ο πρόδρομος του Κτηματολογίου, ήταν έναν χρόνο πριν γεννηθούμε εμείς, γιατί έχουμε και την ίδια χρονολογία γέννησης. Και είμαι υπερήφανος ως άνθρωπος της γενιάς που βλέπω ότι ένας άνθρωπος της γενιάς μου αυτή τη στιγμή έρχεται για να λύσει ένα τόσο σημαντικό πρόβλημα που χρονίζει.

Είμαι σίγουρος ότι με την πολιτική βούληση που έχετε, αλλά και με το νομοσχέδιο αυτό θα το κάνετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής κ. Σταύρος Μιχαηλίδης.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επειδή για πρώτη φορά ανεβαίνω στο Βήμα μετά από το τραγικό ατύχημα, που κινδυνεύει η ζωή ενός νέου ανθρώπου από νέο άνθρωπο, ο οποίος επέλεξε να πάει με πιστόλια σε αθλητικές συναντήσεις, να εκφράσω και τη λύπη και την οδύνη αλλά και την ευχή να πάνε όλα καλά.

Αλλά πρέπει να ομολογήσουμε, κυρίες και κύριοι συνάδελφοι, σε αυτή την Αίθουσα ότι τα τελευταία χρόνια υπάρχει τεράστια κακή κοινωνική πορεία. Το ένα παρόμοιο γεγονός, όπως το προχθεσινό, διαδέχεται το άλλο, νέοι άνθρωποι σκοτώνουν ο ένας τον άλλον στις αθλητικές συναντήσεις και άλλος σκοτώνει σκυλιά με τον τραγικό τρόπο που έχουμε δει. Πρέπει κάποια στιγμή και αυτές οι κοινωνικές στρεβλώσεις να απασχολήσουν αυτή την Αίθουσα.

Κυρίες και κύριοι συνάδελφοι, το Κτηματολόγιο είναι ένα εργαλείο που πραγματικά ωθεί, προχωρεί, ενισχύει την οικονομία, βάζει τάξη και νοικοκυριό σε μια χώρα, δημιουργεί προϋποθέσεις και αισθήματα ασφάλειας για τα εμπράγματα δικαιώματα των πολιτών και τόσα άλλα. Βέβαια αυτά τα έχουν εξασφαλίσει άλλες χώρες αιώνες, όχι δεκαετίες. Εμείς αργήσαμε. Κι όχι μόνο αργήσαμε να ξεκινήσουμε τη σύνταξη ενός κτηματολογίου, αλλά ακόμα δεν μπορούμε να το τελειώσουμε, πάμε μπρος και πίσω.

Κύριε Υπουργέ, το κτηματολόγιο έχω την εντύπωση ότι πρέπει να το αντιμετωπίσουμε, να το εξετάσουμε με μια ματιά εντοπισμού των προβλημάτων, και θεραπείας, αλλά και να δούμε και να δεχτούμε και πού μπορούμε να κάνουμε πρόοδο.

Θα ήθελα να προσεγγίσω το θέμα στα λίγα λεπτά που έχω σε δύο σκέλη: τη λειτουργία, όπου κουτσά στραβά αυτό λειτουργεί, αλλά και στο τμήμα της σύνταξης του Κτηματολογίου. Σήμερα ασχολούμαστε μάλλον καθ’ ολοκληρία με το πρώτο σκέλος, αλλά εγώ θα βάλω και το δεύτερο διότι είναι αλληλένδετο.

Στο πρώτο σκέλος, τι φταίει τελικά και το σύστημα έχει φρακάρει, έχει μπουκώσει, όπως λένε οι νομικοί; Οφθαλμοφανώς τουλάχιστον τρεις παράγοντες το επηρεάζουν δυσμενώς: η έλλειψη προσωπικού, η υπερβολική γραφειοκρατία και η έλλειψη αρμοδιοτήτων σε προϊσταμένους να αναλαμβάνουν πρωτοβουλίες μέχρι τώρα που θα επιλύουν τα απλά προβλήματα. Σε αυτό το σημείο περιλαμβάνει κάποιες πρόνοιες το νομοσχέδιο, αλλά έχω την εντύπωση ότι θα μπορέσουμε να το κάνουμε ακόμα πιο ευέλικτο.

Έλλειψη προσωπικού. Αυτό που συμβαίνει στα κτηματολόγια και έχοντας εγώ την εμπειρία του τόπου μου, του πέμπτου μεγαλύτερου νησιού της Ελλάδας, της Χίου, θα σας πω ότι λειτουργεί -αντιλαμβάνεστε και την οικονομία ειδικότερα της Χίου, που έχει προϋποθέσεις οικονομικής ανάπτυξης και προόδου, γίνονται δουλειές- με τέσσερα άτομα.

Ξέρετε, λέμε ότι για τις δημόσιες υπηρεσίες δεν υπάρχει καρέκλα να καθίσεις. Εδώ στο Κτηματολόγιο της Χίου δεν υπάρχει άνθρωπος να καθίσει στις καρέκλες. Τέσσερις υπάλληλοι, εκ των οποίων ο ένας υπάλληλος ασχολείται με τον νομικό έλεγχο. Και κάθε Κυριακή ανάβουν οι Χιώτες κεριά, οι επιχειρηματίες και οι δικηγόροι και οι συμβολαιογράφοι, μην τυχόν και χρειαστεί να φύγει αυτός ο υπάλληλος, διότι τότε είναι που δεν πρόκειται να ολοκληρωθεί καμμία συναλλαγή.

Ξεκίνησε, λοιπόν, με πάνω από δέκα-δώδεκα υπαλλήλους, έκλεισε λόγω της κατάργησης του υποθηκοφυλακείου, μετά είδαν οι άνθρωποι πού έχουν μπλέξει, διάλεξαν, λοιπόν, να μείνουν στο Υπουργείο Δικαιοσύνης και κάποιοι άλλοι, με το δικαίωμα που είχαν για την κινητικότητα, εγκατέλειψαν και αυτοί και βρισκόμαστε σήμερα σε αυτό το τραγικό γεγονός, γεγονός που η Κυβέρνηση έστω αργά το αντιλαμβάνεται και υπόσχεται, προσδοκά ή ελπίζει ότι θα βρει σύντομα ένα πάρα πολύ μεγάλο αριθμό υπαλλήλων, νέων όμως και άπειρων, για να στελεχώσει αυτόν τον σπουδαίο πυλώνα της οικονομίας και της εύρυθμης λειτουργίας του κράτους.

Κύριε Υπουργέ, γνωρίζετε και με την εμπειρία σας και ως νομικός ότι το να δίνουμε τόσο απαιτητικές αρμοδιότητες, που το λάθος και δεν συγχωρείται, κοστίζει σε μεγάλα χρηματικά ποσά, αλλά δημιουργεί και βάρη. Τα λάθη δημιουργούν βάρη και σε άλλες υπηρεσίες, δίνουν δουλειά στα δικαστήρια και καθυστερούν οι οικονομικές δοσοληψίες και τα λοιπά.

Δεν μπορούμε, λοιπόν, να βασιστούμε μόνο στην ενίσχυση και ποιοι θα πάνε να δουλέψουν τώρα, νέοι δικηγόροι; Το έχουν πει πάρα πολλοί συνάδελφοι. Με αυτές τις εμπειρίες και βασιζόμενοι μόνο σε αυτά τα νέα παιδιά, σε αυτούς τους νέους και απλούς ανθρώπους δεν θα μπορέσουμε να έχουμε αποτελέσματα.

Αλλά εγώ θέλω να σας βάλω κι ένα άλλο ακόμα παράγοντα. Έχετε δει σε κτηματολογικά γραφεία τον εξοπλισμό; Ένα κτηματολογικό γραφείο βασίζεται σε πολύ μεγάλο βαθμό στα εργαλεία που έχει να δουλέψει, στα υλικά, στα κομπιούτερ, στα φωτοτυπικά, στα σκάνερ, σε όλα αυτά τα πράγματα. Η εικόνα που έχω εγώ από δυο-τρία κτηματολογικά γραφεία που έχω επισκεφτεί το τελευταίο διάστημα είναι πραγματικά τραγική.

Θα πάω γρήγορα τώρα -γιατί έχω τελειώσει τον χρόνο μου και δεν θέλω να τον καταχραστώ- στο δεύτερο σκέλος, αυτό της κτηματογράφησης. Ξέρετε, η Ελλάδα και τα τμήματα που κτηματογραφούνται δεν είναι Αθήνα, που στο μεγαλύτερο ποσοστό είναι κουτάκια τα διαμερίσματά μας, που πάμε εύκολα με ένα συμβόλαιο απλό και το καταχωρούμε.

Είναι η ύπαιθρος, η ύπαιθρος που είναι έρημη, που κατοικούν πια μεγάλοι άνθρωποι, που δεν μπορούν να μετακινούνται, που δεν μπορούν να συναλλάσσονται, που ο κλήρος στην επαρχία, όπως πάλι θα πω για τον τόπο τον δικό μου, ξέρετε τι είναι; Λέμε «ένα χωράφι». Ξέρετε τι σημαίνει αγρός στην περιοχή μου; Εκατό τετραγωνικά, διακόσια τετραγωνικά το πολύ και μάλιστα σε πρανή κ.λπ.. Αν μια οικογένεια στα χωριά μας έχει δέκα τέτοια κομμάτια, θα φέρει δέκα τοπογραφικά, δέκα φορές θα πάει στο Κτηματολόγιο ή παραπάνω; Γίνονται λάθη. Δεν μπορούν.

Κι έρχεται τώρα, ξέρω εγώ, ένας κυβερνητικός παράγοντας και λέει: «Μα τώρα τα πράγματα είναι εύκολα, παίρνεις και το κινητό σου, κατεβάζεις τις συντεταγμένες και πας και τα καταχωρείς από το κομπιούτερ σου». Εδώ μπορεί να το κάνει κάποιος. Ποιος θα τα κάνει στην επαρχία, με το δημογραφικό πρόβλημα, που μόνο οι υπερήλικες πια κατοικούν; Και ξέρετε τι συμβαίνει από εκεί κι έπειτα; Τα εγκαταλείπουν όλοι. Σιγά σου λέει ο άλλος για ένα χωραφάκι που δεν κοστίζει 500 ευρώ να θέλω 2.000 για δικηγόρους και τοπογράφους να το καταχωρίσουν.

Και μένει και γίνεται η γη όλο και πιο χέρσα και όλο εγκαταλείπουν νέοι κι όλο φεύγουν. Και έρχεται μετά και το δασαρχείο, άλλες διαδικασίες, που φύτρωσαν και πέντε πουρνάρια παραπάνω και πέντε πεύκα και σου λέει είναι και δασική έκταση και δεν μπορεί να γίνει τίποτα.

Λοιπόν, αυτές οι διαδικασίες δεν μπορούν να επιλυθούν μόνο στην εποχή που ζούμε, όπου όλοι ταξιδεύουμε στις τρεις διαστάσεις, στα τυφλά και εμείς δεν μπορούμε να κάνουμε Κτηματολόγιο τριάντα χρόνια.

Τρία πολύ γρήγορα στοιχεία να λάβετε υπ’ όψιν σας. Μου τα έχουν θέσει υπ’ όψιν μου δικηγόροι. ΤΑΠ: Δεν φτάνει που λέμε ότι πρέπει να αποσυμφορηθούν από πολλά γραφειοκρατικά τα κτηματολογικά γραφεία, τους λέμε τώρα ότι αφού καταργείται η υποχρέωση να προσκομίσουν ότι δεν χρωστούν στον δήμο, μόλις τελειώσει η διαδικασία το Κτηματολόγιο να ενημερώσει και τον δήμο ότι ξέρεις άλλαξαν τα ονόματα, άλλαξαν όλα αυτά. Δεν την είχε αυτή την υποχρέωση. Την αναλαμβάνει κι αυτή.

Και ξέρετε κάτι; Προσέξτε τουλάχιστον, κύριε Κυρανάκη, η υποχρέωση του ΤΑΠ να μην είναι πάνω στην περιουσία, στην ιδιοκτησία, να είναι στον ιδιοκτήτη, πριν και μετά.

Είχα δυο-τρία σημεία ακόμα, αλλά θα τελειώσω εδώ για να μην καταχραστώ τον χρόνο.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Μακάριος Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ψηφιακή εποχή, όρος σχεδόν άγνωστος για τη χώρα μας μέχρι το 2019, περίοδος κατά την οποία τα γραφειοκρατικά βαρίδια εξακολουθούσαν να ταλαιπωρούν τον πολίτη, που εγκλωβισμένος ανάμεσα σε επίσημα και ανεπίσημα έγγραφα ανέμενε επί μακρόν στις ουρές που απαιτούσαν οι διαδικασίες του δημοσίου τομέα.

Η αντιμετώπιση της συγκεκριμένης χρόνιας παθογένειας του ελληνικού κράτους είχε τεθεί εξαρχής ως ένα από τα βασικά στοιχήματα της Κυβέρνησης της Νέας Δημοκρατίας και του Κυριάκου Μητσοτάκη. Και πραγματικά το άλμα που έγινε τα τελευταία τεσσερισήμισι χρόνια ήταν τεράστιο. Έχοντας τον άνθρωπο στο επίκεντρο πετύχαμε να διαμορφώσουμε το νέο φιλικό πρόσωπο του κράτους προς αυτόν, προχωρώντας στην αθόρυβη επανάσταση της ψηφιοποίησής του, σχεδόν σε όλους τους τομείς του. Με αιχμή του δόρατος την ψηφιακή πύλη της ελληνικής δημόσιας διοίκησης, το gov.gr, o πολίτης με μικρότερο κόστος και μεγαλύτερη ταχύτητα μπορεί πλέον να απολαύσει ποιοτικές υπηρεσίες σε ένα κράτος σύγχρονο και λειτουργικό. Πλέον ο καθένας από εμάς αποφεύγει κατά μέσο όρο περισσότερες από εξήντα ουρές τον χρόνο. Έχουν απλουστευθεί οι διαδικασίες γνωστοποίησης προσωπικών στοιχείων, όπως η δήλωση γέννησης, έχει διευκολυνθεί η αυτόματη ανταλλαγή στοιχείων μεταξύ των μητρώων, μόνο με τη συναίνεση του πολίτη, λειτουργεί η άυλη συνταγογράφηση, είναι ενισχυμένα τα ψηφιακά προγράμματα προληπτικών εξετάσεων, ενώ ψηφιοποιούνται όλα τα κρατικά αρχεία, τα υποθηκοφυλακεία, τα δικαστήρια, οι πολεοδομίες και τα νοσοκομεία.

Για να καταλάβουμε το μέγεθος του άλματος που έχουμε κάνει θα σας παραθέσω μόνο δύο αριθμούς. Το 2018 πραγματοποιήθηκαν οκτώ εκατομμύρια οκτακόσιες χιλιάδες ψηφιακές συναλλαγές, το 2022 επτακόσια εβδομήντα δύο εκατομμύρια ψηφιακές συναλλαγές. Και εδώ οι αριθμοί, κυρίες και κύριοι συνάδελφοι, λένε την αλήθεια.

Θυμίζω επίσης το μοναδικό παγκοσμίως ψηφιακό σύστημα εμβολιασμού, emvolio.gov.gr, τη δημιουργία της εφαρμογής MyHealth, το γεγονός ότι η χώρα μας είναι μία από τις τρεις πρώτες της Ευρωπαϊκής Ένωσης που ολοκλήρωσαν τη δημοπρασία του φάσματος 5G και ασφαλώς τη λειτουργία του «112» το οποίο έχει σώσει και συνεχίζει να σώζει ανθρώπινες ζωές.

Όλο αυτό το διάστημα αποδείξαμε ότι μπορούμε να πετύχουμε πολλά, που μέχρι τώρα πιστεύαμε ότι δεν είμαστε σε θέση να κάνουμε, με τις προοπτικές πλέον για μια ακόμη μεγαλύτερη πρόοδο να ανοίγονται μπροστά μας. Και η νέα τετραετία διακυβέρνησης της Νέας Δημοκρατίας, όπως έχει πει και ο ίδιος ο Πρωθυπουργός, προδιαγράφεται στον τομέα της ψηφιακής διακυβέρνησης πιο συναρπαστική σε μια σειρά από πεδία.

Ένα από αυτά είναι και η επιτάχυνση της διαδικασίας κτηματογράφησης, με την πολύπαθη μεταρρύθμιση να ολοκληρώνεται εντός του 2025. Είναι το βασικό αντικείμενο του νομοσχεδίου που συζητάμε σήμερα εδώ και σχετίζεται με την τακτοποίηση των εκκρεμοτήτων στις μετεγγραφές ακινήτων, την επιτάχυνση των διαδικασιών μεταβίβασης ακινήτων και την ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο».

Ταυτόχρονα επικεντρωνόμαστε στη μείωση της γραφειοκρατίας και της επιβάρυνσης των συναλλασσόμενων για τη βέλτιστη αξιοποίηση της ιδιωτικής ακίνητης περιουσίας, ενώ αντιμετωπίζουμε ζητήματα αρμοδιότητας του Υπουργείου Ψηφιακής Διακυβέρνησης, που χρήζουν άμεσης επίλυσης.

Κυρίες και κύριοι συνάδελφοι, η Ελλάδα είναι η μόνη χώρα στην Ευρώπη η οποία δεν έχει κτηματολόγιο και αυτό νομίζω ότι θα συμφωνήσουμε όλοι σε αυτή την Αίθουσα δεν περιποιεί τιμή σε κανέναν. Η κατάρτιση του θεσμοθετημένου από το 1996 έργου από τον τότε Υπουργό ΠΕΧΩΔΕ Κώστα Λαλιώτη, «το μεγαλύτερο από τα μεγάλα έργα» κατά τον ίδιο, έχει καταντήσει ανέκδοτο. Δεν θέλω να θυμίσω τις πολλές αμαρτίες που συνόδευσαν το έργο στην πορεία του μέχρι σήμερα, ασφαλώς δεν ξεχνάμε, αλλά θεωρώ ότι ήρθε η ώρα να κοιτάξουμε μπροστά. Και σε αυτό συμβάλλει το παρόν σχέδιο νόμου, το οποίο έχει επιμεληθεί με άριστο τρόπο η πολιτική ηγεσία του Υπουργείου Ψηφιακής Διακυβέρνησης, ο Υπουργός Δημήτρης Παπαστεργίου και ο Υφυπουργός Κωνσταντίνος Κυρανάκης, συνεχίζοντας, θα έλεγα, με τον ίδιο αποτελεσματικό ζήλο το έργο των προκατόχων τους, του Κυριάκου Πιερρακάκη και του Θόδωρου Λιβάνιου.

Με φόντο τη νέα διαδικασία ψηφιακής μεταβίβασης, που θα είναι προσβάσιμη από τον Ιανουάριο του 2024, με τα κτηματογραφημένα ακίνητα, ενδεικτικά αναφέρω μόνο κάποιες από τις σημαντικές καινοτομίες που συμβάλλουν στην αντιμετώπιση των εκκρεμών εκατόν πενήντα χιλιάδων μεταγραφών ακινήτων. Άλλωστε το έχει κάνει με εξαιρετικό τρόπο ο εισηγητής μας κ. Τάσος Μπαρτζώκας.

Σε αυτές, λοιπόν, τις σημαντικές καινοτομίες, εντάσσονται: Η κατάργηση της υποχρέωσης προσκόμισης βεβαίωσης περί μη οφειλής τέλους ακίνητης περιουσίας. Η επιτάχυνση της διαδικασίας ανάθεσης νομικού ελέγχου και καταχώρισης πράξεων και δυνατότητας ανάθεσης καθηκόντων νομικού ελέγχου περί καταχώρισης εγγραπτέων πράξεων. Η συμπλήρωση της διαδικασίας διόρθωσης προδήλων σφαλμάτων και βεβαίως, «μπόνους» -για πρώτη φορά- επιπλέον των κανονικών απολαβών για τους εργαζόμενους, το οποίο συνδέεται με την επίτευξη ποσοτικών στόχων.

Αναμφίβολα, πρόκειται για μία σπουδαία μεταρρυθμιστική προσπάθεια που καταπολεμά τη γραφειοκρατία και, θα έλεγα, βελτιώνει την ποιότητα ζωής των πολιτών, βοηθώντας τους να κατοχυρώσουν και να δώσουν αξία στην περιουσία τους.

Ήρθε η στιγμή να απλοποιήσουμε τη διαδικασία και να διορθώσουμε προβλήματα δεκαετιών. Αυτό, νομίζω, κυρίες και κύριοι συνάδελφοι, ότι θα έπρεπε όλους να μας ενώνει. Θα έπρεπε όλοι μαζί να ενώσουμε τις δυνάμεις μας, υλοποιώντας αυτό για το οποίο μας επέλεξαν οι Ελληνίδες και οι Έλληνες, να κάνουμε τη ζωή τους καλύτερη.

Στο πλαίσιο αυτό σας καλώ -αν και δεν το βλέπω, δυστυχώς- να υπερψηφίσουμε μαζί το συγκεκριμένο νομοσχέδιο, βάζοντας έκαστος το δικό του λιθαράκι στη διαμόρφωση της Ελλάδας της επόμενης ημέρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για την οικονομία του χρόνου.

Τον λόγο τώρα έχει η Κοινοβουλευτική Εκπρόσωπος της Νέας Δημοκρατίας κ. Ζωή Ράπτη.

Ορίστε, κυρία Ράπτη, έχετε τον λόγο.

**ΖΩΗ ΡΑΠΤΗ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι Βουλευτές, θα ήθελα κατ’ αρχάς να εκφράσω τη βαθιά οδύνη μου, αλλά και τον αποτροπιασμό μου, για το τραγικό περιστατικό οπαδικής βίας που σημειώθηκε πριν τέσσερις ημέρες στην περιοχή του Ρέντη και είχε ως αποτέλεσμα ένας νέος, ένας αστυνομικός εν ώρα καθήκοντος να κινδυνεύει να χάσει τη ζωή του και σήμερα να χαροπαλεύει στην εντατική. Οι προσευχές μας είναι να αναρρώσει γρήγορα και η σκέψη μας βρίσκεται και με τους δικούς του ανθρώπους, που και αυτοί δοκιμάζονται σκληρά.

Κυρίες και κύριοι συνάδελφοι, η Κυβέρνηση της Νέας Δημοκρατίας μετά τη δολοφονία του Άλκη Καμπανού το 2022, έλαβε μέτρα για την αντιμετώπιση οπαδικής βίας και σε νομοθετικό και σε αθλητικό επίπεδο, τα οποία είχαν αποτελέσματα με τη σημαντική μείωση των περιστατικών οπαδικής βίας στη χώρα μας.

Να θυμίσουμε ότι με αυτά τα μέτρα που ελήφθησαν τότε, αυξήθηκε ως προς τα ελάχιστα και μέγιστα όρια το πλαίσιο ποινής για τα εγκλήματα οπαδικής βίας. Συγκεκριμένα, αυστηροποιήθηκαν οι ποινές για κατοχή επικίνδυνων αντικειμένων, για βιαιοπραγία και για απειλές, για ρατσιστικές εκδηλώσεις, για δημόσια υποκίνηση σε αδικήματα αθλητικής βίας. Σήμερα, αυτές οι πράξεις τιμωρούνται με ποινή φυλάκισης που φτάνει τα πέντε έτη, ενώ επί της προηγούμενης διακυβέρνησης ΣΥΡΙΖΑ τιμωρούνταν μόνο μέχρι τα δύο έτη. Θεσπίστηκε, μάλιστα, ειδικό ποινικό αδίκημα για όσους έχουν καλυμμένα τα πρόσωπά τους κατά τη διάρκεια αθλητικών αγώνων και το πολύ σημαντικό, απαγορεύτηκε η αναστολή εκτέλεσης της ποινής για τα εγκλήματα οπαδικής βίας.

Τα μέτρα αυτά δεν ψηφίστηκαν τότε από τον ΣΥΡΙΖΑ, ενώ η Ελληνική Λύση παρέμεινε σιωπηλά παρούσα.

Είναι, όμως, προφανές, όπως είπε ο Πρωθυπουργός, ότι θα συνεχίσουμε τον αγώνα κατά της οπαδικής βίας με όλες μας τις δυνάμεις, ακόμα και αν κάποιοι στον δρόμο λιποψυχούν.

Γι’ αυτό και η Κυβέρνηση ανακοίνωσε περαιτέρω μέτρα για την αντιμετώπιση της οπαδικής βίας, ξεκινώντας από το γεγονός ότι όλοι οι αγώνες της Super League 1 και των ομάδων της Super League 2, οι οποίες ανήκουν στις αντίστοιχες ΠΑΕ της πρώτης επαγγελματικής κατηγορίας, θα διεξαχθούν κεκλεισμένων των θυρών για τους επόμενους δύο μήνες, ούτως ώστε μέσα σε αυτό το διάστημα να έχει ολοκληρωθεί επιτέλους η εγκατάσταση και η λειτουργία καμερών υψηλής ευκρίνειας στις προδιαγραφές της UEFA στο σύνολο των γηπέδων της Super League 1 και βεβαίως, σύστημα ηλεκτρονικής εισόδου φιλάθλων, με ταυτόχρονο έλεγχο ταυτοπροσωπίας, όπως γίνεται σε όλα τα ευνομούμενα ευρωπαϊκά κράτη αλλά και στις Ηνωμένες Πολιτείες.

Επίσης, η Κυβέρνηση θα ζητήσει από τη δικαιοσύνη στην ποινική αναβάθμιση της έρευνας για όλες τις υποθέσεις αθλητικής βίας και διαφθοράς, γιατί είναι σημαντικό η ανεξάρτητη ελληνική δικαιοσύνη να διερευνήσει σε ποια ένταση δρουν συμμορίες, ποιοι χρηματοδοτούν αυτές τις συμμορίες, ποιοι τις ενθαρρύνουν και αν υποθάλπουν αυτή την εγκληματική δραστηριότητα ή αν υπάρχουν κάποιοι που διαπράττουν αδικήματα διέγερσης σε παράνομες πράξεις με όσα ακριβώς υποστηρίζουν δημόσια.

Η οπαδική βία μετά από όλα τα τραγικά γεγονότα των τελευταίων μηνών αλλά και χρόνων δεν είναι δυνατόν να γίνει άλλο ανεκτή.

Κυρίες και κύριοι, για να έρθουμε τώρα στο σημερινό μας νομοσχέδιο, είναι σημαντικό πρώτα απ’ όλα να υπογραμμίσουμε τι πετύχαμε κατά τη διάρκεια της προηγούμενης Κυβέρνησης της Νέας Δημοκρατίας αλλά και επί της σημερινής θητείας των δύο Υπουργών παρόντων και Υφυπουργού, κατά την οποία θητεία τους έγιναν τεράστια άλματα στον τομέα της ψηφιακής διακυβέρνησης αλλά και στην εξυπηρέτηση των σχέσεων κράτους και πολίτη.

Χαρακτηριστικό παράδειγμα αποτελεί το gov.gr, που αποτελεί μια ψηφιακή πύλη υπηρεσιών, όπως όλοι πλέον γνωρίζουμε, για τη διευκόλυνση του πολίτη. Τα δύο στοιχεία που αντικατοπτρίζουν αυτή την εξέλιξη που σημειώθηκε είναι το γεγονός ότι το 2019 οι ηλεκτρονικές υπηρεσίες του δημοσίου ήταν μόλις πεντακόσιες, ενώ σήμερα αφού συγκεντρώθηκαν στο gov.gr ξεπερνούν τις χίλιες πεντακόσιες και αφορούν όλες τις πτυχές της καθημερινότητας και της επαγγελματικής και επιχειρηματικής ζωής. Το 2018 οι ψηφιακές συναλλαγές ανέρχονταν σε 8,8 εκατομμύρια και το 2022 ξεπέρασαν το 1 δισεκατομμύριο. Δηλαδή, κάθε πολίτης γλύτωσε περίπου εκατό επισκέψεις σε υπηρεσίες και φορείς σε έναν χρόνο.

Όπως είπε ο Πρωθυπουργός και δεσμεύτηκε προεκλογικά, στο πλαίσιο της υλοποίησης του κυβερνητικού έργου θα ενταχθεί το 90% των δημοσίων υπηρεσιών στο gov.gr και θα ψηφιοποιηθούν πλήρως τα κεντρικά αρχεία του κράτους, όπως αυτά των υποθηκοφυλακείων, των δικαστηρίων, των πολεοδομιών και των νοσοκομείων.

Ήδη σήμερα, λοιπόν, ερχόμαστε με αυτό το νομοσχέδιο να εκσυγχρονίσουμε τη λειτουργία του Ελληνικού Κτηματολογίου, μετά από τόσα αδιάλειπτα χρόνια απραξίας. Το λέω αυτό, γιατί ήμουν νια και γέρασα.

Οι στόχοι του νομοσχεδίου αυτού είναι η επιτάχυνση των διαδικασιών ολοκλήρωσης του Ελληνικού Κτηματολογίου, η διεκπεραίωση των εκκρεμοτήτων για τις μεταγραφές, τις περίφημες μεταγραφές των ακινήτων -όλοι έχουμε βιώσει τι σημαίνει καθυστέρηση της μεταγραφής για το ακίνητο- και βεβαίως, η απλοποίηση και η επιτάχυνση των διαδικασιών μεταβίβασης των ακινήτων αλλά και η μείωση της γραφειοκρατίας που όλοι ζούμε αλλά και της επιβάρυνσης των συναλλασσόμενων πολιτών, όπως και η εξοικονόμηση χρόνου και χρήματος για τους πολίτες.

Ειδικότερα, τα προβλήματα που καλείται να επιλύσει αυτό το νομοσχέδιο είναι το γεγονός -γνωστό σε όλους-, το πρώτο θα έλεγα τη τάξει, ότι εκκρεμούν εκατόν πενήντα χιλιάδες εγγραπτέες πράξεις στο Ελληνικό Κτηματολόγιο. Είναι ένα όνειδος για το ελληνικό δημόσιο. Το πρόβλημα αυτό αναμένεται να ενταθεί ακόμα περισσότερο, αν σκεφτεί κανείς ότι θα υπαχθούν τα παλιά υποθηκοφυλακεία στο Ελληνικό Κτηματολόγιο από τον Ιανουάριο του 2024.

Είναι γνωστό ότι σε ορισμένα κτηματολογικά γραφεία παρατηρούνται πολύμηνες αναμονές, που φθάνουν μέχρι τους δώδεκα μήνες και η διαδικασία της συλλογής των πιστοποιητικών ήταν πάρα πολύ χρονοβόρα, με αποτέλεσμα τεράστιες καθυστερήσεις και ταλαιπωρία για τους συμπολίτες μας. Το έχουμε ζήσει όλοι και είναι χαρακτηριστικό ότι σύμφωνα με την Παγκόσμια Τράπεζα, ο μέσος όρος των γραφειοκρατικών βημάτων για τη μεταβίβαση ακινήτων είναι 4,7 βήματα, όταν στην Ελλάδα είναι περισσότερο από διπλάσια με δεκαεπτά αναγκαία πιστοποιητικά. Είναι, επίσης, γνωστό ότι οι πολίτες επιβαρύνονταν με περιττά κόστη, όπως επίσης είναι γνωστό ότι στη διοικητική και οικονομική λειτουργία του φορέα παρατηρούνταν δυσκαμψία και αρρυθμίες.

Το πρώτο σημαντικό το οποίο φέρνει αυτό το νομοσχέδιο αφορά στην κατάργηση του πιστοποιητικού μη οφειλής ΤΑΠ, που προκαλούσε τις κυριότερες και σημαντικότερες καθυστερήσεις, ούτως ώστε με τις νέες ρυθμίσεις απευθείας το Ελληνικό Κτηματολόγιο να ενημερώνει τον δήμο για το εμβαδόν του ακινήτου και τα στοιχεία του νέου ιδιοκτήτη, ούτως ώστε και οι δήμοι άμεσα να αποκτούν πλήρη γνώση των στοιχείων χρέωσης του ΤΑΠ, αλλά και οι πολίτες να διεκπεραιώνουν ταχύτερα τη μεταβίβαση των ακινήτων τους.

Η δεύτερη σημαντική μεταρρύθμιση είναι ότι πλέον αρκεί για όλες τις πράξεις ένα ολοκληρωμένο απόσπασμα κτηματολογικού διαγράμματος και όχι τόσα όσα οι διηρημένες ιδιοκτησίες εντός του ίδιου γεωτεμαχίου. Αυτό σημαίνει και πάλι λιγότερη γραφειοκρατία και μικρότερο κόστος για τον πολίτη.

Επίσης, από τον Ιανουάριο του 2024, που μπαίνει σε λειτουργία ο Ψηφιακός Φάκελος Μεταβίβασης Ακινήτου, τα συμβόλαια επιτέλους θα κατατίθενται στο κτηματολογικό γραφείο σε ψηφιακό αρχείο ηλεκτρονικά από τον συμβολαιογράφο.

Και έτσι, θα διεκπεραιώνονται ταχύτατα οι διαδικασίες μεταγραφής, ούτως ώστε η χώρα επιτέλους να εισέλθει στην ψηφιακή εποχή, με προφανή οφέλη τη μείωση της χρήσης χάρτου και χρόνου εργασίας, αλλά και θετικό περιβαλλοντικό αποτύπωμα. Για οποιαδήποτε πράξη τα στοιχεία των συμβαλλομένων μπορούν να αντλούνται από το Μητρώο Πολιτών του gov.gr, ώστε να αποφεύγονται τα λάθη, αλλά και τα στοιχεία του ακινήτου από τη βάση δεδομένων του Κτηματολογίου, με δικαίωμα αλλαγής των στοιχείων σε περίπτωση βεβαίωσης μηχανικού.

Μεγάλη, επίσης, σημασία δόθηκε και στη ρύθμιση για τα πρόδηλα σφάλματα, για τα οποία ξέρουμε σε πόσους δικαστικούς αγώνες εμπλέκονταν οι πολίτες, δικαστικούς αγώνες που μπορούν πλέον να αποφύγουν, καθώς ήταν και ιδιαίτερα κοστοβόροι, εκτός από χρονοβόροι.

Συγκεκριμένα, ορίζονται ακριβώς και οι περιπτώσεις που οι διορθώσεις προδήλων σφαλμάτων γίνεται υποχρεωτικά και αυτεπάγγελτα από τον ίδιο τον προϊστάμενο του γραφείου.

Ακόμα μια πολύ σημαντική διάταξη είναι αυτή με την οποία δίνεται η δυνατότητα μέχρι τις 30-11-2024 στους πολίτες να προχωρήσουν σε αγωγή διόρθωση των πρώτων εγγραφών, όπως επίσης και διόρθωση, όταν η ιδιοκτησία τους έχει χαρακτηριστεί ως αγνώστου ιδιοκτήτη, αλλά βεβαίως και να προχωρήσουν σε εκπρόθεσμη δήλωση.

Ακόμα επιταχύνεται και ο νομικός έλεγχος, με τη διεύρυνση των ατόμων που μπορούν να κάνουν τον νομικό έλεγχο, για να αντιμετωπίσουμε τις χρόνιες καθυστερήσεις.

Και τέλος, δίνεται μεγάλη ευελιξία στο Κτηματολόγιο για την κάλυψη κενών οργανικών θέσεων, καθόσον ένα ζητούμενο σε αυτή την Αίθουσα από όλους τους ομιλητές είναι ακριβώς να έχουμε μεγαλύτερη στελέχωση του Κτηματολογίου, ούτως ώστε να εξασφαλιστεί και η συνέχιση της εργασίας με το προσωπικό που ήδη υπηρετεί με σχέση εργασίας ιδιωτικού δικαίου αορίστου χρόνου στα καταργούμενα άμισθα υποθηκοφυλακεία της χώρας.

Ιδιαίτερα σημαντική, κύριε Υπουργέ, είναι και η διάταξη που χορηγεί για πρώτη φορά μπόνους σε όσους επιτυγχάνουν συγκεκριμένους ποσοτικούς στόχους, παρέχοντας ακριβώς ένα επιπλέον κίνητρο στους εργαζομένους ή σε όσους το θελήσουν να εργαστούν στο μέλλον στο Κτηματολόγιο, να έρθουν σε αυτό.

Κυρίες και κύριοι συνάδελφοι, η Αντιπολίτευση για μια ακόμη φορά κοιτάει το δέντρο και όχι το δάσος. Η αλήθεια είναι ότι, όπως ανέφερε ο Υπουργός, έχουν ορκιστεί είκοσι επτά νέοι προϊστάμενοι τους τελευταίους είκοσι επτά μήνες και διακόσιες εξήντα τέσσερις νέες προσλήψεις βρίσκονται ήδη σε διαδικασία διαγωνισμού του ΑΣΕΠ, για να αντιμετωπίσουμε ακριβώς την υποστελέχωση.

Τέλος, δεν μπορούσα να μη σχολιάσω και την ισοπεδωτική κριτική, ότι στην ουσία, δεν αλλάζει τίποτα με αυτό το νομοσχέδιο. Και ερωτώ: Η κατάργηση περιττών πιστοποιητικών που ανάγκαζαν τους συμπολίτες μας να στέκονται ατελείωτες ουρές και να πληρώνουν χρήματα είναι τίποτα; Η κατάργηση στα δύο στη διοικητική διαδικασία, με σκοπό την επιτάχυνσή της είναι τίποτα; Η ψηφιοποίηση των εγγράφων, η επιτάχυνση των διαδικασιών για να κερδίζουν οι συμπολίτες μας χρόνο και χρήμα είναι τίποτα;

Κυρίες και κύριοι συνάδελφοι, οι λύσεις στα διαχρονικά προβλήματα της Ελλάδας απαιτεί συστηματική δουλειά, προσήλωση στις τομές και τις μεταρρυθμίσεις που αλλάζουν τη χώρα και βεβαίως, σταθερή πολιτική βούληση. Στεκόμαστε αντίθετοι σε εμβαλωματικές πολιτικές, που εξυπηρετούν μόνο τον λαϊκισμό και τα μικροκομματικά συμφέροντα, αντί για τις πραγματικές ανάγκες της κοινωνίας.

Αυτές τις πραγματικές ανάγκες καλούμαστε όλοι να υπηρετήσουμε και είναι φανερό ότι το σημερινό νομοσχέδιο κινείται προς αυτή τη σωστή κατεύθυνση, προσθέτοντας ένα ακόμα λιθαράκι στην οικοδόμηση μιας καλύτερης, μιας πιο σύγχρονης Ελλάδας. Γι’ αυτό και σας καλώ όλους να το υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κ. Ράπτη.

Τον λόγο τώρα έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Αλέξανδρος Καζαμίας.

**ΧΡΗΣΤΟΣ ΜΠΟΥΚΩΡΟΣ:** Μεσολαβούν πάντα κάποιοι Βουλευτές, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Μπουκώρο;

**ΧΡΗΣΤΟΣ ΜΠΟΥΚΩΡΟΣ:** Καθ’ όλη τη διάρκεια της ημέρας…

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε. Από τα μικρότερα κόμματα μίλησε ένας Βουλευτής και ο Κοινοβουλευτικός του Εκπρόσωπος. Μέτρησα, γιατί κατάλαβα ότι θα υπάρχει αντίδραση, ότι από τη Νέα Δημοκρατία ομιλούν δεκαεννέα. Φαντάζομαι να δέχεστε ότι πρέπει να τηρούνται και μερικές αναλογίες.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, νωρίτερα η ειδική μας αγορήτρια μίλησε με σαφή και εμπεριστατωμένο τρόπο για το νομοσχέδιο που συζητάμε σήμερα σχετικά με την επιτάχυνση των διαδικασιών συγκρότησης του Εθνικού Κτηματολογίου.

Με την εξειδικευμένη γνώση της, η κ. Καραγεωργοπούλου εξήγησε γιατί η Πλεύση Ελευθερίας θα καταψηφίσει το νομοσχέδιο. Στην ομιλία της υπογράμμισε τον αναποτελεσματικό τρόπο με τον οποίο το σχέδιο νόμου αντιμετωπίζει τα ζητήματα του Κτηματολογίου, την υποβάθμιση του ρόλου του συμβολαιογράφου από λειτουργό της προληπτικής δικαιοσύνης σε απλό διαχειριστή μιας βάσης δεδομένων, την υποστελέχωση των κτηματολογικών γραφείων και το ελλιπέστατο έργο κτηματογράφησης, που περιέχει άπειρα σφάλματα και παραλείψεις.

Εκ μέρους της Πλεύσης Ελευθερίας, εκφράζω και εγώ την αλληλεγγύη μου στην απεργία των υπαλλήλων του Ελληνικού Κτηματολογίου, καθώς και στην επ’ αόριστον αποχή των συμβολαιογράφων στο μεγαλύτερο μέρος της χώρας. Δεν υπάρχει λόγος να αναλύσω περισσότερο τα επιχειρήματα αυτά, αφού ήδη τα ανέπτυξε με επάρκεια η δική μας αγορήτρια, της οποίας οι γνώσεις στα θέματα του Κτηματολογίου είναι πολύ πιο εξειδικευμένες και εκτενείς από τις δικές μου.

Όμως, υπάρχει και ένας δεύτερος, ίσως πιο σοβαρός λόγος, που με αναγκάζει να εστιάσω την ομιλία μου σε θέματα πέραν του νομοσχεδίου. Είμαι πέντε μήνες Βουλευτής, αλλά δεν παύει να με εκπλήσσει το γεγονός ότι δεν είχαμε ως τώρα, με πρωτοβουλία της Κυβέρνησης, έστω και μία συζήτηση στην Ολομέλεια για τα θέματα εξωτερικής πολιτικής και διεθνών σχέσεων. Αυτό, παρά το γεγονός ότι το περασμένο πεντάμηνο είχαμε σημαντικότατες εξελίξεις στα ελληνοτουρκικά, στη διεύρυνση της Ευρωπαϊκής Ένωσης στα Βαλκάνια, που περιλαμβάνει δύο γειτονικές χώρες με τις οποίες οι σχέσεις μας είναι πολύπλοκες, ενώ πιο πρόσφατα, είχαμε και μια κρίση στις ελληνοβρετανικές σχέσεις, μετά την άρνηση του κ. Ρίσι Σούνακ να συναντήσει τον Έλληνα Πρωθυπουργό.

Για όλα αυτά, κύριε Πρόεδρε, έκανα παρεμβάσεις και υπέβαλα αλλεπάλληλες επίκαιρες ερωτήσεις, που συνέβαλαν έστω και λίγο στο να υπάρξει κάποιος διάλογος.

Όμως, φοβάμαι ότι ο χρόνος που αφιερώνουμε για τις διεθνείς εξελίξεις στη Βουλή είναι τρομερά ανεπαρκής. Και αυτό μας περιχαρακώνει, αφ’ ενός, σε έναν πολιτικό επαρχιωτισμό, από τον οποίο πρέπει όλοι να προσπαθήσουμε να ξεφύγουμε και αφ’ ετέρου, μας αποκόπτει από τους πολίτες, οι οποίοι περιμένουν από εμάς, τους εκπροσώπους τους, να βρισκόμαστε σε συνεχή επαφή με όσα συμβαίνουν στον έξω κόσμο.

Γι’ αυτούς τους λόγους, θα ήθελα να σταθώ σήμερα στα δύο σημαντικότερα διεθνή ζητήματα των ημερών, που τυγχάνει να αφορούν στην περιοχή μας και κατά συνέπεια, τη χώρα μας. Το πρώτο είναι η 28η Παγκόσμια Διάσκεψη του ΟΗΕ για το κλίμα, στην οποία παραβρέθηκε ο Πρωθυπουργός και ο Υπουργός Περιβάλλοντος και Ενέργειας και το δεύτερο θέμα αφορά στη νέα αποτυχία του Συμβουλίου Ασφαλείας του ΟΗΕ προχθές να υιοθετήσει ψήφισμα για κατάπαυση του πυρός στη Γάζα, παρά τις ακραίες εκκλήσεις του Γενικού Γραμματέα του Οργανισμού κ. Γκουτιέρες.

Σχετικά με το COP28, αύριο, όπως γνωρίζετε, ολοκληρώνεται η δεκαπενθήμερη Παγκόσμια Διάσκεψη του ΟΗΕ για το κλίμα στο Ντουμπάι, όπου συμμετείχαν περίπου διακόσια κράτη.

Ως χώρα που πλήττεται τακτικά από συνεχείς πυρκαγιές, πλημμύρες και άλλες καιρικές καταστροφές –οι οποίες αποδίδονται από την Κυβέρνηση σχεδόν ανελλιπώς στην κλιματική αλλαγή- η χαμηλών διεκδικήσεων παρουσία της Ελλάδας στο Ντουμπάι ήταν απογοητευτική. Ο Έλληνας Πρωθυπουργός, πράγματι, πήγε, μίλησε για λίγα λεπτά στη Σύνοδο Κορυφής, ενώ κατόπιν συμμετείχε σε εκδηλώσεις στο περιθώριο της διάσκεψης.

Στην παρέμβασή του, ο κ. Μητσοτάκης μίλησε για τις επιδόσεις της Ελλάδας στη μείωση της χρήσης ορυκτών καυσίμων. Όμως, απέφυγε να πάρει οποιαδήποτε σαφή θέση πάνω στα καυτά ζητήματα της Παγκόσμιας Διάσκεψης. Με τον τρόπο αυτόν, εμφάνισε τη χώρα μας ως δευτερεύοντα παίκτη στον διεθνή αγώνα για την απεξάρτηση από τους ρύπους του θερμοκηπίου και στη διάσωση της ζωής στον πλανήτη.

Όσο δε για τα ελληνικά μέσα μαζικής ενημέρωσης, ακόμη και τα φιλοκυβερνητικά, υπήρξε περιορισμένη ενημέρωση και κάλυψη, παρ’ όλο που αύριο πάλι τα ίδια αυτά μέσα θα διαβεβαιώνουν τους πολίτες ότι για όλες τις αποτυχίες της Κυβέρνησης στην πρόληψη και αντιμετώπιση των φυσικών καταστροφών φταίει η περιβόητη κλιματική αλλαγή.

Με άλλα λόγια, όσο είναι άλλοθι, όλοι έχετε πολλά να πείτε για την κλιματική αλλαγή. Όταν, όμως, είναι το πρόβλημα που καλούμαστε να αντιμετωπίσουμε άμεσα, μέσα από κοινές διεθνείς δράσεις, το θέμα αυτό παύει να έχει και τόσο ενδιαφέρον.

Στη συνέντευξη που έδωσε στο «BLOOMBERG» από το Ντουμπάι, ο κύριος Πρωθυπουργός είπε χαρακτηριστικά: «Είμαστε ηγέτες στην κλιματική αλλαγή, αλλά δεν μπορούμε να το κάνουμε μόνοι μας». Και εδώ τελειώνει η ιστορία για τον κ. Μητσοτάκη, από ό,τι φαίνεται.

Στη διάρκεια της διάσκεψης η ελληνική Κυβέρνηση, κατ’ αρχάς, δεν διατύπωσε καμμία ένσταση ή διαμαρτυρία όσον αφορά στο σκάνδαλο γύρω από το γεγονός ότι ο Προεδρεύων της Διάσκεψης COP28 ήταν ο Σουλτάνος Αχμέντ Αλ-Τζαμπέρ. Ποιος είναι αυτός ο κύριος; Ο Σουλτάνος Αλ-Τζαμπέρ τυγχάνει να είναι Υπουργός όχι Περιβάλλοντος, αλλά Βιομηχανίας των Ηνωμένων Αραβικών Εμιράτων και προπάντων, Πρόεδρος της «Abu Dhabi National Oil Company», τη δωδέκατη μεγαλύτερη εταιρεία παραγωγής πετρελαίου στον κόσμο.

Αυτός ο άνθρωπος, λοιπόν, προεδρεύει σε μια παγκόσμια διάσκεψη που έχει ως πρώτο στόχο της να απεξαρτήσει τον πλανήτη από τα ορυκτά καύσιμα, εκ των οποίων το πετρέλαιο είναι εκείνο με την ευρύτερη κατανάλωση στον κόσμο! Είναι σαν να βάζουμε τον λύκο να φυλάει τα πρόβατα. Για να το πούμε με νομικούς όρους, πιο ακραία σύγκρουση συμφερόντων δεν μπορεί να υπάρξει. Και δεν είναι μόνο τα περιβαλλοντικά κινήματα -με τα οποία η Πλεύση Ελευθερίας βεβαίως συνδέεται- που ήθελαν την αντικατάσταση του σουλτάνου Αλ Τζάμπερ. Ο πρώην Αντιπρόεδρος των ΗΠΑ, Αλ Γκορ, χαρακτήρισε τον διορισμό του Αλ Τζάμπερ στη θέση αυτή ως «γελοίο». Όμως, η ελληνική Κυβέρνηση δεν φαίνεται να προέβη σε καμμία διαμαρτυρία για τον διορισμό του. Όπως θα έλεγε ο κ. Μητσοτάκης, είμαστε ηγέτες αλλά δεν μπορούμε να τα κάνουμε όλα μόνοι μας.

Δεύτερον, ο κ. Αλ Τζάμπερ υποστήριξε τον περασμένο μήνα ότι, δήθεν, δεν υπάρχει επιστημονική άποψη που να λέει ότι η σταδιακή εξάλειψη των ορυκτών καυσίμων είναι απαραίτητη για να συγκρατηθεί η θέρμανση του πλανήτη κάτω από 1,5 βαθμούς Κελσίου, που είναι το όριο που έθεσε η Συμφωνία του Παρισιού του 2015. Σήμερα ο πλανήτης είναι κατά 1,1 βαθμούς Κελσίου θερμότερος, δηλαδή είμαστε πολύ κοντά στο ενάμιση. Και παρά την πρόοδο στις ανανεώσιμες πηγές ενέργειας, η χρήση ορυκτών καυσίμων ακόμη αυξάνεται, διότι συνολικά ο κόσμος χρησιμοποιεί περισσότερη ενέργεια.

Το αποτέλεσμα είναι ότι το κείμενο της παγκόσμιας απογραφής που εκδίδει η διάσκεψη του Ντουμπάι θα κάνει λόγο για σταδιακή μείωση και όχι πλέον για σταδιακή κατάργηση της χρήσης ορυκτών καυσίμων. Μείωση δεν σημαίνει κατάργηση. Σύμφωνα με πλειάδα επιστημόνων, για να συγκρατηθεί η αύξηση της θερμοκρασίας του πλανήτη κάτω από το κρίσιμο όριο των 1,5 βαθμών Κελσίου απαιτείται κατάργηση της χρήσης ορυκτών καυσίμων. Δυστυχώς, η ελληνική Κυβέρνηση που διακηρύττει σε όλους τους τόνους ότι οι πολύνεκρες πυρκαγιές και οι πλημμύρες του καλοκαιριού οφείλονται στην κλιματική αλλαγή, παρακολουθεί αυτές τις εξελίξεις με σταυρωμένα χέρια.

Έρχομαι τώρα στο δεύτερο ζήτημα, τη συνεχιζόμενη κρίση στη Γάζα. Την περασμένη Τετάρτη ο Γενικός Γραμματέας του ΟΗΕ, κάνοντας χρήση μιας εξαιρετικής διαδικασίας, βάσει του άρθρου 99 της Χάρτας των Ηνωμένων Εθνών, έστειλε επιστολή στο Συμβούλιο Ασφαλείας, καλώντας τον να πάρει επειγόντως θέση στην περίπτωση της Γάζας, διότι, όπως είπε ο κ. Γκουτέρες, «η κρίση μπορεί να οξύνει υφιστάμενους κινδύνους κατά της διατήρησης της διεθνούς ειρήνης και ασφάλειας». Έτσι περιέγραψε ο Γενικός Γραμματέας του ΟΗΕ την κρίση στη Γάζα, ως μια κατάσταση ικανή -και λέω σε εισαγωγικά- «να οξύνει υφιστάμενους κινδύνους κατά της διατήρησης της διεθνούς ειρήνης και ασφάλειας».

Στην επιστολή ο κ. Γκουτέρες αναφέρθηκε στους χίλιους διακόσιους νεκρούς Ισραηλινούς και στους εναπομείναντες εκατόν τριάντα Ισραηλινούς ομήρους που βρίσκονται στα χέρια της Χαμάς. Επίσης, αναφέρθηκε στους δεκαπέντε χιλιάδες νεκρούς Παλαιστινίους, εκ των οποίων έξι χιλιάδες είναι παιδιά. Και τόνισε πως ένα εκατομμύριο οκτακόσιες χιλιάδες Παλαιστίνιοι της Γάζας, δηλαδή το 80% των κατοίκων της Λωρίδας, έχουν εκτοπιστεί από τα σπίτια τους, διότι τα μισά από τα σπίτια αυτά είναι πλέον βομβαρδισμένα. Με άλλα λόγια ο Γενικός Γραμματέας του ΟΗΕ περιέγραψε μια διαδικασία εθνοκάθαρσης που λαμβάνει χώρα στη Λωρίδα της Γάζας αυτή τη στιγμή. Κλείνοντας την επιστολή του ο κ. Γκουτιέρες, τόνισε ότι η διεθνής κοινότητα έχει την ευθύνη να χρησιμοποιήσει όλη την επιρροή της για να αποτρέψει την περαιτέρω κλιμάκωση και να επιφέρει τον τερματισμό αυτής της κρίσης.

Η Πλεύση Ελευθερίας σε κάθε ευκαιρία έχει καταγγείλει την πολιτική της Κυβέρνησης Μητσοτάκη στην κρίση της Γάζας, και ιδίως τη φιλική και απολύτως ανεκτική στάση της απέναντι στην κυβέρνηση Νετανιάχου που διαπράττει τα πλέον ειδεχθή εγκλήματα πολέμου, σύμφωνα με το Διεθνές και το Ανθρωπιστικό Δίκαιο. Αλλά και τώρα ξανά, σε πείσμα των απεγνωσμένων εκκλήσεων και προσπαθειών του Γενικού Γραμματέα του ΟΗΕ προς όλα τα κράτη του οργανισμού, η ελληνική Κυβέρνηση κάνει πως δεν ακούει. Και φυσικά δεν ασκεί καμμία σοβαρή επιρροή πάνω στο Ισραήλ για τον άμεσο τερματισμό της τεράστιας ανθρωπιστικής κρίσης στη Γάζα. Αντιθέτως πριν λίγες εβδομάδες αγόρασε νέα, μη επανδρωμένα αεροπλάνα από τον κ. Νετανιάχου, ως άλλη μία ένδειξη φιλίας και ανοχής προς την κυβέρνησή του.

Την Παρασκευή, ανταποκρινόμενο στην εξαιρετική έκκληση του Γενικού Γραμματέα του ΟΗΕ, το Συμβούλιο Ασφαλείας κλήθηκε ξανά να υιοθετήσει ψήφισμα υπέρ μιας ανθρωπιστικής παύσης πυρός. Δυστυχώς, από τα δεκαπέντε μέλη του Συμβουλίου Ασφαλείας τα δεκατρία ψήφισαν υπέρ. Η Βρετανία απείχε. Και για μία ακόμη φορά μόνο οι Ηνωμένες Πολιτείες άσκησαν βέτο, μπλοκάροντας πάλι την ανθρωπιστική παύση πυρός.

Θα κλείσω, κύριε Πρόεδρε, με αυτό. Σήμερα το πρωί, κατόπιν κοινής πρωτοβουλίας της Αιγύπτου και της Μαυριτανίας ανακινήθηκε ειδική διαδικασία, κάτω από το περίφημο ψήφισμα 377Α, που χρησιμοποίησαν οι ίδιες οι ΗΠΑ το 1950 στον πόλεμο της Κορέας. Σύμφωνα με αυτή τη διαδικασία, αν το Συμβούλιο Ασφαλείας δεν υιοθετήσει ψήφισμα λόγω της χρήσης του βέτο από ένα από τα μόνιμα μέλη του -δηλαδή στην προκειμένη περίπτωση, των ΗΠΑ- τότε η Γενική Συνέλευση του ΟΗΕ μπορεί να επιληφθεί του θέματος με δεσμευτικό πλέον ψήφισμα. Όπως θα θυμάστε τον Νοέμβριο, η Γενική Συνέλευση του ΟΗΕ υπερψήφισε με δύο τρίτα σε προηγούμενο μη δεσμευτικό ψήφισμα την ανθρωπιστική εκεχειρία στη Γάζα. Δυστυχώς, η ελληνική Κυβέρνηση που δεν επιθυμεί να δει τον πόλεμο να σταματά, ψήφισε αποχή σε εκείνη την ψηφοφορία.

Αυτή τη φορά, κυρίες και κύριοι της Κυβέρνησης, η Πλεύση Ελευθερίας σάς προειδοποιεί. Αν η Ελλάδα κάνει ξανά το ίδιο λάθος και δεν υπερψηφίσει ένα νέο ψήφισμα της Γενικής Συνέλευσης του ΟΗΕ για άμεση ανθρωπιστική κατάπαυση πυρός στη Γάζα, επιλέγοντας να συνταχθεί ξανά με την ακροδεξιά κυβέρνηση του Νετανιάχου, τότε δεν θα έχετε πλέον καμμία δικαιολογία. Όλος ο κόσμος, και ο ελληνικός λαός, θα βλέπει στο εξής το αίμα των χιλιάδων νεκρών παιδιών στη Γάζα να στάζει από τα χέρια σας. Γι’ αυτό σας καλούμε, έστω και τώρα, να αλλάξετε πολιτική.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Καζαμία για τη συνέπεια στον χρόνο.

Τον λόγο τώρα έχει ο Βουλευτής της Νέας Δημοκρατίας, ο κ. Χρήστος Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είμαι σίγουρος ότι οι ευχές όλων μας συνοδεύουν τον νεαρό αστυνομικό, θύμα τυφλής οπαδικής βίας. Ευχές για ταχεία ανάρρωση, επιστροφή στην οικογένειά του και στα καθήκοντά του. Θέλω, όμως, να σας εξομολογηθώ ότι ένα άλλο γεγονός των τελευταίων ημερών με έχει συγκλονίσει και ίσως και σε μεγαλύτερο βαθμό από το συγκεκριμένο δραματικό περιστατικό, η τραγική απώλεια της πενηντάχρονης συμπατριώτισσάς μας στην Νεοχωρούδα Θεσσαλονίκης χθες με έναν τρόπο άγριο, με έναν τρόπο που σπάνια συναντάμε. Κατασπαράχθηκε από τρία σκυλιά την ώρα που ήταν σε μια εντελώς ειρηνική διαδικασία, την ώρα που περιποιούνταν τα λουλούδια στον κήπο του σπιτιού της, στο οικιακό της άσυλο, χωρίς να προκαλέσει, χωρίς να έχει καμμία ευθύνη. Ο ακαριαίος θάνατό της έχει συγκλονίσει την ελληνική κοινωνία. Βεβαίως αυτά τα θέματα βλέπω μια δυσκολία να τα αγγίξουμε στο Κοινοβούλιο, ίσως για να μην μας χαρακτηρίσουν λιγότερο φιλόζωους, ίσως γιατί θα μας χαρακτηρίσουν συντηρητικούς.

Όμως, κυρίες και κύριοι συνάδελφοι, αλήθεια, έχουν καμμιά ευθύνη τα ζωντανά ή ο ιδιοκτήτης τους; Και αλήθεια ποιες προβλέψεις έχει κάνει η ελληνική πολιτεία για ανθρώπους που έχουν στην κατοχή τους ζώα, τα οποία με τη λάθος εκπαίδευση μπορεί να αναπτύξουν δολοφονικά ένστικτα; Διότι, επαναλαμβάνω, δεν φταίνε τα ζώα, φταίνε οι ιδιοκτήτες. Και καλώ την ηγεσία του Υπουργείου Προστασίας του Πολίτη, την ηγεσία του Υπουργείου Δικαιοσύνης, την ηγεσία του Υπουργείου Αγροτικής Ανάπτυξης να ξαναδούν το θέμα αυτό. Ίσως είναι αναγκαία σε ορισμένες περιπτώσεις ορισμένων ειδών η ψυχιατρική εξέταση των ιδιοκτητών, αν έχουν το επίπεδο γνώσης το αναγκαίο για την εκπαίδευση αυτών των ζώων.

Γιατί πραγματικά η ελληνική κοινωνία από τον τραγικό χαμό αυτής της πενηντάχρονης γυναίκας, μητέρας δύο παιδιών, είναι συγκλονισμένη. Κι αυτό το σοκ ήθελα να μοιραστώ μαζί σας απόψε και με τον ελληνικό λαό για να συζητήσουμε επιτέλους σοβαρά. Είναι άλλο η φιλοζωία και άλλο ανίκανοι άνθρωποι να εκπαιδεύουν τέτοιου είδους ζωντανά. Να τα διαχωρίσουμε τα θέματα.

Να έλθουμε τώρα στο νομοσχέδιο, κυρίες και κύριοι συνάδελφοι. Βλέπω μια μετριοπάθεια στα κόμματα της Αντιπολίτευσης και ορθώς. Τα βήματα προόδου πρέπει να μας ενώνουν. Παρατηρώ όμως και μια μεμψίμοιρη κριτική, ότι «ψηφιοποιείτε τη γραφειοκρατία και τα λοιπά, οι εργαζόμενοι».

Οι εργαζόμενοι μάς ενδιαφέρουν όλους. Άλλωστε είναι τούτη η Κυβέρνηση που με την πολιτική της ξεπαγώνει τους μισθούς του δημοσίου μετά από πολλά πολλά χρόνια.

Δεν άκουσα όμως την ίδια θέρμη το ίδιο πάθος για τα εκατομμύρια των Ελλήνων πολιτών που ταλαιπωρήθηκαν, με ευθύνη συνολικά του πολιτικού συστήματος, επί δεκαετίες ολόκληρε, προσπαθώντας να κατοχυρώσουν τις περιουσίες τους. Δεν άκουσα τον ίδιο πόνο. Εδώ δεν εκπροσωπούμε κανένα συγκεκριμένο κλάδο εργαζομένων όλοι μας. Εκπροσωπούμε τον ελληνικό λαό στο σύνολό του και γι’ αυτόν θα πρέπει να νοιαζόμαστε.

Και μας είπε η Αξιωματική Αντιπολίτευση ότι εμείς θα είχαμε κάνει περισσότερα βήματα στο Κτηματολόγιο και θα είχαμε αυξήσει την κτηματογράφηση, αν δεν είχαμε τους δασικούς χάρτες.

Κυρίες και κύριοι συνάδελφοι, αγαπητοί μου, θα μου επιτρέψετε να πω ότι αυτό είναι ένα καινοφανές επιχείρημα. Αφ’ ενός, πρώτον, …

**ΓΕΩΡΓΙΟΣ ΚΑΡΑΜΕΡΟΣ:** Εσείς τους σταματήσατε.

**ΧΡΗΣΤΟΣ ΜΠΟΥΚΩΡΟΣ:** Κύριε Καραμέρο, θα σας πω γιατί έχω ασχοληθεί με το θέμα.

Φτιάξατε ένα νομοσχέδιο για τους δασικούς χάρτες που κατέρρευσε στο σύνολό του ενώπιον του Συμβουλίου της Επικρατείας…

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ένα έκτρωμα.

**ΧΡΗΣΤΟΣ ΜΠΟΥΚΩΡΟΣ:** …και για τις οικιστικές πυκνώσεις και για το μηχανισμό εξαγοράς και για το περιβαλλοντικό τέλος και για όλα. Δεν υφίσταται νομοσχέδιο ΣΥΡΙΖΑ για τους δασικούς χάρτες.

Ήρθε η Νέα Δημοκρατία με το ν.4685/2020 και έλυσε οριστικά το θέμα των δασικών χαρτών και εκατοντάδες χιλιάδες πολίτες σήμερα ξεκαθαρίζουν τις περιουσίες τους.

Τείνω να πιστέψω ότι δεν θέλατε να τα λύσετε όλα αυτά τα θέματα. Ήταν ιδεολογικό θέμα για σας, όλους αυτούς τους μικρούς ιδιοκτήτες, τους κατόχους ενός χωραφιού, ενός οικοπέδου, ενός ακινήτου. Τους αποκαλούσατε πάντα υποτιμητικά «κυρ-Παντελήδες». Άρα αυτό δικαιολογεί…

**ΓΕΩΡΓΙΟΣ ΚΑΡΑΜΕΡΟΣ:** Τι λέτε τώρα; Ντροπή!

**ΧΡΗΣΤΟΣ ΜΠΟΥΚΩΡΟΣ:** Τώρα τελευταία ανακαλύψατε βεβαίως και τους νοικοκυραίους. Το δέχομαι, το δέχομαι.

Ήρθε και το ΠΑΣΟΚ στη συνέχεια να πει ότι κάναμε μια Α.Ε. το 1995, την «ΚΤΗΜΑΤΟΛΟΓΙΟ Α.Ε.» -ορθό- και εννέα χρόνια πριν, το 1986, είχε κάνει το ΠΑΣΟΚ τον Οργανισμό Κτηματογράφησης.

Η σωστή κριτική και η ορθή αντιμετώπιση θα ήταν πόσοι πόροι δαπανήθηκαν και πού βρίσκονται εκείνες οι περιοχές οι πιλοτικές που εντάχθηκαν στο Κτηματολόγιο σήμερα. Γνωρίζετε, κύριοι του ΠΑΣΟΚ, που είχατε ξεκινήσει το Κτηματολόγιο ότι οι περιοχές που τότε εντάξατε δεν έχουν κάνει οριστική ανάρτηση Κτηματολογίου ακόμη και σήμερα αντιμετωπίζοντας πλήθος προβλημάτων;

Μπορεί να μας χωρίζουν πολλά και να διαφωνούμε, αλλά επαναλαμβάνω τα βήματα προόδου πρέπει να μας ενώνουν και κρατώ την κριτική σας στα θετικά σημεία του νομοσχεδίου και από τον ΣΥΡΙΖΑ και από το ΠΑΣΟΚ γιατί θέλω πάντα να έχω μια θετική θεώρηση των πραγμάτων.

Ερχόμαστε λοιπόν σε ένα νομοσχέδιο -δεν θέλω να κουράσω, τα είπαν οι συνάδελφοι- που μειώνει τη γραφειοκρατία, καταργεί ορισμένα έγγραφα, ψηφιοποιεί και όλα αυτά είναι βήματα οπωσδήποτε προς το μέλλον. Το να καταργείται το πιστοποιητικό του ΤΑΠ, εφόσον μπορεί με τη διασυνδεσιμότητα των υπηρεσιών να αντιμετωπιστεί το θέμα αυτό, νομίζω ότι όλους μας βρίσκει σύμφωνους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ δύο λεπτά την ανοχή σας παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Ναι, ναι.

**ΧΡΗΣΤΟΣ ΜΠΟΥΚΩΡΟΣ:** Τούτη η Κυβέρνηση όμως δεν προχωράει με γρήγορους ρυθμούς μόνο το Κτηματολόγιο. Έχει προχωρήσει, όπως σας προείπα, τους δασικούς χάρτες και το 2026 θα δούμε ολοκληρωμένα τα τοπικά πολεοδομικά σχέδια. Είναι δεσμευτικό αυτό. Είναι στο Ταμείο Ανθεκτικότητας ενταγμένο το έργο, με πλήρως εξασφαλισμένη χρηματοδότηση.

Είναι τρία σπουδαία γεωχωρικά εργαλεία που αλλάζουν πραγματικά το χάρτη στην Ελλάδα. Νομίζω ότι αυτό πρέπει να είναι καθήκον της κάθε κυβέρνησης. Η έλλειψη γεωχωρικών εργαλείων σε τούτη τη χώρα οδήγησε στην οικονομική και κοινωνική καθυστέρηση. Βρίσκουμε το δρόμο μας. Βρίσκουμε το δρόμο μας. Γίνονται νόμοι, ψηφίζονται, λύνουν προβλήματα. Πρέπει, κατά την ταπεινή μου άποψη, να υποστηρίζονται αυτοί οι νόμοι.

Θα κλείσω, κύριοι Υπουργοί -κύριε Παπαστεργίου και κύριε Κυρανάκη, αρμόδιε Υφυπουργέ- λέγοντας ότι υπάρχουν νομοσχέδια τα οποία τα ψηφίζουμε γιατί επιλύουν ζητήματα, νομοσχέδια γιατί μας δεσμεύουν οι κομματικές μας θέσεις και νομοσχέδια τα οποία ψηφίζουμε με περηφάνια.

Το δικό σας νομοσχέδιο είναι ένα τέτοιο νομοσχέδιο με δύο τοπικές παρατηρήσεις που θέλω να σας καταθέσω. Η μία είναι η περίπτωση της Αλοννήσου, κύριε Υπουργέ. Την γνωρίζετε. Είναι μία από τις πρώτες περιοχές που εντάχθηκαν το 1995. Τεράστια προβλήματα: έλλειψη τίτλων, λάθη στην κτηματογράφηση τεράστια. Ήταν και τα εργαλεία τότε όχι τόσο προηγμένα όσο τα σημερινά και έχει δημιουργήσει στην Αλόννησο το Κτηματολόγιο ένα τεράστιο κοινωνικό ζήτημα. Πρέπει το ζήτημα της Αλοννήσου η Κυβέρνηση, εσείς, η σημερινή ηγεσία του Υπουργείου Ψηφιακής Πολιτικής να το επιλύσει μέχρι το τέλος της ερχόμενης χρονιάς.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Και ένα δεύτερο θέμα -και με αυτό κλείνω, κύριε Πρόεδρε- είναι το ζήτημα των συνεταιρισμών ακτημόνων αγροτών και κτηνοτρόφων.

Κύριοι Υπουργοί, το 1950 η ελληνική πολιτεία παραχώρησε σε χιλιάδες αγρότες και κτηνοτρόφους κάποιες εκτάσεις γης να τις αξιοποιήσουν, για να αντιμετωπιστεί το επισιτιστικό πρόβλημα της χώρας. Κύριε Παπαστεργίου, υπάρχουν πολλοί τέτοιοι συνεταιρισμοί και στη δική σας περιοχή. Αυτοί οι άνθρωποι φορολογούνται, μεταβιβάζουν, αποζημιώνονται για τα κτήματά τους αυτά. Τι δεν μπορούν να κάνουν όμως τα μέλη των συνεταιρισμών ακτημόνων αγροτών και κτηνοτρόφων; Δεν μπορούν να κάνουν εγγραφή στο Κτηματολόγιο. Είναι εκατοντάδες, ίσως και χιλιάδες συμπολίτες μας που βλέπουν την περιουσία τους -που την δουλεύει τώρα τρίτη γενιά- να μην μπορούν να την κατοχυρώσουν.

Έπεσε στη μοίρα της δικής μας Κυβέρνησης, μαζί με τους δασικούς χάρτες και το Κτηματολόγιο, …

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΧΡΗΣΤΟΣ ΜΠΟΥΚΩΡΟΣ:** …να επιλύσουμε και το ζήτημα αυτό και σας καταθέτω αυτή την πρόταση να το δείτε άμεσα.

Κατά τα λοιπά, καλώ τους συναδέλφους όλων των κομμάτων να στηρίξουμε το νομοσχέδιο γιατί -κανένα νομοσχέδιο δεν είναι τέλειο- το βέβαιο είναι ότι το συγκεκριμένο νομοσχέδιο έχει πολλά θετικά σημεία, πάρα πολλά θετικά σημεία, περισσότερα από κάθε προηγούμενο. Γι’ αυτό και το υπερψηφίζουμε με περηφάνια.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Μπουκώρο.

Το λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Παναγιού Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε και αν χρειαστεί, φαντάζομαι ότι θα έχω κι εγώ την ανοχή σας, …

**ΠΡΟΕΔΡΕΥΩΝ (Αθανάσιος Μπούρας):** Θα έχετε και μη διαμαρτύρεστε. Διαμαρτυρηθήκατε πρωτύτερα. Εγώ δεν έκοψα κανέναν.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** …διότι κάθε φορά που υπερβαίνω…

**ΠΡΟΕΔΡΕΥΩΝ (Αθανάσιος Μπούρας):** Όταν υπάρχει η δυνατότητα, υπάρχει και από την πλευρά του Προεδρείου ευχέρεια.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δυνατότητα δεν υπάρχει, κύριε Πρόεδρε, όταν περιμένουμε πάρα πολλές ώρες για να μιλήσουμε. Εν πάση περιπτώσει, εγώ σέβομαι…

**ΠΡΟΕΔΡΕΥΩΝ (Αθανάσιος Μπούρας):** Συνάδελφος από το ΠΑΣΟΚ μίλησε έντεκα λεπτά, δεν τον διέκοψα.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** …ότι θα έχετε ανοχή σε όλους τους συναδέλφους.

**ΠΡΟΕΔΡΕΥΩΝ (Αθανάσιος Μπούρας):** Σας μηδενίζω και πάλι το ρολόι, για να έχετε και χρόνο όσο θέλετε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Διότι εγώ σήμερα δεν θα υπερβώ το χρόνο μου, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Θα έχετε κι εσείς ανοχή, κυρία συνάδελφε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριοι Υπουργοί, κυρίες και κύριοι συνάδελφοι, ο νομοθετικός οίστρος της δεύτερης διακυβέρνησης Μητσοτάκη συνεχίζεται, σαν να βρισκόμαστε ακόμα σε συνθήκες πανδημίας και να λειτουργούμε με πράξεις νομοθετικού περιεχομένου. Επιτέλους, πρέπει να σταματήσει αυτή η απαξίωση της δημοκρατικής λειτουργίας της Βουλής.

Και αφού η Κυβέρνηση δείχνει να βολεύεται από τις συνεχιζόμενες κακές νομοθετήσεις, είναι ευθύνη όλων των κομμάτων της Αντιπολίτευσης να αντιδράσουμε συλλογικά και δυναμικά. Δεν είναι δυνατόν μέσα σε ένα μήνα να ψηφίζονται στην Ολομέλεια δεκαπέντε νομοσχέδια και επιπλέον ο κρατικός προϋπολογισμός. Δάνεια, φορολογία, πολιτική προστασία, ασφαλιστικές διατάξεις και άλλα νομοθετούνται με συνοπτικές διαδικασίες και αμφίβολα αποτελέσματα για τους πολίτες, οι δε Βουλευτές που επιβάλλεται να τα επεξεργαστούν και να ψηφίσουν -αδυνατούν πραγματικά λόγω των παράλληλων συνεδριάσεων και του φόρτου- να συμμετέχουν ακόμη και ως ομιλητές στην τελική συζήτηση στην Ολομέλεια. Απόδειξη είναι ο μικρός αριθμός των Βουλευτών που εγγράφονται στις λίστες ομιλητών.

Και έτσι, την προηγούμενη μόλις Παρασκευή η Κυβέρνηση νομοθέτησε αυθημερόν μία διεθνή σύμβαση που εγείρει και θέματα αναγνώρισης ιδιωτικών πανεπιστημίων, αλλά και ακόμη έναν νόμο για την Πολιτική Προστασία, επαναδιατύπωση παλαιών διατάξεων του ν.4662/2020, του νόμου Χαρδαλιά, για περιφερειακά και τοπικά κέντρα συντονισμού των δράσεων και για τα αυτοτελή τμήματα Πολιτικής Προστασίας στους δήμους. Δηλαδή, αποποιείται η Κυβέρνηση την ευθύνη της καθυστέρησης εφαρμογής των διατάξεων επί τέσσερα ολόκληρα χρόνια, ενώ έχουν συμβεί τεράστιες καταστροφές σε όλη τη χώρα και ενώ συνεχίζει να αποψιλώνει από προσωπικό τους δήμους και τα δασαρχεία. Η τοπική αυτοδιοίκηση δεν μπορεί να είναι ο κρίσιμος υπεύθυνος κάθε φορά που η Κυβέρνηση θα αποτυγχάνει να προστατέψει τους πολίτες.

Κυρίες και κύριοι συνάδελφοι, με το νομοσχέδιο που συζητάμε σήμερα η Κυβέρνηση της Νέας Δημοκρατίας για μία ακόμη φορά προσπαθεί να επιλύσει με μπαλώματα ένα πρόβλημα για το οποίο έχει μεγάλες ευθύνες. Η κυβέρνηση του ΣΥΡΙΖΑ έβαλε στις σωστές ράγες το Κτηματολόγιο, ορίζοντας ένα χρονοδιάγραμμα ολοκλήρωσης για το 2021. Το ίδιο ορόσημο έθεσε το φθινόπωρο του 2009 ο τότε Υπουργός Περιβάλλοντος κ. Χατζηδάκης. Τελικά το 2021 το μόνο ορόσημο για την ολοκλήρωση του Κτηματολογίου ήταν η μεταφορά του από το Υπουργείο Περιβάλλοντος στο Ψηφιακής Διακυβέρνησης, μία κίνηση που στέρησε πολύτιμη θεσμική μνήμη από τον οργανισμό και δημιούργησε επιπλέον σοβαρά προβλήματα.

Πάνω από τέσσερα χρόνια η Κυβέρνηση της Νέας Δημοκρατίας δεν έχει κάνει καμμία κίνηση για τη στελέχωση του Κτηματολογίου, με αποτέλεσμα οι εργαζόμενοι να εξουθενώνονται, οι εκκρεμότητες να γίνονται κανονικότητα και οι πολίτες να ταλαιπωρούνται περιμένοντας στις ουρές αξημέρωτα.

Το νομοσχέδιο προβλέπει ορισμένες διατάξεις, όπως η κατάργηση της βεβαίωσης περί μη οφειλής ΤΑΠ και της πολλαπλής προσκόμισης αποσπάσματος του κτηματολογικού διαγράμματος σε περίπτωση διηρημένων ιδιοκτησιών, αλλά και την υποβολή ψηφιακών αντιγράφων σε συμβολαιογραφικές πράξεις.

Εκτός, όμως, από αυτές τις διατάξεις που θα υπερψηφίσουμε, η Κυβέρνηση επιδιώκει δήθεν να βάλει τάξη σε ένα χάος με αμφίβολες παρεμβάσεις που δεν στηρίζονται σε καμμία μεθοδολογία, όπως το ότι η μεταφορά υποθέσεων από ένα κτηματολογικό γραφείο σε ένα άλλο δεν αποτελεί λύση κατά τη γνώμη μας, αφού δεν υπάρχει καμμία μελέτη που να διαπιστώνει ότι αυτό είναι εφικτό ή πρόκειται να λειτουργήσει. Για παράδειγμα, μερικά γραφεία βρίσκονται μήνες πίσω στις καταχωρίσεις, άλλα κάποια χρόνια, ενώ αν συνυπολογίσουμε τη συσσώρευση περιπτώσεων που εκκρεμούν στα υποθηκοφυλακεία, καταλαβαίνουμε όλοι την απελπισία που συνοδεύει τις ρυθμίσεις των άρθρων 9, 10 και 11.

Ταυτόχρονα, σε σχέση με τις διατάξεις του άρθρου 4 για τα πρόδηλα σφάλματα εξακολουθεί να υφίσταται η στρέβλωση με τις επιφυλάξεις του δημοσίου για τα αγνώστου ιδιοκτήτη ακίνητα.

Στο άρθρο 8 δεν βλέπουμε αρνητικά τη χρήση της πλατφόρμας των εισηγητών, ωστόσο αυτή δεν θα πρέπει να υποσκάπτει την αποκεντρωμένη διάρθρωση των υπηρεσιών, επιβάλλοντας την υποχρεωτικότητα, όπως επισημαίνουν και οι εργαζόμενοι, οι εργατοπατέρες, οι εγκάθετοι κατά τον Υπουργό κ. Κυρανάκη, ντροπή!

Επίσης, βλέπουμε μια πρόβλεψη για κίνητρο επίτευξης στόχων την οποία και χαιρετίζουμε. Είναι σημαντικό να επιβραβεύονται οι άνθρωποι που στηρίζουν την υπηρεσία και αντιμετωπίζουν τις δυσκολίες πολύπλοκων υποθέσεων. Όμως, δεν μπορούμε να παραβλέψουμε την εξουσιοδότηση που παρέχει το νομοσχέδιο στον αρμόδιο Υπουργό να καθορίζει το περιεχόμενο και την ιεραρχική διάρθρωση του μπόνους. Ανησυχούμε ότι με βάση όλα όσα έχει πράξει η Νέα Δημοκρατία στο Κτηματολόγιο με τις διοικήσεις πολιτευτών και «ημετέρων» μπορεί να αφήσει εκτός επιβράβευσης τους απλούς εργαζόμενους και να τη φυλάξει για τους αρεστούς και τους εκλεκτούς της, όπως το συνηθίζει σε κάθε νομοθέτησή της.

Σε αυτό το σημείο θα ήθελα να κάνω δύο επισημάνσεις για τον τρόπο που χρησιμοποιεί η Νέα Δημοκρατία τις διοικήσεις των οργανισμών του δημοσίου. Στο Κτηματολόγιο, ένα νομικό πρόσωπο δημοσίου δικαίου εθνικής εμβέλειας, όπως όλοι ομολογούμε και όπως ορίζεται βάσει των διατάξεων του ν.5062/2023 για την επιλογή των διοικήσεων φορέων του δημοσίου, έχει επιλεγεί πρόσφατα διοίκηση που παραιτήθηκε μόλις μετά από τρεις ημέρες. Μετά διορίστηκε και παραμένει στη θέση του προέδρου ο διευθυντής του πολιτικού γραφείου του κυρίου Υφυπουργού, του κ. Κυρανάκη, ο οποίος πλην όλων των άλλων προσόντων, όπως μας είπε πριν, δηλώνει ότι ο συνεργάτης του είναι και κουρασμένος, αφού δεν έκανε διακοπές.

Οποίο επιχείρημα, κύριε Κυρανάκη! Η συνήθης σας συμπεριφορά να απαντάτε σε άλλα αντί άλλων! Όμως, ας απαντήσετε στα εξής: Θα προχωρήσει η διοίκηση του Υπουργείου Ψηφιακής Διακυβέρνησης σε επιλογή με βάση τον πρόσφατο νόμο περί επιλογής διοικήσεων στο δημόσιο, ή θα επαναπαυθεί στην τετραετή θητεία του κομματικά εκλεκτού; Και αν προχωρήσει στην επιλογή νέας διοίκησης, με βάση ποια μεθοδολογία θα διεξαχθεί ο γραπτός διαγωνισμός που προβλέπεται; Σε κάθε περίπτωση, το Υπουργείο οφείλει έστω στο πολυδιαφημισμένο συμβόλαιο απόδοσης να μας δείξει έναν ορίζοντα ολοκλήρωσης και της κτηματογράφησης.

Κυρίες και κύριοι συνάδελφοι, το συγκεκριμένο νομοσχέδιο διαχειρίζεται εκκρεμότητες και δεν δίνει συγκεκριμένη λύση στο πρόβλημα της εκκρεμούς κτηματογράφησης. Χρειάζεται θεσμική μνήμη στο πεδίο της χωροταξικής πολιτικής που στερείται σήμερα η υπηρεσία Κτηματολογίου, αφού η χωροταξική πολιτική έχει παραμείνει στην αρμοδιότητα του Υπουργείου Περιβάλλοντος και άρα επί της ουσίας εμπλέκονται και τα δύο Υπουργεία.

Καταψηφίζουμε, λοιπόν, επί της αρχής το νομοσχέδιο και υπερψηφίζουμε τα σχετικά άρθρα στα οποία αναφέρθηκα. Ο ΣΥΡΙΖΑ - Προοδευτική Συμμαχία προτείνει τη διαλειτουργική σύνδεση των στοιχείων που υπάρχουν στα μητρώα της ΑΑΔΕ, των δήμων και του Κτηματολογίου, για να μειωθεί τόσο η ταλαιπωρία των πολιτών όσο και το γραφειοκρατικό κόστος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κ. Πούλου για τη συνέπεια στον χρόνο.

Θα δώσω τώρα τον λόγο στον Υπουργό Ψηφιακής Διακυβέρνησης, στον κ. Παπαστεργίου, πρώτον, για να καταθέσει τις νομοτεχνικές βελτιώσεις -και παρακαλώ τη γραμματεία να τις φωτοτυπήσει και να διαμοιραστούν στους συναδέλφους- και δεύτερον, για να τοποθετηθεί επί του νομοσχεδίου.

Ορίστε, κύριε Υπουργέ, έχετε τον λόγο, πρώτον, για να καταθέσετε τις νομοτεχνικές και να προχωρήσετε στην ομιλία σας.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Βεβαίως, κύριε Πρόεδρε, καταθέτω τις νομοθετικές βελτιώσεις τις οποίες θα εξειδικεύσει αμέσως μετά ο Υφυπουργός.

(Στο σημείο αυτό ο Υπουργός Ψηφιακής Διακυβέρνησης κ. Δημήτριος Παπαστεργίου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 552-554)

ΑΛΛΑΓΗ ΣΕΛΙΔΑΣ

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Κύριε Υφυπουργέ, κυρίες και κύριοι Βουλευτές, ακούγεται παράλογο στη χώρα της μικροϊδιοκτησίας, σε μία χώρα στην οποία έχουμε από τα υψηλότερα ποσοστά ιδιοκτησίας στην Ευρωπαϊκή Ένωση, να παλεύουμε δεκαετίες για να ολοκληρώσουμε το Κτηματολόγιο. Ο Υφυπουργός Ψηφιακής Διακυβέρνησης νωρίτερα πολύ εύστοχα διατύπωσε την επιθυμία -ευσεβή πόθο;- ότι ήταν οκτώ ετών όταν ξεκίνησε το Κτηματολόγιο και ακόμη δεν έχει ολοκληρωθεί.

Ακούγεται όντως επίσης παράλογο να έρχεται στη Βουλή ένα νομοσχέδιο που βάζει τάξη σε προβλήματα, όπως η ανάγκη επιτάχυνσης της εκκαθάρισης των εκατοντάδων χιλιάδων εκκρεμοτήτων που έχουν μαζευτεί και να μην υπάρχει συναίνεση στα κόμματα της Βουλής για κάτι για το οποίο συνομολογούμε όλοι πως πρέπει να βελτιώσουμε. Νομίζω πως είναι από τις περιπτώσεις που τα κόμματα της Αντιπολίτευσης αξίζει να βάλουν πλάτη και να υποστηρίξουν την προσπάθεια για την ολοκλήρωση του Κτηματολογίου, τώρα που είμαστε στο τελευταίο χιλιόμετρο ενός πολύ μεγάλου και κοπιαστικού Μαραθωνίου. Από τη μία πλευρά, κάποια κόμματα μάς μιλούν για την τεχνολογία και τις δυνατότητές της και από την άλλη, δυσκολεύονται να συμπορευτούν μαζί μας στο τέλος όλης αυτής της απίστευτης χαρτούρας που θέλουμε πλέον να φέρουμε.

Το νομοσχέδιο θα ψηφιστεί απόψε για να λύσει προβλήματα, για να μειωθούν τα διοικητικά βάρη, για να μην υπάρχει ανασφάλεια δικαίου, για να απλουστευθούν οι διαδικασίες, για να μπορεί να αξιοποιηθεί η ιδιωτική ακίνητη περιουσία, για να μπει τάξη στο τι έχουν δημόσιο και ιδιώτες.

Αντί, λοιπόν, να υπάρχει αυτή η σύμπνοια σε ένα τέτοιο -τολμώ να πω- εθνικό θέμα, στο μεγαλύτερο έργο πληροφορικής το οποίο τρέχει στη χώρα, βλέπουμε κάθε είδους δικαιολογίες και προσκόμματα, προκειμένου αυτό να μην ψηφιστεί από όλους.

Και όμως, είναι ένα νομοσχέδιο που αφορά το σύνολο σχεδόν των Ελλήνων πολιτών. Διασφαλίζει τα εμπράγματα δικαιώματά τους και διευκολύνει τους επαγγελματίες που δραστηριοποιούνται στην αγορά ακινήτων. Η ολοκλήρωση του Κτηματολογίου, η ομαλοποίηση της κατάστασης στις μεταβιβάσεις και τις λοιπές πράξεις συμβάλλει στην ανάπτυξη, ενισχύει την επιχειρηματικότητα, ενδυναμώνει την εμπιστοσύνη μεταξύ κράτους και πολιτών. Ζούμε σε μία εποχή ταχύτητας δικτύων, δεδομένων, με νέες ανάγκες σε αποθήκευση όχι πλέον αγαθών, όπως κάποτε, αλλά δεδομένων.

Έτσι, εκτός από τις διατάξεις για το Κτηματολόγιο ερχόμαστε με το παρόν νομοσχέδιο να φέρουμε και διατάξεις για μία ενιαία εφαρμογή πολιτικής γύρω από το υπολογιστικό νέφος -το cloud computing- για το σύνολο των φορέων του δημοσίου τομέα, διότι μόνο έτσι θα διασφαλιστεί ότι το ελληνικό κράτος φροντίζει με σεβασμό την ασφάλεια των δικών του δεδομένων, αλλά και των δεδομένων των Ελλήνων πολιτών.

Και δεν είναι αυτό το μόνο νομοσχέδιο το οποίο έρχεται να διασφαλίσει πλέον την επάρκεια σε ταχύτητες ,αλλά και ασφάλεια, αμέσως μετά έρχεται επόμενο νομοσχέδιο, το νομοσχέδιο για την κυβερνοασφάλεια, το οποίο έχει περάσει ήδη από το Υπουργικό Συμβούλιο, προκειμένου η Ελλάδα να είναι μπροστά σε μία ακόμη αλλαγή που έρχεται τον Οκτώβρη του 2024, σε σχέση με τη νέα ευρωπαϊκή οδηγία NIS 2, προκειμένου πλέον αυτή η ομπρέλα εποπτείας των περίπου εβδομήντα σήμερα φορέων σε σχέση με την κυβερνοασφάλεια να απλωθεί σε περίπου δύο χιλιάδες δημόσιους και ιδιωτικούς φορείς, καθώς και σε κρίσιμες υποδομές.

Τα τελευταία χρόνια, κυρίες και κύριοι Βουλευτές, η Ελλάδα απέδειξε ότι μπορεί να προχωρήσει. Μετά από χρόνια στασιμότητας, ακόμα και οπισθοδρόμησης, η χώρα έχει περάσει στον δρόμο της ανάπτυξης.

Η χώρα των μνημονίων, η Ελλάδα που όλοι έβλεπαν ως το «μαύρο» πρόβατο, αποτελεί πλέον υπόδειγμα διεθνώς. Ανακτήσαμε την επενδυτική βαθμίδα, η οικονομία βρίσκεται σε ανάπτυξη, το πραγματικό ΑΕΠ έχει αυξηθεί σημαντικά, ενώ ο λόγος δημόσιου χρέους προς ΑΕΠ έχει μειωθεί κάτω και από το προ πανδημίας επίπεδο. Η Ελλάδα είναι στο κλαμπ των ισχυρών χωρών, υιοθετεί τις διεθνείς τάσεις, πρωτοπορεί, κινείται στον δρόμο του μέλλοντος. Κι όμως, είναι κρίμα μέσα στη χώρα να μη μπορεί να επιτευχθεί μια στοιχειώδης συναίνεση σε βασικά ζητήματα που θα συντελέσουν στην ανάπτυξη για το καλό όλων των πολιτών.

Δεν υπάρχει χρόνος για χάσιμο, δεν είναι δυνατόν να συνεχίζουμε να παλεύουμε για την ολοκλήρωση του Κτηματολογίου μόνοι μας. Την ώρα αυτή συμπορευόμαστε, ευτυχώς, με τους εργαζόμενους του Κτηματολογίου και τους συμβολαιογράφους, προκειμένου να προχωρήσουμε μαζί ακόμα πιο οργανωμένα αίροντας και τις όποιες διαφωνίες ή προβλήματα υπάρχουν προς ένα νέο Κτηματολόγιο που πλέον στελεχώνεται, που εισάγει νέες διαδικασίες, που ψηφιοποιείται, που κοιτάζει μπροστά. Περιμένουμε δεκαετίες και πλέον δεν υπάρχει άλλο περιθώριο.

Σας καλώ να υπερβείτε προκαταλήψεις και ιδεοληψίες, σας καλώ να υπερψηφίσετε το νομοσχέδιο του Υπουργείου μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κύριο Υπουργό.

Τον λόγο έχει τώρα ο Βουλευτής της Νέας Δημοκρατίας κ. Βασίλειος Υψηλάντης.

Ορίστε, κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, θέλω να υπενθυμίσω κάποια γεγονότα ξεκινώντας την παρέμβασή μου αυτή σχετικά με τη λειτουργία των κυβερνήσεων της Νέας Δημοκρατίας, την προηγούμενη και τη σημερινή, όσον αφορά στη διευθέτηση των προβλημάτων του Κτηματολογίου. Πρέπει, λοιπόν, να πω ότι ενώ ακόμα δεν είχαν καταλαγιάσει οι μεγάλες και οδυνηρές συνέπειες από την πανδημία, έρχεται ο ν.4821/2021, τον Ιούλιο του 2021, ο οποίος μπαίνει καθοριστικά στη διαδικασία και στη λογική να βάλει σε μία σειρά τα μεγάλα προβλήματα που αντιμετώπιζε το Εθνικό Κτηματολόγιο.

Είναι αληθές ότι τέτοια εγχειρήματα δεν κρίνονται επί του χάρτου. Μπορεί να γίνονται προσπάθειες, αλλά είναι ουτοπικό εάν δεν κάνουμε έναν απολογισμό, αν δεν βλέπουμε στην πορεία τα λάθη και τις παραλείψεις που έχουν γίνει και αν δεν επιδιώκουμε να τα διορθώνουμε. Αυτό, λοιπόν, συμβαίνει σήμερα με το νομοσχέδιο με το οποίο σχεδόν με την απαρχή της νέας θητείας της Κυβέρνησης του Κυριάκου Μητσοτάκη εισάγονται τέτοια άρθρα τα οποία θα μας οδηγήσουν σε λύσεις, έτσι ώστε η χώρα μας να μην είναι σχεδόν η μόνη χώρα στην Ευρωπαϊκή Ένωση που δεν διαθέτει ουσιαστικά Εθνικό Κτηματολόγιο.

Αναρωτιέμαι το εξής: Αυτό το πολύ απλό πώς δεν μας ενώνει; Άκουσα εδώ μεμψίμοιρες θέσεις και κριτικές, όπως άκουσα με μεγάλη προσοχή και τον αγαπητό μου συμπατριώτη Γιώργο Νικητιάδη που μιλώντας για την εξέλιξη της τεχνολογίας θέλησε να πει ότι με τα μέσα που διαθέτουμε και σε σχέση με το τότε που άρχισε με το ΠΑΣΟΚ να δημιουργείται Εθνικό Κτηματολόγιο, σήμερα θα έπρεπε να τρέχουμε γρηγορότερα.

Σου υπενθυμίζω, αγαπητέ μου Γιώργο, ότι στο δικό μας το Κτηματολόγιο εκεί κάτω στα Δωδεκάνησα κάποια στιγμή την περίοδο που κυβερνούσατε -όχι εσύ, αλλά το ΠΑΣΟΚ γενικότερα, πολύ προηγούμενα- είχαν σταλεί ηλεκτρονικοί υπολογιστές, προκειμένου να γίνει η μηχανοργάνωση του Κτηματολογίου της Ρόδου. Ε, αν πας σήμερα στα υπόγεια του Κτηματολογίου της Ρόδου, αυτούς τους υπολογιστές εκεί κάτω θα τους βρεις. Υπήρχε και τότε η τεχνολογία, την οποία όμως την «τρώγαμε», τη «θάβαμε» στα υπόγεια. Αντιθέτως, σήμερα βλέπετε ότι με τη δημιουργία του Υπουργείου Ψηφιακής Διακυβέρνησης και με την ένταξη του Εθνικού Κτηματολογίου στην επιτήρηση του συγκεκριμένου Υπουργείου εξελίσσονται, τρέχουν και επιταχύνονται οι διαδικασίες ολοκλήρωσής του και κυρίως διεκπεραιώνονται οι εκατοντάδες χιλιάδες εκκρεμότητες για τις μεταγραφές και για την άρση της ανασφάλειας η οποία υπάρχει σήμερα στον τόπο μας και στον τομέα του Κτηματολογίου.

Πιστεύω πως είναι κοινός τόπος που θα έπρεπε να μας ενώνει και όχι να μας χωρίζει το να φέρνουμε εδώ διατάξεις τέτοιες οι οποίες να μπορούν να μας πάνε ένα βήμα μπροστά. Είναι δείγμα εξέλιξης και δείγμα, αν θέλετε, ευρωπαϊκής συμμόρφωσης αυτό το οποίο επιδιώκουν όλα τα κράτη μέλη, προκειμένου να λειτουργήσει και να προχωρήσει η ανάπτυξη και να υπάρξει σαφής διασφάλιση των συναλλαγών και του δικαίου, έτσι ώστε να κατοχυρωθεί όχι μόνον η ιδιοκτησία, αλλά να προχωρήσουν και τόσο σημαντικές επενδύσεις τις οποίες έχει ανάγκη ο τόπος.

Γίνονται διάφορες παρεμβάσεις, οι οποίες αναφέρθηκαν εδώ, με το άρθρο 5 για παρατάσεις όσον αφορά τις διορθώσεις των αρχικών εγγραφών. Έντεκα μήνες ακόμα. Βεβαίως και θα πρέπει να δοθεί η δυνατότητα στους πολίτες με αγωγές διόρθωσης των πρώτων εγγραφών ή με αιτήσεις προδήλου ή αγωγές για όσα έχουν χαρακτηριστεί αγνώστου ιδιοκτήτη, ώστε να μπορέσουν να επανορθώσουν τα πράγματα.

Θα ήθελα να σταθώ και σε ένα άλλο άρθρο, κύριε Υπουργέ και κύριε Υφυπουργέ, που αφορά τα Δωδεκάνησα. Ξέρετε στον τόπο που γεννήθηκα, στη Ρόδο, από τη δεκαετία του ‘30 και ενώ η Ρόδος ιταλοκρατείτο, υπήρχε Κτηματολόγιο, το οποίο έζησε μέχρι τις μέρες μας. Ουσιαστικά τώρα γίνεται μία επιδίωξη να ενταχθεί το Κτηματολόγιο της Ρόδου, της Κω και της Λέρου -γιατί οι Ιταλοί μόνο σε αυτά τα νησιά πρόλαβαν και οργάνωσαν τα κτηματολογικά γραφεία- στο Εθνικό Κτηματολόγιο. Άρα εκεί στα Δωδεκάνησα έχουμε δύο προβλήματα. Το πρώτο είναι να ολοκληρωθεί η μετάπτωση. Αυτό σημαίνει να ολοκληρωθούν οι χιλιάδες εγγραφές οι οποίες εκκρεμούν από το σημερινό Κτηματολόγιο με τον κτηματολογικό κανονισμό. Το δεύτερο, βέβαια, είναι η ένταξή του και η ενσωμάτωσή του στο νέο Κτηματολόγιο.

Βλέποντας το άρθρο 12, παρατηρώ ότι γίνεται μια πάρα πολύ σημαντική προσπάθεια, έτσι ώστε να ιδρυθεί το κτηματολογικό γραφείο βάσει του Εθνικού Κτηματολογίου και έτσι να τρέξουν οι διαδικασίες. Σε αυτό το άρθρο η προσπάθεια που γίνεται αφορά την ένταξη ουσιαστικά του Κτηματολογίου αυτού στο Εθνικό Κτηματολόγιο και στο Υπουργείο σας, για να μην υπάρχει αυτή η διαμάχη που υπήρχε μέχρι σήμερα του ποιος είναι ο αρμόδιος μεταξύ δύο Υπουργείων.

Χρειάζεται, όμως, να προσέξουμε πάρα πολύ και το τυπικό, αλλά και το ουσιαστικό μέρος αυτής της διαδικασίας, το οποίο πρέπει να κοιτάξει άμεσα και το Υπουργείο Δικαιοσύνης. Είναι ζητήματα τα οποία έχουν να κάνουν ακόμα και με τη διασφάλιση της περιουσίας πλέον των Δωδεκανήσων και κατ’ επέκταση της χώρας μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Είναι πράγματα τα οποία θα πρέπει να σεβαστούμε, όπως οι Δωδεκανήσιοι φρόντισαν όλα αυτά τα χρόνια καρτερικά με τα όπλα και τα μέσα που είχαν να προχωρήσουν σε μια δυναμική ανάπτυξη, σε μια τέτοια ανάπτυξη η οποία να είναι πυλώνας και παράδειγμα για όλη τη χώρα.

Δεν θέλω το κράτος μας, δεν θέλω η Κυβέρνησή μας να ξεχνά αυτές τις βασικές συνισταμένες, τις οποίες είμαι βέβαιος ότι όχι μόνον θα σεβαστείτε, γιατί ξέρω τη συστηματική και την επιστημονική δουλειά την οποία κάνετε, αλλά και θα δώσετε μαζί με όλους εμάς και μαζί με τους συμπατριώτες μου έναν αγώνα, ώστε να έρθουν και πάλι τα πράγματα εκεί που πρέπει.

Θέλω να σας συγχαρώ για την τολμηρή πρωτοβουλία σας να δώσετε ένα τέλος σε ένα γεγονός το οποίο εκθέτει τη χώρα μας. Είμαι βέβαιος ότι θα το πετύχουμε, ότι θα το πετύχετε. Επίσης, την ώρα της ψηφοφορίας πιστεύω ότι και τα υπόλοιπα κόμματα θα ακολουθήσουν αυτή τη σκέψη και αυτή την τακτική.

Έχει φύγει ο κ. Καζαμίας, αλλά θα ήθελα να του διαβιβάσετε ότι είναι πολλοί οι Έλληνες στο Ντουμπάι στη Σύνοδο για το κλίμα που συμμετέχουν και καταθέτουν απόψεις. Υπάρχουν και νέοι άνθρωποι οι οποίοι βρίσκονται εκεί και δίνουν τους αγώνες τους για τη χώρα μας, για τις καταστάσεις της κλιματικής αλλαγής και για την προοπτική του περιβάλλοντος σε όλον τον κόσμο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Υψηλάντη.

Τον λόγο τώρα έχει η Βουλευτής της Νέας Δημοκρατίας κ. Μαρία Αντωνίου.

Ορίστε, κυρία Αντωνίου, έχετε τον λόγο.

**ΜΑΡΙΑ ΑΝΤΩΝΙΟΥ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, ενώνω και εγώ μαζί με τους υπόλοιπους συναδέλφους τη φωνή μου ενάντια στην οπαδική βία που χθες οδήγησε έναν νέο άνθρωπο, ένα νέο αστυνομικό, να τραυματιστεί σοβαρά.

Και σ’ αυτή την καταδίκη, αγαπητοί συνάδελφοι, δεν χωράνε ούτε χρώματα ούτε κόμματα.

Η σημερινή συζήτηση αφορά ένα πολύ σημαντικό θέμα, αυτό της ολοκλήρωσης του ελληνικού Κτηματολογίου, ένα θέμα που η διευθέτησή του θα καταστήσει αποτελεσματικότερη τη λειτουργία τόσο για τις αρμόδιες υπηρεσίες οι οποίες καλούνται να διευθετήσουν έναν τεράστιο όγκο εγγράφων και υποθέσεων, όσο και για τους πολίτες οι οποίοι υφίστανται μεγάλη ταλαιπωρία από τα δαιδαλώδη γραφειοκρατικά ζητήματα ετών.

Θεωρώ ότι το έργο της ολοκλήρωσης του ελληνικού Κτηματολογίου είναι θεμελιώδες, αφού αποτελεί κομβικό εργαλείο προγραμματισμού, ορθολογικής οργάνωσης, ανασυγκρότησης και ανάπτυξης της χώρας μας και το παρόν νομοσχέδιο εισάγεται προς ψήφιση σε μια χρονική στιγμή όπου είναι επιτακτική η επιτάχυνση των διαδικασιών για την ολοκλήρωση του κτηματολογίου, καθώς υπάρχουν εκατοντάδες χιλιάδες εκκρεμότητες στις διευθετήσεις και μεταγραφές των ακινήτων, με άμεσες συνέπειες στις καταχωρίσεις των πράξεων που είναι εξαιρετικά χρονοβόρες, γεγονός που δυσχεραίνει σε μεγάλο βαθμό τις συναλλαγές των συμπολιτών μας.

Εξίσου επιτακτική είναι και η ενίσχυση της επιχειρησιακής λειτουργίας του νομικού προσώπου δημοσίου δικαίου με επωνυμία «Ελληνικό Κτηματολόγιο», ώστε να είναι εφικτή η τακτοποίηση των εκκρεμοτήτων και η ταχύτερη εξυπηρέτηση των πολιτών.

Γνωρίζουμε πολύ καλά όλοι, αγαπητοί συνάδελφοι στην Αίθουσα, αλλά και σε όλη την κοινωνία, ότι ένα ολοκληρωμένο Εθνικό Κτηματολόγιο συμβάλλει καθοριστικά στην προστασία του περιβάλλοντος και της δημόσιας περιουσίας, καθώς μπορούν εύκολα να προχωρήσουν σχέδια χωροταξίας και πολεοδομίας.

Δεν μπορεί, λοιπόν, κανείς να αμφισβητήσει ότι το νομοσχέδιο το οποίο συζητούμε στη σημερινή συνεδρίαση αποτελεί σημαντική παράμετρο στο ευρύτερο μεταρρυθμιστικό σχέδιο που έχει οραματιστεί ο Πρωθυπουργός Κυριάκος Μητσοτάκης και έχει αρχίσει να υλοποιεί η Κυβέρνηση σε αυτή τη δεύτερη τετραετία.

Ακούσαμε την Αξιωματική Αντιπολίτευση να μας κατηγορεί ότι αντιμετωπίζουμε επιφανειακά το Κτηματολόγιο. Και ρωτάω τα εξής: Είναι επιφανειακή η αντιμετώπιση όταν με τις ρυθμίσεις που ψηφίζουμε επιδιώκουμε να υλοποιήσουμε τις χρόνιες δαιδαλώδεις γραφειοκρατικές διαδικασίες, όταν εξαλείφονται οι πολύπλοκες και χρονοβόρες διαδικασίες που απαιτούνταν για τη διευθέτηση ζητημάτων ιδιοκτησίας γης, όταν επιτυγχάνεται η ασφάλεια συναλλαγών στις μεταβιβάσεις ακινήτων, όταν απλοποιείται η διαδικασία ελέγχου τίτλων ιδιοκτησίας χωρίς τις καθυστερήσεις και τις επιβαρύνσεις του παρελθόντος, όταν δεν θέλουμε οι πολίτες να ταλαιπωρούνται; Αυτό είναι επιφανειακό; Είναι επιφανειακό, όταν θέλουμε να σταματήσουν όλες αυτές οι εικόνες ντροπής με τις ατελείωτες ουρές των πολιτών έξω από τα κτηματολογικά γραφεία;

Αγαπητοί συνάδελφοι, στόχος μας είναι τον Ιανουάριο του 2024 για τις νέες υποθέσεις να οδηγηθούμε στον ψηφιακό φάκελο μεταβίβασης ακινήτου ώστε κανείς να μη χρειάζεται να πηγαίνει σε κτηματολογικό γραφείο, να ταλαιπωρείται και να περιμένει στην ουρά για να καταθέσει ένα χαρτί. Ο ψηφιακός φάκελος φέρνει περισσότερη ασφάλεια δικαίου. Και γι’ αυτό κατηγορηθήκαμε πάλι από την Αξιωματική Αντιπολίτευση, ότι δηλαδή αντιμετωπίζουμε το Κτηματολόγιο ως ένα ακόμα ψηφιακό έργο. Μας κατηγορείτε, δηλαδή, ότι είναι ένα ακόμα ψηφιακό έργο, ότι θέλουμε να δώσουμε λύσεις σε όλους τους πολίτες και τους επαγγελματίες που θέλουν να καταθέσουν ψηφιακά και να μη στήνονται σε μια ουρά, ότι θέλουμε να φτάσουμε σε ένα σημείο οι πολίτες να μπορούν να υποβάλλουν την αίτηση από το γραφείο ή το σπίτι χωρίς να χρειάζονται και οι ανθρώπινοι πόροι που εξυπηρετούν όλη αυτή τη διαδικασία και όλο αυτόν τον όγκο των εγγράφων.

Σαφώς και έχουμε απόλυτη επίγνωση ότι η ψηφιακή αναβάθμιση μιας δημόσιας υπηρεσίας απαιτεί ένα εύλογο διάστημα για να ολοκληρωθεί και δεν γίνεται από τη μια μέρα στην άλλη. Όμως τολμάμε να το κάνουμε, όπως τολμήσαμε πριν τέσσερα χρόνια, το 2019, όταν υποσχεθήκαμε ένα σύγχρονο κράτος, αποτελεσματικό και φιλικό στον πολίτη, με βασικό εργαλείο υλοποίησης την ηλεκτρονική διακυβέρνηση. Και το πετύχαμε. Τέσσερα χρόνια μετά, ο ψηφιακός μετασχηματισμός του κράτους είναι πραγματικότητα και θα εφαρμόζεται και στο Ελληνικό Κτηματολόγιο πλέον.

Δηλαδή, κυρίες και κύριοι συνάδελφοι της Αντιπολίτευσης, προτιμάτε να διαιωνίζεται αυτή η εικόνα χάους στα κτηματολογικά γραφεία της χώρας, την ώρα που κάνετε λόγο για υποστελέχωση των υπηρεσιών;

Στην πρόσφατη επίσκεψη του Υφυπουργού κ. Κυρανάκη στο Κτηματολογικό Γραφείο Αθηνών γίναμε μάρτυρες μιας απαράδεκτης και επονείδιστης κατάστασης. Η Υπηρεσία έχει μετατραπεί σε ένα απέραντο χαρτοβασίλειο. Ο αριθμός των σελίδων προκαλεί ίλιγγο: εξήντα τρία εκατομμύρια σελίδες χαρτιού.

Σωστά, κύριε Υφυπουργέ;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Σωστά.

**ΜΑΡΙΑ ΑΝΤΩΝΙΟΥ:** Ο αριθμός αντιστοιχεί σε εξήντα τρεις χιλιάδες επτακόσιους ογδόντα τόνους, ένα νούμερο ενδεικτικό για να καταλάβει κάποιος την εικόνα που επικρατεί και στα υπόλοιπα κτηματολογικά γραφεία της χώρας. Μόνο στην Αττική, σύμφωνα με τα στοιχεία, υπάρχουν εκατόν είκοσι ένας τόμοι βιβλίων, τα οποία αντιστοιχούν σε εκατόν δεκαέξι εκατομμύρια εκατόν μία χιλιάδες εννιακόσιες τριάντα τέσσερις σελίδες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα μου δώσετε ένα λεπτό κι εμένα, κύριε Πρόεδρε.

Και εδώ θα ήθελα να κάνω μια παρένθεση. Άκουσα τη μεγάλη περιβαλλοντική ευαισθησία του Κοινοβουλευτικού Εκπροσώπου της Πλεύσης Ελευθερίας στην ομιλία του που περισσότερη ήταν για τα περιβαλλοντικά θέματα και τη διάσκεψη στο Ντουμπάι.

Θα το ψηφίσετε; Είναι μια περιβαλλοντική προσπάθεια αυτή που γίνεται. Για να δούμε την περιβαλλοντική σας ευαισθησία!

Και πάλι, λοιπόν, εμείς, κυρίες και κύριοι συνάδελφοι, στεκόμαστε με υπευθυνότητα απέναντι στους πολίτες που μας έδωσαν την εντολή να προχωρήσουμε σε ριζικές αλλαγές και μεταρρυθμίσεις. Και εμείς έχουμε μάθει να σηκώνουμε το βάρος των ευθυνών μας και όχι να τις μεταβιβάζουμε αλλού. Δεχθήκαμε κριτική ότι η ολοκλήρωση του κτηματολογίου θα βοηθήσει τις επενδύσεις, αλλά ότι η Κυβέρνηση της Νέας Δημοκρατίας ακολουθεί λανθασμένο δρόμο.

Ο μόνος δρόμος που ακολουθούμε, αγαπητοί συνάδελφοι, είναι αυτός της ειλικρίνειας απέναντι στον πολίτη. Έχουμε το θάρρος να βλέπουμε στην πράξη τι έχει λειτουργήσει και τι όχι και έχουμε πλέον την επίγνωση για να προχωρήσουμε στις ουσιαστικές αλλαγές.

Εμείς στη Νέα Δημοκρατία, όπως έχει επισημάνει πρώτος ο Πρωθυπουργός, είμαστε η Κυβέρνηση ακουόντων και όχι δογματικών. Είμαστε ανοικτοί σε κάθε διάλογο. Έχουμε τεκμηριωμένη πρόταση και βελτιωτικές εισηγήσεις. Εξάλλου, το είδαμε και κατά τη διαβούλευση που έγιναν δεκτές πάρα πολλές από τις επισημάνσεις των επιστημονικών φορέων και των συνεργαζόμενων φορέων.

Κυρίες και κύριοι συνάδελφοι, έχουμε μπροστά μας ένα σχέδιο νόμου που αντιμετωπίζει με ορθολογισμό το θέμα της ολοκλήρωσης του Ελληνικού Κτηματολογίου και της ενίσχυσης της επιχειρησιακής λειτουργίας του νομικού προσώπου. Είμαστε η μόνη χώρα στην Ευρωπαϊκή Ένωση που δεν έχει ολοκληρώσει το Κτηματολόγιο. Συνεπώς, όλοι μαζί πρέπει να εργαστούμε πιο γρήγορα, πιο επιτακτικά για την ολοκλήρωσή του.

Ο ίδιος ο Πρωθυπουργός έχει τονίσει ότι πρώτιστο καθήκον μας και ρητή υποχρέωσή μας είναι η διασφάλιση μιας καλύτερης ποιότητας ζωής για κάθε πολίτη της χώρας και το νομοσχέδιο για το Κτηματολόγιο έρχεται να προσθέσει το δικό του λιθαράκι σ αυτή την προσπάθεια.

Γι’ αυτό σας καλώ να δώσουμε τη θετική μας ψήφο, γιατί είναι μια βαθιά τομή η οποία έχει επίκεντρο τον άνθρωπο. Είναι η μετάβαση σε μία δυναμική οικονομία και σε μια πιο δίκαιη κοινωνία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ την κ. Αντωνίου.

Τον λόγο τώρα έχει ο Βουλευτής της Νέας Δημοκρατίας κ. Αθανάσιος Καββαδάς.

Ορίστε, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θέλω κι εγώ, όπως και οι προλαλήσαντες συνάδελφοι, να καταδικάσουμε σε όλους τους τόνους την επίθεση που έγινε στον αστυνομικό στα επεισόδια του Ρέντη, να εκφράσω τις θερμές ευχές μου για καλή ανάρρωση σε έναν νέο άνθρωπο που τραυματίστηκε στο καθήκον, αλλά και καλή δύναμη στην οικογένειά του.

Η οπαδική βία πρέπει να εξαλειφθεί οριστικά από τα γήπεδα, ο αθλητισμός πρέπει να είναι γιορτή και όχι πεδίο μάχης.

Κυρίες και κύριοι συνάδελφοι, όλοι γνωρίζουμε τις δυσκολίες και τα ιδιαίτερα προβλήματα στη λειτουργία του Κτηματολογίου. Υπάρχουν εκατοντάδες, χιλιάδες εκκρεμότητες στις μεταγραφές ακινήτων σε ό,τι αφορά στην καταχώρησή τους που πρέπει να διευθετηθούν. Ο χρόνος αναμονής είναι μεγάλος. Υπάρχουν μεγάλες καθυστερήσεις για τους πολίτες αλλά και για τους επενδυτές. Υπάρχει η ανάγκη ψηφιοποίησης, απλοποίησης και επιτάχυνσης των διαδικασιών μεταβίβασης ακινήτων για να διευκολύνονται οι συναλλαγές και να μην μένει αναξιοποίητη η ακίνητη περιουσία των πολιτών. Όλα αυτά ήταν και είναι υπαρκτά προβλήματα και αντιμετωπίζονται με τις διατάξεις του νομοσχεδίου που έρχεται σήμερα προς συζήτηση και ψήφιση στη Βουλή. Αυτό επιβεβαιώνεται και από την θετική αποτίμηση που έγινε από τους φορείς κατά τη συζήτηση στην επιτροπή. Είναι δεδομένος ο βασικός στρατηγικός στόχος αυτού του νομοσχεδίου: Να απεγκλωβιστούν οι ιδιοκτήτες από τις χιλιάδες μεταγραφές πράξεων που εκκρεμούν και να επιταχυνθούν οι διαδικασίες.

Αρχές Ιανουαρίου ξεκινά πιλοτικά και σε έναν χρόνο από σήμερα θέλουμε να έχουμε επιτύχει τον στόχο του ψηφιακού φακέλου ακινήτου προκειμένου να μην χρειάζεται ο πολίτης να επισκέπτεται τα κτηματολογικά γραφεία. Παράλληλα το νομοσχέδιο εισάγει καινοτομίες που περιορίζουν τη γραφειοκρατία και επιταχύνουν τις διαδικασίες.

Αναλυτικά, πρώτον, δίνεται παράταση έως 30 Νοεμβρίου 2024 για την διόρθωση πρώτων εγγραφών, αλλά και να ζητήσουν οι ενδιαφερόμενοι διόρθωση όταν η ιδιοκτησία τους έχει χαρακτηριστεί ως «αγνώστου ιδιοκτήτη». Με αυτό τον τρόπο οι ιδιοκτήτες ακινήτων μπορούν να αποφύγουν το ενδεχόμενο να περιέλθει η περιουσία τους στο δημόσιο.

Δεύτερον, καταργείται η υποχρέωση κατάθεσης πιστοποιητικού περί μη οφειλής ΤΑΠ ως προϋπόθεση στις μεταβιβάσεις ακινήτων. Είναι μια ρύθμιση που περιορίζει τη γραφειοκρατία των πιστοποιητικών, κάτι που είναι προς όφελος τόσο των ιδιοκτητών όσο και των δήμων, οι οποίοι επιβαρύνονται με επιπλέον όγκο εργασίας.

Τρίτον, αυτοματοποιούνται διαδικασίες και διευκολύνεται ο πολίτης αφού το Ελληνικό Κτηματολόγιο σε κάθε πράξη αγοραπωλησίας θα είναι αυτό που θα ενημερώνει κάθε δήμο για το εμβαδόν του ακινήτου και τα στοιχεία του ιδιοκτήτη.

Τέταρτον, σε μεταβιβάσεις ακινήτων εντός του ίδιου γεωτεμαχίου, για παράδειγμα μεταβιβάσεις αποθηκών, διαμερισμάτων, θέσεων στάθμευσης κ.λπ. μέχρι σήμερα χρειάζονταν ξεχωριστά αποσπάσματα κτηματολογικού διαγράμματος για καθένα από αυτά. Πλέον αρκεί ένα ολοκληρωμένο απόσπασμα και έτσι μειώνεται και η γραφειοκρατία και το κόστος για τον πολίτη.

Πέμπτον, οι μεταβιβάσεις μπορούν να γίνονται με ψηφιακές συμβολαιογραφικές πράξεις χωρίς να χρειάζονται αντίγραφα κτηματολογίου. Ουσιαστικά επιταχύνεται η ψηφιοποίηση και η απλοποίηση της σχετικής διαδικασίας. Μάλιστα το αντίγραφο του κτηματολογικού διαγράμματος θα προσαρτάται από τον ίδιο τον φορέα, απαλλάσσοντας τον πολίτη από μια ακόμη πράξη.

Έκτον, ύστερα από αίτηση του πολίτη ο προϊστάμενος του κτηματολογικού γραφείου και οι υπάλληλοι θα μπορούν να προβαίνουν σε διορθώσεις πρόδηλων σφαλμάτων, στοιχείων ταυτότητας ιδιοκτήτη και να διαγράφουν όσους λανθασμένα καταχωρίστηκαν ως δικαιούχοι σε ακίνητα. Λύνεται έτσι το πρόβλημα με την υπέρβαση των χιλιοστών που πολλές φορές προκαλούσε πρόβλημα στους ιδιοκτήτες.

Έβδομον, τα συμβόλαια θα αναρτώνται σε ψηφιακή πλατφόρμα και οι δικηγόροι θα μπορούν να έχουν πρόσβαση σε αυτή και να ελέγχουν τα συμβόλαια. Ιδιαίτερη αναφορά θέλω να κάνω στο γεγονός ότι διευρύνεται η βάση των μηχανικών που μπορούν να συμμετέχουν στο πρόγραμμα για την υλοποίηση του Κτηματολογίου. Έτσι μπορούν πια να είναι και τεχνολογικής εκπαίδευσης, όχι μόνο πανεπιστημιακής.

Κυρίες και κύριοι συνάδελφοι, η Κυβέρνηση αντιμετωπίζει μετωπικά τα προβλήματα, δεν τα κρύβει κάτω από το χαλί. Το νομοσχέδιο που συζητάμε σήμερα είναι μια μεγάλη τομή στην ψηφιοποίηση των διαδικασιών, αλλά και στην πλήρη υλοποίηση του έργου του Κτηματολογίου, γιατί είμαστε η μοναδική χώρα στην Ευρωπαϊκή Ένωση που δεν έχει Κτηματολόγιο. Εξάλλου η χώρα έχει δεσμευτεί για την ολοκλήρωσή του μέχρι το τέλος του 2025.

Πέρα από τις προβλέψεις του νομοσχεδίου υπάρχει σε εξέλιξη ένας σχεδιασμός που περιλαμβάνει, πρώτον, την ενίσχυση του προσωπικού με νέες προσλήψεις. Στη Λευκάδα, για παράδειγμα, έχουμε μόνο τρία άτομα οπότε είναι πολύ σημαντικό, κύριε Υπουργέ, να ενισχυθούνε. Και δεύτερον, το έργο της ψηφιοποίησης των συμβολαίων που έχει ενταχθεί στα έργα που χρηματοδοτούνται από το Ταμείο Ανάκαμψης και θέλω να εκφράσω την ικανοποίησή μου, διότι η Λευκάδα θα είναι από τις πρώτες περιοχές μετά την Αθήνα στις οποίες θα προχωρήσει το έργο κατά προτεραιότητα. Πρώτα η Λευκάδα.

Αυτή δεν είναι η μόνη ούτε η πρώτη συμβολή της Κυβέρνησης στα προβλήματα με το Κτηματολόγιο που απασχολούν τον νομό μου. Κύριε Υπουργέ, όπως ανέφερα και στην κατ’ ιδίαν συνάντηση που είχαμε στο γραφείο σας μαζί με τους συναδέλφους τον κ. Χαράλαμπο Αθανασίου Βουλευτή Λέσβου και τον κ. Νότη Μηταράκη Βουλευτή Χίου, με τους οποίους έχουμε παρόμοια ζητήματα με το Κτηματολόγιο στους νομούς μας, σε κάποιες περιοχές της Λευκάδας το Κτηματολόγιο ξεκίνησε το 1998. Οι πάρα πολλές αστοχίες που ξεπερνούσαν το 70% των κτηματογραφούμενων περιοχών οδήγησε έπειτα από πολλά χρόνια στη διαδικασία του επαναπροσδιορισμού. Δηλαδή, οι ιδιοκτήτες θα υποδείκνυαν οι ίδιοι τα σωστά όρια των γεωτεμαχίων τους. Η διαδικασία αυτή ξεκίνησε ουσιαστικά το 2019. Υπήρξαν κάποια αποτελέσματα, όμως είμαστε ακόμα μακριά από την ολοκλήρωση του Κτηματολογίου σε αυτές τις περιοχές. Υπάρχει ένα τεράστιο κοινωνικό πρόβλημα σε αυτές τις εννέα περιοχές και θέλω να τις αναφέρω: στον Αλέξανδρο, στην Απόλπαινα, στην Καρυά, στις Καριώτες, στην Κατούνα, στη Λευκάδα, στις Σφακιώτες, αλλά και στο χωριό των Τσουκαλάδων.

Ήδη από την προηγούμενη κυβέρνηση της Νέας Δημοκρατίας έγιναν πολλές προσπάθειες, υπήρξαν πολύ θετικές νομοθετικές ρυθμίσεις. Δόθηκαν παρατάσεις. Προχωρήσαμε σε συμπληρωματικές συμβάσεις τις οποίες ωστόσο δεν υπέγραψε ο ανάδοχος και λύθηκε η σύμβαση με το Ελληνικό Κτηματολόγιο. Όμως, η προσπάθεια συνεχίζεται για να λυθεί το πρόβλημα. Και εδώ οφείλω να πω ένα μεγάλο ευχαριστώ και στον Υπουργό Ψηφιακής Διακυβέρνησης κ. Δημήτρη Παπαστεργίου, αλλά να συγχαρώ και τον Υφυπουργό Ψηφιακής Διακυβέρνησης κ. Κυρανάκη, διότι αν και λίγο καιρό σε αυτή τη θέση έχει ήδη κάνει ουσιαστικές και τολμηρές παρεμβάσεις για να βοηθήσει τη Λευκάδα.

Εδώ, όμως, θέλω να συγχαρώ και τον Πρόεδρο του Κτηματολογίου, που πολλά ακούστηκαν απόψε, τον κ. Σακαρέτσιο και τους συνεργάτες του για την άριστη συνεργασία που έχουμε όλο αυτό το διάστημα. Έτσι, λοιπόν, προχωράμε σε ένα πιλοτικό πρόγραμμα σε τέσσερις επιλεγμένες ενότητες του επαναπροσδιορισμού σε εκατόν ενενήντα ένα γεωτεμάχια με βελτιωμένα χαρακτηριστικά. Αν πετύχει θα προχωρήσει και σε όλες τις άλλες περιοχές επαναπροσδιορισμού.

Επιπλέον από την προηγούμενη κυβέρνηση της Νέας Δημοκρατίας ξεκίνησε μια διαδικασία μετεγκατάστασης του κτηματολογικού γραφείου Λευκάδας, η οποία ολοκληρώνεται στις 20 Δεκεμβρίου, σε λίγες μέρες. οπότε και παραδίδεται ένα νέο, σύγχρονο, λειτουργικό κτήριο, που είναι κόσμημα, κύριοι Υπουργοί, και θα στεγάσει την υπηρεσία και ελπίζω κύριε Υπουργέ και κύριε Υφυπουργέ, να έχουμε την τιμή να σας έχουμε στη Λευκάδα για τα εγκαίνια. Στο χέρι σας είναι.

Πρέπει, όμως, κύριε Υπουργέ και κύριε Υφυπουργέ, να δοθεί λύση στο πρόβλημα της μεταφοράς από το παλιό στο νέο κτίριο. Ξέρουμε ότι το πρόβλημα βρίσκεται στο γεγονός ότι ο ένας ανάδοχος έχει κάνει προσφυγή εναντίον του άλλου. Θεωρώ, λοιπόν, ότι η σωστή λύση είναι αυτή που είπατε εσείς στην επιτροπή. Να αναλάβουν, δηλαδή, τη μεταφορά οι ανάδοχοι της ψηφιοποίησης των αρχείων και να μην περιμένουμε ένα χρόνο για τη μεταφορά. Και βέβαια η Κυβέρνηση έδωσε λύση και στο ζήτημα του προϊστάμενου του κτηματολογικού γραφείου Λευκάδας, αφού με το παρόν νομοσχέδιο παρέχεται η δυνατότητα υπογραφής και σε άλλους υπαλλήλους πανεπιστημιακής εκπαίδευσης με πολλά χρόνια εμπειρίας.

Επομένως, κυρίες και κύριοι συνάδελφοι, έχουμε μία συνεπή πολιτική και για το Κτηματολόγιο. Η Κυβέρνηση δείχνει για μια ακόμη φορά τόλμη και ευελιξία και κυρίως αποτελεσματικότητα. Η αξιοποίηση των νέων τεχνολογιών, η απλοποίηση των διαδικασιών και ο περιορισμός της γραφειοκρατίας είναι μονόδρομος, προκειμένου να προχωρήσει σε έναν χρόνο από τώρα η αγοραπωλησία ακινήτων που έχουν κτηματογραφηθεί να γίνει ψηφιακά -τελειώνω, κύριε Πρόεδρε-, άμεσα, χωρίς ταλαιπωρία για τους πολίτες και με πλήρη ασφάλεια δικαίου. Κυρίως, όμως, το νομοσχέδιο αυτό κάνει ένα μεγάλο ουσιαστικό βήμα για την κατάκτηση ενός…..

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Καββαδά, κάνατε πολλά βήματα.

**ΑΘΑΝΑΣΙΟΣ ΚΑΒΒΑΔΑΣ:** Ολοκληρώνω, κύριε Πρόεδρε. Έκανα πολλά βήματα, η Λευκάδα περιμένει είκοσι πέντε χρόνια να λυθεί το Κτηματολόγιο. Εγώ ζητάω δυο λεπτά από το Προεδρείο. Δυο λεπτά μόνο.

**ΠΡΟΕΔΡΕΥΩΝ (Αθανάσιος Μπούρας):** Τι δυο λεπτά; Εγώ έσβησα τον χρόνο, είχατε πάει στα δέκα.

**ΑΘΑΝΑΣΙΟΣ ΚΑΒΒΑΔΑΣ:** Κυρίως, όμως, το νομοσχέδιο αυτό κάνει ένα μεγάλο ουσιαστικό βήμα για την κατάκτηση ενός ποιοτικού στόχου, στο να σταματήσει η χώρα μας να είναι ουραγός στην Ευρώπη στο θέμα της κτηματογράφησης και να αποκτήσει ένα σύγχρονο, ακριβές, αξιόπιστο Κτηματολόγιο, ένα Κτηματολόγιο όπως αρμόζει σε σύγχρονη ευνομούμενη ευρωπαϊκή χώρα, ένα Κτηματολόγιο όπως το χρειάζεται κάθε πολίτης.

Ευχαριστώ πολύ.

Σας ευχαριστώ πολύ και για την ανοχή σας για τον χρόνο, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Καββαδά.

Θα πάμε σε έναν κύκλο δευτερολογιών, ξεκινώντας από τα μικρότερα κοινοβουλευτικά κόμματα προς τα μεγαλύτερα.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Από το Βήμα, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Από τη θέση σας. Θερμή παράκληση, γιατί τον χρόνο που θα χάνετε ανεβαίνοντας στο Βήμα, καλύτερα να τον κερδίσετε σε ομιλία. Προκύπτει, άλλωστε, και από τον Κανονισμό.

**ΓΕΩΡΓΙΟΣ ΚΑΡΑΜΕΡΟΣ:** Όχι, κύριε Πρόεδρε. Από πού προκύπτει αυτό;

**ΠΡΟΕΔΡΕΥΩΝ (Αθανάσιος Μπούρας):** Και από τον Κανονισμό προκύπτει. Εάν θέλετε, εγώ θα δώσω τρία λεπτά στον καθένα, με μια ανοχή, αλλά ο Κανονισμός προβλέπει –πρέπει να τον διαβάσετε κάποια φορά- ότι μιλάτε από Βήματος, όταν είναι πέραν των πέντε λεπτών. Εν πάση περιπτώσει, όποιος θέλει μπορεί να έρθει στο Βήμα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Να καταθέσω τις νομοτεχνικές;

**ΠΡΟΕΔΡΕΥΩΝ (Αθανάσιος Μπούρας):** Κατετέθησαν οι νομοτεχνικές από τον Υπουργό και μοιράστηκαν στους συναδέλφους, κύριε Κυρανάκη. Θέλετε κάτι άλλο επί των νομοτεχνικών;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Μήπως θέλει το Σώμα διευκρίνιση;

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο. Τι ακριβώς θέλετε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε Πρόεδρε, ζήτησα τον λόγο, μήπως οι εισηγητές και οι ειδικοί αγορητές, πριν τις εισηγήσεις τους, θέλουν να ακούσουν κάποιες επεξηγήσεις για τις νομοτεχνικές. Εάν δεν υπάρχει τέτοιος λόγος, σταματάμε εδώ και ξεκινάμε τις δευτερολογίες.

**ΓΕΩΡΓΙΟΣ ΚΑΡΑΜΕΡΟΣ:** Εάν θέλετε, διευκρινίστε για το 30.

**ΠΡΟΕΔΡΕΥΩΝ (Αθανάσιος Μπούρας):** Οι νομοτεχνικές δεν εξηγούνται. Εάν θέλει κάποιος, θα το θέσει μόνος του στη δευτερολογία.

**ΠΡΟΕΔΡΕΥΩΝ (Αθανάσιος Μπούρας):** Κυρία Καραγεωργοπούλου, για να μην είμαι άδικος, εάν θέλετε, ελάτε και στο Βήμα. Θα βάλω τέσσερα λεπτά στον κάθε δευτερολογούντα.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Τέσσερα λεπτά είναι αρκετά, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ.

Γνωρίζω ότι είναι περασμένη η ώρα, όλοι είμαστε κουρασμένοι, αλλά υπάρχουν κάποια θέματα που είναι σημαντικά.

Κατ’ αρχάς, θέλω να χαιρετίσω την απόφαση των συμβολαιογράφων των Συμβολαιογραφικών Συλλόγων Αθηνών, Πειραιώς, Αιγαίου και Δωδεκανήσου πριν από μία ώρα, που αποφάσισαν να συνεχίσουν την αποχή τους.

Δεν τα έχετε βρει, κύριε Υπουργέ, με τους συμβολαιογράφους. Επτά στους εννέα συλλόγους στην Ελλάδα απέχουν από τα καθήκοντα για όλα αυτά τα οποία διαλαμβάνονται στο νομοσχέδιό σας και για όσα αντιφατικά συνυπάρχουν εδώ, τα οποία δεν δικαιολογούν σε καμμία περίπτωση τον ισχυρισμό σας ότι υπερασπίζεστε την ασφάλεια δικαίου. Το αντίθετο, μάλιστα.

Θα σας αναφέρω ένα χαρακτηριστικό παράδειγμα και θα ήθελα μία εξήγηση από εσάς, που δεν εμφανιστήκατε στις επιτροπές, γιατί εξήγηση από τον κ. Κυρανάκη βεβαίως δεν δόθηκε με τα όσα ακατάληπτα και επικίνδυνα έχουν ακουστεί σε αυτή την Αίθουσα από τον ίδιο. Θα ήθελα, λοιπόν, μια πολύ συγκεκριμένη απάντηση στην εξής αντινομία που υπάρχει ανάμεσα στη διακήρυξη του ηλεκτρονικού ανοικτού, άνω των ορίων, διαγωνισμού για το έργο «ηλεκτρονικός φάκελος μεταβίβασης ακινήτου» και σε όσα διαλαμβάνονται στη διάταξη του άρθρου 26.

Το άρθρο 26 μιλάει για την ανάρτηση ψηφιακού αντιγράφου. Στη διακήρυξή σας, την οποία αναρτήσατε στις 7 Νοεμβρίου και στις 8 Δεκεμβρίου έκλεισε ο κύκλος των προσφορών –αλήθεια, θα θέλαμε πολύ να μάθουμε ποιος είναι ο τυχερός ανάδοχος που θα πάρει τα χρήματα- στη σελίδα ογδόντα τέσσερα από τις επτακόσιες τριάντα πέντε σελίδες, στον σκοπό και τους στόχους της σύμβασης λέτε: «Συνολικά οι συμβολαιογραφικές πράξεις που θα πρέπει να καλύπτονται μέσω της εφαρμογής θα πρέπει να είναι οι ακόλουθες: μεταβίβαση ακινήτου, γονική παροχή, δωρεά, κληρονομιά. Επιπλέον, στόχος του έργου είναι η ολοκλήρωση κάθε συμβολαιογραφικής πράξης με τη σύνταξη ψηφιακού συμβολαίου, το οποίο θα υπογράφεται ψηφιακά τόσο από τα εμπλεκόμενα μέρη, όσο και από τον συμβολαιογράφο, προτού κατατεθεί στον αρμόδιο δημόσιο φορέα».

Έρχεστε, λοιπόν, και λέτε ένα τεράστιο ψέμα με το άρθρο 26, το οποίο καλείτε τους Βουλευτές να το υπερψηφίσουν, με τον κόσμο να μην έχει καταλάβει για τι ακριβώς διατείνεστε, όταν μιλάτε για ψηφιακή εξέλιξη. Μιλάτε για ψηφιακό συμβόλαιο, στο οποίο κανείς δεν θα βλέπει κανέναν, αντίθετο με το ελληνικό δίκαιο, αντίθετο με κάθε έννοια δικαίου. Και αυτό προσπαθείτε να μας πείσετε ότι είναι κάτι άλλο από το άρθρο 26.

Ο ηλεκτρονικός διαγωνισμός αφορά τον ηλεκτρονικό φάκελο ακινήτου, για τον οποίο μιλάτε στο άρθρο 26. Μία εξήγηση, σας παρακαλώ πολύ, γιατί η πρώτη ανασφάλεια δικαίου και η πρώτη αντίφαση είναι ανάμεσα στα ίδια τα κείμενά σας, για τα οποία δεν δώσατε καμμία εξήγηση μέχρι τώρα.

Οι πλέον αρμόδιοι για τις συμβάσεις των ακινήτων έκαναν και θα ξανακάνουν αποχή, γιατί αυτά που λέτε πραγματικά δεν έχουν καμμία σχέση με την έννοια της δικαιοσύνης στις μεταβιβάσεις των ακινήτων. Διεκδικούν ένα φερέγγυο πλαίσιο άσκησης του θεσμού στο όνομα της συμβολαιογραφικής τιμής, αλλά και στο όνομα της ασφάλειας των συναλλαγών και στο όνομα της ασφάλειας της περιουσίας όλων των Ελλήνων και του ελληνικού δημοσίου.

Χαιρετίζουμε, βεβαίως, και θα υπερψηφίσουμε τρία άρθρα του εν λόγω νομοσχεδίου. Το ένα από αυτά είναι το άρθρο 25 με τη νομοτεχνική βελτίωση που φέρατε, την οποία φυσικά και την αντιληφθήκαμε, κύριε Κυρανάκη. Για αυτόν ακριβώς τον λόγο υπερψηφίζουμε το άρθρο 25 μαζί με δύο άλλα άρθρα.

Καταψηφίζουμε στο σύνολό του το νομοσχέδιο για όσα ακριβώς δεν υπερασπίζεται και σε καμμία περίπτωση ένα από αυτά δεν είναι η ασφάλεια των συναλλαγών, ενώ θα έπρεπε, γιατί ο σκοπός για εσάς αγιάζει τα μέσα. Γι’ αυτό σας διόρισε ο κ. Μητσοτάκης, δεν έχετε καν εκλεγεί, κύριε Παπαστεργίου, και γι’ αυτό προσπαθείτε πάση θυσία να φέρετε ένα αποτέλεσμα, το οποίο αμφιβάλλω εάν θα το πετύχετε, γιατί ακριβώς το χάος του Κτηματολογίου, το σκάνδαλο του Κτηματολογίου δεν υπάρχει περίπτωση να το εξυγιάνετε με αυτό που φέρνετε για ψήφιση.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για τη συνέπεια στον χρόνο.

Θέλω μόνο να διορθώσω λίγο τον εαυτό μου, μετά την παρέμβαση του κ. Καραμέρου.

Άρθρο 66: Τρόπος αγορεύσεων. Ο αγορητής μιλάει είτε από το Βήμα είτε από τη θέση του**·** Εδώ υπάρχει άνω τελεία. Από το Βήμα μπορεί να μιλήσει, μόνο όταν ο χρόνος ομιλίας που δικαιούται υπερβαίνει τα επτά λεπτά της ώρας. Διορθώνω τον εαυτό μου, διότι είπα πέντε λεπτά. Το λέμε αυτό, γιατί συνήθως οι πρωτολογίες γίνονται από του Βήματος και οι δευτερολογίες, κατά πάγια πρακτική, όσο χρόνο και αν έχουν, από τη θέση του ομιλούντος. Εν πάση περιπτώσει, όποιος θέλει μπορεί…

**ΓΕΩΡΓΙΟΣ ΝΙΚΗΤΙΑΔΗΣ:** Κύριε Πρόεδρε, υπάρχει και το άρθρο που λέει ότι δεν επιτρέπεται η ανάγνωση ολόκληρης της ομιλίας.

**ΠΡΟΕΔΡΕΥΩΝ (Αθανάσιος Μπούρας):** Πολλά λέγονται.

Τώρα, εκ των υπολοίπων ειδικών αγορητών, ο κ. Αποστολάκης θέλει να δευτερολογήσει;

**ΓΕΩΡΓΙΟΣ ΑΠΟΣΤΟΛΑΚΗΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Αποστολάκη, έχετε τον λόγο.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Θέλω να αφιερώσω τη δευτερολογία μου στην τροπολογία του «Καλαθιού του Άη Βασίλη». Η τροπολογία για το «Καλάθι του Άη Βασίλη» είναι μια κοροϊδία για τα παιδιά και τους γονείς τους. Ο κόσμος υποφέρει οικονομικά και το ξέρετε.

Ας δούμε, όμως, τις οικονομικές συνθήκες της αγοράς, υπό τις οποίες δίδεται αυτό το καλάθι. Καθώς η πιο κρίσιμη περίοδος για το εμπόριο ξεκινάει, δηλαδή η εορταστική περίοδος των Χριστουγέννων, τα αποτελέσματα έρευνας που έγινε δείχνουν πολύ μικρή διάθεση από τους καταναλωτές για δαπάνες, με τον πληθωρισμό και την ακρίβεια να πλήττουν την αγοραστική δύναμη.

Σύμφωνα με την έρευνα, χαμηλότερες δαπάνες σε όλα τα είδη, ακόμα και στα είδη πρώτης ανάγκης, είναι διατεθειμένοι να εξετάσουν τουλάχιστον οι μισοί Έλληνες καταναλωτές, εφόσον η αγοραστική τους δύναμη συνεχίσει να συρρικνώνεται λόγω πληθωρισμού.

Συγκεκριμένα, το 50% αναμένεται να ξοδέψει λιγότερα χρήματα σε τρόφιμα και ποτά, ενώ το 56% σε οικιακά είδη και είδη υγιεινής. Επίσης, ποσοστό κοντά στο 80% είναι διατεθειμένο να κόψει περαιτέρω τα έξοδα σε προαιρετικά καταναλωτικά είδη, όπως το αλκοόλ, παιχνίδια, παζλ, βιβλία και ρούχα, παπούτσια, αξεσουάρ. Ποσοστό 73% θα μείωνε τα έξοδά του για προσωπική φροντίδα και ομορφιά.

Σύμφωνα με την ίδια έρευνα, οι συνεχείς ανατιμήσεις και το υψηλό κόστος ζωής επέδρασαν καταλυτικά στις προσδοκίες των Ελλήνων καταναλωτών, επίδραση που επιβαρύνθηκε και από τις γεωπολιτικές εντάσεις των τελευταίων μηνών που ενισχύονται, αντί να αμβλύνονται. Ο δείκτης κινείται σε χαμηλά επίπεδα πλέον, με αποτέλεσμα και αυτό τον μήνα οι Έλληνες καταναλωτές να εμφανίζονται ως οι περισσότερο απαισιόδοξοι στην Ευρωπαϊκή Ένωση.

Τέλος, ακριβότερο κατά 20% πρόκειται να είναι το τραπέζι των Χριστουγέννων, σύμφωνα με τους υπολογισμούς του ΙΝΚΑ και της Γενικής Συνομοσπονδίας Καταναλωτών Ελλάδας.

Έρχεται τώρα η Κυβέρνηση Μητσοτάκη, η Κυβέρνηση της επιδοματικής πολιτικής, να ξεγελάσει τους φτωχοποιημένους Έλληνες με τα διάφορα καλάθια του νοικοκυριού, που δεν είναι τίποτα άλλο παρά στάχτη στα μάτια του κόσμου για την ανικανότητά της να λάβει ουσιαστικά μέτρα κατά της ακρίβειας. Τα καλάθια αυτά είναι ένας φανερός εμπαιγμός των λαϊκών τάξεων.

Η Κυβέρνηση περιορίζει και υποβαθμίζει τις ανάγκες των νοικοκυριών ουσιαστικά σε εκείνες τις προσφορές προϊόντων που θα καθορίσουν οι μεγαλέμποροι και τα σουπερμάρκετ.

Τώρα έρχεται με την τροπολογία αυτή να προσθέσει και το «Καλάθι του ΄Αη-Βασίλη» με τα παιδικά παιχνίδια. Με το μέτρο αυτό κοροϊδεύει τους οικογενειάρχες και τα παιδιά τους. Δεν είναι τίποτα άλλο παρά μία επικοινωνιακή αντιμετώπιση του προβλήματος του πληθωρισμού και της συνεχούς αύξησης των τιμών. Δεν σώζονται τα νοικοκυριά και γενικότερα οι αδύναμοι καταναλωτές από τα καλάθια αυτά.

Η Νίκη απαιτεί από την Κυβέρνηση να λάβει άμεσα, ουσιαστικά και στοχευμένα μέτρα για την αντιμετώπιση της ακρίβειας και να προστατέψει την αγοραστική δύναμη των λαϊκών τάξεων και όχι να δίνει ασπιρίνες των διαφόρων επιδομάτων και χαρατσιών. Γι’ αυτό θα καταψηφίσουμε την τροπολογία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Αποστολάκη.

Τον λόγο έχει η κ. Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Θα ήθελα να μιλήσω και εγώ λίγο για την τροπολογία για το «Καλάθι του ΄Αη-Βασίλη».

Πραγματικά νιώθουμε ότι η Κυβέρνηση εμπαίζει και εμάς εδώ, αλλά και την ελληνική κοινωνία, που τόσο δύσκολα τα βγάζει πέρα και έρχεται κάθε φορά με ένα καλάθι, με ένα pass να καλύψει αυτή την απροθυμία που έχει πραγματικά να ελέγξει τα υπερκέρδη είτε αφορούν σε τρόφιμα είτε αφορούν σε άλλα είδη. Προφανώς δεν μπορούμε να την υπερψηφίσουμε, όπως καταλαβαίνετε, και παρακαλούμε τουλάχιστον να μην εμπαίζετε και εμάς και τον κόσμο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κ. Πέρκα.

Τον λόγο έχει ο κ. Δημητριάδης από τους Σπαρτιάτες για τη δευτερολογία του.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Δεν θα τοποθετηθώ επί του νομοσχεδίου. Τοποθετήθηκα στην πρωτολογία μου. Θα πω και εγώ κάποια πράγματα για την τροπολογία για το «Καλάθι του ΄Αη-Βασίλη».

Η πάγια θέση μας ως Σπαρτιάτες είναι ότι το πρόβλημα της ακρίβειας και της φτώχειας δεν αντιμετωπίζεται με καλάθια. Είναι ένα ημίμετρο το οποίο για μένα προσωπικά έχει περισσότερο επικοινωνιακό χαρακτήρα παρά ουσιαστικό. Και μάλιστα να τονίσω ότι ναι μεν συμφωνούμε να παίρνουν τα παιδάκια παιδικά παιχνίδια, αλλά όχι με τα κριτήρια που έχουν τεθεί, για παράδειγμα, όχι μόνο για επιχειρήσεις που έχουν τζίρο πάνω από 1 εκατομμύριο και όχι μόνο για μια κατηγορία παιχνιδιών. Δεν θεωρώ ότι θα προσφέρει κάτι.

Πράγματι πρέπει να βοηθήσουμε τα παιδάκια, να βοηθήσουμε τη φτώχεια, αλλά όταν σε μία χώρα υπάρχει μια τεράστια ακρίβεια, υπάρχει συνεχής φτωχοποίηση, πάρα πολλοί καταναλωτές περιορίζουν κατά πολύ τις αγορές λόγω της ακρίβειας και λόγω του μεγάλου κόστους ζωής, δεν μπορούμε να πιστέψουμε ότι με μια τέτοια τροπολογία, που είναι και ημιτελέστατη και ουσιαστικά δεν προσφέρει τίποτα και είναι πιο πολύ επικοινωνιακού χαρακτήρα, θα προσφέρει κάτι στα παιδάκια. Ναι, θέλουμε τα παιδάκια να παίρνουν παιχνίδια, θέλουμε τα παιδάκια να ζουν καλά, αλλά για μας θα πρέπει να υπάρξουν αποφασιστικές πρωτοβουλίες για την αντιμετώπιση της ακρίβειας και όχι επικοινωνιακού τύπου μέτρα, όπως αυτή η τροπολογία, σύμφωνα με την οποία μάλιστα, ακόμα και στα παιδικά παιχνίδια βάζουμε συγκεκριμένα κριτήρια, όπως ο τζίρος των επιχειρήσεων, η κατηγορία των παιχνιδιών. Δεν μπορώ να καταλάβω τι θα προσφέρουν.

Αυτή η τροπολογία είναι καθαρά, όπως προείπα, επικοινωνιακού χαρακτήρα και δεν θα προσφέρει τίποτα ουσιαστικό. Γι’ αυτό τον λόγο και εμείς καταψηφίζουμε την τροπολογία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κύριε Σαράκη, θέλετε να δευτερολογήσετε;

**ΠΑΥΛΟΣ ΣΑΡΑΚΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Έχετε τον λόγο.

**ΠΑΥΛΟΣ ΣΑΡΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, όπως αναφέραμε και κατά τη διάρκεια της πρωτολογίας μας, η Ελληνική Λύση αναγνωρίζει ότι υπάρχει ένας λαβύρινθος για τους πολίτες στο Εθνικό Κτηματολόγιο, από όπου ο πολίτης απεγνωσμένα ψάχνει να βρει διέξοδο για να κατοχυρώσει τα περιουσιακά του δικαιώματα. Θεωρούμε ότι και αυτό το νομοσχέδιο έρχεται να προστεθεί σε όλα εκείνα τα νομοσχέδια των κυβερνήσεων που κυβέρνησαν μετά το 1996 που με τη θεσμοθέτηση του Εθνικού Κτηματολογίου δημιούργησαν αυτή τη δυσκαμψία στην κατοχύρωση των περιουσιακών δικαιωμάτων και σε αυτά τα γραφειοκρατικά προβλήματα που συγκεκριμένα άρθρα προσπαθούν να άρουν και γι’ αυτό θα τα υπερψηφίσουμε, δηλαδή το άρθρο 21, το άρθρο 24 και το άρθρο 25. Για τα υπόλοιπα θα δηλώσουμε «παρών».

Θα μου επιτρέψετε όμως να αναφερθώ σε ένα θέμα που είναι στην επικαιρότητα, που η Κυβέρνηση το αντιμετώπισε με έναν τρόπο προσβλητικό για την ελληνική κοινωνία. Όταν έχουμε να κάνουμε με έναν πόλεμο εναντίον των συμμοριών οι οποίες καλύπτονται πίσω από διάφορες «θύρες» θα πρέπει να κηρύξει τον πόλεμο σε αυτούς οι οποίοι είναι πραγματικά ένοχοι, σε εκείνους τους οπαδούς, οι οποίοι αναμετρώνται με την πολιτεία. Γι’ αυτό που έγινε στο Ρέντη πρέπει να πούμε την αλήθεια στον ελληνικό λαό. Έγινε ως αντίποινα για όσα συνέβησαν στον Βόλο. Επειδή ακριβώς, όμως, η Κυβέρνηση αδυνατεί να τα βάλει με τους ολιγάρχες, οι οποίοι συντηρούν αυτούς τους μισθοφορικούς στρατούς και εκβιάζουν την πολιτεία για να προωθούν τα οικονομικά τους συμφέροντα, τι κάνει; Κηρύσσει τον πόλεμο συνολικά στον αθλητισμό. Αν είναι δυνατόν να διατάσσει να διεξάγονται αγώνες για όλες τις ποδοσφαιρικές ομάδες, οι οποίες δεν έχουν καμμία ευθύνη, οι οποίες δεν συντηρούν τέτοιους στρατούς και να πληρώνουν οι απλοί φίλαθλοι που έχουν αγοράσει ένα εισιτήριο διαρκείας και να τους στερεί τη δυνατότητα να παρακολουθήσουν τους αγώνες της ομάδας τους!

Τι θα έπρεπε να κάνει η Κυβέρνηση; Όχι να μένει στα λόγια, όχι να κρύβεται πίσω από το δάκτυλό της. Αυτοί οι οποίοι πυροδοτούν τη βία είναι πέρα από τους οπαδούς. Σχετίζονται με το οργανωμένο έγκλημα, λειτουργούν με μεθόδους μαφίας. Η Κυβέρνηση πρέπει να κηρύξει τον πόλεμο στους ολιγάρχες αυτούς που είναι οι χορηγοί της Κυβέρνησης της Νέας Δημοκρατίας, να κηρύξει τον πόλεμο στους ιδιοκτήτες ποδοσφαιρικών ανωνύμων εταιρειών, που γνωρίζουμε πολύ καλά από την επικαιρότητα ότι μιλούν με λόγια που πυροδοτούν αυτή τη βία.

Η Ελληνική Λύση υπερασπίζεται τους φιλάθλους, υπερασπίζεται εκείνους οι οποίοι αγαπούν το ποδόσφαιρο και τον αθλητισμό και θα κηρύξει τον πόλεμο, όταν θα αναλάβει την τύχη της διακυβέρνησης, σε όλα αυτά τα οικονομικά συμφέροντα που συντηρούν αυτούς τους στρατούς, αυτούς τους οπαδούς, οι οποίοι έχουν σχέσεις και λειτουργούν με το οργανωμένο έγκλημα και είναι πραγματικά μία μαφία στον ελληνικό αθλητισμό.

**ΠΡΟΕΔΡΕΥΩΝ (Αθανάσιος Μπούρας):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Τρία ζητήματα θα ήθελα να θίξω:

Πρώτον, εμείς χαιρετίζουμε την απόφαση των συμβολαιογράφων να συνεχίσουν τις αγωνιστικές τους κινητοποιήσεις, που δείχνει ότι δεν «τσίμπησαν», δεν έπεσαν στις παραπλανητικές παγίδες που έστησε η Κυβέρνηση σε μία κατεύθυνση να ενισχύσει τις μεγάλες συμβολαιογραφικές εταιρείες, τις πολυεπαγγελματικές εταιρείες, για να εξυπηρετήσει τα συμφέροντά τους.

Το δεύτερο ζήτημα, είναι η υπουργική τροπολογία για το «Καλάθι του ΄Αη-Βασίλη». Θα ψηφίσουμε «παρών». Ξέρετε, οι άνεργοι έχουν ανάγκη από δουλειά. Οι εργαζόμενοι έχουν ανάγκη από μισθούς για να μπορούν να ζήσουν με αξιοπρέπεια τις οικογένειές τους. Πρέπει επιτέλους να σταματήσει αυτή η κοροϊδία πότε με το «Καλάθι της νοικοκυράς», πότε με το «Καλάθι του νονού», τώρα με το «Καλάθι του ΄Αη-Βασίλη». Ποιοι; Εσείς που με τις απάνθρωπες πολιτικές σας έχετε οδηγήσει τον πατέρα, τη μάνα να μην μπορούν να δώσουν μια χαρά στα παιδιά τους τις ημέρες των Χριστουγέννων. Είναι απαράδεκτη η τακτική από την πλευρά της Κυβέρνησης, είναι άκρως υποκριτική, σε μία προσπάθεια να το παίξει φιλέσπλαχνη απέναντι στα λαϊκά στρώματα που υποφέρουν από την ακρίβεια.

Οι εργαζόμενοι ζητούν μισθούς, ζητούν δουλειές, να καταργηθεί ο ΦΠΑ στα είδη πλατιάς κατανάλωσης, να καταργηθούν οι ειδικοί φόροι στα καύσιμα, να καταργηθεί ο ΕΝΦΙΑ, να καταργηθεί η ρήτρα αναπροσαρμογής, που την επαναφέρετε μέσα από τα χρωματιστά χαράτσια. Αυτά ζητάει σήμερα η ελληνική λαϊκή οικογένεια. Αντί αυτού προσπαθείτε να διασκεδάσετε τον πόνο και την αγωνία αυτού του λαού.

Το τρίτο ζήτημα έχει να κάνει με τα μέτρα για την οπαδική βία. Ξέρετε, το πραγματικό δίλημμα είναι αθλητισμός χωρίς φιλάθλους, όπως επιλέγει η Κυβέρνηση, ή αθλητισμός χωρίς επιχειρηματικά συμφέροντα που υπηρετεί το Κομμουνιστικό Κόμμα Ελλάδας;

Σταματήστε, λοιπόν, να χύνετε κροκοδείλια δάκρυα. Σταματήστε να παριστάνετε ότι έχετε πέσει από τα σύννεφα για τις εξελίξεις αυτές.

Τα παζάρια, οι ανταγωνισμοί μεγαλοεπιχειρηματιών είναι εκείνα που γεννούν τους οπαδικούς στρατούς, τη βία, τις δολοφονίες, τη διαφθορά. Είναι το ζοφερό αποτέλεσμα του εμπορευματοποιημένου αθλητισμού που υπηρετούν διαχρονικά όλες οι κυβερνήσεις. Γι’ αυτό άλλωστε και όσα νομοσχέδια, όσες συμβάσεις και αν ήρθαν, όποια αυστηροποίηση ποινών και αν έγινε, το φαινόμενο της οπαδικής βίας δεν αντιμετωπίστηκε, αντιθέτως συνεχώς φουντώνει. Δοκιμασμένες συνταγές που δεν λύνουν το πρόβλημα.

Η καταστολή αναζωπυρώνει την ένταση, τη βία, τον χουλιγκανισμό που μεταφέρεται και εκτός του γηπέδου. Άλλωστε το ζούμε στη χώρα μας. Το ίδιο συμβαίνει στην Αγγλία, την Ιταλία, την Ολλανδία, σε άλλες ευρωπαϊκές χώρες και στον υπόλοιπο κόσμο.

Το φαινόμενο λοιπόν της οπαδικής βίας, οι οπαδικοί στρατοί και μέσα σε αυτούς φασιστικές και εγκληματικές συμμορίες που δρουν ανενόχλητες, είναι σύμφυτα με την επιχειρηματική δράση στον αθλητισμό και τις περισσότερες φορές διαπλέκονται με οικονομικές και πολιτικές επιδιώξεις.

Είναι πλέον καιρός η νεολαία, οι φίλαθλοι, οι οπαδοί των ομάδων που δεν έχουν καμμία σχέση με αυτά τα φαινόμενα να πάρουν την υπόθεση στα χέρια τους και να διαφυλάξουν τον αθλητισμό ως κοινωνικό δικαίωμα και να πουν όχι στον αθλητισμό-εμπόρευμα που γεννά τη βία, την οπαδική βία και όλα αυτά τα φαινόμενα που βιώνουμε και βλέπουμε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ο κ. Νικητιάδης έχει τον λόγο, εκ μέρους του ΠΑΣΟΚ - Κινήματος Αλλαγής.

**ΓΕΩΡΓΙΟΣ ΝΙΚΗΤΙΑΔΗΣ:** Θα αναφερθώ και εγώ στην τροπολογία. Είμαι και επικεφαλής του ΚΤΕ Ανάπτυξης στο κόμμα μου, οπότε έχω κι έναν λόγο παραπάνω.

Ο κ. Σκρέκας μάς επισκέφθηκε σήμερα για πέντε λεπτά. Δεν ήσασταν εσείς εδώ, κύριε Παπαστεργίου. Ήρθε, είδε, απήλθε. Μας άφησε το «Καλάθι του Άη Βασίλη». Δεν καταδέχθηκε όμως να ακούσει αν θα μιλήσει κάποιος γι’ αυτήν την τροπολογία, αν θα ασκήσει κριτική, αν θα υποβάλλει κάποια ερωτήματα πιο αιχμηρά πολιτικά για να τα απαντήσει, ήρθε και έφυγε.

Εμείς θα ψηφίσουμε την τροπολογία, όπως έχουμε ψηφίσει μέχρι σήμερα όλα αυτά τα μπαλώματα. Διότι δεν πρόκειται περί μέτρων, πρόκειται περί μπαλωμάτων, τα pass, τα bypass, τα καλάθια του ενός αγίου, του άλλου αγίου είναι μπαλώματα. Θα ψηφίσουμε ξανά και θα ψηφίσουμε γιατί δεν διανοούμαστε ότι υπάρχει περίπτωση να κερδίσει έστω και μισό ευρώ ο καταναλωτής και εμείς από τη μεριά μας να του το στερήσουμε. Μόνο γι’ αυτό τον λόγο.

Θα ψηφίσουμε, αλλά να ξέρετε ότι έχει ξεπεράσει κάθε όριο η Κυβέρνηση με αυτά τα καλάθια. Έχει ξεπεραστεί το όριο. Δεν μπορεί αυτή η κατάσταση με τα καλάθια και τα pass να συνεχιστεί, δεν λειτουργεί ομαλώς καμμία οικονομία με καλάθια και pass.

Εμείς κάναμε προτάσεις, επειδή ακούω συνέχεια «κάντε προτάσεις». Ειδικά για την περίπτωση της ακρίβειας, λέμε μείωση του ΦΠΑ στα βασικά προϊόντα, λέμε μείωση του ειδικού φόρου κατανάλωσης, λέμε σοβαρούς ελέγχους στην αγορά από τον παραγωγό μέχρι το ράφι κι όχι τυχαίως σε κάποιες επιχειρήσεις, λέμε σοβαρή ενίσχυση της Επιτροπής Ανταγωνισμού, λέμε στήριξη των καταναλωτικών οργανώσεων ώστε να μπορέσουν πραγματικά να συνδράμουν στη μείωση της ακρίβειας. Όλα αυτά είναι προτάσεις μας. Απάντηση; «Δεν μας κάνετε προτάσεις, δεν μας κάνετε προτάσεις». Εμείς θα συνεχίσουμε να κάνουμε προτάσεις, αλλά όλα αυτά τα καλάθια, όπως βλέπετε, ούτε την ακρίβεια ελέγχουν, αλλά απεναντίας παρακολουθούμε όλοι μας και εσείς και εμείς την ακρίβεια να καλπάζει.

Επισκέφθηκε σήμερα ο αξιότιμος κύριος Πρωθυπουργός τη ΔΙΜΕΑ. Η ΔΙΜΕΑ είναι η υπηρεσία που ασκεί τους ελέγχους και όταν εξήλθε, στις δηλώσεις του, είπε ανάμεσα στα άλλα ότι οι αγορές δεν μπορούν μέσα από ένα μαγικό χέρι να αυτορυθμίζονται. Εμείς χαιρόμαστε που ο κ. Μητσοτάκης έρχεται να συνομολογήσει τη δική μας ιδεολογία. Γιατί εμείς είμαστε αυτοί που επιμένουμε, που πιστεύουμε στην παρεμβατική δύναμη του κράτους. Δεν είναι η Νέα Δημοκρατία. Η Νέα Δημοκρατία ως φιλελεύθερη παράταξη είναι αυτή που πιστεύει στην αγορά που ρυθμίζει και καθορίζει τα πάντα.

Αλλά φοβάμαι ότι κατ’ επίφαση ο κ. Μητσοτάκης δεν είχε κάτι άλλο να πει και γι’ αυτό, επειδή αναγκάζεται εκ των πραγμάτων να χρησιμοποιήσει και τους κρατικούς μηχανισμούς, σε αυτή την περίπτωση επικαλέστηκε και το κράτος. Επαναλαμβάνω όμως, αυτή είναι η δική μας ιδεολογία. Η δική σας ιδεολογία είναι αυτή που πιστεύει στην ελεύθερη αγορά και τη δύναμή της.

Είπε ακόμη ο κ. Μητσοτάκης για το πόσο σημαντικό είναι αυτό το περίφημο μέτρο της μόνιμης μείωσης του 5%. Δεν έχει καταλάβει ότι δεν είναι μόνιμη μείωση αυτή, είναι έξι μήνες και ο ίδιος ο νόμος λέει για έξι μήνες, αλλά το σπουδαιότερο είναι ότι δεν έχει καταλάβει ότι σε όλες τις ευρωπαϊκές χώρες τα βασικά προϊόντα έχουν μειωθεί κατά 15%. Η μείωση λοιπόν του 5% είναι μια εξαπάτηση του καταναλωτικού κοινού.

Μας είπε επίσης ο Πρωθυπουργός ότι η ακρίβεια είναι εισαγόμενη. Δεν είναι εισαγόμενη η ακρίβεια. Αν ήταν εισαγόμενη, και στις άλλες ευρωπαϊκές χώρες δεν θα υπήρχαν χαμηλότερες τιμές, θα ήταν το ίδιο ακριβές. Πώς είναι εισαγόμενη, αν σε όλες τις χώρες της Ευρωζώνης είναι πιο φτηνά τα βασικά προϊόντα απ’ ό,τι στην Ελλάδα;

Κλείνοντας, εγώ θα επαναλάβω για άλλη μια φορά ότι εμείς ψηφίζαμε μέχρι τώρα όλα αυτά τα καλάθια, το κάνουμε και σήμερα για το «Καλάθι του ΄Αη Βασίλη», αλλά μέχρι ενός ορίου. Θα σκεφτούμε πολύ σοβαρά για τα επόμενα καλάθια τι στάση θα κρατήσει το κόμμα μας, διότι φοβάμαι ότι αυτή η τακτική που για εμάς είναι υπέρ του καταναλωτή, στην ουσία μπορεί και να εκληφθεί ως στήριξη της πολιτικής της Κυβέρνησης που σε καμμία περίπτωση δεν είναι αυτό.

Και δυο λόγια να πω για το νομοσχέδιο. Επιτρέψτε μου, κύριε Πρόεδρε.

Όλοι σχεδόν οι ομιλητές της Νέας Δημοκρατίας και εσείς, κύριε Υπουργέ, αναφερθήκατε στην ανάγκη συναίνεσης, προτάσεων, στείρας αντιπαράθεσης. Δεν ξέρω αν παρακολουθούσατε όταν στην πρωτολογία μου ανέφερα ποια άρθρα ψηφίζουμε και ποια καταψηφίζουμε. Σας λέω λοιπόν τώρα ότι από τα άρθρα του νομοσχεδίου, εμείς λέμε ναι στα δεκαοκτώ. Είναι πάνω από το 50%. Λέγαμε όχι στα οκτώ, τώρα λέμε όχι στα επτά, αφού αποσύρατε το 30 και λέμε στα υπόλοιπα «παρών».

Άρα, εμείς συνεχίζουμε να ασκούμε μια εποικοδομητική κριτική, συνεχίζουμε να κάνουμε μια συνεπή αντιπολίτευση, αυτό θα συνεχίσουμε να κάνουμε. Και αν έχουμε αντιρρήσεις και λέμε όχι σε κάποια άρθρα του συγκεκριμένου νομοσχεδίου, το κάνουμε μόνο επειδή πιστεύουμε ότι αφ’ ενός δεν κρατήθηκε η σωστή στάση απέναντι στους εργαζόμενους και αφ’ ετέρου θα είναι ατελέσφορα, δεν θα οδηγήσουν κάπου.

Ευχαριστώ, κύριε Πρόεδρε, και για τον παραπάνω χρόνο.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο εισηγητής του ΣΥΡΙΖΑ - Προοδευτική Συμμαχία κ. Γιώργος Καραμέρος.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, είναι μια ιστορική στιγμή καθώς η Βουλή στον νόμο 5003 του 2022 με την τροπολογία αυτή του άρθρου 127 αναγνωρίζει τον Άγιο Βασίλη. Αυτό πρέπει να το αναγνωρίσουμε και να πούμε στα παιδιά που ενδεχομένως μας βλέπουν, αν και φροντίζουν να αλλάζουν κανάλι με τους γονείς όταν πέφτουν στο κανάλι της Βουλής, είναι ότι υπάρχει ένας Άγιος Βασίλης, να γράψουν το γράμμα, να το αφήσουν στο δέντρο και να ζητήσουν ό,τι τα κάνει ευτυχισμένα. Αυτό είναι μια αλήθεια, υπάρχει. Το ψέμα είναι ότι έχετε πολιτική για την ακρίβεια.

Ο κ. Σκρέκας ο οποίος έχει καλάθια για ερκοντίσιον στο ενεργητικό του, για διαφθορά τα τελευταία χρόνια, μας έφερε και το «Καλάθι του Άη Βασίλη». Παρ’ όλα αυτά οτιδήποτε είναι ανακουφιστικό, έστω και μικρό σαν παροχή στους καταναλωτές, μολονότι έχετε χάσει κάθε έλεγχο της ακρίβειας και ενισχύετε, ενθαρρύνετε τον πληθωρισμό της απληστίας, εξυπηρετώντας με έναν τρόπο και τις μεγάλες αλυσίδες και παιχνιδιών εν προκειμένω -συμπεριλαμβάνετε βέβαια και τους μικρούς-, εμείς θα το υπερψηφίσουμε, αλλά δεν είναι αυτή η λύση για την αντιμετώπιση της ακρίβειας.

Θέλω να σας πω για το νομοσχέδιο το εξής. Θα είμαι σύντομος. Προσέξτε ένα περιβάλλον που έχει δημιουργηθεί με τα νομοθετήματα σας. Οι δικηγόροι απέχουν μέχρι τις 5 Ιανουαρίου λόγω του φορολογικού νομοσχεδίου που περάσατε με την πλειοψηφία, επτά στους εννέα συλλόγους συμβολαιογράφων επίσης απέχουν από τα καθήκοντά τους, δεν αναγνωρίζουν φαίνεται την επιστημοσύνη του νομοσχεδίου σας, ενώ και οι εργαζόμενοι του Κτηματολογίου απήργησαν σήμερα σε ποσοστό άνω του 80%. Μπορεί να απαριθμήσατε, κύριε Υφυπουργέ, ανοικτά κτηματολογικά γραφεία, αλλά αυτό δεν σημαίνει ότι λειτουργούσαν όπως θα έπρεπε, με έναν ή δύο υπαλλήλους.

Εμείς θα υπερψηφίσουμε επτά άρθρα. Θα πούμε «όχι» επί της αρχής, καθώς εδώ υπάρχει ένα πρόβλημα που οριζόντια ακούστηκε σχεδόν από όλες τις παρατάξεις, το ζήτημα της ασφάλειας δικαίου. Κατά τη διάρκεια της επιτροπής κάποιοι εκ των εισηγητών ανέφεραν ότι ενδεχομένως αυτό που κάνατε, που μεταφέρατε–γιατί δεν άκουσα καμμία πειστική εξήγηση και θα σας πω εγώ ποια είναι η μόνη πειστική εξήγηση, την έχω ξαναναφέρει- το Κτηματολόγιο από το Υπουργείο Περιβάλλοντος στο Υπουργείο Ψηφιακής Διακυβέρνησης δεν έχει λογική.

Δεν είναι ένα ψηφιακό έργο. Αποδίδει δικαιοσύνη. Εδώ ο κ. Αθανασίου είπε ότι είναι πολύ σημαντικό το άρθρο 17, με το κράτος να προστατεύει την ιδιωτική περιουσία. Δεν είναι ψηφιακό έργο. Απονέμει δικαιοσύνη σε σχέση με τη δημόσια και ιδιωτική περιουσία. Φάνηκε σε πάρα πολλά σημεία ότι είναι προβληματικό και το ξέρετε ότι είναι προβληματικό.

Είναι έντιμη προσπάθεια. Εγώ δεν λέω ότι είναι άτιμη προσπάθεια. Το ανέφερε ο προκάτοχός σας κ. Γεωργαντάς. Αλλά ξέρετε ο δρόμος προς την κόλαση είναι στρωμένος με καλές προθέσεις και η κόλαση θα είναι για τους μικροϊδιοκτήτες. Διότι δεν ξέρω αν θα ‘ναι στο «Καλάθι του Άη Βασίλη» η Μονόπολη. Θυμάστε εκείνο το παιχνίδι που παίζαμε μικροί; Δεν υπάρχει πολύ συχνά πια για τα παιδιά. Αλλά κάποιοι θα έχουν τη δυνατότητα με την προσωρινή κτηματογράφηση, με τα εμπράγματα δικαιώματα που μπορεί να εγείρονται σε διάφορες περιπτώσεις να παίζουν τη Μονόπολη σε βάρος των ευάλωτων.

Πριν κλείσω, είπατε και διάφορες ανακρίβειες, κύριε Υπουργέ. Δεν θέλω να γυρίσω στο θέμα του διευθυντή του γραφείου σας, που ανέλαβε πρόεδρος στο Κτηματολόγιο. Νομίζω ότι το εξαντλήσαμε. Είπατε ότι το 2019 η κτηματογράφηση ήταν μόλις στο 30%. Ήταν στο 33% ολοκληρωμένη και 58% με εκκρεμότητες.

Βλέπω τα στοιχεία τώρα. Εσείς τι κάνετε; Προσθέτετε αυτά τα δύο ποσοστά και λέτε ένα 87% ποσοστό συλλογής, δηλαδή συμπεριλαμβάνετε στην εκτίμηση και τα ολοκληρωμένα και αυτά που εκκρεμούν. Αυτό ξέρετε είναι δημιουργική λογιστική. Δείτε ακριβώς τις ανακοινώσεις και τι υπάρχει στο Κτηματολόγιο.

Κλείνοντας, δεν είχαμε την ευκαιρία να μιλήσουμε για την ψηφιακή διακυβέρνηση. Θα το κάνουμε σε επόμενη συζήτηση, είμαι βέβαιος. Γνωρίζω ότι έχετε, αν δεν κάνω λάθος, και μια παρουσίαση, κύριε Υπουργέ, αύριο στο Μέγαρο Μαξίμου στον Πρωθυπουργό για το chatbot στο Gov, δηλαδή τη χρήση της τεχνητής νοημοσύνης έστω ενός απλού γλωσσικού μοντέλου για τη χρήση από τους πολίτες. Ο κ. Μητσοτάκης επέλεξε ο ίδιος να είναι ο πρώτος που θα απευθυνθεί στην τεχνητή νοημοσύνη του Gov για να ρωτήσει κάτι.

Να τον βάλετε να ρωτήσει, κύριε Υπουργέ, πόσες φορές έχει εξαγγείλει τα ίδια μέτρα για την οπαδική βία. Είμαι βέβαιος ότι θα κρασάρει ακόμα και η τεχνητή νοημοσύνη.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Καραμέρο.

Τον λόγο τώρα έχει ο εισηγητής της Νέας Δημοκρατίας κ. Αναστάσιος Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμε κύριε Υπουργέ, να σας συγχαρώ θερμά, κλείνοντας όλη αυτή η διαδικασία μιας για μένα σημαντικής μεταρρύθμισης για τη χώρα μας και για τους πολίτες της, και τους δύο. Αλλά να μου επιτρέψετε, περισσότερο από εσάς τους δύο, να συγχαρώ όλη αυτή τη νεανική ομάδα, που αυτές τις μέρες είδα εγώ προσωπικά. Είναι πραγματικά η απάντηση -γιατί πρόκειται περί νέων παιδιών, νέων επιστημόνων- σε όλους μας, μια αισιόδοξη απάντηση, για το ποια πραγματικά είναι η σημερινή νεολαία.

Έχουμε σπουδαία νεολαία. Αυτά τα παιδιά αποδεικνύουν καθημερινά το πόσο πάλεψαν, πόσο παλεύουν και ότι θα πρέπει να είμαστε πραγματικά αισιόδοξοι για το μέλλον αυτής της χώρας. Συγχαρητήρια λοιπόν, εύχομαι κάθε δύναμη και ό,τι καλύτερο για σας και για τον τόπο μας.

Τώρα, τι προέκυψε αυτές τις μέρες και ειδικά σήμερα κατά τη συζήτηση του νομοσχεδίου. Εγώ προσωπικά και όλοι μας ακούσαμε διάφορες απόψεις, άλλες σχετικές, άλλες όμως όχι τόσο σχετικές με το νομοσχέδιο. Όμως δυστυχώς -και το λέω εντελώς καλοπροαίρετα και με κάθε καλή διάθεση- δεν άκουσα πραγματικές, αληθινές, ουσιαστικές προτάσεις από την Αντιπολίτευση. Η μοναδική πρόταση που ακούστηκε εδώ μέσα ήταν ότι χρειάζονται προσλήψεις.

Κατ’ αρχάς το είπαμε επανειλημμένως -και όχι εγώ, το είπε πρώτος ο Υπουργός- ότι δεν ήταν αντικείμενο του νομοσχεδίου και δεύτερον σε κάθε περίπτωση έχουν ζητηθεί προσλήψεις, πάρα πολλές, περισσότερες από τις μισές των εργαζομένων που σήμερα είναι ενεργοί στο Κτηματολόγιο. Άρα λοιπόν ούτως ή άλλως αυτό το ζήτημα έχει δρομολογηθεί.

Το πρόβλημα όμως δεν είναι αυτό. Ειλικρινά, φαντάζομαι και εσείς το πιστεύετε, και εσείς το γνωρίζετε μέσα σας ότι όσους ανθρώπους και αν προσλάβουμε, όσοι και αν είναι υπάλληλοι του Κτηματολογίου -και όχι μόνο του Κτηματολογίου, αλλά κάθε δημόσιου φορέα- αν πραγματικά δεν γιατρέψουμε, δεν διορθώσουμε τον τρόπο με τον οποίο δουλεύει αυτό το σύστημα, ποτέ δεν θα γίνει καλύτερο, ποτέ δεν θα έχουμε αυτό που πραγματικά θέλουμε για τους Έλληνες πολίτες.

Άρα λοιπόν η απάντηση -το ξέρουμε όλοι μας- και στο ζήτημα ειδικά αυτό που έχει να κάνει με τις μεταβιβάσεις των ακινήτων των γονιών μας, των παππούδων μας είναι ότι τα ακίνητα δεν έχουν χρώμα. Φαντάζομαι κανένας από εσάς δεν αγοράζει σπίτι ή ακίνητο ή οικόπεδο με βάση το τι ιδεολογικά χαρακτηριστικά έχει ο πωλητής του.

Άρα λοιπόν πραγματικά είναι αστείο να διαφωνούμε στο επίπεδο αυτό ιδεολογικά για ζητήματα τα οποία αφορούν όλους μας, για ζητήματα που είναι καθαρά τεχνικά, τη στιγμή που γνωρίζουμε όλοι εμείς εδώ -και γνωρίζουν πολύ καλύτερα οι νεότερες γενιές από εμάς, τα πιτσιρίκια, ο γιός μου, οι γιοι μας, τα παιδιά μας- ότι σήμερα η κοινωνία, όλη η παγκόσμια κοινωνία, η παγκόσμια αγορά λειτουργεί ψηφιακά και ο μόνος τρόπος για να πάμε παραπέρα είναι κι εμείς να ακολουθήσουμε αυτό τον δρόμο, κι εμείς ακόμα καθόμαστε και μιλάμε ιδεολογικά για το πώς θα μπορούσε να μεταβιβαστεί ένα ακίνητο, ένα οικόπεδο και για το πώς θα μπορούσε να διαμορφωθεί ο φορέας ο οποίος είναι αρμόδιος γι’ αυτό το αντικείμενο.

Αντίθετα, ο Υπουργός κ. Παπαστεργίου αλλά και ο Υφυπουργός κ. Κυρανάκης αυτές τις μέρες προχώρησε σε πολλές βελτιώσεις και απέδειξε έμπρακτα ότι άκουσε και τους φορείς αλλά και εσάς, και την Αντιπολίτευση, και σε μεγάλο βαθμό υιοθέτησε κάποιες απόψεις και σήμερα κιόλας ήρθαν κάποιες νομοτεχνικές βελτιώσεις.

Δεν θα τις αναφέρω, γιατί ούτε ο Υπουργός δεν τις ανέλυσε, αλλά θα κάνω μια επιγραμματική αναφορά ως εισηγητής. Για παράδειγμα ότι το ΤΑΠ θα βαρύνει τον πωλητή και μόνο. Γίνεται μια διευκρίνιση σε αυτό. Για τη διόρθωση του προδήλου σφάλματος, πως αν παρέλθει άπρακτη η προθεσμία των τριάντα ημερών για την απάντηση της υπηρεσίας δεν θα θεωρείται σιωπηρή άρνηση. Και επίσης πολύ σημαντική και δίκαιη είναι η πρόβλεψη για μισθολογική εξίσωση των αναπληρωτών προϊσταμένων με τους προϊσταμένους στο δέκατο πέμπτο μισθολογικό κλιμάκιο.

Ένα ακόμα πολύ σημαντικό, το οποίο έχουμε αντιμετωπίσει όλοι μας, και πολίτες αλλά και δικηγόροι, για τα χίλια χιλιοστά, έρχεται η ρύθμιση, η βελτίωση που προβλέπει ότι και λιγότερα από χίλια χιλιοστά θα διορθώνεται αυτομάτως, θα ρυθμίζεται το πρόβλημα, έτσι ώστε να μην σύρονται οι πολίτες και για ακόμη ένα θέμα στα δικαστήρια.

Και αυτό το οποίο, κλείνοντας, θα ήθελα να πω είναι ότι εκτός από τις διατάξεις, οι οποίες είναι πραγματικά μελετημένες και ισορροπημένες μία προς μία, εκτός από το γεγονός ότι όλοι μας πιστεύουμε πως σήμερα είναι μια ιστορική μέρα, ναι, γιατί μετά από πολλές δεκαετίες που το Κτηματολόγιο και όλη αυτή η διαδικασία της μεταβίβασης των ακινήτων μάς βασάνισε όλους, σήμερα όμως πιστεύω πραγματικά -και το πιστεύουμε νομίζω όλοι εδώ μέσα- ότι είναι μια σημαντική μέρα, μια μέρα που όντως θα διευκολύνει τους πολίτες, μια μέρα κατά την οποία όντως αφήνουμε πίσω το χαρτί, αφήνουμε πίσω τις ουρές στα Κτηματολόγια.

Αυτό πραγματικά θα ήταν ευχής έργο, γιατί μόνο έτσι μπορούμε να αλλάξουμε την Ελλάδα. Εδώ μέσα κυρίως είμαστε νέοι άνθρωποι και φαντάζομαι ότι αυτό για το οποίο όλοι μας είμαστε εδώ μέσα και αυτό για το οποίο παλεύουμε καθημερινά είναι να αλλάξουμε τη χώρα και την Ελλάδα. Δεν είναι να μαλώνουμε και να έχουμε αντιπαραθέσεις στείρες για οποιοδήποτε θέμα. Μπορεί να έχουμε τις ιδεολογικές μας διαφορές -και αυτό είναι θεμιτό, αυτό είναι δημιουργικό- ωστόσο για ζητήματα σαν κι αυτό το σημερινό, η γνώμη μου η ταπεινή είναι ότι δεν θα πρέπει να έχουμε διαφωνίες.

Άρα λοιπόν, αν και δεν πρόκειται –το αντιλαμβάνομαι, ήδη το έχετε προαναγγείλει- να στηρίξετε το σύνολο των διατάξεων, νομίζω ότι έστω το γεγονός ότι κάποιες από αυτές τις διατάξεις θα στηριχθούν και από εσάς, και από την Αντιπολίτευση, είναι ένα βήμα προς τη σωστή κατεύθυνση.

Κλείνοντας, λοιπόν, για άλλη μία φορά να ευχαριστήσω, να συγχαρώ την ηγεσία του Υπουργείου. Είναι αυτονόητο ότι είμαστε εδώ έτσι ώστε να συζητήσουμε και άλλες τέτοιες αλλαγές και άλλες τέτοιες διατάξεις και είμαι βέβαιος ότι αυτό θα γίνει στο άμεσο μέλλον.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΕΥΩΝ (Αθανάσιος Μπούρας):** Τον λόγο τώρα έχει ο Υπουργός, προκειμένου να κλείσει τη διαδικασία συζήτησης, πριν προχωρήσουμε στην ψηφοφορία.

Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κύριοι Βουλευτές, η αλήθεια είναι πως με ιδιαίτερη συστολή παίρνω τον λόγο, γιατί λίγο-πολύ κατάλαβα πως ένας μη εκλεγμένος Υπουργός μάλλον θα πρέπει λίγο να το σκέφτεται αν θα πρέπει να μιλήσει. Υποθέτω πως μάλιστα η δημοκρατική νομιμοποίηση ενός πρώην αυτοδιοικητικού με είκοσι τρεις χιλιάδες σταυρούς μάλλον δεν έχει τη βαρύτητα κάποιων άλλων ανθρώπων εδώ μέσα.

Παρ’ όλα αυτά, επιτρέψτε μου να πω το εξής: Πρώτον, για τους συμβολαιογράφους, έναν κλάδο τον οποίο προσεγγίζω με ιδιαίτερη ευαισθησία, ότι τουλάχιστον στις δύο συναντήσεις που έκανα εγώ με τους συμβολαιογράφους στον σύλλογό τους και στις αναρίθμητες που έκανε ο Υφυπουργός κ. Κυρανάκης, δεν υπήρξε κανένα σημείο διαφωνίας.

Είναι ξεκάθαρο -είμαι ένας ταπεινός ηλεκτρολόγος μηχανικός και όχι νομικός, αλλά μπορώ να καταλάβω- πως ό,τι αναγράφεται στο άρθρο 26 περί ψηφιακού αντιγράφου συμβολαίου είναι πολύ πιο ισχυρό από το τι μπορεί να αναγράφεται σε έναν διαγωνισμό που βγάζει η κοινωνία της πληροφορίας, με σκοπό να κάνει τις διαδικασίες ακόμα πιο εύκολες για τον ίδιο τον κλάδο των συμβολαιογράφων. Συνεπώς, δεν νομίζω καν πως αυτό μπορεί να αποτελεί επιχείρημα.

Επίσης, τολμώ να πω ότι η επόμενη μέρα είναι μια μέρα πάρα πολύ δύσκολη για το Κτηματολόγιο. Το Κτηματολόγιο δεν είναι ένα εύκολο έργο και θεωρώ, κύριε Καραμέρο, πως όντως είναι ένα έργο το οποίο αποδίδει δικαιοσύνη, αλλά την ώρα αυτή στη φάση που είναι, είναι ένα έργο πληροφορικής, γι’ αυτό τον λόγο και το τρέχουμε από το Υπουργείο. Θα πρέπει να λύσουμε τα μεγάλα ψηφιακά ζητήματα τα οποία έχει και βέβαια, παράλληλα και τα νομικά ζητήματα, τα οποία με τις διαδικασίες που εισάγουμε, που είναι πολύ καινοτόμες και που πλέον ενισχύουν δυνάμεις από όλη την αγορά, από τον νομικό κόσμο, από τον κόσμο των μηχανικών, θα μπορέσουν να δώσουν μεγαλύτερη ταχύτητα. Γι’ αυτό και μιλάμε για επιτάχυνση και δεν μιλάμε στην ουσία για απαλοιφή, αν θέλετε, των εκκρεμουσών υποθέσεων.

Θέλω και εγώ να συγχαρώ όλη την ομάδα του Υπουργείου Ψηφιακής Διακυβέρνησης, τον Υφυπουργό Κώστα Κυρανάκη και την ομάδα η οποία δούλεψε.

Η επόμενη μέρα θα είναι δύσκολη για το Κτηματολόγιο. Δεν παρουσιάζουμε καμμία μαγική εικόνα για το πώς θα μηδενιστούν όλες αυτές οι υποθέσεις, αλλά μόνο με αυτό τον τρόπο θα μπορέσουμε το επόμενο διάστημα όντως να επιταχύνουμε και να φέρουμε το Κτηματολόγιο στα μέτρα που όλοι το θέλουμε.

Εξαιρετική δουλειά και εισήγηση από τον κ. Μπαρτζώκα.

Ευχαριστούμε πάρα πολύ σήμερα για τη συνεργασία.

**ΠΡΟΕΔΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Ψηφιακής Διακυβέρνησης: «Επιτάχυνση των διαδικασιών ολοκλήρωσης του Ελληνικού Κτηματολογίου: Διεκπεραίωση εκκρεμοτήτων στις μεταγραφές ακινήτων και ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο» - Απλοποίηση και επιτάχυνση των διαδικασιών μεταβίβασης ακινήτων - Ρυθμίσεις αρμοδιότητας Υπουργείου Ψηφιακής Διακυβέρνησης».

Προχωρούμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, τριάντα τρία άρθρα, μία τροπολογία, το ακροτελεύτιο άρθρο, καθώς και το σύνολό του.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Επιτάχυνση των διαδικασιών ολοκλήρωσης του Ελληνικού Κτηματολογίου: Διεκπεραίωση εκκρεμοτήτων στις μεταγραφές ακινήτων και ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο» - Απλοποίηση και επιτάχυνση των διαδικασιών μεταβίβασης ακινήτων – Ρυθμίσεις αρμοδιότητας Υπουργείου Ψηφιακής Διακυβέρνησης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Νέο Άρθρο 30 (πρώην 31) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Νέο Άρθρο 31 (πρώην 32) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Νέο Άρθρο 32 (πρώην 33) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Νέο Άρθρο 33 (πρώην 34) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Υπ. Τροπ. 53/1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Ψηφιακής Διακυβέρνησης: «Επιτάχυνση των διαδικασιών ολοκλήρωσης του Ελληνικού Κτηματολογίου: Διεκπεραίωση εκκρεμοτήτων στις μεταγραφές ακινήτων και ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο» - Απλοποίηση και επιτάχυνση των διαδικασιών μεταβίβασης ακινήτων - Ρυθμίσεις αρμοδιότητας Υπουργείου Ψηφιακής Διακυβέρνησης», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 625α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 0.40΄ λύεται η συνεδρίαση για την προσεχή Τετάρτη 13 Δεκεμβρίου 2023 και ώρα 11.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2024».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**